
Aristotelisui ir Achbilleasu1 


T2// me, what else should I have done? 
Doesnt everything die at last, and too soon? 
1ė// me, wbat is it you blan to do 

with your one wild and brecious life? 


MARY OLIVER 
The Summer Day 


Sakyk, ką dar turėčiau padaryti? 

Argi ne viskas pagaliau pasibaigia, ir gana greitai? 
Sakyk, o tu ką ketini daryti 

Su tuo palaidu ir nuostabiu gyvenimu? 


MARY OLIVER 
Vasaros diena 


VASARA 


Sausis. vasaris. kovas 


rieš savaitę močiutė be ašarų apkabino mane San Fransis- 

ko oro uoste ir pakartojo, kad, jei man brangi gyvybė, ne- 
bandyčiau susisiekti su pažįstamais, kol nebūsime įsitikinę, jog 
manęs nebeieško priešai. Ninė — paranojikė, kaip ir visi Ber- 
klio nepriklausomos respublikos piliečiai, vyriausybės ir ateivių 
persekiojami, tačiau šiuo atveju nėmaž nepersūdė: atsarga gė- 
dos nedaro. Padavė man šimto puslapių sąsiuvinį dienoraščiui 
rašyti, kokį rašiau nuo aštuonerių metų iki penkiolikos, kai 
mano gyvenimas pasuko kreiva vaga. „Lurėsi per akis laisvo 
laiko, Maja. Pasinaudok proga ir aprašyk visas savo kvailystes, 
pamatysi, ar sugebėsi jas įvertinti“, — tarė ji. Visą krūvelę mano 
dienoraščių, suveržtą lipniąja juosta, senelis saugojo po raktu 
rašomojo stalo stalčiuje, o Ninė dabar laiko ją batų dėžutėje 
po lova. Šis sąsiuvinis bus Nr. 9. Ninės nuomone, jie praverstų 
psichoanalizei kaip raktas mano asmenybės mįslei įminti, ta- 
čiau, perskaičiusi juos, ji būtų supratusi, kad ten pasekta tiek 
pasakėlių, jog netgi pats Froidas būtų buvęs išmuštas iš vėžių. 
Apskritai močiutė nepasitiki profesionalais, imančiais mokestį 


už kiekvieną seansą, nes niekada nesulaukia greitų rezultatų. 

Šiaip ar taip, ji teikia išimtį psichiatrams, nes vienas jų išgel- 
bėjo ją nuo depresijos ir magijos žabangų, kai bandė bendrauti 
su mirusiaisiais. 

Nė neketindama naudotis jos patarimu, įsikišau sąsiuvinį į 
kuprinę, kad neįsižeistų, nors, tiesą pasakius, laikas prailgsta, 
ir rašymas — puikus būdas stumti valandas. Pirmoji tremties 
savaitė man pasirodė labai ilga. Gyvenu salelėje, beveik ne- 
pastebimoje žemėlapyje, nusikėlusi į giliausius viduramžius. 
(Gana sudėtinga rašyti apie savo gyvenimą, nes prisiminimų 
nesugebu skirti nuo vaizduotės; tikrovė kartais atrodo nuobo- 
di, todėl, pati to nesuvokdama, ją iškraipau arba persūdau, bet 
daviau sau žodį ateityje taisyti šią ydą ir kuo mažiau meluoti. 
Ir štai dabar, kai net Amazonijos indėnai janomamai naudojasi 
kompiuteriais, aš rašau ranka. Rašau iš lėto, ir mano keverzo- 
nė labiau primena kirilicą, netgi pati nesugebu jos išnarplioti, 
tačiau tikiuosi, jog kas puslapis seksis rašyti dailiau. Rašyti — 
tai lyg dviračiu važiuoti: niekada nepamirši, nors metų metus 
nebūsi jo mynęs. Stengiuosi dėstyti įvykius iš eilės, nuosekliai. 
Iš pradžių maniau, jog nebus sunku, bet tolydžio pametu giją, 
leidžiuos klystkeliais arba prisimenu ką nors itin svarbaus po 
kelių puslapių, kai nebe;manoma nieko įterpti. Mintys sukasi 


ratu, spirale, šokinėja kaip lyno akrobatas. 


Aš Maja Vidal, devyniolikos metų, moteris, netekėjusi, be my- 
limo draugo, bet ne todėl, kad nepasitaikė progos ar esu perne- 
lyg išranki, gimusi Berklyje, Kalifornijoje, Jungtinių Amerikos 
Valstijų pilietė, laikinai susiradusi prieglobstį saloje, pietiniame 
pasaulio pakrašty. Tėvai mane pavadino Maja, mat nesugebėjo 


sugalvoti kito vardo, nors apmąstymams turėjo devynis mėne- 

sius laiko, o Ninė žavisi Indija. Hindi kalba m4y4 reiškia „ap- 
žavai, iliuzija, sapnas, magiška galia“. Nieko bendra su mano 
būdu. Man labiau tiktų Atila, nes ten, kur įkeliu koją, nepa- 
lieku akmens ant akmens. Mano gyvenimo istorija prasideda 
Čilėje drauge su močiute, kurią vadinu Nine, gerokai anks- 
čiau, man dar negimus, nes jeigu ji nebūtų emigravusi, nebūtų 
įsimylėjusi mano senelio ir įsikūrusi Kalifornijoje, mano tėvas 
nebūtų susipažinęs su mama ir aš būčiau buvusi ne aš, o kita ir 
visiškai kitokia jauna čilietė. Kokia esu aš? Metro aštuoniasde- 
šimties, sveriu penkiasdešimt aštuonis kilogramus, jei žaidžiu 
futbolą, ir kelis kilogramus daugiau, kai nesportuoju, raume- 
ningų kojų, negrabių rankų, melsvų arba pilkų akių — nelygu 
dienos metas, ir, man regis, šviesiaplaukė, bet nesu tikra, nes 
nepamenu, kokie buvo natūralūs mano plaukai prieš keletą 
metų. Paveldėjau ne močiutės egzotišką išvaizdą, tamsų gymį 
ir užjuodusius paakius, bylojančius apie palaido gyvenimo 
būdą, ir ne tėvo, stotingo kaip toreadoras ir tokio pat išpuikė- 
lio; taipgi nesu panaši į senelį, mano šaunuolį Tėvuką, nes jis, 
deja, netikras mano protėvis, tik Ninės antrasis vyras. 

Aš panaši į mamą — bent jau ūgiu ir gymiu. Ji nebuvo La- 
plandijos princesė, kaip maniau anksčiau, kai dar protelio ne- 
turėjau, o danė stiuardesė, kurią mano tėvas, civilinės aviacijos 
lakūnas, įsimylėjo padangėse. Jis buvo dar per jaunas vesti, bet 
įsikalė į galvą, kad tai likimo skirta gyvenimo draugė, ir at- 
kakliai siekė jos rankos, kol pagaliau jai nusibodo priešintis. 
O gal todėl, kad buvo nėščia. Žodžiu, jie susituokė ir greičiau 
nei po savaitės susivokė apsigavę, tačiau gyveno drauge, kol gi- 
miau aš. Man gimus, po kelių dienų, kai vyras išskrido, mama 
susikrovė daiktus, suvystė mane į antklodėlę ir taksi automo- 


biliu nuvažiavo aplankyti uošvių. Ninė tuo metu buvo išvykusi 

į San Fransiską protestuoti prieš Irako karą, bet Tėvukas buvo 
namie, paėmė iš jos rankų ryšulėlį, ir ji, nieko jam nepaaiški- 
nusi, nukūrė atgal į jos laukiantį taksi. Dukraitė buvo tokia 
mažiuliukė, jog tilpo senelio delne. Ilgai netrukus danė paštu 
atsiuntė skyrybų dokumentus ir podraug atsisakė savo teisių į 
dukrelę. Mamą, vardu Marta Oter, pirmą kartą pamačiau, kai 
sulaukusią aštuonerių mane seneliai nuvežė į Daniją. 

Gyvenu Čilėje, močiutės Nidijos Vidal tėvynėje, ten, kur 
vandenynas dideliais kąsniais ranto krantą ir Pietų Amerikos 
žemynas byra salomis. Tiesą sakant, gyvenu Čilojėje, Los La- 
goso regione, tarp 41 ir 43 laipsnių pietų platumos, maždaug 
devynių tūkstančių kvadratinių kilometrų saloje, kur gyven- 
tojų skaičius beveik siekia du šimtus tūkstančių, o visi žmonės 
ūgiu gerokai mažesni už mane. To krašto čiabuvių mapudun- 
gunų kalba žodis Či/ojė reiškia „klyksnių juodgalvių žuvėdrų 
žemė“, nors turėtų vadintis miškų ir bulvių kraštu. Be Cilojės, 
dar vadinamos Didžiąja sala, kurioje įsikūrę didžiausi salyno 
miestai, esama daugiau salų, gerokai mažesnių, kai kurios jų 
negyvenamos. Vietomis salos išsidėsčiusios po tris ar keturias ir 
taip arti viena kitos, kad prasidėjus atoslūgiui galima susisiekti 
sausumos keliu, tačiau man nepasitaikė progos į jas nuklysti: 
gyvenu ne per toliausia nuo kaimelio, kur, esant geram orui, 


motorlaiviu nuplaukiu per keturiasdešimt penkias minutes. 


Mano kelionė į Čiloję iš Kalifornijos šiaurės prasidėjo šauniu 
geltonu močiutės folksvagenu, nuo 1999 metų patyrusiu sep- 
tyniolika avarijų, bet tebeskutančiu kaip feraris. Išvykau pačiu 
žiemovidžiu, vieną tų vėjuotų ir lietingų dienų, kai San Fransi- 


sko įlanka išblanksta ir vietovaizdis atrodo lyg pieštas plunks- 

nele — balta, juoda ir pilka spalva. Močiutė vairavo saviškai: be 
perstojo čiaudint varikliui, įsikibusi į vairą nelyginant į gelbė- 
jimosi ratą ir įsmeigusi akis į mane, o ne į kelią, paskutinįsyk 
mokė, kaip turėsiu elgtis. Dar nebuvo paaiškinusi, kur iš ti- 
krųjų keliauju: regzdama mano pabėgimo planą, paminėjo tik 
vieną vietą — Čilę. Automobilyje šį tą patikslino ir įteikė man 
pigų turistinį vadovą. 

— Čilojė? Kur ji yra? - paklausiau. 

— Čia viskas surašyta, — tarė, rodydama į knygelę. 

— Regis, labai toli... 

— Kuo toliau nukeliausi, tuo geriau. Čilojėje turiu patikimą 
draugą Manuelį Arijasą. Be Maiko O Kelio, tai vienintelis pa- 
saulyje žmogus, kurį išdrįsčiau prašyti, kad padėtų tau dvejetą 
metų slapstytis. 

— Dvejetą metų! Ar išprotėjai, Nine? 

— Klausyk, mergele, pasitaiko tokių akimirkų, kai žmogus 
turi aklai pasikliauti likimu gyvenimui plaukiant savo vaga, ir 
tiek. Dabar kaip tik tokia akimirka, — pareiškė, įbedusi nosį į 
priekinį stiklą ir bandydama susivokti, kur esame, mums ant 
nuomonės nardant greitkelių labirintais. 

Atskubėjusios į oro uostą, atsisveikinome be jokių jausmi- 
nių proveržių; atmintyje išliko toks paskutinis vaizdas — folks- 
vagenas čiaudėdamas dingsta dulksnoje. 

Kelias valandas skridau į Dalasą, prie langelio prispausta 
storulės, kvepiančios cukruje skrudintais Žemės riešutais, pas- 
kiau dešimt valandų kitu orlaiviu į Santjagą, alkana, grimz- 
dama į prisiminimus ir apmąstymus, skaitydama apie Čiloję 
knygelę, liaupsinančią gamtos grožybes, medines bažnyčias 
ir kaimo gyvenimą. Jaučiausi prislėgta. 2009 metų sausio an- 


trosios rytą, virš amžinųjų bekraščių violetinių Andų kalnų 

raustant dangui, lakūno balsas pranešė, kad jau leidžiamės. 
Netrukus pasirodė žalias slėnis, medžių virtinės, išsibarsčiu- 
sios kaimenės, o tolumoje — Santjagas, močiutės ir mano tėvo 


gimtinė, paslaptingas mano giminės istorijos sklypelis. 


Menkai ką žinau apie močiutės praeitį, apie kurią ji retai kal- 
bėdavo, lyg jos gyvenimas būtų prasidėjęs sulig ta diena, kai ji 
susipažino su Tėvuku. Jos pirmasis vyras Felipė Vidalis mirė 
1974 metais Čilėje, kelioms dienoms praslinkus po karinio 
perversmo, kai griuvo Salvadoro Aljendės socialistų vyriausybė 
ir šalyje įsigalėjo diktatūra. Netekusi vyro, ji nutarė, kad never- 
ta gyventi priespaudoje, ir emigravo į Kanadą su sūnumi An- 
dresu, mano tėvu. Andresas ne kažin ką būtų galėjęs pridurti, 
nes menkai prisiminė vaikystę, tačiau gerbė tėvą, kurį pažinojo 
tik iš išlikusių trijų nuotraukų. „Juk nebegrįšime namo, tie- 
sa?“ — paklausė Andresas, kai jie skrido lėktuvu į Kanadą. Tai 
buvo ne klausimas, o veikiau kaltinimas. Jis buvo devynerių, 
paskutiniaisiais mėnesiais ūmai subrendo ir reikalavo paaiški- 
nimų, suvokęs, kad motina stengiasi jį apsaugoti, sakydama tik 
pusę tiesos ir meluodama. Jis nuoširdžiai patikėjo žinia, kad 
tėvas mirė nuo širdies smūgio ir buvo palaidotas, nors nei matė 
jį Mirusį, nei galėjo su juo atsisveikinti. Ir netrukus atsidūrė 
orlaivyje, skrendančiame į Kanadą. „Žinoma, grįšime, Andre- 
sai“, - pasakė motina, bet jis nepatikėjo. 

Toronte juos pasitiko Pabėgėlių komiteto savanoriai, parū- 
pino jiems drabužių ir apgyvendino apstatytame bute, kur jų 
laukė paklotos lovos ir pilnas šaldytuvas. Tris pirmąsias die- 
nas, kol turėjo maisto, jie nekėlė kojos iš būsto, kankindamiesi 


vienatvėje, o ketvirtąją atėjo socialinė darbuotoja, šnekanti tai- 

syklinga ispanų kalba, ir supažindino juos su kanadiečių pri- 
vilegijomis ir teisėmis. Iš pradžių jie turėjo lankyti sustiprin- 
tus anglų kalbos kursus, o vaikas buvo nukreiptas į atitinkamą 
mokyklą; vėliau Nidija rado vairuotojos darbą, kad nesijaustų 
pažeminta, už dyką gaudama valstybės išmaldą. Šis darbas kuo 
mažiausiai tiko Ninei, ir dabar vairuojančiai automobilį nevy- 
kusiai, o tuomet vairavusiai dar prasčiau. 

Po trumpo Kanados rudens atėjo poliarinė žiema, sužavė- 
jusi Andresą, dabar draugų vadinamą Endžiu, patyrusį laimę 
čiuožti ant ledo ir slidinėti, tačiau nepakenčiama Nidijai, ne- 
sugebančiai nei sušilti, nei įveikti sielvarto, netekus vyro ir tė- 
vynės. Jos nuotaika nė kiek nepagerėjo nei nedrąsiai atsėlinus 
pavasariui, nei vieną gražią dieną ten, kur tik vakar laikėsi ap- 
ledėjęs sniegas, tarytum miražui pražydus gėlėms. Nepritapusi 
svečioje šalyje, ji neiškrovė lagamino, tikėdamasi grįžti į Čilę, 
kai tik žlugs diktatūra, ir nė neįsivaizduodama, jog toji tesės 


šešiolika metų. 


Skaičiuodama dienas ir valandas, Nidija Vidal išgyveno To- 
ronte dvejetą metų, kol susipažino su Polu Ditsonu II, mano 
Tėvuku, Kalifornijos Berklio universiteto profesoriumi, at- 
vykusiu į Torontą skaityti paskaitų apie nenuspėjamą plane- 
tą, kurios gyvenimą jis bandė aptarti, taikydamas poetinius 
skaičiavimus ir vaizduotės polėkį. Mano Tėvukas, savo srities 
šviesulys ir kelių knygų autorius, buvo vienas iš nedaugelio af- 
roamerikiečių astronomų, nes didžioji dauguma šios profesijos 
specialistų — baltieji. Jaunystėje praleido ištisus metus prie Tur- 
kanos ežero, Kenijoje, tirdamas to krašto senovės megalitus, 


ir, remdamasis archeologijos atradimais, išplėtojo teoriją, kad 

tos bazaltinės kolonos — tai astronomijos observatorijos, trys 
šimtai metų prieš Kristaus gimimą padėjusios sudaryti Bora- 
nos Mėnulio kalendorių, kuriuo ligi šiolei naudojasi Kenijos ir 
Etiopijos piemenys. Afrikoje išmokęs be išankstinės nuomonės 
stebėti dangų, sukūrė hipotezę apie neregimą planetą ir bergž- 
džiai ieškojo jos danguje pačiais galingiausiais teleskopais. 

Toronto universitetas apgyvendino jį bute, skirtame vizi- 
tuojantiems profesoriams, ir per agentūrą nusamdė automobilį: 
taip Nidijai Vidal teko jį vežioti viešnagės metu. Sužinojęs, kad 
jo vairuotoja čilietė, jis papasakojo, jog; ne per seniausiai lankėsi 
Čilėje, La Siljos observatorijoje, kad pietų pusrutulyje matomi 
žvaigždynai, nežinomi šiaurėje, kaip antai: Mažojo Magelano 
Debesies ir Didžiojo Magelano Debesies galaktikos, ir kad kai 
kur naktys esančios tokios giedros, o klimatas toks sausas, jog 
susidaro idealios sąlygos dangui stebėti. Taip paaiškėjo, kad 
galaktikos iš pažiūros panašios į voratinklius. 

Per atsitiktinumą, kokių pasitaiko tik romanuose, jis baigė 
savo vizitą Čilėje tą pačią 1974 metų dieną, kai ji su sūneliu iš- 
skrido į Kanadą. Man dingojas, kad galbūt oro uoste jie drauge 
laukė savo lėktuvų, nė nepažinodami vieni kitų, tačiau, jų nuo- 
mone, tai būtų buvę neįtikėtina: jis būtų iškart pastebėjęs tokią 
gražuolę, o ji irgi būtų jį pamačiusi, nes tuo metu Čilėje juoda- 
odis beregint būtų patraukęs dėmesį, juo labiau toks aukštas ir 
stotingas kaip mano Tėvukas. 

Nidijai užteko vieną rytą pavažinėti po Torontą su kelei- 
viu ant užpakalinės sėdynės, kad suvoktų, jog šis Žmogus kaip 
reta šviesaus proto ir lakios vaizduotės, tačiau visiškai neturi 
blaivios nuovokos, kuria ji didžiavosi. Ninė negalėjo paaiškinti, 
kaip priėjo prie tokios išvados, vairuodama automobilį inten- 


syvaus eismo valandomis, bet aišku kaip dieną, jog; ji neprašo- 

vė pro šikšnelę. Astronomas klaidžiojo be atodairos, kaip ir ta 
planeta, kurios jis ieškojo danguje: galėjo akimoju apskaičiuoti, 
per kiek laiko erdvėlaivis pasiektų Mėnulį, skrisdamas 28 286 
kilometrų per valandą greičiu, tačiau nuleisdavo rankas, prirei- 
kus įjungti elektrinį kavos aparatą. Jau senių seniausiai ji ne- 
jautė širdyje meilės virpulio, o šis žmogus, su kuriuo susipažino 
būdama trisdešimt trejų, ne toks kaip kiti, ją traukė ir domino 
savo mįslingumu. 

Tėvukas, gerokai įbaimintas beatodairiško vairavimo, irgi 
susidomėjo moterimi su pernelyg dukslia uniforma ir ant akių 
užsmukusia lokių medžiotojo kepure. Buvo ne iš tų, kurie greit 
pasiduoda jausmams, ir jeigu kartais dingtelėjo mintis ją su- 
gundyti, beregint ją nuvijo — pernelyg kebli pasirodė. Ninė, 
priešingai, neturėjo ko prarasti, tad pati ėmėsi iniciatyvos, kol 
astronomas dar nebaigė savo paskaitų. Jai patiko jo įspūdin- 
ga raudonmedžio spalvos oda, — troško pamatyti jo kūną, - ir 
nujautė, kad jiedu turi daug ką bendra: jis domisi astronomija, 
ji — astrologija, o tai, jos nuomone, buvo beveik tas pats. Jos 
galva, jiedu atvyko iš tolių toliausių į tą pačią Žemės rutulio 
vietą, kad galėtų susitikti ir susieti savo likimus, nes taip lėmė 
žvaigždės. Jau tuomet Ninė gyveno, vadovaudamasi horosko- 
pais, bet neketino vien laime kliautis. Prieš imdamasi inicia- 
tyvos ir puldama iš netyčių, įsitikino, kad jis viengungis, gerai 
apsirūpinęs, sveikas ir tik vienuolika metų vyresnis, nors iš pir- 
mo žvilgsnio galėtų atrodyti jai tėvas, jeigu jie būtų tos pačios 
rasės. Po daugelio metų Tėvukas juokdamasis pasakojo, kad, 
jeigu ji nebūtų pirmu smūgiu paguldžiusi jo ant menčių, ligi 
šiolei jis klajotų įsimylėjęs Žvaigždes. 

Kitą dieną profesorius atsisėdo ant priekinės sėdynės, kad 


galėtų geriau matyti vairuotoją, ir ji visai be reikalo pasisukiojo 

po miestą, kad jis spėtų įsižiūrėti. Tą patį vakarą, pavalgydi- 
nusi ir paguldžiusi sūnelį, Nidija nusivilko uniformą, išsimau- 
dė po dušu, pasidažė lūpas ir nutykojo savo grobį, prasimetusi 
dingstimi, kad nori grąžinti automobilyje paliktą aplanką, kurį 
būtų galėjusi jam atiduoti rytoj. Niekada nebuvo išdrįsusi taip 
drąsiai leistis į meilės nuotykius. Nepaisydama ledinės pūgos, 
atvažiavo į viešbutį, pasikėlė liftu į reikiamą aukštą, drąsinda- 
masi persižegnojo ir pasibeldė į duris. Buvo pusė dvyliktos, kai 


ji galutinai įžengė į Polo Ditsono II gyvenimą. 


Ninė Toronte gyveno kaip atsiskyrėlė. Naktimis ilgėdavosi 
sunkios vyro rankos ant liemens, tačiau turėjo ištverti vienatvę 
ir auginti sūnų šalyje, kur lemta iki mirties jaustis svetimai: ro- 
mantiškoms svajonėms nebuvo laiko. Drąsa, kuria apsišarvavo 
tą vakarą ateidama prie astronomo durų, beregint išgaravo, kai 
tik jis pasirodė tarpdury, jau persirengęs pižama ir pažiūrėti 
prikeltas iš miego. Akimirką jiedu žiūrėjo vienas į kitą, nesusi- 
vokdami, ką sakyti, nes jis jos nelaukė, o ji neturėjo jokio pla- 
no, kol pagaliau jis pakvietė ją į vidų, nustebęs, kad ji visiškai 
kitokia nei su uniformine kepure. Jį sužavėjo tamsūs plaukai, 
netaisyklingų bruožų veidas ir kreivoka šypsena, kuria anks- 
čiau tik vogčiomis galėjo grožėtis. Ją pribloškė ūgių skirtumas, 
beveik nepastebimas sėdint automobilyje: norėdama pauosti 
milžino krūtinę, turėtų pasistiebti. Iškart išvydusi netvarką, it 
po žemės drebėjimo tvyrančią mažame butuke, suvokė, kad 
tam Žmogui ji tikrai reikalinga. 

Polas Ditsonas II didžiąją gyvenimo dalį praleido stebė- 
damas paslaptingą dangaus kūnų judėjimą, bet moters kūną 


menkai teišmanė, o apie meilės įgeidžius visiškai nieko nenu- 

tuokė. Niekada nebuvo įsimylėjęs ir pastaruoju metu susitik- 
davo su fakulteto kolege, su kuria sueidavo dukart per mėnesį, 
patrauklia, pagal metus puikiai atrodančia žyde, restorane vi- 
sada sąžiningai apmokančia pusę sąskaitos. Ninė per savo gy- 
venimą mylėjo tik du žmones: savo vyrą ir meilužį, kurį prieš 
dešimt metų išmetė iš galvos ir širdies. Vyras buvo nutrūktgal- 
vis, kuriam rūpėjo tik darbas ir politinė veikla, nuolat keliau- 
davo ir būdavo toks išsiblaškęs, kad tarytum nepastebėdavo jos 
reikmių, o su meilužiu ji gana greit nutraukė santykius. Nidija 
Vidal ir Polas Ditsonas II buvo subrendę meilei, ir ji sujungė 
juos iki grabo lentos. 

Girdėjau ne vieną kartą senelių meilės istoriją, ko gero, ro- 
mantizuotą, ir išmokau ją atmintinai, žodis žodin, kaip eilėraš- 
tį. Savaime suprantama, nežinau, kas iš tikrųjų atsitiko tą nak- 
tį už uždarų durų, galiu nebent įsivaizduoti, spręsdama iš to, 
kiek juos pažįstu. Ar, atidarydamas duris tai čilietei, Tėvukas 
suvokė, kad atsidūrė lemtingoje kryžkelėje ir kad pasirinktas 
kelias nulems jo ateitį? Ne, tikriausiai tokia lėkšta mintis neat- 
ėjo jam į galvą. O Ninei? Įsivaizduoju, kaip ji slenka it lunatikė 
per mažytę svetainę tarp išmėtytų drabužių ir pilnų peleninių, 
įeina į miegamąjį ir atsisėda ant lovos, nes viskas — ir krėslas, 
ir kėdės — nukrauta popieriais ir knygomis. Jis priklaupia šalia, 
apkabina, ir taip jie glūdo kurį laiką, stengdamiesi prigusti prie 
netikėto artumo. Galimas daiktas, jai pasidarė karšta šiltame 
kambaryje, ir jis padėjo jai nusivilkti paltą ir nusiauti batus; 
tuomet jie ėmė nedrąsiai glamonėtis, apsiuostydami, bandyda- 
mi širdimi pajusti, jog neklysta. „Kvepi tabaku ir desertu. Esi 
plynas ir juodas kaip ruonis“, - pasakė Ninė. Daug kartų esu 
girdėjusi šiuos žodžius. 

Legendos paskutiniosios dalies man nereikia išgalvoti, 


nes jie patys ją papasakojo. Kai tik jie apsikabino, Ninė su- 

prato, kad buvo pažįstama su astronomu ankstesniuose gyve- 
nimuose ir kitais laikais, kad tai tik dar vienas susitikimas ir 
kad jų žvaigždžių ženklai ir taro kortų slėpiniai papildo vieni 
kitus. „Juo geriau, kad esi vyras, Polai. Įsivaizduok, jeigu šio- 
je reinkarnacijoje tau tektų būti mano motina...“ — atsiduso 
ji, sėdėdama jam ant kelių. „Kadangi nesu tavo motina, kas, 
tavo manymu, atsitiktų, jeigu mudu susituoktume?“ — atsi- 
liepė jis. 

Po dviejų savaičių, prievarta veždamasi sūnelį, kuris ne- 
norėjo emigruoti antrą kartą, ji atskrido į Kaliforniją su tris 
mėnesius galiojančia sužadėtinės viza. Galiojimo laikui pasi- 


baigus, ji turėjo arba ištekėti, arba išvykti iš šalies. Ji ištekėjo. 


Kad neprailgtų laukti autobuso į pietus, pirmąją dieną Cilėje 
praleidau su žemėlapiu rankose klaidžiodama po Santjagą. Tai 
šiuolaikinis miestas: nei egzotikos, nei vaizdingų kampelių, 
nei indėnų būdingais drabužiais, nei margų kolonijinių prie- 
miesčių, kokių prisižiūrėjau su seneliais lankydamasi Gva- 
temaloje ir Meksikoje. Keltuvu pasikėliau ant vienos kalvos, 
turistams privalomos vietos, kur galėjau suvokti, kokia didelė 
Čilės sostinė ir kokiu dulkių debesiu ją dengia taršos skraistė. 
Vakarop įsėdau į abrikosų spalvos autobusą, vykstantį pietų 
link, į Čiloję. 

Liūliuojama sūpavimo, variklio burzgimo ir kitų keleivių 
knarkimo, veltui bandžiau numigti, tačiau man visada būda- 
vo sunku užsnūsti, o juo labiau dabar, kai mano gyslose tebe- 
tvinksi palaido gyvenimo apnuodytas kraujas. Paryčiais auto- 
busas stabtelėjo, kad galėtume nueiti į tualetą ir išgerti kavos 


užeigoje vidury pastoralinio kraštovaizdžio tarp žalių kalvų ir 

karvių, paskiau važiavome dar kelias valandas iki primityvios 
prieplaukos, kur pramankštinome kojas ir iš moterų, vilkinčių 
baltais slaugytojų chalatais, nusipirkome pyragėlių su sūriu ir 
valgomaisiais moliuskais. Autobusas užvažiavo ant kelto, ke- 
liančio per Čakao sąsiaurį, ir pusę valandos tyliai plaukėme 
spindinčia jūra. Drauge su kitais keleiviais, kurie, kaip ir aš, 
nutirpusiais sąnariais keliolika valandų tūnojo savo vietose, iš- 
lipau iš autobuso paspoksoti į tolius. Nekreipdami dėmesio į 
žvarbų vėją, grožėjomės kregždžių pulkais, nelyginant padan- 
gėse išpleiktomis skepetaitėmis, ir tunais, baltapilviais delfi- 
nais, kurie lydėjo mus, nardydami iš vandens. 

Autobusu atvykau į Ankudą, Didžiosios salos miestą, an- 
trą pagal svarbą visame salyne. Čia reikėjo persėsti į kitą ir 
važiuoti į kaimelį, kur manęs laukė Manuelis Arijasas, tačiau 
pasigedau piniginės. Ninė buvo perspėjusi, kad saugočiau- 
si čiliečių kišenvagių, miklių kaip iliuzionistai: apvagia taip, 
kad nė lapė nesuloja. Laimė, nenušvilpė Tėvuko nuotraukos 
ir paso, kuriuos laikiau įsidėjusi į kitą kuprinės kišenę. Vienui 
viena, be cento kišenėje, atsidūriau svetimame krašte, tačiau, 
ankstesniųjų metų patirties pamokyta, nepuoliau į neviltį dėl 
tokių menkniekių. 

Aikštėje, vienoje amatininkų krautuvėlėje, kur prekiaujama 
namudiniais audiniais, susėdusios rateliu, megzdamos šneku- 
čiavosi trys moteriškės, ir tariau sau: jeigu jos tokio pat būdo 
kaip ir Ninė, tikrai man padės — čilietės visada skuba padėti 
kiekvienam bėdos tektam žmogui, juolab svetimšaliui. Nelabai 
sklandžia ispanų kalba paaiškinau, kas nutiko, ir jos beregint 
padėjo savo mezginius, pasiūlė man kėdę ir gazuoto apelsi- 
nų gėrimo ir viena per kitą suskato aptarinėti mano nelaimę. 


Kažkam skambino mobiliuoju telefonu ir pagaliau susisiekė su 

vienu giminaičiu, važiuojančiu ta pačia kryptimi kaip ir aš: po 
kelių valandų galėsiąs užsukti manęs paimti ir mielai nukryp- 
siąs iš kelio, kad galėtų mane nuvežti į vietą. 

Naudodamasi proga, apžiūrėjau kaimelį ir Čilojės bažnyčių 
muziejų, tų pačių bažnyčių, kurias prieš tris šimtus metų nu- 
įgudę dailidės ir laivų statytojai. Konstrukcijos laikosi sutvir- 
tintos ne vinimis, bet išmoningomis sąnaromis, o skliautinės 
lubos primena apverstus laivus. Išeidama iš muziejaus, susidū- 
riau su šunimi. Šuo buvo nedidelis, raišas, pilkšvu lygiu kailiu, 
gailiai paspraudęs uodegą, tačiau iš pažiūros veislinis. Atki- 
šau jam pyragėlį, ištraukusi iš kuprinės, jis atsargiai sukando 
jį dideliais pageltusiais dantimis ir, padėjęs ant žemės, sužiuro 
; mane, lyg aiškiai sakydamas, kad jis ne duonos pasigendąs, 
o draugijos. Mano pamotė Sjuzena, šunų dresuotoja, mane 
mokė, kad nedera liesti šuns, kol jis pats neprisiartina rody- 
damas, jog nebijo, tačiau mudu nesilaikėme mandagumo tai- 
syklių ir susidraugavome iš karto. Drauge apžiūrėjome miestą, 
o sutartą valandą grįžau pas mezgėjas. Šuo liko prie krautuvės 


durų, mandagiai užkėlęs vieną koją ant slenksčio. 


Giminaitis pavėlavo visą valandą ir atvažiavo ligi viršaus pri- 
krautu sunkvežimiu su Žmona ir žindomu kūdikiu. Padėkojau 
savo geradarėms, be kita ko, leidusioms man mobiliuoju te- 
lefonu susiskambinti su Manueliu Arijasu, ir atsisveikinau su 
šunimi, tačiau jis turėjo kitokių sumetimų: atsitūpė prie mano 
kojų, uodega šluodamas dulkes ir šiepdamasis kaip hiena; at- 
seit, dabar aš turinti jam atsidėkoti už tai, kad jis teikęsis malo- 


ningai skirti man dėmesį. Pakeičiau taktiką. „5400! S400! Fuc- 

king dog“, - sušukau angliškai. Jis nė nekrustelėjo, o giminaitis, 
gailestingai stebėjęs visą sceną, pagaliau tarė: „Nesijaudinkit, 
panele, pavėžėsime ir jūsų Fakiną.“ Ir taip pilkis gavo naują 
vardą, nors ankstesniame gyvenime gal vadinosi Princu. Šiaip 
ne taip sutilpome perkrautame sunkvežimyje ir po valandos at- 
sidūrėme kaimelyje, kur turėjau susitikti su močiutės bičiuliu, 
kaip mudviejų buvo sutarta, bažnyčioje, prie jūros. 

1567 metais ispanų įkurtame kaimelyje, viename seniau- 
sių salyne, gyveno du tūkstančiai gyventojų, bet tuo metu jie 
buvo nežinia kur, nes mačiau daugiau avių ir vištų nei žmonių. 
Drauge su Fakinu laukiau Manuelio ilgokai, sėdėdama ant 
balta ir mėlyna spalva dažytos bažnyčios laiptų, iš tam tikro 
atstumo stebima keturių tylių, ramių viščiukų. Žinojau apie jį 
tik tiek, kad jis močiutės bičiulis ir kad jie nesimatę nuo aš- 
tuntojo dešimtmečio, tačiau retkarčiais susisiekia — anksčiau 
laiškais, kaip būdavo susirašinėjama priešistoriniais laikais, o 
vėliau elektroniniu paštu. 

Pagaliau pasirodė Manuelis Arijasas, atpažino mane pagal 
žodinį portretą, kurį Ninė jam nupiešė telefonu. Ką jam pri- 
pasakojo? Kad esu obeliskas keturiomis pagrindinėmis spalvo- 
mis dažytais plaukais ir keraminiu žiedu nosyje. Padavė man 
ranką ir žvilgsniu permetė mane nuo galvos iki kojų — žydru 
laku nulakuotus apsilaupiusius, nugraužtus nagus, nuzulintus 
džinsus ir rausvais dažais nupurkštus kariškus batus, kuriuos, 
prašydama išmaldos, gavau Gelbėjimo armijoje. 

— Aš — Manuelis Arijasas, — angliškai prisistatė vyriškis. 

— Sveikas. Mane seka FIB, Interpolas ir Las Vegaso nu- 
sikaltėlių mafija, — išpyškinau, nieko nelaukdama, kad nekiltų 
jokių nesusipratimų. 


— Sveikinu, — tarė jis. 

— Aš nieko nežudžiau ir, tiesą pasakius, netikiu, kad kas 
nors galėtų vargintis ir vytis mane į pasaulio pakraštį. 

— Ačiū. 

— Atsiprašau, nenorėjau įžeisti jūsų šalies, gerbiamasis. Tie- 
są pasakius, čia labai gražu, daug žalumos, daug vandens, ta- 
čiau reikia tik įsivaizduoti, kaip toli nuo visko! 

— Nuo ko? 

— Nuo Kalifornijos, civilizacijos, viso pasaulio. Ninė nesa- 
kė, kad čia galėtų būti taip šalta. 

— Dabar vasara, — atsakė jis. 

— Vasara sausio mėnesį! Kur tai girdėta! 

— Pietų pusrutulyje, - šaltai atkirto jis. 

Nekas, dingtelėjo mintis, tas tipas nesupranta humoro. Jis 
man pasiūlė išgerti arbatos ir palaukti, kol sunkvežimis atga- 
bens šaldytuvą, kurį turėjo atvežti jau prieš tris valandas. Įė- 
jome į trobą, virš kurios nelyginant kapituliacijos vėliava ant 
stiebo kabojo baltas skuduras — ženklas, kad čia prekiaujama 
šviežia duona. Viduje stovėjo keturi kaimiški stalai, apkloti 
vaškytine, keturios paskiros kėdės, prekystalis ir viryklė, ant 
kurios šnypštė juodai apsmilkęs arbatinis. Stora moteriškė, 
užkrečiamai kvatodama, pasisveikino ir pakštelėjo Manueliui 
Arijasui į skruostą, o į mane pažiūrėjo sutrikusi, bet galiausiai 
irgi pabučiavo. 

— Amerikietė? — paklausė Manuelio. 

— Bene nematai? — atsakė jis. 

— O kas jos galvai atsitiko? — pridūrė, kryptelėdama sma- 
kru į dažytus mano plaukus. 

— Tokia gimiau, — pareiškiau įsižeidusi. 

— Gringutė šneka kaip visi žmonės! — sušuko ji susižavėju- 


si. - Prašom sėstis, tuoj atnešiu arbatytės. 

Paėmusi man už rankos, ryžtingai pasodino ant kėdės, o 
Manuelis man paaiškino, kad Cilėje gringais vadinami visi 
šviesiaplaukiai anglakalbiai, o mažybinė forma „gringutis“ arba 


„gringutė“ vartojama kaip malonybinis žodelis. 


Užeigos šeimininkė atnešė mums arbatos ir kalną kvepiančios 
ką tik iškeptos duonos, sviesto ir medaus, paskiau atsisėdo ša- 
lia, kaip ir pridera, paraginti, kad valgytume. Netrukus išgir- 
dome čiaudint sunkvežimį, kuris trūkčiodamas ritosi negrįsta 
duobėta gatve su svyruojančiu šaldytuvu kėbule. Moteriškė 
kyštelėjo galvą pro duris, sušvilpė, ir beregint atbėgo keli vai- 
kinai šaldytuvo nukelti, nuvilko jį į paplūdimį ir lentiniu tilte- 
lių nuleido į Manuelio motorlaivį. 

Motorlaivis buvo stiklo pluošto, kokių aštuonių metrų ilgio, 
dažytas trimis spalvomis — balta, mėlyna ir raudona, — tokio- 
mis pat kaip Čilės vėliava, panaši į Teksaso, plazdanti pirma- 
galy. Ant šono buvo parašytas vardas: Cabui//a*. Pastatę ir kuo 
tvirčiau pririšę šaldytuvą, vaikinai padėjo man įlipti. Šuo liū- 
dnai įbidzeno iš paskos; vieną leteną laikė parietęs ir ėjo šonu. 

— O kas čia? — paklausė Manuelis. 

— Ne mano, prisiklijavo Ankude, ir tiek. Esu girdėjusi, kad 
Čilėje šunys protingi, o šis, regis, veislinis. 

— Ko gero, vokiečių aviganio ir foksterjero mišrūnas. Lie- 
muo didelio šuns, o letenos — mažo, — pareiškė Manuelis. 

— Kai išmaudysiu, pamatysi, koks dailus. 

— Kuo vardu? - paklausė jis. 

— Čilietiškai — fucking dog. 


“ Cahuilla - pietų Kalifornijos indėnų genties pavadinimas (čia ir toliau — 
vert. past.). 

— Kaip? 

— Fakinas. 

— Tikiuosi, tavo Fakinas nesipjaus su mano katėmis. Nakčia 
turėsi pririšti, kad nesusimanytų draskyti avių, — perspėjo jis. 

— Nereiks, miegos su manimi. 

Fakinas išsitiesė motorlaivio dugne, paguldęs snukį tarp 
priekinių letenų, ir taip gulėjo, neatplėšdamas nuo manęs akių. 
Jis toli gražu ne meilus, šiaip ar taip, mudu susišnekame floros 
ir faunos kalba: telepatiniu esperantu. 

Nuo horizonto ritosi juodų debesų lavina, pūtė žvarbus vė- 
jas, tačiau jūra buvo rami. Manuelis apsiautė mane savo vilno- 
niu ponču ir netarė daugiau nė žodžio, sutelkęs dėmesį į vairą 
ir prietaisų skydą, kompasą, GPS, radiją ir dar dievaižin ką, 
o aš tuo tarpu stebėjau jį paslapčia. Ninė minėjo, kad jis so- 
ciologas ar kažkas panašaus, tačiau motorlaivyje veikiau pri- 
minė jūreivį: vidutinio ūgio, liesas, stiprus, iš vienų raumenų 
sudėtas, sūraus vėjo nugairintu, raukšlių išvagotu veidu, trum- 
pais tiesiais plaukais, tokios pat spalvos kaip akys. Nemoku 
nuspėti senų Žmonių amžiaus; iš tolo atrodo neblogai, nes te- 
bevaikščioja sparčiais žingsniais ir nesukumpęs kaip visi seno- 
liai, tačiau iš arti matyti, kad vyresnis už Ninę, tarkim, kokių 
septyniasdešimties su trupučiu metų. Į jo gyvenimą įlėkiau it 
bomba. Iurėsiu vaikščioti kaip su kiaušiniu ant galvos, kad ne- 


imtų gailėtis mane priglaudęs. 


Beveik ištisą valandą plaukus per bangas, pro pažiūrėti negy- 
venamas, bet iš tikrųjų apgyventas salas, Manuelis Arijasas pa- 
rodė man kalną, kuris tolumoje atrodė nelyginant tamsi dėmė, 


o iš arčiau — aukšta kalva su uolėtu juosvo smėlio paplūdimiu 

papėdėje, kur džiūvo apverstos keturios medinės valtys. Pri- 
sišliejęs prie plūduriuojančios prieplaukos, metė kelias storas 
virves atbėgusiems vaikams, tie mikliai pririšo motorlaivį prie 
stulpelių. „Sveika atvykusi į mūsų sostinę“, — tarė Manuelis, 
rodydamas į kaimelį — keliolika trobų, priešais paplūdimį su- 
tūpusių ant polių. Mane nukrėtė šiurpas, nes nuo šios dienos 
tai turėjo būti visas mano pasaulis. 

Į paplūdimį atėjo būrelis žmonių manęs apžiūrėti. Manu- 
elis jiems buvo pranešęs, kad atvažiuoja amerikietė padėti jam 
dirbti tiriamojo darbo; jeigu Žmonės tikėjosi pamatyti orų as- 
menį, tikriausiai skaudžiai nusivylė, nes marškinėliai su Oba- 
mos portretu, Ninės Kalėdų dovana, nė bambos man nedengė. 

Buvo nelengva iškelti šaldytuvą į krantą, nepaverčiant jo 
ant šono, keli savanoriai šoko į pagalbą, drąsindamiesi juoke- 
liais ir skubėdami, nes jau temo. Virtine patraukėme į kaime- 
l;: priešaky šaldytuvas, iš paskos mudu su Manueliu, įkandin 
mūsų — keliolika išverstagerklių berniūkščių, o pačiame gale 
marga ruja įvairaus plauko šunų, pašėlusiai lojančių ant Fa- 
kino, bet nedrįstančių prisiartinti, nes iš jo laikysenos, dvel- 
kiančios begaline panieka, buvo aišku, jog kiekvienas, kuris 
išdrįs prilįsti arčiau, gaus ko nusipelnęs. Regis, Fakinas iš 
tų šunų, kuriuos sunku įbauginti ir kurie leidžia uostyti sau 
pasturgalį. Praėjome pro kapines, kur ganėsi kelios ožkos 
pritvinkusiais tešmenimis, skabydamos žolę tarp plastikinių 
gėlių ir lėlių namelių su baldais mirusiesiems, išdėliotų ka- 
pams ženklinti. 

Kaimelyje namus ant polių vieną su kitu jungė mediniai 
tiltai, ir didžiojoje gatvėje, jeigu taip būtų galima ją vadinti, 
esu mačiusi asilų, dviračių, džipą su karabinierių, Čilės poli- 


cijos, emblema — sukryžiuotais šautuvais, tris ar keturis senus 

automobilius, kurie Kalifornijoje atsidurtų kolekcijoje, jeigu 
nebūtų tokie suniokoti. Manuelis man paaiškino: kadangi vie- 
tovė raižyta, o žiemą visur telkšo purvynės, sunkūs kroviniai 
gabenami jaučių kinkiniais, lengvesni - mulais, o žmonės arba 
jodinėja arkliais, arba vaikščioja pėsčiomis. Išblukusios iškabos 
ženklino krautuvėles, vieną kitą didesnę parduotuvę, vaistinę, 
kelias užeigas, dvi restoranais vadinamas trobas, kuriose palei 
žvejų taką stovi pora metalinių stalų, ir interneto kavinę, kur 
prekiaujama baterijomis, gazuotais gėrimais, žurnalais ir viso- 
kiais menkniekiais turistams, jie, ekoturizmo agentūrų vilio- 
jami, atvažiuoja kartą per savaitę paragauti gardžiausio Čilojės 
patiekalo — žuran/o“. Šį patiekalą aprašysiu vėliau, nes kol kas 
dar nesu jo ragavusi. 

Pasirodė vienas kitas žmogus apdairiai, tylomis paspokso- 
ti į mane, kol galiausiai kažkoks kumpanosis vyriškis, platus 
kaip spinta, ryžosi su manimi pasisveikinti. Prieš paduodamas 
ranką, nusišluostė delną kelnių kišenėje ir plačiai nusišypsojo, 
šiepdamas auksines karūnėles. Tai buvo Aurelijas Njankupelis, 
garsaus pirato palikuonis ir nepamainomas saloje žmogus, nes 
prekiauja alkoholiu išsimokėtinai, traukia dantis ir turi plokš- 
čią televizorių, kurio ateina pažiūrėti kaimynai, kai yra elektra. 
Jo įmonei labai tiko pavadinimas „Vėlių užeiga“, mat ji labai 
patogiai įsikūrusi netoli kapinių, tad laidotuvininkai niekada 
jos neaplenkia, prireikus numaldyti netekties sielvarto drasko- 
mą širdį. 

Njankupelis tapo mormonu, panūdęs turėti kelias žmonas, 


ir per vėlai sužinojo, kad mormonai atsisakė daugpatystės, iš- 


* Vietinis patiekalas, kurį sudaro valgomieji moliuskai, dešra, bulvės, bulvių 
duona, daržovės, kartais dar žuvis. 

girdę naują pranašystę ir, be to, nutarę laikytis Jungtinių Ame- 
rikos Valstijų konstitucijos. Taip jį man pristatė Manuelis Ari- 
jasas, pastarajam leipstant juokais ir aplinkiniams nuoširdžiai 
jam pritariant. Manuelis taipgi supažindino mane su kitais, bet 
aš neįsiminiau jų vardų, be kita ko, jie man pasirodė per seni, 
kad galėtų būti viso to būrio vaikų tėvai; dabar jau žinau, jog 
tai seneliai — tikrieji tėvai dirba toli nuo salos. 

Gatvėje pasirodė valdingos išvaizdos moteriškė, kokių 
penkiasdešimties metų amžiaus, stuomeninga gražuolė balkš- 
vais smėlio spalvos plaukais, kokie būna pražilusių blondinių, 
viršugalvy atsainiai susuktais į mazgą. Tai buvo Blanka Šna- 
kė, mokyklos direktorė, visų Žmonių pagarbiai vadinama teta 
Blanka. Ji pabučiavo Manueliui į skruostą, kaip čia įprasta, 
o mane pasveikino visos bendruomenės vardu; įtampa iš- 
kart atslūgo, ir mane apsupęs žioplių ratas susiaurėjo. Teta 
Blanka pakvietė rytojaus dieną ateiti į mokyklą ir iki kovo 
mėnesio, moksleivių atostogų pabaigos, naudotis biblioteka, 
dviem kompiuteriais ir žaisti vaizdo žaidimus, vėliau tvar- 
karaštis būsiąs šiek tiek apribotas. Pridūrė, kad šeštadieniais 
mokykloje rodomi tie patys filmai kaip ir Santjage, tik ne- 
mokamai. Apibėrė mane klausimais, ir aš keliais ispanų kal- 
bos pradžiamokslio sakiniais glaustai papasakojau apie savo 
dviejų dienų kelionę iš Kalifornijos ir apie piniginės vagystę, 
ji sužadino visuotinį vaikų kvatojimą, kuris beregint nuščiu- 
vo nuo ledinio tetos Blankos žvilgsnio. „Rytoj pagaminsiu 
jums moliuskų su parmezanu, kad amerikoniukė permany- 
tų čilojiečių valgius. Laukiu jūsų apie devintą“, — pareiškė ji 
Manueliui. Vėliau sužinojau, kad pagal vietinio mandagumo 
taisykles pridera vieną valandą vėluoti. Čia vakarieniaujama 


labai vėlai. 

Probėgšmais susipažinę su kaimeliu, įsėdome į dviejų mulų 
traukiamą vežimaitį, kur jau buvo įkeltas šaldytuvas, ir, Fakino 


lydimi, vos įžiūrimu šunkeliu nudardėjome per pievas. 


Manuelis Arijasas gyvena už mylios — tarkim, už pusantro 
kilometro — nuo kaimelio, pajūryje, tačiau valtimi priplaukti 
neįmanoma dėl uolingo kranto. Jo troba — puikus šios zonos 
architektūros pavyzdys, pareiškė jis su tam tikru pasididžiavi- 
mu. Man ji atrodė panaši į kitus kaimelio namus: irgi užkelta 
ant polių, medinė, tačiau jis paaiškino, kad skiriasi kirviu tašy- 
ti poliai ir gegnės, malksnos „apvaliais galais“, itin vertinamos 
dėl savo puošnumo, ir Gvalteko kiparisų mediena, kurios ka- 
daise būta apstu šiame krašte. Čilojės kiparisai gyvena daugiau 
kaip tris tūkstančius metų, po Afrikos baobabų ir Kalifornijos 
sekvojų — tai ilgaamžiškiausi medžiai pasaulyje. 

Troboje, dvigubo aukščio bendrame kambaryje, gyveni- 
mas sukasi apie įspūdingą juodą malkomis kūrenamą krosnį, 
naudojamą ir valgiui gaminti. Yra du miegamieji, vienas di- 
desnis, Manuelio, kitas mažesnis, mano, taip pat vonios kam- 
barys su praustuve ir dušu. Viduje niekur nėra durų, tik tuale- 
tas atitvertas dryžuota vilnone antklode, dengiančia tarpdurį, 
kad būtų jaukiau. Virtuvei skirtoje bendro kambario dalyje 
stovi stalas, spinta ir dėžė su dangčiu, kur laikomos bulvės, 
kasdienis Čilojės valgis; palubėje kabo prieskoninių žolių ry- 
šeliai, aitriųjų pipirų ir svogūnų pynės, džiovintos dešros ir 
sunkūs geležiniai puodai, pritaikyti valgiui virti ant ugnies. 
Į palėpę, kur guli diduma Manuelio knygų ir archyvų, galima 
užlipti kopėčiomis. Ant sienų nei paveikslų, nei nuotraukų, 


nei puošmenų, nieko asmeniška, tik salyno žemėlapiai ir gra- 

žus laivo laikrodis raudonmedžio aptaisais ir variniais varžte- 
liais, tarytum išplėštas iš „Titaniko“. Lauke didelėje medinėje 
statinėje Manuelis įsirengė sūkurinę vonią. Įrankius, malkas, 
anglis, bakus su benzinu motorlaiviui ir generatorių jis laiko 
kieme, stoginėje. 

Mano kambarys niekuo neypatingas: jame siaura lova, už- 
klota tokia pat antklode, kokia kabo tualeto tarpdury, kėdė, 
komoda su trimis stalčiais ir kelios vinys, įkaltos į sieną dra- 
bužiams kabinti. Užtektinai vietos visai mano mantai, lengvai 
telpančiai kuprinėje. Man patinka ši atšiauri vyriška aplinka, 
tik išmuša iš vėžių maniakiškas Manuelio Arijaso tvarkos po- 


mėgis; aš esu truputį aplaidesnė. 


Vyrai pastatė šaldytuvą ten, kur pridera, įjungė, paskui susėdo 
doroti dviejų butelių vyno ir lašišos, prieš savaitę obels mal- 
komis Manuelio išrūkytos metaliniame būgne. Visi valgė ir 
gėrė tylomis, pro langą žvelgdami į jūrą, tik tolydžio siūlydami 
rinktinius išmoningus tostus: „Į sveikatą!“, „Tegu eina į sveika- 
tą!“, „Linkiu to paties!“, „Gyvuok šimtą metų!“, „Ateik į mano 
laidotuves!“ Manuelis šnairavo į mane sunerimęs, kol pagaliau 
pasivadinau jį į šalį ir pasakiau, kad nesijaudintų — neketinu 
pulti prie butelių. Močiutė tikriausiai jį perspėjo, ir jis ketino 
paslėpti alkoholinius gėrimus, betgi tai būtų kvaila, nes bėda 
ne dėl alkoholio, o dėl manęs. 

Tuo metu Fakinas su katėmis apdairiai išvengė grumtynių, 
pasidalydami teritoriją. Rainius atsiliepia šaukiamas Paikučiu, 
nes vargšelis tikras neišmanėlis, o varinukas — Gudručiu, nes 
paprastai tupi prie kompiuterio; Manuelio nuomone, jis moka 


skaityti. 


33 


LSA -BTL ALL NE 


Vyrai baigė lašišą ir vyną, atsisveikino ir išėjo. Pastebėjau, 
kad Manuelis nė neketino su jais atsiskaityti, kaip nemėgino 
atsiskaityti su kitais, prieš tai padėjusiais nešti šaldytuvą, bet 
maniau esant protinga apie tai neklausinėti. 

Apžiūrėjau Manuelio darbo kambarį, kur stovėjo du rašo- 
mieji stalai, archyvo spinta, kelios knygų lentynos, modernus 
kompiuteris su dvigubo ekrano režimu, faksas ir spausdintu- 
vas. Buvo ir interneto ryšys, bet jis man priminė, - lyg būčiau 
galėjusi pamiršti, — kad man nevalia bendrauti elektroniniu 
būdu. Pridūrė, jog tame kompiuteryje visas jo darbas ir nepa- 
geidautų, kad kas nors kištų prie jo nagus. 

— Koks tas darbas? — paklausiau. 

— Aš antropologas. 

— Antropofagas? 

— Aš nevalgau žmonių, aš tiriu juos, — paaiškino jis. 

— Juokauju, žmogau. Antropologams jau trūksta žaliavos: 
šiais laikais paskutiniausias laukinis turi mobilųjį telefoną ir 
televizorių. 

— Mano tyrimų kryptis — ne laukiniai. Rašau knygą apie 
Čilojės mitologiją. 

— Ir tau už tai moka? 

— Beveik nieko, — atsakė jis. 

— Matau, kad esi skurdžius. 

— Taip, bet pigiai išsiverčiu. 

— Nenorėčiau būti tau našta, — tariau. 

— Atidirbsi, Maja, mudu su tavo močiute taip sutarėme. 
Galėsi man padėti prie knygos, o kovo mėnesį su Blanka dirb- 
si mokykloje. 

— Perspėju, kad esu neišmanėlė, visiškai nieko nenutuokiu. 


— K3 moki daryti? 

— Moku kepti papločius ir duoną, plaukioti, žaisti futbolą 
ir rašyti samurajų eilėraščius. Kad pamatytum, kokia turtinga 
mano kalba! Esu tikras žodynas, tik anglų kalbos. Nemanau, 
kad tau praverstų. 

— Pažiūrėsim. Dėl papločių pagalvosim. 

Man pasirodė, kad jis paslapčia šyptelėjo. 

— Ar daugiau knygų esi parašęs? — paklausiau žiovaudama: 
ilgos kelionės nuovargis ir penkių valandų skirtumas tarp Ka- 
lifornijos ir Čilės slėgė mane nelyginant maišas akmenų. 

— Nieko tokio, kas mane išgarsintų pasaulyje, — atsakė, ro- 
dydamas į knygas ant stalo: Australijos čiabuvių onirinis pa- 
saulis, Orinoko genčių įšventinimo apeigos, Pietų Čilės mapu- 
čių kosmogoniją. 

- Pasak močiutės, Čilojė — stebuklų kraštas, — pridūriau. 


— Visas pasaulis pilnas stebuklų, Maja, — atsakė jis. 


Manuelis Arijasas mane patikino, kad jo namų dvasia labai 
sena. Ninė irgi tiki, kad namai saugo prisiminimus ir jausmus, 
ji moka pagauti vibracijas: žino, ar aplinka pripildyta blogos 
energijos, jei ten buvo atsitikę nelaimių, ar energija teigiama. 
Jų didelių namų Berklyje dvasia gera. Kai juos atgausime, teks 
paremontuoti — jau gerokai apleisti, — ir tuomet ketinu juose 
gyventi iki mirties. Ten užaugau, ant kalvos, iš kur atsivertų 
nuostabus vaizdas į San Fransisko įlanką, jeigu neužstotų dvi 
šakotos pušys. Tėvukas niekada neleido jų genėti, sakė, kad 
medžiams skauda, kai jie žalojami, be to, nukenčia augalija 
tūkstančio metrų spinduliu, nes nukenčia podirvis: būtų nu- 
sikaltimas sunaikinti dvi pušis dėl malonumo pasigrožėti van- 


dens klanu, į kurį galima pažiopsoti ir nuo greitkelio. 

Polas Ditsonas I nusipirko namą 1948 metais, kai buvo 
panaikintas rasistinis apribojimas Berklyje įsigyti nuosavybę. 
Kvartale Ditsonai buvo pirmoji spalvotųjų šeima ir vieninte- 
lė ištisus dvidešimt metų, kol atsirado kitų. Namą 1885 me- 
tais pastatė apelsinų magnatas, prieš mirtį užrašęs visą turtą 
universitetui, o šeimą palikęs skurde. Namas ilgokai stovėjo 
tuščias, o vėliau ėjo iš rankų į rankas, sulig kiekvienu sandėriu 
vis labiau nukentėdamas, kol pagaliau jį nusipirko Ditsonai ir 
suremontavo, nes pastatas buvo tvirtų konstrukcijų ir turėjo 
gerus pamatus. Tėvams mirus, Tėvukas išpirko brolių dalį ir 
perėmė savo nuosavybėn tą šešių miegamųjų karalienės Vik- 
torijos laikų stiliaus relikviją, nežinia kodėl padabintą varpine, 
kurioje pastatė savo teleskopą. 

Prieš atvykstant Nidijai ir Endžiui Vidaliams, jis naudojo- 
si tik dviem kambariais, virtuve ir vonios kambariu, visa kita 
buvo uždaryta. Ninė įsiveržė kaip atgajos viesulas, visus rakan- 
dus išsvaidė į šiukšlyną, viską išvalė ir išsmilkė, tačiau jos įnir- 
šis, nukreiptas prieš netvarką, subliūško atsitrenkęs į endeminį 
vyro chaosą. Po atkaklių mūšių buvo suderėta, kad namuose ji 
gali daryti ką tinkama, tik nevalia kelti kojos į jo darbo kam- 
barį ir žvaigždžių bokštą. 

Ninė pasijuto kaip žuvis vandeny, atsidūrusi Berklyje, žmo- 
nių rasių, spalvų ir atspalvių maišatyje, tame nešvariame, pa- 
trakėliškame kraštutinių pažiūrų mieste, prisodrintame taurių 
siekių ir nepakančiame veidmainystei. Ninė pasikeitė; buvusi 
apdairi ir pareiginga jauna našlė, vengianti pašalinių akių, Ber- 
klyje atgimė savo tikruoju charakteriu. Čia neprivalėjo vilkėti 
vairuotojo uniformos kaip Toronte nei paisyti šventeiviškų vi- 
suomenės normų kaip Čilėje; niekam nepažįstama, galėjo elg- 


tis kaip tinkama. Perėmė naują gyvenimo būdą, nusižiūrėjusi 

nuo hipių, kurie Telegrafo gatvėje prekiavo savo namudiniais 
dirbiniais, apkvaišę nuo smilkalų ir marihuanos. Emė vilkėti 
tunikas, avėti sandalus, apsikarstė indiškais vėriniais, tačiau nė 
neketino tapti hipe: dirbo, rūpinosi namais ir dukraite, daly- 
vavo bendruomenės sambūriuose, ir niekada nemačiau, kad ji 
kaip patrakusi sanskritu giedotų giesmes. 

Papiktindama kaimynus, kurie beveik visi buvo vyro kole- 
gos ir gyveno niūriuose, gebenių apklėstuose daugmaž anglų 
stiliaus namuose, Ninė perdažė Ditsonų namą psichodeliško- 
mis spalvomis, nusižiūrėtomis San Fransiske, Kastro gatvėje, 
kur pradėjo kurtis homoseksualai, pertvarkydami senus na- 
mus. Sklido įvairios paskalos apie violetines ir žalias sienas, 
geltonus frizus ir gipsines gėlių girliandas, municipalitetas 
keliskart traukė į teismą, kol vieną gražią dieną architektūros 
žurnale pasirodė namo nuotrauka, mieste jis tapo turistų trau- 
kos centru ir netrukus jo stilių puolė mėgdžioti pakistaniečių 
restoranai, jaunimo krautuvėlės ir menininkų dirbtuvės. 

Ninė pridėjo ranką ir prie interjero. Be jau esamų Ditso- 
no I įsigytų ceremoningų baldų, apskritų sieninių laikrodžių ir 
pasibaisėtinų paveikslų auksuotais rėmais, radosi jos meniniu 
skoniu paženklinti daiktai: gausybė šviestuvų su kutais, veltų 
kilimų, turkiškų sofų ir megztų užuolaidų. Mano kambaryje 
mangų spalvos sienomis virš lovos kabojo blizgučiais nusagsty- 
tas indiškos drobės baldakimas, o pačiame viduryje - sparnuo- 
tas slibinas, kuris krisdamas, dievaži, būtų mane pritrėškęs; 
ant sienų ji priklijavo išbadėjusių afrikiečių vaikų nuotraukų, 
kad matyčiau, kaip tie nelaimingieji miršta iš bado tuo metu, 
kai nenoriu valgyti. Tėvuko nuomone, slibinas ir Biafros vai- 


kai sukėlė man nemigą ir sugadino apetitą. 

Mano viduriai neatlaikė Čilės bakterijų puolimo visu frontu. 
Antrą viešnagės dieną taip ėmė raižyti vidurius, jog kritau į 
lovą, ir ligi šiolei krečia drebulys, ištisas valandas tupiu prie 
lango su karšta pūsle ant pilvo. Močiutė būtų pasakiusi, jog 
taip atsitiko todėl, kad mano siela dar nespėjusi atvykti į Či- 
loję. Pasak jos, lėktuvais skraidyti nepatogu, nes siela keliauja 
lėčiau už kūną, atsilieka, o kartais apskritai pasimeta pakeliui; 
kaip tik dėl to, pasak jos, lakūnai kaip mano tėtis niekada ne- 
grįžta namo — laukia sielos, skriejančios padebesiais. 

Saloje nėra nei skaitmeninių filmų, nei vaizdo žaidimų 
nuomos punktų, filmai rodomi tik kartą per savaitę mokyklo- 
je. Laikui nustumti turiu nebent ispaniškus Blankos Šnakės 
karštligiškus meilės romanus ir knygas apie Čiloję, pravarčius 
kalbai mokytis, bet man sunku prisiversti juos skaityti. Manu- 
elis man davė žibintuvėlį, kurį prisirišu ant kaktos kaip kal- 
nakasiai žibintą; taip ir skaitome, kai išjungiama šviesa. Apie 
Čiloję ne kažin ką galiu papasakoti, nes tik vieną kitą kartą esu 
iškėlusi koją iš namų, tačiau galėčiau prirašyti puslapių pus- 
lapius apie Manuelį Arijasą, kates ir šunį — mano dabartinę 
šeimyną, apie tetą Blanką, kuri pasirodo kur buvusi, kur nebu- 
vusi, girdi, manęs aplankyti, nors aišku kaip dieną, kad atei- 
na pas Manuelį, ir apie Chuanitą Koralesą, atbėgantį kasdien 
skaityti su manimi ir žaisti su Fakinu. Šuo labai išrankus, ne 
visus prisileidžia, tačiau mažį pakenčia. 

Vakar susipažinau su Chuanito močiute. Nebuvau jos ma- 
čiusi, nes buvo išvažiavusi į Kastrą, pagrindinį Čilojės miestą, 
į ligoninę drauge su vyru, kuriam negyja gruodį amputuota 


koja. Eduvichisė Korales — tipiška čilojietė, linksmo, raukšlėto, 

degto molio spalvos veido, kresna, trumpų kojų. Plaukus susi- 
pynusi į ilgą kasą ir susukusi ant pakaušio, rengiasi kaip misi- 
onierė: segi šiurkštaus audinio sijonu ir avi medkirčio batais. Iš 
pažiūros atrodo kokių šešiasdešimties metų, bet iš tikrųjų jai 
ne daugiau nei keturiasdešimt penkeri: čia žmonės labai grei- 
tai sensta ir ilgai gyvena. Atėjo nešina geležiniu puodu, sun- 
kiu kaip patranka, užkaitė virtuvėje, be perstojo tarškėdama 
su manimi, prisistatė su derama pagarba: girdi, ji Eduvichisė 
Korales, kaimynė, pono šeimininkė. „Vaje, kokia gražutė ame- 
rikoniukė! Iesaugo tave Dievas! Labai jau laukė tavęs ponas, 
beje, kaip ir visi mes saloje, Dieve duok, kad tau patiktų mano 
bulvytės su vištiena!“ Apsirikau pamaniusi, kad ji šneka ne 
salos tarme, — tiesiog klegėjo be saiko. Pagalvojau, kad Edu- 
vichisė tikriausiai Manuelį Arijasą vadina ponu, nors kalbėjo 
apie jį kaip apie kokį pašalinį žmogų, lyg jo čia nė būti nebūtų. 

Su manimi, priešingai, Eduvichisė kalba tokiu pat valdin- 
gu tonu kaip ir močiutė. Ji puiki moteris, ateina tvarkyti būs- 
to, išsineša nešvarius drabužius, išskalbia, skaldo malkas tokiu 
sunkiu kirviu, kad jo nepajėgčiau pakelti, dirba savo Žemę, 
melžia karvę, kerpa avis ir moka skersti kiaules, tačiau, kaip 
man prisipažino, serga artritu ir negali nei Žvejoti, nei gaudyti 
moliuskų. Sako, kad jos vyras ne tokio jau blogo būdo, kaip 
šneka Žmonės, tačiau jam pašlijo nervai dėl diabeto, o kai nete- 
ko kojos, nė gyventi nebenori. Iš penkių vaikų tik trylikametė 
dukrelė Asusena gyvena kartu, dar turinti vaikaitį Chuanitą, 
dešimties metų, bet atrodo jaunesnis, nes, kaip man paaiškino, 
„gimė nudvasėjęs“. Tas žodis „nudvasėjęs“ turbūt reiškia, kad 
protiškai atsilikęs arba kad vargšelis gyvas daugiau dvasia nei 
kūnu; Chuanitui, matyt, tinka antras atvejis, nes jis toli gražu 


ne kvailys. 

Eduvichisė gyvena iš savo sklypelio vaisių ir iš to, ką už 
paslaugas jai moka Manuelis, be to, jai padeda duktė, Chuani- 
to motina, dirbanti lašišų perdirbimo įmonėje, Didžiosios salos 
pietuose. Pagal pramoninį lašišų auginimą Čilojė užėmė antrą 
vietą pasaulyje po Norvegijos, todėl klestėjo regiono ūkis, tačiau 
liko užterštas vandenyno dugnas, nuskurdo vietiniai Žvejai, iširo 
šeimos. Dabar lašišų pramonei atėjo galas, paaiškino man Ma- 
nuelis, nes tvenkiniuose buvo laikoma per daug žuvų, jos buvo 
tiesiog šeriamos antibiotikais, todėl išgaišo, įsisukus virusui. 
Dvidešimt tūkstančių lašišų perdirbimo įmonių darbininkų ne- 
teko darbo, diduma jų moterys, bet Eduvichisės duktė tebedirba. 

Netrukus sėdome prie stalo. Vos atidengus puodą, į nosį 
padvelkė troškinio kvapas, tarytum vėl pasijutau vaikystės lai- 
kų senelių virtuvėje, ir man akys padrėko iš ilgesio. Per pasta- 
rąsias kelias dienas pirmąsyk valgau šiltą maistą. Apsirgau ne 
juokais, o namuose, kur nėra durų, neįmanoma nuslėpti, kad 
vemi ir viduriuoji. Paklausiau Manuelį, kas atsitiko durims, ir 
jis atsakė, kad jam patinka atviros erdvės. Nė kiek neabejoju, 
kad apsirgau nuo Blankos Šnakės moliuskų su parmezanu ir 
torto. Iš pradžių Manuelis dėjosi, kad negirdi, kas dedasi tua- 
lete, bet netrukus susirūpino išvydęs, jog nebeturiu jėgų. Išgir- 
dau jį kalbantis mobiliuoju telefonu su Blanka, paskiau, gavęs 
nurodymų, jis išvirė man ryžių sriubos, pakeitė patalynę ir at- 
nešė karšto vandens pūslę. Netardamas nė žodžio, stebi mane 
akies krašteliu, kiekvieną akimirką pasiruošęs pulti į pagalbą. 
Jei tik bandau jam dėkoti, suniurzgia. Be to, paskambino Li- 
lianai Trevinjo, vietinei slaugytojai. Liliana, jauna, nedidukė 
moteris, kvatojanti užkrečiamu juoku, su neklusnių garbanotų 
plaukų kupeta, davė man sunkiai nuryjamų didelių juodų an- 
glies tablečių. Įsitikinęs, kad jos nepadeda, Manuelis išsikvietė 

sunkvežimiuką iš daržovių parduotuvės ir nuvežė mane į kai- 
melį pas gydytoją. 

Ketvirtadieniais atplaukia Sveikatos apsaugos ministerijos 
motorlaivis, budintis salose. Gydytojas, iš pažiūros keturioli- 
kmetis plyno veido trumparegis paauglys, iš pirmo žvilgsnio 
nustatė mano ligą: „Čilenitis, svetimšalių, atvykusių į Čilę, 
negalia. Visai nepavojinga“, ir davė man popierinį maišelį ta- 
blečių. Eduvichisė man užplikino vaistažolių, nes nepasiti- 
ki vaistinių vaistais, pasak jos, visi jie pagaminti amerikiečių 
korporacijų. Labai klusniai gėriau vaistus, todėl ir pasveikau. 
Man patinka Eduvichisė Korales, kalba be perstojo kaip teta 


Blanka; visi kiti čionykščiai žmonės nekalbūs. 


Chuanitui Koralesui, klausinėjančiam apie mano tėvus, pa- 
pasakojau, kad mano mama — Laplandijos princesė. Manuelis 
sėdėjo savo darbo kambaryje ir nepasakė nė žodžio, bet vėliau, 
vaikui išėjus, pareiškė, jog Laplandijos gyventojai samiai netu- 
ri karalių. Mudu sėdėjome prie stalo: jis — prie keptos menkės 
su sviesto padažu ir kalendromis, aš — prie skaidraus sultinio. 
Paaiškinau, kad Laplandijos princesę prasimanė Ninė, pagauta 
vaizduotės polėkio, kai, būdama penkerių, ėmiau domėtis pa- 
slapties gaubiama mama. Pamenu, buvome virtuvėje, jaukiau- 
siame namų kambaryje, kas savaitę kepėme sausainius nusi- 
kaltėliams ir narkomanams, kuriais rūpinosi Maikas O'Kelis, 
Ninės geriausias draugas, užsibrėžęs nepasiekiamą tikslą gel- 
bėti išklydusį iš kelio jaunimą. Jis tikras airis, gimęs Dubli- 
ne, tokio balto gymio, tokių juodų plaukų ir mėlynų akių, kad 
Tėvukas pavadino jį Snieguole — vardu tos kvailiukės, Volto 


Disnėjaus filme valgiusios užnuodytus obuolius. Nesakau, kad 

O'Kelis mulkis; priešingai, labai sumanus: vienintelis sugeba 
užčiaupti Nine. Apie Laplandijos princesę buvau skaičiusi vie- 
noje savo knygoje. Turėjau tikrą biblioteką, nes, pasak Tėvuko, 
kultūra ateina per osmosą, ir kur kas geriau pradėti šviestis 
anksčiau, bet mano mėgstamiausios knygos buvo fėjų pasa- 
kos. Pasak Tėvuko, vaikiškos pasakos — rasistinės, kaip gali- 
ma taikstytis su tuo, kad Botsvanoje ar Gvatemaloje nėra fėjų, 
tačiau jis nedraudė skaityti pasakų, tik reiškė savo nuomonę, 
kad išsivystytų kritinis mano protas. Ninė, priešingai, nieka- 
da nevertino mano kritinio proto ir visada stengdavosi išmušti 
mane iš vėžių. 

Vaikų darželyje piešdama mūsų šeimą, senelius pavaizda- 
vau visu ūgiu lapo vidury, krašte pridėjau musę - tėtės lėktu- 
vą, o kitame krašte — karūną, kilmingo mamos kraujo sim- 
bolį. Kad nekiltų jokių abejonių, kitą dieną atnešiau knygą, 
kurioje princesė jojo raita ant baltojo lokio, apsigaubusi šer- 
muonėlių mantija. Visi vaikai juokėsi iš manęs susiriesdami. 
Vėliau, grįžusi namo, įmečiau knygą į orkaitę, kur 180 laips- 
nių karštyje kepė kukurūzų apkepas. Išvažiavus gaisrinin- 
kams ir išsisklaidžius dūmams, močiutė pratrūko mane plūsti 
paskutiniais žodžiais, o Tėvukas bandė gelbėti, kol man dar 
nenulėkė galva nuo pečių. Kūkčiodama ir springdama ašaro- 
mis, pasiguodžiau seneliams, jog darželyje visi pravardžiuoja 
mane „Laplandijos našlaite“. Kaip paprastai, močiutei neti- 
kėtai pasikeitė nuotaika, ji priglaudė mane prie savo papajų 
formos krūtų, tvirtindama, kad aš anaiptol ne našlaitė, kad 
turiu ir tėvą, ir senelius ir kad pirmajam niekšui, išdrįsusiam 
mane užgaulioti, teks atsakyti Čilės mafijai. Toji mafija buvo 
ji pati, tačiau mudu su Maiku O Keliu taip jos bijojome, kad 


vadinome ją Donu Korleone. 

Seneliai atsiėmė mane iš vaikų darželio ir kurį laiką na- 
mie mokė mane piešimo pagrindų ir plastilininių vikšrelių 
lipdybos, kol iš vienos savo kelionių grįžo tėtis ir nutarė, 
kad man dera bendrauti su savo bendraamžiais, o ne vien su 
močiutės svečiais: O'Kelio narkomanais, bevaliais hipiais ir 
nuožmiomis feministėmis. Naujoji mokykla buvo dviejuose 
senoviniuose pastatuose, sulig antru aukštu sujungtuose til- 
teliu su stogu, architektūros iššūkiu, kuris ore laikosi tik dėl 
išgaubtumo, panašiai kaip katedrų skliautai, neprašomas aiš- 
kino man Tėvukas. Tame darželyje buvo mokoma pagal italų 
eksperimentinę sistemą: darydavome tai, kas šauna į galvą, 
klasėse nebuvo nei lentų, nei suolų, sėdėjome ant grindų, au- 
klėtojos nesegėjo liemenėlių ir neavėjo batų, kiekvienas mo- 
kėsi pagal savo galimybes. Tėtis, ko gero, būtų mielai įtaisęs 
mane į karinį koledžą, bet nesikišo į senelių reikalus, juo la- 
biau kad jie turėjo tartis su auklėtojomis ir man padėti atlikti 
namų darbus. 

— Ta mergiščia protiškai atsilikusi, - nutarė Ninė, įsitiki- 
nusi, kad labai lėtai stumiuosi į priekį. Jos žodynas buvo pilnas 
politiškai nekorektiškų žodžių: protiškai atsilikęs, storas, nykš- 
tukas, kuprius, subobėjęs, vištgaidis, saldainiukas ir galybė ki- 
tokių, kuriuos, bandydamas pateisinti žmoną, Tėvukas vadino 
„ribotu anglų kalbos mokėjimu“. Ji vienintelė visame Berklyje, 
užuot sakiusi „afroamerikietis“, sakė „negras“. Pasak Tėvuko, 
aš nebuvau protiškai atsilikusi, tik lakios vaizduotės, o tai ne- 
pavojinga, ir ilgainiui jo žodžiai pasitvirtino, nes, vos išmokusi 
abėcėlę, puoliau godžiai skaityti ir prirašiau sąsiuvinius įman- 
trių eilėraščių ir pramanytų graudžių, ilgesingų savo gyvenimo 
istorijų. Greit susivokiau, jog laimingi žmonės nieko nesugeba 


parašyti — be kančių nesukursi istorijų, — ir slapčia mėgavau- 

si našlaitės likimu, nes, kaip supratau skaitydama klasiką, tik 
našlaičiai būna išties nelaimingi. 

Mano mama Marta Oter, netikroji Laplandijos princesė, 
dingo Skandinavijos ūkuose, man dar nespėjus užuosti jos 
kvapo. Turėjau dešimtį jos nuotraukų ir dovaną, atsiųstą ke- 
tvirtojo gimtadienio proga, sireną, sėdinčią ant uolos stikli- 
niame rutulyje, kurį pajudinus atrodo, kad sninga. Tas rutulys 
buvo man brangiausias turtas, iki sulaukiau aštuonerių, ir tuo- 
met netikėtai jis prarado bet kokią jausminę vertę, tačiau tai 


jau kita istorija. 


Degu pykčiu, nes dingo mano vienintelis vertingas daiktas, ci- 
vilizuota muzika, mano iPodas. Man regis, išsinešė jį Chuani- 
tas Koralesas. Nenorėjau, kad vargšelis gautų pylos, ir vis dėlto 
turėjau pasiskųsti Manueliui, bet jis tik numojo ranka: pasak 
jo, Chuanitas pažais keletą dienų, o paskiau padės atgal, kur 
rado. Regis, Cilojėje taip įprasta. Praėjusį trečiadienį kažkas 
grąžino mums kirvį, kurį, kaip niekur nieko pasiėmęs iš mal- 
kinės, išlaikė daugiau nei savaitę. Manuelis įtarė, kas tai pada- 
rė, bet būtų įžeidęs žmogų, reikalaudamas jį grąžinti, nes pasi- 
skolinti — tai viena, o pavogti — visai kas kita. Čilojiečiai, orių 
indėnų ir išdidžių ispanų palikuonys, labai įžeidūs. Žmogus, 
skolinęsis kirvį, nieko nepaaiškino, bet atsidėkodamas atnešė 
maišą bulvių ir pastatė vidury kiemo, prieš sėsdamas su Ma- 
nueliu išgerti obuolių giros bei pasigrožėti iš terasos Žuvėdro- 
mis. Kažkas panašaus atsitiko vienam Koralesų giminaičiui, 
dirbusiam Didžiojoje saloje ir prieš Kalėdas grįžusiam švęsti 
vestuvių. Eduvichisė davė jam namų raktą, kad, Manueliui iš- 


vykus į Santjagą, paimtų garso aparatūrą ir pasilinksmintų per 

vestuves. Grįžęs Manuelis nustebo išvydęs, kad nebėra garso 
aparatūros, tačiau, užuot pranešęs karabinieriams, ėmė kan- 
triai laukti. Saloje nėra tikrų vagių, o atvykėliams būtų sun- 
ku nepastebimai išsigabenti didesnių daiktų. Neilgai trukus 
Eduvichisė atgavo tai, ką jos giminaitis buvo išsigabenęs, ir 
grąžino Manueliui drauge su pintine valgomųjų moliuskų. Jei- 
gu Manuelis atsiėmė savo garso aparatūrą, vadinasi, ir aš vėl 
pamatysiu savo iPodą. 

Manuelis veikiau tyli, tačiau susivokęs, jog normalų žmogų 
toks tylėjimas gali slėgti, bando su manimi šnekėtis. Iš savo 
kambario esu girdėjusi virtuvėje jį kalbantis su Blanka Šnake. 
„Nebūk toks šiurkštus tai amerikoniukei, Manueli. Argi ne- 
matai, kokia ji vieniša? Pasišnekėk su ja“, — patarė ji. „O ką jai 
sakyti, Blanka? Ji kaip marsietė“, — suniurzgė jis, bet, matyt, 
apsigalvojo, nes dabar, užuot kvaršinęs man galvą akademi- 
niais paistalais apie antropologiją, kaip darydavo iš pradžių, 
klausinėja apie praeitį, ir taip pamažu, artimiau susipažindami, 
mezgame mintis. 

Mano ispanų kalba šlubuoja, o jis angliškai kalba laisvai, 
nors australų tarme ir čilietišku akcentu. Mudu esame suta- 
rę, ko man derėtų mokytis, tad paprastai stengiamės kalbėtis 
ispaniškai, bet veikiai įmaišome vis daugiau angliškų žodžių 
ir galiausiai prašnekame ang/ispany kalba. Jeigu susipykstame, 
jis kalba su manimi pabrėžtinai ispaniškai, kad teisingai su- 
prasčiau, o aš klykiu angliškai gatvės žargonu, bandydama jį 
išgąsdinti. 

Manuelis nieko nepasakoja apie save. Žinau apie jį tik tiek, 
kiek spėju ar nugirstu iš pokalbio su teta Blanka. Kažkas keista 
būta jo gyvenime. Jo praeitis tikriausiai tokia pat audringa kaip 


ir mano, nes ne vieną naktį girdėjau jį dejuojant per miegus 

ir blaškantis: „Paleiskite mane! Paleiskite mane!“ Per plonytes 
pertvaras girdėti menkiausias garsas. Pirmiausia man dingteli 
tad turiu būti atsargi. Jo košmarai privilioja piktąsias dvasias, 
atrodo, kad visas namas pilnas demonų. Fakinas, ir tas išsigąs- 


ta ir dreba, prisiglaudęs prie manęs lovoje. 


Nėra nieko lengvesnio už tą darbą, kurį atlieku Manueliui 
Arijasui. Perrašinėju jo pokalbių garso įrašus ir pastabas nau- 
jai knygai. Jis toks tvarkingas, kad išblykšta, jei perkeliu kokį 
nereikšmingą popiergalį ant jo rašomojo stalo. „Laikyk tai 
didele garbe, Maja, nes tau pirmai ir vienintelei leidau įkelti 
koją į savo darbo kambarį. Tikiuosi, kad neteks gailėtis“, — 
išdrįso man pasakyti, kai išmečiau praeitų metų kalendorių. 
Ištraukė jį iš šiukšlių dėžės sveikutėlį, tik su viena kita spage- 
čių dėmele, ir kramtomąja guma priklijavo prie kompiuterio 
monitoriaus. Paskui dvidešimt šešias valandas netarė man nė 
žodžio. 

Jo knyga apie magiją Čilojėje mane taip sudomino, kad 
akių negaliu sumerkti. (Taip tik sakau, negaliu akių sumerk- 
ti dėl kiekvieno menkniekio.) Aš nesu prietaringa kaip Ninė, 
tačiau sutinku su tuo, kad pasaulis pilnas paslapčių ir viskas 
jame įmanoma. Manuelis turi parašęs visą skyrių apie Majori- 
ją, arba ITeisiąją Provinciją, kaip vadinosi šiame krašte itin gra- 
sių raganių valdžia. Mūsų saloje sklinda gandai, kad Mirandų 
giminė — raganiai, ir žmonės, eidami pro Eduvichisės Korales 
giminaičio žvejo Rigoberto Mirandos namą, sukryžiuoja pirš- 
tus arba persižegnoja. Tiek jo vardas, tiek sėkmė kelia įtarimą: 


žuvys pačios puola į jo tinklus net tada, kai jūroje audra, o vie- 

nintelė jo karvė kas treji metai dukart atsiveda po du veršelius. 
Pasak žmonių, Rigobertas Miranda skraido naktimis, nes turi 
stebuklingąjį makunį, liemenę, pasiūtą iš lavono krūtinės odos, 
bet niekas nėra jos matęs. Esą mirusieji dėkingi, kai jiems krū- 
tinė suraižoma peiliu arba aštriu akmeniu, kad nesikamuotų 
patyrę gėdingą likimą ir tapę liemenėmis. 

Raganiai sugeba skraidyti, pridaro daug bėdų, žudo min- 
timis ir pasiverčia įvairiais gyviais, bet man galvoje netelpa, 
kad toks galėtų būti Rigobertas Miranda, kuklus žmogelis, 
paprastai Manueliui atnešąs vėžių. Tačiau mano nuomonė nie- 
kam nereikalinga, aš — neišmanėlė amerikoniukė. Eduvichisė 
perspėjo mane, jog, atėjus Rigobertui Mirandai, kryžmai su- 
nerčiau pirštus prieš įleisdama jį į namus, kad neįneštų kokios 
nelaimės. Nenukentėjusieji nuo raganavimo nelabai tiki tomis 
kalbomis, bet kai tik atsitinka koks netikėtas dalykas, iškart 
lekia pas mačę, čiabuvę žiniuonę. Tarkim, kuri nors šeimyna 
staiga ima Žiauriai kosėti; tuomet mačė ieško bazilisko, arba 
gyvačių karaliaus, — iš seno gaidžio padėto kiaušinio išsiritusio 
pragaištingo roplio, kuris gyvena po namo pamatais ir nakti- 
mis siurbia miegančių Žmonių energiją. 

Smagiausių sakmių ir istorijų galima prisiklausyti iš senų 
žmonių, gyvenančių atkampiausiose salyno vietovėse, kur nuo 
amžių gyvuoja tie patys papročiai ir įsitikinimai. Manuelis 
remiasi tiek senų Žmonių pasakojimais, tiek žurnalistais, pro- 
fesoriais, knygynų darbuotojais, prekybininkais, kurie šaiposi 
iš raganių ir burtų, bet tik pamišėlis išdrįstų naktį vaikščioti 
po kapines. Pasak Blankos Šnakės, jos tėvas, jaunas būdamas, 
nuošaliame Kikavio kaimelyje aptikęs mitinę olą, kur burda- 
vęsi raganiai, bet, 1960 metais įvykus žemės drebėjimui ir su- 


simaišius sausumai su jūra, niekas nebegali jos rasti. 

Olos sergėtojai, įnvunčiai, - pabaisos, raganių paverstos 
iš pirmagimių kūdikių, prieš krikštą pagrobtų iš tėvų. Nau- 
jagimio pavertimas invunčiu tiek kraupus, tiek neįtikėtinas: 
jam nulaužiama kojytė, užriečiama, pakišama po nugaros 
oda, kad galėtų remtis tik trimis galūnėmis ir nesugebėtų 
pabėgti; paskiau, išteptas tepalais, jis apželia kaip ožys, jam 
perplėšiamas liežuvis, kad atrodytų dvišakas kaip gyvatės, 
jis maitinamas pūvančiu moters lavonu ir girdomas indėnės 
pienu. Žombis, palyginti su juo, turėtų džiaugtis savo lai- 
me. Įdomu, kokiam išsigimėliui galėjo ateiti į galvą tokios 
baisybės? 

Manuelio nuomone, Teisioji Provincija, kitaip vadinama 
Majorija, iš pradžių gyvavo kaip politinė sistema. XVIII am- 
žiaus pradžioje krašto indėnai uiljičiai sukilo prieš ispanus, o 
vėliau prieš Čilės vyriausybę; manoma, kad, sekdami ispanų 
ir jėzuitų valdymo sistema, jie sudarė slaptą vyriausybę, visą 
teritoriją suskirstė karalystėmis ir paskyrė prezidentus, rašti- 
ninkus, teisėjus ir t. t. Būta trylikos pagrindinių raganių, kurie 
klausė Teisiosios Provincijos karaliaus, Žemės karaliaus ir Po- 
žemio karaliaus. Kadangi buvo būtina saugoti paslaptį ir laiky- 
ti kumštyje žmones, remdamiesi Majorija, jie sukūrė prietarin- 
gos baimės atmosferą, ir taip politinė strategija galiausiai tapo 
raganavimo tradicija. 

1880 metais buvo suimta daug Žmonių, kaltinamų ragana- 
vimu, nuteista Ankude ir sušaudyta, bandant perlaužti nugar- 
kaulį Majorijai, tačiau nepasitvirtino, kad tikslas pasiektas. 

— Ar tu tiki raganomis? — paklausiau Manuelį. 

— Ne, tikėti netikiu, kaip sakoma Ispanijoje, bet žinau, kad 
Jų esama. 


— Sakyk „taip“ arba „ne“! 

— Neįmanoma įrodyti, kad jų nėra, Maja, bet nusiramink, 
jau daug metų čia gyvenu ir pažįstu tik vieną raganą - Blanką. 
Blanka netiki tais dalykais. Pasak jos, invunčius išgalvojo 
misionieriai, kad čilojiečiai imtų krikštyti vaikus, bet, mano 


galva, net jėzuitai vargu ar griebtųsi tokios priemonės. 


— Kas toksai tas Maikas O'Kelis? Gavau iš jo neaiškią Žinutę, — 
pareiškė man Manuelis. 

— Aha, tau rašo Snieguolė! Toksai airis, patikimiausias 
mūsų šeimos draugas. Ko gero, Ninė sugalvojo šitaip per 
jį susisiekti su mumis, kad būtų saugiau. Ar galėčiau jai 
atsakyti? 

— Netiesiogiai, aš galėčiau persiųsti tavo Žinutę. 

— Ar ne per daug atsargumo priemonių, Manueli? 

— Tavo močiutė, matyt, turi rimtą pagrindą saugotis. 

— Močiutė ir Maikas O'Kelis — Nusikaltėlių klubo nariai, 
jie brangiai sumokėtų, jei kas nors įveltų juos į tikrą nusikal- 
timą, bet turi susitaikyti su tuo, kad jiems tenka vaidinti plė- 
šikus. 

— Koks tai klubas? — paklausė jis sunerimęs. 

Paaiškinau viską iš pradžių. Vienuolika metų prieš man 
gimstant, Berklio apygardos biblioteka pasamdė Ninę vai- 
kams sekti pasakas, kad po pamokų nenuobodžiautų, belauk- 
dami, kol tėvai baigs darbą. Neilgai trukus ji pasiūlė bibliote- 
kai detektyvinių apsakymų suaugusiesiems skaitymus, ir šiam 
pasiūlymui buvo pritarta. Tuomet ji drauge su Maiku O'Keliu 
įsteigė Nusikaltėlių klubą, jų žodžiais tariant, nors biblioteka 
pagarsino jį kaip Detektyvinio romano klubą. Per pasakų va- 


landėles buvau viena tų mažylių, kurie nepraleisdavo pro ausis 

nė vieno mano močiutės. žodžio, o kartais, neturėdama kur 
manęs palikti, ji vesdavosi mane į biblioteką, kai skaitydavo 
detektyvus suaugusiesiems. Atsisėdusi ant pagalvėlės, kaip fa- 
kyras susikeitusi kojas, močiutė klausdavo vaikus, ką norėtų 
išgirsti, kas nors pasiūlydavo temą, ir ji per dešimt sekundžių 
ką nors sugalvodavo. Ninei niekada nepatikdavo dirbtinai 
laiminga pasakų pabaiga; manding, gyvenime būna ne pa- 
baiga, bet slenkstis, Žmonės vaikščioja šen bei ten klupinėda- 
mi ir nueidami klystkeliais. Apdovanoti didvyrį ir nubausti 
nedorėlį jai atrodo neleistinas suvaržymas, bet, nenorėdama 
netekti darbo, ji turi taikstytis su tradicine formule: raganai 
nevalia nebaudžiamai nunuodyti mergelės ir kaip niekur nie- 
ko ištekėti už princo. Ninei labiau prie širdies suaugusieji, nes 
liguistos žmogžudystės nesibaigia laimingai. Ji puikiai pasi- 
ruošusi tam darbui, perskaitė nemažai policijos tiriamų bylų, 
turi po ranka teismo medicinos vadovėlį ir tvirtina, kad jiedu 
su Maiku O Keliu galėtų kuo gražiausiai atlikti skrodimą ant 
virtuvės stalo. 

Nusikaltėlių klubo nariai — būrelis detektyvinių romanų 
mėgėjų, visai nepavojingų Žmonių, laisvalaikiu planuojančių 
pasibaisėtinas žmogžudystes. Savo veiklą klubas pradėjo labai 
kukliai — Berklio bibliotekoje, o dabar, naudodamiesi interne- 
tu, aprėpia visą pasaulį. Vietinėje spaudoje netrukus pasigirdo 
pasipiktinę balsai, kad klubas, įsteigtas kaip akcinė bendrovė, 
veikia viešojoje įstaigoje ir nemoka mokesčių. „Nežinia, ko jie 
piktinasi. Argi ne geriau kalbėti apie nusikaltimus nei juos da- 
ryti? — atkirto Ninė merui, kai šis pasikvietė ją pokalbio į savo 


kabinetą. 

Ninės ir Maiko O'Kelio santykiai užsimezgė senų knygų kny- 
gyne, kur jiedu naršydavo naudotų detektyvų skyriuje. Ji buvo 
neseniai ištekėjusi už Tėvuko, o jis tuo metu studijavo universi- 
tete, vaikščiojo pėsčias ir nė neketino tapti visuomenės veikėju 
nei vaduoti gatvėje ar kalėjime atsidūrusių jaunų nusikaltėlių. 
Kiek pamenu, močiutė kepdavo sausainius O Kelio globoti- 
niams, dažniausiai juodaodžiams ir lotynų amerikiečiams, di- 
džiausiems skurdžiams prie San Fransisko įlankos. Kai buvau 
tokio amžiaus, kai sugebama įžiūrėti tam tikrus ženklus, įspė- 
jau, kad airis įsimylėjęs Ninę, nors ji dvylika metų vyresnė ir 
niekada nepasidavė įgeidžiui sulaužyti ištikimybę Tėvukui. Tai 
karalienės Viktorijos laikų stiliaus platoniškos meilės romanas. 

Maikas O Kelis pagarsėjo, kai ekranuose pasirodė apie jį 
sukurtas dokumentinis filmas. Jis gavo dvi kulkas į nugarą už 
tai, kad gynė berniūkštį, įtrauktą į nusikaltėlių gaują, ir liko 
prikaustytas prie neįgaliojo vežimėlio, tačiau neatsisakė savo 
pašaukimo. Sugeba nueiti kelis žingsnius, stumdamas ratukus, 
ir vairuoti specialiai įrengtą automobilį; taip važinėja po pavo- 
jingiausius kvartalus, gelbėdamas sielas, ir pirmas stoja į gretą, 
kai Berklyje ar jo apylinkėse skelbiama protesto akcija. Jo drau- 
gystė su Nine tvirtėja sulig kiekvienu beprotišku žygiu, kurio 
jie drauge imasi. Jie pasiūlė Berklio restoranams atlikusius val- 
gius atiduoti miesto elgetoms, pamišėliams ir narkomanams. 
Ji prasimanė priekabą maistui vežioti, o jis surado savanorių. 
Per televizijos žinių laidą Žiūrovai išvydo pavargėlius iš valgia- 
raščio renkantis sušius, karius, antienos paštetą su trumais ir 
vegetariškus patiekalus. Ne vienas skundėsi prasta kava. Ilgai 


netrukus ištįso ilgos eilės, prisidėjus vidurinės klasės mėgėjams 

pavalgyti už dyką, pasitaikė grumtynių, įprastiems klientams 
susirėmus su gaudagrašiais, ir O'Keliui teko šauktis pagalbon 
savo vaikinus, kad padarytų tvarką, nespėjus įsikišti policijai. 
Galiausiai, kai vos nenumirė vienas žmogus, alergiškas tailan- 
dietiškam Žemės riešutų padažui, sveikatos apsaugos departa- 
mentas uždraudė dalyti atlikusius valgius. 

Airis dažnai susitinka su Nine: geria arbatą su sviestinu- 
kais, aptaria Žvėriškas žmogžudystes. „Kaip tu manai, ar su- 
kapotą lavoną įmanoma ištirpinti kokiame nors skystyje, kad 
paskiau būtų galima nuleisti į kanalizaciją?“ — ko gero, taip 
klaustų O'Kelis. „Nelygu, kaip sukapotas lavonas: smulkiai 
ar stambiai“, — tikriausiai atsakytų Ninė, ir abu imtų tikrinti: 
kilogramą nugarinės užpiltų „Drano“ valikliu, o aš turėčiau 
užrašyti rezultatus. 

— Nenuostabu, kad jie susitarė nugrūsti mane į pasaulio pa- 
kraštį, — pasiskundžiau Manueliui Arijasui. 

— Iš tavo pasakojimų galiu spręsti, kad jiedu baisesni už 
tavo tariamus priešus, Maja, - atsakė jis. 

— Nesumenkink mano priešų, Manueli. 

— Ar tavo senelis irgi mirkydavo nugarinę valiklyje, kad ji 
neįstrigtų kanalizacijoje? 

— Ne, jis domėjosi ne nusikaltimais, o žvaigždėmis ir muzi- 
ka. Klasikinę muziką ir džiazą dievinančios genties trečiosios 
kartos atstovas. 

Papasakojau jam, kad senelis mokė mane šokti, kai tik ge- 
bėjau nustovėti ant kojų, ir nupirko man fortepijoną, kai buvau 
penkerių metų, nes Ninė buvo įsikalusi į galvą, kad esu vun- 
derkindė ir dalyvausiu televizijos konkursuose. Seneliai kentė 
griausmingus pratimus, man skaldant klaviatūrą, kol galiausiai 


mokytoja pareiškė, kad savo jėgas verčiau nukreipčiau į tai, kas 

nereikalauja muzikinės klausos. Iškart pasirinkau sokerį, taip 
amerikiečiai vadina futbolą, Ninės nuomone, kvailių žaidimą, 
kai vienuolika suaugusiųjų trumpomis kelnaitėmis grumiasi 
dėl kamuolio. Tėvukas nieko neišmanė apie tą žaidimą, nes 
Jungtinėse Valstijose futbolas nelabai paplitęs, tačiau nedvejo- 
damas atsižadėjo savo mėgstamiausio beisbolo, kad galėtų ste- 
bėti šimtus mergaičių futbolo rungtynių. Susisiekęs su kolego- 
mis iš San Paulo observatorijos, jis man gavo afišą, pasirašytą 
paties Pelės, kuris jau seniai nebežaidė ir gyveno Brazilijoje. 
Atsižvelgdama ; tai, jog niekada nenustebinsiu pasaulio muzi- 
kiniais gebėjimais, Ninė savo ruožtu stengėsi, kad skaityčiau 
ir rašyčiau kaip suaugusieji. Užrašė mane į biblioteką, vertė 
perrašinėti ištisas klasikinių autorių pastraipas ir užskusdavo 
ešerio, jei padarydavau bent vieną rašybos klaidą arba gauda- 
vau blogus pažymius iš anglų kalbos ar literatūros, vienintelių 
jai svarbių dalykų. 

— Ninė visada būdavo griežta, Manueli, bet Tėvukas buvo 
auksinis, mano gyvenimo saulė. Kai Marta Oter atvežė mane 
pas senelius, jis švelniai priglaudė mane prie krūtinės, nes nie- 
kada nebuvo laikęs ant rankų naujagimio. Sakė, kad iš mei- 
lės man jo gyvenimas apsivertė aukštyn kojomis. Taip jis man 


sakė, ir aš nė karto nesuabejojau jo meile. 


Kai pradedu kalbėti apie Tėvuką, mane sunku nutildyti. Ma- 
nueliui išaiškinau, kad Ninei esu dėkinga už įskiepytą potrau- 
kį knygoms ir neblogą žodyną, tačiau seneliui esu dėkinga už 
visa kita. Ninė jėga vertė mane mokytis, sakydama, kad „raidė 
diegiama per kraują“ ar kažką tokio pat žiauraus, o jis moky- 


mąsi gebėdavo paversti žaidimu. Vienas tų žaidimų buvo toks: 

atskleidžiame žodyną, aklomis duriame pirštu į kokį nors žodį 
ir spėjame jo prasmę. Taip pat žaisdavome kvailais klausimais: 
kodėl lietus lyja iš viršaus, Tėvuk? Nes jeigu lytų iš apačios, 
Maja, tau sušlaptų kelnaitės. Kodėl stiklas skaidrus? Musėms 
apgauti. Kodėl tavo rankos juodos, Tėvuk, o delnai rausvi? To- 
dėl, kad neužteko dažų. Ir taip žaisdavome, kol močiutė netek- 


davo kantrybės ir pratrūkdavo kaukti. 


Mano vaikystė prabėgo šalia Tėvuko, trykštančio šelmišku 
humoru, begaliniu gerumu, naivumu ir meile. Užmigdavau 
užliūliuota ant didelio jo pilvo. Skambus juokas, kuriuo jis 
tolydžio prapliupdavo, gimdavo žemės gelmėse, perbėgdavo 
kojomis ir supurtydavo jį visą. „Tėvuk, prisiek, kad niekados 
nemirsi“, - reikalaudavau mažų mažiausia kartą per savaitę, ir 
jis, kaip paprastai, atsakydavo: „Prisiekiu, kad visada būsiu su 
tavimi.“ Stengdavosi kuo anksčiau grįžti iš universiteto, kad 
galėtų praleisti su manimi valandėlę, prieš dingdamas savo ka- 
binete tarp storų astronomijos knygų ir žvaigždynų žemėlapių, 
kur ruošdavosi paskaitoms, taisydavo korektūras, darydavo ty- 
rimus, rašydavo. Pas jį ateidavo studentai ir kolegos, užsidarę 
iki paryčių narstydavo nuostabias ir podraug neįtikėtinas min- 
tis, kol juos pertraukdavo Ninė, pasirodžiusi vien naktiniais 
marškiniais ir su dideliu termosu kavos rankose. „Ar tau aura 
aptemo, senoli? Ar pamiršai, kad aštuntą valandą turi paskai- 
tą? Ir, pilstydama kavą, pamažu stumdavo svečius durų link. 
Paprastai senelio aura būdavo violetinė, labai tinkama jam, 
nes tai jautrumo, išminties, nuojautos, fizinės galios ir ateities 
numatymo spalva. Močiutei tai būdavo vienintelė proga įkelti 


koją į jo darbo kambarį; aš, priešingai, galėjau ateiti bet kada, 

netgi turėjau savo kėdę ir stalo kampelį, kur ruošdavau pamo- 
kas, mėgaudamasi švelniu džiazu ir pypkės tabako kvapu. 

Pasak Tėvuko, oficialioji švietimo sistema varžo proto 
vystymąsi; mokytojus dera gerbti, bet neverta kreipti į juos 
dėmesio. Pasak jo, Da Vinčis, Galilėjus, Einšteinas ir Darvi- 
nas, jau vien šitie keturi Vakarų kultūros genijai, nors būta ir 
daugiau, kaip antai: arabų filosofai ir matematikai Avicena ir 
Chorezmis, ginčijo to meto žinias. Jeigu.būtų pripažinę autori- 
tetų dėstomas kvailystes, nebūtų nieko išradę nei atradę. „Tavo 
dukraitė ne kokia nors Avicena, — triuškino jį Ninė. - Jeigu ji 
nesimokys, turės užsidirbti pragyvenimą kepdama mėsainius.“ 
Bet aš turėjau kitokių planų, norėjau būti futbolininkė, jie už- 
sidirba milijonus. „Jie vyrai, kvailiuke. Ar pažįsti bent vieną 
moterį, kuri uždirbtų milijonus?“ — protindavo mane močiutė, 
o tada rėždavo kaltinamąją kalbą, pradėdavo nuo feminizmo, 
nukrypdavo į socialinę neteisybę ir galiausiai pareikšdavo, kad, 
jeigu Žaisiu futbolą, man apžels kojos. Paskiau lyg tarp kita ko 
man paaiškindavo, kad kūnas apželia ne nuo sporto, tai lemia 
genai ir hormonai. 

Pirmaisiais gyvenimo metais miegojau su seneliais, iš pra- 
džių vidury, vėliau miegamajame maiše, kurį laikėme po lova, 
dėdamiesi, kad nieko apie jį nežinome. Naktį Tėvukas nešda- 
vosi mane į bokštą stebėti žiburėlių nusėtos beribės erdvės, taip 
išmokau skirti artėjančias žydras žvaigždes ir tolstančias raudo- 
nas, galaktikas ir supergalaktikas, ir dar didesnes sistemas, ku- 
rių visatoje milijonai. Jis aiškindavo man, kad Saulė — tai mažy- 
tė žvaigždė, viena iš šimtų milijonų Paukščių Tako žvaigždžių, 
ir tikriausiai esama milijonų kitų visatų, be tų, kurias dabar 
galime įžiūrėti. „Vadinasi, Tėvuk, mes menkesni už bužiuką“, — 


padariau logišką išvadą. „Ar tau, Maja, neatrodo nuostabu, kad 

mes, tie bužiukai, suvokiame visatos stebuklą? Astronomui rei- 
kia daugiau poeto vaizduotės nei blaivaus proto, nes didinga ir 
sudėtinga visatos sandara nei išmatuojama, nei paaiškinama, tik 
nuojauta suvokiama.“ Jis pasakodavo man apie žvaigždžių du- 
jas ir dulkes, sudarančias nuostabaus grožio ūkus, tikrus meno 
kūrinius, įmantrius pasakiškų spalvų potėpius dangaus skliau- 
tuose, apie žvaigždžių gimimą ir mirtį, apie juodąsias skyles, 
apie erdvę ir laiką, apie tai, kaip viskas radosi sulig Didžiuoju 
Sprogimu, nenusakomu sprogimu, ir apie pagrindines dalely- 
tes, iš kurių susidarė protonai ir neutronai, ir taip, vykstant vis 
sudėtingesniems procesams, gimė galaktikos, planetos, gyvybė. 
„Mes atėję iš žvaigždžių“, - sakydavo jis. „Ir aš sakau tą patį, 
pridurdavo Ninė, turėdama galvoje savo horoskopus. 

Po apsilankymo bokšte su jo stebuklinguoju teleskopu sene- 
lis duodavo man stiklinę pieno su cinamonu ir medumi, slapto 
astronomų vaisto nuojautai ugdyti, liepdavo išsivalyti dantis ir 
nuvesdavo į lovą. Tuomet ateidavo Ninė ir kiekvieną vakarą 
sekdavo vis kitokią pasaką, čia pat kurdama, o aš stengdavausi 
kuo ilgiau užtęsti laiką, bet neišvengiamai ateidavo metas lik- 
ti vienai, tada imdavau skaičiuoti avinėlius, negalėdama akių 
sumerkti virš galvos siūbuojant sparnuotajam drakonui, girgž- 
dant grindims, šmurkščiojant aplink ir kuždantis neregimiems 
šių užburtų namų gyventojams. Mano kova su baime būdavo 
veikiau deklaratyvi, nes, vos seneliams sumigus, tamsoje ap- 
čiuopomis nusėlindavau į jų kambarį, nuvilkdavau į kertę mie- 
gamąjį maišą ir ramiai atsiguldavau. Ne vienus metus seneliai 
eidavo į viešbutį slapčia pasimylėti nepadoriu laiku. Tik dabar, 
suaugusi, galiu suvokti, kaip jie dėl manęs aukojosi. 

Mudu su Manueliu stengiamės perskaityti O'Kelio atsiųstą 


šifruotę. Naujienos geros: padėtis namie normali, mano perse- 

kiotojai nesirodo, nors tai nereiškia, kad jie mane pamiršę. Sa- 
vaime suprantama, atsižvelgdamas į esamą padėtį, airis neišdėstė 
visko tiesiai šviesiai — užšifravo kodu, panašiu į japonų naudotąjį 


per Antrąjį pasaulinį karą. O'Kelis buvo mane jo išmokęs. 


Jau visą mėnesį gyvenu saloje. Nežinia, ar kada nors sugebė- 
siu priprasti gyventi Cilojėje vėžlio žingsniu, prie to tingulio, 
prie amžinos lietaus grėsmės, prie visada to paties vandenų ir 
debesų, ir žalių pievų kraštovaizdžio. Viskas vienoda, visur 
ramu. Čilojiečiai nežiūri laiko, visi planai priklauso nuo oro 
ir nuotaikos, viskas vyksta savaime, kuriems galams šiandien 
daryti tai, ką galima padaryti rytoj. Manuelis Arijasas šaiposi 
iš mano sąrašų ir projektų, beprasmiškų šioje kultūroje, kur 
nebėra laiko sąvokos, kur ir valanda, ir savaitė niekuo nesiski- 
ria viena nuo kitos; šiaip ar taip, jis laikosi darbotvarkės ir rašo 
knygą numatytu tempu. 

Čilojė turi savo balsą. Anksčiau neišsitraukdavau ausinukų 
iš ausų, muzika buvo mano deguonis, tačiau dabar vaikščio- 
ju įtempusi klausą, gaudydama painią čilojiečių ispanų kalbą. 
Chuanitas Koralesas įkišo mano iPodą į tą pačią kuprinės ki- 
šenę, iš kurios ištraukė, ir mes niekada apie tai jam neužsimi- 
nėme, bet tą savaitę, kol jo neturėjau, susivokiau, kad ne taip 
baisiai jo ir pasigendu, kaip maniau. Be iPodo galiu klausytis 
salos balso: paukščių, vėjo, lietaus, ugnies traškėjimo, vežimų 
dardėjimo, o kartais tolimų smuiko garsų, atsklindančių iš 
„Kaleučės“, laivo vaiduoklio, kuris plaukioja migloje, atpažįsta- 
mas iš muzikos ir dainuojančių bei šokančių skenduolių kaulų 
barškėjimo. Laivą lydi delfinas, vadinamas Cahui//a, tuo pačiu 


vardu, kokiu Manuelis pavadino savo motorlaivį. 

Kartais ima noras gurkštelėti vodkos, prisiminti senus lai- 
kus, sunkius, bet ne tokius nuobodžius kaip dabar. Tai akimir- 
kos įgeidis, ne priverstinės blaivybės baimė, apimdavusi mane 
anksčiau. Esu pasiryžusi laikytis žodžio: nė lašo alkoholio, 
jokių kvaišalų nei telefono, nei elektroninio pašto, ir, tiesą pa- 
sakius, jį tesėti kur kas lengviau, nei tikėjausi. Kai galutinai iš- 
siaiškinome šį klausimą, Manuelis nustojo slėpti vyno butelius. 
Pasakiau, kad dėl manęs jam nėra ko keisti įpročių, dabar visur 
pilna alkoholio, ir aš vienintelė atsakau už savo blaivybę. Jis 
viską suprato ir per daug nesijaudina, kai einu į užeigą pažiū- 
rėti kokios nors televizijos laidos ar žriuko, tokio argentiniečių 
žaidimo ispaniškomis kortomis, kai žaidėjai sulig kiekvienu 
ėjimu kuria eiles. 

Kai kurie salos papročiai, kaip šitas žriukas, mane žavi, ta- 
čiau kiti galutinai įkyrėjo. Jei raudongurklis, mažas rėksmingas 
paukštukas, gieda iš kairės — lauk bėdos, kad jos išvengtum, 
turi nusivilkti paltą, išversti ir taip apsirengęs eiti toliau; jei 
išeini iš namų vakare, pravartu pasiimti švarų peilį ir druskos, 
nes jeigu pamatytum juodą šunį viena ausimi — tai būtų ra- 
ganius, ir išsivaduoti nuo jo įmanoma tik ore peiliu nubrėžus 
kryžių ir pabėrus ant žemės druskos. Aš susirgau ne dizente- 
rija, kai, vos atvykus į Čiloję, man paleido vidurius ir vos ne- 
numiriau, — nes būčiau pasveikusi nuo gydytojo prirašytų an- 
tibiotikų, — tai buvę burtai, kaip įrodė Eduvichisė, gydydama 
mane maldomis, mirtų, sėmenų ir melisų arbata ir trindama 
pilvą metalų valymo pasta. 

Tradicinis Čilojės patiekalas — žurantas, o mūsų saloje jis 
gardžiausias. Mintis vaišinti turistus kuranžu atėjo Manueliui, 
sumaniusiam atverti pasauliui tą kaimelį, kur labai retai kas 


atsilankydavo, nes jėzuitai nepaliko mums savo bažnyčios, 


58 


Majos dienoraštis 


negalime didžiuotis nei pingvinais, nei banginiais, turime tik 
gulbių, flamingų ir tunų, o jų šiame krašte devynios galybės. 
Pirmiausia Manuelis paleido gandą, kad saloje esanti Pinko- 
jos" grota ir niekas negalįs to paneigti, nes tebeginčijama olos 
vieta — kai kurios salos prisiskiriančios ją sau. Dabar mes sten- 
giamės prisivilioti turistų grota ir kuranžu. 

Salos šiaurės rytų pakrantė negyvenama, uolėta, pavojinga 
laivybai, tačiau puiki žvejybai; ten yra povandeninė ola, ma- 
toma tik atoslūgio metu, labai tinkama Pinkojai, vienai iš ne- 
daugelio baisingos Čilojės mitologijos gerųjų dvasių, padedan- 
čių bėdos ištiktiems žvejams ir jūreiviams. Tai žavi ilgaplaukė 
mergelė, apsitaisiusi jūržolėmis: jeigu ji šoka atsigręžusi į jūrą, 
vadinasi, žvejyba seksis, o jeigu žiūri į paplūdimį — Žuvų nėra, 
reikia pasiieškoti kitos vietos tinklams leisti. Kadangi beveik 
niekas nebuvo jos matęs, tokie perspėjimai neturi prasmės. Pa- 
sirodžius Pinkojai, reikia užsimerkti ir bėgti į priešingą pusę, 
nes ji sugundo gašlūnus ir nusivilioja juos į jūros gelmę. 

Nuo kaimelio iki olos vos dvidešimt penkios minutės kelio, 
tik reikia tvirtų batų ir geros nuotaikos kopiant skriaudžiu ta- 
keliu. Ant kalvos auga kelios vienišos araukarijos, o nuo viršū- 
nės atsiveria bukoliška jūros, dangaus ir artimiausių negyvena- 
mų salelių panorama. Kai kurias skiria tokie siauri sąsiauriai, 
kad per atoslūgį galima susišaukti, stovint ant priešingų kran- 
tų. Nuo kalvos matyti grota nelyginant plati bedantė burna. 
Žmogus gali nusileisti apačion žuvėdrų apdergtomis uolomis, 
jei nebijo susibraižyti į aštrius akmenis ar nusilaužti sprando, 
arba priplaukti kajaku palei krantą, saugodamasis uolų ir ban- 


gų mūšos. Reikia pasitelkti vaizduotę, norint mintyse nupiešti 


* Pagal Čilojės mitologiją, Pinkoja (Pincoya) - vandenų dvasia, gyvenanti 


jūros gelmėse. 

povandeninius Pinkojos rūmus, nes toje raganiškoje burnoje 
nieko nematyti. Keli vokiečių turistai kadaise ketino plaukti 
į vidų, tačiau karabinieriai neleido, nes ten gausybė klastingų 


srovių. Mums būtų ne į naudą, jei čia skęstų atvykėliai. 


Man pripasakota, kad šioje platumoje sausį ir vasarį sausa ir 
karšta, bet, matyt, pasitaikė keista vasara, nes be paliovos lyja. 
Dienos ilgos, saulė neskuba leistis. 

Maudausi jūroje, nekreipdama dėmesio į Eduvichisės gąs- 
dinamąsias kalbas apie sroves, plėšrias lašišas, pabėgusias iš 
tvenkinių, ir Miljalobą, Čilojės mitologinę būtybę auksiniu 
kailiu, pusiau žmogų, pusiau jūrų liūtą, galinčią mane pagrobti 
atviroje jūroje. Prie visų tų nelaimių Manuelis priduria hipo- 
termiją: pasak jo, tik lengvabūdei gringei gali dingtelėti mintis 
be guminio kostiumo plaukioti lediniame vandenyje. Tiesą pa- 
sakius, nebuvau mačiusi nė vieno, kuris malonumo dėlei būtų 
pasinėręs į jūrą. Šaltame vandenyje maudytis sveika, tvirtinda- 
vo Ninė, namuose Berklyje sugedus vandens šildytuvui, o tai 
atsitikdavo du ar tris kartus per savaitę. Pernai nė kiek nesi- 
rūpinau savimi, per plauką nenumiriau kur nors gatvėje, o čia 
stengiuosi atgauti jėgas, ir nėra nieko geresnio už plaukiojimą 
jūroje. Tik baiminuos, kad vėl negaučiau šlapimo pūslės užde- 
gimo, bet kol kas jaučiuosi puikiai. 

Drauge su Manueliu aplankėme kitas salas ir kaimelius, 
pasikalbėjome su senais žmonėmis, ir dabar šį tą nutuokiu apie 
visą salyną, nors dar nesu keliavusi į pietus. Didžiosios salos 
centras — Kastras, daugiau nei keturiasdešimt tūkstančių gy- 
ventojų, prekyba virte verda. „Virte verda“ — truputį perdėta 


metafora, tačiau, pagyvenus čia šešias savaites, Kastras atro- 

do kaip Niujorkas. Miestas brenda į jūrą su namais ant po- 
lių pakrantėje, mediniais namais, dažytais be galo ryškiomis 
spalvomis, kad širdžiai būtų linksmiau ilgą žiemą, kai padangę 
ir jūrą aptraukia pilkuma. Čia Manuelis banke turi einamąją 
sąskaitą, turi savo dantų gydytoją ir kirpėją, apsiperka parduo- 
tuvėje, knygyne užsisako ir įsigyja knygų. 

Jei jūroje audra ir mes negalime grįžti namo, nakvojame 
viešbutuke, kurio šeimininkė austrė tokiu plačiu užpakaliu 
ir tokia aukšta krūtine, kad Manuelis nejučia rausta išvydęs 
ją, prisikertame kiaulienos ir šžrude/io — obuolių pyrago. Šia- 
me krašte austrų ne per daugiausia, bet vokiečių be skaičiaus. 
Šalies imigracijos politika anksčiau buvo labai rasistinė: jokių 
piečiai. XIX amžiuje vienas prezidentas prisikvietė vokiečių iš 
Švarcvaldo, pietuose paskyrė jiems žemių, kurios priklausė ne 
jam, o mapučių genties indėnams, trokšdamas pagerinti rasę: 
norėjo, kad vokiečiai įskiepytų čiliečiams punktualumą, mei- 
lę darbui ir drausmę. Nežinia, ar tas planas pavyko taip, kaip 
jis tikėjosi, bet, šiaip ar taip, vokiečiai savo pastangomis pa- 
kėlė ant kojų kai kurias pietų provincijas ir apgyvendino savo 
mėlynakiais palikuoniais. Iš tų imigrantų kilusi ir Blankos 


Snakės giminė. 


Šįkart vykome tam tyčia, nes Manuelis norėjo mane supažin- 
dinti su dvasiškuoju tėvu Lusjanu Lijonu, nuostabiu senoliu, 
keliskart kalėjusiu karinės diktatūros metais (1973-1989) už 
persekiojamųjų gynimą. Nusibodus tampyti už ausų maištinin- 
ką, Vatikanas išsiuntė pensinio amžiaus dvasininką į atkampų 


Čilojės kaimelį, bet ir ten senam kovotojui netrūksta dingsčių 

piktintis. Į dvasiškojo tėvo aštuoniasdešimtmetį sulėkė jo ger- 
bėjai iš visų salų, o iš Santjago atvažiavo dvidešimt autobusų 
su buvusiais jo parapijiečiais; šventė tęsėsi dvi dienas bažnyčios 
šventoriuje, kur nestigo keptos avienos ir vištienos, upe liejosi 
vietinis vynas. Įvyko duonos padauginimo stebuklas, nes žmo- 
nių vis gausėjo, o valgių užteko. Santjago žydai praleido naktį 
kapinėse, nekreipdami dėmesio į dvasias be vietos. 

Dvasininko namelį sergėjo ant stogo giedantis didingas 
gaidys vaivorykštės spalvų plunksnomis ir įspūdingas nekirp- 
tas avinas, gulintis ant slenksčio lyg negyvas. Teko eiti pro 
virtuvės duris. Avinas, atitinkamu Matuzalio vardu, tiek daug 
metų išvengė iešmo, jog susenęs vos įstengė pajudėti. 

— Ką veiki šiame krašte, dukrele, taip toli nuo artimųjų? — 
užuot pasisveikinęs, paklausė dvasiškasis tėvas Lijonas. 

— Bėgu nuo valdžios, — atsakiau rimtu veidu, ir jis nusi- 
juokė. 

— Ir aš taip praleidau šešiolika metų ir, tiesą pasakius, i!- 
giuosi tų laikų. 

Su Manueliu Arijasu jiedu draugauja nuo 1975 metų, kai 
abu buvo perkelti į Čiloję. Perkėlimo bausmė, kaip ji vadinama 
Čilėje, ne tokia griežta kaip tremtis, nes baudžiamasis bent jau 
lieka gyventi savo šalyje, paaiškino jis. 

— Mes išsiunčiami toli nuo šeimos į kokią nors atšiaurią 
vietovę, kur atsiduriame vienui vieni, be pinigų, be darbo, po- 
licijos ujami. Mudviem su Manueliu pasisekė, mes pakliuvome 
į Čiloję, o čia žmonės svetingi. Gal tu, dukrele, nepatikėsi, bet 
mus priglaudė donas Lionelis Šnakė, kairiųjų nekentęs labiau 
nei šėtono. 

Tuose namuose Manuelis susipažino su Blanka, gerada- 


rio šeimininko dukterimi. Blanka, vos peržengusi dvidešimt 

metų, dar netekėjusi, garsėjo grožiu, ir virtinės jaunikių bandė 
savo laimę, nekreipdami dėmesio į jos sužadėtinį. 

Manuelis jau visus metus gyveno Čilojėje, užsidirbdamas 
duonos kąsnį žvejyba ir dailidės amatu, ir podraug skaitė kny- 
gas apie stebuklingą salyno istoriją ir mitologiją, negalėdamas 
kelti kojos iš Kastro, nes kiekvieną dieną turėdavo eiti į poli- 
cijos komisariatą ir pasirašyti perkeltųjų asmenų registracijos 
knygoje. Nepaisydamas visų aplinkybių, jis pamėgo ČCiloję; 
troško išvaikščioti ją visą, ištirti, aprašyti. Todėl, ilgai klajojęs 
po pasaulį, nutarė čia užbaigti savo dienas. Atlikęs bausmę, 
galėjo išvykti į Australiją, vieną iš šalių, priimančių pabėgėlius 
čiliečius, kur jo laukė žmona. Stebėjausi tuo, kad Manuelis, 
turėdamas šeimą, niekada apie tai neužsiminė. Pasirodo, buvo 
dukart vedęs, vaikų neturi, išsiskyręs, abi buvusios žmonos ne- 
gyvena Čilėje. 

— Už ką tave išsiuntė, Manueli? — paklausiau. 

— Kariuomenė uždarė Socialinių mokslų fakultetą, kur tuo 
metu dirbau, paskelbusi, jog tai komunistų irštva. Daug dėsty- 
tojų ir studentų buvo suimta, nemažai nužudyta. 

— Tu buvai suimtas? 

— Taip. 

— O Ninė? Ar ji buvo suimta? Nežinai? 


— Ne, nebuvo. 


Kaip tai atsitiko, kad aš taip menkai pažįstu Čilę? Nedrįstu 
klausinėti Manuelio, kad jis nepalaikytų manęs neišmanėle, 
ir pamažu pradedu naršyti po internetą. Gaudavę nemokamų 
bilietų iš tėčio, oro linijų lakūno, seneliai keliaudavo kartu su 


manimi per kiekvienas atostogas ar šventes. Tėvukas surašė vi- 

sas vietas, kurias, be Europos, turėtume apžiūrėti iki mirties. 
Taip aplankėme Galapagų salas, Amazoniją, Kapadokiją ir 
Maču Pikču, tačiau niekada neužsukome į Čilę, nors tai būtų 
buvę logiškiausia. Sunku paaiškinti, kodėl Ninė vengė tėvy- 
nės, juo labiau kad ji karštai gina savo čilietiškus papročius ir 
susigraudina, rugsėjį balkone keldama trispalvę. Man rodos, ji 
puoselėja poetinę Čilės viziją ir bijo susidurti su tikrove arba 
esama kokio kito dalyko, kurio nenori prisiminti. 

Mano seneliai buvo patyrę ir praktiški keliautojai. Albu- 
mų nuotraukose visi trys rodomės egzotiškose vietovėse vis tais 
pačiais drabužiais, nes savo mantą apribojome būtiniausiais 
daiktais ir visada laikėme sukrautus lagaminus, kiekvienas po 
vieną, kad, pasitaikius progai ar dingtelėjus netikėtai minčiai, 
galėtume išvykti per pusvalandį. Kartą mudu su Tėvuku skai- 
tėme „National Geographic“ apie gorilas, kad jos vegetarės, ro- 
mios ir šeimyniškos, ir Ninė, eidama per kambarį su gėlių vaza 
rankose, lengvabūdiškai pasiūlė nuvažiuoti jų pažiūrėti. „Gerai 
sakai“, — tarė Tėvukas, pakėlė ragelį, paskambino tėčiui, gavo 
bilietus, ir rytojaus dieną, pasiėmę nepamainomus savo laga- 
minėlius, išskridome į Ugandą. 

Kviečiamas į konferencijas ir seminarus, Tėvukas veždavosi 
ir mus, jei galėdavo, nes Ninė bijojo, kad gali atsitikti nelaimė 
ir mus išskirti. Čilė — žemės rėželis tarp Andų kalnų ir Ra- 
miojo vandenyno gelmių, nusėtas šimtais ugnikalnių, kai kurie 
jų dar neatvėsę, gali pabusti kiekvieną akimirką ir nugramz- 
dinti visą šalį į jūrą. Kaip tik todėl močiutė, tikra čilietė, vi- 
sada baiminasi kokios nors negandos, pasiruošusi ypatingiems 
atvejams, ir gyvena, nuoširdžiai tikėdama lemtimi ir kliauda- 
masi pasirinktais katalikų šventaisiais ir miglotais horoskopų 


patarimais. 

Keliaudama su seneliais, aš dažnai praleisdavau pamokas, 
be to, mokykloje man buvo nuobodu; seniai būtų išmetę, jeigu 
nebūčiau mokiusis gerais pažymiais ir naudojusis lanksčiu ita- 
lišku metodu. Dingsčių netrūkdavo, apsimesdavau, kad man 
tai apendicito priepuolis, tai migrena, tai laringitas, o jeigu ir 
to neužtekdavo, pridėdavau konvulsijas. Senelį apgauti būda- 
vo lengva, tačiau Ninė tuoj puldavo mane gydyti drastiškomis 
priemonėmis, lediniu dušu arba šaukštu žuvų taukų, žinoma, 
išskyrus tuos atvejus, kada ji pati neleisdavo manęs į mokyklą, 
kai, pavyzdžiui, ir vėl vesdavosi protestuoti prieš karą, klijuoti 
skelbimų, raginančių ginti bandomuosius gyvūnus, arba, gran- 
dinėmis prisirišus prie medžių, erzinti medžio apdirbimo įmo- 
nes. Ji didvyriškai stengėsi įskiepyti man sąmoningumą. 

Tėvukui ne kartą teko eiti į policijos skyrių mūsų gelbė- 
ti. Berklio policija gana atlaidi, pripratusi prie kilniais tikslais 
rengiamų gatvės demonstracijų: geros valios fanatikų, pasiry- 
žusių ištisus mėnesius stovyklauti miesto aikštėje; studentų, 
manančių, jog universitetas — tai Palestina, ar kovojančių už 
nudistų teises; išsiblaškiusių genijų, nekreipiančių dėmesio į 
šviesoforus; elgetų, ankstesniame gyvenime gavusių 54724 cum 
laude diplomus; rojaus ieškančių narkomanų ir apskritai bet 
kokių dorų, nepakančių ir karingų piliečių tame šimto tūks- 
tančių gyventojų mieste, kur leidžiama beveik viskas, jeigu 
tik nenusižengiama gero elgesio taisyklėms. Ninė ir Maikas 
O Kelis paprastai nepaiso gero elgesio taisyklių, karštai ginda- 
mi teisingumą, tačiau suimti niekada neatsiduria kameroje, o 


seržantas Volčekas pats nuperka jiems kapučino. 

Buvau dešimties, kai tėtis antrąsyk vedė. Nebuvo nė sykio pa- 
sirodęs su viena kuria savo mylimųjų — taip gynė savo lais- 
vę, kad nesitikėjome, jog kada nors galėtų jos atsisakyti. Vie- 
ną dieną pranešė ateisiąs su drauge vakarienės, ir Ninė, ilgus 
metus slapčia ieškojusi jam sužadėtinės, pasiruošė trokšdama 
padaryti gerą įspūdį tai moteriai, o aš pasiruošiau puolimui. 
Namuose užvirė karštligiška veikla: Ninė pasamdė būrį pro- 
fesionalių valytojų, — jie paliko visur aitrų šarmo ir gardenijų 
kvapą, — ir griebėsi sudėtingo marokietiškos vištienos su ci- 
namonu recepto, bet iš to patiekalo jai išėjo desertas. Tėvukas 
įrašė krūvą savo mėgstamiausių kūrinių, kad skambėtų maloni 
muzika, mano galva, labiau tinkama dantų gydytojo kabinete. 

Tėtis, kurio nebuvome matę porą savaičių, numatytą va- 
karą nustebino mus pasirodydamas su Sjuzena, šviesiaplauke 
strazdanota moterimi neskoningais drabužiais, nes mums din- 
gojosi, kad jam patinka tokios įspūdingos gražuolės kaip Mar- 
ta Oter, kokia ji buvo prieš pastodama, o vėliau sėsliai apsi- 
gyvendama Odensėje. Paprastumu Sjuzena per kelias minutes 
sužavėjo mano senelius, bet tik ne mane: pasitikau ją taip bjau- 
riai, kad Ninė nusitempė mane į virtuvę, dėdamasi, jog eina 
atnešti vištienos, ir pagrasino išvelėsianti kailį, jei nesiliausiu. 
Po vakarienės Tėvukas padarė tai, kas galvoje netilpo: pakvie- 
tė Sjuzeną į astronomijos bokštelį, kur paprastai vesdavosi tik 
mane vieną, ir ten jiedu ilgokai stebėjo dangų, o močiutė su 
tėčiu tuo metu mane vainojo už akiplėšiškumą. 

Po kelių mėnesių tėtis susituokė su Sjuzena paplūdimyje 
be jokių oficialių ceremonijų. Jau dešimt metų, kai niekas taip 


nebesituokdavo, bet to norėjo jaunoji. Tėvukas būtų pageida- 

vęs ištaigesnių sutuoktuvių, bet Ninė jautėsi savo stichijoje. 
Jaunuosius sutuokė Sjuzenos draugas, paštu gavęs Visuotinės 
Bažnyčios leidimą. Aš irgi turėjau dalyvauti, bet atsisakiau pa- 
duoti žiedus ir apsirengti fėjos drabužiais, kaip norėjo močiutė. 
Tėtis vilkėjo Mao stiliaus balta eilute, nesiderinančia nei su jo 
asmenybe, nei politinėmis pažiūromis, o Sjuzena — perregimo 
audinio tunika ir lauko gėlių vainikėliu, taipgi jau seniai išėju- 
siais iš mados. Vestuvininkai su batais rankose, basi smėlėtoje 
pakrantėje, gerą pusvalandį kentėjo ūką ir saldžius apeigų ve- 
dėjo linkėjimus. Paskiau jachtklube įvyko pobūvis, svečiai šoko 
ir gėrė iki gilios nakties, o aš tūnojau senelių folksvagene ir 
iškišau nosį tik tada, kai neįgaliojo vežimėliu atriedėjo gerasis 
O'Kelis, torto gabaliuku vežinas. 

Seneliai tikėjosi jaunavedžius gyvensiant su mumis, juolab 
kad vietos buvo užtektinai, tačiau tėtis tame pačiame kvartale 
išsinuomojo namuką, kuris būtų tilpęs jo motinos virtuvėje, nes 
ko nors geresnio neįpirko. Lakūnai daug dirba, mažai gauna ir 
amžinai jaučiasi nuvargę: nepavydėtina profesija. Kai jie įsikū- 
rė, tėtis nutarė, kad aš turiu gyventi su jais, ir mano spiegimas 
nei sugraudino, nei išgąsdino Sjuzeną, nors iš pirmo žvilgsnio 
man ji pasirodė lengvai įbauginama. Tai buvo rami moteris, 
niekada neprarandanti pusiausvyros, visada pasiruošusi gelbėti 
iš bėdos, bet ne taip karingai kaip močiutė, kuri puola padėti 
iš gailesčio, paprastai Žeidžiančio Žmogaus orumą. 

Dabar man aišku, kad Sjuzenai teko nedėkinga priedermė 
apsiimti rūpintis senukų auginta pienburne, lepūnėle, liguistai 
pripažįstančia tik baltus produktus — ryžius, skrudintus ku- 
kurūzus, forminę duoną, bananus — ir būdraujančią naktimis. 
Užuot pratinusi prie maisto tradiciniais metodais, patiekdavo 


man kalakuto krūtinėlę su Šantilji padažu, žiedinių kopūstų su 

kokosų ledais ir kitokių drąsių derinukų, kol nuo balto maisto 
pamažu perėjau prie rausvai pilko — humuso, kruopų, kavos 
su pienu, — o vėliau prie ryškesnių spalvų, žalių, oranžinių ir 
raudonų pustonių, svarbiausia, kad nebūtų burokų. Ji negalėjo 
turėti vaikų ir stengėsi išlyginti tą trūkumą, pelnydama mano 
meilę, bet aš priešinausi, užsispyrusi kaip asilė. Visą savo labą 
palikusi pas senelius, pas tėtį ateidavau tik nakvoti, nešina ran- 
kine, žadintuvu ir tuo metu skaitoma knyga. Ir čia naktimis 
nesudėdavau akių, drebėdama iš baimės, užsitraukusi antklodę 
ant galvos. Kadangi tėtis nebūtų pakentęs nė trupučio įžūlu- 
mo, elgdavausi mandagiai, bet oriai, iš angliškų filmų nusižiū- 


rėjusi į vyresniuosius liokajus. 


Tikrieji mano namai buvo tas išmargintas trobesys, kur, grįžu- 
si iš mokyklos, kasdien ruošdavau pamokas ir žaisdavau, mels- 
dama, kad Sjuzena pamirštų mane pasiimti, po darbo grįžda- 
ma iš San Fransisko, bet to nė karto neatsitiko: mano pamotė 
turėjo patologinį atsakomybės jausmą. Taip prabėgo pirmas 
mėnuo, kol vieną gražią dieną ji atsivežė kalę. Sjuzena dirbo 
San Fransisko policijos skyriuje, mokė šunis užuosti bombas — 
itin vertinama profesija po 2001 metų, kai prasidėjo terorizmo 
paranoja, tačiau tuo metu, kai ištekėjo už tėčio, bendradarbiai 
traukė ją per dantį, nes Kalifornijoje nuo neatmenamų laikų 
niekas nebuvo padėjęs bombos. 

Šuo visą gyvenimą klauso tik vieno šeimininko, ir jiedu taip 
susigyvena, kad įmena vienas kito mintis. Sjuzena parinkdavo 
guviausią šuniuką ir jam tinkamiausią žmogų, tokį, kuris nuo 
mažens bendravo su gyvūnais. Nors buvau davusi sau žodį pa- 


motei ištampyti nervus, pamėgau Elvę, šešerių metų labradorę, 

kur kas protingesnę ir malonesnę už žmogų. Sjuzena mane iš- 
mokė visko, ką išmanė apie gyvūnus, ir, nusižengdama pagrin- 
dinėms vadovėlio taisyklėms, leido man miegoti su Elve. Taip 
ji padėjo man įveikti nemigą. 

Mano pamotė, netardama nė žodžio, taip tvirtai ir natū- 
raliai įžengė į mūsų namus, kad buvo sunku prisiminti, kaip 
gyvenome anksčiau, prieš jai pasirodant. Kai tėtis būdavo 
išskridęs, o tai nutikdavo dažniausiai, Sjuzena man leisda- 
vo nakvoti užburtuose senelių namuose, kur manęs laukė 
mano kambarys. Sjuzena labai mylėjo Tėvuką, jiedu drauge 
eidavo žiūrėti nespalvotų šeštojo dešimtmečio švediškų kino 
filmų — be subtitrų, tad tekdavo spėlioti, apie ką šneka vei- 
kėjai, — ir prirūkytuose užkaboriuose klausytis džiazo. Su 
Nine, kuri anaiptol ne iš paklusniųjų, ji elgėsi panašiai, kaip 
ir dresuodama šunis: švelniai ir griežtai, bausdama ir atly- 
gindama. Švelniai rodydavo, kad ją myli ir visada pasiruošusi 
jai padėti, griežtai drausdavo lipti pro langą į namus, tikrinti 
švaros ir slapčia duoti saldumynų dukraitei; bausdavo ding- 
dama kelioms dienoms, kai Ninė apiberdavo ją dovanomis, 
patarimais ir imdavo lepinti čilietiškais patiekalais, ir, kai 
viskas eidavo kaip sviestu patepta, atsilygindavo vesdama- 
si ją pasivaikščioti po mišką. Taip pat elgdavosi su vyru ir 
manimi. 

Mano geroji pamotė nebandė manęs atskirti nuo sene- 
lių, nors tikriausiai stebėjosi keistu mano auklėjimu. Kas be 
ko, lepino mane be saiko, tačiau anaiptol ne tai paauglystė- 
je nulėmė mano netikusius polinkius, kaip įtarė psichologai. 
Ninė augino mane čilietiškai, pagal aiškias taisykles, kartais 
pliaukštelėdama per užpakalį, bet retokai. Sočiai maitino ir 


nešykštėjo meilės. Kartą, kai pagrasinau pasiskųsianti polici- 


69 


ITZTABEL ALLENI)IL: 


jai dėl mažamečių skriaudimo, taip kaukštelėjo samčiu, jog 
ant kaktos man iššoko gumbas. Iškart dingo noras ieškoti 


teisybės. 


Padėjau gaminti 4urantą, tipišką Čilojės valgį, gausų ir sotų, 
įsijungdama į visos bendruomenės apeigą. Ruoštis pradeda- 
ma anksti, nes motorlaiviai su ekoturistais atplaukia prieš vi- 
durdienį. Moterys pjaustė pomidorus, svogūnus, česnakus ir 
kalendras patiekalui pagardinti, ilgai ir nuobodžiai gamino 
milcao ir chapaleles — minkė bulvių, miltų, kiaulinių taukų ir 
spirgučių, mano galva, labai prastų, tešlą, o vyrai tuo tarpu iš- 
kasė gilią duobę, prikrovė į dugną akmenų ir joje užkūrė laužą. 
Malkoms sudegus, akmenys tiesiog Žioravo, ir tuo metu at- 
plaukė motorlaiviai. Vadovai aprodė turistams kaimelį, duoda- 
mi progą nusipirkti audinių, kriauklių vėrinių, mirtų uogienės, 
auksinio likerio, medžio raižinių, kremo su sraigių gleivėmis 
nuo senatvinių dėmių, levandų šakelių — visko po truputį, o 
galiausiai visi susirinko paplūdimyje prie garuojančios duobės. 
Kuranto virėjai sustatė ant akmenų degto molio dubenis su sul- 
tiniu, kuris, kaip žinia, sužadina gašlumą, ir sluoksniais sudėjo 
chapaleles ir milcao, kiaulieną, avieną, vištieną, valgomuosius 
moliuskus, žuvį, žalumynus ir kitokius skanumynus, uždangs- 
tė šlapiomis baltomis marškomis, milžiniškais gunerų lapais, 
maišu, kyšančiu iš duobės kaip sijono padurkai, ir galiausiai 
viską užbėrė smėliu. Iroškinimas truko truputį ilgiau nei va- 
landą, ir tuo metu, kai karščio slaptoje, savo sultyse ir kvapuo- 
se šuto valgiai, turistai šnekučiavosi fotografuodami kylančius 
garus, gurkšnodami vynuogių degtinę ir klausydamiesi Manu- 


elio Arijaso pasakojimų. 

Turistų atvyksta įvairiausių: pensinio amžiaus čiliečių, 
atostogaujančių europiečių, visokio plauko argentiniečių ir ne- 
arba amerikiečių su žemėlapiais, kelionių vadovais ir knygomis 
apie gyvūniją ir augaliją, kurias jie sklaido nepaprastai susi- 
kaupę. Naudodamiesi proga, visi, — išskyrus keliauninkus su 
kuprinėmis, kurie mieliau rūko marihuaną, pasislėpę už krū- 
mų, — klausosi rašytojo, gebančio salyno paslaptis išdėstyti an- 
gliškai arba ispaniškai, nelygu, koks atvejis. Manuelis anaip- 
tol ne visada toks nuobodus: kartais įterpia sąmojingų, tiesa, 
gana trumpų, samprotavimų. Turistams dėsto Čilojės istoriją, 
pasakoja apie padavimus ir papročius, perspėja, kad čionykš- 
čiai — žmonės atsargūs, pelnyti jų pasitikėjimą esą įmanoma 
tik palengva, pagarbiai, kaip palengva, pagarbiai prisitaikoma 
prie gyvenimo gamtos prieglobstyje, prie negailestingų žiemų, 
jūros užgaidų. Lėtai. Labai lėtai. Čilojė netinka skubriems 
žmonėms. 

Žmonės keliauja į Čiloję, tikėdamiesi grįžti į praeitį, ir nu- 
sivilia, atsidūrę Didžiosios salos miestuose, bet mūsų salelė- 
je randa tai, ko ieško. Mes neturime nė menkiausio kėslo jų 
apgaudinėti, bet lankymosi dienomis paplūdimyje lyg netyčia 
atsiranda jaučių ir avių, smėlėtoje pakrantėje džiūsta daugiau 
ištemptų tinklų ir apverstų valčių, žmonės mūvi kaimiškomis 
kepurėmis, vaikščioja apsigaubę pončais, ir niekam nedingteli 
mintis viešumoje kalbėtis mobiliuoju telefonu. 

Specialistai puikiai žino, kada duobėje išsitroškina gardu- 
mynai, kastuvais nužarsto smėlį, atsargiai nukloja maišą, gu- 
nerų lapus ir baltas marškas, tuomet į padangę pakyla gardžiai 
kvepiantis kuranto garų debesis. Stoja pagarbi tyla, paskiau 


suskardi plojimai. Moterys traukia dubenis ir krauna valgį į 

popierines lėkštes, vėl įpila aitrios vynuogių degtinės, naciona- 
linio Čilės gėrimo, kuris ir kazoką iš kojų išverstų. Į pabaigą 


tenka kai kuriuos turistus už parankių vesti prie motorlaivių. 


Tėvukui būtų patikęs toks gyvenimas, kraštovaizdis, gausybė 
valgomųjų moliuskų, tingus laiko bėgis. Niekada jis nebuvo 
girdėjęs apie Čiloję, priešingu atveju, gyvas būdamas, būtų 
įtraukęs į lankytinų vietų sąrašą. Tėvukas... Kaip jo pasigendu! 
Didelis, stiprus, švelnus ir lėtas kaip meška, kvepiantis tabaku 
ir odekolonu; sodriu balsu ir griausmingu juoku, milžiniškomis 
rankomis, kuriomis laikydavo mane. Jis vesdavosi mane į fut- 
bolo rungtynes ir operą, atsakinėdavo į begalinius mano klau- 
simus, gnybtelėdavo man ir plodavo, klausydamasis ilgėliausių 
epinių poemų — rašiau jas, įkvėpimo semdamasi iš Kurosavos 
filmų, kuriuos mudu žiūrėdavome drauge. Abu lipdavome į 
namo bokštelį pro teleskopą stebėti juodo dangaus skliauto, 
tikėdamiesi aptikti jo nepagaunamąją planetą, žalią žvaigždę, 
kurios niekada nepavykdavo pamatyti. „Pažadėk man, Maja, 
kad visada save mylėsi, kaip aš tave myliu“, — kartodavo jis, 
ir aš žadėdavau nesuvokdama, ką reiškia tie keisti žodžiai. Jis 
mylėjo mane besąlygiškai tokią, kokia esu, su visais trūkumais, 
manijomis ir ydomis, liaupsino, nors nebūdavau to nusipelniu- 
si, priešingai nei Ninė, kuri laikėsi nuomonės, kad nevalia girti 
vaikų už gerą darbą, nes jie pripranta ir vėliau sielvartauja, kai 
niekas jų nekelia į padanges. Tėvukas man viską atleisdavo, 
guosdavo mane, juokdavosi, kai aš juokdavausi, buvo mano 
geriausias draugas, patikėtinis ir bendrininkas, buvau jo vie- 
nintelė dukraitė ir duktė, kurios jis neturėjo. „Sakyk, kad aš 


tavo mylimiausioji, Tėvuk“, — prašydavau, norėdama paerzinti 

Ninę. „Esi mūsų mylimiausioji, Maja“, - diplomatiškai atsaky- 
davo jis, bet aš buvau jam arčiausiai prie širdies, tuo nė neabe- 
joju: močiutė negalėjo su manimi varžytis. Tėvukas nemokė- 
jo pasirinkti drabužių, jam parinkdavo Ninė, tačiau, kai man 
sukako trylika, jis nusivedė mane pirkti pirmosios liemenėlės, 
pastebėjęs, jog; apsijuosiu kaklaskare ir vaikščioju susikūprinu- 
si, kad neatsikištų krūtinė. Su Nine ar Sjuzena drovėjausi apie 
tai kalbėti, tačiau nė kiek nesivaržydama matavausi liemenėles 
Tėvukui stebint. 

Namai Berklyje buvo visas mano pasaulis: vakare su se- 
neliais žiūrėdavome televizijos serialus, vasarą sekmadieniais 
pusryčiaudavome terasoje, tais atvejais, kai parvažiuodavo tė- 
tis, vakarieniaudavome visi drauge, dainuodavo Marija Kalas. 
Vinilinės plokštelės, rašomasis stalas, knygos, virtuvės kva- 
pai... Toje mažoje šeimoje be jokių dėmesio vertų bėdų prabė- 
go pirmoji mano gyvenimo dalis, bet kai man suėjo šešiolika, 
pragaištingi gaivalai, pasak Ninės, užkaitino man kraują ir ap- 


temdė protą. 


2005-aisiais, tais metais, kai mirė Iėvukas, ant kairės rankos 
riešo man atsirado tatuiruotė. Vasarį sužinojome, kad jis serga, 
rugpjūtį išlydėjome anapus, rugsėjį man sukako šešiolika, ir 
mūsų šeima išsibarstė. 

Tą4 nepamirštamą dieną, kai Tėvukas suprato, kad artėja 
mirtis, užtrukau mokykloje repetuodama pjesę, ne ką kita kaip 
„Belaukiant Godo“, dramos būrelio vadovė buvo reikli, tad po 
repeticijos grįžau labai vėlai. Jėjau į vidų, šaukdama senelius ir 
degdama šviesas: nustebino tyla ir šaltis, nes tokiu metu namai 


būdavo itin svetingi, šilti, skambėdavo muzika ir kvepėdavo 

Ninės patiekalais. Tėvukas paprastai skaitydavo darbo kamba- 
ryje, išsipleikęs krėsle, o Ninė gamindavo vakarienę, per radiją 
klausydamasi žinių laidos, tačiau tą vakarą viskas buvo kitaip. 
Seneliai sėdėjo susiglaudę ant sofos svetainėje, pagal kažkokio 
žurnalo patarimus Ninės papuoštoje klostytomis užuolaido- 
mis. Atrodė susigūžę, pirmąsyk pastebėjau, kokie susenę, nors 
ligi tol buvo tarsi negailestingo laiko neliesti. Gyvenau su jais 
diena dienon, metų metus, nepastebėdama jokių permainų, se- 
neliai man buvo nekintami ir amžini kaip kalnai. Nežinia, ar 
išvydau juos sielos akimis, ar tuo metu jie iš tikrųjų taip staiga 
paseno. Taip pat nebuvau pastebėjusi, kad pastaraisiais mėne- 
siais senelis sulyso, drabužiai kabojo kaip ant mieto, o Ninė 
šalia jo nebeatrodė tokia mažytė kaip anksčiau. 

„Kas atsitiko, seneliai?“ — ir širdis man krūptelėjo, nes, jiems 
dar nespėjus atsakyti, pati įspėjau. Nidija Vidal, nenugalimoji 
karžygė, sėdėjo palūžusi, patinusiomis nuo ašarų akimis. Tė- 
vukas ženklu pakvietė mane atsisėsti, apkabino, priglaudė prie 
krūtinės ir prisipažino, kad jau senokai prastai jaučiasi, skauda 
skrandį, atliko daug tyrimų, ir gydytojas pagaliau pranešė di- 
agnozę. „Kas tau, Tėvuk?“ — vos nesurikau. „Kažkas su kasa 
negerai“, — atsakė, ir jo Žmonos aimana, išsiveržusi iš širdies 
gelmių, patvirtino mano įtarimą, jog tai vėžys. 

Apie devintą kaip paprastai atvažiavusi vakarienės, Sju- 
zena rado mus susiglaudusius ant sofos, sužvarbusius. Įjungė 
šildymą, telefonu užsakė picą, paskambino tėčiui į Londoną ir 
pranešė liūdną žinią, paskiau tylėdama atsisėdo su mumis šalia 
uošvio. 

Ninė metė viską: biblioteką, sąskaitas, gatvės protestus, 
Nusikaltėlių klubą, kad tik galėtų slaugyti vyrą, ir nebekėlė 


kojos į virtuvę, visada gardžiai man kvepėjusią nuo mažų die- 

nų. Vėžys, tas klastingas priešas, užpuolė Tėvuką, pasireikš- 
damas tik tada, kai buvo jau gerokai pažengęs į priekį. Ninė 
nuvežė vyrą į Vašingtoną, į Džordžtauno universiteto ligoninę, 
kur dirba geriausi specialistai, bet niekas negelbėjo. Gydytojai 
pareiškė, kad operuoti būtų beprasmiška, o jis atsisakė chemo- 
terapijos, keliems mėnesiams galinčios pratęsti gyvenimą. Pri- 
siskaičiau apie tą ligą internete ir knygose, kurių radau bibli- 
otekoje, ir taip sužinojau, kad Jungtinėse Amerikos Valstijose 
iš keturiasdešimt trijų tūkstančių onkologinių ligonių kasmet 
miršta maždaug trisdešimt šeši tūkstančiai, penkiems pro- 
centams gydymas padeda, ir jie dar gyvena daugių daugiausia 
penkerius metus; žodžiu, senelį išgelbėti galėtų tik stebuklas. 
Per tą savaitę, kurią seneliai praleido Vašingtone, Tėvukas 
taip sumenko, kad vos jį atpažinome, kai su tėčiu ir Sjuze- 
na nuvažiavome pasitikti į oro uostą. Jis dar labiau sulyso, vos 
bepavilko kojas, sukumpęs, pageltusiomis akimis, pilku kaip 
pelenai veidu. Bejėgiškais žingsniukais nuėjo iki Sjuzenos vi- 
sureigio, iš nuovargio apsipylęs prakaitu, o namie jam pritrūko 
jėgų užkopti laiptais, teko pakloti darbo kambaryje, pirmame 
aukšte, kur ir miegojo, kol atvežėme lovą iš ligoninės. Ninė 


atsigulė šalia jo, kaip katė susirietusi į kamuoliuką. 


Su tuo pačiu įkarščiu, su kokiu imdavosi pralaimėtų politinių ir 
humanitarinių bylų, močiutė kreipėsi į Dievą, gindama vyrą iš 
pradžių maldomis, poteriais ir pažadais, o vėliau prakeiksmais 
ir grasinimais tapti bedieve. „Ką laimėtume, Nidija, grumda- 
miesi su mirtimi, jei anksčiau ar vėliau ji vis viena nugali?“ — 
juokavo Tėvukas. Matydama, jog tradicinis mokslas bejėgis, ji 


griebėsi alternatyvaus gydymo, kaip antai: vaistažolių, kristalų, 

akupunktūros, šamanų, auros masažų, kreipėsi į vieną stebu- 
kladarę — Tichuanos mergelę, kuriai atsivėrė stigmos. Vyras 
atlaidžiai žiūrėjo į jos keistenybes, kaip ir anksčiau, kai gyve- 
nome kartu. Iš pradžių tėtis ir Sjuzena bandė saugoti senelius 
nuo visokio plauko apgavikų, vienaip ar kitaip užuodusių pro- 
g3 pasiplėšti iš Ninės, bet vėliau su tuo susitaikė, tardami sau, 
kad tie beviltiški Žygiai jai padeda lengviau stumti dienas. 

Paskutinėmis jo gyvenimo savaitėmis nebėjau į mokyklą. 
Nekėliau kojos iš užburtų namų, ketindama padėti Ninei, bet 
jaučiausi dar labiau prislėgta nei ligonis, ir ji turėjo rūpintis 
mumis abiem. 

Sjuzena pirmoji išdrįso užsiminti apie slaugos namus. „Juk 
ten vieni mirtininkai, o Polas tikrai nemirs!“ — sušuko Ninė, 
bet ilgai netrukus turėjo nusileisti. Pas mus atėjo Karolina, 1a- 
bai patyrusi švelnių manierų savanorė, paaiškino, kaip viskas 
bus ir kaip jos organizacija gali mums padėti nemokamai: ne 
tik gražiai slaugyti ligonį ir suteikti mums dvasinę ir psicholo- 
ginę paramą, bet ir įveikti biurokratines kliūtis, prireikus me- 
dikų ir laidojimo biurų pagalbos. 

Tėvukas užsispyręs pareiškė norįs mirti namie. Liga pro- 
gresavo Karolinos nusakyta seka, bet man tai buvo staigmena, 
nes ir aš, kaip Ninė, tikėjausi, kad Dievas stebuklingai padės 
išvengti nelaimės. Miršta kiti, ne tie, kuriuos labiausiai my- 
lime, ir juo labiau ne Tėvukas, mano gyvenimo esmė, viso 
pasaulio traukos centras: jo netekusi, prarasčiau atramą, mane 
nupūstų menkiausias vėjelio dvelksmas. „Tėvuk, juk man ža- 
dėjai, kad niekada nemirsi!“ — „Ne, Maja, aš sakiau, kad visada 
būsiu su tavimi, ir tikiuosi tesėti pažadą.“ 

Slaugos namų savanoriai pastatė ligoninės lovą svetainė- 


je prie didelio lango, kad naktį senelis įsivaizduotų šviečiant 

žvaigždes ir mėnulį, nors ir nematydamas jų pro pušų šakas. 
Kad leidžiant vaistus nereikėtų nuolat badyti adatomis, ant 
krūtinės įtaisė lašelinę, išmokė mus jį vartyti, mazgoti ir keisti 
paklodes, nekeliant jo nuo lovos. Karolina lankė jį be perstojo, 
tarėsi su gydytoju, slaugytoju ir vaistine; ne kartą nupirkdavo 
visko, ko reikėdavo, kai mums patiems pritrūkdavo spėkų nu- 
važiuoti į parduotuvę. 

Aplankydavo mus ir Maikas O'Kelis. Atvažiuodavo savo 
elektriniu neįgaliojo vežimėliu, kurį vairuodavo nelyginant 
lenktyninį automobilį, dažnai lydimas kelių nuo pražūties iš- 
gelbėtų bendrų, kuriems liepdavo išnešti šiukšles, pasidarbuoti 
dulkių siurbliu, iššluoti kiemą ir atlikti kitokius apyvokos dar- 
bus tuo metu, kai jiedu drauge su Nine virtuvėje gurkšnodavo 
arbatą. Kelis mėnesius jiedu šalinosi vienas kito po muštynių 
demonstracijoje už abortus, kuriuos O'Kelis, tikras katalikas, 
smerkia be jokių išlygų, tačiau senelio liga juodu sutaikė. Kar- 
tais jie atsiduria priešingų ideologijų spąstuose, bet negali ilgai 
pyktis, nes labai myli vienas kitą ir turi daug ką bendra. 

Jei Tėvukas nemiegodavo, Snieguolė šnektelėdavo su juo. 
Nuoširdi draugystė neužsimezgė, man regis, jiedu truputį pa- 
vyduliavo vienas kitam. Kartą, išgirdusi O'Kelį Tėvukui kal- 
bant apie Dievą, laikiau savo pareiga jį perspėti, kad veltui 
gaišta laiką — senelis esąs laisvamanis. „Ar tikrai, vaikeli? Polas 
gyveno pro teleskopą žiūrėdamas į dangų. Kaipgi nepastebėjo 
Dievo?“ — atsiliepė jis, bet nebandė gelbėti sielos prieš jo valią. 
Kai gydytojas prirašė morfijaus ir Karolina paprašė, kad pasi- 
rūpintume viskuo, kas reikalinga, nes ligonis turįs teisę mirti 
oriai ir nesikankindamas, O Kelis susilaikė ir nė žodžio nepa- 


sakė prieš eutanaziją. 

Atėjo neišvengiama valanda, kai Tėvukui išseko jėgos, ir teko 
sustabdyti kasdien ateinančių lankyti studentų ir draugų virti- 
nę. Jis visada buvo dabita ir, nepaisydamas, kad silpsta, rūpinosi 
savo išvaizda, nors būdavome vieni. Prašė, kad nupraustume ir 
nuskustume, kad vėdintume kambarį — bijojo, kad nepasibjau- 
rėtume ligotu jo kūnu. Akys buvo apsiblaususios, įdubusios, 
rankos plonos kaip paukščio kojos, lūpos apšašusios, oda nusėta 
rudomis dėmėmis, suvytusi; senelis atrodė kaip apdegusio me- 
džio griaučiai, bet vis dar klausėsi muzikos ir darė įrašus. „At- 
verkit langą, įleiskit džiaugsmo“, - prašė mus. Kartais būdavo 
taip nusilpęs, kad vos girdėdavome jo balsą, bet pasitaikydavo 
ir pagerėjimo valandėlių, tuomet pasodindavome jį lovoje, pa- 
keldavome lovos atkaltę ir šnekėdavomės. Prieš iškeliaudamas 
jis norėjo išmokyti mane savo gyvenimo patirties ir išminties. 
Nė akimirkos neprarado šviesaus proto. 

— Ar bijai, Tėvuk? — kartą paklausiau. 

— Ne, Maja, bet skauda. Norėčiau pagyventi su jumis dar 
dvidešimt metų, — atsakė. 

— Kas bus anapus, Tėvuk? Kaip tu manai, ar yra pomirtinis 
gyvenimas? 

— Esama tokios galimybės, bet nėra įrodymų. 

— Taip pat nėra įrodymų, jog esama tavo planetos, o tu tiki, 
kad ji yra, — atrėmiau, ir jis nusišypsojo patenkintas. 

— Gerai sakai, Maja. Kvaila tikėti tik tuo, ką ;įmanoma įro- 
dyti. 

— Prisimeni, Tėvuk, kaip vedeisi mane į observatoriją ste- 
bėti kometos? Tą naktį aš mačiau Dievą. Mėnulio nė ženklo, 
dangus juodas, nužertas deimantais, ir, pažiūrėjusi pro telesko- 


pą, išvydau kometos uodegą. 

— Sausas ledas, amoniakas, metanas, geležis, magnis ir... 

— Tai buvo nuotakos šydas, o už jo — Dievas, — patikinau. 

— O kaip jis atrodė? — paklausė jis. 

— Kaip spindintis voratinklis, Tėvuk. Visa, kas gyva, susieta 
to voratinklio gijomis. Nemoku tau paaiškinti. Kai tu numirsi, 
keliausi kaip planeta, o aš seksiu, įsikibusi į uodegą. 

— Būsime žvaigždžių dulkės. 

— Ak Tėvuk! 

— Neverk, dukrele, nes ir mane pravirkdysi, o paskiau apsi- 
verks Ninė, ir taip niekada nebaigsime graudintis. 

Paskutinėmis dienomis jis galėjo nebent nuryti kelis šaukš- 
telius jogurto ir vieną kitą gurkšnį vandens. Jau beveik nebekal- 
bėjo, o ir nedejavo; snūduriuodavo valandų valandas, apkvaišęs 
nuo morfijaus, įsikibęs žmonos arba mano rankos. Abejoju, 
kad numanė, kur esąs, bet suvokė, jog mus myli. Ninė sekė 
jam pasakas iki pat pabaigos, kai jis nieko nebesuprato, tačiau 
j; užliūliuodavo jos balsas. Ji pasakodavo apie du įsimylėjėlius, 
persikūnijančius įvairiomis epochomis, patiriančius nuotykių, 
mirštančius ir vėl susitinkančius kitame gyvenime, niekada ne- 
siskiriančius. 

Aš kuždėdavau savo išgalvotas maldas virtuvėje, vonios 
kambaryje, bokštelyje, sode, bet kur, kur galėdavau pasislėp- 
ti, ir melsdavau Maiko O Kelio Dievą, kad pasigailėtų mūsų, 
bet jis tylėdavo, tolimas ir bežadis. Mušiau save, kiek išgalė- 
dama, roviausi plaukus, graužiau nagus iki kraujų; Ninė ap- 
klijavo man pirštus pleistrais, o kai eidavau miegoti, liepdavo 
apsimauti pirštines. Negalėjau įsivaizduoti gyvenimo be sene- 
lio, bet ir neturėjau jėgų stebėti lėtą jo merdėjimą, ir galiausiai 
ėmiau melsti Dievą, kad greičiau jis mirtų ir nebesikankintų. 
Jei būtų mane paprašęs, būčiau suleidusi daugiau morfijaus, 


kad numirtų, tai paprasta, bet aš to nepadariau. 

Miegodavau nenusirengusi svetainėje ant sofos pusiaumir- 
ka, būdraudama, todėl anksčiau už visus pastebėjau, kad jau at- 
ėjo atsisveikinimo valanda. Nukūriau žadinti Ninės, kuri buvo 
išgėrusi migdomųjų, kad galėtų truputį pailsėti, paskambinau 
telefonu tėčiui ir Sjuzenai, ir jie atskubėjo per dešimt minučių. 

Močiutė su naktiniais marškiniais puolė į vyro lovą ir pa- 
guldė galvą jam ant krūtinės — taip jie visada miegodavo. Sto- 
vėdama kitoje lovos pusėje irgi padėjau galvą ant krūtinės savo 
Tėvukui, kuris anksčiau buvo toks tvirtas ir platus, kad vietos 
pakakdavo mums abiem, o pastaruoju metu vos alsavo. Tėvu- 
kas kvėpavo beveik nepastebimai, kartais atrodė, kad suvis ne- 
bekvėpuoja, tačiau netrukus atsimerkė, nukreipė akis į tėtį ir 
Sjuzeną, kurie stovėjo šalia tyliai verkdami, sunkiai pakėlė di- 
delę savo ranką ir uždėjo man ant galvos. „Kai aptiksi planetą, 


Maia, pavadink savo vardu.“ Tai buvo paskutiniai j0 žodžiai. 
ja, p p J 


Trejus metus po senelio mirties labai retai jį minėdavau. Man 
regis, dėl to kalčiausi Oregono psichologai, bandę padėti man 
„pamiršti skausmą ar įpiršti kažką banalaus. Esama tokių 
žmonių, kurie tiki, kad visi vienodai kenčia skausmą ir kad 
jis slopinamas tam tikromis priemonėmis ir nuslopsta praėjus 
kuriam laikui. Šiuo atveju labiau tinka stojiškoji Ninės filo- 
sofija: „Skausmo valandą sukąsk dantis“, - sakydavo ji. Tokio 
skausmo, širdies skausmo, neįmanoma nuslopinti kokiais nors 
vaistais, terapija, atostogomis; tokį skausmą reikia tiesiog kęsti 
visa esybe, be jokių palengvinimų, kaip ir dera. Būčiau geriau 
pasekusi Ninės pavyzdžiu, užuot atsisakiusi prisipažinti, kad 
kenčiu, ir bandžiusi numaldyti širdį draskantį klyksmą. Ore- 


gone man prirašė vaistų nuo depresijos, tačiau jų negėriau, bi- 

jodama visai atbukti. Slaugytoja mane stebėdavo, bet mokėjau 
ją apgauti: slapčia įsikišdavau į burną kramtomosios gumos, 
liežuviu prilipindavau prie jos tabletę ir po kelių minučių iš- 
spjaudavau, jai nespėjus ištirpti. Liūdesys buvo mano vienin- 
telis draugas, nenorėjau nuo jo gydytis, lyg nuo kokios slogos. 
Taip pat nenorėjau kalbėti apie savo prisiminimus su gerų ke- 
tinimų vedamais terapeutais, nes kiekviena smulkmena, pa- 
sakyta apie senelį, atrodytų banalybė. Vis dėlto šioje Čilojės 
saloje kasdien Manueliui Arijasui pasakoju kokią nors smagią 
istoriją apie Tėvuką. Tėvukas buvo kitoks nei šis žmogus, ta- 
čiau ir vienas, ir kitas savotiškai primena didžiulį medį, kurio 
paunksnėje jaučiuosi saugi. 

Ką tik pasitaikė viena iš retų nuoširdaus bendravimo su 
Manueliu valandėlių, kokių netrūkdavo su Tėvuku. Aptikusi 
jį pro didelį langą žiūrint į saulėlydį, paklausiau, ką jis veikia. 

— Kvėpuoju. 

— Aš irgi kvėpuoju. Bet ne tai turiu galvoje. 

— Ligi tol, kol į mane kreipeisi, Maja, paprasčiausiai kvėpa- 
vau. Ar tu įsivaizduoji, kaip sunku kvėpuoti negalvojant? 

— Tai vadinasi meditacija. Ninė ištisai medituoja, sakosi ši- 
taip jaučianti šalia Tėvuką. 

— O tu jį jauti? 

— Tik dabar, nes anksčiau širdyje buvo įšalas ir nieko ne- 
jaučiau. Bet dabar man atrodo, kad Tėvukas vaikščioja aplink, 
suka ratus ir suka... 

— Kas pasikeitė? 

— Viskas, Manueli. Visų pirma prablaivėjau, ir, be to, čia 
ramu, tylu ir erdvu. Būtų pravartu medituoti kaip Ninei, bet aš 
nemoku, amžinai mąstau, galva pilna minčių. Kaip tu manai, 


ar tai negerai? 

— Nelygu mintys... 

— Aš ne koks Avicena, kaip sako močiutė, bet ateina ir gerų 
minčių. 

— Pavyzdžiui? 

— Šiuo metu negalėčiau pasakyti, bet jeigu dingtelės ko- 
kia geniali mintis, pasakysiu. Savo knygon tu pridedi per daug 
minčių, tačiau nenukreipi jų į svarbesnius dalykus, pavyzdžiui, 
nepagalvoji, koks slogus buvo tavo gyvenimas, prieš man at- 
važiuojant. Ir ką darysi, kai aš išvyksiu? Pagalvok apie meilę, 
Manueli. Visi žmonės trokšta meilės. 

— Aha! Na, o kaip tu? — paklausė jis juokdamasis. 

— Aš galiu palaukti, man tik devyniolika, visas gyvenimas 
prieš akis, o tau devyniasdešimt, po penkių minučių gali ištikti 
mirtis. 

— Man tik septyniasdešimt dveji, bet tavo tiesa: po penkių 
minučių gali ištikti mirtis. Tai rimta priežastis vengti meilės, 
būtų nemandagu palikti vargšę moterį našlauti. 

— Nusišneki, žmogau. 

— Sėskis šalia, Maja. Merdėjantis senolis ir gražuolėlė kar- 
tu pakvėpuos grynu oru. Aišku, būtų nuostabu, jei galėtum 
patylėti. 


Taip sėdėjome iki tamsos. Ir Tėvukas buvo su mumis. 


Mirus seneliui, likau be kelrodės žvaigždės ir be šeimos: tė- 
vas gyveno padangėse, Sjuzena išskrido į Iraką su Elve ieškoti 
bombų, o Ninė gedėjo mirusio vyro. Neturėjome nė šuns. Sju- 
zena paprastai laikydavo namie šuningas kales, kol jos atsives- 
davo jauniklių, palaukdavo tris ar keturis mėnesius, o paskiau 


išveždavo juos dresuoti: būdavo tikra tragedija prie jų prisirišti. 

Iširus mano šeimai, šuniukai būtų didžiausia paguoda. Nelikus 
Elvės ir šunyčių, neturėjau kam išlieti širdgėlos. 

Mano tėvas nesiliovė ieškojęs meilės nuotykių, palikdamas 
įspūdingą virtinę įkalčių, lyg trokšdamas, kad sužinotų Sju- 
zena. Būdamas keturiasdešimt vienų, stengėsi atrodyti kaip 
trisdešimties, brangiai mokėjo už plaukų kirpimą ir sportinius 
drabužius, kilnojo svarmenis ir deginosi soliariumuose. Buvo 
žavus kaip niekad, žili smilkiniai teikė jam orią išvaizdą. Sju- 
zena, priešingai, pavargo belaukdama beveik niekada nepar- 
skrendančio vyro, visada pasiruošusio dingti arba mobiliuoju 
telefonu slapčia burkuojančio su moterimis, nustojo grumtis su 
vyresnio amžiaus moterų bėdomis, pastorėjo, vilkėjo vyriškais 
drabužiais, nešiojo paprastus akinius, kokių vaistinėje perkama 
dešimtimis. Nusigriebė progos važiuoti į Iraką, kad galėtų iš- 
sivaduoti nuo tos žeminančios santuokos. Išsiskyrimas abiem 
suteikė palengvėjimą. 

Mano senelių meilė buvo tikra. Aistra, 1976 metais susie- 
jusi pabėgėlę čilietę, nenorinčią iškrauti lagamino, su ameri- 
kiečiu astronomu, atsitiktinai atsidūrusiu Toronte, nė kiek 
neatvėso ilgus tris dešimtmečius. Mirus Tėvukui, Ninė liko 
nepaguodžiama, sutrikusi, nebe tokia, kokia buvo anksčiau. 
Be to, be išteklių, nes per kelis mėnesius liga surijo visas san- 
taupas. Ji dėjo viltis į vyro pensiją, bet jos neužteko išlaikyti 
namams, panašiems į dreifuojantį laivą. Neperspėjusi manęs 
iš anksto, kad turėčiau bent dvi dienas padėčiai apmąstyti, ji 
išnuomojo namus indui prekybininkui, atsivežusiam didžiausią 
būrį giminių ir devynias galybes prekių, ir persikraustė į kam- 
barį virš tėčio garažo. Nusikratė didžiosios dalies savo turto, 
pasiėmė tik meilės liudijimus, šen bei ten vyro paliktus per 


bendro gyvenimo metus, mano piešinius, eilėraščius, mokslo 

pažymėjimus ir nuotraukas, nepaneigiamus su Polu Ditsonu II 
patirtos laimės įrodymus. Atsisveikinimas su namais, kur buvo 
be galo mylima, buvo dar vienas širdies smūgis. Man tai buvo 
malonės smūgis mirštančiajam: pajutau, kad praradau viską. 

Gedėdama vyro, Ninė taip atsiskyrė nuo viso pasaulio, kad 
manęs nebematė, nors gyvenome po vienu stogu. Prieš metus 
buvusi jauna, linksma moteris, kupina jėgų, visur kaišiojanti 
nosį, pasišiaušusiais plaukais, įsispyrusi į vienuoliškus sandalus, 
apsisegusi ilgais sijonais, amžinai kuo nors užsiėmusi, visiems 
padedanti, vis ką nors prasimananti, dabar buvo pagyvenusi 
našlė sudužusia širdimi. Apsikabinusi urną su vyro pelenais, 
sykį pasakė man, kad širdis sudūžta kaip vaza — kartais tyliai, 
kartais išlakstydama į druzgus. Nejučiomis atsisakė spalvingų 
drabužių ir galiausiai ėmė griežtai laikytis gedulo, nustojo da- 
žytis plaukus ir paseno dešimčia metų. Atsižadėjo draugų, net- 
gi Snieguolės, kuris negebėjo sudominti protestais prieš Bušo 
vyriausybę, net viliodamas tokia paskata kaip suėmimas, kuriai 
anksčiau būtų neatsispyrusi. Dabar ji žaidė su mirtimi. 

Tėtis skaičiavo, kiek migdomųjų suvartoja jo motina, kiek 
kartų sudaužė folksvageną, paliko neužsuktas dujas ir įspūdin- 
gai krito nualpusi, tačiau įsikišo tik tada, kai pastebėjo, kad ji 
švaisto santaupų likučius, bandydama susisiekti su vyru. Sekė 
ją iki Ouklando ir išgelbėjo iš zodiako ženklais išmargintos 
sunkvežimio priekabos, kurioje kažkokia pusprotė manėsi 
duonos kąsnį, gedinčius gimines suvesdama su mirusiaisiais, 
tiek gyvai, tiek simboliškai. Ninė leidosi nuvežama pas psichi- 
atrą, kuris priimdavo ją dukart per savaitę ir šėrė tabletėmis. 
„Pagydyti nuo skausmo“ nepavyko, ji verkė, kaip verkusi, mano 


Tėvuko, bet ją kankinusi depresija praėjo. 

Močiutė palengva išlindo iš savo urvo virš garažo ir pažvelgė į 
pasaulį, stebėdamasi, kad jis nesustojo. Gana greitai išdilo Polo 
Ditsono II vardas, net dukraitė jo nebeminėjo. Užsidariusi savo 
kiaute, aš nieko neprisileidau. Tapau akiplėša, pikčiurna, sve- 
tima visiems, kalbinama neatsakinėjau, į namus įlėkdavau kaip 
viesulas, nė piršto neprikišdavau prie apyvokos, trankydavau 
durimis, kilus menkiausiam nesutarimui. Psichiatrė pareiškė 
Ninei, kad man depresija sutapo su paauglystės sindromu, ir 
patarė mane įrašyti į artimųjų netekusio jaunimo centrą, bet 
aš nenorėjau apie tai nė girdėti. Tamsiausiomis naktimis, kai 
apimdavo baisi neviltis, šalia jausdavau Tėvuką. Jo šaukdavosi 
mano sielvartas. 

Trisdešimt metų Ninė miegojo ant vyro krūtinės, jo ramaus 
kvėpavimo liūliuojama; gyveno jaukiai ir saugiai, šildoma to 
geraširdžio Žmogaus, gerbusio keistus jos polinkius į horos- 
kopus ir hipių apdarus, politinius kraštutinumus ir neįprastus 
patiekalus, kaip niekur nieko pakentusio jos nuotaikos per- 
mainas, jausmų protrūkius ir netikėtas nuojautas, paprastai su- 
griaunančias numatytus šeimos planus. Kai jai labiausiai trūko 
paguodos, sūnaus nebuvo šalia, o dukraitę apsėdo šėtonas. 

Tuo metu vėl pasirodė Maikas O Kelis, po dar vienos stu- 
burkaulio operacijos kelias savaites praleidęs fizinės medicinos 
ir reabilitacijos centre. „Nė karto manęs neaplankei, Nidija, ir 
net nepaskambinai, — užuot pasisveikinęs, tarė jis. Netekęs 
dešimties kilogramų, užsiželdinęs barzdą, atrodė neatpažįs- 
tamas, daug vyresnis ir jau nėmaž nepanašus į žmogų, kuris 
galėtų būti Ninės sūnus. „Ką galėčiau padaryti, Maikai, kad 


man atleistum?“ — paklausė ji maldaujamu balsu, palinkusi prie 

neįgaliojo vežimėlio. „Vėl imkis kepti sausainius mano vaiki- 
nams“, — atsakė jis. Ninei teko kepti juos vienai, nes aš pareiš- 
kiau, kad man nusibodo Snieguolės atgailaujantys nusikaltėliai 
ir kiti taurūs siekiai, kurie man buvę nebuvę. Ninė užsimojo, 
ketindama man skelti antausį, beje, pelnytai, bet aš griebiau jai 
už riešo. „Ir nebandyk mušti, nes daugiau manęs nebematysi. 
Supratai?“ Ji suprato. 

Kaip tik tokio sukrėtimo močiutei ir reikėjo, kad ji atsistotų 
ir imtų vaikščioti. Ji grįžo į darbą bibliotekoje, nors negebėjo 
išgalvoti nieko nauja, tik kartojo senus pasakojimus. Eidavo 
pasivaikščioti po mišką, pradėjo lankyti Dzeno centrą. Netu- 
rėjo nė menkiausio polinkio susikaupti, tačiau, verčiama pasi- 
nerti į meditaciją, išsikviesdavo Tėvuką, ir jis apsireikšdavo jai 
ir atsisėsdavo šalia. Kartą teko ją lydėti į sekmadieninę Žen- 
do ceremoniją, kur vos ištvėriau nesuvokiamus kliedesius apie 
vienuolyną šluojančius vienuolius. Išvydusi Ninę lotoso poza 
sėdint tarp skustagalvių budistų moliūgo spalvos tunikomis, 
pagalvojau, kokia ji vieniša, bet užuojauta tetruko akimirką. 
Šiek tiek vėliau, kai drauge su kitais apeigų dalyviais gėrėme 
žaliąją arbatą, užsikąsdami ekologiškomis spurgomis, vėl ne- 


kenčiau jos, kaip nekenčiau viso pasaulio. 


Po Tėvuko kremacijos, kai gavome keraminę urną su jo pele- 
nais, niekas nematė manęs verkiant; niekam neminėjau jo var- 
do ir nepasakojau, kad jis man apsireiškia. 

Lankiau Berklio vidurinę, vienintelę valstybinę mokyklą 
mieste ir vieną geriausių šalyje, gana didelę, su trimis tūks- 
tančiais keturiais šimtais mokinių: trisdešimčia procentų bal- 


tųjų, trisdešimčia juodaodžių ir keturiasdešimčia — išeivių iš 

ooo me 


kai Tėvukas lankė Berklio vidurinę, ten būta tiesiog zoologi- 
jos sodo, direktoriai keisdavosi kasmet, atsisakydavo pareigų 
netekę vilties, tačiau mano laikais dėstymas buvo puikus, nors 
moksleivių lygis labai nevienodas, tvarka ir švara viešpatavo 
visur, išskyrus tualetus, pasišlykštėtinus į dienos pabaigą, o ir 
direktorius išsilaikė penkerius metus. Sklido gandai, jog di- 
rektorius — ateivis iš kitos planetos, nes niekas negalėdavo jo 
paveikti. Klasėse ir laboratorijose mokėmės tokių dalykų kaip 
menas, muzika, teatras, sportas, kalbos, lyginamoji religijoty- 
ra, politika, socialiniai mokslai, amatai; niekur kitur nebūta 
tokio puikaus lytinio ugdymo, kuris buvo privalomas visiems, 
net musulmonams ir krikščionims fundamentalistams, nela- 
bai jį vertinantiems. Ninė išspausdino laišką „The Berkeley 
Daily Planet“ dienraštyje, siūlydama LGBTA (lesbietės, gėjai, 
biseksualai, transeksualai ir abejojantieji) papildyti dar viena 
raide — H, įtraukiant į tą grupę hermafroditus. Tai buvo viena 
iš močiutei būdingų iniciatyvų, kurios mane siutindavo, nes į 
jas būdavo atsižvelgiama, ir viskas baigdavosi tuo, kad drauge 
su Maiku O'Keliu eidavome į gatvę protestuoti. Be manęs nie- 
kada neapsieidavo. 

Berklio vidurinėje pažangūs mokiniai turėdavo visas ga- 
limybes, vėliau iškart stodavo į geriausius universitetus, kaip 
ir Tėvukas, Harvardo stipendiją pelnęs puikiais pažymiais ir 
beisbolo žaidėjo charakteristika. Vidutiniokai plaukiodavo 
bandydami praslysti, o atsilikėliai įklimpdavo arba pakliū- 
davo į specialiąsias programas. Neklaužados, narkomanai 
ir chuliganai atsidurdavo gatvėje, išmesti iš mokyklos arba 
patys pabėgę. Pirmuosius dvejus metus buvau gera mokinė 


ir sportininkė, tačiau per tris mėnesius nusmukau iki pačios 

žemiausios kategorijos, pažangumas krito, įnikau muštis, va- 
giliauti, rūkyti marihuaną, per pamokas miegodavau. Ponas 
Harperis, istorijos mokytojas, susirūpinęs kalbėjosi su tėčiu, 
bet šis nieko nesugebėjo padaryti, tik perskaitė man pamokslą 
ir nusiuntė į Sveikatos centrą, kur mane paklausinėjo, o kai 
įsitikino, kad nesergu anoreksija nei bandau nusižudyti, davė 


man ramybę. 


Berklio vidurinė — atvira mokykla vidury miesto, kur lengva 
šmurkštelėti į minią. Ėmiau nuosekliai bėgti iš pamokų, iš- 
eidavau pietų ir paskiau nebegrįždavau. Mokykloje buvo val- 
gykla, kur eidavo tik apkiautėliai, rodytis joje būdavo ne 00/". 
Ninė kovojo prieš kvartalo kavinių patiekalus —- mėsainius ir 
picas ir reikalavo, kad eičiau valgyti į mokyklos valgyklą, kur 
maistas ekologiškas, skanus ir pigus, bet aš jos neklausiau. 
Mes, moksleiviai, rinkdavomės „Parke“, artimiausioje aikštėje, 
per penkiasdešimt metrų nuo policijos komisariato, kur vieš- 
patavo džiunglių įstatymas. Tėvai protestuodavo šaukdami, 
kad „Parke“ klesti narkotikai ir dykystė, laikraščiai spausdino 
straipsnius, policininkai nesikišdami vaikščiojo pro šalį, o mo- 
kytojai nusiplovė rankas — girdi, tai ne jų kompetencija. 
„Parke“ buvome susiskirstę į grupes pagal visuomeninę pa- 
dėtį ir odos spalvą. Rūkantieji marihuaną ir riedutininkai lai- 
kėsi savo sektoriuje, mes, baltieji, - savajame, išeivių iš Lotynų 
Amerikos gaujos viešpatavo pakraštyje, ritualiniais grasinimais 
gindamos savo įsivaizduojamą teritoriją, o pačiame centre dar- 


bavosi narkotikų prekeiviai. Viename kampe glaudėsi Jemeno 


* Kietai, šaunu (angl). 

stipendininkai, pagarsėję tuo, kad pasidavė beisbolo lazdomis 
ir kišeniniais peiliukais ginkluotiems vaikėzams afroameri- 
kiečiams. Kitame kampe slampinėdavo Stiuartas Pilas, visada 
vienišas, nes kirto lažybų su dvylikamete mergaite, kad ji ne- 
perbėgs greitkelio, ir ją pervažiavo du ar trys automobiliai; ji 
liko gyva, bet luoša, sužalotu veidu, ir jis nusipelnė visuotinės 
paniekos: niekas su juo nebesikalbėdavo. Tarp moksleivių mai- 
šėsi „pankai iš kanalizacijos“, žaliaplaukiai, susibadę, tatuiruo- 
ti, elgetos su savo perkrautais vežimėliais ir riebiais šunimis, 
girtuokliai, pamišėlė, rodanti visiems užpakalį, ir įprastiniai 
aikštės svečiai. 

Paaugliai rūkydavo, gerdavo alkoholį, supiltą į kokakolos 
butelius, eidavo lažybų, prekiaudavo marihuana ir tabletėmis 
policininkų panosėje, tačiau diduma suvalgydavo savo pietus ir 
grįždavo į mokyklą, kai tik pasibaigdavo keturiasdešimt pen- 
kių minučių pertrauka. Aš buvau ne iš tų, pabūdavau moky- 
kloje tik tiek, kad sužinočiau, apie ką kalbama. 

Popiet mes, paaugliai, užplūsdavome Berklio centrą, slan- 
kiodavome gaujomis, lydimi nepatiklių praeivių ir prekybinin- 
kų žvilgsnių. Vilkdami kojas, šmėklinėdavome su savo mobi- 
liaisiais telefonais, ausinukais, kuprinėmis, skylėtais džinsais, 
kramtydami gumą, kalbėdamiesi žargonu. Kaip ir visi, aš be- 
protiškai troškau priklausyti kokiai nors gaujai ir pelnyti meilę 
ir pagarbą: negalėjo būti baisesnio likimo nei Stiuarto Pilo. 
Tais metais, sulaukusi šešiolikos, jaučiausi kitokia nei visi, kan- 
kinė, maištininkė, įsiutusi ant viso pasaulio. Troškau ne įsi- 
maišyti į bandą ir dingti, bet išsiskirti iš visų; norėjau, kad visi 
manęs bijotų, o ne palankiai į mane žiūrėtų. Nusišalinau nuo 
senų draugų, bet ir jie nuo manęs — taip pat, susidėjau su Sara 


ir Debe, mokykloje liūdniausiai pagarsėjusiomis merginomis, 

o tai daug ką sako, nes Berklio vidurinėje būta kelių patologijos 
atvejų. Mūsų trijulė sudarė išskirtinį klubą, buvome artimos 
kaip seserys, pasakojomės net sapnus, visada vaikščiodavome 
drauge arba susisiekdavome mobiliaisiais, plepėdavome, keis- 
davomės drabužiais, kosmetika, dalydavomės pinigais, kvai- 
šalais, maistu, neįsivaizduodamos, kad galėtume gyventi sky- 
rium: mūsų draugystė nenutrūksianti iki gyvenimo pabaigos ir 
niekas nepajėgsiąs mūsų išskirti. 

Aš pasikeičiau ir vidumi, ir išore. Man atrodė, kad sprog- 
siu: pati sau atrodžiau stora, jaučiausi kaip ne savo kailyje, laužė 
kaulus, kaito kraujas, nekenčiau savęs. Bijojau pabusti iš Kaf- 
kos košmaro, pavirtusi tarakonu. Nagrinėjau savo trūkumus, 
apžiūrinėjau didelius dantis, raumeningas kojas, atsikišusias 
ausis, sutįsusius plaukus, buką nosį, penkis spuogus ant vei- 
do, nugraužtus nagus, nevykusią ištįsusią figūrą, pernelyg bal- 
tą, išglebusį kūną. Atrodžiau sau pasibaisėtina, tačiau kartais 
numanydavau naujojo savo kūno, moters kūno, galią. Galią, 
kurios nemokėjau valdyti. Mane siutindavo, jei vyrai gatvėje 
spoksodavo į mane arba siūlydavosi pavėžėti, jei mane liesdavo 
draugai arba jei mano elgesiu ir pažangumu imdavo domėtis 
kuris nors mokytojas, išskyrus nepriekaištingąjį poną Harperį. 

Mokykloje nebuvo mergaičių futbolo komandos, aš žaisda- 
vau klube, ir kartą treneris liepė man daryti pratimus mergi- 
noms išsiskirsčius, paskiau nusekė iš paskos į dušinę ir mane 
grabinėjo, o kadangi nesipriešinau, manė, kad man patinka. 
Gėdydamasi papasakojau apie tai tik Sarai ir Debei, išgavusi 
žodį, kad neišduosiančios paslapties, nustojau žaisti futbolą ir 


nebegrįžau į klubą. 

Kūno ir būdo pokyčiai įvyko taip greitai, kaip slystelėjimas ant 
ledo, jog nespėjau nė susivokti, kad visa tai atsilieps ir mano 
psichikai. Lyg užhipnotizuota ėmiau mėgautis pavojais; pra- 
dėjau dvigubą gyvenimą, melavau kaip pasamdyta, į močiutės 
žodžius atsakydavau riksmais ir durų trankymu, nes, Sjuze- 
nai išvykus į karą, ji vienintelė liko šeimos galva. Tėvas dingo 
savanaudiškais sumetimais, man regis, padvigubino skrydžių, 
kad tik nereiktų su manimi kovoti. 

Kaip ir kitos bendraklasės, su Sara ir Debe internete atra- 
dome pornografiją ir bandėme mėgdžioti tų moterų judesius ir 
pozas, bet man nesisekė, nes atrodžiau sau juokinga. Močiutei 
kilo įtarimas, ir ji pradėjo kovą visu frontu prieš sekso pramo- 
nę, žeminančią ir išnaudojančią moteris; nieko nauja, nes mudu 
su Maiku O Keliu dalyvavome demonstracijoje prieš „Playboy“ 
žurnalą, kai Hju Hefneriui dingtelėjo beprotiška mintis aplan- 
kyti Berklį. Pamenu, tada man buvo devyneri. 

Draugės man atstojo visą pasaulį, tik joms galėjau patikėti 
savo mintis ir jausmus, tik jos buvo tų pačių pažiūrų kaip aš ir 
mane suprato, niekas negebėjo permanyti nei mūsų polinkių, 
nei skonio. Berklio vidurinės moksleiviai buvo geltonsnapiai, 
buvome įsitikinusios, kad niekam neteko patirti tokių sunku- 
mų kaip mums. Patėvio mušama ir skriaudžiama Sara nejučia 
įniko vagiliauti, o mudvi su Debe stengėmės kaip įmanydamos 
ją dangstyti ir saugoti. Iš tikrųjų Sara gyveno viena su moti- 
na ir niekada neturėjo patėvio, tačiau tas įsivaizduojamas psi- 
chopatas nenueidavo mums nuo liežuvio, lyg iš tiesų gyventų 
šiame pasaulyje. Mano draugė atrodė kaip Žiogas, smailiomis 


alkūnėmis, kaulėtais keliais, išsišovusiais raktikauliais ir šon- 

kauliais, nešiojosi maišelius skanėstų, kuriuos surydavo vienu 
prisėdimu ir tuojau pat bėgdavo į tualetą išsivemti. Buvo tokia 
išsekusi, kad alpo be perstojo ir atsidavė mirtimi, svėrė tris- 
dešimt šešis kilogramus, turėjo tikslą pasiekti dvidešimt pen- 
kis ir dingti iš šio pasaulio. Tuo tarpu Debė, iš tikrųjų namie 
mušama ir žaginama dėdės, beprotiškai mėgo siaubo filmus ir 
turėjo liguistą potraukį į anapus; gyvenimą, zombius, vudu, 
Drakulą ir šėtono apsėdimus; buvo nusipirkusi „Egzorcistą , 
senovinį filmą, ir kur buvus, kur nebuvus prašydavo mus kartu 
žiūrėti, nes viena bijodavo. Mudvi su Sara mėgome gotų stilių, 
grynai juodą spalvą ir numirėlių blyškumą, net nagus lakuoda- 
vomės juodai, vaikščiojome apsikarsčiusios raktais, kryželiais 
ir kaukolėmis, įgudusios į ilgesingą Holivudo vampyrų ciniz- 
mą, todėl ir įgijome vampyrių pravardę. 

Visos trys rungėmės, kuri pelnys didžiausios nenaudėlės 
šlovę. Naudojomės savita taškų sistema, ženklindamos nusi- 
kaltimus, už kuriuos išvengėme bausmės, gadindamos sveti- 
mą turtą, prekiaudamos marihuana, ekstaziu, LSD ir vogtais 
vaistais, purškiamaisiais dažais margindamos mokyklos sienas, 
klastodamos čekius, vagiliaudamos nedidelėse krautuvėlėse. 
Savo žygdarbius rašėmės į sąsiuvinį, paskiau skaičiuodavome 
taškus, ir nugalėtoja laimėdavo butelį stipriausios ir pigiau- 
sios degtinės KU:L, lenkiškos degtinės, kuri tiktų net dažams 
skiesti. Mano draugės girdavosi paleistuvyste, venerinėmis li- 
gomis ir abortais, lyg tai būtų garbės ženklai, nors tuo metu, 
kai mes draugavome, man pačiai neteko nieko panašaus patirti. 
Gėdingai apsimelavusi, aš skubėjau kuo greičiau atsisveikinti 
su nekaltybe ir atsidaviau Rikui Laredui, pačiam grubiausiam 


galvijui šiame pasaulyje. 

Prie Manuelio Arijaso įpročių prisitaikiau taip lanksčiai ir 
mandagiai, jog net močiutė būtų nustebusi. Ji tebevadina mane 
nevėkšla, žodeliu, kuris galėtų reikšti ir priekaištą, ir meilę, 
nelygu tonas, bet beveik visada girdžiu jį pirmuoju atveju. Ji 
nežino, kaip aš pasikeičiau, pasidariau tiesiog žavi. „Diržu mo- 
kyk nemokęs, gyvenimas įdeda proto“, - tai dar vienas jos prie- 
žodis, visiškai pasiteisinęs mano atžvilgiu. 

Septintą valandą ryto Manuelis užkuria krosnį, šildo van- 
denį dušui ir rankšluosčius, paskiau ateina Eduvichisė arba 
jos duktė Asusena, pusryčiams patiekia gardžios kiaušinienės, 
savo keptos duonos ir šilto, putojančio pieno - jos turi ir vištų, 
ir karvę. Pienas kvepia labai savotiškai, iš pradžių nuo to kvapo 
mane pykindavo, o dabar juo gardžiuojuos — tai tvarto, gany- 
klos, šviežio mėšlo kvapas. Eduvichisė norėtų, kad pusryčiau- 
čiau lovoje „kaip panelė“ — tas paprotys tebėra gyvas Čilėje kai 
kuriose šeimose, kur laikomos „auklėmis“ vadinamos tarnai- 
tės, — tačiau sekmadieniais keliuosi vėlai, nes ateina jos vaikai- 
tis Chuanitas, ir mes skaitome lovoje, o kojūgaly guli susirietęs 
Fakinas. Jau įpusėjome pirmąjį Hario Poterio tomą. 

Popiet, vos baigusi darbą su Manueliu, tekina leidžiuosi į 
kaimelį; žmonės spokso į mane nustebę ir ne vienas klausia, kur 
taip skubu. Man reikia mankštintis, priešingu atveju nutuksiu, 
nes dabar stengiuosi atsivalgyti už pusbadžiu praleistus praei- 
tus metus. Maistas čia pernelyg gausus angliavandenių, bet či- 
lojiečiai nestorėja, tikriausiai dėl to, kad dirba fizinį darbą, čia 
niekas nesėdi vietoje. Asusena Korales, būdama trylikos metų, 
truputį per stora, ir man nepavyksta įkalbinti jos palakstyti su 


manimi, ji gėdijasi, sako: „Ką Žmonės pagalvos“ Ta mergina 

labai vieniša, kaimelyje maža jaunimo, vos keli Žvejai, šešetas 
dykaduonių paauglių, apkvaišusių nuo marihuanos, ir vaikinu- 
kas interneto kavinėje: ten tirpi kava „Nescafė“, interneto ryšys 
gana užgaidus, ir aš stengiuosi jos lenktis, kad nepasiduočiau 
pagundai įsijungti elektroninį paštą. Vieninteliai žmonės, su 
niekuo nebendraujantys šioje saloje, — tai mudvi su Lusinda: ji 
nukaršusi senė, o aš bėglė. Visi kiti kaimelio gyventojai naudo- 
jasi savo mobiliaisiais ir interneto kavinės kompiuteriais. 

Nė kiek nenuobodžiauju. Stebiuosi, nes anksčiau net veiks- 
mo filmai įvarydavo nuobodulį. Pripratau prie dyko laiko, 
ilgų dienų, tingystės. Pramogų labai nedaug: įprastas darbas 
su Manueliu, netikę tetos Blankos romanai, kaimynai ir vai- 
kai, būreliais bėgiojantys be priežiūros. Chuanitas Koralesas — 
mano numylėtinis, atrodo kaip žaislinis, sudžiūvęs, didele gal- 
va, juodomis visaregėmis akimis. Žmonės jį laiko bukagalviu, 
nes mažai kalba, bet jis nuovokus: anksti suprato, kad niekam 
nerūpi, ką jis sako, todėl verčiau tyli. Žaidžiu futbolą su ber- 
niukais, tačiau mergaičių negaliu sudominti: viena vertus, ber- 
niukai su jomis nenori žaisti, kita vertus, čia niekas nėra matęs 
moterų futbolo rinktinės. Mudvi su teta Blanka nutarėme, jog 
metas imtis permainų: griebsimės to reikalo, kai tik kovo mė- 


nesį prasidės pamokos ir vaikai bus mūsų valioje. 


Kaimelyje kaimynai atvėrė man duris, nors taip tik sakoma — 
durys visada yra atviros. Mano ispanų kalbos įgūdžiai pagerė- 
jo, tad galėjome šnektelėti. Čilojiečių tartis sunkiai supranta- 
ma, be to, jie vartoja rašytinėje kalboje daug nebeužtinkamų 
žodžių ir gramatinių formų, pasak Manuelio, atkeliavusių iš 


senosios ispanų kalbos, nes Čilojė buvo ilgokai atskirta nuo 

visos šalies. Čilė paskelbė nepriklausomybę 1810 metais, o Či- 
lojė — tik 1826-aisiais, tai buvo paskutinė ispanų valda Pietų 
Amerikos žemyne. 

Manuelis perspėjo, kad čilojiečiai nepatiklūs, bet aš to ne- 
pastebėjau: man jie labai malonūs. Kviečiasi į namus, sodina 
prie krosnies pasišnekėti, vaišina arbata, žalių, karčių žolių 
gėrimu, kurį siurbčiojame pro šiaudelį iš to paties moliūgėlio, 
ratu einančio per rankas. Pasakoja man apie savo ir augalų li- 
gas, kurias tikriausiai sukeliąs kaimynų pavydas. Kai kurios 
šeimos įtariamos raganavimu, apie jas sklinda negražūs gan- 
dai; galvoje netelpa, kaip tie žmonės gali kariauti tarpusavyje, 
jei apskritai jų ne daugiau kaip trys šimtai ir visi gyvena tokia- 
me plotelyje, susispaudę kaip vištos vištidėje. Jokių paslapčių 
negali būti šioje bendruomenėje, kur visi gyvena kaip didelė 
šeima, susiskaidę, pilni pagiežos, priversti taikytis prie aplin- 
kybių ir, bėdai ištikus, pulti vienas kitam į pagalbą. 

Šnekamės apie bulves - jų šimtas rūšių, arba atmainų: rau- 
donosios, rausvosios, juodosios, baltosios, geltonosios, apskri- 
tosios, pailgosios, ir šiokios, ir tokios, - kad sodinti dera per 
delčią, nieku gyvu sekmadienį, dėkoti Dievui pasodinus ar 
iškasus pirmąją, dainuoti lopšines, kai jos snaudžia po žeme. 
Donja Lusinda, pasak žmonių, šimto devynerių metų senutė, 
viena iš tų dainininkių, kurios rūpinasi būsimu derliumi, taip 
gieda: „Cilojiete, prižiūrėki savo bulvytes, prižiūrėki savo bul- 
vytes, čilojiete, kad neateitų svetimi žmonės ir jų neišvogtų, 
čilojiete. Skundžiasi lašišų fabriku, kaltu dėl gausybės bėdų, 
ir apgaulia vyriausybe, daug žadančia ir netesinčia žodžio, ta- 
čiau visi laikosi tos pačios nuomonės, kad Mišelė Bačelet — ge- 
riausia iš visų Čilės prezidentų, nors ir moteris. Tobulų žmo- 


nių nėra. 

Manuelis toli gražu ne tobulybė; sausas, griežtas, neturi 
nei jaukaus pilvuko, nei poetinio polėkio, kad suprastų pa- 
saulį ir žmogaus širdį taip, kaip suprasdavo Tėvukas, bet man 
jis patinka, negaliu meluoti. Jis man mielas, kaip ir Fakinas, 
patinka ir tai, kad Manuelis nėmaž nesistengia pelnyti kieno 
nors palankumo. Didžiausia jo yda — besaikis tvarkingumas, 
namai panašūs į kareivines, kartais tyčia išmėtau savo daiktus, 
o virtuvėje palieku nešvarius indus, kad jį pamokyčiau ir bent 
kiek atsipalaiduočiau. Kariauti nekariaujame tikrąja to Žodžio 
prasme, bet pasitaiko susikirsti. Pavyzdžiui, šiandien pasige- 
dau drabužio, nes vakar pamiršau išsiskalbti, ir apsivilkau jo, 
padžiautą prie krosnies. Tariau sau, kad jei pašaliniai gali išsi- 
nešti iš namų tai, kas jiems krinta į akį, aš irgi galiu pasisko- 
linti tai, kas jo šiuokart nenaudojama. 

— Kitąsyk, prieš maudamasi mano kelnaites, paklausk, ar 
galima, — tarė jis tokiu tonu, kuris man visai nepatiko. 

— Koks tu maniakas, Manueli! Lyg kitų neturėtum, - atšo- 
viau tokiu tonu, kuris galbūt jam nepatiko. 

— Aš niekada neimu tavo daiktų, Maja. 

— Todėl, kad aš nieko neturiu! Atsiimk sušiktas savo kel- 
naites! 

Ir ėmiau mautis kelnaites, norėdama jas sugrąžinti, bet jis 
išsigandęs mane sustabdė. 

— Ne, ne! Aš jas tau dovanoju, Maja! 

Ir aš apsižliumbiau kaip paskutinė kvailė. Kas be ko, 
žliumbiau ne dėl to, nežinia ko žliumbiau, gal todėl, kad artėjo 
mėnesinės ar kad nakčia prisiminiau, kaip mirė Tėvukas, ir 
man visą dieną skaudėjo širdį. Tėvukas būtų mane apkabinęs 
ir po kelių minučių būtume kvatoję, tačiau Manuelis ėmė blaš- 


kytis po kambarį, kasydamasis pakaušį ir spardydamas baldus, 

lyg pirmą kartą išvydęs ašaras. Galiausiai jam dingtelėjo puiki 
mintis paruošti man puodelį tirpios kavos „Nescafė“ su sutirš- 
tintu pienu, aš apsiraminau, ir mudu galėjome pasikalbėti. Jis 
pasakė, kad pasistengčiau jį suprasti, kad jau dvidešimt metų 
nebegyvena su moterimi, kad negali staiga atsikratyti senų 
įpročių, kad tokioje ankštoje troboje kaip ši svarbu laikytis 
tvarkos ir kad būtų lengviau sugyventi, jei vilkėtume kiekvie- 
nas savo apatiniais. Vargšelis! 

— Klausyk, Manueli, aš neblogai permanau psichologiją, 
nes ne vienus metus išgyvenau tarp pamišėlių ir terapeutų. 
Aš apmąsčiau tavo atvejį ir supratau, jog tu tiesiog bijai, — 
pareiškiau. 

— Ko? — nusišypsojo jis. 

— Nežinau, reikės pagalvoti. Tuojau aš tau paaiškinsiu: tavo 
tvarkingumas ir teritorijos ženklinimas — tai neurozės poreiš- 
kis. Matai, koks skandalas kilo dėl tų kvailų kelnaičių, o kai 
kažkas išsinešė tavo garso aparatūrą, priešingai, nė kiek nesi- 
jaudinai. Tu stengiesi viską tramdyti, ypač savo jausmus, kad 
jaustumeis saugus, bet kiekvienam mulkiui aišku, jog šioje Že- 
mėje, Manueli, niekas negali jaustis saugus. 

— Aišku. Toliau... 

— Bandai rodytis ramus ir atsiribojęs nuo visko kaip Sid- 
harta, bet manęs neapgausi: žinau, kad viduje jautiesi Žiauriai 
sumautai. Ar žinai, kas buvo Sidharta, ką? Buda. 

— Taip, Buda. 

— Nesijuok. Žmonės mano, kad esi išmintingas, kad pa- 
siekei dvasinę ramybę ar kokią nors panašią kvailystę. Dieną 
dediesi esąs pusiausvyros ir ramybės viršūnė kaip Sidharta, bet 
aš girdžiu, kas tau darosi naktimis, Manueli. Rėki ir vaitoji per 


miegus. Ką tokio baisaus slepi? 

Terapijos seansas nepažengė toliau tos vietos. Jis užsivožė 
kepurę, apsivilko striukę, švilptelėjo Fakiną ir išėjo pasivaikš- 
čioti, paplaukioti arba skųstis manimi Blankai Šnakei. Grįžo 
labai vėlai. Paliko mane vieną nakčia toje troboje, pilnoje šikš- 


nosparnių! 


Amžius, kaip ir debesys, būna neaiškus ir permainingas. Kar- 
tais Manuelis atrodo toks, koks yra iš tikrųjų, o kartais, nely- 
gu apšvietimas ir nuotaika, tarytum matau jaunuolį išlendant 
iš savo kiauto. Kai jis linkso prie kompiuterio, ryškiai žydro 
ekrano apšviestas, atrodo senas, tačiau, vairuodamas motorlai- 
vį, ne daugiau kaip penkiasdešimties. Iš pradžių man į akis 
krisdavo jo raukšlės, padribos paakiuose ir paraudusios akys, 
rankų venos, pageltę dantys, lyg kalteliu iškalti išsišovę skruos- 
tikauliai, rytinis kosulys ir krenkštimas, įprotis alsiu judesiu 
nusiimti akinius ir pasitrinti akis, bet dabar pastebiu nebe tuos 
dalykus, tik santūrų vyriškumą. Jis patrauklus. Blanka Šnakė 
neabejotinai man pritartų, ne kartą esu mačiusi, kaip į jį Žiūri. 
Va, dailiausia, Manuelis patrauklus! Dieve mano, jis senesnis 
už piramides; nuo palaido gyvenimo Las Vegase mano galva 
pasidarė kaip kopūstas, kitaip nepaaiškinsi. 

Pasak Ninės, gašlumą labiausiai sužadina moters klubai, jos 
vaisingumo galios liudijimas, na, o vyras pakeri savo rankomis, 
bylojančiomis apie jo gebėjimą dirbti. Nežinia, iš kur ji ištrau- 
kė tokią teoriją, bet sutinku: Manuelio rankos gana patrau- 
klios. Jos ne tokios raumeningos kaip jaunuolio, bet stiprios, 
riešai tvirti, plaštakos neįtikėtinai plačios rašytojui, tai veikiau 
jūreivio ar mūrininko rankos, suskirdusios, panagės pajuodu- 


sios nuo variklio tepalų, benzino, malkų, žemių. Tos rankos be 

galo dailiai pjausto pomidorus ir kalendras, valo žuvis, skuta 
žvynus. Slapčia stebiu jį, nes jis laikosi atstu, tikriausiai manęs 
bijo, bet aš tyrinėju jį iš už nugaros. Mielai paliesčiau šiurkš- 
čius kaip šeriai plaukus ir prikiščiau nosį prie apykaklės, ten, 
kur ji atsiknojusi nuo sprando. Koks galėtų būti jo kvapas? Jis 
nerūko, nesišlaksto odekolonu kaip Tėvukas, užuodžiu jį iš 
tolo. Manuelio drabužiai kvepia kaip ir manieji, kaip ir viskas 
šiuose namuose: vilna, malkomis, katėmis, krosnies dūmais. 
Jei bandau gilintis į Manuelio praeitį ar jausmus, jis pasi- 
šiaušia, bet teta Blanka kai ką apie jį man papasakojo, be to, 
šį bei tą sužinojau, dėdama į archyvą jo bylas. Jis sociologas, 
ne vien antropologas, nesuprantu, kuo tos specialybės skiriasi, 
ir, man regis, kaip tik tai ir nulėmė užkrečiamą jo potraukį 
studijuoti čilojiečių kultūrą. Man patinka dirbti, drauge su juo 
keliauti į kitas salas, patinka gyventi jo namuose, patinka jo 
draugija. Spėjau daug ko išmokti; kai atvykau į Čiloję, galva 


buvo tuščia tuštutėlė, o dabar ji palengva prisipildo. 


Blanka Šnakė irgi padeda man lavintis. Šioje saloje jos žodis — 
įstatymas, čia ji turi daugiau galios nei karabinieriai. Vaikys- 
tėje Blanka mokėsi vienuolyno mokykloje; paskiau kurį laiką 
gyveno Europoje, studijavo pedagogiką; ji išsiskyrusi, turi dvi 
dukteris, viena Santjage, kita ištekėjusi, dviejų vaikų motina, 
Floridoje. Nuotraukose, kurias man rodė, dukterys atrodo kaip 
manekenės, o vaikaičiai kaip angeliukai. Santjage ji vadovavo 
licėjui, prieš kelerius metus pasiprašė perkeliama į Čiloję, nes 
norėjo gyventi Kastre, arčiau tėvo, bet teko įsikurti šioje ma- 
žytėje salelėje. Pasak Eduvichisės, Blanka sirgusi krūties vėžiu 


ir ją išgydžiusi vietinė žiniuonė, bet Manuelis man paaiškino, 

kad jai pašalintos abi krūtys ir atlikta chemoterapija, dabar ji 
atgaunanti jėgas. Gyvenanti už mokyklos, suremontuotame ir 
praplėstame geriausiame kaimelio name, kurį jai nupirkęs tė- 
vas, vienu brūkštelėjimu išrašydamas čekį. Savaitgaliais ji va- 
žiuojanti į Kastrą jo aplankyti. 

Donas Lionelis Šnakė — garsus žmogus Čilojėje, gerbia- 
mas dėl tarytum neriboto dosnumo. „Kuo daugiau tėtis remia 
žmones, tuo labiau jam sekasi verslas, todėl negėda prašyti“, — 
aiškino man Blanka. 1971 metais, vykdydama žemės reformą, 
Aljendės vyriausybė Osorne nusavino Šnakių giminės valdas ir 
atidavė valstiečiams, kurie ten gyveno ir dirbo jam kelias de- 
šimtis metų. Užuot puoselėjęs neapykantą vyriausybei ir ėmęs 
jai kenkti kaip diduma jo padėty atsidūrusių žmonių, Šnakė 
šoko žvalgytis naujų horizontų ir galimybių. Jautėsi dar jau- 
nas ir galėjo pradėti gyvenimą iš naujo. Persikėlė į Čiloję ir 
griebėsi jūrų gėrybių prekybos, aprūpindamas jomis geriausius 
Santjago restoranus. Ištvėrė to meto politinius ir ekonominius 
sunkumus, o vėliau įveikė varžovus — japonų Žvejybos laivus ir 
lašišų fabrikus. 1976 metais karinės vyriausybės jam grąžintą 
žemę atidavė sūnums, ir tie suniokotą ūkį prikėlė iš griuvėsių, 
bet pats Šnakė liko Čilojėje, pirmąsyk patyręs širdies smūgį ir 
nutaręs prisitaikyti prie neskubraus čilojiečių gyvenimo. „Gra- 
žiai nugyvenau aštuoniasdešimt penkerius metus, o širdis tiksi 
geriau nei šveicariškas laikrodis“, - pasigyrė man donas Lione- 
lis tą sekmadienį, kai susipažinau, drauge su Blanka nuvažia- 
vusi jo aplankyti. 

Sužinojęs, kad esu Manuelio Arijaso viešnia amerikoniukė, 
donas Lionelis priglaudė mane prie plačios krūtinės. „Pasakyk 
tam nedėkingam komunistui, kad atvažiuotų, nuo Naujųjų 


metų nebuvo pasirodęs, turiu labai gero išlaikyto brendžio.“ 

Tai spalvingas patriarchas, ūsuotas, su keturiomis žilomis 
sruogomis ant viršugalvio, pilvotas, nuoširdus, jausmingas, 
skambiai kvatoja, paleidęs kokį sąmojį, visada pasiruošęs pa- 
vaišinti nelauktą svečią. Įsivaizduoju, jog toksai yra Miljalobas, 
mitinė būtybė, grobianti merginas ir velkanti jas į savo karalys- 
tę jūros dugne. Tasai Miljalobas vokišku vardu skundžiasi esąs 
moterų skriaudžiamas — „ko tik paprašo tos gražuolėlės, tai ir 
gauna!“ — o ypač dukters, tiesiog išnaudojančios jį. „Blanka di- 
desnė kaulytoja nei bet kuris čilojietis, amžinai prašo pinigų 
savo mokyklai. Ar žinai, ko prašė nupirkti pastaruoju metu? 
Prezervatyvų! Lyg to labiausiai reikėtų šioje šalyje — prezerva- 
tyvų vaikams!“ — pasakojo jis griausmingai kvatodamas. 
Donas Lionelis — ne vienintelis Blankos rėmėjas. Jai pasiū- 
lius, susitelkė daugiau nei dvidešimt savanorių dažyti ir remon- 
tuoti mokyklos; tai vadinamoji talka: žmonės dirba už dyką, 
žinodami, kad prireikus patys susilauks pagalbos. Tai šventas 
bendrystės dėsnis: šiandien aš tau, rytoj tu man. Taip kasamos 
bulvės, taisomi stogai ir tinklai; taip Manuelis parsivežė šal- 


dytuvą. 


Rikas Laredas, nebaigęs vidurinės, bastėsi su padugnėmis, vai- 
kams pardavinėjo kvaišalus, vagiliavo ir vidurdienį ateidavo į 
„Parką“ susitikti su buvusiais Berklio vidurinės mokslo drau- 
gais ir, progai pasitaikius, iškišti savo prekių. Nors ir neprisipa- 
žindavo, mielai būtų grįžęs į mokyklos prieglobstį, iš kur buvo 
išsrūstas už tai, kad įrėmė pistoleto tūtą į ausį ponui Harperiui. 
Derėtų pridurti, jog mokytojas elgėsi tauriai, netgi jį užstojo, 
prašydamas, kad neišmestų iš mokyklos, bet pats Laredas iš- 


sikasė sau duobę, iškeikdamas direktorių ir komisijos narius. 

Rikas Laredas be galo rūpinosi savo išvaizda, avėjo baltutėliais 
firminiais sportbačiais, vilkėjo marškinėliais be rankovių, kad 
galėtų didžiuotis raumenimis ir tatuiruotėmis, vaikščiojo sute- 
pęs ir sušiaušęs plaukus it dygliakiaulė, apsikarstęs tokia galybe 
grandinėlių ir apyrankių, jog būtų prilipęs prie magneto. Mū- 
vėjo plačiais džinsais, nusmukusiais pusiau šlaunų, vaikščiojo 
kaip šimpanzė. Buvo toks menkysta, kad juo nesidomėjo nei 
policija, nei Maikas O Kelis. 

Nutarusi atsisveikinti su nekaltybe, nieko neaiškindama 
paskyriau Laredui pasimatymą automobilių stovėjimo aikšte- 
lėje prie kino teatro prieš pirmą seansą tuo metu, kai ten ne- 
būna nė gyvos dvasios. Iš tolo pastebėjau jį sukant ratus: įžū- 
liai krypuodamas, viena ranka laikė apsmukusias kelnes, tokias 
plačias, jog atrodė, lyg būtų su sauskelnėmis, kitoje rankoje — 
cigaretę, susijaudinęs, nervingas, bet, man prisiartinus, nutaisė 
tokio sukirpimo patinams privalomą abejingą veidą. Nutėškęs 
ant žemės nuorūką, pašaipiai nužvelgė mane nuo galvos iki 
kojų. „Paskubėk, po dešimties minučių turiu išvažiuoti autobu- 
su“, — pranešiau, nusismaukdama kelnes. Nuo jo lūpų kaipmat 
dingo pranašumo šypsena; turbūt tikėjosi kokios nors įžangos. 
„Tu man visada patikai, Maja Vidal“, — tarė. Bent jau vardą 
prisimena tas avigalvis, pagalvojau. 

Batu sutrynęs nuorūką, apkabino mane viena ranka ir ban- 
dė pabučiuoti, bet aš nusisukau: tai neįėjo į mano planus, be 
to, iš Laredo burnos trenkė kaip iš automobilio išmetamojo 
vamzdžio. Palaukė, kol nusimausiu kelnes, pritrėškė mane 
prie asfalto ir pašnopavo minutę kitą, badydamas man krūtinę 
savo vėriniais ir amuletais ir nė neįsivaizduodamas, kad aš dar 
nekalta, o paskiau susmuko ant manęs kaip pastipęs galvijas. 


Įsiutusi nuverčiau jį ant Žemės, nusišluosčiau su kelnaitėmis, 

pasiėmiau kuprinę ir nukūriau. Autobuse pastebėjau tamsią 
dėmę tarpukojy, ir ašaros pabiro ant palaidinukės. 

Rytojaus dieną Rikas Laredas jau stypsojo „Parke“ su repo 
plokštele ir paketėliu marihuanos „savo mergytei“. Man pa- 
gailo vargšelio, negalėjau jo nuvyti tyčiodamasi, kaip ir būtų 
derėję vampyrei. Išvengusi Saros ir Debės budrių akių, pasi- 
kviečiau jį į ledainę, nupirkau kiekvienam po puodelį trijų rū- 
šių ledų: vanilinių, su Žemės riešutais, su romu ir razinomis. 
Mums belaižant ledus, padėkojau už dėmesį ir malonę, suteik- 
tą automobilių stovėjimo aikštelėje, ir bandžiau paaiškinti, kad 
antro karto nebūsią, tačiau ši žinutė neprasismelkė pro kietą 
pirmykščio žmogaus kiaušą. Dar kelis mėnesius negalėjau iš- 
sivaduoti nuo Riko Laredo, kol pagaliau dėl netikėto atsitikti- 


numo jis visiškai dingo iš mano gyvenimo. 


Rytais išeidavau iš namų kaip visos moksleivės, bet pusiauke- 
lėje, susitikusi su Sara ir Debe, sukdavau į „Starbucks“ kavi- 
nę, kur mainais į nešvankias malones tualete tarnautojai mus 
vaišindavo late, aš persirengdavau vampyre, ir mes smaginda- 
vomės iki pat vakaro, o tada grįždavau namo tyru veidu kaip 
dora mokinė. Laisvė truko kelis mėnesius, kol pagaliau Ninė 
liovėsi gėrusi antidepresantus, grįžo į gyvųjų pasaulį ir paste- 
bėjo požymius, kurių anksčiau nematė, nukreipusi žvilgsnį tik 
Į savo vidų: iš jos piniginės dingdavo pinigai, mano dienotvar- 
kė neatitiko jokios jai žinomos ugdymo programos, iš pažiūros 
atrodžiau tikra prostitutė, melavau ir išsisukinėjau. Drabužiai 
dvokė marihuana, iš burnos įtartinai kvepėjo mėtų pastilėmis. 
Dar nesuprato, kad bėgu iš pamokų. Ponas Harperis kartą 


kalbėjosi su mano tėvu, regis, bergždžiai, bet nesusivokė pa- 

skambinti močiutei. Ninės bandymus bendrauti su manimi 
užgniauždavo griausminga ausinukų muzika, mobilusis telefo- 
nas, kompiuteris ir televizorius. 

Ramybės dėlei mano močiutei būtų buvę geriausia nepai- 
syti tų nelaimės ženklų ir taikiai su manimi gyventi, tačiau 
troškimas mane apsaugoti ir senas įprotis atskleisti detektyvi- 
nių romanų paslaptis paskatino ją imtis tyrimo. Pradėjo nuo 
sieninės spintos ir mobiliojo telefono numerių. Rankinuke 
rado keletą paketėlių su prezervatyvais ir plastikinį maiše- 
l; su dviem geltonomis tabletėmis, paženklintą „Mitsubishi“ 
antspaudu, kurio nesugebėjo išsiaiškinti. Atsainiai įsikišo jas į 
burną ir po penkiolikos minučių pajuto poveikį. Aptemo akys 
ir protas, ėmė kaukšėti dantys, atsipalaidavo sąnariai, dingo 
visi skausmai. Paleido savo laikų muzikos plokštelę ir pašėlo 
karštligiškai šokti, paskiau išbėgo į gatvę atsivėsinti ir tebešok- 
dama nusirengė nuoga. Pastebėję, kad ji susmuko ant Žemės, 
atbėgo keli kaimynai ir uždengė ją rankšluosčiu. Kaip tik tuo 
metu, kai jie jau rengėsi kviesti greitąją pagalbą, grįžau aš, at- 
pažinau požymius ir vargais negalais prisiprašiau padėti man 
įnešti ją į vidų. 

Nepajėgėme jos pakelti nuo žemės, buvo sunki kaip uola, 
tad teko vilkte vilkti į svetainę prie sofos. Tiems geriesiems 
samariečiams paaiškinau, kad nieko rimta neatsitiko, kad mo- 
čiutę nuolat ištinka tokie priepuoliai, užeina ir savaime pra- 
eina. Mandagiai išlydėjau juos pro duris, nubėgau pašildyti 
kavos, atlikusios nuo pusryčių, ir atnešiau antklodę, nes Ninė 
visa drebėjo kalendama dantimis. Po kelių minučių ji tiesiog 
degė karščiu. Tris valandas pagrečiui tai dangsčiau ją antklode, 
tai dėjau šaltus kompresus, kol pagaliau Ninei grįžo normali 


temperatūra. 

Naktis prailgo. Kitą dieną močiutė jautėsi sugniužusi kaip 
pralaimėjęs boksininkas, tačiau protas buvo šviesus — ji gerai 
atsiminė, kas atsitiko. Nepatikėjo mano pasakėle, kad draugė 
man davusi palaikyti tas tabletes ir kad aš nekalta — nežinoju- 
si, jog tai ekstazis. Nelaimingas potyris pakurstė jos savimeilę, 
pasitaikė proga pritaikyti Nusikaltėlių klube įgytas žinias. Ji 
surado dar dešimt „Mitsubishi“ tablečių tarp mano batų ir iš 
O'Kelio sužinojo, kad viena jų kainuoja dvigubai brangiau, nei 


per savaitę gaunu kišenpinigių. 


Močiutė šiek tiek išmanė kompiuterius, nes naudojosi jais bi- 
bliotekoje, bet toli gražu nebuvo ekspertė. Todėl kreipėsi į 
Normaną, technologijų genijų, sukumpus;, apžlibus; per ilgą 
sėdėjimą nosį įbedus į monitorių, dvidešimt šešerių metų vy- 
riškį, kurį Maikas O'Kelis kartais pasitelkdavo neteisėtiems 
darbams. Prireikus gelbėti globotinius, Snieguolė nesidygė- 
davo slapčia panaršyti po advokatų, tyrėjų, teisėjų ir policijos 
archyvus. Normanas galėjo patikrinti viską, kas palieka bent 
menkiausią pėdsaką virtualioje erdvėje, pradedant slaptais 
Vatikano dokumentais ir baigiant su prostitutėmis įkliuvusių 
Jungtinių Amerikos Valstijų kongreso narių nuotraukomis. 
Neišeidamas iš kambario motinos namuose, galėjo įsilaužti į 
svetimas sąskaitas, vogti pinigus, sukčiauti biržoje, bet, netu- 
rėdamas kriminalinių polinkių, savo aistrą tenkino teoriškai. 
Normanas nebuvo nusiteikęs gaišti brangaus laiko, lan- 
džiodamas po šešiolikmetės pienburnės kompiuterį ir mobi- 
lųjį telefoną, tad perteikė Ninei ir O'Keliui dalį savo, įgudusio 
programišiaus, žinių, pamokė juos nulaužti slaptažodį, skaityti 


asmenines žinutes ir išmeškerioti iš eterio tai, ką tikėjausi su- 

naikinusi. Per vieną savaitgalį ši seklių pašaukimu apdovanota 
porelė sukaupė užtektinai informacijos, kad pasitvirtintų bai- 
siausi Ninės būgštavimai ir ji netektų žado: jos dukraitė geria 
kas pakliūva, pradedant džinu ir baigiant sirupu nuo kosulio, 
rūko marihuaną, prekiauja ekstaziu, LSD ir raminamaisiais, 
vagia kredito korteles ir verčiasi verslu, nusižiūrėtu iš vienos 
televizijos laidos, kur F TB agentės, apsimesdamos mažametė- 
mis, internete medžioja iškrypėlius. 

Nuotykis prasidėjo skelbimu, kurį mes, vampyrės, išsirin- 


kome iš šimtinės daugmaž panašių: 


Tėtukas ieško dukrelės: verslininkas, baltasis, 54 metų, tėviš- 
kas, nuoširdus, jausmingas, ieško mergaitės, bet kokios odos 
spalvos, mažytės, švelnios, nelabai drovios ir linkusios su tėtu- 
ku atlikti dukrytės vaidmenį vieną vakarą, o jeigu sutiktų pra- 
tęsti, būtų dosniai atsilyginta. Laukiama tik rimtų atsakymų, 


jokių pokštų ar homoseksualų. Būtina išsiųsti nuotrauką. 


Nusiuntėme dviračiu važiuojančios Debės nuotrauką, kur ji 
mažiausia iš mūsų trijų, trylikos metų, ir sutarėme su vyriškiu 
susitikti gerai žinomame Berklio viešbutyje, ten vasarą dirbo 
Sara. 

Debė nusivilko juodus drabužius, nusiplovė vaiduoklių 
makiažą, persirengė mokykliniu sijonėliu, balta palaidinu- 
ke, apsimovė puskojines, į plaukus įsirišo kaspinus ir nuėjo į 
pasimatymą, išmaukusi taurę alkoholio, kad drąsiau jaustųsi. 
Vyriškis krūptelėjo pamatęs, kad ji vyresnė nei nuotraukoje, 


bet negalėjo purkštauti, nes ir pats buvo dešimčia metų vy- 

resnis, nei nurodyta skelbime. Jis paaiškino Debei jos ir savo 
vaidmenį: ji turinti klausyti, o jis įsakinėsiąs ir bausiąs, bet ne- 
skriausiąs, tik pamokysiąs, tokia esanti gero tėvo priedermė. 
O kokia geros dukters priedermė? Būti meiliai tėtukui. Kuo tu 
vardu? Nesvarbu, man tu būsi Kendė. Eikš, Kende, sėsk tėtu- 
kui ant keliukų ir papasakok, ar šiandien tau skaudėjo pilvuką, 
tai labai svarbu, dukrele, sveikatos pagrindas. Debė pasiskundė 
norinti gerti, ir jis telefonu užsakė gazuoto vandens ir sumušti- 
nį. Kol jis pasakojo apie klizmos naudą, ji bandė laimėti laiko 
su apsimestiniu vaikišku dėmesiu apžiūrinėdama kambarį ir 
čiulpdama pirštą. 

"Tuo tarpu mudvi su Sara viešbučio automobilių stovėjimo 
aikštelėje palaukėme dešimt minučių, kaip buvo sutarta, o pas- 
kui nusiuntėme Riką Laredą. Tasai užlipo į reikiamą aukštą ir 
pasibeldė į duris. „Aptarnavimas!“ — pareiškė Laredas, laiky- 
damasis mano duotų nurodymų. Kai tik durys atsidarė, įsiver- 
žė į vidų su pistoletu rankoje. 

Laredas, psichopatas, mūsų akimis žiūrint, nes gyrėsi kan- 
kinąs gyvulius, galėjo padaryti įspūdį savo raumenimis ir ap- 
ranga, būdinga nusikaltėlių gaujos nariams, bet gebėjo nebent 
savo ginklu grasinti vaikams, kvaišalų pirkėjams, ir pelnyti 
vilko bilietą Berklio vidurinėje. Išgirdęs mūsų planą reketuoti 
pedotfilus, išsigando, nes tokių nusikaltimų nebūta jo vargana- 
me repertuare, tačiau panūdo vampyrėms parodyti savo galią 
ir apsimesti narsuoliu. Sutiko mums padėti ir, kad nepritrūktų 
drąsos, griebėsi tekilos ir kreko. Kai spyriu atidarė viešbučio 
kambario duris ir beprotiška veido išraiška įlėkė į vidų, žvan- 
gėdamas raktais ir grandinėmis, kaukšėdamas batais ir, kaip 
buvo matęs kino filmuose, abiem rankomis laikydamas atkištą 


pistoletą, nevykęs tėtukas susmuko ant vienintelės kėdės, su- 

sitraukęs kaip vaisius įsčiose. Laredas susvyravo, nes susijau- 
dinęs pamiršo, ką turi daryti toliau, bet Debės atmintis buvo 
geresnė. 

Galbūt auka neišgirdo nė pusės to, ką ji išrėžė, nes žliumbė 
iš baimės, bet kai kurie žodžiai padarė reikiamą įspūdį, kaip 
antai: federalinis nusikaltimas, vaikų pornografija, kėsinimasis 
išžaginti mažametę, tiek ir tiek metų kalėjimo. Du šimtai dole- 
rių galėtų jį išgelbėti iš tos bėdos, pareiškė jie. Vyriškis prisiekė 
visais šventaisiais, kad tiek neturi, ir sulig tais žodžiais Laredas 
taip įsiuto, jog būtų šovęs į jį, jeigu Debei nebūtų dingtelėjusi 
mintis paskambinti man mobiliuoju telefonu: aš buvau gaujos 
smegenys. Tuo metu kažkas pabeldė į duris, šįkart tai buvo 
viešbučio patarnautojas, nešinas gazuotu vandeniu ir sumuš- 
tiniu. Neleidusi jam peržengti slenksčio, Debė paėmė padėklą 
ir pasirašė sąskaitą, užstodama vaizdą į kambarį, kur vyriš- 
kis vienomis kelnaitėmis virkavo ant kėdės, o vaikinas juodais 
odiniais drabužiais grūdo pistoletą jam į burną. 

Atėjusi į tėtuko kambarį, dėl surūkytos suktinės su ma- 
rihuana blaiviai įvertinau padėtį. Liepiau vyriškiui apsirengti 
ir patikinau, kad nieko bloga jam neatsitiksią, jeigu jis sutik- 
siąs bendradarbiauti. Išgėriau gazuotą vandenį ir kartą kitą 
krimstelėjau sumuštinio, paskui liepiau žmogėnui nė necypte- 
lėjus eiti su mumis, jeigu jis nepageidaująs skandalo. Paėmiau 
vargšelį už parankės, ir nusileidome laiptais iš ketvirto aukšto 
su Laredu, gulančiu ant kulnų, nes lifte, ko gero, dar būtume 
su kuo nors susidūrę. Įgrūdome į močiutės folksvageną, kurį 
paėmiau neatsiklaususi ir vairavau neturėdama vairuotojo pa- 
žymėjimo, ir nuvežėme jį prie bankomato. Jis išėmė išpirkai 
reikiamus pinigus, atidavė mums, mes įšokome į automobilį 


ir nešėme muilą. Likęs gatvėje, žmogėnas lengvai atsiduso, ti- 


108 


Majos dienoraštis 


kriausiai išsigydęs nuo negalios vaidinti tėtuką. Operacija už- 
truko trisdešimt penkias minutes, ir adrenalino iškrova buvo 
tokia pat maloni, kaip ir penkiasdešimt dolerių, kuriuos kiek- 


vienas įsidėjome į kišenę. 


Ninė labiausiai piktinosi tuo, kad manęs nėmaž negraužia sąži- 
nė. Visose žinutėse, kurių kasdien pasitaikydavo mažų mažiau- 
siai šimtas, ji nepastebėjo nė žymės nei atgailos, nei pasekmių 
baimės, akį dūrė vien apsigimusios sukčiuvienės įžūlumas. Į tą 
metą buvome pamelžę jau tris tipus ir liovėmės tik todėl, jog 
nusibodo Rikas Laredas su savo pistoletu, šunišku prieraišiumu 
ir grasinimu nužudyti mane arba mus išduoti, jeigu nebūsiu jo 
mergina. Jis buvo karštakošis, galėjo bet kuriuo metu pamesti 
galvą ir įsikarščiavęs ką nors nužudyti. Be to, reikalavo dides- 
nės dalies, nes jeigu įkliūtume, jis sėstų keleriems metams, o 
mes išsisuktume kaip mažametės. „Aš turiu tai, kas svarbiau- 
sia: pistoletą“, — tarė jis kartą. „Ne, Rikai, tai, kas svarbiausia, 
turiu aš: galvą, - atsakiau. Jis įrėmė pistoletą man į kaktą, bet 
aš nustūmiau jį pirštu, ir mes, trys vampyrės, nusisukome ir 
nuėjome sau kvatodamos. Taip pasibaigė mūsų pelningi Žygiai 
prieš pedotfilus, bet aš neišsivadavau nuo Laredo, jis sekiojo 
mane taip įkyriai melsdamas malonės, kad ėmiau jo neapkęsti. 

Kitąsyk apžiūrinėdama mano kambarį, Ninė vėl aptiko 
kvaišalų, maišelių su pastilėmis ir sunkią auksinę grandinėlę, 
bet iš perimtų žinučių nesugebėjo susekti, iš kur ji gauta. Sara 
pavogė ją iš motinos, o aš paslėpiau kuriam laikui, kol mes 
svarstėme, kaip būtų geriausia ją parduoti. Saros motina mums 
buvo puikus pajamų šaltinis, nes dirbo korporacijoje, gauda- 


vo didelį atlyginimą, mėgo apsipirkti, be to, daug važinėdavo, 

namo grįždavo vėlai, buvo lengva ją apgauti, ji net nepaste- 
bėdavo, jei kas nors jai dingdavo. Ji gyrėsi, jog duktė viską jai 
pasakojanti, esanti geriausia draugė, nors iš tiesų nė neįtarė, 
kaip gyvena jos Sara, nematė, kokia ji sulysusi ir perblyškusi. 
Kartais kviesdavosi mus į svečius drauge išgerti alaus ir su- 
rūkyti cigaretės su marihuana, nes, pasak jos, namie esą kur 
kas saugiau nei gatvėje. Sunku buvo suvokti, kodėl, turėdama 
tokią pavydėtiną motiną, Sara seka pasakas apie žiaurų patėvį; 
palyginti su šia moterimi, mano močiutė atrodė pabaisa. 

Ninė galutinai neteko ramybės, įsitikinusi, kad jos dukraitė 
baigsianti gyvenimą su kulka krūtinėje Berklio gatvėse tarp 
narkomanų ir elgetų arba atsidursianti Snieguolės neišgelbėtų 
mažamečių nusikaltėlių kolonijoje. Kažkur buvo skaičiusi, kad 
tam tikra dalis smegenų vystosi lėčiau, todėl paaugliai tokie 
neklaužados ir ne;manoma atvesti jų į protą. Galop padarė iš- 
vadą, jog esu įstrigusi magiškojo mąstymo etape kaip ji kadai- 
se, kai bandė susisiekti su Tėvuko dvasia ir Ouklande pakliuvo 
į pamišėlės nagus. O'Kelis, jos ištikimas draugas ir patikėtinis, 
stengėsi ją raminti tvirtindamas, kad mane pagavęs hormonų 
cunamis, kaip tai dažnai atsitinka paaugliams, bet apskritai aš 
esanti dora mergina ir kada nors susiprotėsianti, juo labiau kad 
jie galintys saugoti mane nuo savęs pačios ir pasaulio pavojų, 
kol negailestingoji prigimtis užbaigsianti savo ciklą. Ninė suti- 
ko, nes aš bent jau nesirgau bulimija kaip Sara ir nesipjausčiau 
venų skutimosi peiliukais kaip Debė nei juo labiau buvau pa- 
stojusi, apsikrėtusi hepatitu ar AIDS. 

Dėl velniško Normano sumanumo apie tai ir apie daug ką 
kita Snieguolė ir močiutė sužinojo iš vampyrių nekuklių elek- 
troninių žinučių. Ninė vis svarstė, ar atlikti savo pareigą ir vis- 


ką papasakoti mano tėčiui, nors ir kokios būtų pasekmės, ar 

paklausyti širdies balso ir padėti man be žodžių, kaip patarė 
Maikas, bet nespėjo apsispręsti, nes netikėtų įvykių šuoras nu- 
bloškė ją į šalį. 


Tarp svarbiausių žmonių šioje saloje yra du karabinieriai, va- 
dinami žandarais, tvarkos sergėtojai Laurensijas Karkamas ir 
Umildė Garajas, su kuriais palaikau gerus santykius, nes dre- 
suoju jų šunį. Anksčiau žmonės nelabai mėgo žandarus, gana 
žiaurius diktatūros metais, tačiau per dvidešimt demokratijos 
metų šioje šalyje jie vėl pelnė piliečių pasitikėjimą ir pagarbą. 
Diktatūros metais Laurensijas Karkamas buvo dar vaikas, o 
Umildė Garajas dar nebuvo gimęs. Čilės karabinierių korpuso 
skelbimuose tvarkos sergėtojai vaizduojami su puikiais vokie- 
čių vilkšuniais, bet čia jie turi mišrūną, vardu Livingstonas, 
pagerbiant garsų čiliečių futbolininką, veteraną. Šunytis šešių 
mėnesių, kaip tik tokio amžiaus, kai pradedama dresuoti, ta- 
čiau, man regis, su manimi jis gali išmokti nebent atsitūpti, 
atkišti leteną ir apsimesti negyvas. Karabinieriai prašė, kad iš- 
mokyčiau pulti ir ieškoti lavonų, bet pirmuoju atveju ugdoma 
agresyvumas, o antruoju — kantrybė, taigi dvi priešingos sa- 
vybės. Prireikus rinktis, jie pasirinko lavonų paieškas, nes čia 
nėra ko pulti, o va žmonės paprastai dingsta po griuvėsiais, 
kilus žemės drebėjimui. 

Niekada nesu to mokiusi šunų, bet esu skaičiusi vadovėlyje, 
jog jiems duodama pauostyti skudurą, sudrėkintą kadaverinu, 
skysčiu, susidarančiu pūvant audiniams, paskiau jis slepiamas 
ir liepiama jo ieškoti. „Būtų sudėtinga gauti kadaverino, pane- 
le. Ar negalėtume panaudoti pūvančių vištos žarnų?“ — pakišo 


mintį Umildė Garajas, bet kai pasinaudojome jo pasiūlymu, 

šuo nuvedė mus tiesiai į Aurelijo Njankupelio „Vėlių užeigą, į 
virtuvę. Stengiuosi sugalvoti kitokių metodų, pavydžiai stebint 
Fakinui, apskritai nemėgstančiam kitų gyvūnų. Ta dingstimi 
praleidau kelias valandas karabinierių būstinėje, gerdama tir- 
pią kavą ir klausydamasi užburiančių tų Žmonių pasakojimų 
apie tarnybą tėvynei, jų žodžiais tariant. 

Būstinė — namukas, dažytas balta ir rusvai žalia policijos 
uniformų spalva, aptvertas valgomųjų moliuskų kriauklėmis 
papuošta tvora. Nešnekūs karabinieriai mane vadina panele, 
vietoj „taip, taip“ ir „ne, ne“ sako „tikrai taip“, „tikrai ne“, o Li- 
vingstonas — tai šuo, irgi tarnaujantis tėvynei. Laurensijas Kar- 
kamas, vyriausiasis pagal laipsnį, kurį laiką tarnavo Paskutinės 
Vilties provincijos užkampio kaimelyje, kur jam teko amputuo- 
ti koją Žmogui, nukentėjusiam per griūtį. „Su rankiniu pjūklu, 
panele, ir be nuskausminimo, nieko neturėjome, tik degtinės.“ 

Umildė Garajas, mano galva, tinkamiausias Livingstono 
porininkas, — tikras gražuolis, panašus į aktorių, vaidinantį 
Žorą, velniai rautų, neprisimenu filmo pavadinimo... moterys 
pulku jį sekioja, pradedant atsitiktinėmis turistėmis, kurios 
tiesiog apsąla jį išvydusios, baigiant užsispyrėlėmis, važiuojan- 
čiomis iš žemyno į jį pasižiūrėti, tačiau Umildė Garajas labai 
rimtas dėl dviejų priežasčių: pirma, vilki uniformą, antra, jis 
evangelikas. Manuelis man papasakojo, kad Garajas išgelbėjo 
kelis argentiniečius alpinistus, pasiklydusius Anduose. Gelbė- 
jimo būrys jau buvo pasirengęs baigti paieškas, bet įsikišo Ga- 
rajas. Tiesiog pieštuku paženklino žemėlapyje vietą, gelbėtojai 
nusiuntė ten malūnsparnį ir rado alpinistus, beveik visai sušalu- 
sius, bet dar gyvus. „Tikrai taip, panele, galimų broliškos šalies 
aukų nelaimės vieta buvo tiksliai nurodyta Mišleno žemėlapy- 


je“, - atsakė jis, kai paklausiau, ir parodė 2007 metų laikraščio 


112 


Majos dienoraštis 


iškarpą, kur buvo žinutė ir ordinu jį apdovanojusio pulkininko 
nuotrauka. „Tikrosios tarnybos puskarininkis Umildė Garajas 
Rankilėjas sugeba rasti ne tik požeminį šaltinį, bet ir penkis 
argentiniečius žemės paviršiuje“, - pareiškė pulkininkas pokal- 
bio metu. Pasirodo, kur nors šalyje karabinieriams prireikus 
kasti šulinį, jie susisiekia su Garaju, jis paženklina žemėlapyje 
tikslią vietą ir gylį, kuriame yra vandens, ir faksu nusiunčia 
žemėlapio kopiją. Turiu užsirašyti visas tas istorijas, nes vėliau 
jos kaip žaliava pravers mano močiutei pasakojimams kurti. 
Tiedu čiliečiai karabinieriai man primena Berklio seržantą 
Volčeką: jie pakantūs žmonių silpnybėms. Dvi kameros būsti- 
nėje — viena moterims, kita vyrams, kaip užrašyta ant grotų, — 
paprastai tampa prieglobsčiu nukaušusiems žmonėms, kai lyja 


ir ne;manoma jų pargabenti namo. 


Pastarieji treji mano gyvenimo metai nuo šešiolikos iki de- 
vyniolikos buvo tokie griausmingi, jog vos nenuvarė į kapus 
Ninės, apibendrinusios juos keliais žodžiais: „Džiaugiuosi, kad 
tavo Tėvuko nebėra šiame pasaulyje ir jis nebemato, kuo tu, 
Maja, tapai.“ Buvau beatkertanti, kad jei Tėvukas nebūtų iš- 
keliavęs iš šio pasaulio, nebūčiau tapusi tokia, kokia dabar esu, 
bet laiku prikandau liežuvį: būtų nedora ją kaltinti dėl savo 
elgesio. 

Kartą, 2006 metų lapkritį, keturiolikai mėnesių praslinkus 
po Tėvuko mirties, ketvirtą valandą ryto buvo paskambinta 
iš apygardos ligoninės ir Vidalių šeimai pranešta, kad jaunėlė 
Maja Vidal atgabenta greitosios pagalbos automobiliu ir šiuo 
metu jai atliekama operacija. Namie buvo tik močiutė, ji be- 


regint paskambino Maikui O'Keliui ir, paprašiusi susisiekti su 

mano tėvu, kaip raketa išlėkė į ligoninę. Tą naktį buvau iš- 
sprūdusi į rave“, surengtą uždarytame fabrike, kur manęs lau- 
kė Sara ir Debė. Folksvagenu važiuoti negalėjau, nes močiutė 
vėl buvo jį sudaužiusi ir jis buvo remontuojamas, tad numyniau 
senu dviračiu, šiek tiek aprūdijusiu ir sugedusiais stabdžiais. 
Prie durų budėjo mums, vampyrėms, pažįstamas tipelis, iš 
pažiūros tikras galvažudys, bet vištos protelio, jis įleido mus 
į pasilinksminimą, neklausdamas amžiaus. Fabrikas drebėjo 
nuo muzikos griausmo ir minios šėlsmo, vieni šoko ir liuoksėjo 
lyg marionetės išnarintais sąnariais, kiti, prikaustyti prie grin- 
dų, tupėjo it katatonijos priepuolio ištikti, pagal ritmą kinkuo- 
dami galvomis. Visiška laisvė: gerk iki iškritimo, rūkyk tai, ko 
negali susišvirkšti, kruškis su bet kuo, kas pakliūva po ranka, 
be jokių stabdžių. Tvyrojo toks tvaikas ir karštis, tiek dūmų, 
jog norom nenorom teko tolydžio bėgti į gatvę įkvėpti oro. 
Atvažiavusi pasitaisiau nuotaiką savo išrastu kokteiliu — džinu, 
degtine, viskiu, tekila ir kokakola — ir suktine su marihuana, 
sumaišyta su kokainu ir keliais lašais LSD, šie sukrėtė mane 
kaip dinamitas. Netrukus pamečiau iš akių drauges, pradin- 
gusias karštligiškai dūkstančioje minioje. Šokau viena, gėriau, 
leidausi bernų grabinėjama ir maigoma... Aiškiai nieko nepri- 
simenu, neprisimenu nė kas atsitiko vėliau. Po dviejų dienų, 
pamažu išsivadėjant ligoninėje prišvirkštų raminamųjų povei- 
kiui, sužinojau, kad mane partrenkė automobilis, kai, apdujusi 
nuo kvaišalų, dviračiu — be atšvaitų, sugedusiais stabdžiais — 
išvažiavau iš fabriko, kur vyko rave. Išlėkiau į orą ir kritau už 


kelių metrų į krūmus kelio pakrašty. Stengdamasis manęs iš- 


“ Vakarėlis, paprastai rengiamas apleistame sandėlyje ar fabrike, kur klau- 
somasi muzikos, piktnaudžiaujama alkoholiu, kvaišalais ir seksu (a71g/). 

silenkti, automobilio vairuotojas trenkėsi į stulpą ir atsipirko 


smegenų sukrėtimu. 


Ligoninėje išgulėjau dvylika dienų su sulaužyta ranka, išna- 
rintu žandikaulių ir degančiu kūnu, nes įkritau į nuodingųjų 
gebenių krūmus, ir dar dvidešimt praleidau įkalinta namuose — 
su metaliniais strypais ir varžtais sutvirtintais kaulais, slaugo- 
ma pakaitomis tai močiutės, tai Snieguolės, kuris ateidavo jos 
pavaduoti. Ninės įsitikinimu, nelaimė atsitiko, kai Tėvukas 
beviltiškai bandė mane gelbėti. „Tai įrodo, jog išlikai gyva, ne- 
susilaužei kojos, nes priešingu atveju nebūtum galėjusi Žaisti 
futbolo“, - pridūrė ji. Apskritai, man rodos, močiutė apsidžiau- 
gė mano nelaime, nes nusikratė priedermės papasakoti tėčiui 
tai, ką apie mane sužinojo: tuo pasirūpino policija. 

Tas dvi savaites Ninė nėjo į darbą, nenuleisdama nuo ma- 
nęs akių kaip kalėjimo sargas. Kai manęs lankyti atbėgo Sara 
ir Debė, — po nelaimės nedrįso nosies parodyti, — išvijo jas 
iš namų, klykdama kaip turgaus boba, tačiau pasigailėjo Riko 
Laredo, atėjusio su puokštele nuvytusių tulpių ir sudaužyta šir- 
dimi. Nenorėjau akyse jo matyti, ir jai teko daugiau nei dvi 
valandas virtuvėje klausytis jo graudžių aimanų. „Tas vaikinas 
siunčia tau žinią, Maja: davė man žodį, jog niekada nekankino 
gyvūnų, ir darsyk meldžia tavo malonės“, - paskiau pranešė 
ji. Močiutė užjaučia kenčiančius dėl meilės. „Jeigu jis vėl pa- 
sirodys, Nine, pasakyk, kad nenoriu jo matyti, nors jis taptų 
vegetaru ar tunų gelbėtoju“, — atrėžiau. 

Skausmą malšinantys vaistai ir baimė, kad mano žygiai iš- 
kils viešumon, palaužė mano valią, ir aš išklojau Ninei viską, 


ką spėjau apmąstyti, be galo kvaršindama sau galvą, nors visa 

tai ji jau žinojo — dėl Normano, to graužiko, pamokų mano 
gyvenime nebeliko paslapčių. 

— Netikiu, kad esi blogo būdo, Maja, ar visiškai kvaila, nors 
ir stengiesi tokia atrodyti, — atsiduso Ninė. — Kiek kartų tau 
buvo sakyta, kaip pavojinga vartoti kvaišalus! Kaip tu galėjai 
reketuoti tuos žmones, grasindama pistoletu? 

— Jie pasileidėliai, iškrypėliai, pedofilai, Nine. Jie nusipelnė 
to, kad mes juos kruštume. Na, ne tiesiogine prasme, juk su- 
pranti, ką turiu galvoj. 

— Vadinasi, manai, kad turi teisę vykdyti teisingumą? Gal 
esi Betmenas? Juk tu galėjai žūti! 

— Nieko man neatsitiko, Nine... 

— Kaip tu gali sakyti, kad nieko neatsitiko! Pasižiūrėk, kaip 
atrodai! Ką man su tavim daryti, Maja? — Ir ji apsiverkė. 

— Atleisk, Nine. Neverk, būk gera. Prisiekiu, kad gavau 
gerą pamoką. Po tos nelaimės man tarsi akys atsivėrė. 

— Nė velnio tavimi netikiu. Prisiek Tėvuko atminimu! 

Aš nuoširdžiai gailėjausi, buvau išties išsigandusi, bet nieko 
nelaimėjau, nes kai tik gydytojas išrašė iš ligoninės, tėtis nu- 
tarė mane išvežti į Oregono akademiją, kur paprastai atsiduria 
neklaužados paaugliai. Geruoju nenorėjau važiuoti, tėčiui teko 
pasitelkti pagalbon Sjuzenos kolegą policininką, tikrą mamu- 
tą, panašų į Velykų salos statulas, ir jis padėjo atlikti tą gėdingą 
užduotį. Ninė pasislėpė, nenorėdama matyti, kaip aš, velkama 
lyg gyvulys į skerdyklą, klykiu, kad niekas manęs nemyli, visi 
manęs kratosi, kodėl iškart manęs nenugalabija nelaukdami, 


kol pati nusižudysiu. 

Oregono akademijoje iki 2008 metų birželio pradžios kalėjau 
drauge su penkiasdešimt šešiais jaunais maištininkais, narko- 
manais, savižudžiais, paaugliais, sergančiais anoreksija arba 
maniakine depresija, pašalintais iš mokyklos arba tiesiog nie- 
kur nepritampančiais. Daviau sau Žodį priešintis bet kokiam 
mėginimui mane palaužti, drauge kurdama planus atkeršyti 
tėvui už tai, kad mane įgrūdo į šitą beprotnamį, taip pat Ni- 
nei, leidusiai mane išvežti, ir visam pasauliui, atsukusiam man 
nugarą. Tiesą pasakius, mane ten nutrėmė teisėja, nagrinėjusi 
nelaimingo atsitikimo bylą. Maikas O'Kelis buvo jos pažįsta- 
mas ir taip iškalbingai mane gynė, kad sugebėjo sugraudinti 
jai širdį, antraip būčiau atsidūrusi kitokioje įstaigoje, nors ir 
ne federaliniame San Kventino kalėjime, kaip pykčio pagauta 
kartą man klykė močiutė. Ji nežino saiko. Sykį nuvedė mane 
žiūrėti baisaus filmo, kur San Kventino kalėjime žmogžudžiui 
buvo vykdoma mirties bausmė. „Kad pamatytum, kas atsitin- 
ka nusižengiantiems įstatymui, Maja. Pradedama mokykloje 
vagiant spalvotus pieštukus ir baigiama elektros kėdėje“, — 
perspėjo, mums einant iš salės. Nuo to laiko tai buvo įpras- 
tas sąmojis mūsų šeimoje, bet tąkart tuos žodžius ji pakartojo 
griežtu balsu. 

Atsižvelgdama į mano amžių ir į tai, kad dar nė sykio ne- 
buvau pakliuvusi į teisėsaugos akiratį, teisėja, azijietė, sunkesnė 
už smėlio maišą, pasiūlė man pasirinkti arba reabilitacijos pro- 
gramą, arba nepilnamečių nusikaltėlių koloniją, kaip reikalavo 
mane partrenkęs automobilio vairuotojas: supratęs, kad tėčio 
draudimas neatlygins nuostolių taip dosniai, kaip jis tikėjosi, 


žmogėnas troško man atkeršyti. Spręsti reikėjo ne man, o tė- 

vui, ir jis tarė savo Žodį, manęs neatsiklausęs. Laimė, Kali- 
fornijos ugdymo sistema valstybės išlaikoma; priešingu atveju 
maniškiams būtų tekę parduoti namą mano reabilitacijai ap- 
mokėti — ji kainavo šešiasdešimt tūkstančių dolerių per metus; 
kai kurių auklėtinių tėvai atskrisdavo lankyti vaikų nuosavais 
lėktuvais. 

Mano tėvas lengvai atsiduso išgirdęs teismo nutartį - duktė 
jam buvo kaip žarija saujoje, ir jis troško manęs nusikratyti. 
Nuvežė mane į Oregoną besispardančią, sušėręs tris tabletes 
valiumo: jos nieko nepadėjo, būtų reikėję dvigubos dozės, kad 
paveiktų tokią kaip aš, nes kuo puikiausiai jausdavausi, išmau- 
kusi vikodino ir meksikietiškų grybų kokteilio. Jiedu su Sjuze- 
nos kolega vilkte išvilko mane iš namų, įnešė į lėktuvą, paskiau 
į išnuomotą automobilį ir tiesiai iš oro uosto begaliniu plentu 
per miškus nugabeno į gydymo įstaigą. Tikėjausi tramdomųjų 
marškinių ir elektrošoko, bet, pasirodo, akademija buvo jaukus 
medinių trobesių kompleksas vidury parko. Nė iš tolo neprimi- 


nė beprotnamio. 


Direktorė mus priėmė savo kabinete drauge su barzdotu jau- 
nuoliu, vienu iš psichologų. Atrodė kaip brolis ir sesuo, abu 
pakulų spalvos plaukais, surištais į arklio uodegą, blukintais 
džinsais, pilkais megztiniais ir auliniais batais, akademijos tar- 
nautojų uniforma, skirtinga nuo nevalyvos ligonių aprangos. 
Su manimi kalbėjo kaip su apsilankiusia drauge, ne kaip su 
dviejų vyrų tempiama susitaršiusia, klykiančia mergiote. „Gali 
vadinti mane Endže, o čia Stivas. Mes tau padėsime, Maja. 
Pamatysi, programa labai lengva“, - džiugiai sučiauškėjo mote- 


riškė. Išvėmiau lėktuve valgytus riešutus jos kabinete ant kili- 

mo. Tėtis ją perspėjo, kad su manimi nebus labai lengva, tačiau 
ji turėjo mano bylą ant rašomojo stalo, tikriausiai buvo susi- 
dūrusi su sunkesniais atvejais. „Jau temsta, o jūsų laukia ilga 
kelionė, pone Vidali. Gal verčiau atsisveikintumėte su dukrele. 
Nesirūpinkite, Maja pakliuvo į geras rankas“, — tarė ji. Jis kone 
tekinas metėsi prie durų, skubėdamas kuo greičiau dingti, bet 
aš puoliau jam ant kaklo ir įsikibau į švarką, melsdama, kad 
manęs čia nepaliktų, būk geras, tėti, būk geras. Endžė ir Stivas 
laikė mane nepersistengdami, kol tėvas ir Velykų salos statula 
trūkčiagalviais išbėgo pro duris. 

Galiausiai, nuovargio įveikta, nustojau priešintis ir, par- 
griuvusi ant grindų, susiriečiau kaip šuo. Kurį laiką paliko 
mane ramybėje, išvalė apvemtą kilimą ir, kai lioviausi kūk- 
čioti ir snargliuotis, davė man stiklinę vandens. „Nė neketinu 
likti šiame beprotnamyje! Iškart pabėgsiu, kai tik galėsiu!“ — 
suklykiau iš paskutinių jėgų, bet nebesipriešinau, kai jie pa- 
dėjo man pasikelti ir nuvedė apžiūrėti akademijos. Lauke 
buvo šalta, bet viduje šilta ir jauku, ilgos dengtos galerijos 
namų pasieniais, erdvios salės, aukštos lubos atviromis sijo- 
mis, dideli langai matiniais stiklais, medienos kvapas, viskas 
paprasta. Nei grotų, nei spynų. Man parodė dengtą baseiną, 
sporto salę, renginių salę su kėdžių eilėmis, biliardo stalą ir 
didelį židinį, kuriame pleškėjo storos pliauskos. Auklėtiniai 
sėdėjo valgykloje prie kaimiškų stalų, nustatytų vazomis su 
pamerktomis gėlėmis, smulkmena, kritusi į akis, nes buvo ne 
tas metas, kai žydi gėlės. Prie bufeto aptarnavo dvi šypsan- 
čios kresnos meksikietės baltomis prikyštėmis. Buvo jauku, 
nevaržoma, triukšminga. Nos; kuteno gardus pupelių ir kep- 
tos mėsos kvapas, bet valgyti atsisakiau: neketinau maišytis 


tarp tų padugnių. 

Endžė paėmė stiklinę pieno ir lėkštutę su sausainiais ir nu- 
vedė mane į miegamąjį, paprastą kambarį su keturiomis lo- 
vomis, šviesaus medžio baldais, paukščių ir gėlių paveikslais. 
Vienintelis liudijimas, jog čia miega žmonės, buvo šeimos nuo- 
traukos ant naktinių staliukų. Krūptelėjau pagalvojusi, kokie 
pakrikėliai gyvena tokioje pavyzdingoje švaroje. Ant vienos 
lovos gulėjo mano lagaminas ir kuprinė, atidaryti ir regimai 
patikrinti. Buvau bepareiškianti Endžei, kad nemiegosiu su 
bet kuo, bet pagalvojau, jog paryčiais vis viena iš čia pabėgsiu 
ir dėl vienos nakties neverta kelti triukšmo. 

Direktorės įdėmiai stebima, nusiaviau batus, nusimoviau 
kelnes ir atsiguliau nesipraususi. „Venos nesubadytos ir nesu- 
pjaustytos“, - įžūliai išrėžiau jai, atkišdama rankas. „Labai ge- 
rai, Maja. Saldžių sapnų“, - kuo ramiausiai atsakė Endžė, ant 
staliuko padėjo stiklinę su pienu ir sausainius ir išėjo, neužda- 
rydama durų. 

Surijau lengvą užkandį, svajodama apie ką nors sotesnio, 
tačiau nuovargio įveikta kritau kaip į vandenį. Atsibudau su- 
lig pirmaisiais aušros spindulėliais, švyksančiais pro langinių 
tarpelius, alkana ir sutrikusi. Išvydusi kitose lovose miegan- 
čių merginų siluetus, susivokiau, kur esu. Paskubomis apsi- 
rengiau, griebiau kuprinę ir palaidinį ir išstypinau pirštų ga- 
lais. Nusėlinau per vestibiulį, pasukau prie didelių durų, lyg 
vedančių į lauką, ir atsidūriau dengtoje galerijoje tarp dviejų 
pastatų. 

Sustojau kaip įdiegta, į veidą tvokstelėjus gaivaus oro šuo- 
rui. Dangus buvo oranžinis, žemę dengė plonytė sniego skrais- 
tė, kvepėjo pušimis ir laužo dūmais. Nepatikliai stebėdama 
mane, už kelių metrų stovėjo elnių šeimynėlė drebančiomis 


uodegomis, iš šnervių virstančiais garais. Du dėmėti elniukai 

vos laikėsi ant virpančių kojyčių, motina sergėjo jauniklius, 
suskliautusi ausis. Žiūrėjome vieni į kitus be galo prailgusią 
akimirką, laukdami, kas bus toliau, nekrustelėdami, kol mus 
išgąsdino balsas už nugaros, ir elniai nuliuoksėjo šalin. „Atbė- 
ga atsigerti. Kaip ir meškėnai, lapės ir lokiai.“ 

Tai buvo tas pats barzdyla, pasitikęs mane vakar, tik dabar 
su slidininko apranga, auliniais batais ir kailine kepure. „Va- 
kar buvome susitikę, tik nežinia, ar mane prisimeni. Aš Stivas, 
vienas iš patarėjų. Iki pusryčių dar dvi valandos, bet aš turiu 
kavos“, — ir jis neatsigręždamas nužingsniavo. Nejučia nuse- 
kiau iš paskos į poilsio salę, kur stovėjo biliardo stalas, bai- 
mingai žvilgčiodama į jį tuo metu, kai jis, uždegęs laikraštį, 
užkūrė pliauskų prikrautą židinį, paskui iš termoso pripylė du 
puodelius kavos su pienu. „Šiąnakt pirmąkart pasnigo“, — tarė 


jis, kepure dumdamas ugnį. 


Teta Blanka turėjo kaipmat skubėti į Kastrą — jos tėvą ištiko 
pavojingas tachikardijos priepuolis, bežiūrint paplūdimyje su- 
rengtą gražiausio užpakaliuko konkursą. Pasak Blankos, Mil- 
jalobas likęs gyvas tik todėl, kad kapinėse jam esą nuobodu. 
Televizijos laida širdininką būtų galėjusi pribaigti: merginos su 
neįžiūrimomis siaurikėmis vinksi užpakaliukais, laigydamos 
prieš ordą vyrų, kurie, netverdami savo kailyje, svaido butelius 
į Žiniasklaidos atstovus. „Vėlių užeigoje“ vyrai be žado spok- 
sojo į televizoriaus ekraną, o moterys, susidėjusios rankas ant 
krūtinės, spjaudėsi. Ką apie tokį konkursą būtų pasakiusi Ninė 
su savo feministėmis! Pirmą vietą laimėjo mergina šviesiai da- 
Žytais plaukais ir juodaodės sėdmenimis Pičilemu paplūdimy- 


je, sužinok, kad gudrus, kur to paplūdimio esama. „Dėl tos 

ledergos tėtis vos neiškeliavo į kitą pasaulį, — išrėžė Blanka, 
grįžusi iš Kastro. 

Esu įpareigota sudaryti jaunių futbolo rinktinę, nes šioje 
šalyje vaikai ima spardyti kamuolį, kai tik išmoksta vaikščio- 
ti. Jau turiu tris rinktines: pavyzdinę, atsarginę ir merginų; 
apie ją pasklido galybė gandų, nors niekas nesipriešino jos su- 
darymui, nes turėtų susikirsti su teta Blanka. Dėjome viltis, 
kad rugsėjo mėnesį; mūsų rinktinė dalyvaus Tėvynės šven- 
tės mokyklų čempionate. Prieš akis turėjome kelis mėnesius 
treniruotėms, bet vaikai negalėjo treniruotis be sportbačių, 
o jų tėvai nebuvo numatę tokių išlaidų, tad mudvi su Blan- 
ka nuvykome su mandagumo vizitu pas doną Lionelį Šnakę, 
jau atsigavusį po sukrėtimo, ištikusio per vasaros užpakaliukų 
paradą. 

Sušvelninome jam širdį dviem buteliais paties gryniausio 
auksinio likerio, Blankos sutaisyto iš degtinės, cukraus, pasu- 
kų ir prieskonių, ir nusakėme, kaip būtų pravartu sudominti 
vaikus sportiniais žaidimais, kad nekrėstų eibių. Donas Lio- 
nelis mums pritarė. Po dar vienos auksinio likerio taurelės, 
paminėjus futbolą, jis pažadėjo mums padovanoti vienuolika 
porų atitinkamo dydžio sportbačių. Teko aiškinti, kad reikia 
vienuolikos porų „Kaleučei“, berniukų rinktinei, vienuolikos 
„Pinkojai“, mergaičių rinktinei, ir dar šešių atsarginių. Išgirdęs 
kainą, jis išrėžė mums griežtą prakalbą apie ekonominę krizę, 
lašišų fabrikus, nedarbą ir apie tai, jog jo duktė — kiauras mai- 
šas, galų gale nuvarysianti jį į kapus, kaulydama vis daugiau pi- 
nigų, ir kur tai matyta, kad ydinga šios šalies švietimo sistema 
prioritetu laikytų futbolo batelius. 

Galiausiai nusišluostė kaktą, maktelėjo dar vieną taurelę 


auksinio likerio ir išrašė mums čekį. Tą pačią dieną užsisa- 

kėme futbolo batelius iš Santjago ir po savaitės autobusu nu- 
važiavome į Ankudą jų atsiimti. Teta Blanka juos užrakino, 
kad vaikai neavėtų jų kas dieną, ir pagrasino, jog tie, kuriems 


paaugs kojos, bus pašalinti iš rinktinės. 


RUDUO 


Balandis, gegužė 


+ „g okyklos remontas baigtas. Ypatingais atvejais joje glau- 
“ (ė džiasi žmonės, nes pastate saugu, beveik kaip bažny- 
čioje, kurios netvarų medinį karkasą laiko Dievas, kaip tai 
pasitvirtino 1960 metais, kai įvyko 9,5 balo stiprumo pagal 
Richterio skalę žemės drebėjimas, pats stipriausias iš visų kada 
nors užregistruotų pasaulyje. Jūra patvino, vos neužliejo kai- 
melio, tačiau bangos sustojo prie bažnyčios durų. Per dešimt 
žemės drebėjimo minučių išseko ežerai, visiškai dingo salos, 
atsivėrė Žemė, prarydama geležinkelio bėgius, tiltus ir kelius. 
Čilė pripratusi prie katastrofų, potvynių, sausrų, viesulų, Žže- 
mės drebėjimų ir bangų, kartais atbloškiančių laivus į kaimelio 
aikštę. Šiuo požiūriu žmonės laikosi nuolankumo filosofijos, 
girdi, tai Dievo siunčiami išbandymai, bet ima nerimauti, jeigu 
gana ilgai nebūna jokių nelaimių. Kaip ir Ninė, amžinai lau- 
kianti, kada užgrius dangus. 

Mūsų mokykla pasiruošusi artimiausiam gamtos įsiūčiui. 
Tai salos bendruomenės centras, ten renkasi moterų būrelis, 
amatininkų draugija ir anoniminiai alkoholikai, pas kuriuos 


užsukau kelis kartus, nes buvau pažadėjusi Maikui O'Keliui, 

tačiau buvau vienintelė moteris tarp keturių ar penkių vyrų, ir 
jie nedrįso kalbėtis, man girdint. Regis, man to visiškai nerei- 
kia, jau daugiau kaip keturi mėnesiai, kai neimu į burną svai- 
galų. Mokykloje žiūrime filmus, kartais kyla nedidelių ginčų, 
nevertų karabinierių dėmesio, aptariami einamieji reikalai, 
kaip antai: sėja, derliaus ėmimas, bulvių ir valgomųjų mo- 
liuskų kainos; Liliana Trevinjo ten skiepija ir moko higienos 
pagrindų, kurių pagyvenusios moterys klausosi juokaudamos: 
„Atsiprašom, panele Liliana, bau išmokysit mus gydytojauti!“ 
Pribuvėjos tvirtina, ir ne be pagrindo, jog tabletės buteliukuose 
labai įtartinos, kai kas pralobo, jomis prekiaudamas, ir žmonės 
verčiau renkasi gamtinius vaistus, nemokamus, arba homeopa- 
tinius miltelius. Mokykloje mums aiškinta valstybinė nepla- 
nuoto nėštumo profilaktikos programa, išgąsdinusi ne vieną 
močiutę, o čia karabinieriai mums nešioja nurodymus, kaip 
naikinti utėles tuo atveju, jeigu kiltų epidemija, ištinkanti kas 
antri metai. Vien pagalvojus apie utėles, ima niežėti galvą, man 
labiau patinka blusos, apninkančios tik Fakiną ir kates. 
Kompiuteriai mokykloje — ikikolumbinių laikų, bet gerai 
prižiūrimi, ir prireikus jais naudojuos, tik prie elektroninio 
pašto nekišu nagų. Įpratau gyventi atsiskyrusi nuo viso pasau- 
lio. Kam rašyčiau, jei neturiu draugų? Gaunu žinių iš Ninės 
ir Snieguolės, nes jie siunčia šifruotas žinutes Manueliui, bet 
aš irgi norėčiau jiems papasakoti savo įspūdžius apie šią keistą 
tremtį: juk jie negali nė įsivaizduoti Čilojės, čia reikia pagy- 


venti, kad pažintum šį kraštą. 


Likau Oregono akademijoje, tikėdamasi pabėgti šiek tiek atši- 


lus orams, tačiau į šiuos miškus Žiema ateina ilgam — su vaiskiu 

kaip krištolas ledu ir sniegu, dangumi, kartais giedru ir Žy- 
dru, kartais apsiniaukusiu, grėsmingu. Dienoms pailgėjus, kai 
atšilo ir prasidėjo renginiai gryname ore, vėl ėmiau brandinti 
pabėgimo planus, bet tuo metu radosi vikunijos, du grakštūs 
gyvūnėliai stačiomis ausimis ir nuotakos blakstienomis, ver- 
tinga dovana, kuria atsidėkojo vieno pernai mokyklą baigusio 
mokinio tėvas. Endžė man patikėjo prižiūrėti vikunijas, pra- 
simesdama tuo, kad niekas nemokėtų taip gerai prižiūrėti gy- 
vūnų kaip aš, auginusi Sjuzenos šunis bombų ieškotojus. Teko 
atidėti pabėgimą vėlesniam laikui, nes buvau reikalinga viku- 
nijoms. 

Ilgainiui prisitaikiau prie sporto, amatų ir terapijos dieno- 
tvarkės, tačiau draugų neįsigijau, nes sistema nebuvo palanki 
draugystei megzti; auklėtiniai daugių daugiausia draugiškai 
krėsdavo visokias šunybes. Nepasiilgau nė Saros ir Debės, lyg 
pasikeitus aplinkai ir aplinkybėms senos draugės būtų neteku- 
sios reikšmės. Prisiminusi pavydėdavau joms, kuo puikiausiai 
gyvenančioms be manęs, kaip ir visa Berklio vidurinė, nešio- 
jančioms liežuvius apie Mają Vidal, pašalintą iš mokyklos ir 
uždarytą į beprotnamį. Gal vampyrių trijulėje mano vietą jau 
užima kokia kita mergina? Akademijoje išmokau kalbėti psi- 
chologų žargonu ir apeiti taisykles, ten vadinamas ne taisy- 
klėmis, o sutartimis. Pagal pirmąją iš daugybės sutarčių, ku- 
rią, kaip ir visi kiti auklėtiniai, pasirašiau nė neketindama jos 
laikytis, turėjau vengti alkoholio, kvaišalų, smurto ir lytinių 
santykių. Pirmiems trims dalykams nebuvo sąlygų, bet mano 
likimo draugai įsimiklindavo pasidulkinti, nors ir kaip sekdavo 
patarėjai ir psichologai. Aš tvardžiausi. 

Norėdama išvengti nemalonumų, turėjau dėtis esanti nor- 


mali, nors normalumo sąvoka buvo kintama. Jei valgai daug — 

vadinasi, jaudiniesi, jei mažai — sergi anoreksija; jei mėgsti 
vienatvę — sergi depresija, bet draugystė kelia įtarimą; jei ne- 
dalyvauji renginiuose — vadinasi, tyčia laikaisi nuošaly, o jeigu 
aktyviai dalyvauji — nori pasirodyti. „Ir taip blogai, ir taip ne- 


gerai“, - dar viena Ninės išmintis. 


Programa pagrįsta trimis aiškiais klausimais: kas esi, kaip ke- 
tini gyventi toliau ir kaip tai pasieksi, tačiau terapijos metodai 
nelabai suprantami. Išžaginta mergina turėdavo, persirengusi 
seksualia prancūzaite tarnaičiuke, šokti, akademijos auklėti- 
niams žiūrint; vaikinas, linkęs į savižudybę, lipti į miško ste- 
bėjimo bokštą, tikrinant, ar išdrįs pulti žemyn, o kitas, sergan- 
tis klaustrofobija, būdavo tolydžio uždaromas į sieninę spintą. 
Mums būdavo liepiama atgailauti — apsivalymo apeigos — ir 
įveikti savo bėdas, viešai aptariant jas bendrose sueigose. Aš 
atsisakiau aptarti senelio mirtį, ir mano likimo draugai turė- 
jo mane pavaduoti, kol pagaliau budintis psichologas paskelbė 
mane lyg pagydyta, lyg nepagydoma, jau nebepamenu. Per il- 
gus grupinės terapijos seansus turėdavome išpažinti — pasako- 
ti — prisiminimus, sapnus, troškimus, būgštavimus, ketinimus, 
fantazijas, pačias slapčiausias paslaptis. Apnuoginti sielą — toks 
buvo tų maratonų tikslas. Naudotis mobiliaisiais draudžiama, 
telefono pokalbių klausomasi, laiškai tikrinami, muzikos kū- 
rinių, knygų ir kino filmų atranka, nei elektroninio pašto, nei 


nelauktų svečių. 


Tris mėnesius praleidusi akademijoje, sulaukiau pirmojo arti- 
mųjų apsilankymo. Tėvui aptariant su Endže mano gydymo 


eigą, nuvedžiau močiutę aprodyti parko ir vikunijų, kurias 

papuošiau, kaspinais aprišdama ausis. Ninė atvežė nedidelę 
Tėvuko nuotrauką plastikiniais rėmeliais, kur jis — treji metai 
prieš mirtį, vienui vienas, su skrybėle ir pypke rankoje — šyp- 
sosi žvelgdamas į objektyvą. Fotografavo Maikas O Kelis per 
Kalėdas, kai, būdama trylikos, padovanojau seneliui prarastąją 
jo planetą: žalią kamuoliuką, paženklintą šimtu numerių, že- 
mėlapiuose ar iliustracijose atitinkančių tai, ką, mudviejų nuo- 
mone, turėtume joje aptikti. Dovana jam labai patiko, todėl 
nuotraukoje jis ir šypsosi kaip mažas vaikas. 

— Tėvukas visada su tavimi. Nepamiršk jo, Maja, - priminė 
močiutė. 

— Jis miręs, Nine! 

— Taip, bet nešiojies jį širdyje, nors ne visada tai suvoki. Iš 
pradžių aš taip sielvartavau, Maja, pagalvojusi, kad amžinai jo 
netekau, bet dabar beveik matau jį. 

— Ir neliūdi? Kaip tau ne gėda! — išrėžiau pasipiktinusi. 

— Liūdžiu, bet jau susitaikiau su netektimi. Dabar man kur 
kas ramiau širdy. 

— Sveikinu. O man kasdien vis kokčiau šioje puspročių 
prieglaudoje. Išvaduok mane iš čia, Nine, kol galutinai neiš- 
protėjau. 

— Nežiūrėk į viską taip tragiškai, Maja. Cia kur kas malo- 
niau, nei maniau, visi tokie supratingi, mandagūs. 

— Todėl, kad jūs atvažiavot! 

— Nori pasakyti, kad blogai su jumis elgiamasi, kai mūsų 
nėra? 

— Niekas mūsų nemuša, bet mes psichologiškai kankinami, 
Nine. Jie neduoda mums valgyti, neleidžia miegoti, atima bet 
kokią galimybę gintis, o paskui plauna mums smegenis, visokį 


šlamštą kemša į galvą. 

— Kokį šlamštą? 

— Baugina dėl kvaišalų, gąsdina venerinėmis ligomis, ka- 
lėjimu, psichiatrijos ligoninėmis, abortais, laiko mus idiotais. 
Tavo manymu, to maža? 

— To jau per daug. Išrėšiu viską į akis tai moteriškei — kuo 
ji vardu? Endžė? Pamatys, kas aš tokia! 

— Liaukis! — sušukau, griebdama jai už rankos. 

— To dar betrūko! Manai, aš leisiu, kad su mano dukraite 
būtų elgiamasi kaip su Gvantanamo kaliniais? 

Ir Čilės mafija ryžtingais žingsniais nudrožė į direktorės 
kabinetą. Po kelių minučių mane pakvietė Endžė. 

— Maja, būk gerutė, pakartok tėčiui viską, ką pasakojai mo- 
čiutei. 

— K3 tokį? 

— Supranti, ką turiu galvoje, - nekeldama balso, pareikala- 
vo Endžė. 

Mano tėvo, regis, nepaveikė močiutės pasakojimas, jis tik 
priminė man teisėjos nutartį: arba reabilitacija, arba kalėjimas. 
Tad likau Oregone. 

Apsilankiusi po dviejų mėnesių, Ninė susižavėjo: pagaliau 
susigrąžinusi savo dukraitę, nei Drakulos makiažo, nei nusi- 
kaltėlių gaujos manierų, atrodžiau sveika ir geros formos. Mat 
kasdien nubėgdavau aštuonis kilometrus. Endžė man leido 
mankštintis: nors ir kiek bėgtum, toli nenubėgsi. Neįtarė, kad 
treniruojuos rengdamasi pasipustyti padus. 

Papasakojau Ninei, kaip mes, akademijos auklėtiniai, šai- 
pomės iš psichologų testų ir terapeutų, kurių ketinimai tokie 
skaidrūs, jog didžiausi naivuoliai sugeba juos mulkinti, na o 
kalbant apie mokymo lygį, išleidžiamojoje klasėje gausime 


neišmanėlių atestatus, kuriuos galėsime pasikabinti ant sienos. 

Mums iki gyvo kaulo nusibodo dokumentiniai filmai apie at- 
šilimą ašigaliuose ir ekskursijas į Everestą, mes pageidaujame 
žinoti, kas vyksta pasaulyje. Ji pareiškė, jog neatsitiko nieko 
tokio, kas verta dėmesio, vien tik prastos naujienos, jokio pa- 
gerėjimo, pasaulis ritasi į bedugnę, bet taip lėtai, kad aš spė- 
siu užbaigti mokyklą. „Dar neaišku, Maja, kada galėsi grįžti 
namo. Aš tavęs labai pasiilgau!“ — atsiduso ji, glostydama man 
plaukus, dažytus gamtoje neregėtomis spalvomis paštu jos pa- 
čios atsiųstais dažais. 

Nors ir su vaivorykštės spalvų plaukais, vis dėlto atrodžiau 
gana padoriai, palyginti su kai kuriais likimo draugais. Ban- 
dydama išlyginti begalę draudimų ir įteigti mums apgaulingą 
laisvės jausmą, akademijos vadovybė leido mums pagal savo 
įgeidžius eksperimentuoti su drabužiais ir plaukais, bet negalė- 
jome nei įsiverti auskarų, nei pasidaryti tatuiruočių. Aš turėjau 
į nosį įvertą auksinį žiedą ir 2005 metais pasidarytą tatuiruotę. 
Vienas vaikinukas, trumpai pabuvęs neonaciu ir paskiau pasi- 
rinkęs metamfetaminą, puikavosi įkaitinta geležimi ant deši- 
nės rankos išdeginta svastika, o kitas ant kaktos buvo išsitatui- 
ravęs Žodį fuck. 

— Jis šiknius iš pašaukimo, Nine. Mums uždrausta net užsi- 
minti apie jo tatuiruotę. Pasak psichiatro, tai gali jį traumuoti. 

— Kuris, Maja? 

— Anas dilba, kur plaukus užsileidęs ant akių. 

Ir Ninė nubėgusi jį nuramino, girdi, dabar tą Žodį nuo 


kaktos galima pašalinti lazeriu. 


Manuelis naudojasi trumpa vasara informacijai rinkti, o vėliau, 


tamsiomis žiemos dienomis, ketina užbaigti knygą apie Čilojės 

burtus. Mudu gražiai sugyvename, bent man taip atrodo, nors 
jis retkarčiais mane vis dar pabara. Aš neimu į galvą. Pamenu, 
iš pradžių jis man pasirodė paniurėlis, tačiau, pagyvenusi drau- 
ge kelis mėnesius, supratau, kad jis iš tų geraširdžių žmonių, 
kurie gėdijasi to būdo bruožo: nesistengia meilintis ir išsigąsta, 
jei kas nors lipšniau elgiasi, todėl manęs prisibijo. Australijo- 
je išleistos dvi jo knygos didelio formato, su spalvotomis nuo- 
traukomis, ir šioji, Kultūros tarybos ir kelių turizmo įmonių 
remiama, irgi turėtų būti tokia. Leidėjai užsakė iliustracijas 
garsiam Santjago dailininkui, kuriam teks paprakaituoti, ku- 
riant kai kurias Čilojės mitologijos pabaisas. Tikiuosi, Manu- 
elis man duos daugiau darbo, tad galėsiu atsiteisti už svetin- 
gumą, priešingu atveju liksiu skolinga iki gyvenimo pabaigos. 
Visa bėda, kad jis nemoka skirti užduočių: duoda man pačių 
paprasčiausių darbelių, o paskiau gaišta laiką tikrindamas, ar 
gerai padaryta. Tikriausiai laiko mane neišsivysčiusia. Negana 
to, dar turi duoti pinigų, nes atvažiavau tuščiomis kišenėmis. 
Patikino mane, kad močiutė pervedė pinigų į jo banko sąs- 
kaitą, bet aš netikiu — močiutei paprasti sprendimai neateina į 
galvą. Sprendžiant iš jos būdo, ji greičiau būtų atsiuntusi kas- 
tuvą lobiams ieškoti. Kadaise piratai čia slėpė lobius, visiems 
tai žinoma. Šventojo Jono naktį, birželio dvidešimt ketvirtąją, 
paplūdimyje spingsi žiburėliai, ženklas, jog ten užkasta skry- 
nia. Deja, žiburėliai juda, tai išmuša iš vėžių goduolius, ir, be 
to, Žiburėliai, galimas daiktas, klaidina raganius. Niekas ne- 
praturtėjo, šventojo Jono naktį ieškodamas lobių. 

Orai mainosi beregint, tad Eduvichisė man numezgė či- 
lojietišką kepuraitę. Šimtametė donja Lusinda nudažė vilnas 
vietiniais dažais, pagamintais iš augalų, žievės ir vaisių. Ta se- 


nučiukė labai sumani, niekas negeba pagaminti tokių atsparių 

rudų, raudonų, juodų ir žalių atspalvių dažų, kurie man labai 
dera. Už nedidelius pinigus galiu apsirūpinti šiltais drabužiais 
ir apavu, rausvi mano batai nuo drėgmės visai sukiužo. Čilėje 
nesunku padoriai rengtis: visur parduodami drabužiai, padė- 
vėti arba nupiginti amerikietiški ar kiniški, kartais aptinku ir 
savo dydžio. 

Ėmiau pagarbiai žiūrėti į Cabui/la, Manuelio motorlaivį, 
iš pažiūros tokį palaikį, o iš tiesų — labai patvarų. Šokinėda- 
mi per bangas, plaukiojome juo po Ankudo įlanką, o žiemai 
pasibaigus plauksime piečiau — į Korkovado įlanką Didžiosios 
salos pakrante. Motorlaivis lėtas, bet patikimas tuose ramiuose 
vandenyse; pačios nuožmiausios audros siautėja atviroje jūroje, 
Ramiajame vandenyne. Salose, atkampiuose kaimeliuose, gy- 
vena senoliai, sakmių ir padavimų mokovai. Augina gyvulius, 
žvejoja, laikosi nedidelėmis bendruomenėmis, kur dar neįsiga- 
vo išpuikusi pažanga. 

Mudu su Manueliu išplaukiame paryčiais ir, jeigu kelio- 
nė nelabai tolima, stengiamės grįžti prieš temstant, bet jeigu 
tenka sugaišti daugiau nei tris valandas, liekame nakvoti, nes 
nakčia plaukioja tik kariniai laivai ir Ca/eucbe, laivas vaiduo- 
klis. Pasak senolių, visa tai, kas yra Žemėje, yra ir po vandeniu. 
Jūrose, ežeruose, upėse ir užlajose grimzdi miestai, ten gyve- 
na piguičenai, piktos būtybės, sukeliančios aukštas bangas ir 
klastingas sroves. Reikia itin saugotis drėgmės, perspėja mus, 
tačiau tai beprasmis patarimas šioje žemėje, kur lyja be perstojo 
ir visur šlapia. Kartais sutinkame senolių, nusiteikusių papa- 
sakoti viską, ką regėjo savo akimis, ir grįžtame su neįkainoja- 
mu lobiu - įrašais, kuriuos keblu iššifruoti, nes tenykščiai labai 
savotiškai kalba. Pašnekesio pradžioje stengiasi išvengti kalbų 


apie burtus, senių paistalai, sako jie, niekas jais nebetiki; tur- 

būt bijo raganių, jų vadinamų žiniuoniais, arba nenori pagar- 
sėti kaip prietaringi, tačiau Manuelis pamažu juos prakalbina, 


griebdamasis gudrybių ir obuolių degtinės. 


Niršdama ant viso pasaulio, milžino žingsniais atlėkė stipri kaip 
niekad audra. Pratrūko žaibais, griausmais ir pašėlusiu vėju, pa- 
sinešusi lietuje paskandinti mūsų namą. Atsiplėšę nuo lubų sijų, 
trys šikšnosparniai pasiuto daužytis po kambarį, aš puoliau su 
šluota vyti jų lauk, o katinas Paikutis bergždžiai bandė sugrieb- 
ti juos nagais virpančioje žvakių šviesoje. Jau kelios dienos, kai 
sugedo generatorius, nežinia, kada teiksis pasirodyti „visų galų 
meistras, jeigu apskritai teiksis pasirodyti, niekas to nežino, 
šiame krašte niekas nežiūri į laikrodį. Čilėje visų galų meistrais 
vadinami žmonės, mokantys ką nors sutaisyti su replėmis ir 
viela, tačiau saloje tokių nėra, mums tenka kviestis iš kitur, bet 
anie niekada neskuba, kaip ir dera aukštiems pareigūnams. Au- 
dra griaudėjo kurtinamai, atrodė, tarsi uolos riedėtų, dundėtų 
tankai, žlegėtų nuo bėgių nušokę traukiniai, kauktų vilkai, ir 
staiga iš žemės gelmių išsiveržė aimana. „Žemės drebėjimas, 
Manueli!“ Bet jis kuo ramiausiai skaitė, pasišviesdamas ant 
kaktos pririštu kalnakasio žibintuvėliu. „Vėjas, ir tiek, mergele, 
per žemės drebėjimą puodai krinta ant grindų.“ 

Tuo metu, visa pažliugusi, su plastikiniu ponču ir Žvejo 
batais, atbėgo Asusena Korales prašyti pagalbos — jos tėvui la- 
bai bloga. Šėlstant audrai, neveikė mobilieji telefonai ir buvo 
neįmanoma nukakti į kaimelį. Manuelis apsivilko neperšlam- 
pamą lietpaltį, užsimaukšlino kepurę, apsiavė batus, pasiėmė 
žibintą ir susirengė eiti. Aš išlėkiau iš paskos — nė neketinau 


likti viena su šikšnosparniais, kaukiant viesului. 

Koralesų troba buvo netoliese, bet užtrukome ištisą šimt 
metį tamsoje stengdamiesi įveikti tą atstumą, kiaurai permerk- 
ti žliaugiančios liūties, klampodami per purvą ir grumdamiesi 
su vėju, stumiančiu priešinga kryptimi. Kartais man dingoda- 
vosi, kad pasiklydome, bet staiga priešaky sušviesavo gelsvas 
Koralesų lango atšvaitas. 

Troba, kur kas mažesnė už mūsiškę, tik gerokai apgriu- 
vusi, vos laikėsi, pokšint nuplėštoms lentoms, tačiau viduje 
buvo ramu. Dviem parafininiams žibintams švyksant, išvydau 
sugrioztus senus baldus, pintines verpti paruoštų vilnų, krū- 
vas bulvių, puodus, ryšulius, ant ištemptos vielos padžiautus 
drabužius, po varvančiomis lubomis sustatytus kibirus ir net 
narvus su triušiais ir vištomis, kurių tokią naktį nevalia palik- 
ti lauke. Viename kampe ant altorėlio prie gipsinės Švenčiau- 
siosios Mergelės statulėlės ir dvasiškojo tėvo Urtado, čiliečių 
šventojo, paveikslo degė žvakė. Ant sienų kabojo kalendoriai, 
įrėmintos nuotraukos, pašto atvirukai ir ekoturizmo skrajutės, 
suaugusiųjų mitybos vadovėlis. 

Karmelas Koralesas buvo augalotas vyras, dailidė ir lai- 
vų statytojas, tačiau palaužtas alkoholio ir diabeto, jau seniai 
niokojusio organizmą. Iš pradžių nekreipė dėmesio į ligos 
požymius, vėliau žmona ėmėsi jį gydyti česnakais, žaliomis 
bulvėmis ir eukaliptų lapais, o kai Liliana Trevinjo liepė jam 
važiuoti į Kastro ligoninę, buvo jau per vėlu. Pasak Eduvichi- 
sės, daktarai tik pakenkė. Koralesas nė neketino keisti gyveni- 
mo būdo: gėrė, kaip gėręs, skriaudė šeimą, kol pagaliau pernai 
gruodį jam amputavo koją. Dabar nesugeba pasivyti vaikaičių 
ir duoti diržų, bet Eduvichisė paprastai vaikšto su pamušta 
akimi, ir niekas į tai nekreipia dėmesio. Manuelis man patarė 
nesikišti, nes Eduvichisei neišeitų į sveikatą, į smurtą šeimoje 


tebežiūrima pro pirštus. 

Ligonio lova stovėjo prie malkomis kūrenamos krosnies. Iš 
gandų, girdėtų apie Karmelą Koralesą, apie muštynes, kurias 
sukeldavo pasigėręs, apie tai, kaip skriausdavo šeimą, įsivaiz- 
davau tokį baubą, bet lovoje gulėjo bejėgis senukas, sulysęs, 
kaulėtas, primerktomis akimis, ir išsižiojęs kriokavo, lyg mir- 
timi vaduodamasis. Buvau įsitikinusi, kad diabetikams visada 
leidžiamas insulinas, bet Manuelis davė jam kelis šaukštus me- 
daus, ir tai drauge su Eduvichisės maldomis ligoniui padėjo. 
Asusena mums užplikino puodelį arbatos, mes gėrėme tylėda- 


mi, laukdami, kada nurims audra. 


Kai paryčiais apie ketvirtą valandą mudu su Manueliu grįžome 
namo, krosnis buvo neseniai užgesusi, troboje šalta. Jis nuėjo 
atnešti malkų, o aš tuo metu uždegiau žvakes ir užkaičiau ant 
parafininės viryklėlės vandens ir pieno. Mane krėtė drebulys, 
ir ne tiek nuo šalčio, kiek nuo nakties įvykių: audra, šikšnos- 
parniai, merdėjantis žmogus ir tai, ką jaučiau Koralesų namuo- 
se, kažką nesuvokiama, pragaištinga, lyg kokį priešiškumą. 
Jeigu tai tiesa, kad sienos sugeria šeimos gyvenimą, Koralesų 
namuose tvyro blogis. 

Manuelis greitai užkūrė ugnį, padžiovėme šlapius drabu- 
žius, apsivilkome pižamas, apsimovėme storas puskojines ir įsi- 
supome į čilojietiškas antklodes. Prisiglaudę prie krosnies, at- 
sigėrėme — jis arbatos, aš pieno, paskiau jis patikrino langines, 
ar vėjas jų neatplėšė, pripylė man į šildyklę karšto vandens, 
nunešė į mano kambarį ir išėjo. Girdėjau, kaip jis eina į tu- 
aletą, paskiau atsigula. Klausiausi paskutinių audros atgarsių, 
tolstančios perkūnijos ir pamažu malštančio vėjo. 

Stengiausi visaip slopinti nakties baimę, tačiau tai nepadė- 


jo. Atvykusi į Čiloję, pasveikau kūnu ir siela, bet ėmė kamuoti 

nemiga, o vaistų gerti nenorėjau. Maikas O'Kelis mane per- 
spėjo, kad buvę narkomanai labai negreitai pradeda vėl nor- 
maliai miegoti. Vakare vengiu kofeino ir stiprių jaudulių, kaip 
antai: knygų ir kino filmų su smurto scenomis, kad nakčia 
netektų už tai atkentėti. Prieš guldama išgeriu stiklinę šilto 
pieno su medumi ir cinamonu, stebuklingų vaistų, kurių man 
paruošdavo Tėvukas, kai buvau maža, ir Eduvichisės ramina- 
mosios arbatos: liepžiedžių, šeivamedžio žiedų, mėtų ir naš- 
laičių, tačiau nors ir ką daryčiau, nors eičiau gulti kuo vėliau- 
siai ir skaityčiau tol, kol imtų merktis akys, nemigos nesugebu 
apgauti, ji nepermaldaujama. Daug naktų savo gyvenime esu 
praleidusi be miego, anksčiau skaičiuodavau avis, dabar skai- 
čiuoju juodakakles gulbes arba baltapilvius delfinus. Tamsoje 
slenka valandos, pirma, antra, trečia nakties, klausausi namų 
kvėpavimo, vaiduoklių kuždesių, pabaisų krebždėjimo po lova, 
baimindamasi dėl savo gyvybės. Mane kamuoja įprasti prie- 
šai: skausmas, netektys, pažeminimas, nerami sąžinė. Uždegti 
šviesą — vadinasi, prisipažinti pralaimėjus, tuomet nemiegosiu 
iki pat ryto, nes su šviesa namai ne tik kvėpuoja, bet ir bruz- 
da, krebžda, pučiasi, pampsta, ima šmėseliuoti vaiduokliai, su- 
krunta baubai. Šioji tikriausiai bus viena iš tų begalinių naktų, 
per daug būta įspūdžių, per vėlai atsigulta. Taip begulint po 
kalnu antklodžių ir bestebint praplaukiančias gulbes, gretima- 
me kambaryje išgirdau — jau nebe pirmą kartą — per miegus 
blaškantis Manuelį. 

Kažkas sužadina jam tuos košmarus, tai, kas susiję su jo 
praeitimi ir turbūt su šios šalies praeitimi. Internete aptikau 
įdomių dalykų, gal ir reikšmingų, tačiau apgraibom, nieko ti- 
kra neužčiuopdama. Viskas prasidėjo tada, kai bandžiau ieškoti 


Žinių apie pirmąjį Ninės vyrą Felipę Vidalį ir netyčia užkliuvau 

už 1973 metų karinio perversmo, kita vaga pakreipusio Manu- 
elio gyvenimą. Aptikau keletą Felipės Vidalio straipsnių apie 
septintojo dešimtmečio Kubą — tai buvo vienas iš nedaugelio 
Čilės žurnalistų, rašiusių apie revoliuciją, — ir kelis jo repor- 
tažus iš įvairių pasaulio kraštų: matyt, daug keliavo. Keliems 
mėnesiams praslinkus po karinio perversmo, jis dingo, tik tiek 
ir būta internete. Buvo vedęs, turėjo sūnų, bet vardų neminėta. 
Klausiau Manuelį, kur susipažino su Felipe Vidaliu, ir jis sau- 
sai man atsakė, kad nenori apie tai kalbėti, bet man dingojas, 
jog šių vyrų likimai tikriausiai kaip nors susiję. 

Čilėje daug žmonių netikėjo karinės diktatūros žiauru- 
mais, kol paskutiniajame amžiaus dešimtmetyje pasirodė ne- 
paneigiamų įrodymų. Pasak Blankos, niekas jau negali ginčyti, 
jog būta piktnaudžiavimo, tačiau netrūksta žmonių, kurie tai 
bando pateisinti. Nevalia prašnekti šia tema girdint jos tėvui 
ar kitiems Šnakių šeimos nariams, kuriems praeitis amžinai 
palaidota, kariuomenė išgelbėjo šalį nuo komunizmo, pada- 
rė tvarką, likvidavo ardomuosius elementus ir atkūrė laisvąją 
rinką, suteikusią gerovę ir privertusią iš prigimties tingius či- 
liečius imtis darbo. Žiaurumai? Kare jų neišvengsi, o tai būta 


karo prieš komunizmą. 


Ką tąnakt sapnavo Manuelis? Man vėl vaidenosi kraupios šmė- 
klos, lankančios jį sapnuose, šmėklos, taip išgąsdinusios mane 
iš pradžių. Galiausiai atsikėliau ir, laikydamasi sienų, apgrai- 
bomis nusėlinau iki jo kambario, žerplėjančios krosnies at- 
švaitų taip silpnai apšviestą, kad vos ryškėjo baldų apybraižos. 
Niekada nebuvau kojos kėlusi į tą kambarį. Gyvenome glau- 


džiai: jis man padėjo, kai sirgau kolitu, o tai labai intymi liga, 

susiduriame vonios kambaryje, kartą net pamatė mane nuogą, 
kai netyčia išėjau iš dušinės, tačiau jo kambarys - draudžiama 
teritorija, kur nekviesti gali įeiti nebent Paikutis ir Gudrutis. 
Kodėl taip pasielgiau? Norėjau jį pažadinti, kad nesikamuotų, 
apgauti nemigą ir užmigti šalia jo. Tik tiek, bet suvokiau, jog 
žaidžiu su ugnimi, juk jis vyras, o aš moteris, nors ir jaunesnė 
penkiasdešimt dvejais metais. 

Mėgstu žiūrėti į Manuelį, vilkėti jo padėvėtą švarką, vo- 
nios kambaryje uosti jo muilą, klausytis jo balso. Man patin- 
ka jo ironija, pasitikėjimas savimi, tyli draugija, patinka tai, 
kad jis nenumano, kaip jį myli žmonės. Nejaučiu jam ypatingo 
potraukio, nieko panašaus, tik nuoširdžiai jį myliu, taip nuo- 
širdžiai, jog sunku žodžiais išreikšti. Tiesą pasakius, ne tiek 
daug turiu, ką galėčiau mylėti: Ninę, tėtį, Snieguolę, dar du 
žmones Las Vegase, nė vieno Oregone, išskyrus vikunijas, ir 
dar vieną kitą žmogų, itin kritusį į širdį šioje saloje. Priėjau 
prie Manuelio, nesistengdama kuo tyliau laikytis, įsliuogiau į 
lovą, apsikabinau prisiglaudusi prie nugaros, įspraudžiau kojas 
tarp jo kojų ir įbedžiau nos; jam į sprandą. Jis nekrustelėjo, 
nors pajutau, kad pabudo, nes virto marmuro luitu. „Atsipalai- 
duok, žmogau, atėjau tik pakvėpuoti drauge su tavimi“, — tiek 
tesusivokiau pasakyti. Taip ir gulėjome kaip sena sutuoktinių 
pora, sutartinai kvėpuodami, mėgaudamiesi antklodžių šilu- 
ma, savo kūnų šiluma. Miegojau kietai kaip anais laikais, kai 
miegodavau tarp senelių. 

Manuelis pažadino mane, atnešęs puodelį kavos ir skrebu- 
čių. Audra nutolo, ore palikdama gaivą, šviežią drėgnos me- 
dienos ir druskos kvapą. Ryto saulei nutvieskus trobą, nakties 
Įvykiai atrodė lyg slogutis. Manuelis buvo nusiskutęs, drėgnais 


plaukais, apsirengęs kaip paprastai: nelygintomis kelnėmis, 

marškinėliais uždaru kaklu, per alkūnes išdilusiu švarku. Pa- 
davė man padėklą ir atsisėdo šalia. 

— Atsiprašau. Niekaip negalėjau užmigti, o tave kankino 
košmarai. Manding, kvailai pasielgiau, ateidama į tavo kam- 
barį... — prabilau. 

— Be abejo. 

— Būk geras, Manueli, nenutaisyk senmergės minos. Galė- 
tum pamanyti, kad padariau siaubingą nusikaltimą. Nei išža- 
ginau tave, nei ką. 

— Nieko baisaus, - atsiliepė jis rimtu veidu. 

— Ar galėčiau tave kai ko paprašyti? 

— Nelygu ko. 

— Aš žiūriu į tave kaip į vyrą, nors tu ir pagyvenęs. Bet tu 
elgiesi su manimi kaip su savo katinais. Tu nežiūri į mane kaip 
į moterį, tiesa? 

— Žiūriu į tave kaip į tave, Maja. Todėl prašau, kad niekada 
negultum į mano lovą. Niekada. Sutarta? 


— Sutarta. 


Šioje bukoliškoje Čilojės saloje ankstesnis mano blaškymasis 
man atrodo nesuprantamas. Nesuvokiu, kodėl andai nenu- 
stygau vietoje, šokinėjau nuo vieno dalyko prie kito, amžinai 
kažko ieškodama ir nežinodama ko; negaliu aiškiai prisiminti 
pastarųjų trejų metų paskatų ir pojūčių, lyg anoji Maja Vidal 
būtų buvusi kita moteris, nepažįstamoji. Aptariu tai su Manu- 
eliu per mūsų retus daugiau ar mažiau nuoširdžius pokalbius, 
kai esame vieni du, kai lauke lyja, kai dingsta elektra ir jis ne- 
begali įgulti į savo knygas ir išvengti mano tauškalų, ir jis man 


aiškina, kad prie adrenalino priprantama, žmogus pamėgsta 

gyventi kaip ant žarijų, negali apsieiti be melodramos, nes 
melodrama vis įdomiau nei pilka kasdienybė. Pasak jo, mano 
metų jaunimas bodisi dvasios ramybe, o aš esanti tokio am- 
žiaus, kai ieškoma nuotykių, tremtis į Čiloję — tai tik trumpa 
atvanga, tokiai kaip aš toks gyvenimo būdas svetimas. „Vadi- 
nasi, tavo žodžiais tariant, kuo greičiau išsinešdinsiu iš tavo 
namų, tuo bus geriau, ar ne?“ — paklausiau. „Tau bus geriau, 
Maja, ne man“, — atsakė jis. Tikiu, nes man išvykus šis žmogus 
pasijus vienišesnis už moliuską. 

Kas be ko, prie adrenalino priprantama. Oregone buvo ke- 
letas paauglių, lemtingai susitaikiusių su savo negalia. Laimė 
kaip muilas, slysta iš rankų, bet bėdų sunku nusikratyti, jos 
prikimba kaip dagiai, dygios, kietos. Akademijoje elgiausi kaip 
rusiškame romane: buvau bjauri, nevalyva ir pikta, apgaudi- 
nėjau ir skaudinau mane mylinčius žmones, mano gyvenimas 
buvo suknistas. Šioje saloje, priešingai, beveik visada manau, 
kad esu gera, lyg pakeitusi gyvenamąją vietą drauge būčiau 
pati pasikeitusi. Čia, išskyrus Manuelį, niekas nežino mano 
praeities; žmonės manimi pasitiki, mano, kad esu atostogau- 
janti moksleivė, atvykusi padėti Manueliui, laiko mane papras- 
ta ir sveika mergina, plaukiojančia ledinėje jūroje ir kaip vyras 
žaidžiančia futbolą, žodžiu, puskvaiše gringe. Nė neketinu jų 
nuvilti. 

Kartais, kai kankina nemiga, ima graužti sąžinė dėl viso to, 
ką esu padariusi, bet nurimsta paryčiais, kai pakvimpa krosny- 
je degančiomis malkomis, kai Fakinas kepšteli letena, prašyda- 
mas išleisti į lauką, ir alergijos kamuojamas kosčioja Manuelis, 
eidamas į vonios kambarį. Atsibundu, žiovauju, rąžausi lovoje 
ir atsidūstu patenkinta. Nebūtina atsiklaupus muštis į krūtinę 


nei ašaromis ir krauju atgailauti dėl savo nuodėmių. Kaip saky- 

davo Tėvukas, gyvenimas — tai gobelenas, kurį audžiame kas 
dieną gausybe įvairiaspalvių gijų, storų ir tamsių, plonyčių ir 
ryškių, tinka bet kokios gijos. Mano iškrėstos kvailystės jaus- 
tos į tokį gobeleną, ir ne;manoma jų panaikinti, tačiau nėra 
ko atgailauti visą gyvenimą. Kas padaryta — padaryta; reikia 


žiūrėti į priekį. 


Čilojėje nėra jokios priežasties nevilčiai. Šiuose iš kiparisų su- 
ręstuose namuose širdis nurimsta. 

2008 metų birželį užbaigiau savo programą Oregono aka- 
demijoje, kur buvau įkliuvusi ilgam laikui. Būčiau galėjusi po 
kelių dienų pasprukti pro siaurus vartus ir ilgėčiausi tik vi- 
kunijų ir Stivo, akademijos merginų mėgstamiausio patarėjo. 
Kaip ir visos merginos, buvau lyg ir įsimylėjusi jį, bet pernelyg 
išdidi, kad prisipažinčiau. Merginos naktį slapčia įsmukdavo į 
jo kambarį ir, mandagiai išprašytos, grįždavo į savo lovą; Sti- 
vas genialiai mokėjo jomis nusikratyti. Pagaliau laisva. Būčiau 
galėjusi grįžti į normalių Žmonių pasaulį, ligi soties klausytis 
muzikos, žiūrėti kino filmus, skaityti draudžiamas knygas, už- 
siregistruoti visų mūsų, akademijos auklėtinių, geidžiamame 
feisbuke, kuris tuomet buvo socialinių tinklų naujovė. Daviau 
sau žodį kol gyva nekelti kojos į Oregono valstiją. 

Pirmą kartą per tuos mėnesius prisiminiau Sarą ir Debę, 
svarstydama, ką jos dabar veikia. Tikriausiai baigė viduri- 
nę mokyklą ir ieško darbo, nes vargu ar stojo į koledžą — per 
skystos smegenys. Debei visada sunkiai sekėsi mokslas, o Sara 
turėjo per daug visokių bėdų: jeigu neišsigydė bulimijos, vei- 
kiausiai nukeliavo į kapus. 

Vieną rytą Endžė, pakvietusi mane pasivaikščioti po pu- 


šyną, — įtartina, nes tai jai nebūdinga, — išdėstė man, kad pa- 

tenkinta mano pažanga, kad aš moku dirbti pati viena, kad 
akademija man tik padėjo ir kad dabar galėčiau stoti į univer- 
sitetą, nors ir esama žinių spragų. „Ne spragų, o bedugnių“, — 
įsiterpiau aš. Į įžūlią mano pastabą ji atsakė šypsena ir priminė, 
kad jos pareiga — ne mokslo žinias teikti, tai atlieka bet kuri 
mokymo įstaiga, o siekti kur kas svarbesnio tikslo — įskiepy- 
ti jaunimui pareigos jausmo suvokimą, kad jam būtų lengviau 
panaudoti vidinį savo potencialą. 

— "Tu subrendai, Maja, ir tai svarbiausia. 

— Tavo teisybė, Endže. Kai buvau šešiolikos, mano gyveni- 
mo tikslas buvo ištekėti už senio milijonieriaus, nunuodyti jį ir 
paveldėti jo turtą, o dabar, priešingai, ketinu auginti vikunijas 
ir jomis prekiauti. 

Jai tai nepasirodė sąmojinga. Apylankomis pasiūlė man va- 
sarą padirbėti akademijoje sporto instruktore ir padėjėja amatų 
dirbtuvėje, vėliau, rugsėjį, galėčiau iškart stoti į koledžą. Pri- 
dūrė, kad, kaip žinia, tėtis skiriasi su Sjuzena ir gauna pasky- 
rimą į Artimųjų Rytų oro linijas. 

— Tavo padėtis sudėtinga, Maja, nes pereinamuoju laiko- 
tarpiu tau reikia pastovumo. Čia tu saugi, o Berklyje nesilaiky- 
si drausmės. Nepatartina grįžti į ankstesnę aplinką. 

— Gyvensiu su močiute. 

— Tavo močiutė jau nebe to amžiaus, kad... 

— Tu jos nepažįsti, Endže! Energijos ji turi daugiau nei Ma- 
dona. Ir nevadink jos močiute, nes jai labiau tinka toks vardas 
kaip Donas Korleonė, arba Krikštatėvis. Ninė auklėjo mane 
sprigtais į galvą. Kokios dar drausmės bereikia? 

— Palikim ramybėje tavo močiutę, Maja. Du ar trys mė- 
nesiai, kuriuos praleisi šičia, gali nulemti tavo gyvenimą. Pa- 


svarstyk prieš atsakydama. 

Tuomet supratau, kad tėtis sudarė su ja sutartį. Mudu su juo 
niekada nebuvome itin artimi, vaikystėje jo beveik nemačiau, 
jis taip susitvarkė, kad būtų kuo toliau nuo manęs, o tuo metu 
su manimi kariavo Ninė ir Tėvukas. Mirus seneliui ir užgriu- 
vus bėdoms, jis įgrūdo mane į Oregoną ir nusiplovė rankas. 
Dabar, patogiai įsitaisęs, skraidė į Artimuosius Rytus. Kuriems 
galams mane pagimdė? Reikėjo atsargiau mylėtis su Laplandi- 
jos princese, juo labiau kad nei vienas, nei kitas nenorėjo vaikų. 
Manding, ir anais laikais būta sargių. Visos tos mintys viesulu 
praskriejo man galvoje, ir beregint priėjau prie išvados, jog be- 
prasmiška jam priešgyniauti ar bandyti derėtis, nes buvo už- 
sispyręs kaip asilas, kai įsikaldavo ką nors į galvą, prireikdavo 
ieškoti kitos išeities. Buvau aštuoniolikos, ir pagal įstatymą jis 
negalėjo manęs priversti likti akademijoje, todėl susiuostė su 
Endže, kurios nuomonė prilygo nuosprendžiui. Jeigu imčiau 
maištauti, būčiau paskelbta netinkamo elgesio ir, psichiatrui 
parašu patvirtinus nutartį, prievarta palikta čia arba perkelta 
kitur pagal kokią nors programą. Priėmiau Endžės pasiūlymą 
taip staigiai, kad kam nors kitam, ne taip pasitikinčiam savo 
galia, kiltų įtarimas, ir beregint puoliau ruoštis taip ilgai atidė- 


liotam pabėgimui. 


Antrąją birželio savaitę, kelioms dienoms prabėgus po pasi- 
vaikščiojimo po pušyną su Endže, vienas moksleivis rūkyda- 
mas sporto salėje sukėlė gaisrą. Nuo numestos nuorūkos užsi- 
degė čiužinys, ir, prieš įsijungiant gaisro signalui, liepsnos jau 
laižė lubas. Tokio šiurpaus ir podraug smagaus dalyko nebuvo 
atsitikę nuo pat akademijos įsteigimo dienos. Tuo metu, kai 


instruktoriai ir sodininkai tempė vandens žarnas, jaunimas, 

naudodamasis proga, išsilakstė į visas puses, džiaugsmingai 
liuoksėdamas ir klykaudamas, išliedamas per ilgus savianali- 
zės mėnesius susikaupusią energiją, ir, kai pagaliau atvažiavo 
policija ir gaisrininkai ir išvydo kraupų vaizdą, pasitvirtino 
paplitusi nuomonė, jog tai šėlstančių pamišėlių prieglauda. 
Gaisras išsiplėtė, grasindamas artimiausiems miškams, ir gais- 
rininkai pagalbon iškvietė lėktuvą. Paaugliai dar labiau įsišėlo, 
neklausydami savo vadovų ir lakstydami po cheminių putų 
čiurkšlėmis. 

Buvo nuostabus rytmetis. Gaisro dūmams dar nespėjus už- 
temdyti padangės, buvo šilta ir giedra, idealus oras pabėgti. 
Pirmiausia turėjau gelbėti vikunijas, kurių per sumaištį niekas 
neprisiminė, ir sugaišau visą pusvalandį, stengdamasi išginti iš 
gardo: stovėjo kaip supančiotos iš baimės, užuodusios svilėsių 
tvaiką. Galiausiai man dingtelėjo mintis sudrėkinti vieną kitą 
porą marškinėlių ir užmauti joms ant galvų, taip pavyko nu- 
tempti jas į teniso aikštelę, kur jas pririšau ir palikau su gob- 
tuvais. Paskui nudūmiau į miegamąjį, sukimšau į kuprinę visa, 
kas reikalinga, — Tėvuko nuotrauką, vieną kitą drabužį, du 
energinius batonėlius ir butelį vandens, — apsiaviau geriausiais 
bateliais ir nukūriau į mišką. Tai buvo anaiptol ne akimirkos 
impulsas, ištisus šimtmečius laukiau tos progos, tačiau, metui 
atėjus, išlėkiau be jokio apgalvoto plano, be tapatybės kortelės, 
be žemėlapio ir pinigų, vien akstinama beprotiškos minties iš- 
rūkti kelioms dienoms ir taip pagąsdinti tėvą, kad jis niekada 
to nepamirštų. 

Endžė palaukė dvi paras ir tik tada paskambino mano ar- 
timiesiems, nes akademijos auklėtiniams buvo įprasta kartais 
dingti kuriam laikui: jie išbėgdavo į greitkelį, prašydavo pa- 


vėžėti iki artimiausio kaimelio už trisdešimties kilometrų, pa- 

simėgaudavo laisve ir patys sugrįždavo, nes neturėjo kur eiti, 
arba juos sugrąžindavo policija. Pabėgimai buvo tokie įprasti, 
ypač naujokų, jog buvo laikomi kaip sveiko proto įrodymas. 
Tik sergantieji abulija ir depresija nuolankiai taikydavosi su 
nelaisve. Kai tik gaisrininkai įsitikino, kad nė vienas žmogus 
nenukentėjo, manęs niekas per daug ir nepasigedo, tačiau kitą 
rytą, kai gaisro sukeltas susijaudinimas nugulė pelenais, pra- 
dėta manęs ieškoti kaimelyje ir paieškos būriai ėmė šukuoti 


miškus. Tuo metu jau buvau laimėjusi keliolika valandų. 


Nesuvokiu, kaip galėjau be kompaso orientuotis tame pušų 
okeane ir, eidama lankstais, nusigauti iki greitkelio. Tiesiog 
pasisekė, kitaip vargu ar įmanoma būtų paaiškinti. Mano ma- 
ratonas truko keliolika valandų, išbėgau rytą, sulaukiau vaka- 
ro ir nakties. Pasruvusi prakaitu, keliskart stabtelėjau atsigerti 
vandens ir krimstelėti energinių batonėlių ir kūriau toliau, kol 
sutemus teko sustoti. Įsitaisiau tarp medžio šaknų, melsdama 
Tėvuką priraišioti lokius: čia jų devynios galybės, ir jie tokie 
įžūlūs, kad kartais atsibasto prie akademijos ieškotis maisto, 
nė kiek nesibaimindami Žmonių. Stebėdavome juos pro lan- 
gus, bet niekas nedrįsdavo jų nuvyti, kai jie vartydavo šiukš- 
lių konteinerius. Bendravimas su Tėvuku, nepagaunamas kaip 
akimirksnis, man gydantis akademijoje buvo gana nepastovus. 
Iš pradžių, iškart po mirties, esu tikra, jis rodydavosi man: 
matydavau tai kur nors tarpdury, tai priešais ant šaligatvio, 
tai restorane už lango. Jo neįmanoma neatpažinti, tokių kaip 
Tėvukas daugiau nėra, nei juodaodis, nei baltasis, elegantiš- 
kas kaip niekas kitas, išvaizdus, su pypke, akiniais auksiniais 


rėmeliais ir Borsalino skrybėle. Vėliau įklimpau į kvaišalus ir 

alkoholį, vis giliau ir giliau, vaikščiojau aptemusia sąmone ir jo 
nebemačiau, bet kai kada, man regis, jis būdavo greta: jausda- 
vau į nugarą įsmeigtą jo žvilgsnį. Pasak Ninės, jeigu nori ben- 
drauti su dvasiomis, turi laikytis labai ramiai, tylomis, tuščioje 
švarioje erdvėje, kur nėra laikrodžių. „Kaip tu išgirsi Tėvuko 
balsą, jeigu amžinai vaikščioji įsikišusi į ausis ausinuką?“ — 
priekaištaudavo ji. 

Tą naktį, viena atsidūrusi miške, vėl patyriau nesuvokiamą 
baimę, kamavusią vaikystėje nemigos naktimis, vėl apipuolė 
tie patys baubai, gąsdindavę senelių namuose. Tik kieno nors 
prisiglaudimas ir šiluma padėdavo man užmigti, kieno nors, 
didesnio ir stipresnio už mane: Tėvuko, šuns - bombų ieškoto- 
jo. „Tėvuk, Tėvuk!“ — pašaukiau, aidžiai dunksint širdžiai krū- 
tinėje. Stipriai užsimerkiau, užsikimšau ausis, kad neregėčiau 
judančių šešėlių ir negirdėčiau grėsmingų garsų. Užsnūdau, 
bet tikriausiai miegojau labai trumpai, pabudau tarp medžių 
kamienų tvykstelėjus ryškiai šviesai. Paglūdojau stengdamasi 
atsipeikėti ir paspėliojau, kad tai veikiausiai automobilio žibin- 
tai, kad netoliese kelias; tuomet pašokau klykdama iš džiaugs- 


mo ir puoliau bėgti. 


Prieš kelias savaites prasidėjo mokslo metai, ir dabar einu mo- 
kytojos pareigas, bet atlyginimo negaunu. Už pastogę ir sve- 
tingumą Manueliui Arijasui atsilyginsiu savotiškais mainais. 
Aš dirbu mokykloje, o teta Blanka, užuot mokėjusi man atly- 
ginimą, atsiteisia Manueliui malkomis, rašomuoju popieriumi, 
benzinu, auksiniu likeriu ir kitokiomis gėrybėmis, pavyzdžiui, 
kino filmais, nerodomais kaimelyje todėl, kad neturi subtitrų 


arba „nepadorūs“. Cenzūruoja ne ji, o miestiečių taryba, „nepa- 

doriais“ laikanti amerikinius filmus, kuriuose daug sekso. Į šią 
kategoriją nepakliūva Čilės filmai, kuriuose aktoriai paprastai 
dulkinasi nuogi klykdami visa gerkle, bet šioje saloje žiūrovai 
nėmaž dėl to nesijaudina. 

Mainai — svarbiausia ūkinės veiklos dalis šiose salose, 
mainoma žuvys į bulves, duona į malkas, vištos į triušius, už 
daugelį paslaugų atsilyginama produktais. Motorlaiviu plau- 
kiojantis gydytojas, kuriam neželia barzda, irgi neima pinigų, 
nes priklauso Sveikatos apsaugos ministerijos sistemai, tačiau 
pacientai jam atsilygina vištomis arba audiniais. Niekas ne- 
nurodo kainos, bet visi atmintinai žino vertę. Sistema veikia 
sklandžiai, apie skolas neužsimena nei pirkėjas, nei pardavė- 
jas. Tie, kurie gimę ne salose, niekada nesugebės permanyti 
mainų subtilumo ir sudėtingumo, tačiau aš išmokau atsiteisti 
už nesuskaitomą gausybę puodelių matės ir kitokios arbatos, 
kuria esu vaišinama. Iš pradžių nežinojau, ką daryti, nes buvau 
vargšė kaip niekad, net elgetaudama turėdavau daugiau pini- 
gų, bet veikiai susivokiau, jog čionykščiai man dėkingi už tai, 
kad žaidžiu su jų vaikais arba donjai Lusindai padedu dažyti ir 
vynioti vilnonius siūlus. Donja Lusinda tokia sena, kad niekas 
nebeprisimena, ar ji turėjo šeimą, ir visi paeiliui ja rūpinasi; 
ji — salos proproprosenė, vis nesudeda rankų, sodina bulves ir 
prekiauja vilnoniais siūlais. 

Už paslaugas nebūtina atsiteisti tiesiogiai, galima atsilygin- 
ti vadinamuoju karambolio metodu, kaip, man dirbant moky- 
kloje, Blanka atsiskaito su Manueliu. Kartais karambolis būna 
dvigubas arba trigubas: Liliana Irevinjo gauna gliukozamino 
artritu sergančiai Eduvichisei Korales, ši mezga vilnones ko- 
jines Manueliui Arijasui, o jis Kastro knygyne savo „National 


Geographic“ egzempliorius keičia į moteriškus žurnalus ir ati- 

duoda juos Lilianai Trevinjo, kai ši atveža vaistų Eduvichisei, 
ir taip sukasi mainų ratas. Na, o kalbant apie gliukozaminą, 
reikia pripažinti, jog Eduvichisė ima jį nenoromis, kad neį- 
žeistų slaugytojos, nes geriausias ir vienintelis vaistas nuo ar- 
trito — plakimas dilgėlėmis ir bičių įgėlimai. Nenuostabu, kad 
žmonės čia taip greit susensta, vartodami tokius drastiškus 
vaistus. Be to, kaulai kenčia nuo vėjo ir šalčio, o sąnarius gelia 
nuo drėgmės; kūnas alinasi bekasant bulves ir bežvejojant val- 
gomuosius moliuskus, o vaikams išvykus toli nuo namų - širdį 
spaudžia ilgesys. Kukurūzų degtinė ir vynas kuriam laikui nu- 
maldo liūdesį, bet galiausiai viršų ima nuovargis. Čia gyventi 


nelengva, ir mirtis daugeliui — tai lyg kvietimas poilsio. 


Prasidėjus pamokoms, gyvenimas man pasidarė įdomesnis. 
Anksčiau buvau gringutė, o dabar, kai mokau vaikus, esu teta 
Gringė. Čilėje suaugusieji vadinami tetomis ir dėdėmis, nors 
ir nepelnytai. Žodžiu, Manuelį turėčiau vadinti dėde, bet at- 
važiavusi to nežinojau, o dabar jau per vėlu pradėti. Leidžiu 
šaknis šioje saloje, niekada nebūčiau to įsivaizdavusi. 

Žiemą pamokos prasideda apie devintą ryto, nelygu, ar 
šviečia saulė, ar lyja. Aš bėgu į mokyklą ristele, lydima Fakino, 
bet jis lieka prie durų ir grįžta namo, o ten įleidžiamas į vidų. 
Diena prasideda Čilės vėliavos pakėlimu, visi išsirikiavę gie- 
dame himną — Zyroji Čile, tavo dangus žydras, tave gairina tyri 
vėjai ir t. t., - paskiau teta Blanka mums paskirsto dienos už- 
duotis. Penktadieniais skelbia geriausių ir blogiausių mokinių 
sąrašą ir kelia dvasią, rėždama pamokomą kalbą. 

Mokau vaikus anglų kalbos pradmenų — ateities kalbos, 
kaip sako teta Blanka, rodydama mums 1952 metais leistą 

knygą, kur lėktuvai sraigtiniai, o mamos, visos kaip viena švie- 
siaplaukės, gamina valgyti, avėdamos aukštakulniais bateliais. 
Taip pat mokau juos naudotis kompiuteriais, kurie puikiau- 
siai veikia, kai yra elektra, ir esu oficiali futbolo trenerė, nors 
tie geltonsnapiai žaidžia geriau už mane. Berniukų rinktinėje 
„Kaleučė“ vyrauja olimpinis įkarštis, nes su donu Lioneliu Šna- 
ke, kai jis padovanojo mums sportbačius, kirtau lažybų, kad 
rugsėjo mėnesį vyksiančiame moksleivių čempionate laimėsi- 
me pirmą vietą, o jei pralaimėsime — nusiskusiu galvą, ir tai 
mano futbolininkams būsiąs didžiausias pažeminimas. „Pin- 
koja“, mergaičių rinktinė, prastesnė, neverta jos nė minėti. 

Iš „Kaleučės“ kaip paliegėlis pašalintas Chuanitas Kora- 
lesas, pravardžiuojamas Nykštuku, nors bėgioja kaip kiškis ir 
nebijo, kai į jį pataiko kamuolys. Vaikai iš jo tyčiojasi ir, ištai- 
kę progą, jį muša. Pats vyriausias mokinys Pedras Pelančuga- 
jas, beveik kiekvienoje klasėje sėdėjęs po dvejus metus, visų 
nuomone, verčiau užsidirbtų pragyvenimą žvejodamas su savo 
dėdėmis, užuot alinęs savo menką protelį, mokydamasis rai- 
džių ir skaičių, kurių jam vis viena vargu ar prireiksią. Jis iš 
uiljičės indėnų genties, augalotas, tamsaus gymio, užsispyręs 
ir kantrus, gero būdo, bet niekas nedrįsta su juo ginčytis, nes, 
netekęs kantrybės, jis puola kaip traktorius. Teta Blanka pave- 
dė jam globoti Chuanitą. „Kodėl aš?“ — paklausė jis, nudelbęs 
akis. „Todėl, kad esi stipriausias.“ Paskiau pakvietė Chuanitą 
ir liepė padėti Pedrui atlikti užduotis. „Kodėl aš?“ — išstenėjo 
berniukas, retai ištariantis žodį. „Todėl, kad esi pažangiausias.“ 
Priėmusi tokią saliamonišką nutartį, išsprendė dvi bėdas: vieno 
vaiko skriaudimą ir kito prastą mokymąsi ir, be to, paskatino 
berniukus užmegzti tokią tvirtą draugystę, kad vėliau, turėda- 


mi abipusės naudos, jie tapo neišskiriami. 

Vidurdienį padedu patiekti Švietimo ministerijos apmoka- 
mus pietus: vištieną arba žuvį, bulvių, daržovių, desertą ir sti- 
klinę pieno. Pasak tetos Blankos, kai kuriems čiliečių vaikams 
tai vienintelis valgis per visą dieną, tačiau saloje to nepasitaiko: 
mes vargšai, bet valgio netrūksta. Mano pamaina baigiasi iš- 
kart po pietų; tuomet grįžtu namo kelias valandas padirbėti 
su Manueliu, o visą vakarą esu laisva. Kas savaitė penktadienį 
teta Blanka apdovanoja pavyzdingo elgesio mokinius — įteikia 
geltoną popieriaus lakštelį su savo parašu, liudijimą, kad jiems 
leidžiama išsimaudyti sūkurinėje vonioje, tai yra medinėje sta- 
tinėje su karštu vandeniu, pas dėdę Manuelį. Apdovanotus 
vaikus vaišiname puodeliu kakavos ir mano keptais sausainiais, 
vedame į dušinę nusiprausti su muilu, paskiau jie gali iki tam- 


sos žaisti sūkurinėje vonioje. 


Ta naktis Oregone paliko man neišdildomą žymę. Pasprukusi 
iš akademijos, visą dieną akiplotu bėgau per mišką, o galvoje 
dingsėjo vienintelė mintis įžeisti tėvą ir išsivaduoti nuo tera- 
peutų ir grupinių sesijų: iki gyvo kaulo nusibodo šleikštus jų 
mandagumas ir nešvankus geismas knaisiotis mano smegeni- 
nėje. Norėjau būti normali, ir tiek. 

Pažadinta netoliese praūžusio automobilio, šokau bėgti, 
skirdama į šalį šakas, kliūdama už krūmų ir šaknų, tačiau, kai 
pagaliau išpuoliau į plentą, buvusį už kokių penkiasdešimties 
metrų, žibintų šviesos buvo jau dingusios. Mėnesienoje ryškiai 
geltonavo linija, skirianti eismo juostas. Sumečiau, jog turėtų 
važiuoti daugiau automobilių, nes buvo dar palyginti anksti, 
ir neapsirikau — netrukus išgirdau kaukiant galingą variklį ir 


tolumoje išvydau du tviskančius žibintus, o jiems priartėjus pa- 


153 


LA BEL ALL SD E 


sirodė milžiniškas sunkvežimis sulig mano ūgiu didumo ratais 
ir dviem vėliavėlėmis, plazdančiomis abipus kabinos. Puoliau 
į priekį, beviltiškai mosuodama rankomis. Apstulbintas neti- 
kėtai išdygusios Žmogystos, vairuotojas ėmė staigiai stabdyti, 
bet gavau atšokti išsigandusi, nes milžinas iš inercijos pariedėjo 
dar kokių dvidešimt metrų, kol pagaliau sustojo. Pribėgau prie 
sunkvežimio. Vairuotojas iškišo galvą pro langelį ir žibintu- 
vėliu apšvietė mane nuo galvos iki kojų, svarstydamas, ar šita 
mergina negalėtų būti kokios plėšikų gaujos masalas, o gal tie- 
siog jam tai atsitiko pirmą kartą. Įsitikinęs, jog aplink nieko 
daugiau nematyti, ir išvydęs mano nelyginant Medūzos galvą 
įvairiaspalvėmis sruogomis išsidraikiusiais plaukais, nusirami- 
no. Turbūt nutarė, kad esu nepavojinga narkomanė, dar viena 
kvaišalų prisirijusi pusprotė. Mostelėjęs man ranka, atidarė ka- 
binos duris dešinėje pusėje, ir aš įsikeberiojau į vidų. 

Iš arti vyriškis pasirodė toks pats pasibaisėtinas kaip ir 
automobilis, didelis, galingas, sunkumų kilnotojo rankomis, 
berankoviais marškinėliais ir blankia arklio uodega, styran- 
čia iš po beisbolo kepuraitės, — šiurkštaus patino karikatūra, 
bet jau nebegalėjau trauktis. Lyg priešingybė jo grėsmingai 
išvaizdai prie veidrodėlio kabojo kūdikio batelis ir keli religi- 
nio turinio paveikslėliai. „Važiuoju į Las Vegasą“, — pareiškė 
jis. Pasakiau, kad važiuoju į Kaliforniją, ir pridūriau, jog man 
tinka ir Las Vegasas, nes Kalifornijoje manęs niekas nelaukia. 
Tai buvo antroji mano klaida; pirmoji buvo ta, kad įlipau į 
sunkvežimį. 

Ištisa valanda prabėgo klausantis energija trykštančio, lyg 
būtų pasikrovęs amfetamino, vairuotojo gyvo monologo. Jis 
plepėjo be galo, be krašto su kitais vairuotojais, laidydamas 


sąmojus ir pastabas apie orą, asfaltą, beisbolą, automobilius ir 

pakelės restoranus, o tuo tarpu evangelikų pamokslininkai visa 
gerkle per radiją pranašavo antrąjį Kristaus atėjimą. Jis rūkė 
be perstojo, prakaitavo, kasėsi, gėrė vandenį. Kabinoje buvo 
nepakenčiamai tvanku. Pasiūlė man vaišintis keptomis bul- 
vytėmis, kurių maišelis gulėjo ant sėdynės, ir kokakola, bet 
nepasidomėjo, nei kuo esu vardu, nei kaip nakčia atsidūriau 
vidury tuščio plento. Priešingai, išklojo viską apie save: esąs 
Rojus Fedžvikas, iš Tenesio, tarnavo kariuomenėje, kol atsitiko 
nelaimė ir teko išeiti į atsargą. Ortopedijos ligoninėje, kur pra- 
leido kelias savaites, pažino Jėzų. Šnekėjo tolydžio įterpdamas 
Biblijos ištraukas, o tuo metu aš veltui bandžiau atsipalaiduoti, 
į langelį atrėmusi galvą, kuo toliau atšlijusi nuo jo cigaretės; 
nuo įtempto bėgimo ištisą dieną kojas traukė mėšlungis ir per 


kūną bėgo nemalonūs šiurpuliai. 


Pavažiavęs gal aštuoniasdešimt kilometrų, Fedžvikas išsuko iš 
kelio ir sustojo prie motelio. Pavadinimas švytėjo išrašytas mė- 
lynomis lemputėmis, kai kurios buvo perdegusios. Nė gyvos 
dvasios, virtinė kambarių, automatas su gaivinamaisiais gėri- 
mais, telefono automato būdelė, sunkvežimis ir du automobi- 
liai, iš pažiūros stovintys čia nuo amžių amžinųjų. 

— Sėdžiu prie vairo nuo šeštos ryto, - pareiškė Fedžvikas. — 
Čia nakvosime. Lipk lauk. 

— Jeigu neprieštarauji, verčiau miegosiu sunkvežimyje, — at- 
sakiau prisiminusi, kad neturiu pinigų apsimokėti už kambarį. 

Kyštelėjęs pro mane ranką, žmogėnas atidarė pirštinių sky- 
relį ir ištraukė ketvirtį litro viskio ir pusiau automatinį pis- 
toletą. Griebė brezentinę rankinę, pasilenkė, pasisuko, atidarė 


dureles iš mano pusės ir liepė išlipti —- kad nereiktų gailėtis. 

— Mudu abu žinom, ko čia sustojom, kekšiuke. O gal tikė- 
jaisi pasivažinėt už dyką? 

Paklusau instinktyviai, nors Berklio vidurinėje per savigy- 
nos pamokas mus mokė, jog tokiomis aplinkybėmis geriausia 
griūti ant žemės ir klykti kaip skerdžiamai, nieku gyvu ne- 
klausyti užpuoliko. Sumečiau, kad žmogėnas raišas, kur kas 
mažesnis ir storesnis, nei atrodė sėdėdamas, tad galėčiau pa- 
sprukti, jis manęs tikrai nepavytų, bet mane sulaikė pistoletas. 
Fedžvikas įspėjo mano kėslus, stipriai suspaudė ranką ir beveik 
vilkte nuvilko prie registratūros langelio, apsaugoto storu sti- 
klu ir grotomis, pro angą įkišo keletą banknotų, gavo raktą ir 
užsisakė šešių skardinių dėžę alaus ir picą. Man nepavyko nei 
pamatyti tarnautojo, nei duoti jam ženklo — vairuotojas įsimi- 


klinęs užstojo mane storu savo liemeniu. 


Kone traiškydamas ranką savo gniaužtais, žmogėnas nutempė 
mane į 32 kambarį, prišvinkus; drėgmės ir kreozoto, su dvi- 
gule lova, dryžuotu popieriumi išklijuotomis sienomis, televi- 
zorium, elektrine krosnele ir oro kondicionieriumi, įgrūstu į 
vienintelį langą. Fedžvikas liepė pasėdėti vonios kambaryje, 
kol tarnautojas atneš alų ir picą. Vonios kambaryje buvo aprū- 
dijęs dušas, praustuvė, abejotino švarumo klozetas ir du išbriz- 
gę rankšluosčiai; durys be skląsčio, nė menkiausio langelio, tik 
ventiliacijos anga. Baugščiai apžvelgusi savo kamerą, supratau, 
kad niekada nesijaučiau tokia bejėgė. Ankstesnieji nuotykiai, 
palyginti su šiuo, man atrodė grynas juokas, tada krėsdavau 
šunybes pažįstamoje teritorijoje su draugėmis ir užnugario sau- 
gu Riku Laredu, būdama tikra, jog kraštutiniu atveju galėsiu 


pasislėpti po močiutės sijonu. 

Gavęs užsakytą alų ir picą, vairuotojas keliais žodžiais per- 
sitarė su tarnautoju, uždarė duris ir pašaukė mane valgyti, kol 
dar neatvėso pica. Negalėjau nieko imti į burną, gerklė buvo 
perdžiūvusi. Fedžvikas neprieštaravo. Kažko paieškojo kupri- 
nėje, nuėjo į tualetą, bet durų neužsidarė, ir grįžo prasegtu 
antuku, nešinas plastikine stikline su trupučiu viskio. „Jaudi- 
niesi? Maktelk, bus geriau“, — tarė atkišdamas stiklinę. Papur- 
čiau galvą, nepajėgdama ištarti nė žodžio, bet jis griebė man už 
pakaušio ir prikišo stiklinę prie lūpų. „Gerk, kale nelaiminga, 
o gal nori, kad jėga sugirdyčiau?“ Išgėriau kosėdama ir ašaro- 
dama: jau daugiau kaip metai neėmiau alkoholio į burną, bu- 
vau pamiršusi jo skonį. 

Mano grobikas atsisėdo ant lovos ir, įsijungęs televizorių, 
ėmė žiūrėti komediją. Kvatodamas ir raugėdamas išgėrė tris 
skardines alaus ir suvalgė du trečdalius picos, matyt, visiškai 
pamiršęs mane, o aš tuo tarpu alpėdama stovėjau kampe, at- 
sirėmusi į sieną. Kambarys sukosi, baldai mainėsi, milžiniška 
Fedžviko figūra liejosi draugėn su vaizdais televizoriaus ekra- 
ne. Man linko kojos, ir galiausiai norom nenorom atsisėdau 
ant grindų, grumdamasi su neįveikiamu noru užsimerkti ir at- 
sipalaiduoti. Galvoti nepajėgiau, bet suvokiau, kad esu apduota 
kvaišalais: jų buvo įberta į viskį, kurio jis atnešė plastikinėje 
stiklinėje. Prisižiūrėjęs komedijos, Žmogėnas išjungė televizo- 
rių ir atėjo patikrinti, kaip aš jaučiuosi. Storais savo pirštais 
kilstelėjo man galvą, kuri buvo kaip akmuo, ir aš jos nebenu- 
laikiau. Iš jo burnos man į veidą tvokstelėjo šlykšti smarvė. At- 
sisėdęs ant lovos, Fedžvikas kredito kortele sustūmė ant nak- 
tinio stalelio pabertą kokainą ir mėgaudamasis sutraukė baltus 
miltelius. Paskiau pasisuko į mane ir liepė nusirengti, pistoleto 


rankena kasydamasis tarpukojį, bet aš negalėjau nė krustelėti. 

Jis pakėlė mane nuo grindų ir nuplėšė drabužius. Bandžiau iš- 
siveržti, bet kūnas neklausė, bandžiau rėkti, bet užkrito žadas. 


Dusdama, merdėdama nugrimzdau į tirštą purvynę. 


Kelias valandas gulėjau pusiau be sąmonės, kaip niekad že- 
minama, bet pagaliau grįžusi mano siela išvydo pasibaisėtiną 
vaizdą motelio kambary, lyg nespalvoto filmo sceną: kryžiumi 
išpleikta bejėgė laiba, ilga moters figūra, minotauras blevyz- 
godamas puola dar sykį ir dar, tamsiomis dėmėmis išmargin- 
ta paklodė, diržas, ginklas, butelis. Sklęsdama oru, galiausiai 
pamačiau, kaip Fedžvikas nusikalęs sukniumba kniūbsčias, 
patenkintas, apsiseilėjęs, ir iškart užknarkia. Nežmoniškomis 
pastangomis bandžiau pažadinti skaudų kūną, sugrįžti į jį, bet 
vos pajėgiau atsimerkti, o juo labiau galvoti. Atsikelti, šauktis 
pagalbos, bėgti - beprasmiai žodžiai it muilo burbulai, bliūkš- 
tantys mano suminkštėjusiose smegenyse. Vėl kritau į gailes- 
tingą tamsą. 

Atsibudau naktį, be dešimties minučių trečią, kaip rodė 
šviečiantis laikrodis ant naktinio stalelio, išdžiūvusia burna, 
suskerdėjusiomis lūpomis, lyg dykumoje kamuojama troškulio. 
Pabandžiusi keltis, susivokiau, kad negaliu pajudėti, nes Fedž- 
vikas antrankiais buvo prirakinęs kairę ranką prie lovos galo. 
Riešas buvo ištinęs, plaštaka apmirusi — tai buvo ta pati ran- 
ka, lūžusi per nelaimingą atsitikimą su dviračiu. Pašokusi bai- 
mė truputį išsklaidė tirštą kvaišalų ūką. Atsargiai pasiverčiau, 
bandydama pasislinkti į šešėlį. Vienintelė šviesa sklido nuo 
motelio iškabos, smelkdamasi pro nešvarias užuolaidas, ir nuo 
žaliais skaičiais šviečiančio laikrodžio. Telefonas! Pamačiau jį 


norėdama pažiūrėti laiką, jis stovėjo šalia laikrodžio, čia pat. 

Laisva ranka nusimečiau paklodę ir nuo pilvo ir šlau- 
nų nusišluosčiau lipnią drėgmę, paskiau pasiverčiau į kairę ir 
skausmingai lėtai nusliuogiau ant grindų. Nejučia suvaitojau, 
antrankiams įsirėžus į riešą, ir lovos spyruoklės sudžeržgė kaip 
traukinio stabdžiai. Priklaupusi ant šiurkštaus kilimo su ne- 
įmanoma padėtimi išsukta ranka, baimingai laukiau grobiko 
reakcijos, bet, aidžiai dunksint širdžiai, išgirdau jo knarkimą. 
Prieš griebdama telefono ragelį, penkias minutes palaukiau, 
norėdama įsitikinti, kad jis tebėra nugrimzdęs į kietą girto 
žmogaus miegą. Susiriečiau ant grindų kuo toliau nuo lovos, 
kiek leido antrankiai, ir surinkau numerį 911 priegalviu slo- 
pindama balsą. Veikė tik vidaus ryšys: telefonas buvo sujungtas 
su registratūra. Susisiekti su išore buvo įmanoma tik telefonu 
automatu arba mobiliuoju, o vairuotojo mobilusis buvo man 
nepasiekiamas. Surinkau registratūros numerį ir palaukusi iš- 
girdau vyrišką balsą indiška tartimi. „Aš pagrobta, padėkit, 
padėkit...“ — sukuždėjau, bet tarnautojas neatsakęs padėjo ra- 
gelį. Bandžiau dar kartą, bet rezultatas buvo tas pats. Nevilties 


apimta, apsiverkusi įsikniaubiau į nešvarią pagalvę. 


Praslinkus daugiau nei pusvalandžiui, prisiminiau pistoletą, 
Fedžviko naudotą kaip iškrypėlišką žaislą, šaltą metalą bur- 
noje, vaginoje, kraujo skonį. Žūtbūt reikia jį surasti, tai mano 
vienintelė viltis. Ropščiantis į lovą su prirakinta ranka teko 
raitytis kaip cirke, o nuo mano svorio suliumpsėjo čiužinys. 
Parpdamas kaip bulius, vairuotojas apsivertė aukštielninkas, ir 
Jo ranka, sunki kaip plyta, krito man ant šlaunies; apmiriau, 
bet jis vėl užknarkė, ir aš lengviau atsikvėpiau. Laikrodis rodė 


dvidešimt penkias minutes ketvirtos, laikas vos vos slinko, iki 

ryto buvo likusios dar kelios valandos. Supratau, jog tai pasku- 
tinės mano gyvenimo akimirkos: Fedžvikas nepaliksiąs manęs 
gyvos, aš galėčiau jį atpažinti ir aprašyti jo sunkvežimį, dar 
manęs nenužudė tik todėl, kad ketino prievartauti toliau. Min- 
tis, kad esu pasmerkta, kad būsiu nužudyta ir šiuose miškuose 
niekas neras mano palaikų, suteikė man netikėtos drąsos. Ne- 
turėjau ko prarasti. 

Nubloškiau Fedžviko leteną nuo šlaunies, vėl pasiryžusi 
gintis. Kvaitau nuo jo smarvės: iš burnos tvoskiančio Žvėries 
tvaiko, alkoholio, prakaito, spermos, sugedusios picos. Prie- 
blandoje įžiūrėjau gyvuliško snukio profilį, milžinišką krūtinę, 
išpampusius rankos raumenis, apžėlusią gaktą, storą kaip me- 
džio kamienas koją ir vos susitvardžiau neapsivėmusi. Laisva 
ranka pabandžiau po pagalve sugraibyti pistoletą. Užčiuopiau 
jį iškart, gulėjo pašonėje, bet prislėgtas Fedžviko kramės: ma- 
tyt, paliko čia, pasitikėdamas savo galia ir mano kaip aukos 
nuolankumu. Giliai įkvėpiau, užsimerkiau, dviem pirštais su- 
spaudžiau vamzdį ir ėmiau palengva milimetras po milimetro 
traukti, nejudindama pagalvės. Galiausiai man pavyko ištrauk- 
ti pistoletą, kur kas sunkesnį, nei maniau; priglaudžiau jį prie 
krūtinės, drebėdama iš baimės ir įtampos. Vienintelis ginklas, 
kurį buvau kada nors mačiusi, buvo Riko Laredo, niekad ne- 
buvau jo lietusi, bet mokėjau juo naudotis — iš kino filmų. 

Nusitaikiau Fedžvikui į galvą: arba jis, arba aš. Vos įsten- 
giau pakelti pistoletą viena ranka, virpėdama iš susijaudinimo, 
susigūžusi, nusilpusi nuo kvaišalų, tačiau iš tokio atstumo ne- 
galėčiau prašauti. Uždėjau pirštą ant dirgiklio ir sudvejojau, 
apdujusi nuo kurtinamo tvinksėjimo smilkiniuose. Labai aiš- 
kiai apskaičiavau, kad, norėdama išsivaduoti nuo to gyvulio, 


kitos išeities neturiu. Prisivertusi sulenkiau smilių, pajutau dir- 

giklio stangrumą ir vėl sudvejojau numanydama, kaip garsiai 
driokstelės šūvis, kokia bus atatranka, kaip pasibaisėtinai ištikš 
kaulai, kraujas ir smegenys. Dabar, tik dabar, sukuždėjau, bet 
nedrįsau spustelėti. Nusibraukiau prakaitą, riedantį veidu, srū- 
vantį į akis, nusivaliau ranką į paklodę ir, vėl paėmusi ginklą, 
uždėjau pirštą ant dirgiklio ir nusitaikiau. Dusyk pakartojau tą 
patį, bet nesiryžau šauti. Dirstelėjau į laikrodį: pusė ketvirtos. 
Galiausiai padėjau pistoletą ant pagalvės šalia miegančio savo 
budelio ausies. Nusisukau nuo Fedžviko ir susiriečiau į ka- 
muoliuką nuoga, sumušta, verkdama iš apmaudo dėl savo tyros 
sąžinės ir iš palengvėjimo, kad išsivadavau nuo neišvengiamo 


siaubo, kurį patirčiau žudydama žmogų. 


Paryčiais Rojus Fedžvikas pabudo raugėdamas ir rąžydama- 
sis, nėmaž nesirgdamas pagiriomis, šnekus ir gerai nusiteikęs. 
Išvydęs pistoletą ant pagalvės, paėmė, prisikišo prie smilkinio 
ir paspaudė dirgiklį. „Bum! Gal manei, kad užtaisytas, ką?“ — 
nusikvatojo. Atsikėlė nuogas, abiem rankomis laikydamas po 
nakties pabrinkus; penį, valandėlę pagalvojo, bet atsispyrė pa- 
gundai. Įkišo ginklą į rankinę, iš kelnių kišenės ištraukė rak- 
telį, atrakino antrankius ir mane paleido. „Matai, kaip man 
pravertė antrankiai, moterims žiauriai patinka, kai jas priraki- 
ni. Kaip jautiesi? — paklausė, tėviškai glostydamas man galvą. 
Vis dar negalėjau patikėti, kad esu gyva. Miegojau kokias dvi 
valandas, lyg išgėrusi skausmą malšinančių vaistų, be sapnų. 
Pasitryniau nutirpusį riešą ir ranką. 

„Tuoj eisime pusryčių, tai svarbiausias dienos valgis. So- 
čiai papusryčiavęs, galiu vairuoti dvidešimt valandų“, - sušuko 


Iš tualeto, kur tupėjo su cigarete dantyse. Netrukus išgirdau, 

kaip jis prausiasi po dušu ir valosi dantis, paskiau niūniuoda- 
mas grįžo į kambarį ir išsipleikė ant lovos su kaubojiškais kro- 
kodilo odos imitacijos batais žiūrėti televizoriaus. Pajudinusi 
sustingusius sąnarius, nerangiai kaip senė atsistojau, nusvirdu- 
liavau į vonios kambarį ir užsisklendžiau duris. Karštas du- 
šas paveikė kaip balzamas. Išsitrinkau galvą paprastu motelio 
šampūnu ir įnirtingai išsitryniau kūną, stengdamasi muilu nu- 
plauti nakties gėdą. Kojos, krūtys, juosmuo — vien mėlynės ir 
nagų žymės, kairės rankos riešas ir plaštaka ištinę. Degte degė 
vagina ir išangė, iš tarpukojo sroveno kraujas; pasidariau įklo- 
tą iš tualetinio popieriaus, užsimoviau kelnaites ir apsirengiau. 
Vairuotojas įsimetė į burną dvi tabletes ir užgėrė puse skardi- 
nės alaus, paskiau pasiūlė man likusią pusę skardinės, daugiau 
nebeturėjo, ir dvi tabletes. „Išgerk, čia aspirinas, padeda ser- 
gant pagiriomis. Šiandien būsime Las Vegase. Tau, mergele, 
geriau važiuoti su manim, už kelionę jau apsimokėjai“, — tarė. 
Paėmė savo rankinę, patikrino, ar nieko nėra dingę, ir išėjo 
iš kambario. Nesispyriodama nusekiau iš paskos sunkvežimio 
link. Švito. 

Kiek vėliau sustojome prie restorano pakeleiviams, kur jau 
stovėjo keli sunkvežimiai ir vienas vilkikas. Viduje, užuodus 
keptų lašinukų ir kavos kvapą, man sukilo apetitas: per dau- 
giau nei dvidešimt valandų buvau suvalgiusi tik du energinius 
batonėlius ir saujelę keptų bulvyčių. Vairuotojas įžengė į vidų, 
geraširdiškai juokaudamas su lankytojais, matyt, pažįstamais, 
pasibučiavo su šeimininke ir darkyta ispanų kalba pasisveikino 
su dviem virėjais gvatemaliečiais. Užsakė abiem apelsinų sul- 
čių, kiaušinienės, dešrelių, lietinių su mėsa, skrebučių ir kavos, 
o aš tuo tarpu nepajėgiau atplėšti akių nuo linoleumo grindų, 


ventiliatorių palubėje, kalno gardžių bandelių, ant prekysta- 

lio pavožtų po stikliniu gaubtu. Kai padavėja atnešė valgius, 
Fedžvikas suspaudė man rankas ant stalo, lyg vaidindamas pa- 
lenkė galvą ir užsimerkė. „Dėkui, Viešpatie, už šiuos sočius 
pusryčius ir už šią gražią dieną. Palaimink mus, Viešpatie, ir 
saugok visą likus; kelią. Amen.“ Nepuoselėdama jokių vilčių, 
žiūrėjau į vyrus, triukšmingai valgančius prie kitų staliukų, į 
kavą pilstančią nuvargusios išvaizdos moterį dažytais plaukais, 
į indėnus, atkilusius iš praeities tūkstantmečių, virtuvėje čirš- 
kinančius kiaušinienę su lašinukais. Neturėjau į ką kreiptis pa- 
galbos. Ką jiems pasakyčiau? Kad prašiau pavėžėti ir motelyje 
turėjau už tai atsilyginti, kad esu kvailė ir nusipelniau tokio 
likimo. Sekdama vairuotojo pavyzdžiu, palenkiau galvą ir šir- 
dyje pasimeldžiau: „Neapleisk manęs, Tėvuk, saugok mane.“ 


Paskiau sušveičiau pusryčius iki paskutinio trupinio. 


Pagal savo padėtį žemėlapyje, būdama taip toli nuo Jungti- 
nių Valstijų ir taip arti to, kur nebėra beveik nieko, Čilė iš- 
lieka nuošaly nuo įprastų narkotikų verslo kelių, tačiau kvai- 
šalai plinta ir čia, kaip ir visame pasaulyje. Pasitaiko vyrukų, 
skraidančių padebesiais; plaukdama Cakao sąsiauriu į Ciloję, 
susidūriau ant kelto su tokiu nelaimėliu, kuris, jau pasiekęs 
nematomų žmonių stadiją, girdėjo balsus, kalbėjosi su savimi, 
mostagavo rankomis. Marihuana įperkama visiems, plačiai pa- 
plitusi ir pigesnė už cigaretes, parduodama kiekviename gatvės 
kampe; vargšai mėgaujasi kokaino sulfatu arba kreku, taipgi 
uosto benziną, klijus, lako tirpiklį ir kitokius nuodus; alkstan- 
tiesiems netrūksta įvairiausių haliucinogenų, kokaino, heroi- 
no ir antrinių produktų, amfetaminų ir ištiso sąrašo juodosios 


rinkos vaistų, tačiau mūsų salelėje pasirinkimas ne toks dide- 

lis, tik alkoholis mėgėjams ir marihuana bei kokaino sulfatas 
paaugliams. „Atidžiai stebėk vaikus, gringute, kad mokykloje 
nebūtų jokių kvaišalų“, - perspėjo mane Blanka Šnakė ir ėmė 
aiškinti apkvaišimo požymius. Nežino, kad turiu patirties. 

Mudviem stebint mokinius per pertrauką, Blanka man pa- 
aiškino, kad Asusena Korales neatėjo į pamokas ir tikriausiai 
nebelankys mokyklos kaip ir jos vyresnieji broliai — nė vienas 
jų nebaigė mokslo. Ji nepažįstanti Chuanito motinos, nes ana 
jau buvo išvykusi, kai ji atvažiavo į salą, bet girdėjusi, jog tai 
šauni moteris, pastojusi penkiolikos metų, o kai pagimdžiusi — 
išvykusi ir nebegrįžusi. Dabar gyvenanti Keljone, Didžiosios 
salos pietuose, kur būta daugiausia lašišų perdirbimo įmonių, 
kol neįsisuko virusas ir neišgaišino žuvų. Įmonių klestėjimo 
laikais Keljonas buvo kaip Tolimieji Vakarai aukso karštligės 
metu, knibždėte knibždėjo nuotykių ieškotojų ir vienišų vyrų, 
savo rankomis vykdžiusių teisingumą, ir verslių lengvo elge- 
sio moterų, gebančių per savaitę užkalti tiek, kiek darbininkas 
uždirba per metus. Geidžiamiausios buvo kolumbietės, žinia- 
sklaidos vadinamos klajojančiomis sekso darbininkėmis, o dė- 
kingų klientų — nepasotinamomis juočkėmis. 

— Asusena gerai mokėsi, kaip ir jos sesuo, bet netikėtai už- 
sidarė savo kiaute ir ėmė šalintis žmonių. Nežinia, kas jai atsi- 
tiko, — kartą paaiškino man teta Blanka. 

— Ir nebeatėjo tvarkyti mūsų namų. Paskutinįsyk mačiau ją 
aną audros naktį, kai, apsirgus Karmelui Koralesui, ji atbėgo 
pas mus prašyti Manuelio pagalbos. 

— Manuelis man sakė. Karmelą Koralesą tada ištiko hipo- 
glikemijos priepuolis, gana dažnas girtuokliams diabetikams, 
bet Manuelis labai rizikavo, duodamas jam medaus: jis galėjo 


numirti. Įsivaizduoji, kokia atsakomybė! 

— Šiaip ar taip, teta Blanka, jis jau galus grobstė. Manuelis 
stebėtinai šalto kraujo. Ar esi pastebėjusi, kad jis niekada ne- 
supyksta ir neišsigąsta? 

— Todėl, kad išsiplėtusi smegenų kraujagyslė, — paaiškino 
Blanka. 

Pasirodo, prieš dešimt metų Manueliui buvo pastebėta 
smegenų aneurizma, kraujagyslė galinti plyšti bet kuriuo metu. 
O aš tik dabar sužinojau! Pasak Blankos, Manuelis atvyko į 
Čiloję mėgautis gyvenimu šiame nuostabiame gamtos prie- 
globstyje, ramybėje ir tyloje, daryti tai, ko širdis geidžia, rašyti 
ir studijuoti. 

— Aneurizma - tai lyg mirties nuosprendis, todėl jis pasida- 
rė tokios taurios širdies, neabejingas. Manuelis naudingai lei- 
džia laiką, gringute. Gyvena dabartimi, valanda valandon, jis 
labiau nei aš susitaikęs su mintimi, kad mirtis neišvengiama, 
o juk ir aš jaučiu, kaip manyje tiksi laikrodinis bombos me- 
chanizmas. Kiti metų metus praleidžia medituodami vienuo- 
lynuose, nesugebėdami pasiekti tokios ramybės būsenos, kokia 
būdinga Manueliui. 

— Matau, kad ir tau jis panašus į Sidhartą. 

— Ką tokį? 

— Nieko. 


Man regis, Manuelis Arijasas niekada nebuvo patyręs tokios 
didelės meilės kaip mano seneliai, todėl tenkinasi vienišo 
vilko gyvenimu. Smegenų aneurizma jis bando pasiteisinti, 
kodėl vengė meilės. Gal aklas, kad nepastebi Blankos? Vajė- 
zau! — kaip pasakytų Eduvichisė, nejaugi noriu jį suporuoti 


su Blanka? Sio žalingo romantizmo įkvėpė pastaruoju metu 

perskaityti saldūs romaniukai. Neišvengiamai kyla klausimas, 
kodėl Manuelis sutiko į savo namus priimti tokią čirvą kaip aš, 
visiškai nepažįstamą, atklydėlę iš kito pasaulio, įtartinų įpročių 
ir, negana to, bėglę; nejaugi draugystė su mano močiute, kurios 
nematė kelias dešimtis metų, jam brangesnė už neįkainojamą 
ramybę? 

— Manuelis labai nerimavo prieš tau atvažiuojant, — paaiš- 
kino Blanka. —- Manė, kad sujauksi jam gyvenimą, bet negalėjo 
tavo močiutei atsakyti tos paslaugos, nes 1975 metais jam, po- 
litiniam tremtiniui, kažkas suteikė prieglobstį. 

— Tavo tėvas. 

— Taip. Tuo metu buvo pavojinga padėti diktatūros perse- 
kiojamiesiems, mano tėvas gavo perspėjimą, neteko draugų ir 
artimųjų, net mano broliai ant jo pyko. Lionelis Šnakė priglau- 
dė komunistą! Bet jis pareiškė, kad jei šioje šalyje nevalia padėti 
savo artimui, tada verčiau važiuoti kur akys mato. Mano tėtis 
tariasi esąs nepažeidžiamas, sako, kad kariškiai nebūtų drįsę jo 
liesti. Šiuo atveju tokia jo puikybė pravertė geram darbui. 

— O dabar, padėdamas man, Manuelis atsilygina donui 
Lioneliui. Taip veikia Čilojės savitarpio pagalbos dėsnis. 

- Žinoma. 

— Manuelis ne be reikalo dėl manęs baiminosi, teta Blan- 
ka. Atkūriau kaip bulius, nutrūkęs nuo saito, į krištolo par- 
duotuvę... 

— Betgi tavo atvykimas jam išėjo į naudą! — pertraukė ji. — 
Jis labai pasikeitė, gringute, kaip pastebėjau, labiau atsipalai- 
davęs. 

— Atsipalaidavęs? Įsitempęs kaip lynas. Manding, jam de- 
presija. 


— Toks jo būdas, gringute. Jis niekada nebuvo klounas. 

Iš Blankos tono ir klaidžiojančio žvilgsnio supratau, kaip 
karštai jį myli. Ji papasakojo man, kad Manuelis, ištremtas į 
Čiloję, buvo trisdešimt devynerių metų ir gyveno dono Šnakės 
namuose. Jautėsi sugniuždytas, praleidęs daugiau nei metus 
kalėjime, ištremtas, netekęs šeimos, draugų, darbo, visko, o ji 
tuo tarpu žydėte žydėjo: buvo išrinkta grožio karaliene ir jau 
ruošėsi vestuvėms. Jųdviejų likimai skyrėsi kaip diena ir naktis. 
Blanka beveik nieko nežinojo apie tėvo svečią, bet ją kerėjo jo 
tragiška ir melancholiška išvaizda; palyginti su juo, kiti vy- 
rai, netgi sužadėtinis, atrodė menkaverčiai. Tos dienos išva- 
karėse, Manueliu: prieš pat išvykstant į tremtį, kaip tik tada, 
kai Šnakių šeima šventė Osorne džiaugdamasi dėl nusavintų 
žemių grąžinimo, ji nuėjo pas Manuelį į kambarį, trokšdama 
suteikti jam malonumą, kad jis turėtų ką prisiminti, keliauda- 
mas į Australiją. Blanka jau ne kartą mylėjosi su sužadėtiniu, 
inžinieriumi, sėkmingai kopiančiu karjeros laiptais, turtingos 
šeimos atžala, karinės chuntos šalininku, kataliku, Manuelio 
antipodu, tokiai merginai kaip ji tinkančiu į porą, tačiau tai, 
ką tą naktį ji patyrė su Manueliu, buvo visai kas kita. Rytas 
užklupo juos apsikabinusius, liūdnus kaip našlaičius. 

— Dovaną gavau aš, - išrėžė man Blanka. - Manuelis mane 
perauklėjo, atskleidė man kitą požiūrį į pasaulį. Nepasakė 
man, kas atsitiko kalėjime, niekada man to neminėjo, bet aš 
visa savo esybe permaniau jo kančias. Neilgai trukus nutrau- 
kiau santykius su sužadėtiniu ir išvykau į kelionę. 

Vėliau dvidešimt metų ji nuolat gaudavo žinių, nes Ma- 
nuelis visą laiką rašė donui Lioneliui; taip ji sužinojo apie jo 
skyrybas, apie gyvenimą Australijoje, paskiau Ispanijoje, kad 
grįžo į Čilę 1998 metais. Tuo metu ji buvo ištekėjusi, turėjo 


dvį paaugles dukteris. 

— Mano santuoka ėjo kreivomis vėžėmis, vyras buvo iš tų 
apsigimusių paleistuvių, kuriems iš mažens įdiegta, kad mo- 
terys turi jiems tarnauti. Tau sunku įsivaizduoti, Maja, kokios 
beteisės moterys šioje šalyje. Vyras mane paliko, kai tik susir- 
gau vėžiu: negalėjo susitaikyti su mintimi, kad turės gulėti su 
moterimi be krūtų. 

— O kas atsitiko, kai judu susitikote su Manueliu? 

— Nieko. Susitikome čia, Čilojėje, abu gerokai gyvenimo 
suluošinti. 

— Juk tu jį myli, tiesa? 

— Ne taip paprasta... 

— Tuomet turėtum jam pasakyti, — pertraukiau. — Jeigu 
lauksi, kol jis pirmas tars žodį, turėsi susitaikyti su likimu. 

— Bet kurią dieną man gali vėl atsinaujinti vėžys, Maja. Nė 
vienas vyras nenorėtų užsikrauti ant sprando tokia liga sergan- 
čios moters. 

— O Manueliui bet kurią dieną gali sprogti ta nelemta pūs- 
lelė smegenyse. Negaišk laiko, Blanka. 

— O tu nekaišiok nosies, kur nereikia! To dar betrūko, kad 
kažkokia gringutė imtų mums sąvadauti! - pasipiktino Blanka. 

Manding, jeigu nekaišiosiu nosies, jie sulauks senatvės ir 
mirs, neišsprendę šio klausimo. Vėliau, parėjusi namo, radau 
Manuelį sėdintį krėsle prie lango ir kažką rašantį, ant staliu- 
ko stovėjo puodelis arbatos, prie kojų tupėjo Paikutis, o ant 
rankraščio gulėjo susirietęs Gudrutis. Viduje kvepėjo cukrumi, 
Eduvichisė išvirė abrikosų uogienės, surinkusi paskutinį šių 
metų derlių. Uogienė vėso supilstyta į įvairiausio dydžio sti- 
klainius, išrikiuotus ant stalo, paruoštus žiemai, kai, pasak jos, 
baigiasi visos gėrybės ir žemė užminga. Išgirdęs mane įeinant, 


Manuelis mostelėjo ranka, bet nepakėlė akių nuo popierių. Ak 

"Tėvuk! Neištverčiau, jeigu kas nors atsitiktų Manueliui, sau- 
gok jį, kad tik jis nenumirtų! Pirštų galais prisiartinau iš už 
nugaros ir apkabinau, pilna liūdesio. Nustojau bijoti Manuelio 
nuo tos nakties, kai nekviesta įsmukau pas jį į lovą; dabar imu 
jam už rankos, bučiuoju, vagiu kąsnius iš jo lėkštės — anksčiau 
nemėgau to daryti, —- guldau galvą jam ant kelių, kai skaitome, 
prašau pakasyti man nugarą, ir jis apstulbęs kaso. Nebeprie- 
kaištauja man, kai imu jo drabužius, naudojuosi jo kompiuteriu, 
taisau rankraščius, tiesą pasakius, rašau geriau už jį. Įsikniau- 
biau į šiurkščius jo plaukus, ir ašaros pabiro kaip akmenukai. 

— Kas atsitiko? — nustebo jis. 

— Aš tave myliu, — prisipažinau. 

— Nebučiuok manęs, panele. Daugiau pagarbos senukui, — 


prakošė. 


Po sočių pusryčių su Rojum Fedžviku važiavau sunkvežimiu 
visą dieną, klausydamasi kantri muzikos ir evangelikų pamoks- 
lininkų per radiją, ir jo begalinio monologo, nors vargu ar ką 
girdėjau, apsnūdusi nuo neišsivadėjusių kvaišalų ir siaubingos 
nakties nuovargio. Pasitaikė dvi ar trys progos pabėgti, ir jis 
nebūtų bandęs manęs sulaikyti, manimi jau visiškai nesidomė- 
Jo, bet man pristigo jėgų, kūnas buvo suglebęs, protas aptemęs. 
Kai sustojome prie vienos degalinės, jam perkant cigaretes, nu- 
ėjau į tualetą. Šlapinantis skaudėjo ir vis dar truputį kraujavo. 
Ketinau palaukti tualete, kol nutols Fedžviko sunkvežimis, bet 
apsigalvojau, palaužta nuovargio ir baimės pakliūti į nagus dar 
kokiam nors pašlemėkui. Grįžau prie sunkvežimio nuleidusi 
galvą, susirangiau savo kamputyje ir užsimerkiau. Į Las Vegasą 


atvažiavome temstant, jaučiausi truputį geriau. 

Fedžvikas paliko mane vidury bulvaro, vadinamo Sžrif“, 
pačiame Las Vegaso centre, įspraudęs man dešimt dolerių 
atlygio, nes, pasak jo, esu panaši į jo dukterį, ir, norėdamas 
patvirtinti savo žodžius, mobiliajame telefone parodė kokių 
penkerių metų šviesiaplaukės mergytės nuotrauką. Prieš nu- 
važiuodamas paglostė man galvą ir atsisveikino žodžiais: „Te- 
laimina tave Dievas, mieloji“ Sumečiau, kad jis nieko nebijo 
ir važiuoja toliau su švaria sąžine: tai buvo vienas iš daugybės 
panašių nuotykių, kuriems buvo pasiruošęs, turėjo pistoletą, 
antrankius, alkoholio ir kvaišalų; po kelių minučių tikriausiai 
mane pamiršo. Savo monologe vienu tarpu užsiminė, kad de- 
šimtys paauglių, berniukų ir merginų, pasprunka iš namų ir 
pakelėse siūlosi vairuotojams; tai savotiška vaikų prostitucijos 
forma. Pasak jo, laimė, jog jis saugojosi, ėmėsi priemonių, kad 
nuo manęs neužsikrėstų kokia nors liga. Nenorėčiau žinoti, 
kas atsitiko tąnakt motelyje, bet prisimenu rytą pastebėjusi ant 
grindų panaudotus prezervatyvus. Man pasisekė, jis Žagino 
mane su prezervatyvu. 

Tuo metu Las Vegase oras jau buvo spėjęs atvėsti, bet 
grindinys dar laikėsi įkaitęs nuo dienos kaitros. Išvargusi nuo 
pastarosiomis dienomis patirtų nuotykių ir apžilpusi nuo ryš- 
kių šviesų, atsisėdau ant suoliuko tame neįtikėtiname mieste, 
lyg burtų lazdele mostelėjus išdygusiame vidury dulkėtos dy- 
kumos. Gatvės šurmuliavo nuo nesibaigiančios šventės, pilnos 
automobilių, autobusų, limuzinų, muzikos; visur knibždėjo 
žmonių: senių trumpomis kelnėmis ir havajietiškais marški- 
niais, dirbtinai įdegusių brandaus amžiaus moterų, pasidabi- 


nusių kaubojiškomis skrybėlėmis ir blizgučiais apsiuvinėtais 


* Juosta (angl). 

džinsais, įprastų ir neturtingų turistų, dažniausiai nutuku- 
sių. Mano ketinimas nubausti tėvą tebebuvo tvirtas, kaltinau 
jį dėl visų savo nelaimių, bet norėjau paskambinti močiutei. 
Šiame mobiliųjų telefonų amžiuje beveik neįmanoma aptikti 
telefoną automatą. Kai užėjau vienintelį nesugadintą, ope- 
ratorė negalėjo ar nepanoro leisti man skambinti, apmokant 
abonentui. 

Nuėjau išsikeisti dešimties dolerių banknoto į viešbutį kazi- 
no, vieną iš tų milžiniškų prabangių lošimo namų su palmėmis, 
atgabentomis iš Karibų salų, ugnikalniais, fejerverkais, spalvo- 
tais kriokliais ir paplūdimiais be jūros. Prabanga ir banalybė 
telkiasi keliuose kvartaluose, kur taipgi pilna viešnamių, barų, 
landynių, masažo salonų, pornografinio kino teatrų. Viename 
bulvaro gale galima per penkias minutes susituokti mirgančių 
širdžių prikarstytoje koplyčioje ir kitame gale išsiskirti tokioje 
pat vietoje. Visa tai aprašysiu močiutei po kelių mėnesių, nors, 
tiesą pasakius, Las Vegase yra ir turtuolių kvartalų su dide- 
liais, geležinėmis tvoromis aptvertais namais, ir vidurinės kla- 
sės priemiesčių, kur motinos pačios stumia vaikų vežimėlius, ir 
apšiurusių elgetų ir nusikaltėlių rajonų, yra mokyklų, bažnyčių, 
muziejų ir parkų, kuriuos tik probėgšmais mačiau iš tolo, nes 
tame mieste mano gyvenimas prabėgo nakčia. Paskambinau 
telefonu į namus, kur anksčiau gyveno tėvas su Sjuzena, o da- 
bar — vienui viena Ninė. Telefonas sučirškė keturis kartus, ir 
Įsijungė atsakiklis; tuomet prisiminiau, kad ketvirtadieniais 
močiutė kaip savanorė budi prieglaudoje, taip atsilygindama už 
pagalbą, suteiktą mirštančiam Tėvukui. Padėjau ragelį: nega- 


lėsiu su niekuo susisiekti iki ryto. 

Tą dieną pusryčiavau labai anksti, valgyti vidurdienį su Fedž- 
viku nenorėjau, tad dabar žarna žarną rijo, bet nutariau pa- 
taupyti pinigus telefono skambučiui. Pasukau į kitą pusę nuo 
kazino šviesų, toldama nuo minios, nuo pasakiško tviskančių 
reklamų švytėjimo, nuo griausmingo eismo triukšmo. Akinan- 
tis miestas dingo ir atsivėrė kitas — tylus ir tamsus. Ėjau aki- 
plotu, nelabai suvokdama kur, kol atsidūriau apsnūdusioje ga- 
tvelėje, atsisėdau ant suoliuko autobusų stotelėje ir, atsirėmusi į 
kuprinę, nutariau pailsėti. Išvargusi užsnūdau. 

Neilgai trukus kažkas pažadino, paliesdamas man petį. 
„Ar negalėčiau parvežti tavęs namo, miegančioji gražuole?“ — 
paklausė nepažįstamasis arklių išjodinėtojo tonu. Vyriškis buvo 
žemo ūgio, lieknas, pakumpęs, zuikio išvaizdos, šviesiais, su- 
lipusiais plaukais. „Namo?“ — paklausiau sutrikusi. Jis atkišo 
ranką, šiepdamas pageltusius dantis, ir prisistatė: Brendonas 
Limanas. 

Tąsyk Brendonas Limanas vilkėjo dengiamosios spalvos 
marškinius ir kelnes su daugybe kišenių, avėjo sportinius batus 
guminiais padais. Atrodė taikus kaip parkų prižiūrėtojas. Ilgos 
rankovės slėpė tatuiruotes su Rytų dvikovų motyvais ir adatų 
žymes, jas pamačiau tik daug vėliau. Limanas dukart sėdėjo 
kalėjime, jo ieškojo kelių valstijų policija, bet jis jautėsi sau- 
giai Las Vegase, tapusiame jam laikina slėptuve. Jis buvo va- 
gis, narkotikų prekeivis, narkomanas, tame mieste niekuo ne- 
siskyrė nuo kitų panašių pašlemėkų. Vaikščiojo apsiginklavęs 
iš įpročio, saugumo sumetimais, bet nebuvo linkęs į smurtą, 
prireikus pasitelkdavo du galvažudžius: kanzasietį Džo Marti- 


ną ir filipinietį raupuotu veidu, pravarde Kinas, su kuriuo susi- 


172 


Majos dienoraštis 


pažino kalėjime. Buvo trisdešimt aštuonerių metų, bet atrodė 
penkiasdešimties. Tą ketvirtadienį ėjo iš saunos: tai buvo vie- 
nas iš nedaugelio malonumų, kuriuos sau leisdavo ne iš šykštu- 
mo, o todėl, kad buvo visiškai abejingas viskam, išskyrus savo 
baltąją damą, snieguolę, karalienę, vienintelę savo palaimą. Ką 
tik susišvirkštęs dozę, jautėsi guvus ir narsus, pasiruošęs nak- 
tiniam Žygiui. 

Limanas pastebėjo mane miegančią gatvėje ant suoliuko, 
važiuodamas savo automobiliu, gana liūdno vaizdo furgonėliu. 
Kaip vėliau man pasakojo, pasikliovė instinktu, labai pravarčiu 
jo darbe sprendžiant apie žmones, ir aš jam pasirodžiau grynas 
deimančiukas. Apsuko kvartalą, pamažu pravažiavo pro šalį ir 
įsitikino, kad neklydo. Pagalvojo, jog man penkiolika, perne- 
lyg jauna jo kėslams, bet buvo pakliuvęs į tokią padėtį, kad ne- 
galėjo būti per daug išrankus, nes jau keli mėnesiai, kai ieškojo 
tokios kaip aš merginos. Sustojo už penkiasdešimties metrų, 
savo parankiniams liepė dingti ir nesirodyti, kol pašauksiąs, ir 
priėjo prie autobusų stotelės. 

— Dar nespėjau pavalgyti. Čia netoliese yra „Makdonaldas“. 
Ar nenorėtum palaikyti draugijos? Aš vaišinu, — pasiūlė. 

Mikliai įvertinau padėtį. Nesena patirtis su Fedžviku 
paskatino nepasitikėti žmonėmis, bet, mano akimis žiūrint, 
šito vėjo padraikos keliautojo drabužiais nebuvo ko bijoti. 
„Eini?“ — neatlyžo jis. Šiek tiek neryžtingai nukėblinau kelis 
žingsnius, tačiau už kampo tolumoje pasirodė „Makdonaldo“ 
reklama, ir aš neatsispyriau pagundai: norėjau valgyti. Eidami 
persitarėme vienu kitu žodžiu, ir galiausiai papasakojau, jog 
ką tik atvažiavau į šį miestą, jog keliauju toliau, mausiu į Ka- 
liforniją, kai tik susiskambinsiu su močiute ir paprašysiu, kad 


atsiųstų pinigų. 

— Galėsi paskambinti mano mobiliuoju, tik dabar išseko 
baterija, - pasiūlė Limanas. 
— Ačiū, bet galėsiu paskambinti tik rytą. Dabar močiutės 


nėra namie. 


„Makdonalde“ buvo keli lankytojai ir trys patarnautojai: pa- 
auglė juodaodė su dirbtiniais nagais ir du lotynų amerikiečiai, 
vienas su Gvadelupės Švenčiausiosios Mergelės atvaizdu ant 
marškinėlių. Taukų kvapas sužadino man apetitą, ir netrukus 
dvigubas mėsainis su keptomis bulvytėmis iš dalies grąžino 
pasitikėjimą savimi, blaivų protą ir stiprumą kojoms. Pagalvo- 
jau, kad neskubu skambinti Ninei. 

— Regis, Las Vegasas labai smagus miestas, — pareiškiau 
pilna burna. 

— Nuodėmių miestas, kaip sakoma. Nepasisakei, kuo tu 
vardu, — tarė Limanas, neragaudamas patiekalo. 

— Sara Laredo, — sugalvojau, nenorėdama nepažįstamam 
žmogui pasisakyti tikrojo vardo. 

— Kas tavo rankai? — paklausė, rodydamas į mano ištinusį 
riešą. 

— Griuvau. 

— Papasakok apie save, Sara. Gal pabėgai iš namų? 

— To dar betrūko! — sušukau, užspringdama kepta bulvy- 
te. — Ką tik baigiau vidurinę ir, prieš stodama į koledžą, su- 
simaniau aplankyti Las Vegasą, bet pamečiau piniginę, todėl 
turiu skambinti močiutei. 

— Aišku. Jeigu jau esi čia, turi apžiūrėti Las Vegasą, tai 
suaugusiųjų disneilendas. Ar žinai, jog šis miestas Amerikoje 


auga greičiausiai? Visi čia trokšta gyventi. Dėl tokios menkos 

smulkmenos tau neverta keisti savo planų, pagyvenk čia kurį 
laiką. Klausyk, Sara, jeigu tavo močiutės banko perlaida greit 
neateis, galiu tau paskolinti pinigų. 

— Kodėl? Juk manęs nepažįsti, - sunerimau. 

— Todėl, kad tu šaunuolė. Kiek tau metų? 

— Netrukus bus devyniolika. 

— Maniau, kad jaunesnė. 

— Taip tik atrodo. 

"Tuo metu į „Makdonaldą“ įėjo du policininkai: vienas jau- 
nas, su tamsiais akiniais, nors jau buvo naktis, ir imtyninin- 
ko raumenimis, vos telpančiais uniformos rankovėse, ir kitas 
kokių keturiasdešimt penkerių metų, niekuo nepasižymintis. 
Jaunajam užsakant valgius merginai su dirbtiniais nagais, vy- 
resnysis priėjo pasisveikinti su Brendonu Limanu, ir šis mus 
supažindino: jo bičiulis policininkas Arana, o aš - jo dukterė- 
čia, kelioms dienoms atvykusi pasisvečiuoti iš Arizonos. Poli- 
cininkas tiriamai nužvelgė mane savo melsvomis akimis, buvo 
atviro, nuo dykumos saulės raudonai įdegusio veido, nuošir- 
džios šypsenos. „Nenuleisk akių nuo savo dukterėčios, Lima- 
nai. Šiame mieste padoriai merginai lengva suklupti“, — tarė jis 
ir nuėjo pas kolegą prie kito staliuko. 

— Jei nori, galiu tave įdarbinti visai vasarai, iki rugsėjį stosi 
į koledžą, — pasiūlė Brendonas Limanas. 

Umai pabudusi nuojauta įspėjo saugotis tokio geradario, bet 
prieš akis buvo visa naktis ir niekas nespyrė beregint atsakyti 
tam apipešiotam žvirbliui. Dingtelėjo mintis, jog tai vienas tų 
išsigydžiusių alkoholikų, pasiskyrusių gelbėti paklydėles sielas, 
dar vienas Maikas O'Kelis, tačiau be airio charizmos. Žiūrė- 
sim, kai dugną dėsim, tariau sau. Tualete apsiprausiau, pasiti- 


krinau, kad jau nebekraujuoju, persirengiau švariais drabužiais, 

kuriuos turėjau kuprinėje, išsivaliau dantis ir vėl atgijusi nuta- 


riau su naujuoju bičiuliu pasižvalgyti po Las Vegasą. 


Išeidama iš tualeto, pastebėjau, kad Brendonas Limanas kalba 
mobiliuoju telefonu. Argi jis nesakė, kad išsekusi baterija? Tiek 
to. Tikriausiai gerai nesupratau. Mudu nuėjome prie automo- 
bilio, kur laukė du įtartinos išvaizdos tipai. „Džo Martinas ir 
Kinas, mano kompanionai“, - pristatė Limanas. Kinas atsisėdo 
prie vairo, bendras šalia, o mudu su Limanu ant užpakalinės 
sėdynės. Bevažiuojant mane apėmė nerimas, kai atsidūrėme 
apleistame rajone, ir išvydau negyvenamus arba apgriuvusius 
namus, šiukšles, būrelius dykų jaunuolių tarpuvartėse, keletą 
elgetų, sulindusių į suskretusius miegmaišius šalia vežimėlių su 
visokio šlamšto prigrūstais maišais. 

— Nesijaudink, su manim nepražūsi, čia visi mane pažįs- 
ta, — nuramino Limanas, įspėjęs, kad aš pasiruošusi leistis į 
kojas. — Yra ir geresnių kvartalų, bet šičia saugu ir, be to, čia 
turiu savo verslą. 

— Kokį verslą? — paklausiau. 

— Pamatysi. 

Sustojome prie apšiurusio, grafičiais išmarginto trijų aukš- 
tų pastato išdaužytais langais. Mudu su Limanu išlipome, o jo 
bendrai nuvažiavo į automobilių aikštelę kitoje pastato pusė- 
je. Buvo per vėlu trauktis, ir nutariau eiti paskui Limaną, kad 
nesukelčiau įtarimų ir nesusilaukčiau nemalonumų. Jis įvedė 
mane pro šonines duris — paradinės buvo užkaltos, — ir mes 
atsidūrėme apleistame vestibiulyje, apšviestame kelių elektros 
lempučių, kabančių ant plikų laidų. Jis paaiškino, jog anksčiau 


čia būta viešbučio, vėliau jis paverstas nuomojamais butais, tik 

jie prastai prižiūrimi, tačiau jo aiškinimai neturėjo nieko ben- 
dra su tikrove. 

Mums belipant nešvariais, dvokiančiais laiptais, abiejuose 
aukštuose pastebėjau, kad durys nuplėštos nuo vyrių, o kam- 
bariai Žioji nelyginant urvai. Eidami nesutikome nė gyvos 
dvasios, bet girdėjau balsus, juoką ir tuose atviruose kam- 
bariuose mačiau ramius Žmonių siluetus. Vėliau sužinojau, 
kad dviejuose apatiniuose aukštuose buriasi mėgėjai uostyti, 
švirkštis kvaišalus, verstis prostitucija, prekiauti narkotikais 
ir mirti, bet į trečią aukštą be leidimo niekam nevalia lipti. 
Laiptai į trečią aukštą buvo uždaryti grotine užtvara, kurią 
Limanas atidarė nuotolinio valdymo pulteliu, ir mes atsidū- 
rėme koridoriuje, švariame, palyginti su kiaulide paverstais 
apatiniais aukštais. Jis atrakino metalines duris, ir įėjome į 
kambarį užtamsintais langais, apšviestą palubėje kabančių 
lempučių ir melsvo ekrano švytėjimo. Oro kondicionierius 
palaikė pakenčiamą temperatūrą; atsidavė dažų skiedikliu ir 
mėtomis. Stovėjo gana padori trijų dalių sofa, ilgas stalas, ke- 
lios kėdės, ant grindų mėtėsi du čiužiniai, o priešais didelį 
šiuolaikinį televizorių tysojo kokių dvylikos metų berniukas, 
valgydamas skrudintus kukurūzus. 

— Užrakinai mane ir dingai, ožy! - sušuko berniukas, neat- 
plėšdamas akių nuo ekrano. 

— Na ir kas? - atsiliepė Brendonas Limanas. 

— Šūdas! Jei kiltų gaisras, iškepčiau kaip dešrelė! 

— Kodėl turėtų kilti gaisras? Čia Fredis, būsimasis repo ka- 
ralius, - supažindino mane Limanas. — Fredi, pasisveikink su 
mergina. Ji dirbs su manimi. 

Fredis nepakėlė akių. Apėjau keistą butą, kur buvo tik vie- 


nas kitas baldas, bet riogsojo kalnai pasenusių kompiuterių ir 

kitokios kanceliarinės įrangos, virtuvėje nežinia kodėl gulėjo 
keli dujiniai degikliai, iš pažiūros niekada nenaudoti valgiams 


gaminti, koridoriuje kūpsojo visokie ryšuliai ir dėžės. 


Iš to buto buvo galima patekti į kitą pro sienoje, matyt, kūjais 
iškaltą angą. „Čia mano kontora, o miegu ten“, — paaiškino 
man Brendonas Limanas. Pasilenkę pro angą įėjome į kitą ly- 
giai tokį pat kambarį, tik be baldų, su oro kondicionieriumi, 
lentomis užkaltais langais ir keliomis kabamomis spynomis už- 
rakintomis durimis. „Kaip matai, šeimos neturiu“, — tarė buto 
šeimininkas, pernelyg plačiu mostu rodydamas į tuščią erdvę. 
Viename kambaryje stovėjo plati neklota lova, kampe — dėžės 
ir lagaminas, o priešais lovą — brangus televizorius. Gretimame 
kambaryje, mažesniame ir tokiame pat nešvariame kaip visi 
kiti, pamačiau siaurą lovą, komodą ir du baltus, tarytum vai- 
kiškus, naktinius staliukus. 

— Jei liksi, čia bus tavo kambarys, — tarė man Brendonas 
Limanas. 

— O kodėl langai užkalti? 

— Atsargumo dėlei, man nepatinka smalsuoliai. Paaiškinsiu 
tau, koks bus tavo darbas. Man reikia padorios merginos, kuri 
vaikščiotų į aukščiausios klasės viešbučius ir kazino. Tokios 
kaip tu, kad nekeltų jokių įtarimų. 

— Viešbučius? 

— Ne dėl to, apie ką tu galvoji. Aš negaliu varžytis su pros- 
titucijos mafija. Tai Žiaurus verslas, ir čia daugiau prostitučių 
ir sutenerių negu klientų. Ne, nieko panašaus, tau reikėtų tik 
nešioti siuntinukus nurodytiems žmonėms. 


— Kokius siuntinukus? 

— Narkotikus. Aukštos klasės klientai labai vertina prista- 
tymą į namus. 

— Tai labai pavojinga! 

— Nelabai. Viešbučių tarnautojai gauna savo dalį ir žiūri į 
tai pro pirštus, jiems pravartu, kad svečiai susidaro gerą nuo- 
monę. Vienintelė bėda galėtų būti dorovės policija, bet niekada 
niekas nesirodo, duodu žodį. Darbas labai lengvas, galėsi so- 
čiai užsikalti pinigo. 

— Jei gulėsiu su tavim... 

— O, ne! Jau senokai išmečiau tai iš galvos, pati įsitikinsi, 
kaip tuomet lengva gyventi, — gardžiai nusijuokė Brendonas 
Limanas. — Man reikia eiti. Pasistenk pailsėti, rytoj turėtume 
pradėti. 

— Buvai man labai malonus ir nenorėčiau pasirodyti nedė- 
kinga, bet, tiesą pasakius, aš tau netarnausiu. Aš... 

— Apsispręsi vėliau, — pertraukė jis. - Man niekas nedirba 
per prievartą. Jei norėsi, rytoj galėsi keliauti sau, aš tau nedrau- 
siu, bet šiuo metu tau geriau pabūti čia, o ne gatvėje, ar ne? 

Atsisėdau ant lovos, pasidėjau kuprinę ant kelių. Burnoje 
laikėsi bjaurus taukų ir svogūnų skonis, mėsainis slėgė skrandį 
kaip akmuo, skaudėjo raumenis ir gėlė sąnarius, nebeturėjau 
jėgų. Prisiminiau, kaip ryžtingai sprukau iš akademijos, kokį 
smurtą nakčia patyriau motelyje, kaip valandų valandas važia- 
vau sunkvežimiu, apdujusi nuo neišsivadėjusių kvaišalų, ir pa- 
galiau supratau, kad man būtina atsigauti. 

— Jei nori, galime važiuoti drauge, pamatysi mano „taš- 
kus“, — pasiūlė Limanas, — bet perspėju, kad naktis bus ilga. 

Negalėjau likti ten viena. Iki ketvirtos valandos nakties 
kartu su juo apvažiavome daugybę viešbučių ir kazino miesto 


centre, jis dalijo paketėlius tamsoje jo laukiantiems žmonėms, 

durininkams, automobilių saugotojams, jaunoms moterims 
ir vaikinams, iš pažiūros panašiems į turistus. Kinas sėdėjo 
prie vairo, Džo Martinas sekė, ar negresia pavojus, o Bren- 
donas Limanas kaišiojo paketėlius; nė vienas jų negalėjo jeiti 
Į pastato vidų, nes visa trijulė buvo ne kartą atsidūrusi polici- 
jos akiratyje arba stebima — pernelyg ilgai dirbo tame pačiame 
rajone. „Man nedera pačiam dirbti to darbo, - paaiškino man 
Limanas, — bet ir netinka samdytis tarpininkų, jie plėšia ne- 
žmoniškus komisinius ir nėra patikimi.“ Supratau, kaip nau- 
dinga tam tipui samdytis mane: turėčiau lįsti visiems į akis 
ir rizikuoti savo kailiu, o komisinių negaučiau. Įdomu, kiek 
jis man mokės? Nedrįsau to klausti. Apvažiavę visus „taškus“, 
grįžome į apšiurusį pastatą, Fredis, mano matytas berniukas, 
jau miegojo ant čiužinio. 

Brendonas Limanas niekada nebandė manęs mulkinti, ne- 
galiu tvirtinti, kad jis apgavo, siūlydamas savotišką verslą ir 


gyvenimo būdą. Likau su juo, puikiai suvokdama, ką darau. 


Manuelis mato, kaip susikaupusi nelyginant notaras kažką ra- 
šau savo sąsiuvinyje, bet niekada neklausia ką. Jis visiškai nesi- 
domi manimi, o man, priešingai, knieti daugiau sužinoti apie 
jį, apie jo praeitį, meilės istorijas, košmarus, knieti sužinoti, ką 
jis jaučia Blankai Šnakei. Jis nieko man nepasakoja, o aš kloju 
jam beveik viską, nes jis moka klausytis ir neperša savo pata- 
rimų, galėtų mano močiutę išmokyti tų dorybių. Šiaip ar taip, 
niekad neužsiminiau apie gėdingą naktį su Rojumi Fedžviku, 
bet kada nors papasakosiu. Tai tokia paslaptis, kuri slepiama 
apnuodija sąmonę. Manęs dėl to negraužia sąžinė, sąžinė turė- 


tų graužti žagintoją, bet man gėda. 

Vakar Manuelis aptiko mane prikepusią prie kompiuterio, 
kai įsigilinusi skaičiau apie „mirties vilkstinę“, karinį dalinį, 
kuris 1973 metų spalį, vienam mėnesiui praslinkus po karinio 
perversmo, važiavo per Čilę iš šiaurės į pietus, žudydamas po- 
litinius kalinius. Daliniui vadovavo toksai Areljanas Starkas, 
generolas, kuris iš akies atrinkdavo kalinius, liepdavo beregint 
sušaudyti, o lavonus susprogdinti dinamitu — veiksmingas me- 
todas įvaryti baimės civiliams gyventojams ir neryžtingiems 
kareiviams. Manuelis niekada neužsimena apie šį laikotarpį, 
tačiau, išvydęs mano susidomėjimą, paskolino knygą apie tą 
nelemtą dalinį, kurią parašė Patrisija Verdugo, narsi žurnalistė, 
ištyrusi šią bylą. „Nežinau, ar suprasi, Maja, esi dar per jauna 
ir, be to, svetimšalė“, — tarė jis man. „Nemanyk, kad aš tokia 
neišmanėlė, drauge“, — atkirtau. Jis krūptelėjo, nes niekas ne- 
bevartoja šio kreipinio, plačiai paplitusio Salvadoro Aljendės 
laikais, o vėliau diktatūros uždrausto. Visa tai sužinojau naršy- 
dama po internetą. 

Trisdešimt šešeri metai praslinko nuo karinio perversmo 
ir jau dvidešimt metų, kai šalį valdo demokratinė vyriausybė, 
bet ligi šiol tebėra randų, o kai kuriais atvejais kraujuoja atvi- 
ros žaizdos. Retai užsimenama apie diktatūrą, nukentėjusieji 
stengiasi pamiršti tuos laikus, o jaunimui — tai senovės istorija, 
bet aš galiu rasti visą reikiamą informaciją, yra daug svetainių 
internete, daug knygų, straipsnių, dokumentinių filmų ir nuo- 
traukų, esu jų mačiusi Kastro knygyne, kur Manuelis perkasi 
knygų. Tas laikotarpis studijuojamas universitetuose, nagrinė- 
jamas įvairiais požiūriais, tačiau kalbėti apie tai visuomenėje 
laikoma prastu skoniu. Čiliečiai tebėra susipriešinę. Preziden- 
tės Mišelės Bačelet tėvas, oro pajėgų brigados generolas, žuvo 


nuo savo bendražygių rankų, nes nesutiko dėtis prie maištinin- 

kų, vėliau ji su motina buvo suimtos, kankinamos ir ištrem- 
tos, bet ji niekada nemini praeities. Pasak Blankos Šnakės, tas 
Čilės istorijos laikotarpis - tai dumblas įlankos dugne, neverta 
jame kapstytis ir drumsti vandens. 

Pasikalbėti apie tai galiu tik su Liliana Trevinjo, slaugytoja, 
mielai padedančia man gvildenti tą istorijos tarpsnį. Ji pasisiū- 
lė mane palydėti pas dvasiškąjį tėvą Lusjaną Lijoną, prirašiusį 
straipsnių ir esė apie diktatūros represijas. Mudvi ketiname eiti 


be Manuelio, kad galėtume pasikalbėti nuoširdžiai. 


Tyla. Tame name, suręstame iš Gvalteko kiparisų, ilgai tvyro 
nedrumsčiama tyla. Praslinko keturi mėnesiai, kol pripratau 
prie intravertiško Manuelio būdo. Ko gero, esu tikra našta šiam 
vienišam žmogui, juolab kad namuose nėra durų ir privatumas 
priklauso nuo išsiauklėjimo. Jis savotiškai malonus man: viena 
vertus, arba dedasi, kad manęs nepastebi, arba atsako vienskie- 
meniais žodžiais, antra vertus, šildo ant krosnies rankšluosčius, 
kai pastebi, kad eisiu maudytis, atneša į lovą stiklinę pieno, 
rūpinasi manimi. Vieną dieną neteko kantrybės pirmą kartą 
per mūsų pažintį, nes su dviem žvejais išplaukiau mesti tin- 
klų, mus užklupo audra, lietus, jūra įsišėlo, grįžome labai vėlai, 
peršlapę iki siūlo galo. Manuelis mūsų laukė prieplaukoje su 
Fakinu ir vienu karabinierium, Laurensiju Karkamu, kuris jau 
spėjo per radiją susisiekti su Didžiąja sala ir paprašė, kad ieš- 
koti mūsų plauktų ginkluotųjų pajėgų kateris. „Ką pasakyčiau 
tavo močiutei, jei nuskęstum?!“ — suriko įsiutęs Manuelis, kai 
tik išlipau į krantą. „Liaukis, žmogau. Aš sugebu pati savimi 
pasirūpinti“, - atkirtau. „Kurgi ne, todėl čia ir atsidūrei! Todėl, 


kad sugebi pati savimi pasirūpinti!“ 

Laurensijui Karkamui džipu bevežant mus namo, paėmiau 
Manueliui už rankos ir ėmiau aiškinti, kad išplaukėme esant 
geram orui ir jūros seniūnui leidus, niekas nesitikėjo tokios 
staigios audros. Per kelias minutes dangus ir jūra papilko, ir 
mums teko traukti tinklus. Keletą valandų plaukėme nežinia 
kur, nes sutemus buvo neįmanoma susivokti, kur esame. Mo- 
bilusis ryšys neveikė, todėl negalėjau duoti jam žinios; tai buvo 
vienintelė bėda, mums negrėsė pavojus, laivas buvo tvirtas, 
žvejams vandenys gerai pažįstami. Manuelis nesiteikė nė pa- 
žvelgti į mane ir man neatsakė, bet rankos neatitraukė. 

Eduvichisė iškepė mums lašišos su bulvėmis, man tai buvo 
tikra palaima, nes buvau labai išalkusi, ir, vėl kaip paprastai 
jaukioje aplinkoje besėdint prie stalo, Manueliui pasitaisė nuo- 
taika. Pavalgę įsitaisėme ant išklerusios sofos su dideliais puo- 
deliais kavos, balintos saldžiu sutirštintu pienu, jis skaitė, o aš 
rašiau savo dienoraštį. Lietus, vėjas, medžio šakų krebždeni- 
mas palangėje, malkų pleškėjimas krosnyje, kačių murkimas — 
tokia dabar mano muzika. Namai apglėbė mus ir kates, tarsi 


priglaudė prie šiltos krūtinės. 


Iš pirmojo žygio po kazino miesto centre grįžau su Brendo- 
nu Limanu jau paryčiais. Vos laikiausi iš nuovargio, bet prieš 
guldama turėjau pozuoti, nes reikėjo nuotraukos mano naujam 
tapatybės liudijimui. Limanas įspėjo, kad aš ne Sara Laredo, 
bet mano tikras vardas jam kuo mažiausiai rūpėjo. Galiau- 
siai nuėjau į savo kambarį, dribau ant lovos su drabužiais ir 
sportbačiais, šlykštėdamasi pliku čiužiniu, ant kurio, man re- 
gis, miegojo įtartino švarumo žmonės. Atsibudau tik dešimtą 


valandą. Vonios kambarys buvo toks pat pasibjaurėtinas kaip 

lova, bet, šiaip ar taip, apsiprausiau po dušu drebėdama, nes 
šilto vandens nebuvo, o iš kondicionieriaus švilpė sibirinis vė- 
jas. Apsirengiau kaip ir vakar, tikėdamasi kur nors išsiskalbti 
tuos kelis drabužėlius, kuriuos turėjau kuprinėje, paskiau pro 
angą sienoje išlindau į „raštinę“, kur nebuvo nė gyvos dvasios. 
Viskas skendėjo prieblandoje, pro langinių plyšius smelkėsi 
truputis šviesos, ir, kai pagaliau apčiuopiau jungiklį, palubėje 
užsidegė plikos lemputės. Šaldytuve gulėjo tik lipniąja juosta 
užklijuoti paketėliai, pusė butelio pomidorų padažo ir keli ža- 
liai apkerpėję indeliai su pasenusiu jogurtu. Apėjau kitus kam- 
barius, kur kas nešvaresnius nei anas butas, nedrįsdama nieko 
liesti, mačiau tuščių butelių, švirkštų, adatų, timpų, pypkių, 
apdegusių stiklinių vamzdelių, kraujo pėdsakų. Tuomet supra- 
tau, kam naudojami virtuvėje esantys dujiniai degikliai, ir ga- 
lutinai įsitikinau, jog pakliuvau į narkomanų ir kvaišalų prekijų 
lindynę. Protingiausia buvo kuo greičiau nešti iš čia kudašių. 
Metalinėse duryse nebuvo spynos, koridoriuje irgi nebu- 
vo nė gyvos dvasios; buvau vienui viena visame aukšte, bet 
negalėjau išeiti, nes laiptų elektrinės grotos buvo užrakintos. 
Vėl išnaršiau visą butą, keikdamasi iš apmaudo, niekur neras- 
dama nuotolinio valdymo pultelio grotoms atidaryti nei te- 
lefono pagalbos šauktis. Iš nevilties puoliau plėšti nuo lango 
lentų, stengdamasi prisiminti, kuriame aukšte esu, tačiau jos 
buvo taip tvirtai prikaltos, jog nepajėgiau nė vienos pajudinti 
iš vietos. Jau buvau beklykianti, bet išgirdau balsus ir elektri- 
nių grotų žviegimą, ir netrukus įėjo Brendonas Limanas su 
dviem bendrais ir berniuku Fredžiu. „Ar tau patinka kiniškas 
maistas? — užuot pasisveikinęs, paklausė Limanas. Iš baimės 
netekau žado, nesugebėjau nė žodžio ištarti, tačiau tik Fredis 


pastebėjo mano susijaudinimą. „Man irgi nepatinka, kai lieku 

užrakintas“, — draugiškai mirktelėdamas, tarė jis. Brendonas 
Limanas paaiškino, kad tai atsargumo priemonė, niekam ne- 
valia kelti kojos į butą jam išėjus, bet jeigu aš liksiu čia, gausiu 
asmeninį nuotolinio valdymo pultelį. 

Asmens sargybiniai — arba kompanionai, kaip jie reikalauja 
save vadinti, — ir berniukas, atsisėdę prieš televizorių, ėmė val- 
gyti su lazdelėmis tiesiai iš kartoninių lėkščių. Tuo tarpu Bren- 
donas Limanas, užsidaręs viename kambaryje, gana ilgai laidė 
gerklę, su kažkuo kalbėdamasis mobiliuoju, paskiau pareiškė 
einąs ilsėtis ir pro angą sienoje nėrė į kitą butą. Netrukus dingo 
1r Džo Martinas su Kinu, likau viena su Fredžiu, ir mudu lei- 
dome karščiausias popietės valandas žiūrėdami televizijos lai- 
das ir žaisdami kortomis. Fredis man nuostabiai pamėgdžiojo 
savo dievaitį Maiklą Džeksoną. 

Apie penktą pasirodė Brendonas Limanas, o neilgai trukus 
filipinietis atnešė vairuotojo liudijimą, išduotą tokiai Laurai 
Baron, dvidešimt dvejų metų, iš Arizonos, su mano nuotrauka. 

— Naudoki, kol būsi čia, — tarė Limanas. 

— Kas čia tokia? — paklausiau, apžiūrinėdama liudijimą. 

— Nuo šiol esi Laura Baron. 

— Gerai, bet Las Vegase galiu pabūti iki rugpjūčio. 

— Žinau. Nesigailėsi, Laura, darbas geras. Tai va, niekam 
nevalia Žinoti, kad esi čia, nei artimiesiems, nei draugams. 
Niekam. Aišku? 

— Aišku. 

— Priemiestyje paleisim gandą, kad tu —- mano draugė, ir 
taip išvengsim nesusipratimų. Niekas nedrįs prie tavęs kabi- 


nėtis. 

Limanas įsakė savo kompanionams nupirkti naują čiužinį ir pa- 
klodžių mano lovai, paskiau nuvežė mane į prabangią kažkokio 
sporto klubo kirpyklą, kur vyriškis su auskarais ir avietinėmis 
kelnėmis pratrūko klykti baisėdamasis ryškia mano plaukų vai- 
vorykšte ir galiausiai pareiškė, jog mato vienintelę išeitį — pa- 
kirpti juos ir nušviesinti. Po dviejų valandų veidrodyje išvydau 
ilgakaklį skandinavą hermafroditą žiurkės ausimis. Nuo plaukų 
šviesinimo chemikalų peršėjo odą. „Labai elegantiška“, — prita- 
rė Brendonas Limanas ir nuvedė mane klajoti po bulvaro pre- 
kybos centrus. Jo pirkimo metodas mane išmušė iš vėžių: užei- 
name į parduotuvę, jis liepia man matuotis drabužius, pagaliau 
pasirenka vieną, užmoka didelės vertės banknotais, atsiima 
grąžą, ir einame į kitą parduotuvę, kur jis perka tą patį drabužį, 
kurį siūlė matuotis prieš tai, bet nenupirko. Paklausiau, ar ne- 
būtų patogiau apsipirkti vienoje vietoje, bet jis neatsakė. 

Mano naują aprangą sudarė nei pernelyg ryškūs, nei rėžian- 
tys akį sportiniai drabužiai, paprastas juodas kostiumėlis, kas- 
dieniai sandalai, auksaspalviai aukštakulniai bateliai, šiek tiek 
kosmetikos ir dvi didelės rankinės su aiškiai matomais dizai- 
nerių ženklais, kainavusios, mano apskaičiavimu, tiek pat kiek 
močiutės folksvagenas. Limanas mane įrašė į sporto klubą, tą 
patį, kur man kirpo plaukus, ir patarė kuo dažniau ten lanky- 
tis, juoba kad dieną turėsiu laiko per akis. Mokėjo grynaisiais, 
gumele suveržtais dolerių pluoštais, ir niekas tuo nesistebėjo: 
matyt, šiame mieste pinigai teka kaip vanduo. Pastebėjau, kad 
Limanas paprastai atsiskaito šimto dolerių banknotais, nors 
pirkinio vertė dešimtkart mažesnė, ir niekaip nesupratau tokio 


keisto elgesio. 

Apie dešimtą vakaro man teko įteikti pirmą siuntinuką. Jie 
atvežė mane prie „Mandalay Bay“ viešbučio. Kaip nurodė Li- 
manas, nuėjau į baseiną, prisigretino porelė, atpažinusi mane 
iš firminės rankinės, tikriausiai Limano jiems nurodytos kaip 
skiriamasis ženklas. Moteris ilga maudymosi tunika ir stikliu- 
kų karoliais nė nežvilgtelėjo į mane, bet vyriškis pilkomis kel- 
nėmis, baltais marškinėliais ir be puskojinių atkišo man ranką. 
Šnektelėjome apie šį bei tą, slapčia padaviau jiems siuntinuką, 
gavau dvi šimtines, įspraustas į turistinį lankstinuką, ir atsi- 
sveikinome. 

Vestibiulyje vidiniu viešbučio telefonu paskambinau kitam 
klientui, pasikėliau į dešimtą aukštą, šmurkštelėjau pro styp- 
santį palei liftą policininką, kuris nė nepažvelgė į mane, ir 
pasibeldžiau į reikiamas duris. Mane įleido penkiasdešimties 
metų vyriškis, basas, su chalatu, paėmė paketėlį, užsimokė- 
jo, ir aš skubiai išėjau. Tarpdury susidūriau su atogrąžų vizija, 
žavia mulate odiniu korsetu, trumpučiu sijonėliu ir smailiakul- 
niais bateliais; tariau sau, kad tai palydovė, kaip dabar vadina- 
mos brangios prostitutės. Nužvelgėme viena kitą nuo galvos 
iki kojų, bet nepasisveikinome. 

Erdviame viešbučio vestibiulyje giliai atsikvėpiau, džiaug- 
damasi lengvai atlikusi pirmąją užduotį. Limanas laukė manęs 
automobilyje su Kinu prie vairo ir nuvežė į kitus viešbučius. Iki 
vidurnakčio naujam savo šefui surinkau daugiau kaip keturis 


tūkstančius dolerių. 


Iš pažiūros Brendonas Limanas skyrėsi nuo kitų narkomanų, 
kuriuos pažinau per tuos mėnesius, kvaišalų suluošintų žmo- 


nių: atrodė normalus, nors ir geibus, tačiau, gyvendama šalia, 

supratau, koks jis iš tikro ligotas. Valgė kaip žvirblis, beveik 
nieko burnoj neturėdavo, kartais tysodavo ant lovos paslikas, 
sunku būdavo spėti, ar miega, ar nualpęs, ar merdėja. Atsidavė 
savotiškai, lyg tabaku, lyg alkoholiu, lyg kokiais nuodais, tary- 
tum trąšomis. Galva buvo kaip rėtis, ir jis tai žinojo, todėl laikė 
mane šalia, sakė, kad mano atmintimi pasitiki labiau nei savą- 
ja. Buvo naktinis gyvūnas, dieną leisdavo savo kambary, įjun- 
gęs kondicionierių, popiet eidavo į masažo saloną, sauną arba 
garinę pirtį, o naktį tvarkydavo savo reikalus. Susitikdavome 
sporto klube, tačiau niekada nevažiuodavome kartu, buvome 
sutarę dėtis, kad nepažįstame vienas kito; man buvo nevalia su 
niekuo kalbėtis, o tai buvo labai keblu, nes lankydavausi ten 
kas dieną ir matydavau tuos pačius veidus. 

Limanas buvo išrankus — vartodavo, pasak jo, pačius ge- 
riausius nuodus: brangiausią burboną ir švariausią heroiną, 
kurį švirkšdavosi penkis šešis kartus per dieną, kiekvienąsyk 
imdamas naują adatą. Turėjo visko tiek, kiek širdis geidžia, ir 
nuosekliai laikėsi savo įpročių, niekada nestokodavo kvaišalų 
ir nepuldavo į neviltį kaip tie vargetos, kurie atšliauždavo prie 
jo durų, galutinai bėdos prispirti. Aš dalyvaudavau baltosios 
damos apeigose — šaukštas, žvakės arba žiebtuvėlio liepsnelė, 
švirkštas, timpa rankai arba kojai suveržti, — Žavėdavausi jo 
miklumu, kai jis badydavosi suniokotas, nepastebimas venas 
netgi ant gaktos, pilvo ar kaklo. Jei pernelyg drebėdavo ranka, 
šaukdavosi Fredžio, nes aš negalėdavau jam padėti, mane šiur- 
pas nukrėsdavo, palietus adatą. Limanas vartojo heroiną taip 
seniai, kad ištverdavo tokią dozę, kuri bet kam būtų buvusi 
mirtina. 

— Ne heroinas žudo, o narkomanų gyvenimo būdas: skur- 
das, pusbadžiavimas, užkratai, nešvara, naudotos adatos, — pa- 


aiškino jis man. 

— Tai kodėl man neleidi pabandyti? 

— Todėl, kad man nereikia narkomanių. 

— Bent kartelį, kad žinočiau, kaip... 

— Ne. Tenkinkis tuo, ką duodu. 

Jis duodavo man alkoholio, marihuanos, haliucinogenų 
ir tablečių, kurias rydavau aklomis, per daug nesirūpindama, 
kaip jos mane paveiks: svarbiausia — apkvaišinti sąmonę, kad 
pabėgčiau nuo tikrovės, nebegirdėčiau manęs šaukiančio Ni- 
nės balso, kad nebejausčiau savo kūno, ateities baimės. Vie- 
nintelės atpažįstamos tabletės buvo geltoni migdomieji, tos pa- 
laimingosios tabletės įveikdavo mano chronišką nemigą, ir aš 
kelias valandas numigdavau nieko nesapnuodama. Šefas leis- 
davo man sušniaukti kelias linijas kokaino, kad darbe jausčiau- 
si guvi ir budri, bet drausdavo vartoti kreką tiek man, tiek savo 
asmens sargybiniams. Džo Martinas ir Kinas turėjo savo po- 
mėgių. „Ta šlykštybė išsigimėliams“, — niekinamai prakošdavo 
Limanas, nors kreką vartodavo patys ištikimiausi jo klientai, 
kuriuos jis galėjo išsunkti iki paskutinio kraujo lašo, priversti 
vogti ir parsiduoti, nusižeminti, kad tik gautų dar vieną dozę. 
Jau nebeprisiminiau, kiek tų zombių klaidžiojo aplink, apsi- 
snargliavusių, opomis aptekusių išdvasų, kretančių, drebančių, 
pasruvusių prakaitu, savo haliucinacijų vergų, lunatikų, girdin- 
čių balsus ir kenčiančių nuo parazitų. 

Fredis, vargšas vaikas, perėjo visas tas stadijas, man širdis 
plyšo, regint jo kančias. Kartais jam padėdavau prikišti dujinį 
degiklį prie pypkės ir lygiai taip pat nerimastingai laukdavau, 
kol spragsėdami susprogs geltoni kristalai ir stebuklingas de- 
besėlis užpildys stiklinį vamzdelį. Po trisdešimties sekundžių 
Fredis skrisdavo į kitą pasaulį. Palaima, dvasios didybė ir eu- 


forija trukdavo tik kelias akimirkas, paskui smigdavo merdė- 

damas į bedugnę prarają, iš kur galėdavo išsikapanoti tik gavęs 
kitą dozę. Kiekvienąsyk reikėdavo vis didesnės, ir Brendonas 
Limanas, mylėdamas berniuką, duodavo. „Kodėl nepadedam 
jam išsigydyti?“ — kartą paklausiau Limaną. „Fredžiui jau per 
vėlu, nuo kreko neišsivaduojama. Todėl turėjau nusikratyti 
merginų, dirbusių prieš tave“, - atsakė jis. Įsivaizdavau, kaip jis 
jų nusikratė. Tuomet nežinojau, kad toje aplinkoje žodis „nusi- 
kratyti“ turi lemtingą prasmę. 

Buvo neįmanoma pasprukti nuo Džo Martino ir Kino, ku- 
rie sąžiningai vykdė įsakymą mane sekti. Kinas, pasalus kaip 
žebenkštis, nesakė man nė žodžio ir nežiūrėjo į akis, Džo 
Martinas, priešingai, neslėpė savo užmačių. „Paskolink man 
tą mergą vienai nakčiai, šefe“, — kartą išgirdau jį prašant Bren- 
doną Limaną. „Jei nesuprasčiau, kad juokauji, nudėčiau vietoje 
už įžūlumą“, — ramiai atrėmė šis. Padariau išvadą, jog tiedu 


kretinai nedrįs manęs paliesti, kol Limanas turės galią. 


Ne paslaptis, kuo vertėsi ši gauja, tačiau Brendono Limano aš 
nelaikiau nusikaltėliu kaip Džo Martiną ir Kiną, kurių sąžinę, 
pasak Fredžio, slėgė jau ne viena mirtis. Savaime suprantama, 
visai tikėtina, jog Limanas irgi galvažudys, bet toks neatrodė. 
Šiaip ar taip, geriau buvo nieko nežinoti, kaip kad jis neno- 
rėjo nieko Žinoti apie mane. Šefui nerūpėjo nei Lauros Ba- 
ron praeitis, nei ateitis, jausmai irgi neturėjo jokios reikšmės, 
svarbu buvo tik viena: kad jo klausytų. Jis man patikėjo kai 
kurias savo verslo paslaptis, kurias bijojo pamiršti, o užsirašyti 
jas būtų neatsargu, kad įsiminčiau: kas jam skolingas ir kiek, 
kur atsiimti paketą, kokia dalis priklauso policijai, kokia gaujos 


dienotvarkė. 

Šefas gyveno labai saikingai, kaip vienuolis, bet man buvo 
dosnus. Nebuvo numatęs man tvirto atlyginimo nei komisinių, 
neskaičiuodamas duodavo pinigų, išsitraukęs gniūžtę bankno- 
tų, kaip arbatpinigių, ir apmokėdavo klubą ir pirkinius. Jei pa- 
prašydavau, duodavo nieko neklausdamas, bet veikiai nustojau 
prašinėti: pinigų man nereikėjo, ir, be to, iš būsto dingo vienas 
kitas vertingesnis daiktas. Miegojome atskirti siauro korido- 
riaus, kurio jis niekada nesikėsino pereiti. Saugumo sumeti- 
mais man buvo draudžiama turėti santykių su vyrais. Pasak jo, 
lovoje atsiriša liežuvis. 

Būdama šešiolikos metų, be netikšos Riko Laredo, mylė- 
jausi dar su keliais vaikinais, bet visi jie tik nuvylė mane ir 
suerzino. Interneto pornografija, laisvai prieinama visiems 
Berklio vidurinės mokiniams, vaikinų nieko neišmokė — jie 
buvo baisūs neišmanėliai: šlovino ištvirkavimą, lyg; patys būtų 
jį išradę, madingas šūkis buvo „naudinga draugystė“, bet man 
buvo aišku kaip dieną, kad naudos turėjo tik jie. Oregono aka- 
demijoje, kur aplinka buvo prisodrinta jaunystės hormonų, — 
sakydavome, jog testosteronas čiurškia sienomis, — buvome 
priversti gyventi vieni šalia kitų ir griežtai laikytis skaistybės. 
Šis grėsmingas derinys teikdavo terapeutams begalę medžia- 
gos per grupines sesijas. Manęs nėmaž neslėgė lytinio gyve- 
nimo „sutartis“, kuri kitiems buvo baisesnė nei susilaikymas 
nuo kvaišalų, nes, išskyrus psichologą Stivą, atsparų bet ko- 
kiam gundymui, vyriškosios lyties draugija buvo pasigailėtina. 
Las Vegase nemaištavau prieš griežtas Limano priemones, nes 
atmintyje dar buvo pernelyg gyva nelemta naktis su Fedžviku. 


Nebenorėjau, kad kas nors mane liestų. 

Brendonas Limanas tvirtino, kad gali patenkinti bet kokį kli- 
ento įgeidį, pradedant mažamečiu vaiku iškrypėliui ir baigiant 
automatiniu ginklu ekstremistui, tačiau tai buvo veikiau pagy- 
ros nei tikras dalykas: niekada nesu nieko panašaus mačiusi; jis 
vertėsi tik narkotikų prekyba ir vogtų daiktų perpardavimu, 
bendrai su kitais pirktu slaptu verslu, nebaudžiamai klestinčiu 
mieste. Ieškodamos narkotikų, į būstą traukė įvairaus plauko 
prostitutės: vienos brangios, kaip buvo matyti iš išvaizdos, ki- 
tos visiškai nuskurdusios, vienos mokėdavo grynaisiais, kitos 
kaulydavo skolon, o kartais, kai šefas būdavo išėjęs, su Džo 
Martinu ir Kinu atsiskaitydavo natūra. Brendonas Limanas 
prisidurdavo prekiaudamas paauglių narkomanų, kreko mė- 
gėjų, gaujos vogtais automobiliais, apdorodavo juos garaže — 
slapta pakeisdavo numerius ir parduodavo kitose valstijose, taip 
pat kas dvi savaites keisdavo savo automobilį, kad neatpažintų 
policija. Taip jo kišenėje tolydžio didėdavo stebuklingasis ban- 
knotų pluoštas. 

— Turėdamas vištą, dedančią auksinius kiaušinius, galėtum 
įsigyti pen/bouse“, užuot gyvenęs šioje kiaulidėje, lėktuvą, jach- 
tą, ko tik širdis geidžia... — prikišau jam, kai sprogo kanali- 
zacijos vamzdis, pliūptelėjo dvokiantis vanduo, ir mums teko 
maudytis sporto klubo dušinėje. 

— Ketini įsigyti jachtą Nevadoje? — nustebo jis. 

— Ne! Aš tik noriu padoraus vonios kambario! Kodėl mums 
nepersikėlus į kitą pastatą? 

- Šis man labiau tinka. 


* Prabangus didelis butas viršutiniame daugiaaukščio gyvenamojo namo 


aukšte (a7g/.). 

— Tuomet atvežk santechniką, dėl Dievo meilės. Ir, be to, 
galėtum pasisamdyti valytoją. 

Jis pratrūko kvatoti. Įsivaizdavęs narkomanų ir nusikaltėlių 
lindynę tvarkančią nelegalę, jis netvėrė juoku. Tiesą pasakius, 
tvarkyti būstą priklausė Fredžiui, už tai jis gavo pastogę, bet 
berniukas nebent išnešdavo šiukšles ir naikino įkalčius, degin- 
damas juos kieme statinėje nuo benzino. Nors ir neturėdama 
jokių polinkių į namų apyvoką, kartais neištvėrusi užsimauda- 
vau gumines pirštines ir griebdavausi valymo priemonių: ten 
gyvenant, nebuvo kitos išeities, bet veltui darbas —- namas buvo 
nusidėvėjęs ir nešvara kibo kaip maras. Tik aš viena negalė- 
jau su tuo taikstytis, niekam tai nerūpėjo. Brendonui Limanui 
tas būstas buvo tik laikina buveinė, jis ketino keisti gyvenimo 
būdą, kai tik įeisiąs į vėžes paslaptingasis verslas, kurį jis tvar- 


kė su broliu. 


Mano šefas — jis reikalavo, kad taip jį vadintume, — pasak jo, 
jautėsi labai skolingas broliui Adamui. Jo šeima buvo iš Džor- 
džijos. Motina juos pametė dar visai mažus, tėvas mirė ka- 
lėjime, tikriausiai buvo nužudytas, nors pagal oficialią versiją 
nusižudė, ir juo rūpinosi vyresnysis brolis. Adamas niekada 
neturėjo padoraus darbo, bet neturėjo ir reikalų su policija, 
priešingai nei jaunesnysis brolis, trylikos metų jau įrašytas į 
nepilnamečių nusikaltėlių įskaitą. „Mudviem teko išsiskirti, 
kad savo darbeliais nepakenkčiau Adamui“, - prisipažino man 
Brendonas. Abu nutarė, kad jam būtų geriausia persikelti į Ne- 
vadą, kur ištisą parą veikia daugiau nei šimtas aštuoniasdešimt 
kazino, grynieji pinigai svaiginamu greičiu eina iš rankų į ran- 


kas ir korumpuotų policininkų daugiau, negu reikia. 

Adamas davė broliui pluoštą labai pravarčių tapatybės liudi- 
jimų ir pasų skirtingomis pavardėmis, ir pinigų veiklai pradėti. 
Nei vienas, nei kitas nenaudojo kredito kortelių. Kartą, atvėręs 
širdį, Brendonas Limanas man papasakojo, kad niekada nebu- 
vo vedęs, brolis buvęs vienintelis draugas, o silpnybę jaučiąs tik 
sūnėnui, Adamo sūnui. Jis parodė man artimųjų nuotrauką, 
kurioje buvo brolis, aukštas ir augalotas, visiškai nepanašus į jį, 
putli svainė ir sūnėnas, angeliukas, vardu Henkas. Kelis kartus 
važiavau su juo pirkti elektroninių žaislų, labai brangių ir vargu 
ar tinkamų dvejų metų vaikui. 

Narkotikai buvo tik pramoga turistams, savaitgaliui at- 
vykstantiems į Las Vegasą nuobodulio nusivaikyti ir kazino 
išbandyti laimės, tačiau tai buvo vienintelė paguoda prostitu- 
tėms, valkatoms, elgetoms, kišenvagiams ir kitiems nelaimė- 
liams, kurie traukdavo į Limano pastatą, dėl kvaišalų dozės 
pasirengę parduoti paskutinę žmogiškumo kruopelę. Kartais 
ateidavo be cento ir maldaudavo, kol jis duodavo ko nors iš 
malonės ar nenorėdamas paleisti jų nuo kabliuko. Kai kurie 
jau slydo mirčiai į glėbį, nevertėjo jų gelbėti, vėmė krauju, rai- 
tėsi konvulsijų tampomi, alpdavo. Tokius Limanas liepdavo 
išmesti į gatvę. Kai kurie ilgai išlikdavo atmintyje, kaip toksai 
jaunuolis iš Indianos: išsaugojo gyvybę sprogus minai Afganis- 
tane ir baigė gyvenimą Las Vegase, net negalėdamas prisimin- 
ti savo vardo. „Netenki kojų ir mainais gauni medalį, netenki 
proto ir mainais nieko negauni“, — kartojo jis kaip maldą, to- 
lydžio kvėpdamas kreką; arba Margareta, tokia pat jauna kaip 
aš, bet visai išsekusi, pavogė iš manęs firminę rankinę. Fredis 
ją pastebėjo, ir mes atėmėme, kol ji nespėjo parduoti, kitaip 
Brendonui Limanui būtų brangiai už tai sumokėjusi. Kartą 


Margareta klejodama atėjo į mūsų aukštą ir, neradusi nieko, 

kas galėtų jai padėti, stiklo šuke persipjovė venas. Fredis aptiko 
ją koridoriuje, tysančią kraujo klane, paprašė išnešti ir, palikęs 
kitame kvartale, telefonu iškvietė pagalbą. Greitoji išsivežė ją 
dar gyvą, bet nežinia, kas jai atsitiko, daugiau niekada jos ne- 
matėme. 

Ir kaip galėčiau pamiršti Fredį? Jis išgelbėjo man gyvybę. 
Pamilau kaip brolį tą nenuoramą, sudžiūvusį, mažiuką, susti- 
klėjusiomis akimis, pašaipų, iš pažiūros žiaurų, bet švelnios 
širdies, jis dar mokėjo juoktis ir susirangydavo šalia manęs, kai 
žiūrėdavome televizijos laidas. Aš jam duodavau vitaminų ir 
kalcio, kad augtų, nupirkau du prikaistuvius ir receptų knygą, 
pasinešusi virėjauti, bet mano patiekalai neliesti atsidurdavo 
šiukšlių dėžėje: Fredis suvalgydavo vieną du kąsnius ir netek- 
davo apetito. Retkarčiais jis rimtai susirgdavo, negalėdavo pasi- 
kelti nuo savo čiužinio, kartais, nepasakęs nė žodžio, dingdavo 
kelioms dienoms. Brendonas Limanas duodavo jam narkotikų, 
alkoholio, cigarečių, ko tik jis paprašydavo. „Ar nesupranti, kad 
Jį Žudai?“ — priekaištaudavau aš. „Aš jau seniai miręs, Laura, 
nesirūpink“, — linksmai įsiterpdavo Fredis. Jis nesibodėjo bet 
kokių nuodų, galėjo ryti, rūkyti, šniaukšti ar švirkštis bet ko- 
kią šlykštybę! Iš tikrųjų buvo leisgyvis, tačiau širdyje skambėjo 
muzika, jis mokėjo išgauti ritmą, griebęs alaus skardinę, arba 
improvizuoti istorijas rimuotu repu; puoselėjo svajonę pagar- 
sėti ir tapti tokia pat žvaigžde kaip Maiklas Džeksonas. „Mes 
važiuosim į Kaliforniją, Fredi. Ten tau prasidės kitas gyveni- 
mas. Tau padės Maikas O'Kelis, jis padėjo atsigauti šimtams 
Jaunuolių, kai kurie jų buvo labiau užkietėję negu tu, bet jei 
dabar juos pamatytum, nepatikėtum. Mano močiutė irgi tau 


padės, turi gerą ranką. Gyvensi su mumis, gerai?“ 

Vieną naktį viešbučio „Caesar's Palace“ neregėto prašmatnumo 
salone, kur tarp daugybės romėniškų statulų ir fontanų laukiau 
kliento, susidūriau su policininku Arana. Bandžiau sprukti, bet 
jis mane pastebėjo ir priėjo šypsodamas, paklausė, kaip laikosi 
dėdė. „Dėdė?“ —- pakartojau sumišusi ir tuomet prisiminiau, jog 
pirmąsyk susitikus „Makdonalde“ Brendonas Limanas mane 
pristatė kaip dukterėčią iš Arizonos. Išsigandau, nes rankinuke 
turėjau prekių, ėmiau vapėti kažką, ko jis visai neklausė. 

— Atvažiavau čionai pavasaroti, netrukus stosiu į universi- 
tetą. 

— Kokį? — sėsdamasis šalia, paklausė Arana. 

— Dar neapsisprendžiau... 

— Iš pažiūros atrodai rimta mergina, dėdė turėtų tavimi di- 
džiuotis. Atsiprašau, neprisimenu, kuo tu vardu... 

— Laura. Laura Baron. 

— Džiaugiuosi, kad ketini studijuoti, Laura. Darbe man 
teko susidurti su gana tragiškais atvejais, kai, būdami pačiame 
pajėgume, jaunuoliai nueina klystkeliais. Kuo galėčiau pavai- 
šinti? — Ir, man nespėjus atsisakyti, paprašė barmenės romė- 
niška tunika sutaisyti man vaisių kokteilį. — Atsiprašau, kad 
negaliu prisidėti su stiklu alaus, nors ir labai norėčiau, esu tar- 
nyboje. 

- Šiame viešbutyje? 

— Budžiu šiame sparne. 

Jis papasakojo, kad viešbutis „Caesars Palace“ — tai penkių 
bokštų pastatas su trimis tūkstančiais trimis šimtais keturias- 
dešimt aštuoniais kambariais, kai kurie jų šimto kvadratinių 


metrų ploto, su devyniais prabangiais restoranais, prekybos 


196 


Majos dienoraštis 


centru, kuriame pačios brangiausios pasaulyje parduotuvės, ke- 
turių tūkstančių dviejų šimtų devyniasdešimt šešių vietų Ro- 
mos Koliziejų primenančiu teatru, kur gastroliuoja garsenybės. 
Ar esi mačiusi Cirgue du Solei/“? Ne? Turėtum paprašyti dėdę, 
kad nuvestų, tai patys puikiausi Las Vegaso spektakliai. Ne- 
trukus priėjo netikra romėnų vestalė, nešina ananasu vainikuo- 
ta žalsvo gėrimo taure. Skaičiavau minutes, nes gatvėje manęs 
laukė Džo Martinas ir Kinas su laikrodžiu rankoje, o netoliese 
tarp kolonų ir veidrodžių vaikštinėjo klientas, nė neįtardamas, 
kad jo ryšininkė — su uniformuotu policininku maloniai ple- 
panti mergina. Ką Arana galėtų žinoti apie Brendono Limano 
verslą? 

Išgėriau pernelyg saldžias vaisių sultis ir atsisveikinau taip 
staigiai, kad jam galėjo kilti įtarimas. Policininkas man patiko, 
maloniai žiūrėjo į akis, tvirtai spaudė ranką ir laikėsi drau- 
giškai. Apskritai atrodė patrauklus, nors jam būtų ne pro šalį 
nusimesti kelis kilogramus; baltutėliai dantys ryškiai spindėjo 
įdegusiame veide, o kai šypsodavosi, akys virsdavo siaurais ply- 


šeliais. 


Artimiausias Manueliui asmuo —- Blanka Šnakė, bet tai nieko 
nereiškia, jam nieko nereikia, netgi Blankos, galėtų visą gyve- 
nimą praleisti netardamas nė žodžio. Ji viena stengiasi palaiky- 
ti draugystę. Kviečia jį pietų arba netikėtai ateina, nešina kokiu 
nors patiekalu ir buteliu vyno; siūlo drauge važiuoti į Kastrą 
aplankyti jos tėvo, Miljalobo, kuris įsižeidžia, jeigu jo nelankai 


nuolat; nelyginant ekonomė rūpinasi jo drabužiais, sveikata ir 


“ „Saulės cirkas“ (pranc.) - Kvebeko provincijos cirkas, vienas garsiausių 
pasaulyje. 

namų jaukumu. Aš esu neprašyta viešnia, įsibrovusi į jų privatų 
gyvenimą; prieš man atvažiuojant galėdavo būti vieni, o dabar 
aš visada jiems trukdau. Jie pakantūs, tie čiliečiai, nei vienas, 
nei kitas neišsiduoda, kad aš nepageidautina. 

Prieš kelias dienas, kaip dažnokai pasitaiko, pietavome 
pas Blanką, nes jos namai jaukesni nei mūsų. Blanka uždengė 
stalą gražiausia staltiese, padėjo krakmolytas linines servetė- 
les, kraitelę su mano atnešta rozmarinų duona, uždegė žvakes: 
stalas paprastas ir gražus — kaip ir viskas jos namuose. Manu- 
elis nesugeba įvertinti visų tų smulkmenų, o man tiesiog žadą 
užima iš nuostabos: prieš pažindama šią moterį, maniau, jog 
tokią serviruotę galima pamatyti tik viešbučiuose ir žurnaluo- 
se. Senelių namai priminė sendaikčių turgų — tiek pasibaisėti- 
nų baldų ir kitokių gremėzdų prigriozta gal iš būtinybės, gal 
iš tingumo išmesti juos į šiukšlyną. Stebint Blanką, gebančią 
sukurti meno kūrinį iš trijų mėlynų hortenzijų ir stiklinio ąs0- 
čio su citrinomis, lavėjo mano skonis. Jiems verdant valgomų- 
jų moliuskų sriubą, išėjau į daržą pasiskinti salotų ir bazilikų, 
kol dar šviesu, nes dabar labai anksti temsta. Kelių kvadrati- 
nių metrų sklypelyje Blanka prisodino vaismedžių, pati augina 
daržoves; paprastai, dirbdama savo darže, ji būna su šiaudine 
skrybėlaite ir pirštinėmis. Kai ateis pavasaris, paprašysiu, kad 
padėtų įdirbti Manuelio sklypelį, kur pilna akmenų ir keroja 
piktžolės. 

Valgydami desertą, kalbamės apie burtus — man neina iš 
galvos Manuelio knyga — ir antgamtinius reiškinius: būčiau 
autoritetas šiuo klausimu, jei anksčiau būčiau kreipusi dėmesį 
į močiutę. Jiems pasakoju, kad mane augino senelis, raciona- 
listas ir agnostikas astronomas, ir močiutė, taro mėgėja, as- 


trologijos gerbėja, aurų ir energijos regėtoja, sapnų aiškintoja, 

amuletų, kristalų ir šventų akmenų kolekcionierė ir, be kita ko, 
supančių dvasių draugė. 

— Ninė niekada nenuobodžiauja, smaginasi protestuodama 
prieš vyriausybę ir postringaudama su mirusiaisiais, - aiškinau. 

— Kokiais mirusiaisiais? — paklausė Manuelis. 

— Tėvuku ir kitais, pavyzdžiui, šventuoju Antanu Paduvie- 
čiu, kuris randa pamestus daiktus ir sužadėtinius ssnmergėms. 

— Tavo močiutei reikia sužadėtinio, — atsiliepė jis. 

— Nusišneki, žmogau! Ji tokia pat sena kaip ir tu. 

— Bene nesakei, kad man reikia meilės? Jeigu, tavo nuomo- 
ne, mano amžiuje dar galima įsimylėti, vadinasi, Nidijai juo 
labiau galima, ji keleriais metais jaunesnė už mane. 

— Tu susidomėjai Nine? — sušukau pagalvojusi, kad galėtu- 
me gyventi trise; tą akimirką pamiršau, jog Blanka būtų jam 
ideali pora. 

— Tai labai skubota išvada, Maja. 

— Tau tektų paveržti ją iš Maiko O'Kelio, — pridūriau. - Jis 
neįgalus ir airis, bet išvaizdus ir garsus. 

— Tuomet verčiau pripiršk jį, o ne mane, - nusijuokė jis. 

— O tu, teta Blanka, ar tiki visais tais dalykais? — paklau- 
siau. 

— Esu labai praktiška, Maja. Prireikus pašalinti karpą, 
kreipiuosi į odos ligų gydytoją ir, be to, dėl visa ko ant smiliaus 
užvynioju plauką ir apšlapinu jį po 3žuolu. 

— Manuelis sakė, kad esi ragana. 

— Žinoma. Pilnaties naktimis susitinku su kitomis raga- 
nomis. Ar nenorėtum nueiti? Renkamės ateinantį trečiadienį. 
Galėtume drauge važiuoti į Kastrą, keletą dienų pasisvečiuoti 
pas mano tėtį, ir aš tave nuvesčiau į mūsų puotą. 


— Puotą? Aš neturiu šluotos, — atsakiau. 

— Tavimi dėtas, Maja, aš sutikčiau, — įsiterpė Manuelis. — 
Tokia proga dukart nepasitaiko. Manęs Blanka niekada nėra 
kvietusi. 

— Tai moterų sambūris, Manueli. Tu uždustum nuo estro- 
genų. 

= Šaipotės iš manęs... — tariau. 

— Aš nejuokauju, gringute. Bet tai visai kas kita, nei tu įsi- 
vaizduoji, jokių burtų, kokius savo knygoje aprašė Manuelis, 
jokių liemenių, pasiūtų iš lavono odos, nei invunčiy. Mūsų bū- 
relis labai siauras, kaip ir turi būti, kad galėtume jaustis sau- 
giai ir nevaržomai. Svečių neįsileidžiame, bet tau padarysime 
išimtį. 

— Kodėl? 

— Man regis, esi labai vieniša ir tau trūksta draugių. 

Po kelių dienų kartu su Blanka važiavome ; Kastrą. Į Mil- 
jalobo namus atvykome šventąją arbatėlės valandą: tradicija, 
čiliečių perimta iš anglų. Blanka su tėvu turi įprotį suvaidin- 
ti komedijos sceną: pirmiausia jausmingai sveikinasi, lyg būtų 
nesimatę praeitą savaitę ir kas mielą dieną nesikalbėję telefonu, 
paskiau iškart ji puola jį ėsti, kad jis „kasdien vis storesnis, kada 
pagaliau liausies rūkyti ir gerti, tėti, pakratysi kojas kurią die- 
ną'; O jis atsako užuominomis apie moteris, kurios pražilusios 
nesidažo plaukų ir rengiasi kaip rumunės proletarės; paskui 
ūmai peršoka prie naujausių gandų ir apkalbų; tuomet ji pra- 
šo paskolinti pinigų, ir jis pratrūksta šaukti, kad kėsinamasi jį 
nuskurdinti, kad greit jis be kelnių liksiąs ir turėsiąs pasiskelbti 
bankrutavęs, paskiau kokias penkias minutes vyksta derybos, 
ir galiausiai jie bučiniais sutvirtina sutartį. O aš tuo metu geriu 


jau ketvirtą puodelį arbatos. 

Vakare Miljalobas mums paskolino automobilį, ir Blanka 
nuvežė mane į sambūrį. Pravažiavome pro bažnyčią skardi- 
niu stogu su dviem bokštais ir aikštę, kur visi suoliukai buvo 
nusėsti įsimylėjėlių porelių, iš senamiesčio patekome į naujus 
kvartalus su pasibaisėtinais betoniniais namais ir įsukome į 
tuščią vingiuotą keliuką. Netrukus Blanka sustojo kieme, kur 
stovėjo daugiau automobilių, ir, pasišviesdamos žibintu, vos 
pastebimu takeliu nuėjome į namą. Viduje jau būriavosi apie 
dešimtį moterų, vilkinčių namudinio stiliaus drabužiais, ko- 
kius mėgdavo Ninė, tunikomis, ilgais sijonais arba plačiais 
džinsais ir pončais, nes buvo šalta. Jos manęs laukė ir pasitiko 
su tuo čiliečiams būdingu nuoširdumu, kuris iš pradžių, vos 
atvykus į šalį, mane stebino, o dabar atrodė įprastas. Apystata 
buvo neįmantri, po sofa tysojo senas šuo, ant grindų mėtėsi 
žaislai. Namų šeimininkė man paaiškino, kad pilnaties nakti- 
mis jos vaikai miega senelės namuose, o vyras, naudodamasis 
proga, su draugais lošia pokerį. 

Per virtuvę išėjome į erdvų, parafininėmis žvakėmis ap- 
šviestą vidinį kiemą, kur buvo daržas — dėžėse auginamos dar- 
žovės, vištidė, dvejos sūpuoklės, didelė kempingo palapinė ir 
kažkas iš pirmo žvilgsnio panašaus į brezentu dengtą kalvelę, 
iš kurios raitėsi dūmai. „Tai ruka, indėnų palapinė“, — paaiški- 
no man namų šeimininkė. Ji buvo apvalios formos kaip ig/u“ ar 
kivua“", virš žemės kyšojo tik stogas, pats būstas buvo po žeme. 


Ją pastatė apeigose dalyvaujančių moterų vyrai, bet patys kojos 


* Eskimų būstas iš suslėgto sniego ar ledo blokų. 
** Šalies pietvakariuose gyvenusių Jungtinių Amerikos Valstijų indėnų mal- 
dos namai. 

ten nekeldavo, nes tai buvo moterų šventykla. Sekdama moterų 
pavyzdžiu, nusivilkau drabužius; kai kurios moterys nusirengė 
nuogos, kai kurios liko su kelnaitėmis. Blanka uždegė pluoštelį 
šalavijų, kad „apsivalytume“, pro siaurą angą keturpėsčia ropo- 
damos per dūmus į palapinę. 

Viduje buvo apskrita patalpa maždaug keturių metrų skers- 
mens, centre metro septyniasdešimties centimetrų aukščio. 
Pačiame viduryje, iš akmenų sukrautame ugniakure, pleškėjo 
malkos, dūmai kilo pro vienintelę angą stoge, pasieniu ėjo pla- 
tus, antklodėmis užtiestas suolas, kur visos susėdome rateliu. 
Buvo labai karšta, bet pakenčiamai, kvepėjo kažkuo organiška, 
lyg grybais, lyg mielėmis, šviesa sklido tik nuo ugniakuro. Tu- 
rėjome truputį vaisių — abrikosų, migdolų, figų — ir du ąsočius 
šaltos arbatos. 

Būrelis moterų man savotiškai priminė „Tūkstančio ir vie- 
nos nakties“ sceną, odaliskų haremą. Palapinės prieblandoje 
ryškėjo atsipalaidavusios ilgesingos gražuolės vešliais plaukais, 
gražiai nuaugusios, tikros Renesanso laikų madonos. Čilėje 
žmonės pasiskirstę pagal socialinę padėtį, kaip Indijoje pagal 
kastas, Jungtinėse Valstijose pagal rasę, ir aš dar nemoku jų 
skirti vienų nuo kitų, tačiau šios europinės išvaizdos moterys 
tikriausiai priklausė kitai kategorijai nei mano pažįstamos čilo- 
jietės, paprastai stambaus kūno sudėjimo, žemo ūgio, indėniškų 
veido bruožų, darbo ir vargo nualintos. Viena jų, sprendžiant 
iš pilvo, buvo septintą ar aštuntą mėnesį nėščia, o kita — nese- 
niai pagimdžiusi, pritvinkusiomis krūtimis ir violetiniais rati- 
lais apie spenelius. Blanka atsirišo kuodą, ir vešlūs garbanoti 
plaukai, purūs lyg putos, nusviro ant pečių. Lyg niekur nieko 
didžiavosi savo brandžios moters kūnu, kaip visada didžiuoda- 
vosi jausdamasi graži, nors nebeturėjo krūtų — skersai krūtinės 


ėjo piratiškas randas. 

Blanka paskambino varpeliu, stojo kelių minučių tyla, kad 
visos spėtų susikaupti, o paskiau viena jų ėmė šauktis Pačama- 
mos, žemės motinos, kurios įsčiose visi mes esame. Keturios 
valandos prabėgo nepastebimai, lėtai leidžiant per rankas dide- 
lę jūros kriauklę, kalbant pakaitais tai vienai, tai kitai, gurkš- 
nojant arbatą, kramsnojant vaisius, pasakojant, kas šiuo metu 
vyksta mūsų gyvenime, ir prisimenant praeities nuoskaudas, 
pagarbiai klausantis, nesikišant ir nesiginčijant. Diduma jų 
buvo atvažiavusios iš įvairių šalies miestų, vienos susiradusios 
čia darbą, kitos drauge su vyrais. Dvi moterys buvo „žiniuonės“, 
gydančios įvairiomis priemonėmis: vaistažolėmis, aromatinė- 
mis esencijomis, refleksologija, magnetais, šviesa, homeopatija, 
energijomis ir kitomis Čilėje itin paplitusiomis alternatyviosios 
medicinos rūšimis. Čia žmonės eina į vaistinę tik tuomet, kai 
kitos priemonės nepadeda. Jos pasakojo savo istorijas nėmaž 
nesidrovėdamos: viena patyrė smūgį, užtikusi vyrą mylintis su 
geriausia drauge, kita nesiryžo palikti smurtaujančio vyro, Žei- 
džiančio jos jausmus ir skriaudžiančio fiziškai. Jos kalbėjo apie 
savo svajones, ligas, būgštavimus ir viltis, juokavo, kai kurios 
pravirkdavo, tačiau visos džiaugėsi, kad, sprendžiant iš naujau- 
sių tyrimų, Blankai nebegresia vėžys. Viena mergina, kurios 
motina neseniai mirė, paprašė pagiedoti jai amžiną atilsį, kita 
pradėjo giesmę, ir visos jai pritarė. 

Po vidurnakčio Blanka pasiūlė baigti sueigą pagerbiant 
protėvius, tuomet visos paminėjo kurį nors artimąjį —- neseniai 
mirusią motiną, močiutę, krikštamotę — ir papasakojo, ką iš 
jų paveldėjo: viena menininkės talentą, kita natūraliosios me- 
dicinos receptus, trečia polinkį į mokslus, ir taip visos viena 
po kitos. Aš buvau paskutinė, ir, atėjus mano eilei, paminėjau 


Tėvuką, bet man pritrūko drąsos papasakoti moterims, kas jis 

toks buvo. Paskiau tylomis meditavome užsimerkusios: mąstė- 
me apie paminėtą asmenį ir atsisveikindamos dėkojome už jo 
dovius. Tuo metu prisiminiau Tėvuko dažnai kartotus žodžius: 
„Pažadėk man, kad visada save mylėsi, kaip aš tave myliu.“ Ta 
žinia nuskambėjo taip aiškiai, lyg jis būtų ją balsu ištaręs. Pra- 
virkau ir išliejau marias ašarų, kurių neišliejau po jo mirties. 

Pabaigoje per rankas perėjo medinis dubenėlis, ir kiekviena 
gavo progą įdėti akmenuką. Blanka juos suskaičiavo: akme- 
nukų buvo tiek, kiek moterų palapinėje; tai būta balsavimo, 
kuriuo patvirtinama narystė, ir aš buvau vienbalsiai priimta į 
jų draugiją. Moterys pasveikino mane, ir mes susidaužėme ar- 
batos puodeliais. 

Išdidi grįžau į mūsų salą ir pareiškiau Manueliui Arijasui, 


kad nuo šiol manęs nebematysiąs pilnaties naktimis. 


Naktis, praleista Kastre su gerosiomis raganomis, paskatino 
mane apmąstyti praeitų metų patirtį. Mano gyvenimas visiš- 
kai kitoks nei tų moterų, vargu ar dvasinio suartėjimo valan- 
dėlę palapinėje kada nors galėčiau joms papasakoti, kas man 
atsitiko, kokia pagieža anksčiau mane graužė, ką reiškia ne- 
numaldomas alkoholio ir narkotikų alkis, kad niekada nega- 
lėdavau nustygti vietoje ir patylėti. Oregono akademijoje man 
buvo nustatyta „dėmesio stoka“, viena iš tų diagnozių, kurios 
prilygsta nuosprendžiui kalėti iki gyvos galvos, tačiau ši savybė 
niekada nepasireikšdavo, kol Tėvukas buvo gyvas, nesireiškia 
ir dabar. Galėčiau aprašyti priklausomybės požymius, bet ne- 
galėčiau nusakyti nežmoniško jos stiprumo. Kur tuomet buvo 
mano siela? Las Vegase žaliavo medžiai, parkai, švietė saulė, 


juokėsi repo karalius Fredis, viliojo ledai, per televiziją rodė 

komedijas, grojo muzika, spindėjo šviesos begalinėmis nakti- 
mis miesto centre, netrūko malonių akimirkų, net pasitaikė 
Limano draugų vestuvės ir per Fredžio gimtadienį valgėme 
tortą, bet aš prisimenu nebent trumpalaikę laimę, kai gauda- 
vau dozę, ir nesibaigiantį pragarą ieškant kitos. Anas pasaulis 
pamažu dyla man iš atminties, nors nuo to laiko praslinko vos 
keli mėnesiai. 

Moterų apeigos Pačamamos įsčiose galutinai susaistė mane 
su ta pasakiška Čiloje ir gana neįprastai paskatino labiau ver- 
tinti save. Praeitais metais ėjau kreivais keliais, įsitikinusi, jog 
mano gyvenimas baigtas, o kūnas nepataisomai išniekintas. 
Dabar jaučiuosi visavertė ir žvelgiu į save su tokia pagarba, su 
kokia nežvelgiau anksčiau, kai stebėdavau savo atvaizdą vei- 
drodyje, stengdamasi įžiūrėti trūkumus. Patinku sau, nenoriu 
jokių permainų. Šioje palaimintoje saloje niekas nežadina blo- 
zų prisiminimų, tačiau stengiuosi juos užrašyti šiame dieno- 
raštyje, kad man neatsitiktų tai, kas atsitiko Manueliui, kuris 
laiko savo prisiminimus, užsklęstus urve, o jeigu tik atsipalai- 
duoja, jie apninka jį nakčia kaip pasiutę šunys. 

Vakar ant Manuelio rašomojo stalo pamerkiau penkias 
paskutines šių metų gėles, nuskintas Blankos Šnakės sode, jis 
vargu ar sugeba jomis grožėtis, bet man jos teikia palaimin- 
gą ramybę. Nieko nuostabaus, kai išnėręs iš pilkumos žmogus 
grožisi spalvomis. Praėjusieji metai man buvo pilki. Ši puokš- 
telė nuostabi: stiklinė vaza, penkios gėlės, vabzdys, šviesa pro 
langą. Nieko daugiau. Neatsitiktinai man sunku prisiminti 
anų dienų tamsą. Kokia ilga buvo mano paauglystė! Kelionė 


požemiu. 

Brendono Limano įsitikinimu, jo versle itin didelę reikšmę turi 
mano išvaizda: privalėjau atrodyti skaisti, paprasta ir guvi kaip 
tos įspūdingos merginos, dirbančios kazino. Tokia aš žadinau 
pasitikėjimą ir lengvai pritapdavau prie aplinkos. Jam patiko 
mano šviesūs, labai trumpai kirpti plaukai, teikiantys man 
kone vyrišką išvaizdą. Jis nupirko man dailų vyrišką laikrodį 
plačiu odiniu dirželiu tatuiruotei ant riešo uždengti, kai, jam 
pasiūlius, atsisakiau ją pašalinti lazeriu. Parduotuvėse jis pra- 
šydavo mane pavaikščioti apsivilkus jo parinktais drabužiais ir 
smagindavosi mėgaudamasis mano pozomis, kai maivydavausi 
mėgdžiodama manekenes. Aš nepriaugau svorio, nors maiti- 
nausi išimtinai visokiausiu šlamštu ir nesimankštinau, nebė- 
giojau kaip paprastai, nenorėdama, kad ant kulnų man liptų 
arba Džo Martinas, arba Kinas. 

Brendonas Limanas kelis kartus vežėsi mane į viešbučio 
apartamentus miesto centre, užsakydavo šampano ir paskiau 
liepdavo man iš lėto nusirengti, nė neketindamas manęs lies- 
ti - mėgaudavosi savo baltąja dama ir taure burbono. Iš pradžių 
buvo nedrąsu, bet veikiai susivokiau, kad tarytum nusirengiu 
pati viena prieš veidrodį, nes šefas patenkindavo aistrą švirkštu 
ir taure. Jis ne sykį sakė, kad man labai pasisekė, jog pakliuvau į 
jo rankas, kitos merginos nemato dienos šviesos, išnaudojamos 
masažo salonuose ir viešnamiuose, mušamos. Ar man žinoma, 
kiek šimtų tūkstančių sekso vergių yra Jungtinėse Amerikos 
Valstijose? Kai kurios atvežtos iš Azijos ir Balkanų, bet didu- 
ma jų amerikietės, pagrobtos gatvėje, metro stotyje ar oro uos- 
te, kai kurios jų — paauglės, pabėgusios iš namų. Jos laikomos 


užrakintos, apkvaišintos narkotikais, per dieną turi aptarnauti 


trisdešimt ir daugiau vyrų, o jeigu atsisako, kankinamos elek- 
tra; tos nelaimingosios gyvena šešėlyje, nepastebimos, o kai 
tampa netinkamos verslui - nužudomos, jų gyvybė neverta nė 
cento. Esama tokių viešnamių, kurių specializacija — sadizmas: 
klientai gali kankinti merginas kaip tinkami, mušti, žaginti, 
net nužudyti, jei sumoka deramą kainą. Prostitucijos verslas 
mafijai labai pelningas, tačiau moterims — tai pražūtis, jos ne- 
ilgai tveria ir paprastai liūdnai baigia gyvenimą. „Toks verslas 
tinka tik niekšams, Laura, o aš esu švelnios širdies, - sakyda- 
vo jis. — Sąžiningai elkis, neapgaudinėk manęs. Būtų gaila, jei 
galų gale pakliūtum į tą aplinką.“ 

Vėliau, ėmusi saistyti iš pažiūros padrikus faktus, susi- 
domėjau Brendono Limano verslo misle. Jis nebuvo įsivėlęs į 
prostituciją, nebent pardavinėdavo kvaišalus narkomanėms, 
tačiau turėjo paslaptingų reikalų su žaliūkais, susijusiais su kai 
kurių jo klienčių dingimu. Keletą kartų buvau jį pastebėjusi su 
neseniai į kvaišalus įjunkusiomis labai jaunomis merginomis, 
kurias atsiviliodavo į pastatą mandagiomis manieromis, vai- 
šindavo geriausiais savo atsargų pavyzdžiais, duodavo kvaišalų 
skolon kelioms savaitėms, o paskiau jos nebegrįždavo, ding- 
davo kaip į vandenį. Fredis patvirtino mano įtarimus: jos galų 
gale parduodamos mafijai; taip Brendonas Limanas užsidirb- 


davo papildomai, pernelyg nesusitepdamas rankų. 


Šefo taisyklės buvo labai paprastos: kol aš atlieku savo sandė- 
rio dalį, jis atlieka savąją. Svarbiausia jo sąlyga buvo ta, kad 
aš nesusitikčiau su artimaisiais nei su žmonėmis, pažįstamais 
anksčiau, ir tai buvo labai lengva — ilgėjausi tik močiutės, o 


kadangi tikėjausi netrukus grįžti į Kaliforniją, galėjau pakan- 

trauti. Be to, jis draudė užmegzti naujas pažintis, nes, pasak 
jo, menkiausia žioplystė galinti išgriauti ir šiaip jau silpnus jo 
verslo pamatus. Kartą Kinas jam pranešė matęs mane sporto 
klubo tarpdury šnekant su kažkokia moterimi. Limanas grie- 
bė man už kaklo ir, nors buvau aukštesnė už jį ir stipresnė, 
neįprastai mikliai taip mane primygo, kad suklupau ant kelių. 
„Idiote! Nenaudėle!“ — suriko ir, paraudęs iš pykčio, skėlė man 
du antausius. Tai buvo pavojaus ženklas, bet aš nesugebėjau 
deramai suvokti, kas atsitiko; tai įvyko vieną tų dienų, tuomet 
vis dažnesnių mano gyvenime, kai man pakrikdavo mintys. 

Netrukus jis liepė man elegantiškai apsirengti — eisime va- 
karieniauti į naują italų restoraną: tariau sau, jog tai savotiš- 
ka atsiprašymo forma. Apsivilkau juodą suknelę ir apsiaviau 
paauksuotus sandalus, bet nė nesistengiau kosmetikos prie- 
monėmis nuslėpti prakirstos lūpos ir mėlynių ant skruostų. 
Restoranas pasirodė kur kas malonesnis, nei tikėjausi: labai 
šiuolaikiškas, stiklas, plienas ir juodi veidrodžiai, nei staltie- 
sių su paveikslais, nei gondolininkais persirengusių padavėjų. 
Patiekalus palikome beveik neliestus, bet išgėrėme du bute- 
lius 2005 metų derliaus „Ouintessa“, kainavusius krūvą pini- 
gų ir padėjusius užglaistyti nesutarimus. Limanas paaiškino, 
kad turi daug rūpesčių: pasitaikė proga sutvarkyti pelningą, 
bet pavojingą reikalą. Apie tai sužinojęs prieš dvi dienas, kai 
buvo išvykęs vienas be palydovų, nesisakydamas nei kur, nei 
ko važiuojąs. 

— Dabar kaip niekad, Laura, gali pražudyti atsargumo sto- 
ka, — tarė jis. 

— Su ta moterimi sporto klube kalbėjausi ne daugiau kaip 
penkias minutes apie jogos užsiėmimus, net nežinau, kuo ji 


vardu, garbės žodis, Brendonai. 

— Daugiau to nedaryk. Šįkart viską pamiršiu, bet tu nepa- 
miršk, supratai? Aš turiu pasitikėti saviškiais, Laura. Su tavimi 
man gerai sekasi, esi aukštos klasės, patinki man, labai greit 
visko išmoksti. Galėtume drauge daryti daug dalykų. 

— Kokių? 

— Pasakysiu, kai reikės. Tuo tarpu dar esi išbandoma. 

Žadėtoji valandėlė atėjo rugsėjį. Nuo birželio iki rugpjūčio 
vis dar gyvenau kaip rūke. Vandentiekis neveikė, šaldytuvas 
stovėjo tuščias, bet užtat netrūko kvaišalų. Net nesusivokda- 
vau, kiek jų suvartoju: išgerti dvi tris tabletes su degtine arba 
surūkyti pypkę su marihuana tapo įprasta kasdienybe, kuri 
praslysdavo nemačiomis. Šiaip ar taip, palyginti su kitais mano 
aplinkos žmonėmis, suvartodavau mažiausiai, tik pramogos 
dėlei, galėjau atsisakyti bet kurią akimirką, kaip maniau, ne- 
buvo jokios priklausomybės. 

Ilgainiui pripratau prie sklandymo būsenos, prie rūko, 
temdančio sąmonę, prie būsenos, kai nesugebi suvaikyti min- 
čių arba jų išreikšti, kai matai, kaip sklaidosi žodžiai ir skursta 
su Nine plėtotas žodynas. Retomis sąmonės prošvaistėmis pri- 
simindavau ketinimą grįžti į Kaliforniją, bet tardavau sau, kad 
turiu daug laiko. Laikas. Kur dingsta valandos? Slysta, kaip 
druska byra tarp pirštų, gyvenu laukdama ir tikėdamasi, bet 
nebėra ko laukti ir tikėtis, nebent kitos dienos, visiškai pana- 
šios į praėjusiąją, kai drauge su Fredžiu snūduriuosiu priešais 
televizorių. Dieną mano vienintelis darbas — sverti miltelius 
ir kristalus, skaičiuoti tabletes, ruošti plastikinius paketėlius. 
Taip prabėgo rugpjūtis. 

Popiete, pasistiprinusi keliais „takeliais“ kokaino, važiuo- 
ju į sporto klubą pamirkti baseine. Kritiškai peržvelgiu save 


persirengimo kambaryje, virtinėje veidrodžių atsispindinčiame 

atvaizde stengdamasi įžiūrėti palaido gyvenimo žymes, bet 
nieko nepastebiu; niekas negalėtų įtarti, kad turėjau audringą 
praeitį, o dabar žaidžiu su ugnimi. Atrodžiau kaip mokslei- 
vė, kaip to pageidavo Brendonas Limanas. Dar vienas kokaino 
„takelis“, kelios tabletės, puodelis juodos kavos — ir aš pasiruo- 
šusi naktiniam žygiui. -Brendonas Limanas tikriausiai turėjo 
kitų išnešiotojų dieninei pamainai, bet niekada jų neteko ma- 
tyti. Kartais jis važiuodavo drauge, bet kai tik perpratau dar- 
bą ir įgavau pasitikėjimą savimi, siųsdavo mane vieną su savo 
bendrais. 

Mane kerėjo viešbučių ir kazino triukšmas, šviesos, spalvos 
ir besaikis pinigų švaistymas, lošėjų įtampa prie lošimo auto- 
matų, žalia gelumbe traukti stalai ir žetonų dzingsėjimas, or- 
chidėjomis ir mažyčiais popieriniais skėčiais vainikuotos tau- 
rės. Mano klientai, be galo skirtingi nuo gatvinių narkomanų, 
laikėsi akiplėšiškai, kaip žmonės, kurie nieko nebijo. Prekeiviai 
irgi nieko nesibaimino, lyg šiame mieste būtų galiojusi nerašy- 
ta sutartis, leidžianti nebaudžiamai nepaisyti įstatymų. Lima- 
nas buvo susimokęs su policininkais, kurie gaudavo savo dalį 
ir duodavo jam ramybę. Aš jų nepažinojau, o Limanas niekada 
nesakė jų vardų, bet žinojo, kiek ir kada reikia jiems mokėti. 
„Šlykštynės, kiaulės, prakeikti parazitai, jiems niekada nega- 
na, reikia jų saugotis, jie viską gali, nekaltą Žmogų apjuodi- 
na, darydami kratas vagia brangenybes ir pinigus, pasisavina 
pusę konfiskuotų narkotikų ir ginklų, gina vieni kitus. Kyši- 
ninkai, rasistai, psichopatai. Ne ką kitą, o juos reikėtų sukiš- 
ti už grotų , - sakydavo man šefas. Nelaimėliai, ateinantys į 
pastatą ieškoti kvaišalų, buvo priklausomybės vergai, skurdžių 
skurdžiai, pasmerkti neišbrendamai vienatvei; gyvaliojo perse- 


kiojami, mušami, kaip kurmiai sulindę į savo urvus, bejėgiai 

prieš įstatymo gniaužtus. Kančių palaužtiems, jiems negaliojo 
nebaudžiamumas. 

Man netrūko pinigų, alkoholio ir tablečių, reikėdavo tik 
paprašyti, bet daugiau nieko neturėjau, nei artimųjų, nei drau- 
gų, nei meilės, net saulės nemačiau savo gyvenime, nes gyve- 


nau naktimis — kaip žiurkė. 


Vieną dieną Fredis dingo iš Brendono Limano būsto ir nieko 
apie jį negirdėjome iki penktadienio, kai atsitiktinai susitiko- 
me su policininku Arana: su juo susidurdavau labai retai, ir 
kiekvieną sykį jis prišnekėdavo man gražių žodelių. Prakalbo- 
me apie Fredį, ir policininkas probėgšmais mums užsiminė, 
kad policija aptiko jį sunkiai sužeistą. Repo karalius nuklydo 
į svetimą teritoriją, gauja jį primušė ir numetė į šiukšlyną ma- 
nydama, kad jis negyvas. Be kita ko, Arana man paaiškino, 
kad miestas suskirstytas į įvairių gaujų valdomas teritorijas ir 
tokiam lotynų amerikiečiui kaip Fredis, nors jis ir mulatas, ne- 
valia maišytis tarp juodaodžių. „Vaikinukas ieškomas polici- 
jos už įvairius nusižengimus, bet pakliūti į kalėjimą jam būtų 
pražūtinga. Fredžiui reikia padėti“, - atsisveikindamas pridūrė 
Arana. 

Brendonas Limanas jau buvo policijos akiratyje, tad jam ne- 
derėjo artintis prie Fredžio, bet vis dėlto mudu nuvažiavome jo 
lankyti į ligoninę. Pasikėlę į penktą aukštą, pustekine leidomės 
dienos šviesos lempomis apšviestais koridoriais, ieškodami jo 
palatos. Niekas nekreipė į mus dėmesio, du žmones medicinos 
personalo, ligonių ir artimųjų minioje, tačiau Limanas vis tiek 
slinko pasieniu, tolydžio žvilgčiodamas per petį ir laikydamas 


ranką kišenėje, kur nešiojo pistoletą. Fredis gulėjo keturių lovų 

palatoje, kur nebuvo nė vienos laisvos vietos, pririštas diržais 
ir visas apraizgytas žarnelėmis ir vamzdeliais; veidas buvo ne- 
atpažįstamas, šonkauliai sulaužyti, viena ranka taip sumaitota, 
jog teko amputuoti du pirštus. Nuo spyrių buvo plyšęs inkstas, 
į pūslę, pririštą prie lovos, tekėjo rūdžių spalvos šlapimas. 
Šefas leido man dienomis budėti prie berniuko tiek, kiek 
norėsiu, su sąlyga, kad naktį atliksiu savo darbą. Iš pradžių 
švirkštėme Fredžiui morfijų, o vėliau davėme metadono, nes, 
būdamas tokios būklės, nebūtų ištvėręs abstinencijos sindro- 
mo, bet ir metadono neužteko. Jis draskėsi diržais pririštas prie 
lovos, daužėsi kaip žvėris, pakliuvęs į spąstus. Naudodamasi 
personalo aplaidumu, įsimiklindavau įšvirkšti heroino į seru- 
mą, kaip buvo pamokęs Brendonas Limanas. „Priešingu atveju 
jis mirs. Tai, ką jie ten leidžia, Fredžiui kaip vanduo“, - paaiš- 


kino jis man. 


Ligoninėje susipažinau su juodaode slaugytoja, augalota kokių 
penkiasdešimties metų moterimi, kalbančia gomuriniu balsu, 
visiškai nesiderinančiu su švelniu jos būdu ir nuostabiu vardu — 
Olimpija Petiford. Ji ėmė slaugyti Fredį, kai tik iš operacinės jį 
atvežė į penktą aukštą. „Man širdį suskaudo išvydus jį tokį lie- 
sutį, leisgyvį, tas vaikiukas galėtų būti mano vaikaitis“, — tarė ji 
man. Atvažiavusi į Las Vegasą, neturėjau kitų draugų, išskyrus 
Fredį, kuris dabar buvo viena koja grabe, ir pirmąsyk nepaklusau 
Brendono Limano įsakymams: turėjau su kuo nors pasikalbėti, 
o ta moteris buvo nuostabi. Olimpija paklausė, kas mane sieja su 
ligoniu, ir aš atsakiau, kad esu jo sesuo, ir ji nė kiek nenustebo, 
jog baltoji platininiais plaukais, vilkinti brangia suknele, — spal- 


votojo, narkomano ir tikriausiai nusikaltėlio giminė. 

Ištaikiusi laisvą valandėlę, slaugytoja atsisėsdavo šalia ber- 
niuko pasimelsti. „Fredis turi priimti Jėzų į savo širdį, Jėzus jį 
išgelbės“, - tvirtino ji. Ji lankė savo bažnyčią vakarinėje miesto 
dalyje ir siūlė man ateiti į vakarines pamaldas, bet aš jai paaiš- 
kinau, jog tokiu metu dirbu, o mano šefas esąs labai griežtas. 
„Tuomet ateik sekmadienį, mergele. Po pamaldų mes, Jėzaus 
našlės, vaišiname pačiais gardžiausiais Nevadoje pusryčiais.“ 
„Jėzaus našlės“ buvo negausus, bet labai veiklus moterų būre- 
lis, bažnyčios stuburas. Našlystė nebuvo būtina sąlyga, norint 
priklausyti būreliui, pakako praeityje būti netekus mylimojo. 
„Pavyzdžiui, aš šiuo metu esu ištekėjusi, bet du vyrai mane 
pametė, o trečias pasimirė, žodžiu, esu našlė“, - paaiškino man 
Olimpija. 

Vaikų apsaugos tarnybos socialinė darbuotoja, kuriai buvo 
priskirtas Fredis, pagyvenusi moteris, dirbanti už menką at- 
lyginimą, apkrauta tokia gausybe bylų, kad negebėjo visko 
aprėpti, pasibodėjusi savo darbu skaičiavo dienas iki pensijos. 
Vaikai neužsibūdavo apsaugos tarnybos akiratyje, gaudavo lai- 
kiną prieglobstį ir neilgai trukus grįždavo primušti arba išprie- 
vartauti. Ji aplankė Fredį du kartus, pasikalbėjo su Olimpija, 


taip sužinojau apie savo draugo praeitį. 


Fredis buvo keturiolikos metų, ne dvylikos, kaip maniau, ir ne 
šešiolikos, kaip skelbėsi. Gimė Niujorke, lotynų amerikiečių 
kvartale, motina kilusi iš Dominikos, tėvas nežinomas. Mo- 
tina atvežė jį į Nevadą išklerusiu meilužio, pajutų genties in- 
dėno, tokio pat girtuoklio kaip ir ji, automobiliu. Apsistodavo 
pastovyklauti tai čia, tai ten, važiuodavo, jei turėdavo benzino, 


kaupdami baudas už eismo taisyklių pažeidimus ir palikdami 


213 


L=A:B LL ALL, ES DE 


virtinę skolų. Netrukus jiedu dingo iš Nevados, bet žmonės 
rado Fredį, septynių mėnesių kūdikį, pamestą prie degalinės, 
išbadėjusį, išsekusį, nusėtą mėlynėmis. Jis augo valstijoje tai 
pas vienus, tai pas kitus žmones, neužsibūdavo nė vienuose na- 
muose per savo netikusį elgesį ir būdą, tačiau lankė mokyklą 
ir gerai mokėsi. Devynerių metų įkliuvo už ginkluotą apiplė- 
šimą, kelis mėnesius praleido pataisos namuose, paskiau dingo 
iš Vaikų apsaugos tarnybos ir policijos akiračio. 

Socialinė darbuotoja turėjo patikrinti, kur ir kaip Fredis 
gyveno pastaraisiais metais, bet jis apsimesdavo miegantis arba 
nekalbėdavo. Bijojo atsidurti reabilitacijos stovykloje. „Neišgy- 
venčiau nė vienos dienos, Laura, tu neįsivaizduoji, kas tai per 
daiktas. Jokios reabilitacijos, tik bausmės“ Brendonas Limanas 
pritarė ir pasiryžo tam sutrukdyti. 

Kai, atjungtas nuo aparatūros, berniukas jau galėjo valgyti 
kietą maistą ir stotis ant kojų, padėjome jam apsirengti, nu- 
vedėme prie lifto, lankymo valandomis įsimaišę tarp žmonių, 
ir iš ten vėžlio žingsniukais nupėslinome prie ligoninės durų, 
kur, negesindamas variklio, mūsų laukė Džo Martinas. Galė- 
čiau lažintis, jog koridoriuje mus matė Olimpija Petiford, bet 
geroji moteris dėjosi mūsų nepastebinti. 

Gydytojas, Brendoną Limaną aprūpinantis vaistais Juodajai 
rinkai, atėjo pas mus apžiūrėti Fredžio ir pamokė mane keisti 
tvarsčius ant rankos, kad neužsikrėstų kraujas. Ketinau, nau- 
dodamasi proga, kad berniukas mano valioje, atpratinti jį nuo 
narkotikų, bet man pritrūko ryžto, išvydus, kaip siaubingai 
jis kankinasi. Fredis greit atsigavo, didžiai stebintis gydytojui, 
maniusiam, kad jis tysos leisgyvis keletą mėnesių, ir netrukus 
parišta ranka jau šoko kaip Maiklas Džeksonas, bet šlapime 


vis dar būta kraujo. 

Negalėdami atleisti tokio įžeidimo, Džo Martinas ir Kinas 


apsiėmė atkeršyti priešininkų gaujai. 


Mane labai sukrėtė susidorojimas su Fredžiu juodaodžių kvar- 
tale. Pakrikame Brendono Limano pasaulyje Žmonės pasiro- 
dydavo ir dingdavo nepalikdami pėdsakų, vieni išvažiuodavo, 
kiti atsidurdavo kalėjime arba kapuose, tačiau Fredis nebuvo 
vienas tų beveidžių šešėlių, jis buvo mano draugas. Išvydus jį 
ligoninėje sunkiai bekvėpuojantį, kenčiantį, kartais netenkantį 
sąmonės, man ištryško ašaros. Manding, gailėjau savęs. Jau- 
čiausi įkliuvusi į spąstus ir jau nebegalėjau teisintis, kad nesergu 
priklausomybe, nes negalėjau nė dienos gyventi be alkoholio, 
tablečių, marihuanos, kokaino ir kitokių kvaišalų. Atsibudusi 
rytą po nakties plyštančia galva, tvirtai pasižadėdavau apsiva- 
lyti, bet po pusvalandžio neatsispirdavau pagundai patraukti 
gurkšnį. Tik lašelį degtinės, kad nustotų skaudėti galvą, duo- 
davau sau žodį. Skausmas nepraeidavo, ir aš sėdėdavau su bu- 
teliu rankoje. 

Negalėjau apgaudinėti savęs mintimi, kad atostogauju, ir 
tiek, laukdama stojimo į universitetą: buvau tarp nusikaltėlių. 
Menkiausia klaidelė galėjo kainuoti gyvybę arba tektų kaip 
Fredžiui tysoti ligoninėje, vamzdeliais ir žarnelėmis prijungtai 
prie aparatūros. Labai bijojau, nors nenorėjau prisipažinti, kad 
baimė nelyginant žvėris tykoja prigludusi krūtinėje. Vidinis 
balsas primygtinai man kartojo apie pavojų: kaip aš jo nema- 
tau, kodėl nebėgu, kol nevėlu, ko laukiu ir neskambinu arti- 
miesiems? Tačiau kitas balsas pagiežingai kartojo, kad mano 
likimas niekam nerūpi: jeigu Tėvukas būtų gyvas, jis apverstų 


viską aukštyn kojomis, manęs ieškodamas, o tėvas dėl manęs 

nė piršto nepajudino. „Tu man neskambinai, Maja, tik todėl, 
kad teko per mažai kentėti“, - pareiškė man Ninė, kai mudvi 
vėl susitikome. 

Prabėgo pati bjauriausia Nevados vasara su keturiasdešim- 
ties laipsnių karščiais, bet manęs ji nenukamavo — būste buvo 
kondicionierius, o aš dirbau naktimis. Mano įpročiai nesikeitė, 
dirbau kaip paprastai. Niekada nelikdavau viena, sporto klubas 
buvo vienintelė vieta, kur Brendono Limano bendrai duodavo 
man ramybę — laukdavo manęs tik prie viešbučių ir kazino, 
skaičiuodami minutes, bet į vidų neidavo. 

Tomis dienomis šefą kamavo bronchitas, nors sakėsi sergąs 
alergija, ir aš pastebėjau, kad jis gerokai sulyso. Per tą trumpą 
laiką, kai buvome pažįstami, jis stipriai sumenko, rankų oda 
suvyto, susiraukšlėjo kaip suglamžyta marška, tatuiruotės iš- 
skydo, buvo galima suskaičiuoti šonkaulius, akys įdubo, atrodė 
išsekęs, pavargęs. Džo Martinas pirmas tai pastebėjo ir pakėlė 
skiauterę, ėmė ginčytis, tuo tarpu pasalūnas Kinas nesakė nė 
žodžio, bet ėjo su juo išvien, prekiaudamas narkotikais slapčia 
nuo šefo ir klastodamas sąskaitas. Jie sukčiavo taip įžūliai, kad 
netgi mudu su Fredžiu aptarėme jų niekšybes. „Laikyk liežuvį 
už dantų, Laura, — perspėjo mane vaikas, — tie tipai suves su 
tavimi sąskaitas, jie tau nedovanos.“ 

Gorilos nesivaržė Fredžio, laikė jį nepavojingu, klounu, 
besmegeniu narkomanu; šiaip ar taip, be jokios abejonės, jis 
turėjo daugiau proto nei visi kiti. Bandžiau įkalbinti jį kreip- 
tis į reabilitacijos centrą, lankyti mokyklą, susirūpinti ateitimi, 
bet jis atsakydavo standartinėmis frazėmis, kad mokykloje jam 
nesą ko mokytis, jis visko išmokęs gyvenimo universitetuose. 
Kartojo tuos pačius nuvalkiotus Limano žodžius: „Man jau 


per vėlu.“ 

Spalio pradžioje Limanas lėktuvu išskrido į Jutą ir grįžo nau- 
jausiu sportiniu mustango modeliu, mėlynu su sidabrine juosta 
ir juodu vidumi. Pareiškė man, jog nupirko jį broliui, dėl tam 
tikrų priežasčių negalinčiam jo įsigyti. Adamas, gyvenantis 
už dvylikos valandų kelio, po kelių dienų atsiųsiąs ką nors jo 
atsivaryti. Tokios klasės automobilis, bent kelioms minutėms 
paliktas šio priemiesčio gatvėje, iškart dingtų arba būtų sunio- 
kotas, tad Limanas beregint jį pastatė viename iš dviejų garažų 
su patikimai rakinamomis durimis, nes visi kiti tame pastate 
buvo tiesiog atmatų priversti urvai, narkomanų ir atsitiktinių 
lytinių santykių mėgėjų lindynės. Kai kuriuose metų metus 
gyveno skurdžiai, kiekvieną kvadratinį metrą gindami nuo 
žiurkių ir tokių pat pavargėlių. 

Rytojaus dieną Brendonas Limanas išsiuntė savo bendrus 
parvežti krovinio iš Fort Rubio, vieno iš šešių šimtų Nevados 
kaimelių vaiduoklių, įprastos susitikimo su meksikiečiu tiekė- 
ju vietos, ir, jiems išvykus, pasiūlė man išbandyti mustangą. 
Galingas variklis, naujos odos kvapas, plaukus taršantis vėjas, 
kaitri saulė, bekraštė erdvė, it peiliu perrėžta greitkelio, kal- 
nai giedro melsvo dangaus fone — viskas mane veikė taip, kad 
svaigau nuo laisvės pojūčio. Juo labiau kad važiavome pro kelis 
federalinius kalėjimus. Diena buvo karšta, nors didieji vasaros 
karščiai buvo jau pasibaigę, oras taip įkaito, kad teko nuleisti 
automobilio viršų ir įjungti kondicionierių. 

— Ar žinai, kad Džo Martinas ir Kinas mane apvaginėja, 
ką? — paklausė jis. 

Pagalvojau, kad geriausia patylėti. Pradėdamas tokią kalbą, 


jis tikriausiai turėjo kokį nors tikslą: jeigu neigsiu, vadinasi, 

nieko nematau, kas dedasi aplink, o jeigu pasakysiu — taip, va- 
dinasi, prisipažinsiu, kad buvau neištikima jo neperspėdama. 

— Anksčiau ar vėliau taip turėjo atsitikti, — pridūrė Brendo- 
nas Limanas. - Niekuo negaliu pasikliauti. 

— Gali pasikliauti manimi, — sumurmėjau, lyg stodamasi 
ant aliejumi aplaistytų grindų. 

— Tikiuosi. Džo ir Kinas — kvaili per visą pilvą. Su manimi 
jiems būtų buvę geriausia, buvau jiems labai dosnus. 

— Ką darysi? 

— Teks juos pakeisti, kol jie nepakeitė manęs. 

Tylėdami važiavome keletą kilometrų, tačiau, kai jau tikė- 
jausi, kad bus išliejęs visas nuoskaudas, jis vėl grįžo prie tos 
pačios kalbos. 

— Vienas policininkas reikalauja daugiau pinigų. Jei duosiu, 
pareikalaus dar daugiau. Kaip tu manai, Laura? 

— Nieko apie tai neišmanau... 

Nuvažiavome dar kelis kilometrus, netardami nė žodžio. 
Brendonas Limanas, vis labiau irzdamas, išsuko iš greitkelio 
paieškoti jaukaus kampelio, bet priešaky driekėsi išdžiūvusi 
plynė, akmenynas, dygūs krūmokšniai ir nušiurusios pievos. 
Nekreipdami dėmesio į tai, kad esame kaip ant delno, išlipo- 
me iš automobilio, pritūpėme už atidarytų durelių, aš palai- 
kiau žiebtuvėlį, padėdama jam kaitinti mišinį. Akimoju jis su- 
sišvirkštė kvaišalų. Paskiau, džiaugdamiesi savo iškyla, dviese 
surūkėme marihuanos pypkę. Jei būtų patikrinęs kelių patru- 
lis, būtų aptikęs neregistruotą ginklą, kokaino, heroino, ma- 
rihuanos, demerolio ir maišelį su visokiomis tabletėmis. „Tie 
šunsnukiai policininkai surastų kai ko daugiau, ir mes taip pat 
nemokėtume pasiaiškinti“, — sprogdamas juoku, mįslingai pri- 


dūrė Brendonas Limanas. Buvo taip apkvaišęs nuo narkotikų, 

jog sėsti prie vairo teko man, nors turėjau menką vairavimo 
patirtį, be to, pasižoliavusi kelią mačiau kaip pro ūką. 

Atvažiavę į Bitų, kuris vidurdienį atrodė kaip išmiręs, su- 
stojome papietauti meksikiečių užeigoje su iškaba, pripaišyta 
kaubojų, plačiakraščių skrybėlių ir lasų, bet, įėjus į vidų, pasi- 
rodė, jog tai prirūkytas kazino. Restorane Limanas užsakė du 
tekilos kokteilius, du pirmus pasitaikiusius patiekalus ir butelį 
paties brangiausio vyno. Aš bandžiau valgyti, o jis tuo tarpu 
šakute makalavo savo lėkštėje, brėždamas takelius bulvių ko- 
šėje. 

— Ar žinai, ką darysiu su Džo ir Kinu? Kadangi, šiaip ar 
taip, turiu duoti policininkui tai, ko jis reikalauja, mainais pa- 
prašysiu nedidelės paslaugos. 

— Nežinau. 

— Jeigu jis nori gauti daugiau komisinių, turės nusikratyti 
tų dviejų žmonių, neįveldamas manęs į visą tą reikalą. 

Supratau, ką jis turi galvoje, ir prisiminiau Limanui anks- 
čiau tarnavusias merginas, kurių jis „nusikratė“. Pasibaisėtinai 
aiškiai išvydau po kojomis atsivėrusią bedugnę, ir darsyk ding- 
telėjo mintis bėgti, bet vėl paralyžiavo pojūtis, jog nesipriešin- 
dama iš inercijos grimztu į tirštą tyrę. Negaliu mąstyti, galva 
lyg pjuvenų prikimšta, per daug tablečių, marihuanos, degtti- 
nės, jau nebeprisimenu, ką vartojau šiandien, metas apsivalyti, 
pagalvojau, po tekilos stikliuko maukdama antrą taurę vyno. 

Brendonas Limanas prisimerkęs sukniubo krėsle, galva nu- 
sviro ant atlošo. Krisdama iš šono šviesa ryškino išsišovusius 
skruostikaulius, įdubusius skruostus, žalsvas akis — atrodė kaip 
lavonas. „Grįžkime“, — pasiūliau jausdama, jog tuoj apsivem- 
siu. „Pirmiausia man reikia kai ką sutvarkyti šiame sumautame 


miesteliūkštyje, — atkirto jis. - Užsakyk man kavos.“ 

Kaip paprastai Limanas atsiskaitė grynaisiais, iš kondicionuoto 
oro patalpos išėjome į negailestingu karščiu degantį Bitį, pasak 
jo, radioaktyviųjų atliekų saugyklą ir turistinę bazę, vykstant 
į Mirties slėnį, esantį už dešimties minučių kelio. Jis važiavo 
vingiuodamas iki tos vietos, kur buvo nuomojami sandėliai, 
blokiniai pastatai su virtine žalsvai melsva spalva dažytų durų. 
Matyt, jau buvęs čia ne kartą, tiesiai nudrožė prie vienų durų. 
Paliepęs man nelipti iš automobilio, keiksnodamas ėmė knebi- 
nėti prie dviejų sunkių gamyklinių spynų — buvo sunku sutelkti 
dėmesį, be to, jau kuris laikas jam labai drebėjo rankos. Atida- 
ręs duris, ženklu man įsakė prieiti. 

Saulė apšvietė mažytę patalpą, kurioje buvo tik dvi didelės 
medinės dėžės. Iš mustango bagažinės jis išėmė juodą plastiki- 
nį sportinį krepšį su užrašu £/ Paso TAX, ir mudu įėjome į karš- 
čiu tvoskiantį sandėlį. Nejučia dingtelėjo siaubinga mintis, kad 
Limanas galėtų iki gyvos galvos įkalinti mane šioje saugykloje. 
Jis tvirtai suspaudė man ranką ir įsmeigė į mane akis. 

— Prisimeni, kartą tau sakiau, kad mudu drauge atliksime 
didelius darbus? 

— Taip... 

— Dabar atėjo laikas. Tikiuosi, kad manęs neapvilsi. 

Linktelėjau išsigandusi grėsmingo tono, atsidūrusi vienui 
viena su juo šioje krosnyje, kur nebuvo nė gyvos dvasios. Li- 
manas priklaupė, atidarė krepšį ir parodė, kas yra viduje. Ne 
iškart supratau, kad tie žali paketai - banknotų ryšeliai. 

— Pinigai nevogti, niekas jų neieško, — tarė jis. — Tai tik 
dalelė, veikiai bus nepalyginamai daugiau. Ar supranti, kad aš 
tavimi be galo pasitikiu, ką? Išskyrus brolį, tu vienintelis sąži- 


ningas žmogus. Nuo šiol mudu kompanionai. 

— K3 turiu daryti? — suvapėjau. 

— Šiuo metu nieko, bet jeigu duosiu tau įsakymą arba jei 
kas nors atsitiktų, turi beregint skambinti Adamui ir pasakyti, 
kur yra jo krepšys su užrašu E/ Paso TX, aišku? Pakartok, ką 
sakiau. 

— Turiu paskambinti tavo broliui ir pasakyti, kur yra jo 
krepšys. 

— Jo krepšys su užrašu £/ Paso TAX, nepamiršk šių žodžių. 
Ar nori ko paklausti? 

— Kaip tavo brolis atrakins tas spynas? 

— Ne tavo reikalas! — subliovė Brendonas Limanas tokiu 
balsu, kad aš susigūžiau, tikėdamasi smūgio, bet jis nusirami- 


no, užsegė krepšį, užkėlė ant vienos dėžės, ir mudu išėjome. 


Nuo tos akimirkos, kai mudu su Brendonu Limanu palikome 
krepšį Bičio saugykloje, užgriuvo įvykių lavina, ir paskui nebe- 
galėjau surikiuoti jų mintyse, nes kai kurie atsitiko vienu metu, 
o kitų nemačiau savo akimis, tik vėliau apie juos sužinojau. Po 
dviejų dienų Brendonas Limanas man liepė važiuoti iš paskos 
slaptame garaže ką tik perdirbtu automobiliu „Acura“, o jis 
tuo tarpu vairavo Jutoje broliui nupirktą mustangą. Kepinant 
negailestingai saulei, mirguliuojant miražams, keturiasdešimt 
penkias minutes sekiau paskui jį 95-uoju greitkeliu iki Bolder 
Sičio, nepažymėto atmintiniame Brendono Limano žemėlapy- 
je, nes tai vienas iš dviejų Nevados miestų, kur lošti draudžia- 
ma. Sustojome prie degalinės ir saulėkaitoje ėmėme laukti. 

Po dvidešimties minučių automobiliu atvažiavo du vyrai, 
Brendonas Limanas įteikė jiems mustango raktelius, gavo vi- 


dutinio dydžio kelionkrepšį ir, įlipęs į „Acurą“, atsisėdo ša- 

lia manęs. Mustangas kartu su kitu automobiliu dingo pietų 
kryptimi, o mes grįžome tuo pačiu keliu. Į Las Vegasą ne- 
užsukome, nulėkėme tiesiai į Bičio saugyklą, kur Brendonas 
Limanas vėl atrakino spynas, nerodydamas man skaičių kom- 
binacijos. Padėjo krepšį šalia kito ir užrakino duris. 

— Pusė milijono dolerių, Laura! — Ir džiaugsmingai pasi- 
trynė rankas. 

— Man tokie dalykai nepatinka... — suvapėjau traukdamasi 
atatupsta. 

— Kas tau nepatinka, kale? 

Perblyškęs užlaužė man rankas, bet aš atstūmiau jį apsiver- 
kusi. Tas sukriošėlis, kurį būčiau įmaniusi sutrypti kaip vabalą, 
man kėlė siaubą: jis galėjo iškrėsti bet kokią niekšybę. 

— Atstok! 

— Pagalvok, moterie! — taikiu balsu prabilo Limanas. - Nori 
ir toliau taip sumautai smilkti? Mudu su broliu jau viską su- 
tvarkėme, nešim muilą iš šitos prakeiktos šalies, o tu važiuosi 
su mumis. 

— Kur? 

— Į Braziliją. Po kelių savaičių vaikščiosime paplūdimiu 
palmių paunksnėje. Ar nenorėtum jachtos? 

— Jachtos? Kokios jachtos? Aš noriu grįžti į Kaliforniją, ir 
baigta! 

— Vadinasi, šita nuvalkiota kekšė nori grįžti į Kaliforniją? — 
pasityčiojo jis grėsmingu tonu. 

— Būk geras, Brendonai! Aš niekam nieko nesakysiu, duodu 
žodį, galėsi kuo ramiausiai važiuoti į Braziliją su savo šeima. 

Jis vaikščiojo ilgais žingsniais, sutrikęs šlepsėjo betonine 
kelio danga, o aš laukiau prie automobilio, pažliugusi pra- 


kaitu, stengdamasi suvokti, kokią klaidą padariau, kad atsi- 

dūriau šiame dulkėtame pragare prie krepšių su žaliais ban- 
knotais. 

— Apsirikau dėl tavęs, Laura, tu kur kas kvailesnė, nei ma- 
niau, — pagaliau tarė jis. —- Gali nešdintis velniop, jeigu taip 
nori, bet artimiausias dvi savaites turėsi man padėti. Ar galiu 
tavimi pasikliauti? 

— Žinoma, Brendonai, ką liepsi, tą ir padarysiu. 

— Kol kas nieko nereikia daryti, tik laikyk liežuvį už dantų. 
Kai liepsiu, paskambinsi Adamui. Ar prisimeni mano nurody- 
mus? 

— Taip, paskambinsiu ir pasakysiu, kur yra du krepšiai. 

— Ne! Pasakysi, kad krepšiai su užrašu E/ Paso TX yra čia. 
Tik tiek. Supratai? 

- Žinoma, pasakysiu, kad krepšiai su užrašu E/ Paso TX 
čia. Nesijaudink. 

— Būk labai atsargi, Laura. Jei prasitarsi bent vienu žodeliu, 
pasigailėsi. Ar norėtum žinoti, kas tau atsitiktų? Galiu smul- 
kiai papasakoti. 


— Prisiekiu, Brendonai, niekam nieko nesakysiu. 


I Las Vegasą grįžome tylėdami, tačiau mano galvoje lyg varpo 
dūžiai skambėjo Brendono Limano mintys: jis ketino manęs 
„nusikratyti“. Mane pykino, svaigo galva lygiai taip pat kaip to 
šlykštaus motelio lovoje, kur buvau atiduota Fedžviko malonei: 
mačiau žalsvą laikrodžio švytėjimą, jaučiau kvapą, skausmą, 
siaubą. Galvok, galvok, tau reikia plano... Bet ką čia sugalvo- 
si, kai esi apsvaigusi nuo alkoholio ir negali prisiminti, kokių 
tablečių gėrei, kiek ir kelintą valandą. Grįžome į miestą ke- 


tvirtą popiet išvargę, nuo prakaito prilipusiais drabužiais, ap- 

tekę dulkėmis, ištroškę. Limanas paliko mane sporto klube, 
kad atsigaučiau prieš naktinį darbą, ir nuvažiavo į savo būstą. 
Atsisveikindamas paspaudė man ranką ir pasakė, kad nesijau- 
dinčiau: jis valdo padėtį. Daugiau jo nemačiau. 

Sporto klube nebuvo tokios neregėtos prabangos kaip Strip 
bulvaro didžiuosiuose viešbučiuose, garsėjančiuose marmuri- 
nėmis voniomis su pienu ir aklais masažuotojais iš Šanchajaus, 
bet užtat jis buvo didžiausias ir geriausias visame mieste: ke- 
lios treniruoklių salės, įvairūs kankinimo įtaisai raumenims 
pumpuoti ir sausgyslėms tempti, grožio salonas su sveikatos 
ir grožio tobulinimo kainoraščiais, kirpykla Žmonėms ir šu- 
nims, dengtas baseinas, kur, mano apskaičiavimu, laisvai tilptų 
banginis. Tai buvo mano generalinis štabas, turėjau neribotą 
kreditą, galėjau lankyti grožio saloną, plaukioti arba užsiim- 
ti joga, kiek širdis geidžia, bet progų pasitaikydavo vis rečiau. 
Didumą laiko praleisdavau tuščia galva tysodama šezlonge. 
Rakinamose spintelėse laikiau vertingiausius daiktus, kuriuos 
būste būtų išgrobstę tokie nelaimėliai kaip Margareta ir net 
Fredis, bėdai prispyrus. 

Grįžusi iš Bičio, dušinėje nusiploviau kelionės nuovargį 
ir saunoje išprakaitavau baimę. Švari ir nusiraminusi, nusto- 
jau baimintis dėl savo padėties: prieš akis turėjau dvi savaites, 
užtektinai laiko likimui išspręsti. Tariau sau, jog bet koks ne- 
apdairus veiksmas gali turėti lemtingų pasekmių, reikia pa- 
taikauti Brendonui Limanui, kol sugalvosiu būdą nuo jo išsi- 
vaduoti. Šiurpas nukrėtė, įsivaizdavus save drauge su jo šeima 
Brazilijos paplūdimyje vaikščiojant palmių pavėsyje. Reikėjo 


grįžti namo. 

Atvykusi į Čiloję, skundžiausi, kad čia nieko neatsitinka, bet 
turiu atsiimti savo žodžius, nes atsitiko tai, ką verta užsira- 
šyti auksiniu rašalu ir didžiosiomis raidėmis: ĮSIMYLĖJAU! 
Gal truputį per anksti apie tai kalbėti, nes viskas įvyko prieš 
penkias dienas, tačiau šiuo atveju laikas neturi jokios reikš- 
mės, visiškai pasitikiu savo jausmais. Kaip galėčiau tylėti, jeigu 
skrajoju padebesiais? Širdies užgaidų nesuvaikysi, kaip sakoma 
toje kvailoje dainelėje, kurią choru traukia Blanka su Manue- 
liu, šaipydamiesi iš manęs nuo to laiko, kai horizonte pasirodė 
Danielas. Ką man daryti, kai teko tokia laimė, kada širdis ne- 
telpa krūtinėje? 

Geriau papasakosiu viską iš pradžių. Su Manueliu ir Blan- 
ka plaukiau į Didžiąją salą pažiūrėti, kaip bus perkeliamas na- 
mas, nė nesvajodama, kad ten atsitiktinai, nei iš šio, nei iš to, 
atsitiks stebuklas: susipažinsiu su likimo skirtu man Žmogu- 
mi — Danielu Gudriču. Namo perkėlimas — tai, neabejoju, ne- 
pakartojamas dalykas. Namas plukdomas jūra, velkamas dviejų 
motorlaivių, o paskiau šešių jungų jaučių sausuma tempiamas į 
paskirties vietą. Cilojietis keliauja drauge su namu kaip sraigė, 
kai užsimano gyventi kitoje saloje arba jei jam išdžiūva šuli- 
nys ir jis turi kelis kilometrus pasislinkti ten, kur yra vandens. 
Drėgnas klimatas čilojiečius verčia statytis medinius namus be 
pamatų, todėl juos lengva plukdyti ir ridenti ant rąstų. Talkon 
susirenka kaimynai, giminės ir draugai; vieni skolina motor- 
laivius, kiti jaučius, o namo savininkas atsidėkodamas vaišina 
valgiais ir gėrimais, tačiau šiuo atveju talka — tik masalas turis- 
tams, nes ta pati trobelė ištisus mėnesius keliauja vandeniu ir 


sausuma, kol subyra į šipulius. Tai paskutinė kelionė iki kitos 

vasaros — tuomet atsiras nauja kilnojamoji troba. Šio sumany- 
mo tikslas — parodyti pasauliui, kokie sumanūs yra čilojiečiai, 
ir prisivilioti daugiau naivuolių, atvažiuojančių turizmo agen- 
tūrų autobusais. Drauge su tais turistais atvažiavo Danielas. 

Kelias dienas buvo sausa ir karšta, neįprastas dalykas to- 
kiu metų laiku, kai visada lyja. Ir kraštovaizdis kitoks, niekada 
nebuvau mačiusi tokio žydro dangaus, tokios sidabrinės jūros, 
tiek triušių lankose, niekada nebuvau girdėjusi medžiuose tiek 
linksmai čirškiančių paukščių. Man patinka lietus, padeda su- 
sikaupti, plėtoti draugystę, bet šviečiant saulei labiau atsisklei- 
džia salų ir sąsiaurių grožis. Esant giedram orui, galiu plaukio- 
ti lediniame vandenyje, nesibaimindama, kad užgels kaulus, ir 
degintis saulėje, bet ne per daugiausia, nes ozono sluoksnis čia 
toks plonas, jog dažnai avys veda aklus ėriukus, o buožgalviai 
išsirita pasibaisėtini. 

Paplūdimyje visi pasiruošę laukia perkėlimo: jaučiai, ar- 
kliai, dvidešimt vyrų su virvėmis sunkiems darbams ir kelios 
moterys su įdarytų pyragų prikrautomis pintinėmis, daugybė 
vaikų, šunų, turistų, vietinių gyventojų, sugužėjusių pažiopsoti 
Į] pramogą, du karabinieriai kišenvagiams baidyti ir kunigo pa- 
dėjėjas laiminimo apeigoms. XV III amžiuje, kai keliauti buvo 
labai sunku ir neaprėpiamoje Čilės teritorijoje trūko dvasinin- 
kų, jėzuitai įsteigė kunigo padėjėjo pareigybę, paprastai pati- 
kimą garbingam asmeniui. Kunigo padėjėjas prižiūri bažnyčią, 
šaukia susirinkimus, vadovauja laidotuvėms, teikia Komuniją, 
laimina ir ypatingais atvejais gali krikštyti ir tuokti. 

Prasidėjus potvyniui, nelyginant senovinė karavelė, supda- 
masi ant bangų, dviejų motorlaivių velkama, pajudėjo troba, 
iki langų nugrimzdusi į vandenį. Ant stogo, pririšta prie stie- 


bo, plevėsavo Čilės vėliava, o ant pagrindinės sijos sėdėjo ap- 

žargomis du berniūkščiai be gelbėjimosi liemenių. Priplaukusi 
prie kranto, karavelė buvo sutikta deramais plojimais, ir vyrai 
pririšo ją, laukdami atoslūgio. Buvo apskaičiuota, kad ilgai 
laukti nereikėtų. Laikas bėgo nepastebimai, šveičiant pyragus, 
geriant alkoholinius gėrimus, brązginant gitaromis, žaidžiant 
sviediniu ir varžantis pajadorams“, kurie stengėsi vienas kitą 
įveikti dviprasmiškais ir, kaip man pasirodė, gana nepadoriais 
kupletais. Suprasti sąmojus į;manoma tik labai gerai mokant 
kitą kalbą, o man iki to dar toloka. Deramu laiku vyrai pakišo 
po troba rąstus, pajungė dvylika jaučių, virvėmis ir grandi- 
nėmis jungus pririšo prie trobos pastapų ir ėmėsi gigantiško 
darbo, skatinami žioplių šauksmų, plojimų ir karabinierių 
švilpimo. 

Milžinai jaučiai nuleido galvas, įtempė raumenis ir, vyrų 
paraginti, baubdami pajudėjo iš vietos. Pirmas trūktelėjimas 
buvo bevaisis, bet sulig antruoju gyvuliai, jau prisiderinę vienas 
prie kito, ėmė eiti kur kas greičiau, nei įsivaizdavau, apsupti 
minios: vieni bėgo priešaky, skindami kelią, kiti iš šonų, niuk- 
sėdami jaučius, treti iš paskos, stumdami trobą. Kiek šurmu- 
lio! Kiek linksmybės ir bendrų pastangų! Aš bėgau tarp vaikų, 
spiegdama iš džiaugsmo, o Fakinas liuoksėjo, maišydamasis 
jaučiams po kojų. Kas dvidešimt ar trisdešimt metrų vilkstinė 
stabtelėdavo, vyrai taisydavo jungus, leisdami per rankas bute- 


lius vyno ir pozuodami prieš objektyvus. 


Talka buvo suruošta turistų pramogai, bet tai nesumenkino 


nei žmonių ryžto, nei jaučių pastangų. Pagaliau, kai troba at- 


“ Dainininkai, kupletų atlikėjai. 

sidūrė savo vietoje, langais į jūrą, kunigo padėjėjas pašlakstė ją 
šventintu vandeniu, ir žmonės ėmė skirstytis. 

Kai atvykėliai sulipo į savo autobusus, o čilojiečiai nusive- 
dė jaučius, atsisėdau pievoje apmąstyti tai, ką mačiau, apgai- 
lestaudama, jog neatsinešiau sąsiuvinio įspūdžiams užsirašyti. 
Tuomet pasijutau stebima ir, kilstelėjusi galvą, susidūriau su 
Danielo Gudričo žvilgsniu, apskritomis, rudomis it kumeliu- 
ko akimis. Man sugniaužė paširdžius, lyg būtų įsikūnijęs koks 
knygų personažas, kažkas, regėtas kitoje tikrovėje, operoje ar 
Renesanso laikų paveiksle, vienas iš tų, kuriuos su seneliais bu- 
vau mačiusi Europoje. Kas nors galėtų pagalvoti, kad išėjau iš 
proto: prieš akis man pasirodo nepažįstamas žmogus, ir man 
apsąla širdis, — kas nors, išskyrus Ninę. Ji suprastų, nes taip 
atsitiko jai, Kanadoje išvydus Tėvuką. 

Pirmiausia išvydau akis, ilgesingas akis moteriškomis 
blakstienomis ir vešlius antakius. Užteko minutės, kad įver- 
tinčiau jį visą: aukštą, stiprų, plačiapetį, jausmingu karame- 
lės spalvos veidu, storomis lūpomis. Avėjo žygio batais, turėjo 
vaizdo kamerą ir didelę apdulkėjusią kuprinę su pririštu su- 
suktu miegamuoju maišu. Jis pasisveikino taisyklinga ispanų 
kalba, pasidėjo ant žemės kuprinę, atsisėdo šalia ir ėmė vė- 
duotis plačiakrašte skrybėle; jo plaukai buvo juodi, trumpai 
kirpti, garbanoti. Atkišo tamsios spalvos ranką ilgais pirštais 
ir prisistatė: Danielas Gudričas. Pasiūliau jam butelį su likusiu 
vandeniu, jis išgėrė trimis gurkšniais, nesisaugodamas mano 
mikrobų. 

Įsišnekome apie namo perkėlimą, kurį jis nufilmavo iš visų 
pusių, ir aš jam paaiškinau, jog tai apgaulė turistams, bet jo 
entuziazmas nė kiek neprigeso. Jis buvo iš Sietlo, jau penki 


mėnesiai, kai klajojo po Pietų Ameriką, neturėdamas jokio 

plano nei tikslo, tiesiog kaip klajūnas. Taip jis ir pasakė: kaip 
klajūnas. Trokštąs praplėsti savo žinias ir geriau išmokti ispanų 
kalbos, kurios mokėsi mokykloje ir iš knygų, tokios skirtingos 
nuo šnekamosios. Pirmosiomis dienomis šioje šalyje nesupratęs 
nė žodžio, kaip ir aš, nes čiliečiai mėgsta mažybinius daikta- 
vardžius, šneka progiesmiu, greitai, nukąsdami paskutinį skie- 
menį ir tardami aspiruotas „s“. Pasak tetos Blankos, verčiau 
apskritai nesuprasti visų tų blevyzgų, kurias laido žmonės. 

Danielas keliavo per Čilę ir, prieš atvykdamas į Čiloję, 
matė Atakamos dykumą, jos druskingus kraštovaizdžius, pri- 
menančius Mėnulio, ir verdančio vandens fontanus, Santjagą 
ir kitus, menkiau sudominusius miestus, miškingą rajoną su 
rūkstančiais ugnikalniais ir smaragdo spalvos ežerais, o dabar 
ketino traukti į Patagoniją ir Ugnies Žemę, apžiūrėti fiordų ir 
ledynų. 

Apsipirkę kaimelyje, labai greitai atvažiavo Manuelis ir 
Blanka ir pertraukė mūsų pokalbį, bet Danielas padarė jiems 
gerą įspūdį, ir labai apsidžiaugiau, kai Blanka pasiūlė jam 
kelias dienas paviešėti jos namuose. Pasakė jam, jog nevalia 
išvykti iš Čilojės, neparagavus tikrojo Auran/o, o ketvirtadie- 
nį mūsų saloje kaip tik ruošiama šventė, paskutinis turistinio 
sezono renginys, pats gražiausias Čilojėje, ir nevalia jo pra- 
leisti. Danielas ilgai nesiprašydino, jau buvo spėjęs priprasti 
prie jausmingo čiliečių svetingumo: jie visada nusiteikę plačiai 
atverti duris kiekvienam atklydėliui, pirmam pasitaikiusiam 
prašalaičiui. Man regis, jis sutiko tik dėl manęs, bet Manuelis 
mane perspėjo, kad nebūčiau tokia išpuikėlė, pasak jo, Danie- 
las būtų paskutinis mulkis, jei atsisakytų nemokamos pastogės 


ir vaišių. 

Dvelkiant palankiam vėjui, išplaukėme motorlaiviu Cahus/- 
/a ramia jūra ir, parvykę gana anksti, spėjome pamatyti s3- 
siauryje plaukiojant juodakakles gulbes, grakščias ir dailias 
kaip Venecijos gondolos. „Čia niekad netrūksta gulbių“, - tarė 
Blanka tokiu pat tonu kaip ir visi čilojiečiai. Vakaro šviesoje 
kraštovaizdis atrodė gražus kaip reta: didžiavausi, kad gyvenu 
tokiame rojuje ir galiu jį aprodyti Danielui. Plačiai mostelė- 
jau ranka, aprėpdama visą horizontą. „Sveikas atvykęs į Majos 
Vidal salą“, — tarė Manuelis mirktelėdamas. Gali šaipytis iš 
manęs kiek gana, bet tik prie keturių akių, tariau sau, paste- 
bėjusi mirktelėjimą, bet pasigailės, jeigu ims šaipytis Danielui 
girdint. Taip jam ir pasakiau, kai likome dviese. 

Užsukome pas Blanką į namus, ir ji su Manueliu beregint 
puolė gaminti valgį. Danielas atsiklausė, ar galėtų išsimaudyti 
po dušu, kurio senokai nematęs, ir kai ką išsiskalbti, o aš tuo 
tarpu nukūriau namo paieškoti vieno kito butelio gero vyno, 
Miljalobo dovanoto Manueliui. Nulėkiau kaip su sparnais per 
vienuolika minučių, pagerindama pasaulio rekordą. Nusiprau- 
siau, pasidažiau, paryškinau akis, pirmąsyk apsivilkau vienin- 
telę savo suknelę ir, įsimetusi į rankinę sandalus ir butelius, 
leidausi atgal, lydima Fakino, kuris kūrė iškoręs liežuvį ir vilk- 
damas raišą koją. Iš viso sugaišau keturiasdešimt minučių, o 
per tą laiką Manuelis su Blanka sutaisė salotas ir makaronų 
patiekalą su valgomaisiais moliuskais, Kalifornijoje vadinamą 
žutimare, o čia — makaronais su ištaršomis, nes visa tai atlikę 
nuo vakar. Manuelis pasitiko mane, švilptelėdamas iš susiža- 
vėjimo, nes buvo matęs tik su kelnėmis ir tikriausiai įsitikinęs, 


kad nieko neišmanau apie madas. Suknelę buvau nusipirkusi 

Kastre, dėvėtų drabužių parduotuvėje, pasitaikė beveik nauja ir 
dar nelabai pasenusio modelio. 

Danielas išėjo iš dušinės švariai nusiskutęs, lyg svidinta 
mediena spindinčiu veidu, toks gražus, kad vos tvardžiausi 
tolydžio nežvilgčiojusi. Valgyti išėjome į terasą, apsimuturia- 
vę pončais, nes tuo metų laiku būna šalta. Danielas, be galo 
dėkingas už viešnagę, papasakojo, kad jau kelis mėnesius ke- 
liaująs, stengdamasis išleisti kuo mažiau pinigų, ir ne kartą 
tekę praleisti naktį nepatogioje vietoje arba po atviru dangumi. 
Džiaugėsi vaišėmis, gardžiu valgiu, čilietišku vynu ir vaizdu į 
vandenyną, dangų ir gulbes. Toks grakštus buvo lėtas gulbių 
šokis violetiniame jūros šilke, kad mes žavėjomės juo, netarda- 
mi nė žodžio. Dar vienas gulbių pulkas atskrido iš vakarų, pla- 
čiais sparnais užtemdydamas paskutinius oranžinius dangaus 
gaisus, ir dingo tolumoje. Tie paukščiai, tokie orūs iš pažiūros 
ir tokios taurios širdies, gimę skraidyti — sausumoje jie kry- 
puoja kaip riebios antys, — tačiau padangėje esti neprilygstamo 
grožio. 

Jie ištuštino abu Miljalobo dovanotus butelius, o aš gėriau 
limonadą, man nereikėjo vyno, galva svaigo nuo draugijos. Po 
deserto — keptų obuolių su plakta grietinėle — Danielas kaip 
niekur nieko paklausė, ar nenorėtume užsitraukti marihu- 
anos. Mane nukrėtė šiurpas, pasiūlymas vargu ar galėjo pa- 
tikti seniams, bet jie sutiko, ir aš labai nustebau, kai Blanka 
nuėjo pypkės. „Tik nebandyk tokių dalykų mokykloje, grin- 
gute“, — tarė ji man sąmokslininkės tonu ir pridūrė, jog jiedu 
su Manueliu irgi retkarčiais parūko. Pasirodo, saloje daug šei- 
mų augina kokybišką marihuaną; pati geriausia — proprosenės 
donjos Lusindos, jau penkiasdešimt metų išvežiojančios ją po 


visą Čiloję. „Donja Lusinda dainuoja augalams, sako, reikia 

juos prižiūrėti kaip bulves, kad užaugtų geri, ir tikriausiai tai 
tiesa, nes niekam nepavyksta nurungti jos žolės“, - papasako- 
jo mums Blanka. Jaučiuosi visai sutrikusi, šimtus kartų buvau 
donjos Lusindos kieme, padėdavau dažyti vilnas, o augalų ne- 
pastebėjau. Šiaip ar taip, pažvelgus į Blanką ir Manuelį, buvo 
sunku patikėti, kad tiedu paikšiai galėtų rūkyti žolę. Aš irgi 
patraukiau dūmą: žinau, kad man nepavojinga, nesusirgsiu pri- 
klausomybe, tačiau alkoholio ragauti nesiryžtu. Kol kas, o gal 


ir niekad nebesiryšiu. 


Nei Manueliui, nei Blankai nereikėjo aiškinti, kokį įspūdį man 
padarė Danielas: jie patys įspėjo, išvydę mane su suknele ir 
makiažu, nes buvo įpratę matyti kaip pabėgėlę. Blanka, ro- 
mantikė iš pašaukimo, mums padės, nes laiko turime nedaug. 
Manuelis, priešingai, būdamas senų pažiūrų, kaišios pagalius 
] ratus. 

— Užuot mirusi iš meilės, Maja, - patarė jis man, — verčiau 
pasitikrintum, ar šis jaunuolis irgi serga ta pačia nepagydoma 
liga, ar ketina keliauti toliau ir palikti tave it musę kandusią. 

— Jeigu imsies tokių atsargumo priemonių, niekada neįsi- 
mylėsi, Manueli. Gal tiesiog pavyduliauji? 

— Priešingai, Maja, dedu į jį visas viltis. Gal Danielas iš- 
siveš tave į Sietlą: tai idealus miestas, kur lengva slėptis nuo 
FTB ir mafijos. 

— Tu manęs atsižadi! 

— Ne, mergele, aš tavęs neatsižadu, tu esi mano liūdnos se- 
natvės šviesa, — tarė jis, siutindamas savo pašaipiu tonu. — Tik 
man skaudu, kad tu stačia galva puoli į meilę. Ar Danielas tau 


užsiminė apie savo jausmus? 

— Dar ne, bet užsimins. 

— Regis, tuo labai tiki. 

— Toks stiprus jausmas negali būti vienpusis, Manueli. 

— Na, žinoma, kai prabyla dvi širdys... 

— Kas be ko, bet tau niekada to neatsitiko, todėl ir šaipaisi. 

— Nesakyk to, ko nežinai, Maja. 

— Tu pats šneki tai, ko nežinai! 

Danielas — pirmas mano amžiaus amerikietis, kurį susiti- 
kau atvykusi į Čiloję, ir vienintelis, kiek pamenu, mane sudo- 
minęs: snarglių iš vidurinės, Oregono neurotikų ir Las Vegaso 
iškrypėlių neverta nė minėti. Mes ne bendraamžiai, aš aštuo- 
neriais metais jaunesnė, bet išgyvenau visu šimtmečiu daugiau 
ir galėčiau jį pamokyti brandumo ir pasaulio pažinimo. Puikiai 
jaučiuosi su juo nuo pat pirmos akimirkos; mudviem patinka 
tos pačios knygos, tie patys filmai ir ta pati muzika, juokiamės 
iš tų pačių dalykų, mums žinomi šimtai tų pačių kvailų sąmo- 
jų: pusę jų jis girdėjo studijuodamas universitete, kitą pusę aš 
prisigaudžiau akademijoje. Šiaip jau mes visiškai skirtingi. 

Vos gimusį, Danielą tą pačią savaitę įsivaikino pasiturin- 
ti, išsilavinusių, liberalių pažiūrų baltųjų sutuoktinių pora, 
žmonės, įsitaisę po dideliu normalaus pasaulio stogu. Jis buvo 
neblogas studentas, geras sportininkas, gyveno tvarkingai ir 
galėjo planuoti ateitį aklai pasitikėdamas savimi kaip Žžmo- 
gus, nepatyręs kančių. Sveikas, tikras savimi, draugiškas ir 
nesukaustytas, jis dirgintų nervus, jei nebūtų skvarbaus pro- 
to. Jis keliavo nusiteikęs mokytis, todėl ir neatrodė kaip vienas 
iš daugelio turistų minioje. Pasiryžęs sekti įtėvio pėdomis, jis 
studijavo mediciną, pernai vasarą baigė psichiatrijos rezidentū- 
rą ir, grįžęs į Sietlą, turės nuolatinį darbą tėvo įsteigtoje reabi- 


litacijos klinikoje. Likimo ironija: aš galėčiau būti jo pacientė! 

Man pavydu, kad Danielas mėgaujasi laime lyg niekur nie- 
ko, panašiai kaip ja mėgaujasi katės. Keliaudamas per Loty- 
nų Ameriką, jis bendravo su visokiais žmonėmis: Akapulko 
turčiais, Karibų Žžvejais, Amazonijos sielininkais, Bolivijos ko- 
kamedžių lapų rinkėjais, Peru indėnais, taip pat su gaujomis 
siaučiančiais plėšikais, sąvadautojais, narkotikų prekeiviais, nu- 
sikaltėliais ir korumpuotais kariškiais. Patyrė begalę nuotykių, 
bet išsaugojo švarią sąžinę. Man, priešingai, visi potyriai pa- 
liko daug randų, skaudulių, jautrių vietų. Šis žmogus — laimės 
kūdikis, tikiuosi, jog tai nebus mums kliūtis. Pirmą naktį jis 
praleido tetos Blankos namuose, ilsėjosi ant pūkinių pagalvių 
ir plonyčių paklodžių — tokia ji rafinuota, bet paskiau persikėlė 
pas mus, nes ji, prasimetusi dingstimi, jog turi važiuoti į Kastrą, 
pavedė man rūpintis svečiu. Danielas padėjo savo miegmaišį 
kambario kampe ir ten miegojo drauge su katėmis. Kasdien 
vakarieniaudavome vėlai, mirkdavome sūkurinėje vonioje, ple- 
pėdavome, jis pasakodavo man apie savo gyvenimą ir kelionę, 
aš rodydavau jam pietų pusrutulio žvaigždynus, papasakojau 
apie Berklį ir senelius, taip pat apie Oregono akademiją, bet 
kol kas neužsiminiau apie gyvenimą Las Vegase. Negaliu kal- 
bėti apie tai, kol dar nepelniau jo pasitikėjimo: dar ims ir išsi- 
gąs. Man dingojas, jog; pernai buvau kūliavirsčia nugarmėjusi į 
tamsos pasaulį. Būnant po žeme kaip sėklai ar šakniagumbiui, 
prasikalė kita Maja Vidal, išleido plonyčius ūglius ieškodama 
drėgmės, paskiau šaknis nelyginant pirštus manydamasi mais- 
to, o galiausiai tvirtą stiebelį ir lapus trokšdama šviesos. Dabar 
tikriausiai skleidžiu žiedus, todėl man reikia meilės. Čia, pa- 


saulio pietuose, palijus viskas veši. 


234 


Majos dienoraštis 


Teta Blanka grįžo į salą, tačiau Danielas nepasiilgo plonyčių 
jos paklodžių, nepanoro vėl keltis pas svetingąją šeimininkę 
ir liko pas mus. Geras ženklas. Galime būti drauge visą lai- 
ką, nes aš nedirbu, Blanka ir Manuelis atleido mane nuo visų 
pareigų, kol vieši Danielas. Mudu aptarėme daug dalykų, bet 
jis dar nedavė man progos atverti širdį. Jis daug atsargesnis 
už mane. Klausė manęs, kodėl gyvenu Čilojėje, ir aš atsakiau, 
jog padedu Manueliui rinkti medžiagą knygai, o šalį gerai pa- 
žįstu todėl, kad mano tėvai kilę iš Čilės, nors tai nevisiškai 
tiesa. Aprodžiau jam kaimelį, jis nufilmavo kapines, trobeles 
ant polių, mūsų skurdų pridulkėjus; muziejų su keturiomis se- 
nienomis ir užmirštų prosenių aliejiniais portretais, supažin- 
dinau su donja Lusinda, kuri, būdama šimto devynerių metų, 
tebeprekiauja vilnomis ir augina bulves ir marihuaną, su „Vėlių 
užeigoje“ smilkstančiais poetais, su Aureliju Njankupeliu, jo 
piratų ir mormonų istorijomis. 

Manuelis Arijasas džiūgauja, nes turi atidų svečią, kuris 
jo klausosi žavėdamasis ir nekritikuoja kaip aš. Jiems šnekan- 
tis, skaičiuoju, kiek minučių surijo legendos apie raganius ir 
pabaisas, minučių, kurias Danielas verčiau galėtų skirti man. 
Po kelių savaičių turėtų užbaigti kelionę į žemyno pietus ir 
Braziliją, gaila, kad su Manueliu gaišta brangų laiką. Netrūko 
progų artimiau pabendrauti, bet, mano akimis žiūrint, jų būta 
Per maža, nebent kartą palaikė mane už rankos, kai šokau per 
povandeninį akmenį. Labai retai pasitaikydavo būti vieniems, 
mus seka kaimelio kūmutės, niekad neatstoja Chuanitas Ko- 
ralesas, Pedras Pelančugajas ir Fakinas. Senutės įspėjo, kokius 


Jausmus puoselėju Danielui, ir, manding, visos lengvai atsidu- 

so, nes sklido kvailiausi gandai apie mane ir Manuelį. Žmo- 
nėms atrodo įtartina, kad gyvename drauge, nors mudu skiria 
daugiau nei pusšimtis metų. Eduvichisė Korales ir kitos mo- 
terys susimokiusios pasišovė man sąvadauti, bet veikė slapčia, 
kad nenubaidytų sietliečio jaunuolio. Manuelis su Blanka irgi 
rezgė sąmokslą. 

Vakar pagaliau buvo surengtas Blankos žadėtasis kurantas, 
ir Danielas nufilmavo jį nuo pradžios iki pabaigos. Kaimelio 
žmonės nuoširdūs turistams, nes šie perka amatininkų dirbi- 
nius, o agentūros apmoka kuranžus, tačiau, jiems išvykus, visi 
lengvai atsidūsta. Jie nuvargsta nuo gaujomis užplūstančių pra- 
šalaičių, kaišiojančių nosį į namus, fotografuojančių juos, lyg 
jie būtų kokie neregėti paukščiai. Su Danielu jie elgiasi kitaip, 
jis Manuelio svečias, tas žodis atidaro visas duris, be to, jis 
vaikščioja su manimi, todėl jam leidžiama filmuoti viską, ką 
tik jis užsimano, net trobose. 

Šįkart diduma turistų pensinio amžiaus, žilaplaukiai iš 
Santjago, labai linksmi, nors vaikščioti smėliu jiems nelengva. 
Atsivežė gitarą ir dainuoja, troškinantis kuranžui, siurbčioja 
pilstomą stiprią vynuogių degtinę ir palengva atsipalaiduoja. 
Danielas stveria gitarą ir linksmina mus meksikietiškais bo- 
lero ir perujietiškais valsais, kurių išmoko kelionėje; jo balsas 
ne kažin koks, bet dainuoja į natą ir žavi turistus beduino 
apdaru. 

Sudoroję valgomuosius moliuskus, pirmuosius dedamus ant 
įkaitintų akmenų, kad iš jų ištekėtų sultys, iš molinių ąsotėlių 
geriame tą nektarą. Neįmanoma aprašyti skonio to sultinio, 
žemės ir jūros gardumynų koncentrato, niekas negali prilygti 
apimančiam svaiguliui: kaip karšta upės srovė jis perbėga gys- 


lomis, net širdis spurda krūtinėje. Sklando sąmojai apie jo ais- 

trą Žadinančią galią, santjagiečiai senukai, atsilankantys saloje, 
mirdami iš juoko, lygina jį su viagra. Tikriausiai neklysta, nes 
pirmą kartą gyvenime mane pagauna neapsakomas kvaitulin- 
gas geismas pasimylėti su vienu žmogumi — su Danielu. 
Turėjau progų stebėti jį iš arti, apmąstyti tai, ką jis laiko 
draugyste, kurią, mano įsitikinimu, dera vadinti kitaip. Jis pa- 
keleivis, netrukus išvyks, kratosi bet kokių saitų, gal jo nebe- 
matysiu, bet ši mintis tokia nepakenčiama, kad veju ją šalin. 
Iš meilės galima ir mirti. Manuelis juokauja, nors tai ne juo- 
kas, kad mano krūtinėje kaupiasi pražūtinga galia ir jei nuo 
jos neišsivaduosiu — sprogsiu. Blanka man pataria pačiai žengti 
pirmą žingsnį, nors pati sau galėtų prisitaikyti tokį patarimą 
ir prisipažinti Manueliui, bet aš nedrįstu. Juokinga, tokio am- 
žiaus ir turinti tokios patirties aš puikiausiai ištverčiau, jeigu 
Danielas mane atstumtų. Ištverčiau? Jeigu jis mane atstumtų, 
stačia galva pulčiau į plėšrių lašišų pulką. Juk aš nebjauri, kaip 


sako žmonės. Kodėl Danielas manęs nebučiuoja? 


Šito menkai pažįstamo Žmogaus artumas mane svaigina — šį 
žodį stengiuosi vartoti kuo atsargiau, nes man pernelyg gerai 
aprašyti, tam širdies nerimui, tokiam panašiam į priklauso- 
mybę. Dabar suprantu, kodėl, gresiant išsiskyrimui, įsimylėję 
operų ir literatūros kūrinių personažai nusižudo arba miršta iš 
skausmo. Tragedija — didybės ir orumo pavyzdys, todėl žadina 
įkvėpimą, bet aš nenoriu tragedijos, nors ir kokia nemirtinga 
Ji būtų, trokštu ramios, tylios ir akis nerėžiančios laimės, kad 
nesukurstyčiau visada tokių kerštingų dievų pavydo. Kokias 


kvailystes čia paistau! Tokie kliedesiai neturi pagrindo, Danie- 

las elgiasi su manimi taip pat maloniai kaip ir su Blanka, kuri 
jam galėtų būti motina. Gal aš jam nepatinku? O gal jis gėjus? 

Papasakojau Danielui, kad aštuntajame dešimtmetyje 
Blanka buvo grožio karalienė ir kad kai kas tiki, jog ji įkvė- 
pė Pablą Nerudą sukurti dvidešimt eilėraščių apie meilę, nors 
1924 metais, kai jie pasirodė, ji dar nebuvo gimusi. Kokie tie 
žmonės liežuvautojai! Blanka labai retai užsimena apie vėžį, 
man regis, į šią salą ji atvyko gydytis nuo ligos ir nuo nusivy- 
limo po skyrybų. Čia labiausiai mėgstama šnekėti apie ligas, 
bet mane likimas suvedė su nepakartojamais stoikais čiliečiais, 
apie jas nė neužsimenančiais, Blanka Šnake ir Manueliu Ari- 
jasu, kuriems gyvenimas buvo negailestingas, bet, pasak jų, 
kai žmogus skundžiasi, būna dar blogiau. Jau seniai jie artimi 
draugai, bendrai sprendžia visus reikalus, tik jis saugo savo pa- 
slaptis, o ji turi dvejopą nuomonę apie diktatūrą. Jie šnekasi, 
vienas kitam skolina knygas, drauge gaminasi valgį, kartais, 
kai aptinku juos, sėdi prie lango ir tylėdami žiūri į plaukiojan- 
čias gulbes. 

„Blanka žiūri ; Manuelį meilės sklidinu žvilgsniu“, — pa- 
reiškė man Danielas, taigi aš ne vienintelė tai pastebėjau. Tą 
naktį, įkišę kelias pliauskas į krosnį ir uždarę langines, nuėjo- 
me gulti — jis į savo kampą, aš į savo kambarį. Buvo jau labai 
vėlu. Susirietusi lovoje po trimis antklodėmis, su žalsva kepu- 
raite ant galvos, kad, pasak Eduvichisės, į plaukus neįsiveltų 
šikšnosparniai, girdėjau, kaip brązga trobos sienojai, traška de- 
gančios malkos, ūbauja pelėda medyje priešais mano langą, ne- 
toliese kvėpuoja Manuelis, kuris užminga iškart, vos paguldęs 
galvą ant pagalvės, ir tyliai šnopuoja Fakinas. Mąsčiau, jog, 
sulaukusi beveik dvidešimties metų, meilės sklidinu žvilgsniu 


pažvelgiau tik į Danielą. 

Blanka prikalbino Danielą dar vieną savaitę pasisvečiuoti 
Čilojėje, aplankyti tolimesnius kaimelius, pavaikščioti miškų 
takais ir apžiūrėti ugnikalnius. Paskiau galėsiąs skristi į Pa- 
tagoniją lėktuvu, kurį jam atsiųsiąs tėvo draugas, multimilijo- 
nierius, supirkęs trečdalį Čilojės teritorijos ir ketinąs gruodžio 
mėnesį per rinkimus iškelti savo kandidatūrą į prezidento pos- 
tą, bet aš noriu, kad Danielas būtų šalia manęs, jau užtektinai 
prisiklajojo. Ko jam belstis į Patagoniją ir Braziliją, birželį ga- 
lėtų skristi tiesiai į Sietlą. 


Šioje saloje nė vienas atvykėlis nelieka mįslė ilgiau nei kelias 
dienas, ir dabar visi jau pažįsta Danielą Gudričą. Kaimelio gy- 
ventojai jam itin malonūs, nes jis atrodo neįprastas, vertina jį 
už tai, kad kalba ispaniškai, ir laiko mano mylimuoju (duok 
Dieve, kad taip būtų!). Taip pat jiems padarė įspūdį jo pagalba, 
kai Asusenai Korales atsitiko nelaimė. 

14 dieną, šiltai apsirengę, nes buvo gegužės pabaiga, kaja- 
ku išplaukėme į Pinkojos grotą, nė neįtardami, kas mūsų lau- 
kia sugrįžus. Dangus buvo giedras, jūra rami, oras gana šaltas. 
Į grotą pasukome kitu nei turistai keliu, kur kas pavojinges- 
niu dėl gausybės uolų, bet man ten labiau patinka — galima 
priplaukti arčiau prie jūrų liūtų. Tiesiog dvasiškai praturtėju, 
kitaip sunku įvardyti tą mistinę iškrovą, kurią gaunu išvydusi 
styrančius Pinkojos ūsus — tuo vardu pavadinau savo vande- 
nų draugę, jūrų liūtę. Ant uolų tyso grėsmingas patinas, kurio 
dera lenktis, ir aštuonios ar dešimt motinų su jaunikliais, gu- 
linėjančių saulėkaitoje arba žaidžiančių vandenyje tarp jūrinių 
ūdrų. Atplaukusi pirmą kartą, tiesiog sėdėjau kajake nesiartin- 


dama ir nejudėdama, norėjau apžiūrėti ūdras iš arti, ir netru- 

kus aplink ėmė nardyti jūrų liūtės. Tie gyvūnai, tokie nerangūs 
sausumoje, vandenyje labai grakštūs ir greiti. Prašvilpdavo po 
kajaku kaip raketos ir išnerdavo į paviršių su styrančiais piratų 
ūsais ir smalsumu spindinčiomis apskritomis juodomis akimis. 
Pinkoja snukiu baksnodavo mano trapų laivelį, lyg numany- 
dama, jog vienu pūstelėjimu gali nugramzdinti mane į jūros 
gelmes, paprasčiausiai žaisdavo, ir tiek. Ilgainiui mudvi arti- 
miau susipažinome. Ėmiau dažniau ją lankyti, ir netrukus, vos 
išvydusi kajaką, ji plaukdavo manęs pasitikti. Pinkoja mėgsta 
savo ūsų šepečiu braukyti man per nuogą ranką. 

Tos valandėlės su jūrų liūte man šventos, jaučiu jai begalinę 
kaip enciklopedija meilę, man pašėlusiai knieti pulti į vandenį 
ir nardyti drauge su ja. Tai, kad vežu Danielą į grotą, — di- 
džiausias meilės jam įrodymas. Pinkoja šildėsi saulėkaitoje ir, 
vos mane išvydusi, pliūkštelėjo į vandenį, skubėdama pasisvei- 
kinti, bet sustojo per tam tikrą atstumą, stebėdama Danielą, 
ir galiausiai grįžo prie uolų — įsižeidė, kad atvežu prašalaitį. 
Daug laiko praeis, kol atgausiu jos pagarbą. 

Kai grįžome į kaimelį apie pirmą valandą, Chuanitas ir Pe- 
dras nekantriai laukė mūsų prieplaukoje su žinia, kad Asusenai 
prasidėjęs kraujoplūdis, kai ji nuėjusi valyti Manuelio trobos. 
Manuelis radęs ją kraujo klane, mobiliuoju iškvietęs karabinie- 
rius, o tie nulėkę džipu jos atsigabenti. Pasak Chuanito, šiuo 
metu ji esanti karabinierių būstinėje, laukianti greitosios pa- 
galbos motorlaivio. 

Karabinieriai paguldė Asuseną ant sulankstomos lovos mo- 
terų kameroje, Umildė Garajas, neišmanydamas, ko griebtis, 
dėjo jai ant kaktos drėgnas marškas, o Laurensijas Karkamas 
telefonu kalbėjosi su Dalkaujės komisariatu, prašydamas nuro- 


dymų. Danielas Gudričas prisistatė kaip gydytojas, liepė mums 

išeiti iš kameros ir ėmė apžiūrinėti Asuseną. Po dešimties mi- 
nučių mums pranešė, kad merginai penkių mėnesių nėštumas. 
„Betgi ji tik trylikos! — sušukau. Protas neneša, kaip niekas 
nesusivokė: nei Eduvichisė, nei Blanka ir netgi slaugytoja; 
Asusena atrodė storuliukė, ir tiek. 

"Tuo metu atplaukė greitosios pagalbos motorlaivis, ir kara- 
binieriai leido mudviem su Danielu lydėti iš baimės verkiančią 
Asuseną. Drauge su ja atsidūrėme Kastro ligoninės skubios pa- 
galbos skyriuje, aš likau laukti koridoriuje, o Danielas, parodęs 
gydytojo liudijimą, paskui neštuvus nusekė į skyrių. Tą pačią 
naktį Asusenai buvo atlikta operacija — vaisius buvo negyvas. 
Bus tyrimas, ar persileidimas savaiminis, ar ne, tokiais atvejais 
to reikalauja įstatymas, ir tai, regis, daug svarbiau, nei pasi- 
domėti, kokiomis aplinkybėmis pastojo trylikametė mergaitė, 
kaip visai pagrįstai pareiškė įsiutusi Blanka Šnakė. 

Asusena Korales atsisakė išduoti, kas kūdikio tėvas, ir 
po salą pasklido gandas, jog tai Traukas, mitologinis uolek- 
ties ūgio, kirviu ginkluotas nykštukas, gyvenantis uoksuose 
ir sergstintis miškus. Žvilgsniu galįs nusukti vyrui sprandą ir 
medžiojąs skaistuoles, kurias pasigavęs apvaisinąs. Pasak žmo- 
nių, tikriausiai pasidarbavęs Traukas, nes prie Koralesų namų 
kai kas matęs geltonų išmatų. 

Eduvichisė pasielgė labai keistai, nepanoro aplankyti duk- 
ters nei sužinoti, kas iš tikrųjų atsitiko. Girtuoklystė, smurtas 
šeimoje ir kraujomaiša — Čilojės prakeikimas, ypač atkampio- 
se bendruomenėse, ir, pasak Manuelio, Trauko mitas radosi 
dangstant tėvų ar brolių Žaginamų merginų nėštumą. Ga- 
liausiai sužinojau, kad Chuanitas — ne tik Karmelo Koraleso 
vaikaitis, bet ir sūnus. Chuanito motiną, gyvenančią Keljone, 


išžagino Karmelas, jos tėvas, ir ji pagimdė būdama penkiolikos 


LŽA- EL, 25 LEA IDE 


metų. Eduvichisė augino jį kaip savą, bet kaimelyje visi žino 
tiesą. Protas neneša, kaip neįgalus, prie lovos prikaustytas vy- 
ras galėjo prievartauti Asuseną, gal tai įvyko anksčiau, kai dar 


nebuvo amputuota koja. 


Vakar išvyko Danielas! 2009 metų gegužės dvidešimt devinto- 
ji liks atmintyje kaip dar viena nelaimingiausia mano gyveni- 
mo diena, pirmoji buvo tada, kai mirė Tėvukas. Ant kito riešo 
išsitatuiruosiu 2009, kad niekada to nepamirščiau. Dvi dienas 
pagret verkiau, Manuelis sako, kad mano organizmas neteks 
skysčių, kad niekada nėra matęs tiek ašarų ir kad joks vyras 
nėra vertas tokių kančių, juo labiau jog išvyko ne į karą, o tik į 
Sietlą. Ką jis išmano! Išsiskirti labai pavojinga. Sietle tikriausiai 
milijonas merginų, dailesnių už mane ir daug sukalbamesnių. 
Kuriems galams išsipasakojau savo praeitį? Dabar turės laiko 
viską apmąstyti, gal net aptars su tėvu, ir nežinia, prie kokių 
išvadų prieis tiedu psichiatrai, gal apskelbs mane narkomane ir 
neurotike. Toli nuo manęs Danielui išvės įkarštis, ir gal jis tars, 
kad nedera susidėti su tokia merga kaip aš. Kodėl neišvykau 


drauge su juo?! Na, tiesą pasakius, jis ir nesiūlė... 


ŽIEMA 


Birželis, liepa. rugpjūtis 


į ei prieš kelias savaites kas nors būtų paklausęs, koks buvo lai- 
į mingiausias mano gyvenimo tarpsnis, būčiau atsakiusi, kad 
visa tai praeityje, kad tai buvo vaikystė, praleista su seneliais 
užburtuose namuose Berklyje. Vis dėlto dabar pasakyčiau, kad 
laimingiausias dienas nugyvenau gegužės pabaigoje su Danie- 
lu ir, jei nebūtų atsitikusi nepataisoma nelaimė, vėl jomis mė- 
gaučiausi artimiausiu metu. Devynias dienas praleidau su juo 
drauge, o tris dienas mudu gyvenome vieni toje kiparisų dvasia 
dvelkiančioje troboje. Tomis nuostabiomis dienomis man atsi- 
vėrė slaptos durelės, akis į akį susitikau su meile, ir jos šviesa 
mane apakino. Tėvukas sakydavo, kad meilė mus nuteikia gė- 
riui. Nesvarbu, ką mylėtum, taipgi nesvarbu, ar meilė abipusė, 
ar ilgai tęsiasi. Svarbu mylėti: mylėdami mes keičiamės. 

Ką gi, pabandysiu aprašyti nepakartojamas meilės dienas. 
Manuelis Arijasas trims dienoms skubotai išvyko į Santjagą 
savo knygos reikalais, kaip jis sakėsi, bet iš tikrųjų, pasak Blan- 
kos, pas gydytoją pasitikrinti pūslelės smegenyse. Man rodos, 
jis išvažiavo norėdamas, kad mudu su Danielu pabūtume vieni. 


Buvome vienui vieni, nes Eduvichisė nebeateidavo valyti namo 

po gėdingo persileidimo, atsitikusio Asusenai, kuri tebegulė- 
jo Kastro ligoninėje, dar neatsigavusi nuo infekcijos, o Blanka 
uždraudė Chuanitui Koralesui ir Pedrui Pelančugajui mums 
trukdyti. Buvo gegužės pabaiga, dienos trumpos, naktys ilgos 
ir šaltos, geriausias metas artimam bendravimui. 

Manuelis išvyko vidurdienį, pavedęs mums išvirti pomi- 
dorų marmeladą, kol jie dar nesugedo. Pomidorai, pomido- 
rai, amžinai pomidorai. Pomidorai rudenį, kur tai matyta! Jų 
tiek prinoksta Blankos darže, jog nebežinome, ką iš jų daryti: 
padažą, pastą, konservuoti ar džiovinti. Marmeladas — kraš- 
tutinė išeitis, nenumanau, kam jis galėtų patikti. Su Danielu 
nulupome kelis kilogramus, supjaustėme, išėmėme sėklas, pa- 
svėrėme ir sudėjome į puodus: sugaišome dvi valandas, bet ne 
veltui - dėmesį nukreipus į pomidorus, atsimezgė liežuviai, ir 
mudu prisišnekėjome. Kiekvienam kilogramui pomidorų ty- 
rės įbėrėme po kilogramą cukraus, įspaudėme citrinų sulčių, 
virėme, kol sutirštėjo, daugmaž dvidešimt minučių, tolydžio 
maišydami, tada išpilstėme į švariai išplautus stiklainius. Pri- 
pildytus stiklainius kaitinome pusvalandį, paskiau, sandariai 
uždarę, paruošėme mainams į kitus gaminius, kaip antai: Li- 
lianos Trevinjo svarainių uogienę ir donjos Lusindos vilnas. 
Kai baigėme, virtuvėje buvo tamsu, o troboje gardžiai kvepėjo 
cukrumi ir malkomis. 

Atsisėdome prie lango pasigrožėti naktimi, atsinešę padė- 
klą su duona, riebiu sūriu, dono Lionelio Šnakės atsiųsta dešra 
ir Manuelio rūkyta žuvimi. Danielas atkimšo butelį raudonojo 
vyno, įpylė vieną taurę, o kai ketino įpilti kitą, sulaikiau, atėjo 
metas paaiškinti, kodėl atsisakau ir kad jis gali gerti, nekreip- 
damas į mane dėmesio. Bendrais bruožais papasakojau apie 


savo priklausomybes, nenukrypdama į palaidą gyvenimą pra- 

ėjusiais metais, ir pridūriau, jog nesigriebiu alkoholio, norėda- 
ma numaldyti skausmą, išgeriu tik kokia nors proga, kaip štai 
dabar, kai sėdime prie lango, bet galime pakelti po taurę - jis 
su vynu, aš su obuolių sultimis. 

Manding, turėčiau visą gyvenimą saugotis alkoholio; jo 
vengti sunkiau nei narkotikų, nes jis neuždraustas, parduoda- 
mas laisvai, visur. Jei išgerčiau taurę, susilpnėtų valia ir būtų 
sunkiau atsisakyti antros, o paskiau po kojomis atsivertų bedu- 
gnė. Man pasisekė, pasigyriau Danielui, nes per pusmetį Las 
Vegase priklausomybė nespėjo įsišaknyti, o dabar, atsiradus 
pagundai, prisimenu Maiko O'Kelio žodžius: jis, buvęs alko- 
holikas, puikiai išmano tą bėdą, pasak jo, alkoholizmas — tai 


lyg nėštumas, arba taip, arba ne, vidurio nėra. 


Ilgai vaikščiojęs apylankomis, Danielas galiausiai mane pabu- 
čiavo, iš pradžių švelniai, vos prisiliesdamas, paskiau stipriai, 
įsisiurbė storomis lūpomis, įspraudė liežuvį man į burną. Pa- 
jutau aitrų vyno skonį, stangrias jo lūpas, šiltą alsavimą, vilnų 
ir pomidorų kvapą, šnopavimą, karštą jo ranką ant kaklo. Jis 
atšlijo ir klausiamai pažvelgė ; mane, tuomet susivokiau, kad 
sėdžiu sustingusi, rankas priglaudusi prie šonų, išplėtusi akis. 
„Atsiprašau“, — tarė atsitraukdamas. „Ne! Aš atsiprašau!“ — iš- 
gąsdinau jį, pernelyg jausmingai sušukdama. Kaip galėčiau pa- 
aiškinti, jog iš tiesų tai mano pirmas pasibučiavimas, jog anks- 
čiau buvo visai kas kita, nieko bendra neturėjo su meile, jog 
jau visą savaitę svajoju apie šį bučinį, ir dabar, taip jo troškusi, 
viską sugadinau, ir dabar, taip bijojusi, kad niekada neišsipildys 
mano svajonė, staiga imsiu ir apsipilsiu ašaromis. Neišmaniau, 


kaip visa tai apsakyti, lengviausia būtų abiem rankomis suimti 

jam veidą ir apiberti bučiniais lyg per tragišką išsiskyrimą. Ir 
tą akimirką buvo tik viena mintis: pakelti inkarą ir, išskleidus 
visas bures, leistis į nežinomus vandenis, už borto svaidant vi- 
sas praeities negandas. 

Per pertraukėlę tarp dviejų pasibučiavimų prisipažinau tu- 
rėjusi lytinių santykių, bet iš tiesų niekada nebuvau įsimylėjusi. 
„Tikėjaisi, jog tai atsitiks čia, pasaulio krašte?“ — paklausė jis. 
„Atvažiavusi čionai, sakiau, kad Čilojė — tai pasaulio dugnas, o 
dabar Žinau, jog tai galaktikos akis“, - pareiškiau. 

Barkšančiomis spyruoklėmis, aplipusi kačių — rudais Pai- 
kučio ir oranžiniais Gudručio — plaukais, išklerusi Manuelio 
sofa visiškai netiko meilei, tad išvilkome antklodes iš mano 
kambario ir jaukiai įsitaisėme prie krosnies. „Jei būčiau Ži- 
nojusi, kad tu, Danielai, esi šiame pasaulyje, būčiau klausiusi 
močiutės ir buvusi apdairesnė!“ — sušukau pasirengusi iškloti 
ištisą virtinę savo nuodėmių, bet tuojau pat tai man išdulkėjo 
iš galvos, nes kurių velnių turėtų jos man rūpėti nežaboto geis- 
mo akimirką. Keliais trūktelėjimais staigiai nuplėšiau nuo jo 
megztinį ir marškinėlius ilgomis rankovėmis ir įnikau grumtis 
su diržo sagtimi ir džinsų užtrauku, — kokie nepatogūs tie vyrų 
drabužiai! — bet jis suėmė mane už rankų ir vėl puolė bučiuo- 
tis. „Prieš akis dar trys dienos, nėra ko skubėti“, - tarė. Glos- 
čiau jo nuogą liemenį, rankas, pečius, tirdama nepažįstamą to 
kūno topografiją, jo kalvas ir slėnius, žavėdamasi lygia seno- 
vinės bronzos spalvos oda, afrikiečio oda, didingu stuomeniu, 
taurios formos galva, bučiuodama skeltą smakrą, išsišovusius 
barbaro skruostikaulius, ilgesingų akių vokus, švelnias kaip 
kūdikio ausis, Adomo obuolį, ilgą krūtinkaulio taką, mažyčius 
violetinius kaip mėlynės speniukus. Vėl kibau prie diržo, ir vėl 


jis mane sustabdė tardamas, kad norėtų manimi pasigrožėti. 

Jis ėmė traukti nuo manęs drabužius, rodės, niekada ne- 
baigs: nuvilko seną kašmyrinį Manuelio švarką, šiltus apati- 
nius marškinius, marškinėlius, plonesnius, tokius išblukusius, 
jog Obama atrodė nelyginant tamsi dėmė, nusegė kartūninę 
liemenėlę su segtuku prisegta petnešėle, numovė kelnes, drau- 
ge su Blanka pirktas dėvėtų drabužių parduotuvėje, per trum- 
pas, bet patogias, nuavė storas kojines ir galiausiai nutraukė 
baltas mokyklines kelnaites, Berklyje močiutės įgrūstas man į 
kuprinę. Danielas paguldė mane aukštielninką mūsų lizdelyje, 
ir pajutau, kaip nugarą braižo šiurkščios čilojietiškos antklo- 
dės, nemalonios kitokiomis aplinkybėmis, bet dabar žadinan- 
čios juslingumą. Liežuvio galiuku ėmė laižyti mane kaip kara- 
melę, kutendamas tam tikras vietas, žadindamas nežinia kokį 
snaudžiantį žvėrelį, žavėdamasis mano skandinavišku gymiu, 
mano oda, neapsakomai balta, palyginti su jo tamsiu kūnu, 
ypač ten, kur niekada nepažvelgia saulė. 

Užsimerkusi mėgavausi palaima, rangiausi, kad patogiau 
būtų sliuogti manimi tiems tauriems ir išmaniems pirštams, 
glostantiems mane kaip smuiką, ir taip lyg iš nieko staiga iš- 
tiko orgazmas, ilgas, lėtas, užtęstas, ir, išgirdęs mano riksmą, 
sunerimo Fakinas, suurzgė šiepdamas iltis. „Ižs okay, fucking 
dog“, - ir susiriečiau į kamuoliuką Danielo glėbyje, murkdama 
laiminga prie šilto jo kūno, gardžiuodamasi muskusiniu mu- 
dviejų kvapu. „Dabar mano eilė“, - galiausiai pareiškiau po va- 
landėlės, ir tuomet jis leido man, kad jį nurengčiau ir daryčiau 
tai, ką širdis geidžia. 

Taip gyvenome užsidarę troboje tris atmintinas, Manuelio 
dovanotas paras; mano skola tam senam Žmogėdrai pasibai- 
sėtinai išaugo. Nespėjome visko išsipasakoti ir išmokti mylė- 


tis. Teko mokytis kūnu derintis vienam prie kito, neskubant 

perprasti, kaip dera tenkinti vienam kitą, ir drauge miegoti, 
netrukdant vienas kitam. Šiuo atžvilgiu jam trūksta patirties, 
bet man - priešingai, juk augau lovoje su seneliais. Prisiglau- 
dus prie ko nors, nebereikia skaičiuoti avių, gulbių nei delfinų, 
ypač prie tokio augaloto, karšto, kvapnaus, tyliai knarkian- 
čio — tuomet aišku, jog dar gyvas. Mano lova siaura, o kadan- 
gi Manuelio lovoje gulėti nepadoru, prie krosnies ant grindų 
sukrovėme kalną antklodžių ir pagalvių. Gaminamės valgyti, 
šnekamės, mylimės; žiūrime pro langą, karstomės uolomis, 
klausomės muzikos, mylimės; turškiamės sūkurinėje vonioje, 
gabenamės malkų, skaitome Manuelio knygas apie Čiloję, vėl 
mylimės. Lyja, nėra noro kur nors eiti, romantiškai nuteikia 
ilgesingi Čilojės debesys. 

Ta nepakartojama proga, kad esame vieni du su Danie- 
lu, panūdau, jo vadovaujama, mokytis nuostabaus dalyko: 
įvairialypių juslių galimybių, malonumo glamonėtis be jokios 
dingsties, tiesiog myluotis, ir tiek. Vyro kūnas toks, kad tirti 
jį galima metų metus: esama šaltųjų zonų, kurias tik glostant 
įmanoma pažadinti, ir tokių, kurioms dera tik atitinkamas dė- 
mesys, ir tokių, kurių nevalia liesti, užtenka vos kvėptelėti į 
jas, kiekvienas slankstelis turi savo istoriją, galima pasiklysti 
ant neapglėbiamų pečių, pasiryžusių užsikrauti bet kokią naš- 
tą, ir raumeningų rankų, sukurtų pasauliui laikyti. O po oda 
glūdi niekad neišsakyti troškimai, slapta širdgėla, pro mikros- 
kopą neįžiūrimi randai. Apie bučinius reikėtų rašyti vadovė- 
lius, genio bučinius, žuvies bučinius, begalinę bučinių įvairovę. 
Liežuvis — įžūlus ir begėdiškas žaltys, ir man nerūpi tai, ką 
jis sako. Labiausiai branginu širdį ir penį: atkaklūs, skaidrių 
ketinimų, podraug švelnūs ir pažeidžiami, — nevalia jais pik- 


tnaudžiauti. 

Pagaliau galiu iškloti savo paslaptis Danielui. Papasakojau 
apie Rojų Fedžviką ir Brendoną Limaną, apie jo žudikus, apie 
tai, kaip platinau narkotikus ir viską praradusi tapau elgeta, 
apie tai, koks pavojingas pasaulis moterims, kaip turime per- 
bėgti į kitą gatvės pusę, priešaky pasirodžius vyrui, ir saugotis 
vyrų, jeigu jie eina būriu, baugiai žvalgytis į visas puses, steng- 
tis niekam nekristi į akis. Pastaruoju metu būdama Las Vega- 
se, kur visko netekau, apsimesdavau vaikinu; man buvo lengva, 
nes esu aukšta, plokščia kaip lenta, trumpai kirptais plaukais 
ir vilkėjau vyriška Gelbėjimo armijos apranga. Man regis, taip 
dar kartą išsigelbėjau. Gatvė negailestinga. 

Papasakojau apie išžaginimus, tiek matytus savo akimis, 
tiek girdėtus iš Maiko O'Kelio, šiaip jau stiprios širdies žmo- 
gaus. Pirmą kartą tai atsitiko, kai pasišlykštėtinas girtuoklis, 
iš pažiūros augalotas, nes buvo apsitaisęs keliais sluoksniais 
skarmalų, bet tikriausiai koks džiūsna, vidury dienos užklupo 
merginą šiukšlių priverstame aklagatvyje. Šalia pat buvo res- 
torano virtuvė, ir aš ne vienintelė drauge su benamėmis katė- 
mis atmatų krūvoje ieškojau kokių nors išmestų maisto atlie- 
kų. Girdėjau, kaip šmurkščioja žiurkės, bet jų nemačiau. Toji 
mergina, jauna, nušiurusi, išbadėjusi narkomanė, -— jos vieto- 
je galėjau pasitaikyti ir aš. Žmogėnas stvėrė ją iš užpakalio, 
parbloškė kniūbsčią ant grindinio, tarp atmatų ir sušvinkusio 
vandens klanų, ir iš šono kišeniniu peiliu perrėžė jai kelnes. 
Tupėjau pasislėpusi už šiukšlių krūvos maždaug už trijų metrų, 
ir tik per atsitiktinumą klykė ji, o ne aš. Mergina nesipriešino. 
Per dvi tris minutes jis baigė, pasitaisė skarmalus ir nuėjo sau 
kosėdamas. Per tas minutes būčiau galėjusi jį pritvoti, smogusi 
per pakaušį buteliu, kurių pilna mėtėsi aklagatvyje, būtų buvę 


vieni niekai, ir tokia mintis man buvo dingtelėjusi į galvą, bet 

išsyk ją nuvijau: ne mano šūdinas reikalas. Ir, kai žmogėnas 
dingo, nė nepriėjau padėti ant grindinio tysančiai merginai, 
prabėgau pro šalį ir nukūriau nesižvalgydama. 

Antrąsyk pasitaikė du vyrukai, gal narkotikų prekeiviai, 
gal žaliūkai iš kokios nors gaujos, o auka — moteris, ne kartą 
matyta gatvėje, labai išsekusi, ligota. Jos irgi negelbėjau. Jie 
nuvilko ją patiltėn kvatodami ir tyčiodamiesi, 0 ji priešinosi, 
įnirtingai ir beprasmiškai. Staiga ji išvydo mane. Mudviejų 
žvilgsniai susitiko tą amžiną, nepamirštamą akimirką, ir aš 


apsisukusi leidausi į kojas. 


Per tuos mėnesius Las Vegase pinigų netrūko, bet aš nesuge- 
bėjau sutaupyti lėktuvo bilietui į Kaliforniją. Buvo jau per vėlu 
net galvoti skambinti Ninei. Mano vasaros nuotykis virto ka- 
tastrofa, ir aš negalėjau niekuo dėtos močiutės velti į Brendono 
Limano piktadarystes. 

Apsivilkusi chalatą, iš saunos nuėjau į sporto klubo basei- 
ną, užsisakiau limonado, iš buteliuko, kurį visada nešiodavausi 
rankinuke, kliūstelėjau degtinės, įsimečiau į burną dvi rami- 
namąsias tabletes ir dar kažkokią: vartojau tiek įvairių spal- 
vų ir formų tablečių, kad jų nebeskyriau. Išsipleikiau šezlonge 
kuo toliau nuo būrelio protiškai atsilikusių jaunuolių, drauge 
su prižiūrėtojais mirkstančių vandenyje. Kitokiomis aplinky- 
bėmis būčiau su jais pažaidusi, buvau juos mačiusi kelis kartus, 
su jais vieninteliais nebijojau bendrauti, nes jie nekėlė grėsmės 
Brendono Limano saugumui, bet man skaudėjo galvą, norėjau 
pabūti viena. 

Kai pamažėle užplūdo palaimingoji tablečių ramybė, per 


garsiakalbį išgirdau Lauros Baron vardą. Niekada to nebuvo 

pasitaikę. Pamaniau gerai nenugirdusi ir nepajudėjau iš vietos, 
kol nepakartojo, tuomet priėjau prie vidinio telefono, susisie- 
kiau su registratūra, ir man pranešė, jog kažkas manęs ieško, 
ir labai skubiai. Basa, vienu chalatu nuėjau į vestibiulį ir pama- 
čiau labai susijaudinusį Fredį. Jis paėmė man už rankos, pasi- 
vedėjo į kampą ir vos valdydamasis pranešė, kad Džo Martinas 
ir Kinas nužudė Brendoną Limaną. 

— Išvarpė jį kulkomis, Laura! 

— Ką čia šneki, Fredi? 

— Visur pritaškyta kraujo, smegenų... Bėk kuo greičiau, tave 
irgi nužudys! — išpoškino jis. 

— Mane? Kodėl? 

— Vėliau paaiškinsiu, lekiam, paskubėk. 

Nudūmiau rengtis, pasiėmiau visus pinigus ir grįžau pas 
Fredį, kuris blaškėsi kaip pantera, budriai stebimas registratū- 
ros tarnautojų. Išbėgome į gatvę ir nuskubėjome, stengdamiesi 
neatkreipti į save praeivių dėmesio. Už poros kvartalų pagaliau 
pagavome taksi. Nuvažiavome į motelį Las Vegaso pakrašty, 
tris kartus persėsdami į kitą taksi, kad sumėtytume pėdas, ir 
pakeliui nusipirkome plaukų dažų, butelį stipraus džino ir bu- 
telį paprasto. Užmokėjau už vieną naktį, ir mudu užsirakino- 


me kambaryje. 


Kol juodai dažiausi plaukus, Fredis papasakojo, kad Džo 
Martinas ir Kinas visą dieną tai ateidavo į būstą, tai išeidavo, 
karštligiškai kalbėjosi mobiliaisiais, nekreipdami į jį dėmesio. 
„Rytą prastai jaučiausi, Laura, juk žinai, kaip man kartais atsi- 
tinka, bet susivokiau, kad tiedu šunsnukiai kažką rezga, ir, ty- 


sodamas ant čiužinio, pastačiau ausis. Jie mane pamiršo, o gal 

manė, kad aš apkvaišęs nuo narkotikų.“ Iš telefono pašnekesių 
ir jų kalbų Fredis pagaliau suvokė, jog kažkas vyksta. 

Vyrai sužinojo, kad Brendonas Limanas kažkam užsakė 
juos nužudyti, bet nežinia kodėl tas asmuo to nepadarė, prie- 
šingai, juos perspėjo, liepė sučiupti Brendoną Limaną ir iškvos- 
ti, kur jis slepia pinigus. Iš pagarbaus Džo Martino ir Kino 
tono Fredis suprato, kad paslaptingasis pašnekovas — valdžios 
atstovas. „Nespėjau duoti žinios Brendonui. Neturėjau telefono 
ir pritrūko laiko“, — virkavo vaikinukas. Brendonas Limanas 
Fredžiui buvo beveik kaip giminė, rado jį gatvėje, nekeldamas 
jokių sąlygų suteikė pastogę, maistą ir globą, niekada nebandė 
jo perauklėti, atpratinti nuo ydų ir mėgavosi jo sąmojais ir repo 
spektakliais. „Kelis kartus jis mane pagavo bevagiant, Laura, ir 
žinai, ką padarė, užuot nubaudęs? Pasakė, kad verčiau būčiau 
paprašęs, ir jis būtų davęs.“ 

Džo Martinas laukė Limano garaže, kur jis turėjo pastaty- 
ti automobilį, o Kinas tykojo būste. Fredis gulėjo ant čiužinio, 
apsimesdamas miegantis, ir girdėjo, kaip Kinas gauna žinią, 
jog atvažiuoja šefas. Filipinietis išbėgo tekinas, o Fredis, tru- 
putį atsilikęs, nusekė įkandin. 

„Acura“ įvažiavo į garažą, Limanas išjungė variklį ir buvo 
belipąs iš automobilio, bet veidrodėlyje išvydo du žmones, už- 
stojusius duris. Per ilga įpratęs nepasitikėti žmonėmis, instink- 
tyviai išsitraukė ginklą, puolė ant žemės ir šovė, netardamas 
nė žodžio. Tačiau Brendonas Limanas, paprastai taip rūpinęsis 
saugumu, nesirūpino savo revolveriu. Fredis niekada nebuvo 
matęs jo valant ar bandant taiklumą kaip Džo Martinas ir 
Kinas, kurie mokėjo per kelias sekundes išardyti ir sunarsty- 
ti savo ginklus. Aklomis šovęs į garaže dūluojančius šešėlius, 


Brendonas Limanas priartino savo žūtį, nors ir šiaip jau jie 

būtų jį išvarpę kulkomis. Žudikai išpleškino visus šovinius į 
šefą, įstrigusį tarp automobilio ir sienos. 

Matęs visą tą susidorojimą, Fredis išbėgo dar nepasibaigus 
sumaiščiai, kad vyrai nespėtų jo pastebėti. 

— Kodėl, tavo galva, jie nori mane nužudyti? Su tuo neturiu 
nieko bendra, Fredi, - nustebau aš. 

— Jie manė, kad važiuoji drauge su Brendonu. Norėjo su- 
čiupti jus abu, sakė, kad tu daug ką žinai. Sakyk, Laura, į kokį 
velnią tu įsivėlusi? 

— Niekur aš neįsivėlusi! Nesuprantu, ko tie tipai iš manęs 
nori! 

— Ko gero, Džo ir Kinas nulėkė tavęs ieškoti į sporto klubą, 
vienintelę vietą, kur tu galėtum būti. Tikriausiai atvažiavo po 
kelių minučių, mums išėjus. 

— Ką man dabar daryti, Fredi? 

— Būk čia, kol mums dingtelės kokia nors mintis. 

Atkimšome butelį džino ir, gulėdami šalia vienas kito, gė- 


rėme paeiliui, kol mirtinai nusitašėme. 


Atsipeikėjau po kelių valandų nepažįstamame kambaryje, 
nieko neprisimindama ir jausdamasi taip, lyg būčiau bege- 
moto pritrėkšta, o akys būtų prismaigstytos adatų. Sukaupusi 
visas jėgas, kėliausi, griuvau ant grindų ir vos spėjau nuropoti 
į vonios kambarį — kai tik apkabinau unitazą, iš gerklės iš- 
tryško čiurkšlė, tokia pat smardi kaip iš kanalizacijos vamz- 
džio. Tysojau leisgyvė ant linoleumo, drebėdama, prikartusia 
burna, surakintais viduriais, gaikščiodama ir vapėdama: noriu 
mirti, noriu mirti. Po geros valandos pajėgiau apsiprausti vei- 


dą ir išsiskalauti burną, baisėdamasi veidrodyje šmėkšančia 

nepažįstamąja juodais plaukais ir mirtinai perbalusiu veidu. 
Pristigo jėgų nukėblinti iki lovos, vaitodama susmukau ant 
grindų. 

Vėliau kažkas triskart pabeldė į duris, lyg iš patrankos būtų 
triskart iššovę, ir ispaniška tartimi sušuko, kad atėjo valyti 
kambario. Laikydamasi sienų, nukiūtinau prie durų, pravėrusi 
pasiunčiau tarnautoją velniop ir pakabinau lentelę, kad netruk- 
dytų; paskiau vėl kritau ant kelių. Keturpėsčia nuropojau prie 
lovos, jauste nujausdama baisų nenusakomą ir neišvengiamą 
pavojų. Negalėjau prisiminti, kodėl esu tame kambaryje, tačiau 
nuojauta sakė, jog tai ne haliucinacija ir ne košmaras, o kažkas 
tikra ir siaubinga, kažkas susiję su Fredžiu. Smilkinius vis sti- 
priau veržė geležinis vainikas, ir aš vos girdimu balsu šaukiau 
Fredį. Pagaliau, pavargusi, puolusi į neviltį, ėmiau ieškoti jo po 
lova, tualete, vonios kambaryje — gal jis tyčia slapstosi? Niekur 
jo neaptikau, bet radau man paliktą maišelį kreko, pypkę ir 
žiebtuvėlį. Kaip paprasta ir pažįstama! 

Krekas buvo Fredžio rojus ir bausmė, mačiau jį vartojant 
kas dieną, bet šefas man buvo uždraudęs net pabandyti. Klusni 
mergaitė! Velniop! Vos gebėjau judinti rankas, galvą taip skau- 
dėjo, kad beveik nieko nemačiau, šiaip ne taip įbėriau trupinių 
1 pypkę ir spragtelėjau žiebtuvėlį — nežmoniškas darbas. Ap- 
dujusi, eidama iš proto, laukiau begalines sekundes, kol įkais 
vaškiniai trupiniai, jausdama, kaip stiklinis vamzdelis degina 
pirštus ir lūpas, galiausiai giliai įkvėpiau palaimingąjį debesėlį, 
šleikščiai atsiduodantį benzinu ir mentoliu, iškart dingo neri- 
mas ir būgštavimai, ir pakilau į palaimos viršūnes, lengvutė, 
skraji nelyginant vėjo nešamas paukštis. 

Gana trumpai jaučiausi laiminga, nenugalima ir staiga 


trenksmingai grįžau į kambario prieblandą. Dar vienas įkvė- 

pimas iš stiklinio vamzdelio ir dar vienas. Kur Fredis? Kodėl 
paliko mane neatsisveikinęs, nieko nepaaiškinęs? Turėjau šiek 
tiek pinigų, svyruodama nuėjau nusipirkti dar vieno butelio ir 
grįžusi užsirakinau savo urve. 

Taip pagret gurkšnodama degtinę ir traukdama dūmą, plū- 
duriavau dvi paras nevalgiusi, nemiegojusi, nesipraususi, visa 
aptekusi vėmalais, nes neturėjau jėgų nukėblinti į vonios kam- 
barį. Išsibaigus alkoholiui ir kvaišalams, iškračiau rankinuką 
ir radau paketėlį kokaino, kurį bemat sušniaukiau, ir buteliuką 
su trimis migdomųjų tabletėmis — tas nutariau pataupyti. Išgė- 
riau dvi tabletes, o kadangi nė kiek nepaveikė, nurijau ir trečią. 
Nežinia, ar miegojau, ar šiaip tysojau be nuovokos, laikrodis 
rodė beprasmius skaičius. Kokia šiandien diena? Kur esu? Ne- 
nuvokiau. Atsimerkiu, dūstu, mano širdis - bomba su laikro- 
diniu mechanizmu, tik tak tik tak, tiksi vis greičiau, jaučiu, 
kaip srovė mane neša, blaško, girdžiu priešmirtinį kriokimą, 


paskiau tuštuma. 


Mane vėl pažadino beldimas į duris ir griausmingas riks- 
mas — šįkart tai buvo motelio vadybininkas. Pasikišau galvą 
po pagalvėmis, melsdama kokios nors atgaivos, bent vieno 
palaimingojo dūmelio, kokio nors kvaišalo. Du vyrai išlaužė 
duris ir įsiveržė keikdamiesi ir grasindami. Sustojo kaip nu- 
diegti, išvydę siaubo apimtą, traukulių tampomą pamišėlę, va- 
pančią nesąmones dvokiančia kiaulide paverstame kambaryje, 
tačiau, visko matę tame blogos šlovės motelyje, iškart suprato, 
kas atsitiko. Privertė mane apsirengti, griebė už rankų, nuvilko 
laiptais žemyn ir išmetė į gatvę. Atėmė vienintelius vertingus 


daiktus, firminį rankinuką ir akinius nuo saulės, bet grąžino 

tapatybės liudijimą ir piniginę su likusiais dviem doleriais ir 
keturiasdešimt centų. 

Lauke buvo karšta kaip per gaisrą, išskydęs asfaltas per 
puspadžius degino kojas, bet aš nieko neėmiau į galvą. Man 
rūpėjo nebent gauti ko nors, kad numaldyčiau nerimą ir baimę. 
Neturėjau kur eiti ir į ką kreiptis pagalbos. Prisiminiau žadė- 
jusi paskambinti Brendono Limano broliui, bet tai neskubu, 
taipgi prisiminiau lobius tame būste, kur gyvenau pastaruosius 
mėnesius, kalnus pasakiškų miltelių, neįkainojamų kristalų, 
stebuklingų tablečių, kurias sverdavau, skaičiuodavau, kruopš- 
čiai berdavau į plastikinius maišelius, ten net didžiausias var- 
geta atrasdavo savo rojaus kampelį, nors ir trumpai valandėlei. 
Kadangi nieko negausiu nei garažų urvuose, nei pirmo ar an- 
tro aukšto kapinynuose, kadangi nesutiksiu nė vieno, kuris dėl 
Dievo meilės man ko nors duotų... Staiga, prašvitus kruopelei 
likusio proto, prisiminiau, kad artintis prie to kvartalo tolygu 
savižudybei. 

Mąstyk, Maja, mąstyk, kartojau balsu, kaip tolydžio dary- 
davau pastaraisiais mėnesiais. Šitame sušiktame mieste visur 
pilna kvaišalų, tik reikia paieškoti, paprašyti, pavaikščioti palei 
motelį nelyginant išbadėjusiam kojotui. Pagaliau, bėdos tektai, 


praskaidrėjo protas ir ėmiau mąstyti. 


Išgrūsta iš motelio, kur mane paliko Fredis, nukėblinau iki de- 
galinės, paprašiau viešojo tualeto rakto ir apsiprausiau, paskui 
vieną vairuotoją paprašiau pavėžėti, ir jis išlaipino mane už ke- 
lių kvartalų nuo sporto klubo. 

Kelnių kišenėje turėjau saugyklos spintelių raktelius. Pa- 
laukiau prie durų, kol pasitaikys proga įeiti, neatkreipiant į 


258 


Majos dienoraštis 


save dėmesio, ir, kai prisiartino šnekučiuodami trys Žmonės, 
prisidėjau prie jų. Perėjusi vestibiulį, kur buvo registratūra, prie 
laiptų susidūriau su tarnautoju, ir jis prieš sveikindamasis su- 
triko, nustebintas mano plaukų spalvos. Sporto klube su nie- 
kuo nesikalbėjau, manding, daugelis mane laikė išpuikėle arba 
kvaile, bet diduma klubo narių mane pažinojo iš matymo, o 
kai kurie tarnautojai buvo girdėję mano vardą. Tekina nukū- 
riau į persirengimo kambarius ir taip karštligiškai iš spintelių 
išverčiau viską ant grindų, kad viena moteris paklausė, ar ne- 
būsiu ko nors pametusi; išsikeikiau, neradusi jokio kvaišalo, o 
ji stebėjo mane veidrodyje. „Ko spoksai, ponia?!“ — sušukau ir 
tuomet veidrodyje išvydau save tokią, kokią mane matė ji, ir 
nepažinau pamišėlės paraudusiomis akimis, dėmėtu veidu, su 
juodu žvėreliu ant galvos. 

Šiaip ne taip sukišau viską į spinteles, įmečiau į šiukšlių 
dėžę nešvarius drabužius ir Brendono Limano duotą mobilųjį 
telefoną, kurio numeris žudikams buvo žinomas, išsimaudžiau 
dušinėje ir staigiai išsitrinkau galvą, manydama, kad galėčiau 
parduoti dar vieną likusią firminę rankinę ir man kelioms die- 
noms užtektų pinigų kvaišalams. Apsivilkau juodą suknelę, 
kitus drabužius sukišau į plastikinį maišą ir nė nebandžiau 
pasigražinti, nes drebėjau nuo galvos iki kojų, o ir rankos ne- 
klausė. 

Moteriškė vis dar stypsojo ten, apsisupusi rankšluosčiu, su 
džiovintuvu rankoje, nors plaukai buvo sausi, spoksojo į mane 
svarstydama, ar verta paskambinti saugos tarnybai. Nutaisiu- 
si šypseną, paklausiau, ar nenorėtų įsigyti rankinės, pridūriau, 
jog tai tikra „Louis Vuitton“, beveik nauja, man pavogė pinigi- 
nę ir neturiu pinigų grįžti į Kaliforniją. Ji niekinamai išsišiepė, 


bet, godumo įveikta, priėjo pasižiūrėti ir pasiūlė šimtą dolerių. 

Parodžiau jai didžiuoju pirštu nešvankų gestą ir iškūriau pro 
duris. 

"Toli nenuėjau. Nuo laiptų, iš kur vėrėsi vaizdas į registratū- 
rą, pro stiklines duris pamačiau Džo Martino ir Kino automo- 
bilį. Tikriausiai budėjo čia kas dieną, įsitikinę, kad anksčiau 
ar vėliau ateisiu į klubą, o gal jų informatorius pranešė, tokiu 
atveju vienas tikriausiai ieško manęs pastate. 

Įveikusi baimę, akimirką sukausčiusią mane vietoje, pa- 
sukau į kitą sveikatingumo centro pastato sparną su Buda, 
aukojamaisiais žiedlapiais, paukščių muzika, vanilės kvapu 
ir ąsočiais vandens, kuriame plūduriuoja agurkų griežinėliai. 
Masažuotojai ir masažuotojos vilkėjo turkio spalvos chalatais, 
visas kitas personalas — kaip du vandens lašai panašios mer- 
ginos — rausvais. Man buvo gerai pažįstama sveikatingumo 
centro aplinka, nes tai buvo vienas Brendono Limano man lei- 
džiamų prabangos dalykų, nepastebimai šmurkštelėjau į vieną 
koridorių ir įlindau į kabiną. Užsirakinau ir uždegiau šviesą — 
atseit, užimta. Niekas nesiveržia, degant raudonai lemputei. 
Ant stalo stovėjo vandens kaitintuvas su eukaliptų lapais, keli 
buteliukai su grožio produktais, gulėjo plokšti masažo akme- 
nys. Nustūmiau kremus ir trimis gurkšniais ištuštinau losjono 
butelį, bet man nė kiek nepalengvėjo —- matyt, buvo labai ma- 


žai alkoholio. 


Kabinoje galėjau jaustis saugiai — bent jau vieną valandą, kol 
paprastai trunka procedūra, tačiau neilgai trukus man pasidarė 
bloga toje uždaroje erdvėje, kambarėlyje be lango, su vienin- 
telėmis durimis, kur pykino nuo aitraus lyg dantų gydytojo 


kabineto kvapo. Negalėjau ilgiau ten tūnoti. Apsirengusi dar 

užsimečiau ant suolelio pamestą chalatą, rankšluosčiu nely- 
ginant turbanu apsivyniojau galvą, veidą išsitepiau storu kre- 
mo sluoksniu ir išėjau į koridorių. Širdis apmirė: su tarnautoja 
rausvu chalatu kalbėjosi Džo Martinas. 

Mane pagavo paniškas noras bėgti, bet susitvardžiusi kuo 
ramiausiai nukėblinau koridoriumi į kitą pusę, ieškodama tar- 
nybinio išėjimo, kuris turėjo būti ne per toliausia. Praėjau pro 
kelias uždarytas kabinas, kol pagaliau išvydau platesnes duris, 
stumtelėjau jas ir atsidūriau tarnybinių laiptų aikštelėje. Aplin- 
ka labai skyrėsi nuo jaukaus sveikatingumo centro pasaulio: 
po kojomis plokštės, sienos betoninės, nedažytos, akis rėžian- 
ti šviesa, gerai pažįstamas cigarečių tvaikas ir moterų balsai, 
girdimi iš apatinio aukšto. Prisiglaudusi prie sienos, palaukiau 
amžinybe virtusią valandėlę, nesiryždama nei lipti apačion, nei 
grįžti į sveikatingumo centrą, bet pagaliau moterys parūkiu- 
sios dingo. Nusivaliau nuo veido kremą, numečiau rankšluostį 
ir chalatą į kertę ir nusileidau į pastato apačią, kur mes, klu- 
bo nariai, niekada nenuklysdavome. Atidariau pirmas pasitai- 
kiusias duris ir atsidūriau didelėje salėje, kur po gausybe su- 
sikryžiuojančių vandentiekio ir oro kondicionavimo vamzdžių 
dunksojo milžiniškos skalbimo ir džiovinimo mašinos. Durys 
vėrėsi ne į gatvę, kaip tikėjausi, bet į baseiną. Grįžau atgal ir 
susiriečiau kampe, pasislėpusi už kalno panaudotų rankšluos- 
čių, nepakenčiamame skalbyklos karštyje ir ūžesyje. Nutariau 
niekur neiti, kol Džo Martinas prisipažins pralaimėjęs ir pa- 
sišalins. 

Slinko minutės tame griausmingame povandeniniame lai- 
ve, ir baimę pakliūti į Džo Martino rankas vis labiau stelbė 
nenumaldomas noras įsišauti. Jau kelios dienos buvau neval- 


giusi, netekau daug skysčių, galva svaigo ir traukuliai tampė 

vidurius. Nutirpo rankos ir kojos, akyse svaiginamu greičiu su- 
kosi įvairiaspalviai taškeliai — tikras LSD košmaras. Netekau 
laiko nuovokos, gal valanda praslinko, gal kelios, nesuvokiau, 
ar buvau užsnūdusi, ar nualpusi. Man regis, vaikščiojo skal- 
byklos tarnautojai, nešiojo skalbinius, bet manęs nepastebėjo. 
Galiausiai išropojau iš savo slėptuvės, vargais negalais atsisto- 
jau ir, svaigdama, laikydamasi sienos, nukėblinau lyg švino pri- 
piltomis kojomis. 

Lauke buvo dar šviesu, gal šešta ar septinta valanda vaka- 
ro, baseine — pilna žmonių. Tai buvo metas, kai sporto klubą 
būriais užplūsta miesto įstaigų tarnautojai. Kaip tik tuo metu 
Džo Martinas ir Kinas ruošdavosi savo žygiams — vadinasi, ti- 
kriausiai jie jau išvažiavę. Išsipleikusi šezlonge, kvėpavau chlo- 
ruoto vandens smarve, nedrįsdama nerti į baseiną — turėjau 
būti pasirengusi prireikus leistis į kojas. Keiktelėjusi pro dan- 
tis, nes ten buvo prekiaujama tik sveikatingais gėrimais, jokio 
alkoholio, paprašiau kelnerį sutaisyti vaisinį kokteilį, o sumą 
įrašyti į mano sąskaitą. Patraukiau keletą gurkšnių to tiršto 
gėralo, bet pasišlykštėjusi pastačiau taurę į šalį. Pagalvojau, 
kad beprasmiška gaišti brangų laiką, ir ryžausi rizikuoti — pra- 
smukti pro registratūrą, tikėdamasi, kad jau bus pasibaigusi 
tų niekšų informatoriaus pamaina. Man pasisekė — išėjau kaip 
niekur nieko. 

Norint patekti į gatvę, reikėjo pereiti automobilių stovėjimo 
aikštelę, tuo metu pilnut pilnutėlę. Iš tolo pamačiau vieną klu- 
bo narį, geros formos keturiasdešimtmetį, į bagažinę dedant 
krepšį, prisiartinau paraudusi iš gėdos ir paklausiau, ar rastų 
laiko išgerti su manim taurelę. Nežinia, iš kur ėmiau tiek drą- 
sos. Apstulbintas tokio akiplėšiško puolimo, vyriškis akimirką 


svarstė, kas aš tokia būsiu: jeigu buvo mane matęs, dabar ne- 

atpažino, be to, jam neatrodžiau panaši į gatvinę. Nužvelgęs 
mane nuo galvos iki kojų, jis gūžtelėjo pečiais, įsėdo į automo- 
bilį ir nuvažiavo. 

Per savo trumpą gyvenimą esu pridariusi nemaža riktų, bet 
iki šiol nebuvau taip žemai puolusi. Fedžvikas mane pagro- 
bė ir išžagino, buvau ne akiplėša, o auka. Dabar tai jau kas 
kita, man būtų gėda įvardyti savo elges;. Netrukus pastebėjau 
kitą vyriškį, kokių penkiasdešimties ar šešiasdešimties metų, 
pilvotą, trumpomis kelnėmis, baltomis blauzdomis su išsišo- 
vusiomis mėlynomis venomis, einant prie savo automobilio, 
ir nusekiau iš paskos. Šįkart man pasisekė... o gal priešingai, 
nežinau. Jeigu ir šis būtų mane atstūmęs, gal nebūčiau nuėjusi 


tokiais kreivais keliais. 


Vien pagalvojus apie Las Vegasą, mane ima pykinti. Manuelis 
primena man, jog visa tai atsitiko vos prieš kelis mėnesius, dar 
šviežia atmintyje, tvirtina, kad laikas padės užgydyti žaizdas 
ir kada nors apie tą gyvenimo tarpsnį kalbėsiu su ironija. Taip 
jis tik šneka, bet kitaip galvoja, nes niekada neužsimena apie 
savo praeitį. Tariausi pripažinusi savo klaidas, netgi truputį di- 
džiavausi — juk jos mane užgrūdino, bet dabar, susipažinusi su 
Danielu, norėčiau, kad mano praeitis nebūtų tokia spalvinga, 
kad galėčiau oriai jaustis. Juk aš, o ne kas kitas, buvau toji 
mergina, automobilių stovėjimo aikštelėje nukabinusi pilvūzą 
išsiplėtusiomis kojų venomis; aš buvau toji mergina, pasiruošu- 
si parsiduoti už gurkšnį alkoholio, bet dabar esu kitokia. Čia, 
Čilojėje, gavau progą pradėti gyvenimą iš naujo, turiu tūks- 
tantį galimybių, tačiau kartais nesugebu numaldyti pabudusios 


sąžinės. 

Tasai senis trumpomis kelnėmis buvo pirmas iš kelių vyrų, 
porą savaičių palaikiusių man gyvybę, kol pagaliau man visa 
tai įgižo. Šitaip prekiauti savimi buvo baisiau nei kęsti alkį, 
baisiau nei negauti dozės. Niekada — nei girta, nei apsvaigu- 
si nuo kvaišalų — negalėjau nusikratyti šiurpaus nuopuolio 
jausmo, visad atrodė, jog į mane žiūri senelis skausmo sugelta 
širdimi. Vyrai piktnaudžiavo mano drovumu ir nepatyrimu. 
Palyginti su kitomis to paties pero moterimis, buvau jauna, 
geros išvaizdos, būčiau galėjusi tvarkytis kur kas protingiau, 
bet parsiduodavau už stiklą alkoholio, žiupsnelį baltų miltelių, 
saują geltonų dribsnių. Padoresnieji pavaišindavo viskiu bare 
arba pasiūlydavo kokaino, prieš vesdamiesi į viešbutį; kiti nu- 
pirkdavo nebent butelį degtinės ir visą reikalą atlikdavo auto- 
mobilyje. Kai kas duodavo dešimt ar dvidešimt dolerių, kai kas 
išgrūsdavo į gatvę niekuo neatsilyginę: nežinojau, kad pridera 
atsiskaityti iš anksto, o kai sužinojau, nebuvau nusiteikusi to- 
liau eiti tuo keliu. 

Su vienu klientu pagaliau išbandžiau heroiną, susišvirkš- 
čiau tiesiai į veną ir prakeikiau Brendoną Limaną, draudusį 
man patirti tokią pat kaip ir jis rojaus palaimą. Neįmanoma 
aprašyti tos akimirkos, kai dieviškasis skystis patenka į kraują. 
Mėginau parduoti savo menką labą, bet niekas juo nesidomėjo, 
nebent gavau šešiasdešimt dolerių už firminį rankinuką, prie 
kirpyklos durų ilgai įkalbinėjusi vietnamietę. Kainavo dvide- 
šimt kartų brangiau, bet būčiau pardavusi ir už pusę gautos 
sumos, tokia buvo prispyrusi bėda. 

Nebuvau pamiršusi nei Adamo Limano telefono numerio, 
nei Brendonui prižadėto skambučio broliui, jei kas nors jam 
atsitiktų, bet nepaskambinau, nes pati ketinau važiuoti į Bitį 


ir pasisavinti visus tuos turtus, sukrautus į krepšius. Tačiau to- 

kiam planui įvykdyti reikėjo strategijos ir blaivaus proto, kurio 
tuo metu man stigo. 

Sakoma, kelis mėnesius pagyvenęs gatvėje, žmogus galu- 
tinai atsiduria užribyje, nes įgyja pavargėlio bruožų, praranda 
tapatybę ir ryšius su bendruomene. Mano atveju tai įvyko 1a- 
bai greitai: per tris savaites nugrimzdau į patį dugną. Smukau 
siaubingai sparčiai į tą skurdo, smurto, purvo prarają, nusikal- 
tėlių ir jų aukų, pamišėlių ir narkomanų pasaulį, gyvuojantį 
lygia greta su kasdieniu miesto gyvenimu, į tą pasaulį, kur nėra 
nei draugystės, nei užuojautos, kur įmanoma išgyventi tik try- 
piant kitus. Gyvenau arba apsvaigusi nuo kvaišalų, arba jų ma- 
nydamasi, suskretusi, prasmirdusi ir susivėlusi, kiekvieną dieną 
vis labiau pakvaišusi, vis didesnė ligonė. Skrandis priimdavo 
ne daugiau kaip du kąsnius, be perstojo kosėjau ir skrepliavau, 
būdavo sunku praplėšti pūliuojančias akis, kartais netekdavau 
sąmonės. Užsipiktino adatų dūrių vietos, ant rankų atsivėrė 
žaizdos, mirgėjo mėlynės. Naktimis bastydavausi iš vienos vie- 
tos į kitą: klajoti buvo saugiau nei miegoti, o dieną ieškodavau 


kokios nors užlandos, kur galėčiau pasislėpusi pailsėti. 


Su popieriniu puodeliu prašydama išmaldos gatvėje prie pre- 
kybos centro ar bažnyčios durų — ten greičiausiai pabusdavo 
praeivių sąžinė, patyriau, kad saugiausia būti visų akivaizdo- 
je. Vienas kitas įmesdavo monetų, bet niekas neužkalbindavo: 
skurdas nūnai kaip kadaise raupsai — kelia pasišlykštėjimą ir 
baimę. 

Vengiau tų vietų, kur anksčiau dažnai vaikščiodavau, to- 
kių kaip Strip bulvaras, nes ten lankydavosi ir Džo Martinas 


su Kinu. Elgetos ir narkomanai, kaip ir žvėrys, ženklina savo 

teritoriją ir apsiriboja keliais kvartalais, tačiau vargas gainiojo 
mane po miestą, ir aš, nepaisydama rasinių kliūčių, klaidžiojau 
neužtrukdavau kelių valandų vienoje vietoje. Negebėdavau at- 
likti paprasčiausių dalykų, kaip antai: pavalgyti ar nusiprausti, 
bet įsimiklindavau prasimanyti alkoholio ir kvaišalų. Visada 
budri kaip vaikoma lapė vaikščiodavau greitai, su niekuo nesi- 
kalbėdavau, kiekviename kampe tykojo priešai. 

Pradėjau girdėti balsus ir kartais pati nustebdavau į juos at- 
sakydama, nors žinojau, kad jie netikri, nes tokių atvejų buvau 
mačiusi, stebėdama Brendono Limano pastato įnamius. Fre- 
dis pašaipiai vadindavo juos „fantomais“, bet, kai jam būdavo 
bloga, „fantomai“ atgydavo kaip tie jį kankinantys, taip pat 
nematomi vabzdžiai. Vos išvydusi juodą automobilį, panašų į 
mano persekiotojų, ar iš pažiūros pažįstamą žmogų, nerdavau 
priešinga kryptimi, bet niekada nepraradau vilties surasti Fre- 
dį. Prisimindavau jį su dėkingumu ir apmaudu, nesuvokdama, 
kodėl jis dingo, kodėl manęs neieško, nors pažįsta visus šio 
miesto užkaborius. 

Kvaišalai numaldydavo alkį ir fizinį skausmą, bet trau- 
kuliai nepraeidavo. Man gėlė sąnarius, nuo nešvaros niežėjo 
kūną, kojas ir nugarą išbėrė keistais spuogeliais, kuriuos nu- 
kasydavau iki kraujų. Staiga prisimindavau, kad esu nevalgiusi 
dvi ar tris dienas, tuomet vilkdama kojas kėblindavau į moterų 
globos būstinę arba į pavargėlių eilutę prie Šv. Vincento Paulie- 
čio draugijos namų, kur visada gaudavau lėkštę karšto maisto. 
Kur kas sunkiau būdavo rasti vietą pamiegoti. Naktį tempe- 
ratūra nebūdavo žemesnė kaip dvidešimt laipsnių, bet visiškai 
išsekusi labai šaldavau, ir Gelbėjimo armija man davė vilno- 


nę antklodę. Ši tauri organizacija man labai padėjo, nereikėjo 

vežiotis mantos prekybos centre vogtu vežimėliu kaip kitiems 
benamiams, nes drabužiams susmirdus ar pasidarius pernelyg 
duksliems, pakeisdavau juos Gelbėjimo armijoje. Gana greit 
stipriai sulysau, išsišovė raktikauliai ir klubikauliai, o į kadai- 
se raumeningas kojas buvo gailu žiūrėti. Iki gruodžio mėnesio 
neturėjau progos pasisverti, o pasisvėrusi pamačiau, kad per du 
mėnesius netekau trylikos kilogramų. 

Viešieji tualetai buvo nusikaltėlių ir ištvirkėlių lindynės, ta- 
čiau nebuvo kitos išeities — tekdavo užsiimti nosį ir jais naudo- 
tis, juo labiau kad parduotuvių ir viešbučių tualetai man buvo 
neprieinami, būčiau akimoju išgrūsta į gatvę. Taip pat nega- 
lėjau įeiti į degalinių tualetus — tarnautojai neduodavo rakto. 
Taip trūkčiagalviais nusiritau pragaro laiptais, kaip ir diduma 
nuskurėlių, elgetaujančių gatvėse ar vagiančių, kad išgalėtų 
įsigyti Žiupsnelį kreko, metileno, rūgšties, gurkšnelį ko nors 
stipresnio, gailaus, deginančio. Pigiausias ir veiksmingiausias 
buvo alkoholis, kaip tik tai, ko man reikėjo. Taip praslinko 
spalis ir lapkritis; aiškiai neprisimenu, kaip gyvenau, bet labai 
gerai pamenu trumpas euforijos akimirkas, o paskiau gėdingą 
kitos dozės medžioklę. 

Niekada nesisėsdavau prie stalo, jei turėdavau pinigų, 
nusipirkdavau meksikietiškų papločių su įdaru arba mėsai- 
nių ir beregint išvemdavau juos keturpėsčia ropodama gatve 
degančiu skrandžiu, išopėjusia burna, žaizdotomis lūpomis ir 
šnirpšlėmis — nei švaros, nei malonumo, stiklo šukės, tarako- 
nai, atmatos, nė vienas praeivis nenusišypso, neištiesia pagal- 
bos rankos, pasaulis pilnas narkotikų prekeivių, narkomanų, 
vagių, nusikaltėlių, prostitučių ir pamišėlių. Man skaudėjo 
visą kūną. Nekenčiau prakeikto savo kūno, nekenčiau pra- 


keikto gyvenimo, nekenčiau, kad esu prakeikta silpnavalė ir 

nebandau pabėgti, nekenčiau prakeiktos savo sielos, prakeik- 
to savo likimo. 

Las Vegase ištisomis dienomis netekdavo su kuo nors pasi- 
sveikinti, išgirsti Žodį iš gyvo Žmogaus ar paspausti kam ran- 
kos. Vienatvė, ledine letena prispaudusi krūtinę, mane taip pri- 
veikė, kad neatėjo į galvą paprasčiausia mintis surinkti telefono 
numerį ir paskambinti į namus Berklyje. Būtų užtekę tik vieno 


dalyko — telefono; bet tuo metu jau buvau praradusi visas viltis. 


Iš pradžių, kai dar turėjau jėgų bėgioti, slampinėdavau palei 
lauko kavines ir restoranus, kur prie staliukų sėdėdavo rūko- 
riai, ir, jei kuris netyčia palikdavo ant staliuko pakelį cigarečių, 
pripuldavau vienu šuoliu ir nusinešdavau, o paskiau išmainy- 
davau į kreką. Buvau išbandžiusi visas nuodingas medžiagas, 
kokių tik įmanoma prasimanyti gatvėje, išskyrus tabaką, nors 
kvapas man patinka — primena Tėvuką. Vogdavau vaisius iš 
autoparduotuvių, šokolado plyteles iš stoties kioskų, bet ne- 
sugebėjau išmokti vogti, kaip nesugebėjau išmokti gėdingo 
prostitutės amato. Fredis buvo specialistas, pasak jo, pradėjęs 
vogti dar vystykluose, ir rodė man įvairias gudrybes, bandy- 
damas kai ko išmokyti. Aiškino, kad moterys visiškai nesaugo 
savo rankinių, karsto ant kėdžių atlošų, parduotuvėse kur nors 
pasideda, rinkdamosi ar matuodamosi drabužius, kirpyklose 
numeta ant grindų, autobuse pasikabina ant peties, kitaip sa- 
kant, prašyte prašosi išvaduojamos nuo jų. Fredis turėjo nema- 
tomas rankas, stebuklingus pirštus ir buvo miklus ir pasalus 
kaip gepardas. „Įdėmiai žiūrėk, Laura, neatplėšk nuo manęs 
akių, — būdavo, sako jis, mesdamas man iššūkį. Įeiname į 


prekybos centrą, jis apsižiūri, ieškodamas aukos, vaikščioja 

su mobiliuoju telefonu prie ausies, apsimesdamas, kad šnekasi 
su kuo nors visu balsu, prisėlina prie išsiblaškiusios moters, iš 
rankinės ištraukia piniginę, man nespėjus pastebėti, ir ramiai 
nueina sau, tebekalbėdamas telefonu. Taip pat gražiai mokė- 
davo išlaužti automobilio spyną arba pro vienas duris jeiti į 
parduotuvę ir išeiti pro kitas, nešinas keliais buteliukais kve- 
palų ar laikrodžiais. 

Bandžiau ir aš pasinaudoti Fredžio pamokomis, bet man 
pristigdavo savitvardos, neišlaikydavo nervai, dėl varganos 
išvaizdos atrodžiau įtartina; parduotuvėse pardavėjai nenu- 
leisdavo nuo manęs akių, gatvėje žmonės manęs šalindavosi: 
dvokiau kanalizacija, plaukai buvo riebaluoti, veido išraiška 
nuožmi. 

Spalio vidury orai pasikeitė, naktį atšaldavo, ir aš apsirgau, 
šlapinausi kas akimirką, jausdama aštrų, deginantį skausmą, 
kuris nurimdavo tik prisirijus kvaišalų. Šlapimo pūslės užde- 
gimas. Supratau, nes kartą, būdama šešiolikos, sirgau, žinojau, 
kad galima greitai išsigydyti antibiotikais, tačiau Jungtinėse 
Valstijose be recepto įsigyti antibiotikų daug kebliau nei kilo- 
gramą kokaino ar automatą. Sunku buvo vaikščioti, atsitiesti, 
bet neišdrįsau eiti į skubiosios pagalbos skyrių, nes būčiau ap- 
klausiama, be to, ten visada budi policija. 

Reikėjo susirasti saugią nakvynę, ir aš nutariau išbandyti 
laimę pavargėlių prieglaudoje, prastai vėdinamame barake su 
išrikiuotomis arti viena kitos eilėmis sulankstomų lovų, kur 
glaudėsi apie dvidešimt moterų ir gausybė vaikų. Labai nu- 
stebau, kad ne tiek jau daug tokių kaip aš moterų, susitaikiu- 
sių su skurdu; viena kita kalbėjo pati su savimi kaip pamišėlė 
ar ieškojo kliaučių; visos kitos buvo sveiko proto. Motinos su 


vaikais atrodė ryžtingos, veiklios, valyvos ir net linksmos, rū- 

pinosi vaikais, ruošė jiems valgyti, skalbėsi; viena skaitė dak- 
taro Seuso“ knygą kokių ketverių metų mergaitei, kuri mokėjo 
ją atmintinai ir deklamavo motinai eilėraščius. Ne visi gatvėje 
atsidūrę Žmonės šizofrenikai, kaip manoma, tiesiog jie vargšai, 
pasenę ar netekę darbo, diduma jų — moterys su vaikais, vyrų 
pamestos arba pabėgusios nuo smurto. 

Prieglaudoje ant sienos kabojo plakatas su žodžiais, am- 
žinai įstrigusiais man į atmintį: „Netekus orumo, neverta gy- 
venti.“ Orumas? Staiga siaubingai aiškiai supratau, kad tapau 
narkomane ir girtuokle. Turbūt pelenuose dar ruseno orumo 
kibirkštėlė, kurios užteko, kad pajusčiau tokią dvasios sumaištį, 
nelyginant smūgį į krūtinę. Prapliupau verkti priešais tą skelbi- 
mą, ir, matyt, tokia nepaguodžiama atrodė mano neviltis, jog 
netrukus prie manęs priėjo viena patarėja, nusivedė į mažytį 
kabinetą, pasiūlė puodelį šaltos arbatos ir maloniai paklausė, 
kuo esu vardu, kokius narkotikus vartoju, ar dažnai, kada var- 
tojau paskutinį kartą, ar kada nors gydžiausi, ar jie galėtų kam 
nors duoti apie mane žinią. 

Atmintinai žinojau močiutės telefono numerį, nebuvau jo 
pamiršusi, bet paskambinti jai — vadinasi, geisti, kad ji mirtų 
iš sielvarto ir gėdos, vadinasi, atsisakyti narkotikų ir susitaikyti 
su priverstine reabilitacija. Nieku gyvu! „Ar turi tėvus?“ — ne- 
atlyžo patarėja. Užsidegiau pykčiu, kaip atsitikdavo kiekvieną 
kartą, išgirdus šį klausimą, ir atsakiau keiksmažodžiais. Ne- 
prarasdama ramybės, ji palaukė, kol išliesiu pyktį, ir leido man 
pernakvoti prieglaudoje, pažeisdama taisykles, draudžiančias 


priimti nakvynėn narkomanus ir girtuoklius. 


* Theodor Seuss Geisel (1904-1991) - amerikiečių rašytojas, poetas, vai- 
kiškų knygelių autorius. 


270 


Majos dienoraštis 


Vaikams čia turėta vaisių sulčių, pieno ir sausainių, suaugu- 
siesiems — kavos ir arbatos, buvo vonios kambarys, tualetai, te- 
lefonas ir skalbimo mašinos, man visai nereikalingos, nes turė- 
jau tik tuos drabužius, kuriuos vilkėjau, mat plastikinį maišą su 
skurdžia savo manta kažkur pamečiau. Labai ilgai maudžiausi 
dušinėje, pirmąsyk per kelias pastarąsias savaites, mėgaudamasi 
kūną glamonėjančiu karštu vandeniu, muilu, putomis, drim- 
bančiomis nuo galvos, gardžiai kvepiančiu šampūnu. Paskiau 
teko rengtis tais pačiais smirdinčiais drabužiais. Susiriečiau lo- 
voje, pakuždomis šaukdamasi Ninės ir Tėvuko, melsdama ateiti 
ir paimti mane ant rankų kaip kitados, pasakyti, kad viskas bus 
gerai, kad nesijaudinčiau, jie budėsią prie manęs, čiūčia liūlia, 
dukrele, čiūčia liūlia, saulele, miegok, širdele. Užmigti visada 
buvo sunku nuo pat gimimo dienos, bet vis viena pailsėjau, nors 


buvo tvanku ir knarkė moterys. Kai kurios rėkė per miegus. 


Prie mano gulto buvo įsitaisiusi motina su dviem vaikais, žin- 
domu kūdikiu ir gražute dvejų ar trejų metų mergyte, jauna, 
baltoji, strazdanota storulė, matyt, neseniai netekusi būsto, nes 
dar kūrė planus, turėjo tikslą. Kai susitikome vonios kambary- 
je, ji man nusišypsojo, o mergytė, žiūrėdama į mane didelėmis 
apskritomis mėlynomis akimis, paklausė, ar neturiu šuniuko. 
„lurėjau, šaukdavau jį Toniu“, — atsakiau. Kai moteris pervys- 
tė kūdikį, jos rankinėje pastebėjau penkių dolerių banknotą ir 
jau nebegalėjau išmesti to vaizdo iš galvos. Paryčiais, kai mie- 
gamajame pagaliau stojo tyla ir moteris, apsikabinusi vaikus, 
ramiai miegojo, prisėlinau prie jos lovos, pasirausiau jos ranki- 
nėje ir pavogiau pinigą. Paskiau susilenkusi grįžau į lovą, kaip 


kalė paspraudusi uodegą. 

Iš visų nusižengimų ir nuodėmių, padarytų per savo gyve- 
nimą, šito sau labiausiai negaliu atleisti. Pavogiau iš didesnio 
skurdžiaus nei aš, iš motinos, kuri už tuos pinigus būtų vai- 
kams nupirkusi maisto. Tai nedovanotina. Žmogus be gėdos ir 
sąžinės — jau nebe žmogus, o besielis padaras. 

Aštuntą valandą ryto po pusryčių — bandelės su kava — ta 
pati patarėja, vakar su manimi kalbėjusi, padavė man popierė- 
Iį su reabilitacijos centro duomenimis. „Pasišnekėk su Mišele, 
ji mano sesuo, tau padės“, — tarė. Išlėkiau nė nepadėkojusi ir 
sviedžiau popierėlį gatvėje į šiukšlių dėžę. Palaimingųjų pen- 
kių dolerių man užteko pigiai ir veiksmingai dozei nusipirkti. 
Apsieisiu be Mišelės užuojautos. 

Tą pačią dieną pamečiau Oregono akademijoje močiutės 
įduotą Tėvuko nuotrauką, kurią visada nešiojausi. Man pasi- 
rodė, jog tai siaubingas ženklas: vadinasi, senelis matė, kaip 
pavogiau penkis dolerius, ir, nusivylęs manimi, pasišalino, ir 
dabar netekau jo apsaugos. Baimė, nerimas, noras slėptis, bėg- 
ti, prašymas išmaldos — viskas susimaišė, virto košmaru, neda- 
vė ramybės nei dieną, nei naktį. 

Kartais netikėtai prisimenu kokią nors to meto sceną ga- 
tvėje, lyg žaibas sušvintančią prieš akis, ir nukrečia šiurpas. 
Kartais pabundu pasruvusi prakaitu, regėdama tokius ti- 
krus, tarytum gyvus, vaizdus. Sapnuoju, kad, be žado klyk- 
dama, nuoga bėgu siaurų it gyvatės vingiuojančių gatvelių 
labirintu, namų durys ir langai aklinai uždaryti, nė gyvos 
dvasios, nėra ko prašyti pagalbos, kūnas dega, kojos kruvi- 
nos, burnoje kartu nuo tulžies, aš vienui viena. Las Vegase 
atrodė, kad esu pasmerkta amžinai vienatvei, prasidėjusiai 
po senelio mirties. Tuomet nė negalėjau įsivaizduoti, jog 


kada nors gyvensiu čia, šioje Cilojės saloje, pasislėpusi, at- 

kirsta nuo viso pasaulio, vienui viena tarp svetimų Žmonių 
ir labai toli nuo viso to, kas man pažįstama ir artima, ir 


nesijausiu vieniša. 


Kai susipažinau su Danielu, norėjau padaryti jam gerą įspū- 
dį, ištrinti praeitį ir atskleisti naują puslapį, sugalvoti geresnį 
savo pačios variantą, tačiau atlieptos meilės akivaizdoje supra- 
tau, jog tai neįmanoma ir nesąžininga. Mano asmenybė - tai 
ankstesnio gyvenimo, įskaitant ir kraupias nuodėmes, rezulta- 
tas. Atlikti jam išpažintį buvo pravartu, įsitikinau, kad Maikas 
O'Kelis sakė teisybę, tvirtindamas, jog demonai netenka galios, 
kai išvelkame juos iš gelmių, kur jie slapstosi, ir pažvelgiame į 
juos dienos aky, bet dabar nesu tikra, ar gerai padariau. Man 
rodos, išgąsdinau Danielą, ir todėl jis neatsakė su tokia pat ais- 
tra, kokią jaučiu aš, tikriausiai nebepasitikėjo manimi. Tokia 
istorija kaip manoji galėjo išgąsdinti ir didžiausią drąsuolį. Be 
to, jis pats paskatino mane atsiverti. Buvo labai lengva pasakoti 
net pačius gėdingiausius potyrius, nes jis klausėsi nesmerkda- 
mas manęs, tikriausiai to išmoko studijuodamas. Argi ne taip 
elgiasi psichiatrai? Klausosi tylėdami. Jis niekada neklausė, kas 
buvo nutikę, o teiravosi, kaip jaučiuosi dabar, šiuo metu, ir aš 
pasakojau, kaip man dega oda, kaip plaka širdis, kaip tarytum 
sunki uola slegia. Patarė man, kad nesistengčiau slopinti tų po- 
jūčių, kad susitaikyčiau su jais nieko nesvarstydama, nes, jei 
ryšiuos pasekti jo patarimu, jie atsivers kaip skrynios ir mano 
siela galės nuo jų išsivaduoti. 

— Esi daug iškentėjusi, Maja, ir ne tik dėl to, kas tau atsiti- 
ko paauglystėje, bet ir todėl, kad likai viena, maža būdama, — 


užjautė jis mane. 

— Likau viena? Nieko panašaus, garbės žodis. Tu neįsivaiz- 
duoji, kaip mane lepino seneliai. 

— Taip, bet tave pametė motina ir tėvas. 

— Taip šnekėjo terapeutai Oregone, bet seneliai... 

— Kada nors suprasi per terapijos seansą, — pertraukė jis. 

— Jūs, psichiatrai, viską sprendžiate per terapijos seansus! 

— Beprasmiška dangstyti psichologines savo žaizdas, reikia 
duoti joms oro, kad galėtų užsitraukti. 

— Oregone man įsipyko terapija, Danielai, bet jeigu prireik- 
tų, galėtum man padėti. 

Jo atsakymas buvo veikiau praktiškas nei romantiškas: gir- 
di, tai būtų ilgas projektas, o jis netrukus išvykstąs, be to, paci- 
entui su terapeutu nevalia turėti lytinių santykių. 

— Tuomet paprašysiu Tėvuką, kad padėtų. 

— Gerai sakai, — nusijuokė jis. 

Tuo nelemtu laiku Las Vegase Tėvukas tik kartą mane ap- 
lankė. Buvau gavusi tokio pigaus heroino, jog man jis pasirodė 
įtartinas. Žinojau, kad narkomanai kartais miršta apsinuodiję 
šlykštynėmis, sumaišytomis su kvaišalais, bet poreikis buvo 
toks didelis, kad neatsispyriau pagundai. Sušniaukiau jį pri- 
šnerkštame viešajame tualete. Neturėjau švirkšto, tad negalėjau 
susileisti, gal tai mane ir išgelbėjo. Vos įkvėpus, smilkiniuose 
lyg mulas kanopomis sudundėjo, iššoko širdis, ir greičiau nei 
per minutę pasijutau lyg suvyniota į juodą antklodę, ėmiau 
dusti gaudydama orą. Smukau ant grindų, keturiasdešimties 
centimetrų plote tarp unitazo ir sienos, ant panaudotų tualeti- 
nio popieriaus nuoplaišų, amoniako tvaike. 

Miglotai suvokiau, kad mirštu, bet, užuot išsigandus, mane 
apėmė palengvėjimas. Plūduriavau juodame vandenyje, grimz- 


dama ir vis labiau atsipalaiduodama kaip sapne, džiaugdamasi, 

jog palengva krintu į tos skystos prarajos dugną ir pagaliau 
baigiasi mano gėdingas gyvenimas, iškeliauju, iškeliauju ana- 
pus, pabėgu nuo savo gyvenimo farso, melo ir teisinimosi, nuo 
tos nenaudėlės, nedorėlės ir bailės, kokia buvau, nuo tos, kuri 
kaltino tėvą, močiutę ir visą pasaulį, pati būdama kvaila, nuo 
tos vargetos, kuri, vos sulaukusi devyniolikos, sudegino visus 
tiltus, sužlugo, įkliuvo į žabangas, pražudė save, nuo tos nu- 
spuogusios utėlėtos nuodvasos, kokia tapau, nuo tos netikėlės, 
gulančios su vyrais dėl alkoholio gurkšnio, apvogusios varganą 
motiną; troškau pagaliau pabėgti nuo Džo Martino ir Kino, 
nuo savęs, nuo sušikto gyvenimo. 

Tuomet, kai jau buvau bemirštanti, iš tolių toliausių iš- 
girdau šauksmą: „Maja, Maja, kvėpuok! Kvėpuok! Kvėpuok!“ 
Akimirką sudvejojau sutrikusi, trokšdama vėl apalpti, kad ne- 
reiktų nieko spręsti, stengdamasi ištrūkti ir skrieti į nebūtį, ta- 
čiau mane laikė prie šio pasaulio prikaustęs tas griausmingas 
balsas. Kvėpuok, Maja! Instinktyviai išsižiojau, įtraukiau oro 
ir ėmiau tankiai kvėpuoti, kaip kvėpuoja mirštantieji. Pamažu, 
be galo lėtai atsibudau iš paskutinio miego. Ne, nieko nebuvo 
šalia, bet pro tualeto durų apačią ant grindų pamačiau vyriškus 
batus ir juos atpažinau. Tėvuk? Ar čia tu, Tėvuk? Jokio atsako. 
Minkštapadžiai angliški batai akimirką pastovėjo toje pačioje 
vietoje, paskiau tyliai nutolo. Sėdėjau konvulsyviai šnopuoda- 
ma, neklusniomis nutirpusiomis kojomis, šaukdama: Tėvuk, 
Tėvuk! 

Danielas nėmaž nenustebo, kad mane aplankė senelis, ir 
net nebandė racionaliai paaiškinti, kas iš tikrųjų atsitiko, kaip 
būtų padaręs bet kuris iš gausybės mano pažįstamų psichia- 
trų. Netgi nenužvelgė manęs pašaipiu žvilgsniu, kaip paprastai 


daro Manuelis Arijasas, kai, pasak jo, tampu ezoteriška. Kaip 


275 


LKž-A BA L, SA LS BE 


galėčiau nemylėti Danielo, kuris ne tik gražus, bet ir jautrus? 
Svarbiausia, gražus. Panašus į Mikelandželo Dovydą, tik dar 
patrauklesnis. Florencijoje seneliai buvo nusipirkę miniatiūrinę 
statulos kopiją. Parduotuvėje jie gavo Dovydą su figos lapu, bet 
man labiausiai patiko jo lytiniai organai; dar nebuvau mačiusi 
gyvo vyro organų, tik piešinį Tėvuko anatomijos atlase. Aps- 
kritai per daug nukrypau į šalį, grįžtu prie Danielo: jo nuomo- 
ne, pusė pasaulio bėdų būtų išspręsta, jeigu kiekvienas mūsų 
vietoj reiklaus superego turėtų tokį neprilygstamą Tėvuką, nes 


pačios gražiausios dorybės klesti drauge su meile. 


Danielo Gudričo gyvenimas, palyginti su manuoju, buvo Die- 
vo dovana, bet jis irgi ragavo vargo. Jis rimtų ketinimų, nuo 
jaunumės žinojo, kokį kelią rinksis, priešingai nei aš, plaukusi 
pasroviui. Iš pirmo žvilgsnio apgauna turtuolių vaiko išvaizda 
ir plati šypsena, būdinga tam, kas patenkintas savimi ir pa- 
sauliu. Tokia amžinos palaimos šypsena - keistas dalykas, nes, 
studijuodamas mediciną, atlikdamas praktiką ligoninėje, ke- 
liaudamas pėsčias su kuprine ant pečių, tikriausiai matė daug 
vargo ir kančių. Jei nebūčiau su juo miegojusi, būčiau pagal- 
vojusi, jog tai dar vienas Sidhartos pasekėjas, dar vienas savo 
jausmų slėpikas kaip Manuelis. 

Gudričų istorija verta romano. Danielas žino, kad jo bi- 
ologinis tėvas — juodaodis, o motina baltoji, bet jų nepažįs- 
ta ir niekada neketino ieškoti, nes myli savo įtėvius, kurie jį 
užaugino. Įtėvis Robertas Gudričas — anglas, iš tų, į kuriuos 
kreipiamasi pridedant žodelį „sere“, nors jis nenori to kreipinio 
girdėti, nes Jungtinėse Valstijose tai skambėtų kaip patyčia. Jo 


kilmės įrodymas — spalvota nuotrauka, kurioje jis su įspūdin- 


276 


Majos dienoraštis 


gu ordinu, parištu oranžiniu kaspinu, sveikinasi su karaliene 
Elžbieta II. Jis — pasaulinio garso psichiatras, išleidęs kelias 
knygas ir pelnęs sero titulą už nuopelnus mokslo srityje. 

Anglų seras vedė Elisę Vilkins, jauną amerikiečių smui- 
kininkę, gastroliavusią Londone, persikėlė su ja į Jungtines 
Valstijas ir įsikūrė Sietle, kur jis įsteigė savo kliniką, o ji ėmė 
groti simfoniniame orkestre. Sužinoję, kad Elisė negali turė- 
ti vaikų, po ilgų dvejonių jie įsivaikino Danielą. Praėjus ke- 
tveriems metams Elisė netikėtai pastojo. Iš pradžių manyta, 
jog tai apgaulingas nėštumas, bet netrukus pasitvirtino, kad 
ji tikrai laukiasi, ir deramu laiku gimė mažoji Frensė. Užuot 
pajutęs pavydą atsiradusiai varžovei, Danielas pamilo sesu- 
tę ypatinga, nepakartojama meile, kuri ilgainiui rado atsaką 
mergaitės širdyje. Robertas ir Elisė mėgo klasikinę muziką, 
įskiepijo tą pomėgį vaikams, kaip ir meilę kokerspanieliams, 
kuriuos visada laikydavo, ir kalnų sportui, vėliau nulėmusiam 
Frensei nelaimę. 

Danielas buvo devynerių, o sesutė penkerių metų, kai tėvai 
išsiskyrė, ir Robertas Gudričas persikėlė už dešimties kvarta- 
lų pas Alfonsą Zaleskį, pianistą to paties orkestro, kur grojo 
Elisė, ūmaus būdo talentingą lenką, augalotą kaip miškakir- 
tys, amžinai pasišiaušusiais plaukais, mėgstantį gana vulgarų 
sąmojį, skirtingą nuo subtilios britiškos Roberto Gudričo iro- 
nijos. Danielas ir Frensė išgirdo poetinį paaiškinimą apie įspū- 
dingąjį tėvo draugą, manydami, jog tai tik laikinas įgeidis, bet 
prabėgo devyniolika metų, o vyrai gyveno kaip gyvenę drauge. 
Tuo tarpu Elisė, tapusi orkestro pirmuoju smuiku, griežė kar- 
tu su Alfonsu Zaleskiu kaip geri draugai, nes iš tiesų tokie ir 
buvo — lenkas niekada neketino paveržti jos vyro, norėjo tik 


dalytis. 

Elisė liko gyventi šeimos namuose su puse baldų ir dviem 
kokerspanieliais, o Robertas su kita puse baldų ir trečiu šu- 
nimi persikėlė pas savo mylimąjį į panašų namą tame pačia- 
me rajone. Danielas ir Frensė augo, kas savaitę su savo laga- 
minais kraustydamiesi iš vienų namų į kitus. Drauge lankė 
tą patį koledžą, kur tėvų padėtis nieko nedomino, drauge 
su tėvais šventė gimtadienius ir šventes, ir vienu tarpu buvo 
patikėję, kad gausi Zaleskių šeimyna, iš Vašingtono atkelia- 
vusi į Padėkos dieną, — cirko akrobatai, nes tai buvo viena 
iš gausybės Alfonso istorijų, pramanytų vaikų pagarbai pel- 
nyti. Galėjo per daug nesivarginti, nes Danielas ir Frensė 
mėgo jį dėl ko kita: jis buvo jiems kaip motina. Lenkas juos 
dievino, skyrė jiems daugiau laiko nei tikrieji tėvai, buvo 
linksmuolis ir pramaniūgas, dažnai demonstruodavo rusų 
liaudies šokius, apsirengęs pižama ir pasikabinęs ant kaklo 
sero Roberto ordiną. 

Gudričai išsiskyrė nesirūpindami oficialiomis skyrybomis 
ir išliko draugai. Juos siejo tie patys pomėgiai kaip anksčiau, 
prieš pasirodant Alfonsui Zaleskiui, išskyrus alpinizmą, nes 
vėliau, kai Frensę ištiko nelaimė, jie nustojo kopti į kalnus. 

Būdamas septyniolikos, Danielas baigė vidurinę gerais pa- 
žymiais ir stojo į universitetą studijuoti medicinos, bet atrodė 
toks nesubrendęs, jog Alfonsas įkalbino jį palaukti metus ir 
šiek tiek užsigrūdinti. „Esi geltonsnapis, Danielai, koks iš ta- 
vęs bus gydytojas, jei dar nemoki kaip reikiant nusišnypšti.“ 
Nors Robertas ir Elisė vieningai priešinosi, lenkas išsiuntė jį 
į Gvatemalą pagal studentų programą, kad suvyriškėtų ir iš- 
moktų ispaniškai. Danielas devynis mėnesius gyveno indėnų 
šeimoje, kaimelyje prie Atitlano ežero, augino kukurūzus ir 


vijo virves iš agavų pluošto, nesiųsdamas jokių Žinių apie save, 

ir grįžo naftos spalvos oda, susivėlusiais kaip neįžengiama giria 
plaukais, persiėmęs karių idėjomis ir laisvai kalbėdamas kičių 
tarme. Su tokia patirtimi studijuoti mediciną atrodė vaikiškas 
žaidimas. 

Tikriausiai Gudričų ir Zaleskių meilės trikampis iširo, už- 
augus vaikams, kuriais jie visi drauge rūpinosi, tačiau būtinybė 
prižiūrėti Frensę juos suvienijo kaip niekad. Frensės likimas 


ligi šiolei jų rankose. 


Prieš devynerius metus, visai šeimynai, išskyrus lenką, Siera 
Nevadoje karstantis po kalnus, Frensė Gudrič nugarmėjo pra- 
rajon, susilaužė daugiau kaulų, nei įmanoma suskaičiuoti, ir 
po trijų sudėtingų operacijų ir fizioterapijos pratimų vos galėjo 
pajudėti. Danielas nutarė studijuoti mediciną, intensyviosios 
terapijos skyriuje išvydęs leisgyvę seserį, ir, jos prašomas, pasi- 
rinko psichiatriją. 

Mergina tris ilgas savaites neatsigavo iš komos. Tėvai jau 
buvo susitaikę su mintimi atjungti gyvybę palaikančius apara- 
tus, nes jai į smegenis buvo išsiliejęs kraujas ir, anot gydytojų 
prognozių, ji išliksianti vegetatyvinės būklės, tačiau Alfonsas 
Zaleskis nesutiko: nuojauta jam sakė, kad Frensė atsidūrusi 
gyvybės paribyje, bet grįšianti, jeigu tik artimieji jos neatsi- 
žadėsią. Artimieji ištisą parą pakaitomis budėjo ligoninėje, 
kalbino ją, glostė, vadino vardu, ir vieną šeštadienį, penktą 
valandą ryto, kai šalia buvo Danielas, ji atsimerkė. Frensė ne- 
galėjo kalbėti, nes jai buvo atlikta trachėjos atvėrimo operacija, 
bet jis paaiškino, ką sako jos akys, ir paskelbė pasauliui, kad 
sesuo džiaugiasi gyvenimu ir pagaliau galima atsisakyti to pla- 


no, kurį jie užsibrėžė iš gailesčio norėdami padėti jai numirti. 

Augdami kaip dvyniai, jiedu pažino vienas kitą geriau nei save 
ir suprasdavo kits kitą be žodžių. 

Išsiliejęs kraujas nepažeidė smegenų, kaip baiminosi gydy- 
tojai, ji tik laikinai neteko atminties, apkurto viena ausimi, ėmė 
žvairuoti viena akimi, bet Danielas sumetė, kad įvyko kažkoks 
esminis pakitimas. Anksčiau sesuo buvo kaip tėvas, raciona- 
li, logiška, linkusi į mokslus ir matematiką, o po nelaimingo 
atsitikimo, pasak jo, ėmė labiau pasitikėti širdies balsu. Pasak 
jo, Frensė geba įspėti žmonių ketinimus ir nuotaiką, ne;mano- 
ma nieko nuo jos nuslėpti ar apgauti, kartais jai pabunda tokia 
nuojauta, kad Alfonsas Zaleskis ją moko spėti laimingus lote- 
rijos numerius. Įspūdingai išlavėjo vaizduotė, kūrybinės galios 
ir intuicija. „Protą studijuoti daug įdomiau nei kūną, Danielai. 
Turėtum tapti psichiatru kaip tėtis, suprasti, kodėl aš labai no- 
riu gyventi, o sveiki žmonės žudosi“, - atgavusi žadą, patarė 
jam Frensė. 

Drąsa, anksčiau skatinusi ją griebtis pavojingo sporto, pa- 
dėjo grumtis su skausmais: Frensė davė sau Žodį pasveikti. 
Šiuo metu jos gyvenimą sudaro fizinė reabilitacija, kasdien rei- 
kalaujanti kelių valandų, nuostabi visuomeninė veikla interne- 
te ir studijos: šiais metais Frensė gaus meno istorijos magistro 
diplomą. Ji gyvena savotiškoje šeimoje. Gudričai ir Zaleskiai 
nutarė, kad patogiausia gyventi visiems drauge su kokerspa- 
nieliais, kurių dabar jau septyni, abu namus pasikeitė į didelį 
vienaukštį, kur Frensė neįgaliojo vežimėliu gali laisvai važinėti 
iš vieno galo į kitą. Zaleskis išklausė kelis kursus paskaitų, no- 
rėdamas padėti Frensei taisyklingai daryti pratimus, ir dabar 
jau niekas nebeprisimena, kas sieja Gudričus ir lenką pianistą; 
didelio čia daikto, jie visi trys puikūs Žmonės, gerbia vienas 


kitą, rūpinasi dukterimi, visi trys mėgsta muziką, knygas, tea- 

trą, kolekcionuoja vyną ir turi tuos pačius šunis ir tuos pačius 
draugus. 

Frensė negali pati šukuotis nei valytis dantų, bet judina 
pirštus ir dirba kompiuteriu, taip bendrauja su universitetu ir 
pasauliu. Įjungiame internetą, ir Danielas man rodo sesers feis- 
buką, kur yra kelios jos nuotraukos prieš nelaimingą atsitikimą 
ir po jo: mergina burunduko veideliu, strazdanota, rudaplaukė, 
švelni ir linksma. Jos puslapyje — daug Danielo kelionės pasta- 
bų, nuotraukų ir vaizdo įrašų. 

— Mudu su Frense esame labai skirtingi, — pasakojo jis 
man. — Aš ramus, namisėda, o ji - nepasėda. Vaikystėje svajojo 
būti keliautoja ir tyrinėtoja, mėgstamiausia jos knyga buvo XVII 
amžiaus ispanų nuotykių ieškotojo Alvaro Nunjeso Kabesa de 
Vakos „Laivų katastrofos ir komentarai“. Ji mielai būtų kelia- 
vusi į pasaulio kraštą, į jūros gelmes, į Mėnulį. Mano kelionė 
; Pietų Ameriką buvo jos sumanymas, pati ketino važiuoti, bet 
nebūtų galėjusi. Dabar aš turiu žiūrėti jos akimis, klausytis jos 


ausimis ir filmuoti su jos aparatu. 


Man buvo ir tebėra baugu, kad Danielas gali išsigąsti mano 
išpažinties ir atstumti, palaikęs mane lengvabūde, bet turiu 
viską papasakoti, neįmanoma sukurti nieko tvirta, remiantis 
melu ir nutylėjimais. Pasak Blankos, kuriai apie tai išūžiau gal- 
vą, kiekvienas žmogus turi teisę saugoti paslaptis ir tos mano 
pastangos iškelti aikštėn gėdingą savo praeitį — tiesiog savotiš- 
ka puikybė. Apie tai irgi esu galvojusi. Būtų puikybė manyti, 
kad Danielas mane myli, nekreipdamas dėmesio į mano bėdas 
ir praeitį. Pasak Ninės, vaikai ir vaikaičiai mylimi besąlygiškai, 


bet įsimylėjėliai Žiūri į tai skirtingai. Manuelis nieko nesako, 

bet perspėjo mane, kad būtų neprotinga įsimylėti nepažįsta- 
mąjį, gyvenantį už tolių toliausių. Ką daugiau jis galėtų man 
patarti? Toks jis yra: jo jausmams negresia jokie pavojai, jis 
mėgsta vienatvę savo urve, kur jaučiasi saugus. 

Pernai lapkričio mėnesį mano gyvenimas Las Vegase buvo 
toks pakrikęs ir aš taip sirgau, kad man viskas maišėsi galvoje. 
Vilkėjau vyriškais drabužiais, su striuke, ant akių užsismauku- 
si gobtuvą, susigūžusi, vaikščiojau greitais žingsniais, stengda- 
masi, kad niekas neįsidėmėtų mano veido. Norėdama pailsėti, 
prisiglausdavau prie sienos kur nors užkaboryje tarp namų, su- 
siriesdavau į kamuoliuką, apgniaužusi butelį nudaužtu dugnu, 
su kuriuo vargu ar būčiau pajėgusi apsiginti. Nustojau vaikš- 
čioti į moterų prieglaudą prašyti valgio ir ėmiau lankytis vyrų 
prieglaudoje, stodavau į eilės galą, griebdavau savo dubenėlį 
ir paskubomis surydavau kur nors pakampėje. Atsidūrus tarp 
tų vyrų, buvo pavojinga pažvelgti kam nors į akis — palaikytų 
išpuoliu, ar juo labiau tarti kokį Žodį, tai buvo bevardžiai, ne- 
pastebimi žmonės, išskyrus senius, kvaištelėjusius, įsikūrusius 
ten prieš daugelį metų: tai jų teritorija, ir niekas nedrįsdavo 
tarp jų maišytis. Buvau tarsi paauglys narkomanas, vienas iš 
daugelio, kuriuos atsviesdavo skurdo potvynio banga. Iš pažiū- 
ros atrodžiau tokia dvasna, jog kartais kas nors, dar išsaugojęs 
lašelį užuojautos, pasisveikindavo su manimi: „Sveiks, bičeli!“ 
Neatsakydavau bijodama, kad balsas gali mane išduoti. 

Tas pats prekeivis, mainydavęs man cigaretes į kreką, su- 
pirkinėjo elektroninius aparatus, kompaktines plokšteles, vaiz- 
dadiskius, iPodus, mobiliuosius telefonus ir vaizdo žaidimus, 
bet buvo nelengva jų prasimanyti. Tokiam daiktui pavogti rei- 
kia drąsos ir greitų kojų, o man to trūko. Fredis buvo mane 


išmokęs kai kurių gudrybių. Pirmiausia būtina išžvalgyti vietą, 

įsidėmėti, kur yra durys ir stebėjimo kameros, paskiau palauk- 
ti, kol parduotuvėje bus pilna Žmonių, o pardavėjai užsiėmę, 
tai pasitaiko per išpardavimus, šventes, mėnesio pradžioje ir 
viduryje, atlyginimų dienomis. Visa tai gražu teoriškai, bet, 
bėdai prispyrus, nevalia laukti, kol susiklostys tinkamiausios 
aplinkybės. 

Tą dieną, kai mane užklupo policininkas Arana, mane 
kamavo nenumaldomi skausmai. Nieko nesugebėjau prasima- 
nyti, ištisas valandas tampė traukuliai, drebėjau alkdama nar- 
kotikų ir, įsisenėjus šlapimo pūslės uždegimui, vos tverdama 
iš skausmo, kurį buvo įmanoma numaldyti tik heroinu arba 
vaistais, vargiai įperkamais juodojoje rinkoje. Negalėjau ken- 
tėti nė valandėlės ir padariau tai, ko nepatarė daryti Fredis: 
nevilties genama, įėjau į elektronikos parduotuvę, jos nė ne- 
išžvalgiusi, — laimė, prie durų kaip kitur nestovėjo ginkluotas 
sargybinis, — ir, nekreipdama dėmesio nei į pardavėjus, nei į 
stebėjimo kameras, akiplėšiškai nudrožiau ieškoti žaidimų 
skyriaus. Mano elgesys ir išvaizda turbūt krito į akis. Radusi 
skyrių, griebiau japonišką karo žaidimą, kuris patiko Fredžiui, 
pasikišau po marškinėliais ir sparčiais žingsniais pasukau durų 
link. Vos prie jų prisiartinau, suveikė apsaugos sistema ir pasi- 
girdo šaižus aliarmo signalas. 

Tarnautojams nespėjus susivokti, leidausi bėgti neįtikėtinu 
greičiu, turint galvoje mano apgailėtiną būklę. Kūriau iš pra- 
džių gatvės viduriu, lenkdamasi automobilių, paskiau šaliga- 
tviu, skindamasi kelią niuksais ir keiksmais, kol pagaliau su- 
pratau, kad niekas nesiveja. Sustojau uždususi, vos atgaudama 
kvapą — dūrė po krūtine, maudė strėnas, diegė šlapimo pūslę, 
karštas šlapimas degino tarpukojį, — ir šleptelėjau ant šaliga- 


tvio, apsikabinusi japonišką dėžutę. 

Po akimirkos dvi stiprios ir sunkios rankos prislėgė man 
pečius. Grįžtelėjusi susidūriau su šviesiomis akimis, žvelgian- 
čiomis iš bronzinio veido. Tai buvo policininkas Arana. Iškart 
jo nepažinau, nes buvo be uniformos, be to, buvau bealpstanti, 
viskas mirguliavo akyse. Gerai pagalvojus, keista, kad Arana 
anksčiau manęs neaptiko. Elgetų, kišenvagių, prostitučių pa- 
saulis apsiriboja tam tikrais kvartalais ir gatvėmis, kurias poli- 
cija gerai pažįsta ir stebi, lygiai taip pat, kaip nenuleidžia akių 
nuo vargšų prieglaudų, kur anksčiau ar vėliau atsiduria badmi- 
riai. Prisipažindama nugalėta, išsitraukiau vaizdo žaidimą iš 


po marškinėlių ir atidaviau jam. 


Paėmęs man už rankos, policininkas padėjo atsistoti, bet turėjo 
mane prilaikyti, nes man linko kojos. „Eikš“, — tarė kur kas 
malonesniu balsu, nei reikėjo tikėtis. „Būk geras... Nesuimk 
manęs, būk geras...“ — suvapėjau. „Nesuimsiu, nusiramink.“ 
Pavedėjo kokia dvidešimt metrų iki meksikiečių užkandinės, 
kur padavėjai, pamatę, kaip atrodau, nenorėjo manęs įleis- 
ti, bet įleido, kai Arana parodė savo pažymėjimą. Susmukau 
ant kėdės, susiėmusi galvą rankomis, nepajėgdama sutramdyti 
drebulio. 

Nežinia, kaip Arana mane atpažino. Buvo matęs kelis kar- 
tus, ir išdvasa, sėdinti priešais jį, nė iš tolo nebuvo panaši į ka- 
daise pažįstamą sveiką, madingai apsirengusią merginą puriais 
nušviesintais plaukais. Iškart susivokė, kad anaiptol ne valgio 
esu labiausiai išalkusi, ir, prilaikydamas mane kaip neįgalią, 
nuvedė į tualetą. Apsižvalgė, norėdamas įsitikinti, jog nėra nė 
gyvos dvasios aplink, kažką įspraudė man į saują ir švelniai 


pastūmė į vidų, likdamas sargyboje prie durų. Balti milteliai. 

Paskubomis, nekantraudama išsišnypščiau į tualetinį popierių 
ir sutraukiau į nosį kvaišalus, kurie nelyginant lediniu peiliu 
smogė man į kaktą. Tą pačią akimirką mane apėmė nuostabi 
palaima, pažįstama kiekvienam narkomanui, nustojau drebėti 
ir vaitoti, praskaidrėjo protas. 

Apsiprausiau veidą ir pabandžiau šiek tiek susitvarky- 
ti plaukus, veidrodyje neatpažindama lavono paraudusiomis 
akimis ir riebaluotais dviejų spalvų gaurais. Negalėjau pakęsti 
savo pačios smarvės, bet buvo beprasmiška praustis, juoba kad 
negalėjau persirengti švariais drabužiais. Už durų manęs laukė 
Arana, susinėręs rankas ant krūtinės, atsirėmęs į sieną. „Visada 
nešiojuos ką nors tokio panašiems atvejams“, — nusišypsojo jis, 
primerkdamas siauras kaip plyšiukai akis. 

Grįžome prie staliuko, policininkas užsakė man alaus, ku- 
ris kaip šventintas vanduo paveikė skrandį, ir liepė suvalgyti 
bent kelis kąsnius meksikietiško vištienos troškinio, o pas- 
kui davė dvi tabletes. Matyt, tai buvo labai stiprūs skausmą 
malšinantys vaistai, nes pareiškė, kad nevalia jų gerti tuščiu 
skrandžiu. Greičiau nei per dešimt minučių buvau kaip iš nau- 
j0 gimusi. 

— Kai buvo nužudytas Brendonas Limanas, tavęs ieškojau, 
norėjau, kad duotum parodymus ir atpažintum kūną. Tai buvo 
grynas formalumas, nes nebuvo jokios abejonės, kas jis toks. 
Tai buvo tipiškas sąskaitų suvedimas, kokių nereta nusikaltėlių 
pasaulyje, — tarė jis. 

— Ar žinoma, kas jį nužudė? 

— Daugmaž numanome, bet trūksta įkalčių. Į jį suvarė 
vienuolika kulkų, turbūt ne vienas žmogus girdėjo šaudymą, 
bet niekas nenori bendradarbiauti su policija. Maniau, kad jau 


būsi grįžusi pas saviškius, Laura. Na, o kaip tavo planai stoti į 

universitetą? Niekada neįsivaizdavau, kad galėčiau tave sutikti 
tokiomis aplinkybėmis. 

— Aš išsigandau. Kai sužinojau, kad jis nužudytas, nedrį- 
sau grįžti į pastatą ir pasislėpiau. Negalėjau paskambinti saviš- 
kiams ir atsidūriau gatvėje. 

— Ir, kaip matau, įjunkai į kvaišalus. Tau reikėtų... 

— Ne! - pertraukiau. — Tiesą pasakius, jaučiuosi gerai, man 
nieko nereikia. Važiuosiu namo, kai tik man atsiųs pinigų au- 
tobuso bilietui. 

— Turėtum man kai ką paaiškinti, Laura. Tavo tariamas 
dėdė nebuvo nei Brendonas Limanas, nei vienas tų, kurių var- 
dai įrašyti pustuzinyje suklastotų jo tapatybės liudijimų. Nu- 
statyta, kad jis buvo Henkas Irevoras, dukart atlikęs bausmę 
Atlantoje. 

— Apie tai jis man niekad nėra sakęs. 

— Ir apie savo brolį Adamą nėra kalbėjęs? 

— Gal ir minėjo, neprisimenu. 

Policininkas užsakė dar alaus ir man papasakojo, kad Ada- 
mas Trevoras — vienas geriausių pasaulyje pinigų klastoto- 
jų. Penkiolikos metų pradėjo dirbti Čikagos spaustuvėje, kur 
išmoko tipografijos amato, ir vėliau įsimiklino taip tobulai 
klastoti pinigus, kad klastotės neįmanoma atsekti nei vaizdo, 
nei ultravioletinių spindulių detektoriais. Parduodavo juos po 
keturiasdešimt ar penkiasdešimt centų už dolerį Kinijos, In- 
dijos ir Balkanų mafijoms, tos sumaišydavo juos su tikrais ir 
paleisdavo į apyvartą. Padirbtų pinigų prekyba, viena pačių 
pelningiausių pasaulyje, reikalauja visiško slaptumo ir šalta- 
kraujiškumo. 

— Brendonas Limanas, arba veikiau Henkas Irevoras, ku- 


riam stigo brolio gebėjimų ar proto, buvo žemo lygio nusikal- 

tėlis. Vienintelis būdo bruožas, bendras broliams, — polinkis 
į nusikalstamumą. Kuriems galams lenkti sprandą, sąžiningai 
dirbant, jei nusikalstamai gyventi pelninga ir smagu? Užteko 
proto, tiesa, Laura? Turiu prisipažinti, kad savotiškai žaviuosi 
Adamu Trevoru, menininkas, ir niekam nedarė nieko bloga, 
tik Jungtinių Valstijų vyriausybei, — užbaigė Arana. 

Jis man paaiškino, kad pagrindinė pinigų klastotojo taisy- 
klė — nenaudoti pinigų pačiam, o parduoti juos kuo toliau, ne- 
paliekant pėdsakų, kurie galėtų atvesti prie meistro ar spaus- 
tuvės. Adamas Trevoras pažeidė tą taisyklę ir davė stambią 
sumą broliui, kuris, užuot saugojęs, kaip tikriausiai jam buvo 
nurodyta, ėmė juos leisti Las Vegase. Arana pridūrė, kad jau 
dvidešimt penkerius metus dirba policijos departamente ir 
puikiai žinojo, kuo verčiasi Brendonas Limanas ir kad aš jam 
dirbu, bet mūsų nesuėmė, nes tokie narkomanai kaip mes — 
tuščia vieta; jeigu policija griebtų Nevadoje kiekvieną narko- 
maną ir narkotikų prekeivį, kalėjime pritrūktų kamerų. Vis 
dėlto, paleidęs apyvarton klastotus pinigus, Limanas perėjo į 
kitą kategoriją, kur kas aukštesnę nei ankstesnioji. Jis nebuvo 
nedelsiant suimtas tik todėl, kad radosi galimybė per jį susekti 
pinigų šaltinį. 

— Kelis mėnesius stebėjau jį, tikėdamasis, kad jis nuves 
mane pas Adamą Trevorą, gali įsivaizduoti, kaip man buvo 
apmaudu, kai sužinojau, jog jis nužudytas. Aš ieškojau tavęs, 
nes tu žinai, kur tavo meilužis laikė iš brolio gautus pinigus... 

— Jis nebuvo mano meilužis! - nukirtau. 

— Man vis viena. Aš noriu žinoti, kur jis padėjo pinigus ir 
kaip nutverti Adamą Trevorą. 

— Jeigu Žžinočiau, kur yra pinigai, manai, valkiočiausi ga- 


tvėmis? 

Prieš valandą būčiau pasakiusi nesvyruodama, tačiau kvai- 
šalai, tabletės, alus ir stiklelis tekilos laikinai nuvaikė baimę, 
ir prisiminiau, kad man nevalia tos bėdos užsikrauti ant savo 
galvos. Nežinojau, ar pinigai Bičio sandėlyje tikri, padirbti ar 
maišyti, bet, šiaip ar taip, turėjau spirtis iš paskutiniųjų, kad 
tik Arana neprikergtų man tų krepšių. Kaip patarė Fredis, ge- 
riausia nieko nesakyti. Brendonas Limanas nužudytas, jo Žu- 
dikai bastosi laisvi, policininkas mini mafijas, ir bet kokia in- 
formacija iš mano lūpų gali sukurstyti Adamo TIrevoro kerštą. 

— Ir sugalvok tu man, kad Brendonas Limanas galėtų man 
patikėti tokį dalyką! Aš buvau jo pasiuntinukė, ir tiek. Džo 
Martinas ir Kinas buvo jo kompanionai, dalyvavo visuose vers- 
lo reikaluose ir visur drauge su juo važinėjo, ne aš. 

— Jie buvo kompanionai? 

— Man rodos, nors nesu tikra, nes Brendonas Limanas nie- 
ko man nepasakojo. Ligi šiol net nežinojau, kad jis - Henkas 
Trevoras. 

— Vadinasi, Džo Martinas ir Kinas žino, kur padėti pinigai. 

— Reikia jų klausti. Išskyrus arbatpinigius, kuriais Brendo- 
nas Limanas man atsilygindavo, kitų pinigų nemačiau. 

— Ir išskyrus tuos, kuriuos gaudavai jam viešbučiuose. 

Jis kamantinėjo mane iš panagių apie gyvenimą Brendono 
Limano name, toje nusikaltėlių lindynėje, ir aš apdairiai atsa- 
kinėjau, neužsimindama nei apie Fredį, nei apie krepšius su 
užrašu £/ Paso TX. Stengiausi viską suversti Džo Martinui ir 
Kinui, vildamasi, kad išsivaduosiu nuo jų, jeigu jie bus suimti, 
bet Arana, regis, nelabai jais domėjosi. Baigėme valgyti apie 
penktą valandą vakaro, ir kuklioje meksikiečių valgyklėlėje 
buvo likęs tik padavėjas, laukiantis, kada mes išeisime. Lyg ir 


šiaip jau nebūtų daug ką man padaręs, Arana įbruko dovanai 

dešimt dolerių ir savo mobiliojo telefono numerį, kad galėtu- 
me susisiekti ir paskambinčiau jam, bėdai prispyrus. Perspėjo 
mane, kad praneščiau prieš išvykdama iš miesto, ir patarė man 
saugotis, nes Las Vegase kai kuriuose kvartaluose labai pavo- 
jinga, ypač naktį, lyg nebūčiau žinojusi. Atsisveikinant man 
dingtelėjo mintis paklausti, kodėl jis be uniformos, ir jis išdavė 
man paslaptį, kad bendradarbiauja su FTB: pinigų klastoji- 


mas - federalinis nusikaltimas. 


Atsargumo priemonės, kurių griebiausi bandydama slapstytis 
Las Vegase, buvo bergždžios prieš Likimo Galią iš didžiosios 
raidės, kaip pasakytų senelis, turėdamas omeny vieną mėgs- 
tamiausių Verdžio operų. Tėvukas neginčijo poetinės likimo 
sampratos, kaip kitaip būtų galėjęs paaiškinti tą dalyką, kad 
savo gyvenimo moterį sutiko Toronte, bet mažiau tikėjo lemti- 
mi nei močiutė, kurios įsitikinimu, likimas — tai lygiai taip pat 
tikra ir konkretu kaip genetinis paveldėjimas. Tiek likimas, 
tiek genai nulemia mūsų būvį, jo ne;manoma pakeisti; jeigu 
jų derinys netikęs, mes žuvę, bet jeigu vykęs, galime savotiškai 
valdyti savo gyvenimą, aišku, jeigu tam palankus astrologinis 
žemėlapis. Kaip ji man aiškino, ateiname į pasaulį su tam ti- 
kromis kortomis rankoje ir pradedame žaidimą; turėdamas to- 
kias pat kortas, vienas žmogus gali žūti, kitas įveikti visas kliū- 
tis. „Tai kompensacijos dėsnis, Maja. Jei tau lemta gimti aklai, 
nebūtinai turi sėdėti metro stotyje ir groti fleita, gali išlavinti 
uoslę ir tapti vynų degustatore.“ Tipiškas senelės pavyzdys. 
Pagal Ninės teoriją aš gimiau su polinkiu į priklausomy- 
bę, sužinok, kad gudrus, kodėl, juolab kad mano genuose to 


nėra, močiutė abstinentė, tėvas tik retkarčiais išgeria taurę bal- 

tojo vyno, o motina, Laplandijos princesė, paliko gerą įspū- 
d; tą vienintelį kartą, kai buvome susitikusios. Aišku, buvo 
vienuolikta valanda ryto, o tokiu metu beveik visi daugiau ar 
mažiau blaivūs. Šiaip ar taip, tarp mano kortų būta vienos su 
priklausomybe, tačiau, pasitelkusi valią ir protą, būčiau galėjusi 
numatyti meistriškus ėjimus ir ją įveikti. Vis dėlto statistikos 
duomenys nuteikia liūdnai: daugiau neregių tampa vynų de- 
gustatoriais, nei narkomanų nusikrato priklausomybės. Turint 
galvoje visas kitas šunybes, kurias man iškrėtė likimas, pavyz- 
džiui, pažintį su Brendonu Limanu, prieš pravartų susitikimą 
su Olimpija Petiford mano galimybės pasirinkti sveiką gyve- 
nimo būdą buvo suvis menkos. Taip ir pareiškiau Ninei, o ji 
atsakė, kad kortos kartais apgauna. Lygiai taip ir ji apsigavo 
siųsdama mane į Čilojės salelę. 

Tą pačią dieną, kai susitikau su Arana, po kelių valandų 
pagaliau mane užčiupo Džo Martinas ir Kinas vos už kelių 
kvartalų nuo meksikiečių valgyklėlės, kur man padėjo polici- 
ninkas. Nepastebėjau baisingojo juodo automobilio ir pajutau, 
kaip jie prisiartino, tik tada, kai mane užgriuvo, nes tuos de- 
šimt dolerių buvau išleidusi kvaišalams ir skrajojau padebesiais. 
Užspeitė mane iš abiejų pusių, pakėlė į orą ir įgrūdo į auto- 
mobilį, nors klykiau ir spardžiausi kaip pasiutusi. Vienas kitas 
praeivis stabtelėjo pažiūrėti, kas vyksta, bet niekas neįsikišo: 
kas norėtų susidėti su dviem grėsmingais žaliūkais dėl isterikės 
nuskurėlės? Bandžiau iššokti iš važiuojančio automobilio, bet 
Džo Martinas mane paralyžiavo kirčiu į kaklą. 

Mane nuvežė į pažįstamą pastatą, Brendono Limano lin- 
dynę, kur dabar jie buvo šeimininkai, ir, nors ir apsvaiginta, 
pastebėjau, kad jis dar labiau nušiuręs, ant sienų prirašinėta dar 


daugiau nešvankybių, dar daugiau šiukšlių ir stiklo šukių, dvo- 

kė išmatomis. Surėmę iš abiejų pusių, nuvedė į trečią aukštą, 
atrakino grotas, ir įėjome į būstą, jau visiškai tuščią. „Dabar 
viską mums išklosi, prakeikta mergše, — prisikišęs per du cen- 
timetrus prie veido, pagrasino Džo Martinas, beždžionės lete- 
nomis gniaužydamas man krūtis. - Išdėsi mums, kur Limanas 
laikė pinigus, kitaip sulaužysiu tau kaulus vieną po kito.“ 

Tuo metu sučirškė Kino telefonas, trumpai šnektelėjęs jis 
tarė Džo Martinui, kad spėsią sulaužyti man kaulus, įsakyta 
važiuoti, jų laukiama. Skuduru užkimšę man burną ir užklija- 
vę lipniąja juosta, nutrenkė mane ant vieno čiužinio, elektros 
laidu surišo rankas per riešus ir kojas per kulkšnis, paskiau iš 
užpakalio kojas su rankomis, tad likau begulinti išsirietusi. Jie 
išėjo, dar kartą pagrasinę, ką padarys sugrįžę, ir likau viena, 
kirčio paralyžiuotu kaklu, dusdama skuduru užkimšta burna, 
negalėdama nei rėkti, nei pajudėti, nes laidas pjovė riešus ir 
kulkšnis, pamažu vadėjantis alkoholiui ir kvaišalams vis labiau 
kraupau iš siaubo pagalvojusi, kas manęs laukia tų galvažudžių 
naguose. Pykino nuo skuduro burnoje ir per pietus valgyto viš- 
tienos troškinio. Stengiausi nesusivemti, nes jau dusau, maistui 


kylant į viršų. 


Ar ilgai gulėjau ant čiužinio? Tikrai nežinau, bet man atro- 
dė, jog kelias dienas, nors veikiausiai ne daugiau kaip valandą. 
Netrukus ėmiau siaubingai drebėti ir kandžioti seilių įmirkusį 
skudurą, stengdamasi jo nepraryti. Sulig kiekvienu trūktelėji- 
mu vis skaudžiau įsirėždavo laidai, kuriais buvo surištos ran- 
kos ir kojos. Iš baimės ir skausmo neįstengiau nieko galvoti ir 
ėmiau maldauti Dievą, kad kuo greičiau grįžtų Džo Martinas 


ir Kinas — pasakyčiau viską, ką jie norėtų žinoti, pati nuvežčiau 

juos į Bitį, pažiūrėtume, ar jie sugebėtų šūviais numušti sandė- 
lio spynas, o jeigu paskiau paleistų man kulką į kaktą, geriau 
žūti taip, nei dvėsti nukankintai kaip gyvuliui. Man nusispjaut 
į tuos prakeiktus pinigus, kodėl nieko nepasakiau policininkui 
Aranai, kodėl, kodėl. Dabar, Čilojės ramybėje, toli nuo ano 
pragaro, keliems mėnesiams praslinkus, suvokiu, jog taip jie 
bandė iš manęs išsunkti visas žinias, nereikėjo man laužyti 
kaulų, užteko narkotikų bado kančių. Tikriausiai tokį įsakymą 
mobiliuoju telefonu kažkas davė Kinui. 

Saulė jau buvo nusileidusi, pro langinių plyšius nebesismel- 
kė šviesa, viduje buvo visiškai tamsu, ir aš, vis labiau kamuoda- 
masi, meldžiau, kad kuo greičiau grįžtų žudikai. Likimo galia. 
Ne Džo Martinas ir Kinas uždegė šviesą ir palinko prie manęs, 
o Fredis, toks išsekęs ir apkvaišęs, kad iš pradžių jo nepažinau. 
„Velniop, Laura, velniop, velniop“, — vapėjo jis, drebančia ran- 
ka bandydamas ištraukti kaištį man iš burnos. Pagaliau, kai 
išplėšė skudurą, įkvėpiau oro visais plaučiais, net užspringau ir 
užsikosėjau. Fredi, Fredi, būk palaimintas, Fredi. Jam nesise- 
kė manęs atpalaiduoti, mazgai per ilga užsiveržė, o jis rišo tik 
viena ranka, kitos rankos po to, kai buvo sumuštas, turėjo tik 
du pirštus ir negalėjo laisvai judinti. Jis nuėjo į virtuvę peilio 
ir vėl kibo į darbą, kol galiausiai įstengė perpjauti laidą ir po 
nežmoniškai prailgusių minučių mane išlaisvinti. Ant riešų ir 
kulkšnių kraujavo žaizdos, bet jas pastebėjau tik daug vėliau, 
tuo metu mane kamavo narkotikų badas ir vienintelis troški- 
mas — gauti dar vieną dozę. 

Bergždžiai jis bandė mane kelti — drebėjau, konvulsijų 
tampoma, nevaldydama nei rankų, nei kojų. „Velniop, velniop, 
velniop, tau reikia nešdintis, Laura, velniop, velniop“, — nely- 


ginant litaniją kartojo Fredis. Jis vėl nuėjo į virtuvę ir grįžo 

su pypke, dujiniu degikliu ir saujele kreko. Uždegęs degiklį, 
pypkės galą įkišo man į burną. 

Giliai įkvėpiau ir atgavau šiek tiek jėgų. „Kaip iš čia 1š- 
eisime, Fredi?“ — sukuždėjau, kalendama dantimis. „Kojomis, 
savaime aišku. Kelkis, Laura“, - atsiliepė jis. 

Išėjome paprasčiausiai pro didžiąsias duris. Fredis turėjo 
nuotolinio valdymo pultelį, atrakino grotas, ir mes sprukome 
laiptais, tamsoje graibydamiesi sienos: jis laikė mane per lie- 
menį, aš rėmiausi į jo pečius. Jis buvo toks mažas! Bet narsi jo 
širdis su kaupu išlygino jo silpnumą. Nežinia, gal apatiniuose 
aukštuose mus pastebėjo tenykštės šmėklos ir davė žinią Džo 
Martinui ir Kinui, kad Fredis mane išvadavo. O jeigu niekas 
nepasakė, vadinasi, patys susiprotėjo: kas kitas dėl manęs būtų 
rizikavęs gyvybe. 

Nuėjome kelis kvartalus tolyn nuo pastato, laikydamiesi 
namų šešėlių. Fredis bandė stabdyti taksi automobilius, bet 
vairuotojai, vos mus išvydę, pralėkdavo pro šalį: turbūt pasigai- 
lėtinai atrodėme. Jis nuvedė mane į autobusų stotelę, ir mudu 
įlipome į pirmą pasitaikius; autobusą, nekreipdami dėmesio 
nei kur jis važiuoja, nei į pasišlykštėjusių keleivių veidus, nei į 
vairuotojo žvilgsnius veidrodėlyje. Dvokiau šlapimu, buvau su- 
sivėlusi, kruvinomis rankomis ir kojomis. Galėjo mus išlaipinti 
arba pranešti apie mus policijai, bet mums pasisekė — nieko 
panašaus neįvyko. 

Išlipome paskutinėje stotelėje, ir Fredis nuvedė mane į vie- 
šąjį tualetą, aš šiaip taip apsiprausiau, bet vis viena dvokė ir 
skarmalai, ir plaukai, paskiau įlipome į kitą autobusą, vėliau 
persėdome dar į kitą, taip, mėtydami pėdas, valandų valandas 
važinėjomės po Las Vegasą. Galiausiai Fredis atvežė mane į 


juodaodžių kvartalą, kur niekada kojos nebuvau kėlusi, silpnai 

apšviestą, tokiu metu tuščiomis gatvėmis, kukliais žemiausio 
rango tarnautojų ir darbininkų namais, su pintomis kėdėmis 
verandose, senais automobiliais. Taip Žiauriai sumuštas už tai, 
kad drįso rodytis šiame kvartale, kur jam nevalia kišti nosies, 
vaikinas turėjo būti labai drąsus, vesdamasis mane, bet jis, re- 
gis, nė trupučio nesijaudino, lyg jau ne kartą būtų čia lankęsis. 
Priėjome namą, nė kiek nesiskiriantį nuo kitų, ir Fredis 
neatlyždamas paskambino kelis kartus. Pagaliau išgirdome 
griausmingą balsą: „Kas drįsta veržtis tokiu vėliu metu?“ Ve- 
randoje užsidegė šviesa, prasivėrė durys, ir pro tarpelį į mus 
sužiuro akis. „Garbė Dievui, ar tik ne tu čia būsi, Fredi?“ 
Prieš mus išdygo Olimpija Petiford rausvu pliušiniu chala- 
tu, medicinos sesuo, ligoninėje slaugiusi sumuštą Fredį, švel- 
nioji milžinė, beglobių madona, nuostabi moteris, vadovaujanti 
savo įsteigtai Jėzaus našlių bažnyčiai. Plačiai atlapojusi duris, 
priglaudė mane prie afrikiečių deivės krūtinės — „vargšele, 
vargšele“. Paėmusi ant rankų, nunešė į svetainę ant sofos ir pa- 


guldė taip švelniai, kaip motina paguldytų naujagimį. 


Olimpijos Petiford namuose mane galutinai sukaustė narkoti- 
kų bado sindromo siaubas, kaip sakoma, baisesnis už bet kokį 
fizinį skausmą, bet silpnesnis už sąžinės balsą ar nežmonišką 
skausmą netekus tokio mylimo kaip Tėvukas žmogaus. Drau- 
džiu sau galvoti apie tai, kas būtų, jei netekčiau Danielo... Pa- 
čiomis sunkiausiomis dienomis mane pakaitais slaugė Olimpi- 
jos vyras Džeremija Petifordas, tikras angelas, ir Jėzaus našlės, 
pagyvenusios, daug iškentėjusios, valdingos ir taurios moterys. 
Kai taip kalendavau dantimis, jog vos gebėdavau silpnu balsu 


paprašyti gurkšnio, gurkšnelio ko nors stipresnio, ko nors, kad 

nenumirčiau, kai mane varė į kapus drebuliai ir traukuliai, kai 
mirtinos baimės aštuonkojis tūkstančiais čiuptuvų veržė smil- 
kinius ir traiškė mane gyvą, kai plūdau prakaitu, blaškiausi, 
draskiausi, stengdamasi pabėgti, stebuklingosios našlės mane 
laikė, guodė, meldėsi ir dainavo man, nė akimirkos nepalikda- 
mos manęs vienos. 

„Pražudžiau savo gyvenimą, nebegaliu, noriu mirti“, — be 
paliovos inkšdavau, kai tik gebėdavau išsunkti ką nors kita, 
išskyrus keiksmus, maldavimus ir prakeikimus. Stipriai laiky- 
dama už pečių, Olimpija liepdavo žiūrėti jai į akis, nenukreipti 
žvilgsnio į šalį, sutelkus dėmes; klausytis: „Kas tau sakė, mer- 
gele, kad bus lengva? Pakentėk. Niekas dėl to dar nemirė. Ne- 
drįsk kalbėti apie mirtį, tai nuodėmė. Atsiduok Jėzaus malonei 
ir dorai gyvensi septyniasdešimt tau skirtų metų.“ 

Olimpija Petiford sugebėjo man gauti antibiotikų šlapimo 
pūslės uždegimui gydyti ir valiumo narkotikų bado sindromui 
įveikti — tikriausiai švaria sąžine nukniaukė iš ligoninės, nes 
jau iš anksto tikėjosi Jėzaus atleidimo. Pasak jos, uždegimas iš 
šlapimo pūslės persimetė į inkstus, tačiau ji leido man vaistus 
ir atnešė buteliuką tablečių, jas turėjau gerti dar dvi savaites. 
Nepamenu, ar ilgai kenčiau narkotikų badą, gal dvi tris dienas, 
bet man atrodė, jog visą mėnesį. 

Pamažu išsikapsčiau iš akivaro į paviršių. Jau po truputį 
valgiau sriubos, avižinės košės su pienu, galėjau pailsėti, pa- 
miegoti; laikrodis tyčiojosi iš manęs, valanda atrodė ilga kaip 
savaitė. Našlės maudė mane, karpė nagus, utinėjo, gydė už- 
sipiktinusias adatų dūrių ir ant riešų bei kulkšnių nuo laidų 
atsivėrusias žaizdas, masažavo vaikiškais aliejais, kad jos ge- 
riau gytų, gavo man švarių drabužių ir saugojo, kad neiššok- 


čiau pro langą ir nepabėgčiau ieškoti narkotikų. Kai pagaliau 

pajėgiau pati atsikelti ir vaikščioti, nusivedė į bažnyčią, žydrai 
nudažytą stoginę, kur rinkdavosi mažos bendruomenės nariai. 
Jaunimo nebuvo, visi afroamerikiečiai, diduma moterų, taipgi 
sužinojau, kad iš kelių vyrų ne visi buvo našliai. Džeremija ir 
Olimpija Petifordai, pasipuošę geltonai apkraštuotomis violeti- 
nėmis atlasinėmis tunikomis, vadovavo apeigoms, mano vardu 
dėkodami Jėzui. Tie balsai! Jie giedojo visu kūnu, linguodami 
kaip palmės, aukštyn iškėlę rankas, linksmi, tokie linksmi, kad 


jų giesmės man apvalė sielą. 


Olimpija ir Džeremija nieko manęs neklausinėjo, netgi vardo, 
priglaudė mane tenkindamiesi tuo, kad prie jų durų mane at- 
vedė Fredis. Nuspėjo, jog tikriausiai slapstausi nuo ko nors, bet 
nesidomėjo, nuo ko, kad nejučia neprasitartų, jeigu kas nors 
užmestų klastingą klausimą. Kas dieną meldėsi už Fredį, pra- 
šydami, kad išsivaduotų nuo narkotikų ir neatsisakytų pagal- 
bos ir meilės, „tačiau Jėzus kartais ilgai neatsiliepia, nes gauna 
be galo daug prašymų“, — aiškino jie. Man irgi Fredis nėjo iš 
galvos, baiminausi, kad paklius Džo Martinui ir Kinui į na- 
gus, bet Olimpija kliovėsi jo buklumu ir stebuklingu gebėjimu 
išsisukti iš bėdų. 

Po savaitės, kai infekcijos požymiai išnyko ir jau galėjau 
apsieiti be valiumo, paprašiau Olimpijos, kad paskambintų 
močiutei į Kaliforniją, nes pati negalėjau to padaryti. Septin- 
tą valandą ryto Olimpija surinko numerį, kurį jai daviau, ir 
Ninė iškart atsiliepė, lyg ištisus šešis mėnesius būtų sėdėju- 
si prie telefono ir laukusi skambučio. „Jūsų dukraitė jau gali 
grįžti namo, atvažiuokite jos pasiimti. Po vienuolikos va- 


landų prie Petifordų būsto sustojo raudonas furgonėlis. Ninė 

nekantriai paspaudė durų skambutį, ir aš puoliau jai į glėbį, 
meiliai stebint namų šeimininkams, kelioms našlėms ir Mai- 
kui O'Keliui, iš nuomojamo automobilio traukiančiam savo 
neįgaliojo vežimėlį. „Snargle! Kiek mes dėl tavęs prisikentė- 
jom! Kodėl negalėjai paskambinti — bent būtume žinoję, kad 
esi gyva! — užuot pasisveikinusi, ispaniškai sušuko Ninė, nes 
susijaudinusi šnekėdavo tik gimtąja kalba, ir pridūrė: - Prastai 
atrodai, Maja, bet turi žalią aurą, vadinasi, sveiksti, o tai ge- 
ras požymis.“ Močiutė buvo kur kas mažesnė, nei prisiminiau, 
per kelis mėnesius susitraukė, paseno, juo labiau kad užjuo- 
do anksčiau tokios jausmingos akys. „Daviau žinią tėčiui, jis 
skrenda iš Dubajaus ir rytoj jau lauks tavęs namie“, — tarė, sti- 
priai laikydama mane už rankos ir žiūrėdama pelėdos akimis, 
baimindamasi, kad vėl nepradingčiau, bet neapibėrė manęs 
klausimais. Netrukus našlės pakvietė mus prie stalo, kur lau- 
kė kepta vištiena, keptos bulvytės, džiūvėsėliuose apvoliotos 
keptos daržovės, spurgos — tikra cholesterolio puota šeimos 


susijungimui atšvęsti. 


Po vakarienės Jėzaus našlės atsisveikinusios išėjo, o mes susi- 
rinkome mažytėje svetainėje, kur vos tilpo neįgaliojo vežimė- 
lis. Olimpija trumpai papasakojo Ninei ir Maikui apie mano 
sveikatos būklę ir patarė, vos atvykus į Kaliforniją, nusiųsti 
mane į reabilitacijos centrą — tai jau buvo nutaręs Maikas, pui- 
kiai išmanąs tuos dalykus, — ir mandagiai pasišalino. Tuomet 
glaustai išdėsčiau jiems savo gyvenimą nuo gegužės mėnesio, 
praleisdama naktį motelyje su Rojum Fedžviku ir prostituci- 
ją — išgirdusi apie tai, močiutė būtų amo netekusi. Bepasako- 


jant apie Brendoną Limaną, veikiau Henką Irevorą, padirbtus 


297 


ISABEL ALLENDE 


pinigus, mane pagrobusius žudikus ir visa kita, močiutė ne- 
nustygo ant kėdės, pro dantis košdama „snarglė“, tačiau Snie- 
guolei akys žėrėjo kaip lėktuvo žibintai. Jis džiūgavo pagaliau 
susidūręs su tikra kriminaline byla. 

— Pinigų klastojimas — labai sunkus nusikaltimas, už jį 
baudžiama griežčiau nei už tyčinę žmogžudystę ir išdavystę, — 
linksmai pareiškė jis. 

— Taip man sakė ir policininkas Arana. Geriausia būtų jam 
paskambinti ir prisipažinti, jis man davė savo telefono nume- 
rį, — pasiūliau. 

— Geniali mintis! Verta mano avigalvės dukraitės! — sušu- 
ko Ninė. — Gal norėtum dvidešimt metų pasėdėti kalėjime ir 
baigti gyvenimą elektros kėdėje, kvailiuke? Tuomet eik, bėk, 
išklok policijai, kad buvai bendrininkė. 

— Nusiramink, Nidija. Pirmiausia reikėtų sunaikinti įkal- 
čius, kad niekas negalėtų tavo dukraitei prikergti tų pinigų. 
Paskiau parvešime ją į Kaliforniją, užšlavę jos buvimo Las Ve- 
gase pėdsakus, vėliau, kai ji visiškai atsigaus, kur nors paslėp- 
sime. Kaip tu sakai? 

— O kaip visa tai padarysim? — paklausė ji. 

— Čia visi tave pažįsta kaip Laurą Baron, išskyrus Jėzaus 
našles, ar ne, Maja? 

— Našlės irgi nežino mano tikrojo vardo, — paaiškinau. 

— Puiku. Grįšime į Kaliforniją išsinuomotu furgonėliu, — 
nutarė Maikas. 

— Gerai sakai, Maikai, - įsikišo Ninė, kuriai irgi suspindo 
akys. — Perkant lėktuvo bilietą, Majai reikėtų pateikti tapaty- 
bės liudijimą, tad paliktume pėdsakus, o automobiliu galime 
pervažiuoti visą šalį, niekam neužkliūdami. Furgonėlį galėsi- 


me grąžinti Berklyje. 

Taip mikliai Nusikaltėlių klubo nariai aptarė mano išvyki- 
mą iš Nuodėmių miesto. Buvo vėlus metas, jautėmės nuvargę, 
reikėjo išsimiegoti prieš vykdant savo planą. Rytą drauge su 
Petifordais sėdome prie stalo ir valgėme pamažu, stengdamiesi 
kuo ilgiau užtęsti laiką, nes buvo skaudu skirtis su mano ge- 
radare. Ninė, dėkinga ir amžinai skolinga Petifordams, pasiūlė 
jiems viešėti Berklyje, kiek širdis geidžia, „mano namai — jūsų 
namai“, bet atsargumo dėlei jie nepanoro sužinoti nei mano 
artimųjų vardo, nei adreso. Šiaip ar taip, kai Snieguolė pasisa- 
kė išgelbėjęs daug tokių jaunuolių kaip Fredis ir galėtų padėti 
vaikinukui, Olimpija paėmė jo vizitinę kortelę. „Mes, Jėzaus 
našlės, ieškosime jo tol, kol rasime, ir parsivesime, kad ir su- 
rištą“, — patikino ji. Atsisveikindama apsikabinau su šia Žavia 


sutuoktinių pora, žadėdama kada nors juos aplankyti. 


Močiutė, Maikas ir aš išvažiavome raudonuoju furgonėliu tie- 
siai į Bitį, pakeliui aptardami, kaip galėtume numušti spynas. 
Nebuvo ko nė galvoti dinamitu sprogdinti duris, kaip siūlė 
Ninė, nes, jeigu jo ir gautume, sprogimas patrauktų dėmesį, be 
to, sumanus seklys griebiasi šiurkščių veiksmų tik kraštutiniu 
atveju. Jiedu dešimtį kartų iš panagių klausinėjo apie mano ke- 
liones į sandėlį su Brendonu Limanu. 

— Ką iš tikrųjų turėjai telefonu pranešti jo broliui? — vėl 
klausė manęs Ninė. 

— Adresą, kur guli krepšiai. 

— Ir viskas? 

— Ne! Dabar prisimenu, Limanas primygtinai reikalavo, 
kad pasakyčiau, kur guli krepšiai su užrašu E/ Paso TX. 

— Ar jis turėjo omeny Teksaso miestą El Pasą? 

— Galimas daiktas, bet aš nesu tikra. Kitas krepšys buvo be 
jokio užrašo, paprasčiausias kelionkrepšis, ir tiek. 

Abu mėgėjai sekliai padarė išvadą, jog užrašas — tai spynų 
kodas, todėl Limanas primygtinai reikalavo, kad tiksliai per- 
duočiau žinutę. Kokias tris minutes jiedu bandė keisti raides 
skaičiais — kodas buvo toks paprastas, kad jie nusivylė, nes ti- 
kėjosi iššūkio pagal savo gebėjimus. Reikėjo nebent pažiūrėti į 
telefoną: aštuonios raidės atitiko aštuonis skaičius, po keturis 
kiekvienam deriniui, 3578 ir 7689. 

Užsukome į prekybos centrą nusipirkti guminių pirštinių, 
skudurų, šluotos, degtukų ir alkoholio, paskiau į ūkinių pre- 
kių parduotuvę — plastikinio bidono ir kastuvo ir galiausiai į 
degalinę — prisipildyti bako ir bidono. Tuomet nuvažiavome į 
sandėlį; laimė, gerai jį įsiminiau, nes tame kvartale jų būta ke- 
liolikos. Radau reikiamas duris, ir Ninė, apsimovusi pirštines, 
iš antro mėginimo atrakino spynas: labai retai matydavau ją 
tokią patenkintą. Viduje kūpsojo du krepšiai ten, kur juos pa- 
liko Brendonas Limanas. Pasakiau, jog pastaruosius du kartus, 
kai čia lankėmės, aš nieko neliečiau, Limanas rakino spynas, 
nešė krepšius iš automobilio ir vėl rakino sandėlį, bet Ninė 
suabejojo: girdi, jei buvau apkvaišusi nuo narkotikų, vargu ar 
galiu ką nors tiksliai prisiminti. Sudrėkinęs skudurą alkoho- 
liu, Maikas nuvalė tas durų vietas, kur galėtų būti likę pirš- 
tų atspaudų. Įdomumo dėlei dirstelėjome į dėžes ir pamatėme 
šautuvų, pistoletų ir šaudmenų. Ninė užsimanė, kad išeitume 
apsiginklavę kaip partizanai, juo labiau jog buvome ligi ausų 
įklimpę į nusikalstamą veiklą, ir Snieguolei ta mintis labai pa- 
tiko, bet aš pasipriešinau. Tėvukas visada kratėsi ginklų, pasak 
Jo, juos užtaiso velnias, ir žmogus, jų įsigijęs, kada nors juos 


panaudoja, o paskiau gailisi. Ninė buvo įsitikinusi, kad vyras 

būtų ją nudėjęs, jeigu būtų turėjęs ginklą, kai medaus mėnesį 
ji išmetė jo operų partitūras į šiukšlių dėžę. Už tas dėžes su 
pražūtingais žaislais Nusikaltėlių klubo nariai viską būtų ati- 
davę! Sumetėme krepšius į automobilį, močiutė nušlavė mūsų 
pėdas ir automobilio vėžes, užrakinome spynas ir nuvažiavome 


beginkliai. 


Palikę krepšius furgonėlyje ir tolesnei daugmaž dešimties va- 
landų kelionei nusipirkę vandens ir maisto, apsistojome mote- 
lyje kelias valandas pailsėti. Atskridę lėktuvu, Las Vegaso oro 
uoste Maikas ir Ninė išsinuomojo automobilį, nenuvokdami, 
kokia ilga ir nuobodi kelionė laukia tiesiu kaip strėlė greitke- 
liu, laimė, kad tuo metu nebuvo karšta lyg verdančiame puode, 
kaip paprastai būna kitais mėnesiais, kai temperatūra pakyla 
aukščiau nei keturiasdešimt laipsnių. Maikas O'Kelis nusinešė 
maišus su lobiu į savo kambarį, o aš kitame kambaryje atsigu- 
liau į plačią lovą drauge su močiute, ir ji visą naktį laikė mane 
už rankos. „Aš nė neketinu sprukti, Nine, nesijaudink“, — pa- 
tikinau, kone alpdama iš nuovargio, bet ji manęs nepaleido. 
Nei ji, nei aš negalėjome sumerkti akių, todėl ta proga ėmėme 
šnekėtis, turėjome daug kalbos. Ji man pasakojo apie tėtį, apie 
tai, kaip jis sielvartavo, man pabėgus iš akademijos, ir kartojo, 
jog niekada man nedovanosianti už tai, kad penkis mėnesius, 
vieną savaitę ir dvi dienas jiems nedaviau žinios, tampiau jiems 
nervus ir skaudinau širdį. „Atsiprašau, Nine, aš nepagalvojau...“ 
Tiesą pasakius, tokia mintis man net nebuvo atėjusi į galvą, aš 
galvojau tik apie save. 

Paklausiau ją apie Sarą ir Debę, ir ji man papasakojo, kad 


dalyvavo išleidžiamosios klasės iškilmėse, specialiai pakviesta 

Berklio vidurinės direktoriaus pono Harperio, su kuriuo už- 
mezgė glaudžius draugiškus santykius, nes jis nenustojo mani- 
mi domėtis. Debė baigusi mokyklą kartu su kitais mano ben- 
dramoksliais, bet Sara išlėkusi iš mokyklos ir kelis mėnesius 
praleidusi klinikoje, galutinai išsekusi, vien oda ir kaulai. Pa- 
sibaigus ceremonijai, Debė priėjusi ir pasiteiravusi apie mane. 
Vilkėjusi žydra suknele, atrodžiusi sveika ir gražutė, nė šešėlio 
nelikę iš jos gotiškų drabužių ir makabriško makiažo, ir Ninė 
skaudama širdimi jai pasakiusi, kad aš ištekėjusi už turtingo 
paveldėtojo ir išvykusi į Bahamus. „Kodėl būčiau turėjusi sa- 
kyti, kad tu, Maja, dingai? Nenorėjau suteikti jai tokio ma- 
lonumo, argi nesupranti, kiek bėdos tau pridarė toji netikša, 
primokiusi tave visokių nedorybių?“ — pareiškė negailestingasis 
Čilės mafijos Donas Korleonė. 

Na, o Rikas Laredas įkliuvo per savo kvailumą, tik jam 
tokia mintis galėjo šauti į galvą: jis vogė naminius gyvūnėlius. 
Nemokšiškai suplanavęs savo verslą, pavogdavo iš namų kokį 
šeimininkų mylimą šunelį, paskiau skambindavo jiems reika- 
laudamas išpirkos. „Jis tai sumanė per televiziją pamatęs, kaip 
Kolumbijoje sukilėliai vagia milijonierius. Kaip jie vadinasi? 
FARC*? Aha, kažkas panašaus, bet tu nesijaudink, jam padeda 
Maikas, netrukus išeis iš kalėjimo", - nuramino mane močiutė. 
Paaiškinau jai, kad nė kiek nesijaudinu, jog Laredas atsidūrė 
už grotų, priešingai, mano nuomone, kaip tik ten ir dera jam 
smirsti, kad pasaulyje būtų tvarka. „Nebūk tokia bjauri, Maja, 
tas vargšas vaikinas iki ausų tave įsimylėjęs. Kai išeis iš kalėji- 


mo, Maikas jam parūpins darbą gyvūnų apsaugos draugijoje, 


* Kolumbijos revoliucinės ginkluotosios pajėgos (Fuerzas Armadas Revolu- 
cionarias de Colombia). 

kad išmoktų gerbti svetimus šunelius, tiesa?“ Tokia mintis ga- 


lėjo ateiti į galvą tik Ninei, o ne Snieguolei. 


Trečią valandą nakties Maikas paskambino iš savo kambario, 
davė mums bananų ir spurgų, sukrovėme menką savo mantą 
į furgonėlį ir, močiutei atsisėdus prie vairo, po pusvalandžio 
išrūkome Kalifornijos link. Buvo gili naktis, palankus metas, 
kai greitkelis pustuštis ir ne tokia budri kelių policija. Knap- 
sėjau nosimi, peršėjo akys, ūžė galva, kojos buvo kaip vatinės, 
nežinia ką būčiau atidavusi, kad tik būčiau galėjusi miegoti iš- 
tisą šimtmetį kaip Pero pasakų princesė. Nuvažiavę šimtą de- 
vyniasdešimt kilometrų, iš greitkelio išsukome į šunkelį, kurį 
žemėlapyje pasirinko Maikas, nes jis niekur nevedė, ir netru- 
kus atsidūrėme tarytum mėnulio tyruose. 

Buvo šalta, bet veikiai užkaitau kasdama duobę - toks dar- 
bas būtų neįmanomas Maikui, sėdinčiam neįgaliojo vežimė- 
lyje, nei juo labiau Ninei, sulaukusiai šešiasdešimt šešerių, ir 
ganėtinai sunkus man, tokiai apsnūdėlei. Dirva buvo akme- 
nuota, augalai sausi ir kieti, man trūko jėgų, niekada nebuvau 
dirbusi su kastuvu ir puoliau į dar didesnę neviltį, klausyda- 
masi Maiko ir močiutės nurodymų. Per pusvalandį sugebėjau 
nebent duobutę išurbti, bet, kadangi iššoko pūslės ant delnų, 
nors ir mMūvėjau gumines pirštines, ir vos pajėgiau atkelti kas- 
tuvą, abiem Nusikaltėlių klubo nariams teko tuo pasitenkinti. 

Sudeginti pusę milijono dolerių kur kas sudėtingiau, nei 
mes tikėjomės, nes nebuvome apskaičiavę nei vėjo poveikio, 
nei to, kad pinigai pagaminti iš ypatingo popieriaus ir tampriai 
surišti pundeliais. Išbandę kelis būdus, griebėmės paties pa- 


prasčiausio: metame duobėn gniūžtes pinigų, aplaistome ben- 

zinu, padegame ir vaikome dūmus, kad iš tolo nebūtų matyti, 
nors nakties metu tai nelabai tikėtina. 

— Ar tu tikra, Maja, kad jie visi padirbti? — paklausė mo- 
čiutė. 

— Iš kur aš galiu žinoti, Nine? Policininkas Arana sakė, kad 
padirbti pinigai paprastai sumaišomi su tikrais. 

— Deginti gerus banknotus — baisus pinigų švaistymas, juo 
labiau kad turime tiek išlaidų. Galėtume truputį pasilaikyti dėl 
viso pikto... — pasiūlė ji. 

— Ar kuoktelėjai, Nidija? Tokie pinigai baisiau už nitrogli- 
ceriną, — sutramdė ją Maikas. 

Kol jie karštai ginčijosi, aš sudeginau visus pinigus iš pirmo 
krepšio ir atsegiau antrą. Viduje radau tik keturis pluoštelius 
banknotų ir du knygos didumo paketus, suvyniotus į plasti- 
kinę plėvelę ir suklijuotus lipniąja juosta. Dantimis ir nagais 
nuplėšėme juostą, nes neturėjome jokių aštrių daiktų, o reikėjo 
skubėti, jau švito, rausvu dangumi skriejo švininiai debesys. 
Paketuose buvo keturios plokštės šimto ir penkiasdešimties 
dolerių kupiūroms spausdinti. 

— Tai verta didelių pinigų! — sušuko Maikas. — Jų vertė kur 
kas didesnė nei visų mūsų sudegintų banknotų. 

— Iš kur žinai? — paklausiau. 

— Argi policininkas tau nesakė, Maja, kad pinigai Adamo 
Trevoro padirbti taip meistriškai, jog jų neįmanoma atskirti 
nuo tikrų. Mafijos sumokėtų milijonus už šias plokštes. 

— Vadinasi, galėtume jas parduoti, — tarė Ninė, ir jai viltin- 
gai sužibo akys. 

— Ir negalvok, Donai Korleone, — aštriu it peilio ašmenys 
žvilgsniu sutramdė ją Maikas. 


— Jų neįmanoma sudeginti, - įsiterpiau. 

— Teks užkasti arba išmesti į jūrą, — nutarė jis. 

— Kaip gaila, tai tiesiog meno kūriniai, —- atsiduso Ninė ir 
atsargiai, kad nesusibraižytų, suvyniojo į plėvelę. 

Sudeginę grobį, užkasėme duobę, ir, prieš važiuojant, Snie- 
guolė pasiūlė paženklinti vietą. „Kuriems galams?“ — paklau- 
siau. „Dėl visa ko. Taip rašoma detektyvuose“, — paaiškino jis. 
Man teko prirankioti akmenų ir sukrauti piramidę duobės vie- 
toje, tuo tarpu Ninė žingsniais matavo atstumą iki artimiausių 
gairių, o Maikas piešė vietovės planą ant popierinio maišelio. 
Tarytum žaidėme piratus, bet aš nedrįsau su jais ginčytis. Ber- 
klį pasiekėme po trijų stabtelėjimų, prireikus nueiti į tualetą, 
išgerti kavos, prisipildyti degalų ir tai vienur, tai kitur į šiukšlių 
dėžes sumesti krepšius, kastuvą, bidoną ir pirštines. Paryčio 
gaisai pamažu užgeso, dangų užliejo balta dienos šviesa, ir mes 
sruvome prakaitu vidury karštligiškai kaistančios dykumos, 
nes automobilio kondicionierius beveik neveikė. Močiutė ne- 
norėjo manęs leisti prie vairo, įsitikinusi, kad mano protas dar 
neblaivus, o reakcija lėta, ir visą dieną iki pat vakaro važiavo 
tuo begaliniu keliu, nė kiek nesiskųsdama. „Šiaip ar taip, ne 
veltui kadaise vairavau limuziną“, - pasigyrė, turėdama galvoje 
tuos laikus, kai susipažino su Tėvuku. 

Klausydamasis mano pasakojimo, Danielas Gudričas susi- 
domėjo, kur mes dėjome plokštes. Ninė buvo įpareigota išmes- 


ti jas į San Fransisko įlanką, mums plaukiant keltu. 


Prisimenu, kaip akimoju išgaravo Danielo Gudričo psichiatro 
flegmatiškumas, kai jam papasakojau tą istorijos dalį, nutikusią 
ten, gegužės mėnesį. Kaip aš galėjau visą amžinybę išgyventi 


be jo? Danielas klausėsi manęs išsižiojęs, ir iš jo išvaizdos spė- 

jau, kad jis niekada nebuvo patyręs tokių įspūdingų nuotykių 
kaip aš Las Vegase. Pažadėjo man, grįžęs į Jungtines Valstijas, 
beregint susisiekti su Nine ir Snieguole, bet to dar nepadarė. 
„Tavo močiutė, Maja, tikras stebuklas. Labai tiktų į porą Al- 
fonsui Zaleskiui“, —- pareiškė jis man. 

— Dabar supranti, Danielai, kodėl čia gyvenu. Ne šiaip 
koks turistės įgeidis, kaip galėjai pamanyti. Ninė ir O'Kelis 
nutarė išsiųsti mane kuo toliau, kol truputį paaiškės mano pa- 
dėtis. Džo Martinas ir Kinas ieško pinigų, nes nežino, kad jie 
padirbti; policija gaudo Adamą Lrevorą, o jis stengiasi atgauti 
savo plokštes, kol jos nepakliuvo į rankas FTB agentams. Aš 
esu siūlo galas, ir jeigu jie sužinos, visi kaip vienas mins man 
ant kulnų. 

— Siūlo galas — tai Laura Baron, - priminė man Danielas. 

— Policija veikiausiai sužinojo, kas aš tokia iš tikrųjų. Mano 
pirštų atspaudų liko daug kur — sporto klubo kabinose, Bren- 
dono Limano pastate, net Olimpijos Petiford namuose: neduok 
Dieve, jei jie nutvėrė Fredį ir viską iš jo iškvotė. 

— Pamiršai Araną. 

— Jis geras žmogus, FTB bendradarbis. Galėjo mane suim- 
ti, bet nesuėmė, nors ir įtarė, kad viską žinau. Saugojo mane. 
Jam rūpi nebent išnarplioti pinigų klastojimo bylą ir suimti 
Adamą Trevorą. Už tai bus apdovanotas medaliu. 

Danielas pritarė planui kurį laiką nesirodyti man viešu- 
moje, bet nemanė, kad būtų pavojinga mudviem susirašinėti: 
kuriems galams taip išpūsti persekiojimo maniją. Užsiregistra- 
vau elektroninį paštą juanitocorralesAgmai/.com vardu. Niekam 
nekils jokių įtarimų, kad Danielas Gudričas iš Sietlo bendrau- 
ja su vaikinu iš Čilojės, vienu iš gausybės draugų, su kuriais 


susipažino kelionėje ir palaiko ryšį. Danielui išvykus, kasdien 

jam rašydavau. Manuelis tam nepritaria, jo nuomone, FTB 
šnipai ir jų programišiai — interneto dievai, visur jų pilna ir 
viską mato. 

Mielai būčiau norėjusi turėti tokį brolį kaip Chuanitas Ko- 
ralesas arba tokį, koks buvo Fredis. „Vežkis jį į savo šalį, grin- 
gute, man tas pienburnis buvęs nebuvęs“, — kartą pajuokavo 
Eduvichisė, o Chuanitas taip patikėjo jos žodžiais, kad ėmė 
kurti planus, kaip gyvensiąs su manimi Berklyje. Jis vienin- 
telis pasaulyje manimi žavisi. „Kai užaugsiu, teta gringe, tave 
vesiu , - sako jis man. Mudu skaitome jau trečią Hario Poterio 
tomą, ir jis svajoja vykti į Hogvartso magijos mokyklą ir turė- 
ti savo skraidomąją šluotą. Didžiuojasi leidęs man savo vardu 
įregistruoti elektroninį paštą. 

Savaime suprantama, Danielo nuomone, mes kvailai el- 
gėmės, degindami pinigus dykumoje, juk mus galėjo užklupti 
policija, nuo žemės ir iš malūnsparnių stebinti 15-ąjį greitkelį, 
kuriuo važiuoja daug sunkvežimių. Prieš apsispręsdami Snie- 
guolė ir Ninė apsvarstė įvairias priemones, net ketino bankno- 
tus ištirpdyti „Drano“ valikliu, kaip kadaise sunaikino kilogra- 
mą nugarinės, bet visos atrodė pavojingos ir nė viena nebuvo 
tokia veiksminga ir įspūdinga kaip ugnis. Kai po kelerių metų, 
išvengę kalėjimo, prisimename seną istoriją, laužas Mohavių 
dykumoje skamba kur kas gražiau nei skystis kanalizacijos 


vamzdžiams valyti. 


Prieš susipažindama su Danielu, niekada nei galvojau apie vyro 
kūną, nei stebėjau, išskyrus tą vieną kartą, kai Florencijoje prieš 
akis atsivėrė nepamirštamas vaizdas — marmurinis Dovydas, 


penkių metrų septyniolikos centimetrų tobulybė, tačiau su per- 

nelyg mažu peniu. Vaikinai, su kuriais teko permiegoti, nė iš 
tolo nepriminė Dovydo, dvokė, buvo negrabūs, apžėlę, spuo- 
guoti. Paauglystėje buvau įsimylėjusi kelis kino aktorius, ir tik 
todėl, kad jais žavėjosi Sara ir Debė ar viena kita mergina Ore- 
gono akademijoje, neprisimenu nė jų vardų, bet jie buvo neže- 
miški kaip močiutės šventieji. Atrodė abejotina, kad jie išties 
mirtingi — tokie balti buvo jų dantys, toks švelnus liemuo, de- 
piliuotas vašku ir įdegęs kaip saulėkaitoje tysančių dykaduonių. 
Niekada nemačiau jų iš arti nei juo labiau liečiau, jie buvo su- 
kurti ekranui, o ne goslioms meilės glamonėms. Nė vienas jų 
nebuvo mano erotinių fantazijų herojus. Kai buvau maža, Tė- 
vukas padovanojo dailų kartoninį teatrą su personažais popieri- 
niais drabužiais nuobodiems operų siužetams iliustruoti. Mano 
įsivaizduojami mylimieji, kaip ir tie kartoniniai žmogeliai, buvo 
bevardžiai aktoriai, kuriuos kilnodavau scenoje. Dabar visus juos 
išstūmė Danielas, mano naktų ir dienų herojus, svajoju apie jį 
ir sapnuoju. Pernelyg greit jis išvyko, nespėjome nieko įtvirtinti. 

Kad užsimegztų artimi santykiai, reikia laiko, bendrų po- 
tyrių, pralietų ašarų, įveiktų kliūčių, nuotraukų albume, tai — 
lėtai augantis augalas. Mudu su Danielu pakibę virtualioje 
erdvėje, ir šis išsiskyrimas gali numarinti meilę. Čilojėje jis 
užtruko kelias dienas ilgiau, nei buvo numatęs, nesugebėjo nu- 
sigauti iki Patagonijos, lėktuvu išskrido į Braziliją, o iš ten - į 
Sietlą, kur dirba tėvo klinikoje. Tuo tarpu aš baigiu savo tremtį 
šioje saloje, ir, atėjus metui, galbūt susitarsime dėl susitikimo 
vietos. Sietlas — nebloga vieta, lyja mažiau nei Čilojėje, bet 
man labiau patiktų gyventi šičia, nenorėčiau palikti Manuelio, 
Blankos, Chuanito ir Fakino. 

Nežinia, ar Čilojėje Danielui rastųsi darbo. Pasak Manue- 


lio, šioje šalyje psichiatrai miršta badu, nors pamišėlių daugiau 

nei Holivude, nes laimę čiliečiai laiko kiču, jie toli gražu ne- 
linkę eikvoti pinigų kovai su nelaime. Jis, mano akimis žiūrint, 
puikiausias pavyzdys, nes, jei būtų ne čilietis, išgliaudytų savo 
bėdas su profesionalu ir gyventų šiek tiek laimingesnis. Ir taip 
manau anaiptol ne todėl, kad esu psichoterapijos šalininkė, 
kokia galėčiau būti, įgijusi tokią gerą patirtį Oregone, tačiau 
kartais ji padeda, kaip atsitiko Ninei, netekus vyro. Gal Da- 
nielas galėtų imtis ko nors kito. Pažįstu vieną tokį Oksfordo 
profesorių, iš tų, kurie vilki tvidinį švarką su odiniais lopais 
ant alkūnių: įsimylėjo čilietę ir, apsigyvenęs Didžiojoje saloje, 
vadovauja turizmo agentūrai. Na, o austrė, garsėjanti epiniu 
užpakaliu ir obuolių štrude/iu, Insbruke dirbo dantų gydyto- 
ja, o dabar - viešbučio savininkė. Mudu su Danielu galėtume 
kepti sausainius, perspektyvus amatas, pasak Manuelio, arba 
auginti vikunijas, kaip aš ketinau daryti Oregone. 

Tą gegužės dvidešimt devintąją atsisveikinau su Danielu, 
nutaisiusi ramią miną, nes prieplaukoje stypsojo keletas Žio- 
plių, - apie mūsų santykius šnekėta labiau nei apie eilinę muilo 
operą, — ir aš nenorėjau rodyti spektaklio ilgaliežuviams čilo- 
jiečiams, tačiau, likusi su Manueliu namuose, taip raudojau, 
kad mudviem abiem nusibodo. Danielas keliavo be kompiu- 
terio, bet, atvykęs į Sietlą, rado penkiasdešimt žinučių ir at- 
sakė anaiptol ne romantiškai, tikriausiai buvo pavargęs. Nuo 
tos dienos bendraujame nuolat, stengdamiesi neišsiduoti ir 
naudodamiesi meilės kodu: jis pagal savo charakterį - be galo 


saikingai, aš pagal savo charakterį - be saiko piktnaudžiauju. 


Mano praeities istorija trumpa ir turėtų išlikti aiški, bet aš ne- 


pasitikiu aikštinga savo atmintimi, privalau viską užsirašyti, 

kol nepradėjau kai ko keisti ar taisyti. Per televiziją pasako- 
jo, kad amerikiečių mokslininkai išrado naują vaistą prisimi- 
nimams trinti, ketina juo gydyti psichologines traumas, ypač 
kariams, kurie grįžta iš karo išprotėję. Tie vaistai dar bandomi, 
tobulinami, kad visiškai neištrintų atminties. Jei gaučiau jų, ką 
norėčiau pamiršti? Nieko. Praeities blogybės — pamoka atei- 
čiai, norėčiau visada prisiminti tai, kas man buvo skaudžiausia, 
pavyzdžiui, Tėvuko mirtį. 

Ant kalvos netoli Pinkojos grotos kartą mačiau Tėvu- 
ką. Stovėjo prie skardžio, žvelgdamas į horizontą, su itališka 
skrybėle, kelioniniais drabužiais ir lagaminu rankoje, lyg būtų 
grįžęs iš toli ir abejotų, ar keliauti, ar pasilikti. Stovėjo ten 
be galo trumpai, o aš, sustingusi, užgniaužusi kvapą, kad jo 
neišgąsdinčiau, šaukiausi jo širdies balsu; paskiau krykdamos 
praskrido žuvėdros, ir jis dingo. Niekam to nepasakojau, kad 
nereiktų klausytis nelabai įtikimų aiškinimų, nors čia, galimas 
daiktas, žmonės manimi patikėtų. Jei Kukao saloje klykia dva- 
sios be vietos, jei Ankudo įlankoje plaukioja vaiduoklių laivas, 
jei Kikavyje raganiai pasiverčia šunimis, prie Pinkojos grotos 
pasirodyti mirusiam astronomui visiškai įmanoma. Gal tai ne 
vaiduoklis, o tik mano vaizduotės padaras, išryškėjantis atmos- 
feroje kaip kino projekcija. Čilojė - derama vieta senelio ekto- 
plazmai ir jo dukraitės vaizduotei. 

Danielui daug šnekėdavau apie Tėvuką, kai būdavome vieni 
ir pasakodavomės apie savo gyvenimą. Aprašiau jam savo vai- 
kystę, laimingai prabėgusią Berklyje, neregėtos architektūros 
rūme. Negandų dienomis mane palaikė prisiminimai apie tuos 
gyvenimo metus ir nuoširdžią senelių meilę. Tėtis turėjo man 
mažai įtakos, nes, būdamas lakūnas, daugiau laiko praleisdavo 


padangėse nei ant žemės. Prieš vesdamas gyveno kartu su mu- 

mis, dviejuose antro aukšto kambariuose su atskiru įėjimu, kur 
vedė siauručiai lauko laiptai, bet matydavome jį retai, nes, jei 
neskraidydavo, veikiausiai gulėdavo su viena iš gausybės myli- 
mųjų, kurias netinkamu laiku pasikviesdavo telefonu, bet apie 
jas niekada nešnekėdavo. Jo darbo valandos keisdavosi kas dvi 
savaitės, ir ilgainiui mes įpratome jo nebelaukti ir neklausinėti. 
Seneliai augino mane, eidavo į klasės tėvų susirinkimus, ve- 
žiojo pas dantų gydytoją, padėdavo ruošti namų darbus, mokė 
susirišti batų raištelius, važinėti dviračiu, naudotis kompiu- 
teriu, šluostydavo man ašaras, juokdavosi drauge su manimi; 
neprisimenu nė vieno atvejo, kad per tuos penkiolika metų su 
manimi nebūtų Ninės ar Tėvuko, ir dabar, kai Tėvukas miręs, 
kaip niekad jaučiu jį šalimais, jis tesėjo savo pažadą niekada 


nuo manęs nesitraukti. 


Jau du mėnesiai, kai išvyko Danielas, du mėnesiai, kai jo ne- 
bematau, du mėnesiai, kai dienoraštyje rašau tai, apie ką mudu 
turėtume pasikalbėti. Kaip man jo trūksta! Tiesiog mirštu, 
sergu nepagydoma liga. Gegužės mėnesį grįžęs iš Santjago, 
Manuelis apsimetė nejaučiąs, kad namai kvepia bučiniais, o 
Fakinas sudirgęs, nes juo nesirūpinau, pats vienas išbėgda- 
vo palakstyti, kaip ir visi šunys šioje šalyje: ne per seniausiai 
buvo benamis šuo, o dabar jau taikosi į naminio lepūnėlio 
titulą. Manuelis paliko savo lagaminą ir pasakė mums, kad 
turi sutvarkyti kai kuriuos reikalus su Blanka Šnake, o ka- 
dangi taisosi lyti, nakvosiąs jos namuose. Čia visiems aišku, 
kad taisosi lyti, kai šokinėja tunai ir plyksi „švytuliai“ — taip 
čia vadinami pro debesis prasismelkiantys saulės spinduliai. 


Kaip man žinoma, anksčiau Manuelis niekada nenakvodavo 

pas Blanką. Ačiū, ačiū, ačiū, sukuždėjau jam į ausį, stipriai 
apkabinusi, nors jis to nemėgsta. Jis padovanojo man dar 
vieną naktį su Danielu, kuris tuo metu kišo pliauskas į vi- 
ryklę, taisydamasis kepti vištieną su garstyčiomis ir itališkai 
paruošta šonine pagal savo sesers Frensės sugalvotą receptą — 
ji pati kaip gyva nėra gaminusi, bet, ilgainiui tapusi virėja 
teoretike, kolekcionuoja kulinarijos knygas. Daviau sau Žodį 
nebežiūrėti į laivo laikrodį ant sienos, sparčiai ryjantį likusį 
su juo laiką. 

Per mūsų trumpą medaus mėnesį Danielui papasakojau 
apie San Fransisko reabilitacijos kliniką, tikriausiai labai pana- 
šią į jo tėvo kliniką Sietle, kur išbuvau beveik mėnesį. 

Mums bevažiuojant 919 kilometrų iš Las Vegaso į Berklį, 
močiutė su Maiku O Keliu apmetė planą, kaip turėčiau ding- 
ti iš akiračio, kol manęs nepasiekė teisingumo ar nusikaltėlių 
ranka. Ištisus metus nebuvau mačiusi tėvo ir nė kiek jo nepasi- 
gedau, kaltindama jį dėl visų savo nelaimių, bet mano pagieža 
akimoju išsisklaidė, kai raudonuoju furgonėliu atvykome namo, 
o jis mūsų laukė prie durų. Kaip ir Ninė, tėvas atrodė sulysęs 
ir gunktelėjęs; per tuos mėnesius, kai buvau dingusi, suseno 
ir buvo jau nebe suvedžiotojas, panašus į kino aktorių, kokį 
prisimindavau. Stipriai mane apkabino, kaip niekad švelniai 
kartodamas mano vardą. „Maniau, dukrele, kad mes tavęs jau 
netekome.“ Niekada nebuvau regėjusi tėvo tokio susijaudinusio. 
Endis Vidalis visada buvo puikybės įsikūnijimas, išvaizdus su 
lakūno uniforma, gyvenimo negandų neišvargintas, gražiausių 
moterų geidžiamas, apkeliavęs visą pasaulį, išprusęs, laimin- 
gas, sveikas. „Garbė Dievui, dukrele, garbė Dievui“, — kar- 
tojo jis. Atvažiavome vakare, bet jis vietoj vakarienės paruošė 


mums pusryčius, mėgstamiausius mano patiekalus: šokoladi- 


nius putėsius ir prancūziškus skrebučius su plakta grietinėle ir 
bananais. 

Mums bevalgant, Maikas O'Kelis prašneko apie Olimpi- 
jos Petiford minėtą reabilitacijos programą, kaldamas mums 
į galvą, kad, jo nuomone, tai pati geriausia priemonė priklau- 
somybei įveikti. Tėtis ir Ninė sudrebėdavo, lyg elektros iškro- 
vą gavę, kiekvieną sykį, kai jis tardavo tuos kraupius žodžius: 
narkomanė, alkoholikė, bet aš jau buvau susitaikiusi su tikro- 
ve, bendraudama su Jėzaus našlėmis, kurios, šioje srityje tu- 
rėdamos didelę patirtį, labai aiškiai išdėstė mano bėdą. Pasak 
Maiko, priklausomybė — klastinga ir kantri pasalūnė, visada 
pasiruošusi kirsti, išmananti begalę įvairiausių gudrybių, o pats 
svariausias jos argumentas yra tas, kad žmogus nenori prisipa- 
žinti esąs narkomanas ar alkoholikas. Trumpai drūtai išdėstė, 
ką galėtume pasirinkti, pradedant jo įsteigtu reabilitacijos cen- 
tru, nemokamu ir labai kukliu, ir baigiant San Fransisko kli- 
nika, kur viena diena kainuoja tūkstantį dolerių, bet aš iš karto 
atsisakiau — iš kur gausime tokią krūvą pinigų. Tėtis klausėsi 
perblyškęs, sukandęs dantis ir sugniaužęs kumščius, galiausiai 
pareiškė, kad panaudos savo pensijos santaupas man gydyti. 
Buvo neįmanoma jo perkalbėti, nors, pasak Maiko, jo progra- 
ma beveik tokia pati, nebent nėra tiek įrangos ir vaizdo į jūrą. 

Gruodį praleidau klinikoje, japoniška architektūra nutei- 
kiančioje ramybei ir meditacijai: mediena, dideli langai ir er- 
dvios terasos, daug šviesos, slaptais takeliais išraizgyti sodai, 
suoliukai, ant kurių apsimuturiavus gera spoksoti į miglą, ba- 
seinas su šildomu vandeniu. Vaizdas į vandenyną ir miškus 
atsiėjo tūkstantį dolerių per dieną. Buvau jauniausia iš visų, 
kiti vyrai ir moterys buvo nuo trisdešimties iki šešiasdešimties 


metų, malonūs, sveikinosi susitikę koridoriuje, kvietė pažaisti 

žodžių žaidimo ir stalo teniso, lyg būtume atostogautojai. Jeigu 
be saiko nerūkytų ir nemauktų kavos, atrodytų visiškai nor- 
malūs, niekas net neįtartų, kad jie narkomanai ar alkoholikai. 

Programa buvo beveik tokia pati kaip Oregono akademi- 
joje: su pokalbiais, paskaitomis, grupiniais užsiėmimais, tas 
pats gerai pažįstamas psichologų ir patarėjų žargonas, Dvylika 
žingsnių, susilaikymas, atsigavimas, blaivybė. Pirma savaitė 
praslinko bandant užmegzti santykius su kitais ir įveikiant pa- 
gundą nešti muilą, juolab kad durys buvo nerakinamos, o gy- 
dymasis savanoriškas. „Tai ne man“, — tą savaitę kartojau savo 
mantrą, bet susivaldžiau turėdama galvoje, kad tėvas sukišo 
santaupas į tas dvidešimt aštuonias dienas, sumokėjo iš anksto, 


ir aš negaliu dar sykį jo nuvilti. 


Mano kambario draugė buvo Loreta, patraukli trisdešimt šeše- 
rių metų moteris, ištekėjusi, trijų vaikų motina, nekilnojamojo 
turto agentė, alkoholikė. „Tai paskutinė galimybė. Vyras man 
pareiškė, kad, jeigu nesiliausiu gėrusi, išsiskirs ir pasiims vai- 
kus“, - aiškino ji man. Lankymo dienomis atvažiuodavo vyras 
su vaikais, atveždavo piešinių, gėlių ir šokolado, atrodė laimin- 
ga šeima. Loreta ne kartą rodė man nuotraukų albumus: „Kai 
gimė vyriausias sūnus Patrikas — tik alus ir vynas; atostogos 
Havajuose — daikiriai ir martinis; 2002 metų Kalėdos — šam- 
panas ir džinas, vestuvių jubiliejus 2005 metais — skrandžio 
plovimas ir reabilitacijos programa; iškyla Liepos ketvirtąją — 
pirmoji viskio taurė po vienuolikos mėnesių blaivybės; metinės 
2006-aisiais — alus, tekila, romas, amaretas.“ Ji žinojo, kad ke- 
turių savaičių programos neužteks, reikėtų pabūti du tris mė- 


4) sv ej 


nesius ir tik tada grįžti į šeimą. 

Be pokalbių nuotaikai pakelti, būta paskaitų apie priklau- 
somybę ir jos pasekmes, taip pat susitikimų prie keturių akių 
su patarėjais. Už tūkstantį dolerių per dieną galėjome naudo- 
tis baseinu ir sporto sale, atsipalaidavimo ir grožio procedūrų 
salonu, darytis masažą, vaikščioti po aplinkinius parkus, me- 
dituoti, užsiimti joga, pilateso mankšta, sodininkyste ir daile, 
tačiau, nors ir kiek užsiėmę būdavome, kiekvienas ant kupros 
nešiojomės savo bėdą nelyginant nustipusį arklį, to neį;manoma 
nepripažinti. Mano nustipęs arklys — tai nenumaldomas noras 
pabėgti kuo toliau, pabėgti iš ten, iš Kalifornijos, iš pasaulio, 
nuo savęs. Gyventi buvo grynas vargas. Kuriems galams keltis 
rytą ir stebėti, kaip be galo slenka valandos? Atgulti amžino 
atilsio. Numirti. Būti ar nebūti, pasak Hamleto. „Nekvaršink 
sau galvos, Maja, stenkis kuo nors užsiimti. Šis laiko tarpsnis 
visada būna sunkus, bet jis greit praeis“, - ramino mane Mai- 
kas O Kelis. 

Stengdamasi kuo nors užsiimti, Loretos nuostabai, ke- 
lis kartus dažiausi plaukus. Nuo juodų dažų, kuriais rugsėjo 
mėnesį; mane nudažė Fredis, buvo likę tik tamsūs galiukai. 
Pramogos dėlei nusidažiau sruogas vėliavos spalvomis. Mano 
patarėjos nuomone, tai agresija, nukreipta prieš save pačią, sa- 
votiškas būdas save nubausti. Tokia pat mintis man dingtelėjo 
pažvelgus į jos kuodą, tinkamą nebent matronai. 

Dukart per savaitę vyksta moterų susitikimai su psicholo- 
ge, stambumu ir gerumu panašia į Olimpiją Petiford. Susėda- 
me ant grindų keleto žvakių apšviestoje salėje, ir kiekviena ką 
nors atsineša altoriui sukurti: kryžių, Budą, vaikų nuotraukas, 
pliušinį meškutį, skrynelę su mylimo asmens pelenais, ves- 
tuvinį žiedą. Prietemoje, moterų aplinkoje, lengviau kalbėti. 


Moterys pasakoja, kaip priklausomybė sulaužė jų gyvenimą, 

įklampino į skolas, jų atsižadėjo draugai, artimieji, vyrai, jas 
graužia sąžinė: viena suvažinėjo Žmogų, girta vairuodama 
automobilį, kita išbėgo ieškoti narkotikų, palikusi sergantį 
vaiką. Kai kurios taipgi pasakojo apie savo nuopuolį, prisi- 
pažindamos, kad nesyk patyrė pažeminimą, vagiliavo, vertėsi 
prostitucija, ir aš nuoširdžiai jų klausiausi, nes ir pati buvau 
tai išgyvenusi. Daugelis jų gydėsi nebe pirmą kartą, nė kiek 
nepasitikėdamos savimi, suvokdamos, kokios trumpos būna 
blaivybės akimirkos. Kai kurioms padėdavo tikėjimas, atsida- 
vimas Dievo ar aukščiausiosios galios valiai, bet tik nedaugelis 
rinkosi tą kelią. Liūdesio apniauktas priklausomybės ligonių 
būrelis iš pagrindų skyrėsi nuo Čilojės gražuolių raganų drau- 
gijos. Šventykloje niekas nekaista iš gėdos, ten viešpatauja 


gausa ir gyvenimas. 


Šeštadieniais ir sekmadieniais — susitikimai su artimaisiais, 1a- 
bai skausmingi, bet būtini. Tėtis beria logiškus klausimus: kas 
yra krekas ir kaip vartojamas, kiek kainuoja heroinas, koks ha- 
liucinogeninių grybų poveikis, koks procentas anoniminių al- 
koholikų išsivaduoja nuo priklausomybės, ir atsakymai nelabai 
guodžiantys. Kiti artimieji pilni nusivylimo ir nepasitikėjimo, 
kelerius metus rūpinosi narkomanu ar alkoholiku nesuvokda- 
mi, kad jis tvirtai apsisprendęs susinaikinti ir sunaikinti širdyje 
kadaise rusenusią gėrio kibirkštėlę. 

Tėčio ir Ninės akys, priešingai, spinduliuoja meile, nei 
priekaištų, nei abejonių. „Iu ne tokia kaip jie, Maja, tu atsidū- 
rei prie bedugnės krašto, bet nepuolei į prarają“, - kartą pasakė 
man Ninė. Kaip tik dėl to nesyk mane perspėjo Olimpija ir 


Maikas: nepasiduok pagundai, neįsivaizduok esanti geresnė. 

Kiekviena šeima pakaitais eina į rato vidurį ir visiems mums 
išpasakoja savo patirtį. Sumaniai naudodamiesi tomis išpažin- 
timis, patarėjai kuria saugią aplinką, kurioje visi vienodi, nie- 
kas nėra padaręs ypatingų nuodėmių. Tokią valandėlę nelieka 
abejingų, žmonės lūžta vienas po kito, kartais kuris nors kūk- 
čiodamas susmunka ant grindų, ir nebūtinai narkomanas ar 
alkoholikas. Žiaurūs tėvai, smurtaujantys vyrai, nekenčiamos 
motinos, kraujomaiša, paveldėtas polinkis į alkoholizmą — pa- 
sitaiko visko. 

Priėjus mano šeimos eilei, Maikas O'Kelis drauge su mu- 
mis įvažiavo į rato vidurį neįgaliojo vežimėliu ir paprašė šalia 
pastatyti kėdę, bet niekas į ją nesisėdo. Ninei papasakojau daug 
ką iš to, kas man atsitiko pabėgus iš akademijos, bet praleidau 
tai, kas galėjo ją mirtinai sužeisti; Maikui, priešingai, kai atei- 
davo manęs lankyti, prie keturių akių galėjau iškloti viską: jis 
niekuo nesipiktina. 

Tėtis papasakojo, kad dirba lakūnu, daug laiko praleisdavo 
toli nuo manęs, prisipažino buvęs lengvabūdis, savanaudiškai 
palikęs mane seneliams prižiūrėti, ir tik tada įvertinęs, koks 
svarbus esąs tėvo vaidmuo, kai man šešiolikos metų atsitiko 
nelaimė, važiuojant dviračiu: tuomet ir ėmęs daugiau manim 
rūpintis. Nenusivylęs manimi ir nepykstąs, pridūrė jis, stengsis 
iš paskutiniųjų man padėti. Ninė papasakojo, kokia aš buvusi 
vaikystėje, sveikutė ir linksma, mėgusi fantazuoti, rašiusi epi- 
nes poemas, žaidusi futbolą, ir pakartojo, kad mane labai myli. 

Tą akimirką įėjo Tėvukas, toks, koks buvo prieš ligą, au- 
galotas, kvepiantis geriausios kokybės tabaku, su auksiniais 
akiniais ir Borsalino skrybėle ant galvos, atsisėdo ant savo kė- 
dės ir ištiesė man rankas. Niekada anksčiau nebuvo pasirodęs 


taip įspūdingai, visiškai ne kaip vaiduoklis. Atsisėdusi jam ant 

kelių, verkiau ir verkiau, prašydama atleisti, ir susitaikiau su 
nepaneigiama tiesa, kad, išskyrus mane, niekas negali manęs 
išgelbėti, kad aš pati vienintelė atsakau už savo gyvenimą. 
„Duokš ranką, Tėvuk“, — paprašiau ir nuo tos akimirkos ne- 
bepaleidau. Ką matė kiti? Matė, kaip glėbesčiuoju tuščią kėdę, 
tačiau Maikas laukė ateinant Tėvuko, todėl ir paprašė kėdės, o 
Ninės nė kiek nenustebino jo neregimas atsilankymas. 

Neprisimenu, kaip baigėsi ta sueiga, tik menu, kad jaučiau- 
si visiškai išsekusi, kad Ninė palydėjo mane į kambarį, drauge 
su Loreta paguldė į lovą, ir pirmą kartą nepabusdama išmie- 
gojau keturiolika valandų. Atsiėmiau už begalę nemigo naktų, 
už visą iškentėtą gėdą, už neslūgstančią baimę. Miegas grąži- 
no man jėgas, bet nebegrįžo, nemiga kantriai laukė už durų. 
Nuo tos akimirkos visa širdimi atsidėjau programai ir išdrįsau 
vieną po kito ištirti tamsius praeities urvus. Įeidavau akiplotu į 
vieną tų urvų grumtis su slibinais, o kai, mano galva, juos nu- 
galėdavau, atsiverdavo kitas ir taip toliau, begalinis labirintas. 
Turėdavau atsakyti į savo sielos klausimus - ji nebuvo dingusi, 
kaip maniau Las Vegase, tik apmirusi, susigūžusi, išsigandusi. 
Niekada nesijausdavau saugi tuose tamsiuose urvuose, bet ten 
nustojau bijoti vienatvės, ir todėl šičia, Čilojės vienatvėje, esu 
laiminga. Kokių kvailysčių prirašiau šiame puslapyje? Čilojėje 
nesu vieniša. Tiesą pasakius, niekada nesijaučiau taip susijusi 
su žmonėmis kaip šioje saloje, šioje trobelėje, su Manueliu Ari- 
jasu, neurotiku riteriu. 

Kol gydžiausi pagal reabilitacijos programą, Ninė atnauji- 
no man pasą, susisiekė su Manueliu ir paruošė viską kelionei 
į Čilę. Turėdama užtektinai išteklių, būtų skridusi drauge ir 
Čilojėje įdavusi mane savo draugui į rankas. Dviem dienoms 


likus iki gydymosi pabaigos, kuprinėn susidėjau savo mantą ir, 


318 


Majos dienoraštis 


kai tik pritemo, išėjau iš klinikos, su niekuo neatsisveikinu- 
si. Kaip ir buvome sutarusios, už dviejų kvartalų laukė Ninė 
su savo kledaru folksvagenu. „Nuo šios valandėlės, Maja, tu 
pradingsti kaip sapnas“, — tarė ji, šelmiškai mirktelėdama kaip 
sąmokslininkė. Padavė man Tėvuko nuotrauką plastikiniu dė- 
klu — tokią pat, kokią buvau praradusi, ir nuvežė į San Fransi- 


sko oro uostą. 


Tampau nervus Manueliui: tu manai, kad vyrai įsimyli taip 
aklai kaip moterys? Kad Danielas galėtų dėl manęs pasilaido- 
ti Čilojėje? Ar tau neatrodau stora, Manueli? Ar tikrai? Ne- 
meluok! Pasak Manuelio, šiuose namuose nėra kuo kvėpuoti, 
oras pritvinkęs ašarų ir moters dūsavimų, ugningų aistrų ir 
juokingų planų. Net gyvūnai keistai elgiasi, Gudrutis, visada 
toks valyvas, dabar apvėmė kompiuterio klaviatūrą, o Paikutis, 
anksčiau toks drausmingas, dabar varžosi su Fakinu dėl mano 
glamonių ir rytą, kai atsibundu, guli mano lovoje aukštielnin- 
kas iškėlęs letenas, kad pakasyčiau jam pilvuką. 

Ne kartą esame kalbėjęsi apie meilę, pernelyg daug, pa- 
sak Manuelio. „Nėra nieko didesnio už meilę“, — sakau jam, 
berdama lėkštų posakių virtinę, ir jis, puikuodamasis profeso- 
riaus atmintimi, vienu atokvėpiu padeklamuoja D. H. Loren- 
so eilėraštį, kuriame sakoma, kad esama kai ko didesnio už 
meilę, tai - žmogaus vienatvė, o toje vienatvėje liepsnoja vi- 
sagalė nuogo gyvenimo ugnis, ar kažkas panašaus, kas mane 
slegia, kad nuogas Danielas man tapo visagale ugnimi. Manu- 
elis arba deklamuoja mirusius poetus, arba tyli. Mūsų pokal- 
biai — tai veikiau monologai, kuriais išlieju širdį, šnekėdama 


apie Danielą; neužsimenu apie Blanką Šnakę, nes ji uždraudė 

apie ją kalbėti, bet ji tarytum čia pat plevena neregima. Ma- 
nuelis įsitikinęs, kad jis per senas įsimylėti ir nieko negalėtų 
pasiūlyti moteriai, tačiau man dingojasi, jog jis tiesiog bailys, 
bijo bendrauti, priklausyti, kentėti, bijo, kad Blanka vėl su- 
sirgs vėžiu ir mirs anksčiau už jį, arba, priešingai, liks našlė, 
arba jis pasens, o ji tuo tarpu liks jaunatviška, tai labiausiai 
tikėtina, nes jis daug vyresnis už ją. Jeigu smegenyse nebūtų 
tos prakeiktos pūslelės, Manuelis, be abejo, sveikas ir stiprus 
gyventų iki devyniasdešimties. Kokia būna senių meilė? Tu- 
riu galvoje fizinę. Ar jie daro... tai? Kai man sukako dvylika 
ir ėmiau stebėti senelius, jie įsidėjo spyną į savo miegamojo 
duris. Kai paklausiau Ninės, ką jie veikia užsidarę, ji atsakė, 
jog kalba rožinį. 

Kartais nesitvardydama apiberiu Manuelį patarimais, ir jis 
mane nuginkluoja savo ironija, bet žinau, kad klausosi ir dedasi 
į galvą. Po truputį keičia vienuoliškus savo įpročius, jau nebe 
taip maniakiškai laikosi tvarkos ir skiria man daugiau dėme- 
sio, nebeapmiršta, kai paliečiu, ir nesprunka pro duris, kai imu 
laigyti ir šokti, per ausinuką klausydamasi muzikos; turiu da- 
ryti mankštą, kitaip būsiu panaši į Rubenso sabinietes, nuogas 
rubuiles, matytas Miuncheno pinakotekoje. Pūslytė smegenyse 
jau seniai nebe paslaptis, nes jis nesugeba nuo manęs nuslėp- 
ti nei migrenos, nei regėjimo sutrikimų: jam dvejinasi akyse, 
liejasi raidės, žiūrint tiek į knygą, tiek į kompiuterio ekraną. 
Sužinojęs apie aneurizmą, Danielas man patarė kreiptis į Majo 
kliniką Mineapolyje, pačią geriausią Jungtinėse Amerikos 
Valstijose, ir Blanka patikino, kad jos tėvas apmokėtų operaci- 
ją, bet Manuelis nenori apie tai nė kalbėti — ir šiaip jau be saiko 
skolingas donui Lioneliui. „Nieko baisaus, žmogau, nėra jokio 


skirtumo, ar būsi skolingas už vieną paslaugą, ar už dvi“, — 

kartą atrėžė jam Blanka. Dabar man labai gaila, kad Mohavių 
dykumoje sudeginome tą krūvą pinigų: nesvarbu, tikri jie ar 
padirbti, bet praverstų. 


Vėl ėmiau rašyti dienoraštį, kurį buvau pamiršusi, karštligiškai 
siuntinėdama žinutes Danielui. Ko gero, duosiu jam paskai- 
tyti, kai vėl susitiksime, galės geriau pažinti ir mane, ir mano 
artimuosius. Negaliu papasakoti viso to, ką norėčiau perduoti 
elektroniniu paštu — ten aprašau tik tos dienos įvykius ir įterpiu 
vieną kitą meilės žodį. Manuelis pataria man tvardyti savo ais- 
tros proveržius, nes paprastai beveik kiekvienas žmogus gailisi 
rašęs meilės laiškus, nieko nėra lėkštesnio ir juokingesnio, juo 
labiau kad adresatas neatsako tuo pačiu. Danielas rašo glaustai 
ir gana retai. Tikriausiai turi daug darbo klinikoje arba griež- 
tai laikosi močiutės primestų saugumo priemonių. 

Stengiuosi ko nors griebtis, kad savaime neužsiliepsnočiau 
nuo minčių apie Danielą. Tokių atvejų būta, žmonės be niekur 
nieko užsidega ir dingsta liepsnose. Mano kūnas — prinokęs 
persikas, arba juo gardžiuojies, arba jis krinta nuo medžio ir iš- 
tykšta skruzdėlyne. Greičiausiai manęs laukia antrasis atvejis, 
nes Danielas neduoda ženklo, kad atvažiuoja pasimėgauti ma- 
lonumais. Vienuolės gyvenimas mane bjauriai nuteikia, men- 
kiausia dingstimi pratrūkstu pykčiu, tačiau, kas be ko, paga- 
liau gerai išsimiegu ir sapnuoju įdomius sapnus, nors ne visada 
erotiškus, kaip norėčiau. Netikėtai mirus Maiklui Džeksonui, 
kelis kartus sapnavau Fredį, Džeksonas buvo jo stabas, mano 
vargšas bičiulis tikriausiai liūdi. Įdomu, kaip jis laikosi? Gel- 
bėdamas mane, Fredis rizikavo gyvybe, ir aš neturėjau progos 


jam atsidėkoti. 

Fredis savotiškai panašus į Danielą, tokio pat gymio, il- 
gomis blakstienomis, didelėmis akimis, garbanotais plaukais. 
Jei Danielas turėtų sūnų, šis būtų panašus į Fredį, bet jeigu 
aš būčiau jo motina, ko gero, gimtų danas. Martos Oter ge- 
nai labai stiprūs, aš negavau nė lašo lotynų amerikiečių krau- 
jo. Jungtinėse Valstijose Danielas laikomas juodaodžiu, nors, 
būdamas šviesaus atspalvio, galėtų atrodyti arabas ar graikas. 
„Amerikoje jauni juodaodžiai — pavojingiausia karta, daugelis 
jų, nesulaukę trisdešimties metų, arba pakliūva į kalėjimą, arba 
žūsta“, — pareiškė Danielas tąsyk, kai mudu įšnekome ta tema. 
Jis užaugo tarp baltųjų vakarų Amerikos mieste, kur vyrauja 
liberalios pažiūros, gyvena privilegijuotoje aplinkoje, kur odos 
spalva jam nesudaro kliūčių, tačiau kitoje vietoje jo padėtis 
būtų kitokia. Gyventi kur kas lengviau baltiesiems, tai žinojo 
ir mano senelis. 

Žilaplaukis, su akiniais auksiniais rėmeliais ir nepamaino- 
momis skrybėlėmis, kurių tėtis jam atveždavo iš Italijos, metro 
devyniasdešimties ūgio ir šimto dvidešimties kilogramų svorio 
Tėvukas atrodė tikras galiūnas. Šalia jo jausdavausi saugi — 
niekas nedrįstų kibti prie tokio įspūdingo vyro. Tuo tikėjau iki 
atsitikimo su dviratininku, kai buvau beveik septynerių. 

Tuomet Bafalo universitetas pakvietė senelį skaityti pas- 
kaitų. Apsistojome viešbutyje, vienuose iš praeito šimtmečio 
milijonierių rūmų Delavaro prospekte, nūnai tapusių viešomis 
įstaigomis arba verslo įmonėmis. Buvo šalta, pūtė žvarbus vė- 
jas, bet jam dingtelėjo mintis eiti su mumis pasivaikščioti po 
parką. Mudvi su Nine ėjome priekyje ir nematėme, kas atsitiko 
užpakaly, už kelių žingsnių, tik išgirdome riksmą ir beregint 
kilusį ginčą. Iš paskos dviračiu važiuodamas jaunuolis tikriau- 


siai paslydo, pataikęs į balą, atsitrenkė į senelį ir apvirto. Gavęs 

smūgį, Tėvukas susvyravo, jam nusmuko skrybėlė ir iškrito su- 
skleistas lietsargis, kurį nešėsi rankoje, bet jis išsilaikė ant kojų. 
Aš nukūriau prie skrybėlės, o jis pasilenkė pakelti lietsargio, 
paskiau ištiesė ranką apvirtusiam jaunuoliui, norėdamas padėti 
jam atsistoti. 

Tą akimirką kilo triukšmas. Išsigandęs dviratininkas palei- 
do gerklę, sustojo vienas automobilis, paskiau kitas, ir po kelių 
minučių atvažiavo policijos patrulis. Nesuprantu, kaip žmonės 
priėjo prie išvados, kad nelaimės kaltininkas — senelis, kad jis 
lietsargiu grasino dviratininkui. Nieko daugiau neklausinėda- 
mi, policininkai prirėmė jį prie savo automobilio, įsakė pakelti 
rankas, spyriais praskėtė kojas, iškratė ir, užlaužę rankas už 
nugaros, uždėjo antrankius. Ninė puolė kaip liūtė, išbėrė jiems 
visą virtinę aiškinimų ispanų kalba, vienintele, kurią prisimin- 
davo kritinėmis akimirkomis, o kai jie bandė ją nustumti į šalį, 
taip stipriai įsikibo augaločiausiajam į drabužius, kad vos ne- 
pakėlė per kelis centimetrus nuo žemės — neįtikėtina tokiam 
žmogui, sveriančiam mažiau nei penkiasdešimt kilogramų. 

Atsidūrėme policijos skyriuje, bet tai jau buvo ne Berklis, 
ten nebuvo seržanto Volčeko, vaišinančio kapučino kava. Se- 
nelis prakirstu antakiu ir kruvina nosimi bandė aiškinti, kas 
atsitiko, tokiu nuolankiu tonu, kokiu niekada nebuvome girdė- 
jusios jo kalbant, ir paprašė paskambinti į universitetą. Užuot 
atsakę, policininkai pagrasino uždaryti jį į areštinę, jei neuž- 
sičiaupsiąs. Ninei, irgi su antrankiais, kad dar ko nors neuž- 
pultų, įsakė atsisėsti ant suolo ir laukti, kol surašys protokolą. 
Į mane niekas nekreipė dėmesio, ir aš drebėdama susigūžiau 
šalia močiutės. „Daryk ką nors, Maja“, — sukuždėjo ji man į 
ausį. Iš žvilgsnio supratau, ko prašo. Giliai įkvėpiau oro, sukly- 


kiau iš visos gerklės, net aidas atsiliepė visoje patalpoje, ir kri- 

tau išsirietusi aukštielninka, konvulsijų tampoma, apsiputojusi, 
stulpu pastačiusi akis. Tiek kartų esu vaidinusi epilepsiją, kad 
nereikėtų man, močiutės lepūnėlei, eiti į mokyklą, jog galėjau 
apgauti net neurologą, o juo labiau Bafalo policininkus. Jie lei- 
do mums paskambinti telefonu. Greitoji pagalba nuvežė mane 
su Nine į ligoninę, kur atvykau visiškai atsigavusi, stebintis 
mus lydinčiai policininkei, o tuo tarpu universitetas nusiuntė į 
policijos skyrių advokatą, kuris išvadavo iš kameros astronomą, 
atsidūrus; tarp girtuoklių ir kišenvagių. 

Vėlai vakare išvargę grįžome į viešbutį. Suvalgėme tik po 
lėkštę sriubos ir trise sugulėme vienoje lovoje. Nuo dviračio 
smūgio Tėvukui iššoko mėlynės, o nuo antrankių ant riešų 
atsivėrė žaizdos. Tamsoje, susirietusi tarp jųdviejų nelyginant 
kokone, paklausiau, kas atsitiko. „Nieko baisaus, Maja, mie- 
gok“, — atsakė Tėvukas. Jiedu valandėlę tylėjo dėdamiesi, kad 
miega, kol pagaliau Ninė tarė: „Visa tai atsitiko todėl, Maja, 
kad tavo senelis — negras.“ Jos balsas skambėjo taip piktai, kad 
daugiau nieko jos neklausiau. 

Tai buvo pirmoji rasinės diskriminacijos pamoka, kurios 
anksčiau nebuvau patyrusi ir kurios, pasak Danielo Gudričo, 


nevalia pamiršti. 


Mudu su Manueliu perrašome jo knygą. Sakau „mudu“, nes 
jis pasakoja, o aš apdoroju jo mintis, juo labiau kad ispaniš- 
kai rašau geriau už jį. Sumanymas radosi tada, kai jis pasakojo 
Danielui Čilojės mitus, ir šis, kaip ir dera profesionalui psichi- 
atrui, išėjo į lankas, ėmė paistyti, kad dievai — tai tik žmogaus 
psichinės veiklos atspindžiai, o mitai — padavimai apie pasau- 


lio sukūrimą, gamtą, pagrindines Žmonijos dramas, susiję su 

tikrove, tačiau čionykščiai atrodo lyg kramtomąja guma su- 
lipdyti, tarytum be sąryšio. Manuelis susimąstė ir po dviejų 
dienų man pareiškė, kad jau užtektinai prirašyta apie Čilojės 
mitus ir jo knyga nepasakysianti nieko nauja, jeigu jis nepa- 
teiksiąs savojo mitologijos aiškinimo. Jis kalbėjęs su leidėjais, ir 
jie davę jam keturis mėnesius laiko naujam rankraščiui prista- 
tyti: mums reikėsią paskubėti. Danielas padeda mums iš tolo, 
nes jam įdomu, taigi turiu dar vieną dingstį palaikyti nuolatinį 
ryšį su mūsų patarėju iš Sietlo. 

Žiemą saloje sumažėja darbų, bet dykinėti nėra laiko: rei- 
kia rūpintis vaikais ir gyvuliais, per atoslūgius rinkti valgo- 
muosius moliuskus, taisyti tinklus, paremontuoti audrų aplam- 
dytas trobas, austi ir skaičiuoti debesis iki aštuntos vakaro, kai 
moterys renkasi žiūrėti serialo, o vyrai — gerti ir lošti kortomis. 
Visą savaitę lijo, be perstojo verkė pietų pusrutulio dangus, ir 
pro antradienio audros išklibintų čerpių tarpus varva vanduo. 
Pakišame puodus po lašais ir vaikščiojame su skudurais ran- 
kose šluostydami grindis. Kai pragiedrėja, užsikariu ant stogo, 
nes Manuelis per senas tokiai akrobatikai, o visų galų meistro 
nesitikime sulaukti anksčiau nei pavasarį. Vandens teškenimas 
baido tris mūsų šikšnosparnius, žemyn galva kabančius aukš- 
tai po lubų sijomis, nepasiekiamus Paikučio nagams. Nekenčiu 
tų sparnuotų pelių neveizdžiomis akimis, nes nakčia jie gali 
iščiulpti man kraują, nors, pasak Manuelio, jie neturi nieko 
bendra su Transilvanijos vampyrais. 

Kaip niekad negalime apsieiti be malkų ir juodos geleži- 
nės krosnelės, ant kurios visada stovi arbatinis matei ar kitai 
arbatai plikyti; smilksta dūmai, pikantiškai kvepia drabužiai 
ir kūnas. Gyvenimas su Manueliu — tai elegantiškas šokis, aš 


atnešu malkų, ir mudu gaminame valgį. Retkarčiais apsišva- 

riname, nes Eduvichisė jau dirba kitur, pas mus nebeateina, 
tik siunčia Chuanitą, prireikus paimti nešvarius skalbinius ir 
atnešti išskalbtus. 

Po Asusenos aborto Eduvichisė vaikščiojo liežuvį pri- 
kandusi, kaimelyje rodydavosi tik būtiniausiu atveju, nesi- 
šnekėdavo su žmonėmis. Žinojo, kad sklinda paskalos apie 
jos šeimą, kad apšnekama už akių; daugelis ją kaltino, jog 
leido Karmelui Koralesui žaginti savo dukteris, bet netrūko 
ir tokių, kurie kaltino dukteris, „sugundžiusias tėvą, nes tas 
girtuoklėlis neišmano, ką daro“, kaip girdėjau šnekant „Vė- 
lių užeigoje“. Blanka man aiškino, kad Eduvichisė negalėjusi 
sutramdyti smurtaujančio vyro, tai įprasta tokiais atvejais, ir 
būtų nesąžininga ją kaltinti bendrininkavimu, nes ji, kaip ir 
visa šeima, — nukentėjusioji. Bijojusi vyro ir niekada nedrįsusi 
jam priešintis. „Lengva smerkti kitus, kai nesi to patyręs savo 
kailiu“, — padarė išvadą Blanka. Susimąsčiau, nes buvau viena 
pirmųjų, griežtai pasmerkusių Eduvichisę. Atgailaudama nu- 
ėjau pas ją į namus. Aptikau palinkusią prie geldos — skalbė 
mūsų paklodes su šepečiu ir ūkiniu muilu. Nusišluostė ran- 
kas į prijuostę ir, nežiūrėdama į akis, pakvietė į vidų „išgerti 
arbatėlės“. Atsisėdusios prie krosnelės, palaukėme, kol užvirs 
vanduo, paskiau tylėdamos gėrėme arbatą. Buvo aišku, kad 
atėjau taikytis, bet jai būtų nesmagu, jei prašyčiau atleisti ir 
nepagarbiai atsiliepčiau apie Karmelą Koralesą. Mudvi abi ži- 
nojome, ko atėjau. 

— Kaip laikotės, donja Eduvichise? — pagaliau paklausiau, 
kai baigėme gerti antrą puodelį arbatos, užpylusios vandens 
ant tų pačių arbatžolių. 

— 5Smilkstu, ir tiek. Na, o kaip tu, mergele? 


— Dėkui, irgi smilkstu. Na, o kaip karvė, ar sveika? 

— Sveika sveikutėlė, bet jau amžius nebe tas, — atsiduso 
Eduvichisė. - Pienelio mažai duoda. Manding, artėja prie galo. 

— Mudu su Manueliu geriame sutirštintą pieną. 

— Vajėzau! Pasakyk ponui, kad Chuanitas rytoj pat atneš ir 
pienelio, ir sūriuko. 

— Labai ačiū, donja Eduvichise. 

— Ir jūsų namely turbūt irgi nelabai švaru... 

— Taip, taip, gana nešvaru, kodėl turėčiau meluoti, — prisi- 
pažinau. 

— Vaje! Atleiskit man. 

— Na, ką jūs, nėra ko atsiprašinėti. 

— Pasakykit ponui, kad pasikliautų manimi. 

— Vadinas, kaip paprastai, donja Eduvichise. 

— Taip, taip, gringute, kaip paprastai. 

Paskiau šnekamės apie ligas ir bulves, kaip ir pridera pagal 


čionykštes elgesio taisykles. 


Tai naujausios žinios. Žiema Čilojėje šalta ir ilga, bet pakenčia- 
mesnė nei Žiemos šiaurės pusrutulyje, čia nereikia kasti sniego 
nei muturiuotis kailiais. Mokykloje vyksta pamokos, kai orai 
geri, tačiau užkandinėje vyrai kas dieną lošia kortomis, nors 
dangus ir žaibais liepsnotų. Niekada netrūkdavo bulvių sriu- 
bai, malkų krosniai kūrenti nei matės draugams vaišinti. Kar- 
tais šviesdavo elektra, kartais žibindavome žvakes. 

Kai nelyja, „Kaleučės“ rinktinė atkakliai ruošiasi rugsėjo 
čempionatui, nė vienam vaikui nepaaugo kojos, vis dar tinka 
futbolo bateliai. Chuanitas atsarginis, o Pedras Pelančugajas 
visuotiniu balsavimu išrinktas vartininku. Šioje šalyje viskas 


sprendžiama demokratiškai balsuojant arba sudarant komisi- 

jas, o tai gana keblu; čiliečių nuomone, paprasti sprendimai 
neteisėti. 

Donjai Lusindai suėjo šimtas metų, ir pastarosiomis savai- 
tėmis ji pasidarė panaši į apdulkėjusią skudurinę lėlę, nebeturi 
jėgų dažyti vilnas, vis sėdi žiūrėdama mirties pusėn, bet jai 
dygsta nauji dantys. Iki pavasario nebus nei 4u7an7o, nei turis- 
tų, 0 tuo tarpu moterys mezga, verpia ir krapštosi prie kokių 
nors dirbinių, nes nuodėmė sėdėti rankas sudėjus, tingėti dera 
vyrams. Mokausi megzti, kad nepelnyčiau blogo vardo; šiuo 
metu mezgu šalikus — iš storų siūlų, tolydžio gaudydama akis 
ir mokydamasi iš klaidų. 

Pusė salos gyventojų peršalę, serga bronchitu arba sąna- 
rių ligomis, bet jei Sveikatos apsaugos ministerijos motorlaivis 
nesirodo savaitę ar dvi, pasigenda jo nebent Liliana Trevin- 
jo, pasak žmonių, įsimylėjusi daktarą, kuriam neželia barzda. 
Žmonės nepasitiki gydytojais, neimančiais atlyginimo, verčiau 
gydosi gamtiniais vaistais, o jei pasitaiko rimtesnis atvejis — 
griebiasi burtų ir kreipiasi pagalbos į mačę. Kunigas, prie- 
šingai, kiekvieną sekmadienį atvyksta laikyti mišių, kad jam 
nepakištų kojos sekmininkai ir evangelikai. Pasak Manuelio, 
to niekada neatsitiks, nes Čilėje Katalikų bažnyčia kur kas įta- 
kingesnė nei Vatikane. Jis man papasakojo, kad Čilė paskuti- 
nė pasaulyje priėmė skyrybų įstatymą, tačiau tokį painų, jog 
lengviau nužudyti sutuoktinį nei išsiskirti, todėl niekas nenori 
tuoktis, ir diduma vaikų gimsta nesantuokiniai. Apie abortus 
nė nekalbama, nes tai nešvankus žodis, nors abortų daroma be 
saiko. Čiliečiai garbina popiežių, bet jo neprisimena lytiškai 
santykiaudami ir skindami tų santykių vaisius, nes pasiturintis 
viengungis senolis, per savo gyvenimą jokio darbo nedirbęs, 


apie tai ne kažin ką išmano. 

Serialas slenka labai lėtai, jau devyniasdešimt antra serija, o 
mes dar pačioje pradžioje. Saloje tai svarbiausias įvykis, labiau 
sielvartaujama dėl veikėjų bėdų nei dėl savų. Manuelis nežiūri 
televizijos, ir aš nelabai suprantu, apie ką šneka aktoriai, beveik 
nežinau turinio, regis, tokią Elizą pagrobė jos dėdė, įsimylėjo 
ją ir laiko kažkur uždaręs, o teta ieško jos norėdama nužudyti, 
užuot nužudžiusi vyrą, nors tai būtų logiška. 

Mano draugė Pinkoja ir jūrų liūtų gentis jau nebegyvena 
grotoje, iškeliavo į kitus vandenis, prie kitų uolų, bet sugrįš 
kitu metų laiku: Žvejai mane patikino, kad jie tvirtai laikosi 
įpročių ir visada grįžta vasarą. 

Karabinierių šuo Livingstonas jau visai suaugo ir supranta 
įsakymus keliomis kalbomis: anglų, ispanų ir čilojiečių. Išmo- 
kiau jį keturių pagrindinių gudrybių, privalomų kiekvienam 
naminiam gyvūnui, o visa kita jis pramanė pats, žodžiu, gano 
avis ir baido girtuoklius, iš medžioklės atneša laimikį, sukelia 
visus ant kojų kilus gaisrui ar potvyniui, aptinka narkotikus — 
išskyrus marihuaną — ir juokais puola žmones, jei per pratybas 
įsako Umildė Garajas, bet šiaip jis labai jaukus. Lavonų neap- 
tiko, nes, deja, nė vieno nepasitaikė, kaip apgailestavo Garajas, 
bet surado kalvose pasiklydus; Aurelijo Njankupelio ketverių 
metukų vaikaitį. Sjuzena, mano buvusioji pamotė, auksu atsei- 
kėtų už tokį šunį kaip Livingstonas. 

Du kartus nenuėjau į gerųjų raganų sueigą rukoje, pirmą 
sykį, kai čia viešėjo Danielas, antrą — šį mėnesį, nes mudvi su 
Blanka negalėjome nuvykti į Didžiąją salą: artinosi audra, ir 
jūrų seniūnas uždraudė plaukti į vandenyną. Labai apgailes- 
tavau, nes turėjome palaiminti vienos moters naujagimį, ir aš 
ruošiausi jį apuostyti, man patinka kūdikiai, kai dar nemoka 


kalbėti. Labai pasiilgau mūsų mėnesinės raganų puotos Pa- 

čamamos įsčiose drauge su tomis jaunomis moterimis, jaus- 
mingomis, sveiko proto ir geros širdies. Tarp jų jaučiuosi kaip 
namie, esu nebe gringė, o Maja, viena iš daugelio raganų, šios 
žemės dalelė. Nuplaukusios į Kastrą, vieną dvi paras viešime 
pas Lionelį Šnakę, kurį tikrai įsimylėčiau, jeigu mano astrolo- 
giniame žemėlapyje nebūtų pasitaikęs Danielas Gudričas. Au- 
galotas, atlapaširdis, ūsuotas, gašlus, jis toks pat neatremiamas 
kaip mitinis Miljalobas. „Džiaukis, komuniste, kad taip pasi- 
sekė, į tavo namus pakliuvo pasakiška gringutė!“ — sušunka jis 


kiekvieną sykį, kai tik susitinka Manuelį Arijasą. 


Asusenos Korales bylos tyrimas baigėsi šnipštu, nes pritrū- 
ko įkalčių, nebuvo nė menkiausio požymio, jog persileidimas 
nesavaiminis — aligatorinės kriaušės ir vaistinių agurklių lapų 
nuoviras nepalieka jokių žymių. Merginos daugiau nebematė- 
me, nes su vyresne seserimi, Chuanito motina, kurios dar ne- 
pažįstu, ji išvyko gyventi į Keljoną. Po to įvykio karabinieriai 
Karkamas ir Garajas ėmė tirti mirusio kūdikio tėvystę ir priėjo 
jau žinomą išvadą, jog Asuseną, kaip ir kitas dukteris, išžagino 
tėvas. „Tai asmeninis reikalas“, — kaip čia sakoma, ir niekas 
nedrįsta kišti nosies į tai, kas vyksta už uždarų durų, mat geras 
paukštis savo lizdo neteršia. 

Karabinieriai tikėjosi, kad artimieji praneš, kas atsitiko, 
tokiu atveju jie turėtų teisę įsikišti, bet jų viltys nepasiteisi- 
no. Net Blanka Šnakė nesugebėjo įkalbėti nei Asusenos, nei 
Eduvichisės. Sklandė gandai ir kaltinimai, kaimelis plakė 
liežuviais, ir galiausiai skandalas baigėsi tuščiais žodžiais; vis 
dėlto teisingumas buvo įvykdytas visai netikėtai, kai Karmelui 


Koralesui ėmė gangrenuoti vienintelė sveika koja. Zmogėnas 

palaukė, kol Eduvichisė išvažiuos į Kastrą tvarkyti dokumentų 
antros kojos amputacijai, ir susileido visą dėžutę insulino. Ji 
rado vyrą be sąmonės ir kelias minutes laikė jį apkabinusi, kol 
šis pasimirė. Niekas, net karabinieriai neužsiminė apie savižu- 
dybę; visi lyg sutarę sakė, jog ligonis mirė savo mirtimi, tad 
galėjo krikščioniškai jį palaidoti, o nelaiminga šeima išvengė 
dar didesnio pažeminimo. 

Karmelą Koralesą palaidojo nelaukdami keliaujančiojo 
kunigo, kunigo pavaduotojas atliko trumpas apeigas, išliaup- 
sindamas vienintelį velionio talentą — laivų statytojo dailidės 
meistrystę ir melsdamas gailestingąjį Dievą globoti jo sielą. 
Susirinko saujelė Žmonių, vedamų užuojautos šeimai, tarp 
kurių buvome mudu su Manueliu. Blanka pyko dėl Asusenos 
elgesio, todėl laidotuvėse nepasirodė, bet Kastre nupirko plas- 
tikinių gėlių vainiką kapui papuošti. Nė vienas Karmelo sūnus 
neatvyko atsisveikinti su tėvu, atėjo tik Chuanitas, vilkėdamas 
pernelyg ankštu Pirmosios komunijos drabužėliu, įsikibęs į 


ranką močiutei, juodai apsirengusiai nuo galvos iki kojų. 


Ką tik Kaguačo saloje atšventėme Nazariečio atlaidus. Suplau- 
kė tūkstančiai piligrimų, tiek iš Brazilijos, tiek iš Argentinos, 
diduma dideliais barkasais, kuriuose labai susiglaudę stovė- 
dami telpa du ar trys šimtai žmonių, bet kai kurie atvyko ir 
amatininkų pastatytais mažesniais laivais. Kai jūra audringa, 
plaukioti jais gana pavojinga, bet niekas neima į galvą — tiki, 
kad piligrimus saugo Nazarietis. Deja, praeityje nuskendo jau 
ne vienas laivas drauge su krikščionimis. Čilojėje skęsta daug 
žmonių, nes niekas nemoka plaukti, išskyrus tuos, kurie tarna- 


vo karo laivyne, kur plaukti mokoma priverstinai. 

Švenčiausiasis Kristus Stebuklingasis — iš vielų suregzta 
figūra medine galva ir rankomis, tikrų plaukų peruku, stikli- 
nėmis akimis, ašarotu ir kruvinu kankinio veidu. Žakristijono 
pareiga prieš procesiją vietoj kraujo veidą patepti nagų laku. 
Kristus vainikuotas erškėčiais, vilki violetinę tuniką ir neša 
sunkų kryžių. Manuelis yra rašęs apie Nazarietį, kad jau trys 
šimtai metų, kai jis — čilojiečių tikėjimo simbolis, atlaidai jam 
ne naujiena, bet drauge su manimi plaukia į Kaguačą. Man, 
užaugusiai Berklyje, reginys atrodo grynai stabmeldiškas. 

Kaguačas — dešimties kvadratinių kilometrų sala, kurioje 
gyvena penki šimtai žmonių, bet į sausio ir rugpjūčio atlaidus 
suplaukia tūkstančiai, laivybą prižiūri ir tvarką palaiko karo 
laivyno jūreiviai ir policija visas keturias apeigų dienas, gau- 
sybei tikinčiųjų tesint savo įžadus ir pažadus. Švenčiausiasis 
Kristus nedovanoja tiems, kurie neatsiteisia už gautas malones. 
Per mišias aukų krepšiai kaupinai prisipildo pinigų ir brange- 
nybių, piligrimai atsilygina kaip išgalėdami, kai kurie net au- 
koja savo mobiliuosius telefonus. Patyriau nemažai baimės — iš 
pradžių motorlaivyje Cabui/la, kelias valandas klastingo vėjo 
sukeltų bangų supama, paskuigalyje dvasiškajam tėvui Lijonui 
giedant giesmes, paskiau saloje tarp fanatikų ir galiausiai grįŽ- 
tant, kai piligrimai vos nesutrypė mūsų, vienas per kitą pul- 
dami į laivą, nes tokia gausybė nebūtų sutilpusi. Motorlaiviu 
plaukėme vienuolika Žmonių, stovėdami, laikydamiesi vienas 
kito, su penkiais vaikais, miegančiais motinoms ant rankų, ir 
keliais išgėrusiais tipais. 

Į Kaguačą vykau, kupina sveiko skepticizmo, tik norėdama 
pamatyti atlaidus ir juos nufilmuoti, kaip buvau žadėjusi Da- 
nielui, tačiau prisipažįstu, kad užsikrėčiau religiniu įkarščiu ir 


galiausiai suklupau prie Nazariečio, dėkodama už dvi Ninės 

atsiųstas nuostabias žinutes. Sirgdama persekiojimo manija, ji 
siunčia šifruotas žinutes, bet kadangi rašo ilgas ir dažnai, ga- 
liu įspėti, ką turi galvoje. Pirmoji žinia, kad pagaliau atgavo 
margai dažytuosius mano vaikystės namus, po trejų metų kovų 
teismuose išgrūdusi prekeivį iš Indijos, niekada nemokėjusį 
nuomos ir piktnaudžiavusį; nuomininkams palankiais Berklio 
įstatymais. Močiutė ketina juos išvalyti, pataisyti akis rėžian- 
čius trūkumus ir nuomoti kambarius universiteto studentams, 
kad turėtų lėšų jiems išlaikyti ir pati gyventi. Kaip būtų gera 
pasivaikščioti po nuostabius kambarius! Antroji žinutė, kur 
kas svarbesnė, apie Fredį. Į Berklį atvykusi Olimpija Petiford 
drauge su tokia pat įspūdinga ponia, atvežusios Fredį ir pati- 


kėjusios jį Maikui O Keliui. 


Kaguače mudu su Manueliu ištempėme palapinę, nes nebuvo 
kur apsistoti. Cionykščiams derėjo geriau pasiruošti tokiam ti- 
kinčiųjų antplūdžiui, jau daugiau kaip šimtmetis pasikartojan- 
čiam kiekvienais metais. Dieną buvo drėgna ir šalta, o naktį 
pasidarė dar blogiau. Drebėjome sulindę į miegamuosius mai- 
šus, nenusirengę, su kepuraitėmis, storomis kojinėmis ir piršti- 
nėmis, o lietus čaižė brezentą ir vanduo žliaugė po plastikiniu 
dugnu. Galiausiai nutarėme sujungti abu maišus ir miegoti 
drauge. Prisiglaudžiau prie Manuelio nugaros nelyginant ku- 
prinė, ir nei vienas, nei kitas neprisiminėme vasarį sudarytos 
sutarties, kad niekada daugiau nebelįsiu pas jį į lovą. Miegojo- 
me kaip palaiminti, kol lauke ėmė šurmuliuoti piligrimai. 
Badauti neteko, nes būta be skaičiaus valgyklėlių, o jose — 
pyragų su įdaru, dešrelių, valgomųjų moliuskų, pelenuose kep- 
tų bulvių, ant iešmo keptų ėriukų, ką jau kalbėti apie čilietiš- 

kus saldumynus ir puikų vyną, tam tyčia supilstytą į gazuoto 
vandens butelius, nes kunigai kreiva akimi žiūri į alkoholį, 
geriamą per religines šventes. Pritrūko kilnojamųjų tualetų, 
išrikiuotų virtinėmis, nes po kelių valandų buvo koktu į juos 
užeiti. Vyrai ir vaikai slapčia lengvinosi už krūmų, tačiau mo- 
terims buvo kebliau. 

Antrą dieną, įėjus į tualetą, Manueliui nežinia kodėl užsi- 
trenkė durys, ir jis liko viduje. Tuo metu aš apžiūrinėjau įvai- 
riausius amatininkų dirbinius, palei bažnyčią išdėliotus ant 
išrikiuotų staliukų, ir tik išgirdusi šurmulį susivokiau, jog kaž- 
kas atsitiko. Nieko neįtardama, priėjau, smalsumo vedama, ir 
pamačiau, kad būrelis žmonių tranko plastikinę būdelę, kone 
verčia žemėn, o Manuelis tuo tarpu rėkdamas kaip išprotėjęs 
daužo sienas. Kai kas juokėsi, bet aš supratau, kad Manueliui 
taip pat baisu kaip gyvam palaidotam žmogui. Kilo dar dides- 
nė sumaištis, kol pagaliau vienas visų galų meistras praskyrė 
žioplius į šalis ir ėmė kuo ramiausiai kišeniniu peiliuku krapš- 
tyti spyną. Po penkių minučių jis atidarė duris, ir Manuelis 
išlėkė kaip kulka, krito ant žemės ir visas išraudęs apsivėmė. 
Niekas nebesijuokė. 

"Tuo tarpu priėjo dvasiškasis tėvas Lijonas, mudu padėjo- 
me Manueliui pasikelti ir, palaikydami už parankių, netvirtais 
žingsniais nuvedėme palapinės link. Išgirdę triukšmą, atsku- 
bėjo du karabinieriai paklausti, ar ponas neserga, nors tikriau- 
siai įtarė jį padauginus išgerti, nes tuo metu jau ne vienas pili- 
grimas svirduliavo girtas. Nežinia, ką pagalvojo Manuelis, bet, 
lyg būtų velnią išvydęs, atstūmė mus su siaubo išraiška vei- 
de, suklupo ir pratrūko vemti žaliomis putomis. Karabinieriai 
bandė įsikišti, bet dvasiškasis tėvas Lijonas valdingai, kaip ir 


dera šventuoju pagarsėjusiam dvasininkui, žengė priešais, pa- 

tikino, jog tai tiesiog skrandžio sutrikimas ir mes patys galime 
pasirūpinti ligoniu. 

Mudu su kunigu nuvedėme Manuelį į palapinę, apšluostė- 
me drėgna marška ir palikome ilsėtis. Jis išmiegojo tris valandas 
neatsibusdamas, susirietęs, lyg primuštas. „Duok jam ramybę, 
gringute, ir nieko neklausinėk“, - įsakė man dvasiškasis tėvas 
Lijonas, prieš išeidamas vykdyti savo pareigų, bet aš nenorėjau 
jo palikti: atsisėdau palapinėje pabudėti prie miegančiojo. 

Šventoriuje buvo pastatyti keli stalai, ir ten įsitaisę kuni- 
gai į mišių pabaigą ėmė dalyti Komuniją. Paskiau prasidėjo 
procesija, tikintieji, iš visų plaučių giedodami giesmes, nešė 
Nazariečio paveikslą, o dešimt atgailautojų keliais ropojo per 
purvynę arba deginosi rankas tirpstančiu žvakių vašku, mels- 
dami atleisti jiems nuodėmes. 

Negalėjau tesėti Danielui duoto pažado nufilmuoti atlai- 
dus, nes, per audrą plaukiant į Kaguačą, į jūrą iškrito filma- 
vimo kamera: ne toks jau didelis nuostolis, turint galvoje, kad 
vienai poniai iškrito šuniukas. Žmonės ištraukė jį iš vandens 
sustirusį, bet dar kvėpuojantį: dar vienas Nazariečio stebuklas, 
pasak Manuelio. „Liaukis laidęs ateistinius sąmojus, Manue- 
li, žiūrėk, kad tik nenuskęstume“, — atsiliepė dvasiškasis tėvas 


Lijonas. 


Savaitei praslinkus po kelionės į Kaguačą, mudvi su Liliana 
Trevinjo nuvykome pas dvasiškąjį tėvą Lijoną — keistai, be- 
veik slapta, kad nesužinotų Manuelis ar Blanka. Keblu būtų 
buvę teisintis, nes neturiu teisės knaisiotis po Manuelio praeitį, 
juo labiau jam neleidus. Tam žingsniui mane paskatino mei- 


lė, tolydžio stiprėjanti begyvenant drauge. Išvykus Danielui ir 

prasidėjus žiemai, didumą laiko praleidžiame vieni namuose, 
kur kambariai be durų ir pernelyg ankšta, kad išsaugotum pa- 
slaptis. Mudviejų su Manueliu santykiai pasidarė glaudesni; 
pagaliau jis leidžia man sklaidyti savo popierius, užrašus, klau- 
sytis garso įrašų, dirbti kompiuteriu. Prasimetusi darbu, turiu 
dingstį naršyti po jo dėžes. Kartą paklausiau, kodėl jis neturi 
artimųjų ar draugų nuotraukų, ir jis paaiškino daug keliavęs, 
vienur ar kitur nesyk pradėjęs gyvenimą iš naujo, kelionėse 
praradęs nemaža ir daiktinių, ir širdžiai brangių liudijimų: pa- 
sak jo, jeigu nori prisiminti Žmones, nuotraukų nereikia. Jo ar- 
chyve neradau nieko apie mane dominantį jo praeities tarpsnį. 
Žinau, kad ne vienus metus kalėjo valdant diktatūrai, kad buvo 
ištremtas į Čiloję, o 1976 metais išvykęs iš šalies; žinau kai ką 
apie jo moteris, skyrybas, knygas, bet nieko neišmanau apie 
uždarų patalpų baimę ar košmarus. Jeigu nieko neaptiksiu, bus 
neįmanoma jam padėti ir niekada deramai jo nepažinsiu. 

Mudvi gražiai sutariame su Liliana Trevinjo. Būdu ji pa- 
naši į močiutę: veikli, idealistė, reikli ir jausminga, tik ne tokia 
valdinga. Susitariau Sveikatos apsaugos ministerijos motorlai- 
viu su ja slapčiomis nuvykti pas dvasiškąjį tėvą Lijoną jos my- 
limojo, gydytojo Chorchės Pedrasos, kvietimu. Jis atrodo kur 
kas jaunesnis, nors ką tik sukako keturiasdešimt ir jau dešimt 
metų tarnauja salyne. Turi du vaikus, vieną sergantį Dauno 
sindromu, gyvena atsiskyręs nuo Žmonos, o tuo metu teismas 
iš lėto narplioja skyrybų bylą. Ketina vesti Lilianą, kai tik bus 
laisvas, nors ji nelaiko būtina tuoktis: pasak jos, tėvai išgyveno 
dvidešimt devynerius metus nesusituokę ir be jokių popierių 
užaugino tris vaikus. 

Kelionė užtruko, nes motorlaivis stabčiojo tai vienur, tai 


kitur, o kai atvykome pas dvasiškąjį tėvą Lijoną, buvo jau ke- 

tvirta valanda. Pedrasa mus išlaipino ir nuplaukė toliau įpras- 
tu keliu, pažadėjęs grįžti po pusantros valandos ir parvežti 
namo. Sergėdami čerpėmis dengtą kunigo namelį, toje pa- 
čioje vietoje vis dar stovėjo gaidys vaivorykštės spalvų plunks- 
nomis ir riebi avis. Žiemovidžio šviesoje vietovė man atrodė 
kitokia, net plastikinės gėlės kapinėse buvo lyg išblukusios. 
Jis laukė mūsų su arbata, pyragaičiais, šviežia duona, sūriu 
ir kumpiu, mus aptarnavo kaimynė, kuri juo rūpinasi kaip 
mažu vaiku. „Apsisiauskit ponču ir išgerkit aspirino, kuni- 
gėli, įsidėkit į galvą, kad aš nenusiteikusi slaugyt sergančių 
senukų“, — nekreipdama dėmesio į jo atsikalbinėjimus, įsaki- 
nėjo, kaip čiliečiams įprasta, vartodama mažybinius daikta- 
vardžius. Kunigas palaukė, kol ji išeis, ir pasiūlė mums vai- 
šintis pyragaičiais, antraip jam vienam teksią juos suvalgyti, 
o jo amžiaus žmogui saldumynai stovintys skrandyje kaip 
akmenys. 

Ketinome grįžti prieš temstant ir, kadangi neturėjome lai- 
ko, iškart pasukome kalbą rūpimu klausimu. 

— Ko neklausi paties Manuelio, gringute? — siurbčiodamas 
arbatą, atsiliepė dvasininkas. 

— Klausiau, dvasiškasis tėve, bet jis vis išsisukinėja. 

— Tuomet nevalia kištis į jo gyvenimą, dukrele. 

— Atsiprašau, dvasiškasis tėve, bet aš atvažiavau jūsų truk- 
dyti ne iš tuščio smalsumo. Manuelis serga dvasiškai, ir aš no- 
riu jam padėti. 

— Serga dvasiškai... Ką apie tai gali išmanyti, gringute? — 
paklausė jis, pašaipiai šypsodamas. 

— Užtektinai, nes į Čiloję atvykau sirgdama dvasiškai, ir 
Manuelis mane priglaudė, padėjo man gydytis. Juk turėčiau 


atsilyginti už tą paslaugą, ar ne? 

Dvasininkas mums papasakojo apie karinį perversmą, apie 
negailestingas represijas ir apie savo darbą Solidarumo vikaria- 
te, gana greit pasibaigusį, nes ir jis buvo suimtas. 

— Man pasisekė labiau nei kitiems, gringute, nes pats kar- 
dinolas mane išlaisvino greičiau nei per dvi dienas, bet tremties 
neišvengiau. 

— Kas atsitiko suimtiesiems? 

— Nelygu, kam įkliūdavai į nagus: politinei policijai, vals- 
tybės saugumui ar žvalgybai, karabinieriams ar ginkluotųjų 
pajėgų saugumo tarnybai. Manuelis pirmiausia atsidūrė nacio- 
naliniame stadione, o paskiau — Grimaldžių viloje. 

— Kodėl Manuelis nenori apie tai kalbėti? 

— Gal nebeprisimena, gringute. Kartais atmintis užblokuo- 
ja pernelyg skaudžias traumas, apgindama žmogų nuo išprotė- 
jimo ar depresijos. Na, aš tau papasakosiu vieną atvejį, nutikusį 
man dirbant vikariate. 1974 metais man teko kalbėtis su dva- 
siškai ir fiziškai palaužtu žmogumi, ką tik išleistu iš koncen- 
tracijos stovyklos. Tą pokalbį įrašiau, kaip buvo įprasta. Mums 
pavyko išvežti jį iš šalies, ir susitikau jį tik praėjus ilgam laikui. 
Po penkiolikos metų nuvykęs į Briuselį, susiradau jį, nes Ži- 
nojau, kad gyvena tame mieste, ir norėjau pasikalbėti — tuo 
metu rašiau straipsnį jėzuitų žurnalui „Žinia“. Jis manęs nepri- 
siminė, bet sutiko pasikalbėti. Antrasis įrašas neturėjo nieko 
bendra su pirmuoju. 

— Kaip tai? — paklausiau. 

— Žmogus prisiminė, kad buvo suimtas, ir daugiau nieko. 
Atmintis ištrynė vietas, datas, smulkmenas. 

— Turbūt davėte jam išklausyti pirmąjį įrašą? 

— Ne, tai būtų buvę pernelyg žiauru. Pirmajame įraše jis 


man pasakojo apie patirtus kankinimus ir vyriško orumo pa- 

žeminimą. Vyriškis visa tai pamiršo, kad galėtų jaustis žmogu- 
mi. Turbūt ir Manuelis padarė tą patį. 

— Tokiu atveju visa tai, ką Manuelis nuslopino, naktimis 
reiškiasi košmarais, — įsiterpė Liliana Trevinjo, kuri labai įdė- 
miai mūsų klausėsi. 

— Aš turiu sužinoti, kas atsitiko, dvasiškasis tėve, būkite 
geras, padėkite man, — paprašiau dvasininką. 

— Turėtum nuvykti į Santjagą, gringute, ir panaršyti po 
tamsiausius užkaborius. Galiu tau padėti susisiekti su žmonė- 
mis, kurie tau pagelbėtų... 

— Nuvažiuosiu, kai tik galėsiu. Labai ačiū. 

— Skambink man, kada panorėsi, dukrele. Dabar turiu 
mobilųjį telefoną, bet neturiu elektroninio pašto, nesugebėjau 
permanyti kompiuterio paslapčių. Labai atsilikau šiuolaikinio 
bendravimo priemonių srityje. 

— Jūs bendraujate su dangumi, dvasiškasis tėve, jums nerei- 
kia kompiuterio, - įsiterpė Liliana Trevinjo. 


— Ir danguje jau naudojamas feisbukas, dukrele! 


Išvykus Danielui, mano kantrybė vis labiau seko. Praslinko 
trys be galo prailgę mėnesiai, ir mane graužia nerimas. Mano 
seneliai visada išsiskirdavo įsitikinę, jog veikiai vėl susitiksią: 
man baugu, kad mudviem su Danielu gali atsitikti priešingai. 
Pamažu pamirštu jo kvapą, rankos spustelėjimą, balsą, slegian- 
tį mane kūno svorį, ir apninka logiškos abejonės, ar jis tikrai 
mane myli, ar ketina grįžti, o gal mūsų ryšys buvo tiesiog keis- 
tuolio keliautojo užgaidas. Iolydžio vis daugiau abejonių. Jis 
man rašo, taigi galiu nusiraminti, protina mane Manuelis, kai 


išvedu jį iš kantrybės, bet jis rašo per mažai ir jo Žinutės labai 

santūrios; galiu per daug nesikuklindama pasigirti, kad ne visi 
moka raštu bendrauti kaip aš, ir nerandu nė menkiausios užuo- 
minos, kad atvažiuos į Čilę, o tai blogas ženklas. 

Man labai trūksta artimo asmens, draugės, bendraamžės, 
kuriai galėčiau išlieti širdį. Blankai nusibosta apviltos įsimy- 
lėjėlės litanijos, o Manuelio nedrįstu pernelyg kvaršinti, nes 
dabar jam vis dažniau ir vis labiau skauda galvą, jis krinta kaip 
pakirstas, nepadeda jokie skausmą malšinantys vaistai nei šalti 
kompresai, nei homeopatiniai vaistai. Kurį laiką nekreipė į tai 
dėmesio, tačiau, Blankos ir mano spiriamas, paskambino savo 
neurologui ir netrukus turėtų vykti į sostinę prakeiktos pūsle- 
lės tirti. Jis nė neįtaria, kad ketinu važiuoti drauge nuostabiojo 
tauruolio Miljalobo dėka: jis man pasiūlė apmokėti kelionę ir 
davė kišenpinigių. Tų kelių dienų Santjage man užteks savo 
dėlionei užbaigti — sudurstyti Manuelio praeities skiauteles. 
Turiu patikrinti duomenis, gautus iš knygų ir interneto. In- 
formacija prieinama, nesunku bus ją gauti, tačiau teks tarytum 
svogūną lupti, aižyti plonyčius permatomus lukštus, niekada 
neprieinant iki viduriuko. Jau susižinojau apie kankinimus ir 
žudynes, susipažinau su dokumentais paremtais jų liudijimais, 
bet man reikia apžiūrėti tas vietas, jei noriu suprasti Manuelį. 
Tikiuosi, kad man padės dvasiškojo tėvo Lijono nurodyti as- 
menys. 

Sunku apie tai kalbėti su Manueliu ir kitais; čiliečiai at- 
sargūs, bijo įžeisti ar tiesmukai pasakyti savo nuomonę, kalba 
užuominomis, įprotis saugotis giliai įsišaknijęs, o po gražia iš- 
ore slūgso pagieža, ir niekas nedrįsta įleisti šviežio oro: atrodo, 
lyg visi dustų iš gėdos, ir nukentėjusieji, ir laimėjusieji, ir pabė- 
gėliai, ir susitaikėliai, ir artimųjų netekusieji, ir pro pirštus žiū- 


rėjusieji. Kodėl Ninė niekada man apie tai neužsiminė? Augin- 

dama mane kalbėjo ispaniškai, nors jai atsakydavau angliškai, 
vežiodavo mane Berklyje į „Čiliečių ramovę“, kur rinkdavosi 
lotynų amerikiečiai klausytis muzikos, žiūrėti teatro spekta- 
klių ir kino filmų, liepdavo atmintinai mokytis Pablo Nerudos 
eilėraščius, kurių beveik nesuprasdavau. Jos dėka pažinau Čilę, 
dar nespėjusi kojos į šalį įkelti; ji pasakodavo apie skardingus 
kalnus snieguotomis viršūnėmis, snaudžiančius ugnikalnius, 
kurie kartais pabunda, apokaliptiškai sukrėsdami šalį, apie 
ilgą Ramiojo vandenyno pakrantę, skalaujamą pasišiaušusių 
bangų putotomis keteromis, apie dykumą šiaurėje, išdžiūvusią 
kaip mėnulis, kartais pražystančią nelyginant Monė“ paveiks- 
las, apie ūksmingas girias, skaidrius ežerus, vaisingas upes ir 
žydrus ledynus. Močiutė kalbėdavo apie Čilę įsimylėjėlės bal- 
su, bet niekada neužsimindavo nei apie Žmones, nei apie šalies 
istoriją, lyg tai būtų tuščia, negyvenama teritorija, tik vakar 
atsiradusi po telūrinio atodūsio, nekintama, sustingusi laike ir 
erdvėje. Kai susitikdavo su kitais čiliečiais, paspartėdavo kal- 
bos tempas, pasikeisdavo tartis, ir jau negebėdavau pagauti po- 
kalbio gijos. Imigrantai gyvena neatplėšdami akių nuo tolimos 
šalies, kurią paliko, tačiau močiutė niekada neketino aplankyti 
Čilės. Jos brolis gyvena Vokietijoje, su juo susisiekia retkarčiais, 
tėvai mirę, ir jai netinka mitas apie šeimos klaną. „Ten nebeli- 
ko nė vieno artimo žmogaus, ko man ten važiuoti?“ — sakydavo 
man. Teks palaukti, kol galėsiu prie keturių akių paklausti, kas 
atsitiko pirmam jos vyrui ir kodėl ji pabėgo į Kanadą. 


* Oscar-Claude Monet (Klodas Monė, 1840-1926) — prancūzų tapytojas, 


peizažistas, impresionizmo atstovas. 


PAVASARIS 


Rugsėjis, spalis, lapkritis ir 
tragiškasis gruodis 


aloje linksma, nes suvažiavo vaikų tėvai švęsti Tėvynės 

dienos ir prasidėjo pavasaris; žiemos lietus, iš pradžių atro- 
dęs poetiškas, galiausiai pasidarė nebepakenčiamas. Dvidešimt 
penktąją švęsiu gimtadienį: esu gimusi po Svarstyklių ženklu, 
man sueis dvidešimt ir pagaliau baigsis paauglystė. Viešpatie, 
koks palengvėjimas! Paprastai savaitgalį parvažiuoja vienas ki- 
tas jaunuolis lankyti artimųjų, bet šį rugsėjį jie tiesiog plūste 
užplūdo, atplaukė pilni motorlaiviai. Atvežė dovanų vaikams, 
didumai tėvų nemačiusiems jau keli mėnesiai, ir pinigų sene- 
liams — drabužiams ir namų apyvokos padargams pirkti, per 
žiemos darganas prakiurusiems stogams taisyti. Tarp atvyku- 
siųjų buvo ir Lusija Korales, Chuanito motina, maloni moteris, 
daili ir per jauna, kad turėtų vienuolikos metų sūnų. Papasa- 
kojo mums, kad Asusena gavo darbą - dirba kambarine viena- 
me Keljono viešbutėlyje, neketina toliau mokytis ir nė nemano 
grįžti į mūsų salą piktų liežuvių klausytis. „Išžaginimo atveju 
visada kalta lieka auka, - pareiškė man Blanka, patvirtindama 
tai, ką teko girdėti „Vėlių užeigoje“. 

Chuanitas nedrąsiai ir nepatikliai žiūri į motiną, kurią pa- 


žįsta tik iš nuotraukų, nes ši paliko jį Eduvichisei, kai jis buvo 

dviejų ar trijų mėnesių, ir niekada jo nelankė, kol buvo gyvas 
Karmelas Koralesas, nors dažnai skambindavo telefonu ir siųs- 
davo pinigų jam išlaikyti. Berniukas dažnai man pasakodavo 
apie ją, savotiškai didžiuodamasis, nes ji siųsdavo gerų dovanų, 
ir podraug pykdamas už tai, kad paliko jį seneliams. Pristatė ją 
man visas išraudęs, nudūręs akis į žemę: „Čia Lusija, močiutės 
duktė“, — tarė. Vėliau jam papasakojau, kad mano mama išva- 
žiavo, kai buvau visiškai maža, ir mane taip pat augino sene- 
liai, bet man labiau pasisekė, turėjau laimingą vaikystę ir nieku 
gyvu jos nenorėčiau keisti. Jis ilgai žiūrėjo į mane didelėmis 
juodomis akimis, ir tuomet prisiminiau prieš kelis mėnesius, 
kai Karmelas Koralesas dar turėjo jėgų, ant vaiko kojų mačiusi 
diržo žymes. Apkabinau jį nuliūdusi, nes niekuo negaliu padė- 
ti, tas Žymes jis nešiosis Visą gyvenimą. 

Rugsėjis - Čilės mėnuo. Visoje šalyje nuo šiaurės iki pie- 
tų plaikstosi vėliavos ir net atokiausiose vietovėse dygsta „la- 
pinės“ — keturi stulpai su eukalipto šakų stogu, kur žmonės 
užeina išgerti ir pasikratyti pagal amerikietišką ritmą, sušokti 
cueca, tautinio šokio, kai vyrai mėgdžioja gaidį, rėžiantį sparną 
apie vištą. Čia irgi statome lapines, jose prikraunama kalnai 
pyragų su įdaru ir liejasi upės vyno, alaus ir naminukės; vyrai 
galų gale užknarkia išsikėtoję ant Žemės, o vakarop karabi- 
nieriai ir moterys sumeta juos į sunkvežimuką ir išvežioja po 
namus. Rugsėjo aštuonioliktąją ir devynioliktąją nė vienas gir- 
tuoklis nepakliūva į areštinę, žinoma, jeigu neišsitraukia peilio. 

Njankupelio užeigoje per televiziją mačiau Santjage vyks- 
tančius karinius paradus ir karius sveikinančią prezidentę Mi- 
šelę Bačelet, džiūgaujant minioms, kurios ją dievina kaip moti- 
ną: nė vienas Čilės prezidentas nenusipelnė tokios meilės. Prieš 


ketverius metus, artėjant rinkimams, niekas nelaikė jos rimta 

varžove, nes buvo manoma, kad čiliečiai nerinks moters, juo 
labiau socialistės, vienišos motinos ir agnostikės, bet ji laimėjo 
rinkimus ir, pasak Manuelio, pelnė maurų bei krikščionių pa- 
garbą, nors Čilėje nesu mačiusi nė vieno mauro. 

Dienos buvo šiltos, dangus žydras, žiema pasitraukė, iš- 
sigandusi patriotinės euforijos. Prasidėjus pavasariui, netoli 
grotos pasirodė vienas kitas jūrų liūtas, manding, netrukus vėl 
grįš į įprastas vietas, ir galėsiu iš naujo užmegzti draugystę 
su Pinkoja, jeigu ji mane dar prisimena. Beveik kasdien ko- 
piu į kalvą prie grotos, nes ten paprastai susitinku Tėvuką. 
Geriausias įrodymas, kad jis ten ateina, — Fakinas sunerimsta, 
o kartais dingsta paspraudęs uodegą. Tėvukas — tik miglotas 
siluetas, angliško tabako kvapas ore arba įspūdis, kad jis mane 
apkabina. "Tuomet užsimerkiu, apmirštu tvirtame glėbyje, 
glausdamasi prie plačios, saugios krūtinės, šeicho pilvo. Kartą 
paklausiau, kur buvo pernai, kai labiausiai reikėjo jo pagalbos, 
ir ilgai laukti neteko, nes širdies gilumoje žinojau: jis visada su 
manimi. Kai mano gyvenime viešpatavo kvaišalai ir alkoho- 
lis, niekas negalėjo prie manęs prisiartinti, buvau kaip austrė 
kriauklėje, bet, kai puldavau į neviltį, senelis imdavo mane ant 
rankų. Niekada neišleido manęs iš akių ir išgelbėjo mane, kai, 
apsinuodijus padirbtu heroinu, viešajame tualete man grėsė 
mirtis. Dabar, kai galva blaivi, visada jaučiu jį šalimais. Pri- 
reikus pasirinkti arba akimirkos malonumą gurkštelėti alko- 
holio, arba nepamirštamą malonumą su seneliu pasivaikščioti 
po kalvą, be abejo, pasirinkčiau pastarąjį. Tėvukas pagaliau 
atrado savąją žvaigždę. Ši nuošali sala, neregima liepsnojan- 
čiame pasaulyje, žalia, amžinai žalia, — tai jo prarastoji pla- 
neta: užuot tiek ieškojęs savo planetos danguje, verčiau būtų 


pažvelgęs į pietus. 

Žmonės nusimetė švarkus ir išėjo pasikaitinti saulutėje, bet aš 
tebemūviu gelsvai žalią vilnonę kepuraitę, nes pralaimėjome 
mokyklų futbolo varžybas. Mano nelaimingieji „kaleučiai“, 
nukorę galvas, prisiėmė visišką atsakomybę už nukirptus mano 
plaukus. Kastre vykstančias varžybas stebėjo pusė mūsų salos 
gyventojų, atplaukusių paremti „Kaleučės“, taip pat ir donja Lu- 
sinda, kurią atvežėme Manuelio motorlaiviu pririštą prie kėdės 
ir apmuturiuotą šalikais. Donas Lionelis Šnakė, kaip niekad 
įraudęs ir griausmingas, visa gerkle rėmė mūsiškius. Buvome 
jau belaimį, būtume pasitenkinę lygiosiomis, bet likimas kirto 
smūgį — paskutinę akimirką, kai iki varžybų pabaigos liko tris- 
dešimt sekundžių, priešininkai mums įmušė įvartį. Pergalin- 
gai klykiant mūsų sirgaliams ir švilpiant priešininkams, Pedras 
Pelančugajas galva atmušė kamuolį, bet, smūgio apsvaigintas, 
nespėjo atsipeikėti — pribėgęs varžovų komandos žaidėjas kuo 
ramiausiai įspyrė kamuolį į vartus. Visi taip apstulbo, kad mes 
ilgokai nepajėgėme atsikvošėti, bet paskiau pratrūko karingi 
riksmai ir prasidėjo svaidymasis alaus skardinėmis ir gazuoto 
vandens buteliais. Mudviejų su donu Lioneliu vos neištiko šir- 
dies smūgis. 

Tą4 pačią popietę atėjau pas jį į namus sumokėti skolos. „Nė 
negalvok, gringute! Mes lažinomės juokais“, —- kaip paprastai 
galantiškai pareiškė Miljalobas, bet Njankupelio užeigoje bu- 
vau girdėjusi, kad lažybos — šventas dalykas. Nudrožiau į vyrų 
kirpyklėlę, kur aptarnauja pats savininkas, prie durų šviečia 
trispalvė dienos šviesos lempa, o vidury kambario stovi didin- 
gas krėslas, ir atsisėdau į jį gana nuliūdusi, nes Danielui Gu- 


dričui nebūtų patikęs mano sumanymas. Labai profesionalus 

kirpėjas nuskuto plaukus ir zomšine skiaute nublizgino galvą, 
kad spindėtų. Dabar išryškėjo dideliausios ausys, nelyginant 
etruskų vazos ąsos, ir spalvotos dėmės ant kiaušo, sakytum 
Afrikos žemėlapis: pasak kirpėjo, kalti prasti dažai. Jis patarė 
išsitrinkti citrinų sultimis ir chloru. Kepuraitė būtina, nes dė- 
mės atrodo užkrečiamos. 

Donas Lionelis jaučiasi kaltas ir nežino, kaip man įtikti, bet 
nėra ko atsiprašinėti: lažybos yra lažybos. Paprašiau Blanką, 
kad nupirktų man dailių skrybėlaičių, nes atrodau kaip lesbie- 
tė po chemoterapijos seanso, jos žodžiais tariant, bet čilietiška 
kepuraitė labiau dera mano asmenybei. Šioje šalyje plaukai — 
moters grožio ir paties moteriškumo simbolis, jaunos moterys 
auginasi ilgus plaukus ir brangina kaip didžiausią turtą. Nėra 
ko nė sakyti, kokie užuojautos šauksmai pasigirdo rukoje, kai 
lyg ateivė skusta galva pasirodžiau tarp šviesiaplaukių gražuo- 


lių vešliomis Renesanso laikų garbanomis. 


Manuelis įsidėjo į rankinę drabužių ir rankraštį, kurį ketino 
aptarti su leidėju, ir pasikvietė mane į svetainę duoti nurodymų 
prieš kelionę į Santjagą. Aš pasirodžiau su kuprine ir bilietu 
rankoje ir pareiškiau, kad jam turėtų patikti mano draugija per 
dono Lionelio Šnakės malonę. „Kas žvėrelius prižiūrės?“ — pa- 
klausė jis silpnu balsu. Paaiškinau, kad Chuanitas Koralesas 
parsives Fakiną į savo namus ir kartą per dieną ateis pašerti 
kačių, dėl visko sutarta. Nepasakiau jam nė žodžio apie užkli- 
juotą laišką, kurį visagalis Miljalobas mane prašė nemačiomis 
įteikti neurologui: jis savotiškai atsieina giminė Šnakėms, nes 
vedęs Blankos pusseserę. Giminystės ryšiai šioje šalyje — tary- 


tum stulbinantis Tėvuko galaktikų tinklas. Manuelis nesusi- 

vokė, nė ką sakyti, ir galiausiai sutiko, kad važiuočiau kartu. 
Nuvykome į Puerto Montą, o iš ten nuskridome į Santjagą. 
Kelionė, kurioje užgaišau dvylika valandų, vykdama į Čiloję, 
lėktuvu truko vos vieną valandą. 

— Kas tau, Manueli? — paklausiau, kai jau leidomės San- 
tjage. 

— Nieko. 

— Kaip tai „nieko“? Nuo to laiko, kai išėjome iš namų, nė 
žodžio man neištarei. Ar blogai jautiesi? 

— Ne. 

— Vadinasi, pyksti. 

— Labai klastingai pasielgei, kai, iš anksto nepasitarusi, su- 
manei važiuoti su manimi. 

— "Tai va, tamsta, nesitariau su tavimi, nes būtum man už- 
draudęs. Geriau atsiprašyti nei prašyti leidimo. Ar atleidi? 

Jis nepasakė nė žodžio, bet netrukus atrodė geresnės nuo- 
taikos. Nuėjome į viešbutuką, užsisakėme atskirai du kamba- 
rius, nes jis nenorėjo miegoti drauge, nors žino, kaip man sun- 
ku miegoti vienai, o paskiau pakvietė pavalgyti picos ir nueiti 
į kino teatrą pažiūrėti „Įsikūnijimo“ — jis dar nepasiekė mūsų 
salos, o aš alpau jį pamatyti. Manuelis, savaime suprantama, 
mielai būtų pažiūrėjęs kokį nors slogų filmą apie pelenais pa- 
dengtą poapokaliptinį pasaulį, kur siautėja gaujos žmogėdrų, 
bet mudu sutarėme mesdami monetą: iškrito skaičius, ir aš 
kaip visada laimėjau. Labai paprasta gudrybė: skaičius — aš 
laimėjau, herbas — tu prakišai. Valgėme kukurūzų spragėsius, 
picą ir ledus, tikra puota man, nes jau keli mėnesiai, kai valgau 
šviežią ir maistingą maistą ir pasigendu šiek tiek cholesterolio. 

Daktaras Artūras Puga pirmadieniais dirba vargšų ligoni- 


nėje, kur priėmė ir Manuelį, o popiet privačiame savo kabi- 

nete Vokiečių klinikoje, vidury turtuolių kvartalo. Jei būčiau 
neturėjusi paslaptingojo Miljalobo laiško, kurį jam perdaviau 
per sekretorę slapčia nuo Manuelio, gal nebūtų manęs įsilei- 
dęs į kabinetą. Laiškas man atidarė duris. Ligoninė priminė 
kino filmą apie Antrąjį pasaulinį karą: senoviška ir didelė, 
netvarkinga, atvirais vandentiekio vamzdžiais, surūdijusiomis 
kriauklėmis, sutrūkinėjusiomis plytelėmis, apsilaupusiomis 
sienomis, bet švari ir dėmesinga ligoniams, turint galvoje jų 
skaičių. Beveik dvi valandas teko laukti salėje ant keliomis ei- 
lėmis išrikiuotų geležinių kėdžių, kol išgirdome šaukiant mūsų 
numerį. Daktaras Puga, nervų ligų skyriaus vedėjas, maloniai 
mus pasitiko kukliame savo kabinete, ant stalo pasidėjęs Ma- 
nuelio ligos istoriją ir rentgenogramas. „Kas atsieinate ligoniui, 
panele?“ — paklausė jis. „Dukraitė“, - atsakiau tvirtu balsu, ne- 
kreipdama dėmesio į nustebusį; Manuelio žvilgsnį. 

Manuelis buvo prieš dvejus metus įrašytas į operacijų $ą- 
rašą, ir nežinia, po kiek metų galėjo sulaukti savo eilės, juo 
labiau kad nebuvo jokios skubos. Atseit, jeigu su pūslele sme- 
genyse išgyveno daugiau nei septyniasdešimt metų, tikėtina, 
kad išgyvens ir ilgiau. Operacija pavojinga ir, atsižvelgiant į 
aneurizmos požymius, atidėliotina, tikintis, kad ligonis mirs 
nuo ko nors kito, bet, padažnėjus galvos skausmų ir alpimo 
priepuoliams, atrodo, kad ilgiau atidėlioti nevalia. 

Taikant tradicinį metodą, pašalinama dalis kaukolės kaulo, 
atveriamos smegenys, metaline kabute suspaudžiant aneuriz- 
mos kaklą ji pašalinama iš kraujotakos, ir žaizda užsiuvama; 
reabilitacija užtrunka daugmaž metus, kartais pasitaiko rimtų 
pasekmių. Apskritai įspūdis ne koks. Šiaip ar taip, Vokiečių 
klinikoje įmanoma ir kita išeitis: per kirkšnies arteriją į krau- 


jagysles įvedamas kateteris, per jį specialia viela į aneurizmos 

spindį įstumiama minkštos platinos spiralė, kuri ten susiveja 
lyg senės garbanėlė. Pavojaus kur kas mažiau, ligonis klini- 
koje išbūna trisdešimt šešias valandas ir per mėnesį visiškai 
atsigauna. 

— Gražu, paprasta ir ne pagal mano kišenę, daktare, — tarė 
Manuelis. 

— Nesirūpinkite, pone Arijasai, nėra padėties be išeities. 
Galiu atlikti operaciją už dyką. Jungtinėse Valstijose išmokau 
visiškai naujo metodo, ten labai įprasto, ir noriu išmokyti kitą 
chirurgą, kad galėtume dirbti drauge. Jūsų operacija bus kaip 
pamoka, - paaiškino Puga. 

— Kitaip sakant, koks nors visų galų meistras Manueliui 
ims viela krapštyti smegenis, - įsiterpiau pasibaisėjusi. 

Prapliupęs juoktis, gydytojas pamerkė man kaip sąmoks- 
lininkas, tuomet prisiminiau laišką ir supratau, jog Miljalobas 
slapčia susitarė su juo apmokėti operaciją, kad Manuelis suži- 
notų apie tai nebent tada, kai būtų jau per vėlu ką nors daryti. 
Pritariu Blankai, kad nėra jokio skirtumo, ar būsi skolingas už 
vieną paslaugą, ar už dvi. Žodžiu, Manuelis buvo paguldytas 
į Vokiečių kliniką, ir, atlikus tyrimus, rytojaus dieną dakta- 
ras Puga su tariamu savo mokiniu, pasak jo, sėkmingai pada- 
rė operaciją, nors negalėjo garantuoti, kad pūslelė pašalinta iš 
kraujotakos. 

Patikėjusi mokyklą pavaduotojai, Blanka Šnakė iškart iš- 
skrido į Santjagą, kai tik jai papasakojau apie operaciją. Išti- 
są dieną slaugė Manuelį kaip motina, o aš tuo tarpu tikrinau 
duomenis. Vakare ji išėjo pas seserį, o aš, likusi Vokiečių kli- 
nikoje su Manueliu, išmiegojau ant sofos, kur kas patogesnės 
nei mano lova Čilojėje. Maistas kavinėje irgi buvo kaip penkių 


žvaigždučių viešbutyje. Pirmąsyk per kelis mėnesius galėjau iš- 

simaudyti dušinėje, užsidariusi duris, tačiau dabar, kai ką suži- 
nojusi apie Manuelį, niekada negalėsiu reikalauti, kad jis įdėtų 


duris savo namuose. 


Santjage šeši milijonai gyventojų, o jis tebeauga, į dangų karšt- 
ligiškai kylant daugiaaukščiams pastatams. Apsuptas kalvų ir 
aukštų kalnų su amžino sniego viršūnėmis, miestas švarus, 
klestintis, grynas, su daugybe kruopščiai prižiūrimų parkų. 
Eismas toli gražu ne saugus, nes čiliečiai, iš pažiūros tokie 
mandagūs, savo apmaudą išlieja prie vairo. Tarp automobilių 
maišosi prekeiviai, siūlantys vaisių, televizijos antenų, mėtinių 
pastilių, ir prie kiekvieno šviesoforo stypso akrobatai, už men- 
ką išmaldą atliekantys pavojingus cirko numerius. Mums pa- 
sitaikė geros dienos, nors kartais oras būna toks užterštas, jog 
nematyti, kokios spalvos dangus. 

Savaitei praslinkus po operacijos, su Manueliu grįžome į 
Čiloję, kur mūsų laukė keturkojai draugai. Fakinas barkšančiais 
šonkauliais pasitiko mus graudžia choreografija, nes, pasak su- 
trikusio Chuanito, mums išvažiavus nieko neėdė. Išvažiavo- 
me anksčiau, nei išleido daktaras Puga, nes Manuelis neno- 
rėjo ištisą mėnesį taisytis sveikatos Santjage, Blankos sesers 
namuose, kur, pasak jo, mes jiems trukdome. Blanka paprašė 
mane, kad, girdint tai šeimai, kuri laikosi kraštutinių dešiniųjų 
pažiūrų, nieku gyvu nekalbėčiau apie tai, ką sužinojome apie 
Manuelio praeitį, nes gali liūdnai baigtis. Jie maloniai priėmė 
mus, ir visi, net suaugusios dukterys, siūlėsi rūpintis Manueliu, 
vežioti jį į kliniką atlikti tyrimų. 

Įsitaisiusi su Blanka viename kambaryje, pamačiau, kaip 


gyvena turtuoliai, atsitvėrę tvoromis savo bendruomenėse, su 

savo tarnais, sodininkais, baseinu, veisliniais šunimis ir trimis 
automobiliais. Pusryčius atnešdavo į lovą, paruošdavo vonią 
su aromatinėmis druskomis ir net išlygindavo man džinsus. 
Niekada nebuvau mačiusi nieko panašaus, ir man patiko; la- 
bai greitai pripratau prie prabangos. „Jie ne tokie jau turtin- 
gi, Maja, neturi lėktuvo“, - šaipėsi Manuelis, kai pasidalijau 
įspūdžiais. „Tavo mąstymas kaip skurdžiaus, tai visų kairiųjų 
bėda“, - atkirtau, prisiminusi Ninę ir Maiką O'Kelį, skurdžius 
iš pašaukimo. Aš ne tokia kaip jie, lygybė ir socializmas, mano 
akimis žiūrint, niekuo neypatingi. 

Santjage mane slėgė tarša, gausybė automobilių, žmonių 
susvetimėjimas. Čilojėje iškart numanu, kad žmogus, nesisvei- 
kinantis gatvėje, — atvykėlis, Santjage, sveikindamasis gatvėje, 
sukeli įtarimą. Įlipusi į liftą Vokiečių klinikoje, pasisveikinau 
kaip paskutinė kvailė, ir žmonės įbedė akis į sieną, kad ne- 
reikėtų atsakyti. Santjagas man nepatiko, skaičiavau valandas, 
kada galėsiu grįžti į mūsų salą, kur gyvenimas teka kaip rami 
upė, grynas oras, tyla ir užtektinai laiko apmąstymams. 

Manuelio reabilitacija užtruks, jam tebeskauda galvą ir sil- 
pna. Tenka laikytis griežtų daktaro Pugos nurodymų, kas die- 
ną išgerti šešias tabletes, ilsėtis iki gruodžio mėnesio, tuomet 
turės vėl vykti į Santjagą pakartotinio skenavimo, tausoti jėgas 
senatvei ir kliautis likimu arba Dievu, nelygu tikėjimas, nes 
platininė viela nelabai patikima. Man regis, nieko neprarastu- 
me, jei dėl visa ko kreiptumės į raganą... 

Mudvi su Blanka nutarėme palaukti ir, progai pasitaikius, 
apie tai pasikalbėti su Manueliu, bet primygtinai nieko nepirš- 
ti. Šiuo tarpu rūpinamės juo kaip įmanydamos. Jis buvo pri- 
pratęs prie Blankos ir jo namuose gyvenančios gringės valdin- 


gumo, todėl sunerimo dėl mūsų malonaus elgesio, mano, kad 

slepiame nuo jo tiesą, kad jam gresia kur kas didesnis pavojus, 
nei sakė daktaras Puga. „Jeigu ketinate slaugyti mane kaip ne- 


1galųjį, verčiau palikite ramybėje“, — niurzgia jis. 


Žiūrėdama į žemėlapį ir dvasiškojo tėvo Lijono duotą įvairių 
asmenų sąrašą ir adresus, palengva atkuriu Manuelio gyveni- 
mą svarbiausiais metais nuo karinio perversmo dienos iki išvy- 
kimo į tremtį. 1973 metais jam buvo trisdešimt šešeri, jis buvo 
vienas jauniausių Socialinių mokslų fakulteto dėstytojų, ir, 
sprendžiant iš visa ko, jo vedybinis gyvenimas ėjo kreiva vėže. 
Jis nebuvo komunistas, kaip mano Miljalobas, nepriklausė jo- 
kiai politinei partijai, bet pritarė Salvadoro Aljendės valdymui 
ir dalyvavo daugiatūkstantiniuose to meto mitinguose, kurių 
vieni rėmė vyriausybę, kiti smerkė. 1973 metų rugsėjo vienuo- 
liktąją įvykus kariniam valstybės perversmui, šalis suskilo į 
dvi nesutaikomas stovyklas, niekas negalėjo likti neutralus. Po 
dviejų dienų atšaukus komendanto valandą, paskelbtą dviem 
paroms, Manuelis grįžo į darbą. Atėjo į universitetą, užimtą 
iki dantų ginkluotų, žygio uniforma vilkinčių kareivių išterlio- 
tais veidais, kad niekas jų nepažintų, pamatė kulkų išvarpytas 
sienas, kruvinus laiptus ir sužinojo, kad suimti visi studentai ir 
dėstytojai, tuo metu buvę pastate. 

Toks smurtas Manueliui pasirodė neįsivaizduojamas Čilėje, 
garsėjančioje savo demokratija ir institucijomis, ir jis, nejverti- 
nęs padėties rimtumo, nuėjo į artimiausią policijos komisariatą 
pasiteirauti apie savo kolegas. Pro duris nebeišėjo. Užrištomis 
akimis buvo nugabentas į nacionalinį stadioną, paverstą kon- 
centracijos stovykla. Ten kamavosi tūkstančiai žmonių, suimtų 


per pastarąsias dvi dienas, alkani ir sumušti, jie miegojo ant 

cementinių grindų, o dieną sėdėjo tribūnose, tyliai melsdami 
Dievą, kad nepatektų tarp tų nelaimingųjų, vedamų kvosti į 
medicinos punktą. Buvo girdėti, kaip klykia kankinamieji ir 
naktį drioksi baudėjų šūviai. Suimtiesiems buvo uždrausta su 
bent kuo bendrauti, net su artimaisiais, nors tie galėjo atnešti 
drabužių ir valgio, tikėdamiesi, kad sargybiniai juos perduos 
adresatams. Manuelio žmona, kariškių labiausiai persekiojamo 
Revoliucinės kairės judėjimo narė, išsyk pabėgo į Argentiną, 
o iš ten — į Europą: grįžo pas vyrą tik po trejų metų, kai jiedu 
gavo prieglobstį Australijoje. 

Po stadiono tribūnas vaikščiojo dviejų kareivių lydimas 
kaukėtas žmogus, nešvarios sąžinės slegiamas. Rodė į tariamus 
socialistų ar komunistų veikėjus, kurie tuojau pat buvo vedami 
Į pastato gilumą, kankinami arba sušaudomi. Per klaidą ar iš 
baimės kaukėtasis nevidonas parodė į Manuelį Arijasą. 

Diena po dienos, žingsnis po žingsnio perėjau visus kan- 
čių kelius, apčiuopdama negyjančius randus, kuriuos dikta- 
tūra paliko Čilėje ir Manuelio sieloje. Dabar žinau, kas slypi 
po šios šalies išore. Sėdėdama parke prie Mapočo upės, kuria 
prieš trisdešimt penkerius metus plaukė nukankintųjų lavonai, 
perskaičiau komisijos, tyrusios to meto nusikaltimus, ataskaitą, 
išsamią kančių ir žiaurybių istoriją. Vienas dvasininkas, dva- 
siškojo tėvo Lijono draugas, man padėjo patekti į Solidarumo 
vikariato archyvus, kuriuos kaupė ši Katalikų bažnyčios įstai- 
ga, iš pačios katedros mesdama iššūkį diktatūrai ir gelbėdama 
represijų aukas bei sudarydama dingusiųjų be Žinios sąrašus. 
Peržiūrėjau šimtus suimtų ir be pėdsako pražuvusių Žmonių 
nuotraukų ir savo vaikų, vyrų, o kartais ir vaikaičių tebeieš- 


kančių moterų skundų. 

1974 metų vasarą ir rudenį Manuelis praleido nacionaliniame 
stadione ir kitose sulaikymo vietose, kur buvo tardomas tiek 
daug kartų, kad niekas to tiksliai neprisiminė. Kvotų protoko- 
lai nieko nedomino ir galiausiai atsidūrusius kruvinuose archy- 
vuose juos dorodavo žiurkės. Kaip ir diduma kitų suimtųjų, jis 
nesuprato, ko siekia budeliai, ir galiausiai suvokė, jog tai neturi 
reikšmės, nes jie patys nežino, ko nori. Tai buvo ne tardymai, 
o represijos, kurių tikslas — įtvirtinti neteisėtą režimą ir nu- 
slopinti šalyje netgi pasipriešinimo užuomazgas. Kariuomenė 
siautėjo prasimesdama dingstimi, kad ieško ginklų, Aljendės 
vyriausybės tariamai išdalytų žmonėms, tačiau po mėnesio ne- 
rasta jokių ginklų ir niekas nebetikėjo, jog esama tų menamų 
arsenalų. Baimė paralyžiavo Žmones, ir tai buvo pati veiks- 
mingiausia priemonė geležinei kareivinių drausmei įvesti. Taip 
buvo vykdomas planas iš pagrindų pakeisti šalį. 

1974 metų žiemą Manuelis praleido netoli Santjago esan- 
čiame dvare, priklausančiame įtakingai italų kilmės Grimal- 
džių giminei — jų duktė buvo suimta tam tyčia, kad vėliau 
būtų paleista į laisvę mainais į valdą. Dvaras atiteko Valsty- 
bės saugumo valdybai, liūdnai pagarsėjusiai DINA, kurios 
emblema buvo sugniaužtas kumštis, atsakingai už daugybę 
nusikaltimų tiek šalyje, tiek už jos ribų, kaip antai: Buenos 
Airėse buvo nužudytas nuverstas ginkluotųjų pajėgų vyriau- 
siasis vadas, o vidury Vašingtono, už kelių kvartalų nuo Bal- 
tųjų rūmų — vienas Salvadoro Aljendės vyriausybės ministras. 
Grimaldžių vila tapo baisiausiu tardymo centru, kuriame buvo 
kalinami keturi tūkstančiai penki šimtai suimtųjų, daugel jų 


iš ten neišėjo gyvi. 

Būdama Santjage, į savaitės pabaigą atlikau savo parei- 
gą — aplankiau Grimaldžių vilą, kur dabar, pagerbiant žuvu- 
siųjų atminimą, užveistas tylus parkas. Vis dėlto viena važiuoti 
ten nedrįsau. Pasak močiutės, kiekviena vieta esti paženklinta 
žmonių potyrių, man pritrūko drąsos vienų vienai be draugo 
šalia akis į akį susidurti su blogiu ir skausmu, pasmerktu am- 
žinai tvyroti toje vietoje. Paprašiau mane palydėti Blanką Šna- 
kę — jai vienintelei, išskyrus Lilianą ir dvasiškąjį tėvą Lijoną, 
buvau papasakojusi apie savo tyrimą. Blanka pabandė mane 
atkalbėti, „kuriems galams kapstyti tai, kas įvyko senių seniau- 
siai“, tačiau turbūt širdis jai pakuždėjo, kad ten slypi Manue- 
lio Arijaso gyvenimo mįslė, ir meilė nugalėjo nenorą pamatyti 
tai, ko ji kratėsi. „Gerai, gringute, važiuojam, kol neapsigalvo- 
jau“, — tarė ji. 

Grimaldžių vila, dabar vadinama Taikos parku, — tai Ža- 
liuojantis hektaras snaudžiančių medžių. Buvusių pastatų, 
kuriuose būta Manuelio, beveik nebelikę — diktatūra nugrio- 
vė, bandydama nuslėpti nedovanotinų nusikaltimų pėdsakus. 
Vis dėlto traktoriai nesugebėjo sunaikinti atpildo meldžiančių 
šmėklų nei nuslopinti priešmirtinių aimanų, vis dar aidinčių 
ore. Vaikščiojome tarp paveikslų, paminklų, didelių drobių 
su Žuvusiųjų ir dingusiųjų veidais. Gidas aiškino mums, kaip 
buvo elgiamasi su kaliniais, kokie kankinimai buvo dažniausi, 
rodė bendrais bruožais apmestus piešinius: žmones, pakartus 
už rankų, galva panardintus į statines su vandeniu, geležines 
lovas, prijungtas prie elektros tinklo, šunų žaginamas moteris, 
šluotkočiu sodomizuojamus vyrus. Ant akmeninės sienos tarp 
dviejų šimtų šešiasdešimt šešių pavardžių radau ir Felipės Vi- 
dalio vardą ir tuomet sugebėjau pritinkinti paskutinius dėlio- 


nės sklypelius. Kraupioje Grimaldžių viloje susipažino profe- 

sorius Manuelis Arijasas ir žurnalistas Felipė Vidalis, ten kartu 


kamavosi, ir vienam pavyko ištrūkti gyvam. 


Mudvi su Blanka nutarėme pakalbinti Manuelį apie jo praei- 
tį, apgailestaudamos, kad mums negali padėti Danielas, nes 
tokiais atvejais labai pravartu, kai dalyvauja psichiatras profe- 
sionalas, nors ir nepatyręs. Blankos nuomone, apie anų dienų 
potyrius su Manueliu dera šnekėti atsargiai ir jautriai, turint 
omeny jo aneurizmą, nes jie glūdi savotiškoje atminties pūs- 
lelėje, kuriai sprogus jam grėstų mirtis. Tą dieną Manuelis iš- 
plaukė į Kastrą parsivežti knygų, ir mudvi, naudodamosi pro- 
ga, paruošėme vakarienę, žinodamos, kad paprastai jis grįžta 
tik saulėlydžiu. 

Puoliau kepti duonos — visada kepu duoną, kai jaudinuosi. 
Nusiraminu minkydama tešlą, formuodama kepaliuką, lauk- 
dama, kol tešla pakils, uždengta balta marška, paskiau pa- 
šaunu ir laukiu, kol iškeps ir paruduos, kad galėčiau dar šiltą 
patiekti draugams: šventas ritualas, reikalaujantis daug kantry- 
bės. Blanka ištroškino Manuelio mėgstamiausios vištienos su 
garstyčiomis ir kiaulienos šonine, o desertui paruošė kaštonų 
su vaisių sirupu. Namuose buvo jauku, kvepėjo šviežia duona 
ir troškiniu iš molinio puodo. Pavakarys buvo gana šaltas, ra- 
mus, be vėjo, dangus pilkų debesų aptrauktas. Artėjo mėnulio 
pilnatis ir sirenų sueiga rukoje. 

Po aneurizmos operacijos Manuelio ir Blankos santykiai 
truputį pasikeitė, jų aura spindi, pasak močiutės, žėri mirgu- 
liuojančia šviesa kaip naujai apšviestųjų. Esama ir daugiau po- 
žymių, kur kas aiškesnių, kaip antai: sąmokslininkų žvilgsniai, 


būtinybė prisiliesti vienam prie kito, gebėjimas įspėti vienas 

kito mintis ir norus. Viena vertus, džiaugiuosi, jog pagaliau 
įvyko tai, ko siekiau kelis mėnesius, bet, antra vertus, neri- 
mauju dėl savo ateities. Ką darysiu, kai jie stačia galva puls į 
tą šitiek metų atidėliotos meilės akivarą? Šiuose namuose trise 
nebetilpsime, o Blankos būste bus per ankšta. Ką gi, palauksi- 
me, gal per tą laiką paaiškės mano ateitis su Danielu Gudriču. 

Manuelis grįžo, nešinas pilna rankine knygų, kurių buvo 
užsisakęs pas savo bičiulius knygynų savininkus, ir paštu į 
Kastrą močiutės atsiųstų romanų anglų kalba. 

— Ar švęsime kieno nors gimtadienį? — paklausė uosdamas 
gardžius kvapus. 

- Švenčiame draugystę. Kaip pasikeitė šie namai, atvykus 
gringutei! —- sušuko Blanka. 

— Turi omeny netvarką? 

— Turiu omeny gėles, gardžius valgius ir draugiją, Manueli. 
Nebūk toks nedėkingas. Kai išvažiuos, labai jos pasigesi. 

— Nejaugi ji ketina išvykti? 

— Ne, Manueli. Ketinu ištekėti už Danielo ir gyventi su 
tavimi ir keturiais vaikais, kurių susilauksime, — pajuokavau. 

— Tikiuosi, kad tavo mylimasis pritars tavo projektui, — to- 
kiu pat tonu atsiliepė jis. 

— Kodėl gi ne? Tai puikus projektas. 

— Mirtumėt iš nuobodžio šioje uolėtoje saloje. Čia atva- 
žiuoja Žmonės, nusivylę pasauliu. Niekas čia neatvyksta pradėti 
gyvenimo. 

— Aš atvykau čionai pasislėpti ir džiaugiuosi viskuo, ką 
pamatau, jumis ir Danielu, saugumu, gamta ir trimis šimtais 
meilės nusipelniusių čilojiečių. Net Tėvukui čia patinka, ma- 
čiau jį vaikščiojant po kalvą. 


— Pasigėrei! - sušuko Manuelis sunerimęs. 

— Negėriau nė lašelio, Manueli. Žinojau, kad manimi ne- 
patikėsi, todėl anksčiau nieko tau ir nesakiau. 

Tai buvo nepaprastas vakaras, kai viskas skatina atverti šir- 
d; — ir duona, ir vištiena, ir mėnulis, žvilgčiojantis pro debesis, 
ir išbandyta artimo meilė, ir pokalbis, prisodrintas juokingų 
istorijų ir šmaikščių pokštų. Jie papasakojo man, kaip susipaži- 
no, kokį įspūdį padarė vienas kitam. Pasak Manuelio, jaunys- 
tėje Blanka buvusi gražuolė — kaip ir dabar, - auksinio gymio 
valkirija, ilgakojė, ilgaplaukė, akinamai tviskančiais dantimis, 
spinduliuojanti lepūnėlės pasitikėjimu savimi ir linksmybe. 
„Turėjau nekęsti tokios išpaikintos, bet ji kerėjo mane nuošir- 
dumu, buvo neįmanoma jos neįsimylėti. Bet aš buvau tokios 
būklės, kad nebūčiau galėjęs ko nors pavergti, juo labiau šito- 
kios jaunos ir nepasiekiamos kaip ji.“ Pasak Blankos, Manue- 
lis tuomet sužavėjęs ją savo atskirtumu, pavojingumu: atvykęs 
iš visiškai kitokio nei jos pasaulio, kitos visuomeninės kilmės, 
politinis priešas, nors, kita vertus, jo, kaip šeimos svečio, at- 
žvilgiu ji buvo palankiai nusiteikusi. Aš jiems papasakojau apie 
savo namus Berklyje, kodėl atrodau panaši į skandinavę ir apie 
savo motiną, kurią mačiau tik vieną vienintelį kartą. Papasa- 
kojau apie kai kuriuos Las Vegase pažįstamus Žmones: švelnia- 
balsę šimto aštuoniasdešimties kilogramų storulę, užsidirban- 
čią pragyvenimą telefoniniu seksu, porelę Brendono Limano 
draugų transseksualų, susituokusių per oficialią ceremoniją — ji 
su smokingu, o jis su balta organzos suknele. Vakarieniavome 
neskubėdami, o paskiau kaip paprastai susėdę pro langą žiūrė- 
jome į naktį; jie su vyno taure, aš su puodeliu arbatos. Blanka 
sėdėjo ant sofos prikepusi prie Manuelio, o aš — ant grindų, 
ant pagalvės su Fakinu, po mūsų išvykos į Santjagą susirgusiu 
išsiskyrimo sindromu. Nenuleidžia nuo manęs akių ir nesitrau- 


kia nė per žingsnį, gyva bėda. 

— Manding, ši šventė — savotiški žabangai, — išlemeno Ma- 
nuelis. — Jau prieš kelias dienas jaučiau tai sklandant ore. Na, 
moterys, sakykit teisybę. 

— Sugadinai mums visą strategiją, Manueli, ketinome di- 
plomatiškai prieiti prie rūpimo klausimo, - tarė Blanka. 

— Ko norit? 

— Nieko, pasišnekėt, ir tiek. 

— Apie ką? 

Ir tuomet jam papasakojau, jog kelis mėnesius bandžiau 
pati viena tirti, kas atsitiko po karinio perversmo, nes pagal- 
vojau, kad jį žudo prisiminimai, glūdintys sąmonės gilumoje 
nelyginant piktybinis auglys. Atsiprašiau, kad kišausi ne į savo 
reikalus, bet taip dariau meilės skatinama: man buvo skaudu, 
kad jis kankinasi naktimis, kai jį apninka košmarai. Pasakiau, 
jog per sunkus tas akmuo, užgulęs jam pečius, slegia jį taip, 
kad jis ne gyvena, o smilksta, tarytum pratindamasis prie mir- 
ties. Taip užsisklendė savo kiaute, kad nebejaučia nei džiaugs- 
mo, nei meilės. Pridūriau, jog mudvi su Blanka pasirengusios 
padėti jam nešti tą akmenį. Manuelis manęs nepertraukė, per- 
blyškęs sunkiai kvėpavo lyg nuilsęs šuo, užsimerkęs, laikyda- 
mas Blanką už rankos. „Ar nori sužinoti, ką atskleidė gringu- 
tė, Manueli?“ —- pakuždomis paklausė Blanka, ir jis linktelėjo, 
netardamas nė žodžio. 

Prisipažinau, jog; Santjage tuo metu, kai jis taisėsi po ope- 
racijos, rausiausi vikariato archyvuose ir kalbėjausi su dvasiš- 
kojo tėvo Lijono rekomenduotais žmonėmis, dviem advokatais, 


dvasininku ir vienu iš „Retigo ataskaitos“* autorių, nustačiusių 


* Nacionalinės tiesos ir santarvės komisijos ataskaita (1991 m.) apie žmo- 
gaus teisių pažeidimus Cilėje Augusto Pinočeto karinės chuntos valdymo 
metais. 

daugiau kaip tris tūkstančius penkis šimtus žmogaus teisių pa- 
žeidimų diktatūros metais. Tarp nukentėjusiųjų buvo paminėti 
Felipė Vidalis, Ninės pirmasis vyras, ir Manuelis Arijasas. 

— Aš neliudijau tos ataskaitos autoriams, — drebančiu balsu 
įsiterpė Manuelis. 

— Apie tave papasakojo dvasiškasis tėvas Lijonas. O jam 
tu, Manueli, papasakojai, ką patyrei per keturiolika mėnesių, 
būdamas suimtas. Paleistas iš Tres Alamoso koncentracijos 
stovyklos, buvai išsiųstas čionai, į Čiloję, ir bendravai su dva- 
siškuoju tėvu. 

— Neprisimenu. 

— Kunigas prisimena, bet negali man pasakoti, — jo nuo- 
mone, negali atskleisti išpažinties paslapties, tik nurodė man 
kelią. Apie Felipę Vidalį liudijo žmona, mano močiutė Ninė, 
prieš išvykdama į tremtį. 

Papasakojau Manueliui tai, ką sužinojau tą įsimintiną sa- 
vaitę Santjage, ypač drauge su Blanka lankydamasi Grimaldžių 
viloje. Tas pavadinimas jam nesužadino jokių jausmų, menkai 
prisiminė ten buvęs, atmintyje ši sulaikymo vieta niekuo ne- 
siskyrė nuo kitų. Nuo to laiko prabėgo trisdešimt treji metai, 
ir atmintis ištrynė tą patirtį, jis prisiminė ją lyg kažką skaityta 
knygoje, lyg ne jam tai būtų nutikę, nors kūnas buvo išmar- 
gintas nudeginimo randų ir jis negalėjo pakelti rankų aukščiau 
pečių — jos buvo išnarintos. 

— Nenoriu to žinoti, — tarė jis mums. 

Blanka jam paaiškino, jog visa tai glūdi kažkur jo sieloje ir 
reikia nepaprastos drąsos ten įžengti, bet jis būsiąs ne vienas, 
mudvi lydėsime jį. Jis jau nebe bejėgis kalinys, atsidūręs bu- 
delių naguose, bet niekada netapsiąs iš tikrųjų laisvas, jeigu 


neperžvelgsiąs praeities kančių. 

— Daugiausia tu, Manueli, iškentėjai Grimaldžių viloje. Kai 
ten lankėmės, pabaigoje gidas nuvedęs parodė mums kameras. 
Ten buvo vieno metro pločio ir dviejų metrų ilgio kamerų, kur 
buvo laikomi kaliniai, sugrūsti stačiomis ištisas dienas, ištisas 
savaites, išvedami tik į išvietę arba kankinimus. 

— Taip, taip... vienoje jų buvau su Felipe Vidaliu ir kitais. 
Be lašo vandens... aklinoje dėžėje, be jokio vėdinimo, švin- 
kome aptekę prakaitu, krauju, išmatomis, — vapėjo Manuelis, 
susirietęs, paguldęs galvą ant kelių. - Dar buvo vienučių, kapų, 
šunidžių... traukuliai, troškulys... Išleiskite! 

Mudvi su Blanka bučiavome jį apsikabinusios, glaudėme 
prie krūtinės, verkėme drauge. Matėme tokią vienutę. Prisi- 
prašiau gidą, kad leistų man įlįsti. Teko ropoti keturpėsčia, su- 
sigūžus, tik tokia poza, o kai užsidarė durelės, pasijutau tam- 
soje kaip spąstuose. Negalėjau ištverti nė sekundės, pratrūkau 
klykti, kol gidas vargais negalais mane ištraukė. „Kaliniai čia 
būdavo gyvi palaidoti po kelias savaites, po kelis mėnesius. 
Tik vienas kitas išlįsdavo gyvas, bet jau pamišęs“, — aiškino 
mums gidas. 


— Dabar aišku, ką tu sapnuoji, Manueli, — tarė Blanka. 


Galų gale budeliai ištraukė Manuelį iš to kapo ir įgrūdo ten 
kitą kalinį, ir, kai nusibodo jį kankinti, išsiuntė į kitą su- 
laikymo vietą. Atlikęs tremties bausmę Čilojėje, jis išvyko į 
Australiją, kur gyveno jo žmona: daugiau nei dvejus metus 
negavusi iš jo žinios, ji laikė jį mirusiu ir susikūrė naują gy- 
venimą, kuriame dvasiškai suluošintam Manueliui nebebuvo 
vietos. Netrukus jie išsiskyrė, kaip ir diduma tremtyje atsidū- 


rusių pabėgėlių. Šiaip ar taip, Manueliui pasisekė labiau nei 

kitiems tremtiniams, nes Australija — svetinga šalis: ten gavo 
darbą pagal specialybę ir galėjo rašyti knygas, svaigindamasis 
alkoholiu ir tenkindamasis atsitiktiniais santykiais, dar giliau 
gramzdinančiais į vienatvės prarają. Su antrąja žmona, ispane 
balerina, su kuria susipažino Sidnėjuje, išgyveno mažiau nei 
metus. Negalėjo nei kuo nors pasitikėti, nei užmegzti meilės 
santykių, kamavosi, patirto smurto ir baimės priepuolių kan- 
kinamas, jausdavosi nepermaldaujamai kalinamas Grimaldžių 
vilos vienutėje arba nuogas pririštas prie geležinės lovos, bude- 
liams mėgaujantis elektros iškrovomis. 

Vieną dieną Sidnėjuje Manuelis rėžėsi automobiliu į gelž- 
betonio stulpą, — neįtikėtinas atvejis netgi žmogui, apkvaitu- 
siam nuo alkoholio, o jis toks ir buvo, kai atlėkė policija. Li- 
goninėje, kur jis trylika dienų gulėjo intensyviosios terapijos 
skyriuje ir dar vieną mėnesį — nesikeldamas iš lovos, gydytojai 
priėjo prie išvados, kad jis bandė nusižudyti. Pagelbėjo jam 
susisiekti su tarptautine organizacija, padedančia kankinimų 
aukoms. Ligoninėje jį aplankė psichiatras, turėjęs jau ne vieną 
tokį pacientą kaip jis. Jam nepavyko išgvildenti Manuelio trau- 
mų priežasties, bet jis išmokė jį valdyti nuotaikos permainas, 
smurto ir baimės priepuolius, padėjo atprasti nuo alkoholio ir 
pradėti beveik normalų gyvenimą. Manuelis tarėsi pasveikęs, 
nelabai kreipdamas dėmesio į košmarus, į instinktyvią liftų ir 
uždarų erdvių baimę, toliau gėrė antidepresantus ir priprato 
prie vienatvės. 

— Atleisk, Manueli, - ilgokai patylėjusi, suvapėjo Blanka. 

— Atleisti? Tau turėčiau tik dėkoti, - atsiliepė jis. 

— Atleisk, kad tavęs nesupratau ir buvau kaip akla. Niekas 
negalėtų atleisti nusikaltėliams, Manueli, bet gal tu galėtum 


atleisti man ir mano artimiesiems. Mes nusidedame per neiš- 


365 


IZABEL. ALL LL EN DE 


manymą. Nepaisome akivaizdžių dalykų, nes nenorime būti 
bendrininkai. Mano atvejis dar baisesnis, nes tuomet nemažai 
keliavau po pasaulį, žinojau, ką užsienio spauda rašo apie Pi- 
nočeto vyriausybę. Melas, tardavau sau, komunistinė propa- 
ganda. 

Manuelis apkabino ją, priglaudė prie krūtinės. Pasikėlusi 
apčiuopomis sugraibiau keletą pliauskų, įmečiau į pakurą, nu- 
ėjau žvakių, dar vieno butelio vyno ir arbatos. Viduje atvėso. 
Antklode apklojau jiems kojas ir susirangiau šalia Manuelio 
ant išklerusios sofos. 

— Vadinasi, tavo močiutė tau pasakojo apie mus, Maja, — 
tarė Manuelis. 

— Kad buvote draugai, ir tiek. Nieko nepasakojo apie anuos 
laikus, tik kartą kitą minėjo Felipę Vidalį. 

— Na, iš kur tu sužinojai, kad aš tavo senelis? 

— Tėvukas — mano senelis, — atkirtau atšlydama. 

Jo žodžiai buvo tokie netikėti, kad valandėlę negalėjau at- 
gauti kvapo. Jie skaudžiai prasiskynė kelią į sustingusias sme- 
genis ir sumaišties apimtą širdį, tačiau jų prasmės negalėjau 
suvokti. 

— Nesuprantu... - sukuždėjau. 

— Andresas, tavo tėtis, - mano sūnus, - tarė Manuelis. 

— Negali būti. Ninė nebūtų to slėpusi daugiau nei keturias- 
dešimt metų. 

— Maniau, kad tu žinai, Maja. Sakei daktarui Pugai, kad 
esi mano dukraitė. 

— Kad įleistų mane į kabinetą! 

1964 metais Ninė universitete dirbo sekretore, o Manuelis 
Arijasas — vieno profesoriaus padėjėju; ji buvo dvidešimt dve- 


jų, ką tik ištekėjusi už Felipės Vidalio, jis —- dvidešimt šešerių, 

su stipendija kišenėje pasiruošęs vykti į Niujorko universitetą 
siekti sociologijos mokslų doktorato. Įsimylėję paauglystėje, 
kelerius metus nesimatė ir, netikėtai susitikę universitete, už- 
sidegė aistra, niekuo nepanašia į nekaltą anų dienų meilę. Tuo 
metu Felipė Vidalis, tapęs garsiu žurnalistu, buvo Kuboje ir 
nė neįtarė, jog Žmona jam neištikima, tad niekada neabejojo, 
kad sūnus, gimęs 1965 metais, yra jo. Jis nieko nežinojo apie 
Manuelį Arijasą iki tos dienos, kol drauge su juo neatsidūrė 
nelemtoje kameroje, tačiau Manuelis jau seniai sekė jo laimė- 
jimus žurnalistikos srityje. Manuelio ir Nidijos meilė vystėsi 
su pertrūkiais, tačiau neišvengiamai įsiliepsnodavo jiems vėl 
susitikus, kol pagaliau jis vedė 1970 metais, kaip tik tada, kai 
Salvadorui Aljendei laimėjus prezidento rinkimus ėmė bręsti 
politinė katastrofa ir po trejų metų tai baigėsi kariniu per- 
versmu. 

— Ar tėtis žino? — paklausiau Manuelį. 

— Vargu bau. Nidiją graužė sąžinė dėl to, kas mudviem atsi- 
tiko, ir buvo pasiryžusi žūtbūt išsaugoti paslaptį: apsimetė, kad 
viską pamiršo ir kad aš taip pat pamiršau. Neužsiminė apie tai 
iki praeitų metų gruodžio, kai parašė man apie tave. 

— Dabar suprantu, Manueli, kodėl priėmei mane į savo 
namus. 

— Retkarčiais susirašinėdamas su Nidija, sužinojau, kad gi- 
mei, Maja, suvokiau, kad, būdama Andreso duktė, esi mano 
dukraitė, bet neėmiau į galvą, nemaniau, jog kada nors teks su 
tavimi susitikti. 

Jauki apmąstymų atmosfera, tvyrojusi prieš kelias minutes, 
staiga aptemo ir įsivyravo įtampa. Manuelis - mano tėvo tėvas, 
mudu vieno kraujo. Jokių dramų — nei jausmingo glėbesčia- 


vimosi, nei ašarų, trykštančių pirmąsyk giminėms susitikus, 

jokių jausmingų žodžių: gerklę sugniaužė negandos metų kar- 
tėlis, niekada nepabudęs Čilojėje. Be pėdsako išblėso kupini 
džiaugsmo, kūrybinio darbo ir bendro gyvenimo su Manueliu 
mėnesiai: šalia savęs staiga išvydau nepažįstamą Žmogų, atgra- 
sų sanguliavimu su mano močiute. 

— Dieve mano, Manueli, kodėl anksčiau man nepapasako- 
jai? Toks trumpas serialas! — atsiduso Blanka. 

Burtai išsisklaidė, ir atmosfera praskaidrėjo. Žvelgdami į 
gelsvą žvakės liepsnelę, nedrąsiai nusišypsojome, paskiau pra- 
pliupome juoktis, iš pradžių neryžtingai, paskui smagiai — to- 
kia kvaila ir lėkšta atrodė visa ta byla, nes, jei nesi organo do- 
noras ar turto paveldėtojas, nesvarbu, kas buvo tavo biologinis 
protėvis, viską lemia jausmai, kuriuos, laimei, esame išsaugoję. 

— Tėvukas — mano senelis, - pakartojau. 


— Niekas tuo neabejoja, Maja, - atsakė jis. 


Iš Ninės žinučių, kurias per Maiką O Kelį ji siunčia Manu- 
eliui, sužinojau, kad Fredis buvo aptiktas be sąmonės vienoje 
Las Vegaso gatvėje. Greitoji pagalba nugabeno jį į tą pačią li- 
goninę, kur jis anksčiau buvo pakliuvęs ir kur susipažino su 
Olimpija Petiford — dar vienas laimingas sutapimas, Jėzaus 
našlių priskirtas maldų galiai. Paauglys gulėjo intensyvio- 
sios terapijos skyriuje, kvėpuodamas pro žarną, prijungtą prie 
ūžiančio įrenginio, o gydytojai stengėsi įveikti abipusį plaučių 
uždegimą, stumiantį jį prie krematoriumo vartų. Paskiau tu- 
rėjo išoperuoti inkstą, plyšusį tada, kai buvo žiauriai sumuštas, 
ir išgydyti daugybę negalių, prisimetusių dėl netikusio gyve- 


-wxo-  -eo 


Ir ji sutelkė visas Jėzaus ganytojiškąsias pajėgas ir savo jėgas 

stengdamasi apsaugoti berniuką nuo vaikų teisių apsaugos tar- 
nybos ir įstatymo. 

Tą dieną, kai vaikas buvo išrašomas iš ligoninės, remdama- 
si tariamais giminystės ryšiais, ji jau buvo gavusi oficialų lei- 
dimą juo rūpintis ir taip išgelbėjo nuo nepilnamečių kolonijos 
arba kalėjimo. Regis, jai padėjo policininkas Arana, kuris, su- 
žinojęs, kad ligoninėn pateko panašus į Fredį berniukas, lais- 
valaikiu atėjo jo aplankyti ir susidūrė su įspūdingąja Olimpija, 
pasiryžusia praleisti tik jos atrinktus lankytojus pas ligonį, dar 
tebeklaidžiojantį niekieno žeme tarp gyvenimo ir mirties. 

Slaugytoja baiminosi, kad Arana galbūt ketina suimti jos 
globotinį, bet šis įtikino, jog nori tik gauti Žinių apie vieną 
draugę, Laurą Baron. Pareiškė, kad pasirengęs padėti berniu- 
kui, ir, kadangi šiuo atveju jų tikslai sutapo, Olimpija pakvietė 
jų į kavinę išgerti sulčių ir pasišnekėti. Papasakojo jam, kad 
pernai prieš Kalėdas Fredis atvedė į jos namus tokią Laurą 
Baron, ligonę narkomanę, ir dingo be pėdsako. Nieko apie jį 
negirdėjo iki tos dienos, kai jis, išvežtas iš operacinės su vienu 
vieninteliu inkstu, pakliuvo į jos palatą. Na, o apie Laurą Ba- 
ron galinti pasakyti nebent tiek, jog slaugiusi merginą kelias 
dienas, o kai tik ji atsigavusi, atskubėję giminės ir ją išsivežę — 
tikriausiai į kokį nors reabilitacijos centrą, kaip ji buvo pataru- 
si. Nežinanti kur ir nebeturinti telefono numerio, kurį davusi 
mergina, prašydama paskambinti savo senelei. O Fredį tegu jis 
paliekąs ramybėje, perspėjo ji prieštarauti neleidžiančiu tonu, 
nes apie tą Laurą Baron vaikas nieko nežinąs. 

Kai Fredis, veikiau panašus į kaliausę, išėjo iš ligoninės, 
Olimpija Petiford parsivežė jį namo ir patikėjo grėsmingajam 
Jėzaus našlių būriui. Tuomet berniukas, du mėnesius ištvė- 


ręs be narkotikų, turėjo jėgų nebent žiūrėti televiziją. Našlių 

kepsnių dieta grąžino jam jėgas, ir tada, kai, jos apskaičiavimu, 
jis jau galėjo ištrūkti į gatvę ir vėl pulti į narkotikų pragarą, 
Olimpija prisiminė vyriškį su neįgaliojo vežimėliu, kurio vizi- 
tinę kortelę laikė įkišusi į Bibliją, ir jam paskambino. Išsiėmė iš 
banko santaupas, nupirko bilietus ir su kita moterimi, pasitelk- 
ta į pagalbą, nuvežė Fredį į Kaliforniją. Pasak Ninės, išsipustę 
išeiginiais drabužiais, jie pasirodė nevėdinamame, į šuns būdą 
panašiame būste šalia nepilnamečių kolonijos, kur darbavosi 
jau laukęs jų Maikas O'Kelis. Visa ši istorija man suteikė vil- 


čių, nes Snieguolė vienintelis pasaulyje galėjo padėti Fredžiui. 


Danielas Gudričas su savo tėvu dalyvavo Jungo tyrėjų kon- 
ferencijoje San Fransiske, kur buvo aptariama ką tik išleista 
Karlo Jungo „Raudonoji knyga“ (Liver Nowus), ištisus dešimt- 
mečius gulėjusi Šveicarijoje seife, uždrausta, niekam nepriei- 
nama ir apgaubta didžios paslapties. Seras Robertas Gudričas 
už aukso kainą nusipirko originalui tolygų prabangaus leidi- 
mo egzempliorių, jį turėjo paveldėti Danielas. Sekmadienį per 
konferencijos pertrauką, naudodamasis proga, Danielas nuva- 
žiavo į Berklį susipažinti su mano artimaisiais ir nuvežė paro- 
dyti Čilojėje darytas nuotraukas. 

Laikydamasi geriausių Čilės tradicijų, močiutė primygti- 
nai įsiūlė pernakvoti jos namuose ir nuvedė į mano kambarį, 
išdažytą kur kas ramesne nei akis rėžiančia mangų spalva kaip 
mano vaikystėje, be sparnuoto slibino palubėje ir išsekusių pa- 
darų ant sienų. Svečią pribloškė ir rūmas Berklyje, ir mano 
įspūdingoji močiutė, nepalyginamai didesnė niurgzlė, reu- 
matikė ir vaizdingesnė, nei gebėjau jam nupiešti. Žvaigždžių 


bokštelyje nuomininkas kadaise laikė savo prekes, bet Maikas 

atsiuntė kelis atgailaujančius nusikaltėlius, o tie išgremžė visą 
purvą ir pastatė į vietą senąjį teleskopą. Pasak Ninės, tada Tė- 
vukas nusiramino, dvasia nustojo klaidžioti po namus, kliūda- 
ma už indiškų dėžių ir ryšulių. Aš jai nepasakiau, kad Tėvukas 
šiuo metu Čilojėje, nes, galimas daiktas, tuo pat metu klajoja 
įvairiose pasaulio vietose. 

Danielas drauge su Nine aplankė biblioteką, susenusius hi- 
pius Telegrafo gatvėje, geriausią vegetarišką restoraną, čiliečių 
ramovę ir, žinoma, Maiką O'Kelį. „Airis įsimylėjęs tavo mo- 
čiutę, ir, man regis, ji taipgi jam neabejinga“, —- rašė Danielas, 
tačiau man sunku įsivaizduoti, kad močiutė galėtų rimtai Žžiū- 
rėti į Snieguolę, kuris, palyginti su Tėvuku, atrodo tikras varg- 
šelis. O'Kelis, be abejo, apskritai neblogas vyras, bet, palyginti 
su Tėvuku, visi vyrai man atrodo tikri vargetos. 

Maiko būste gyveno Fredis, veikiausiai gerokai pasikei- 
tęs per tuos mėnesius, nes Danielo apibūdinimas neatitinka 
išvaizdos to vaiko, du kartus išgelbėjusio man gyvybę. Fre- 
dis gydosi pagal Maiko reabilitacijos programą, nevartoja nei 
alkoholio, nei kvaišalų, iš pažiūros atrodo sveikas, bet labai 
prislėgtas, neturi draugų, neina į gatvę, nenori nei mokytis, 
nei dirbti. O' Kelio nuomone, reikia laukti ir tikėtis, kad viskas 
išeis į gera, nes jis labai jaunas ir geros širdies, o tai visada į 
naudą. Paauglio nė kiek nesujaudino nei Čilojės nuotraukos, 
nei žinios apie mane: jeigu jam netrūktų dviejų rankos pirštų, 
pagalvočiau, kad Danielas sumaišė jį su kuo nors kitu. 

Tą sekmadienį mano tėvas atskrido vidurdienį iš kažkokio 
arabų emirato ir pietavo su Danielu. Įsivaizdavau juos visus tris 
senovinėje namų virtuvėje, per ilga apspurusias baltas servetė- 
les, tą patį žalią keraminį ąsotį su vandeniu, butelį tėčio mėgs- 


tamiausio baltojo „Veramonte Sauvignon“ ir Ninės kvapnųjį 

„Žuvų troškinį , itališko cioppino ir prancūziško bui//abaisse Či- 
lietišką variantą, jos žodžiais tariant. Mano bičiulis susidarė 
klaidingą nuomonę, kad tėtis lengvai susigraudina, nes susi- 
jaudino išvydęs mano nuotraukas, ir kad aš visiškai nepanaši į 
mažąją savo šeimą. Būtų matęs Martą Oter, Laplandijos prin- 
cesę! Jis praleido nuostabią dieną pas svetingus mano artimuo- 
sius ir išvyko tardamasis, jog Berklis — trečiojo pasaulio šalis. 
Gražiai sutarė su Nine, nors juos sieja tik tai, kad jie myli mane 
ir mėgsta mėtinius ledus. Apsvarstę visas grėsmes, jie pasirin- 
ko telefoną, pačią saugiausią susižinojimo priemonę, juo labiau 
kad stengsis neminėti mano vardo. 

— Pakviečiau Danielą Kalėdoms atvažiuoti į Čiloję, - pra- 
nešiau Manueliui. 

— Pasisvečiuot, pasilikti ar tavęs išsivežti? — paklausė jis. 

— Dar nežinau, Manueli. 

— O ko norėtum? 

— Kad pasiliktų! - atsakiau nedvejodama ir pati stebėdama- 


si savo tvirtumu. 


Mudviem išsiaiškinus giminystės ryšius, Manuelis paprastai 
žiūri į mane padrėkusiomis akimis, o penktadienį iš Kastro 
atvežė šokoladinių saldainių. „Iu ne mano sužadėtinis, Manu- 
eli, ir išmesk iš galvos mintį, kad galėtum atstoti man Tėvu- 
ką, - pareiškiau. „Man tokios mintys niekada neateitų į galvą, 
kvaiša gringute“, — atšovė jis. Mūsų santykiai tokie pat kaip 
ir anksčiau, jokio mylavimosi ir meilių žodelių, ganėtinai pa- 
šaipų, bet jis atrodo kaip visiškai kitas žmogus, ir Blanka tai 
pastebėjo, tikiuosi, kad jam nesuminkštės smegenys ir jis ga- 


liausiai nesuvaikės. Jų santykiai irgi pasikeitė. Keliskart per sa- 

vaitę Manuelis nakvoja pas Blanką ir mane palieka vieną trijų 
šikšnosparnių, dviejų maniakų katinų ir raišo šuns draugijoje. 
Pasitaiko progų pasišnekėti apie praeitį, bet aš vis dar nedrystu 
pradėti kalbos ta tema: laukiu, kada jis pats pradės, ir tai atsi- 
tinka gana dažnai, nes, atidarius Pandoros skrynią, Manuelis 
trokšta išsilieti. 

Remdamasi Manuelio prisiminimais ir išsamiu jo Žmonos 
skundu Solidarumo vikariatui, kurio archyve taipgi radau du jo 
laiškus, rašytus prieš suėmimą, nupiešiau gana tikslų paveikslą, 
kokią dalią teko patirti Felipei Vidaliui. Pažeisdama saugumo 
taisykles, parašiau Ninei per Danielą, ir šis perdavė jai mano 
laišką — prašiau kai ką paaiškinti. Ji atsakė tuo pačiu būdu, taip 
papildžiau trūkstamą informaciją. 

Pirmosiomis dienomis po karinio perversmo kilus suiru- 
tei, Felipė ir Nidija Vidaliai tikėjosi, kad, nelįsdami į akis, 
galės ramiai gyventi toliau. Visus trejus Salvadoro Aljendės 
valdymo metus Felipė Vidalis vedė politinę televizijos lai- 
dą, jau vien dėl to kariškiams jis turėjo pasirodyti įtartinas, 
šiaip ar taip, nebuvo suimtas. Nidija tikėjosi, kad labai greitai 
bus atkurta demokratija, bet jis baiminosi, jog diktatūra gali 
užsitęsti, nes, būdamas žurnalistas, daug rašė apie karus, re- 
voliucijas ir karinius perversmus, tad žinojo, kad prasiveržęs 
smurtas paprastai esti nesutramdomas. Dar prieš karinį per- 
versmą nujautė, kad gyvena lyg ant parako statinės, ir kartą po 
spaudos konferencijos prie keturių akių perspėjo prezidentą. 
„Ar žinai ką nors daugiau nei aš, drauge Vidali, ar tiesiog turi 
tokią nuojautą?“ — paklausė Aljendė. „Aš apvažinėjau visą šalį 
ir manau, kad kariškiai sukils“, — tiesiai šviesiai išdrožė jis. 
„Čilė didžiuojasi sena demokratijos tradicija, čia niekas jėga 


neužgrobia valdžios. Man aišku, kokia gili dabar krizė, bet aš 

pasitikiu ginkluotųjų pajėgų vyriausiuoju vadu ir mūsų karių 
sąžine, žinau, kad jie atliks savo pareigą“, — iškilmingu tonu 
atsiliepė Aljendė, lyg tardamas žodį palikuoniams. Jis turėjo 
omeny generolą Augustą Pinočetą, kurį buvo ką tik paskyręs 
į tas pareigas, žmogų, kilusį iš provincijos, kariškių giminės, 
rekomenduotą ankstesniojo vado generolo Pratso, atstatydinto 
dėl politinių motyvų. Vidalis žodis žodin pateikė šį pokal- 
b; laikraščiui. Po devynių dienų, rugsėjo 11-ąją, antradienį, 
per radiją išgirdo paskutinius prieš mirtį prezidento atsisvei- 
kinimo su tauta žodžius ir krintančių ant La Monedos rūmų, 
prezidento būstinės, bombų sprogimus. Tuomet pasiruošė 
blogiausiam atvejui. Netikėjo prasimanymais apie civilizuotą 
Čilės kariškių elgesį, nes, studijuodamas istoriją, matė perne- 
lyg daug kitokių pavyzdžių. Nujautė, kad prasidės siaubingos 
represijos. 

Karinė chunta paskelbė komendanto valandą ir, be kitų 
priemonių, įvedė griežtą žiniasklaidos cenzūrą. Vietoj žinių 
sklido gandai, kurių oficiali propaganda nesistengė paneigti, 
turėdama tikslą skiepyti baimę. Sklido kalbos apie koncen- 
tracijos stovyklas ir kankinimo centrus, tūkstančius suimtų- 
jų, ištremtųjų ir Žuvusiųjų, apie tankus, lyginančius su žeme 
darbininkų kvartalus, apie kareivius, šaudomus už įsakymų 
nevykdymą, apie kalinius, išskrostus ir pririštus prie bėgių, 
kad greičiau nuskęstų, iš malūnsparnių metamus į jūrą. Felipė 
Vidalis rašė apie iki dantų ginkluotus kareivius, tankus, kari- 
nių sunkvežimių kriokimą, malūnsparnių griausmą, smūgiais 
varomus žmones. Nidija plėšė nuo sienų protesto dainininkų 
skelbimus, rinko knygas, netgi banalius romaniukus, viską ver- 
tė į šiukšlyną, mat neišmanė, kaip galėtų juos sudeginti, nepa- 


traukdama dėmesio. Beprasmė atsargumo priemonė, nes apie 

jos vyro darbą žurnalistikos srityje bylojo šimtai straipsnių, do- 
kumentinių filmų ir garso įrašų. 

Mint; slėptis Felipei pakišo Nidija: taip jiems būtų ra- 
miau, — ir pasiūlė važiuoti į pietus, pas tetulę. Donja Ignasija, 
labai savotiško būdo aštuoniasdešimtmetė senutė, savo namuo- 
se penkiasdešimt metų marino mirštančiuosius. Trys tarnaitės, 
beveik tokio pat amžiaus kaip ir ji, talkino jai padėdamos vyk- 
dyti taurią priedermę — marinti nepagydomus garsaus vardo 
ligonius, kurių giminės negalėjo arba nenorėjo jais rūpintis. 
Niekas nesilankydavo tame kraupiame būste, išskyrus slau- 
gytoją ir diakoną, dukart per savaitę ateinančius su vaistais ir 
Švenčiausiuoju Sakramentu, nes visiems buvo žinoma, jog ten 
kamuojasi mirusieji. Felipė Vidalis tuo netikėjo, tačiau laiške 
žmonai prisipažino, kad baldai juda patys savaime, o naktį ne- 
įmanoma miegoti — nežinia kodėl trankosi durys ir kažkas bil- 
da ant aukšto. Valgomasis dažnai virsdavo šarvojimo sale, ten 
stovėjo spinta, pilna dėtinių dantų, akinių ir vaistų buteliukų, 
kuriuos palikdavo svečiai, iškeliaudami į dangų. Donja Igna- 
sija pasitiko Felipę Vidalį išskėstomis rankomis. Neprisiminė, 
kas jis toks, pagalvojo, kad Dievas siunčia dar vieną pacientą, 
tik nusistebėjo, jog atrodo toks sveikas. 

Trobesys buvo kolonijos reliktas, nedegtų plytų, su čerpių 
stogu, kvadratinis, su vidiniu kiemu. Kambariai žvelgė į gale- 
riją, kur suso dulkėmis apėję snapučių krūmai ir lasiojo vištos. 
Sijos ir statramsčiai buvo išlinkę, sienos kiauros, durys per ilga 
nušokusios nuo vyrių, stogas daug kur varvėjo, kambariuose 
linksėjo šventųjų statulos, skersvėjų ir dvasių be vietos stum- 
domos. Mirties prieškambaris buvo idealus, vėsus, drėgnas ir 
tamsus kaip kapų rūsys, tačiau Felipei Vidaliui atrodė prašma- 


tnus. Jis apsigyveno kambaryje, didumo sulig jo būstu Santja- 

ge, su visa kolekcija sunkių baldų, su grotuotais langais ir to- 
kiomis aukštomis lubomis, jog milžiniški paveikslai su Biblijos 
scenomis kabojo pasvirę, idant būtų įmanoma apžiūrėti juos iš 
apačios. Maistas buvo puikus, nes tetulė buvo smagurė ir nie- 
ko nešykštėjo merdintiesiems, kurie labai ramūs gulėjo lovose, 
krioguodami ir tų valgių paragaudami nebent kąsnelį. 

Iš tolimo provincijos prieglobsčio Felipė bandė tampyti gi- 
jas ir aiškintis padėtį. Sėdėjo be darbo, nes televizijos kanalas 
buvo užgrobtas, laikraštis uždraustas, o pats pastatas sudegin- 
tas iki pamatų. Tiek kaip asmuo, tiek kaip žurnalistas, priskir- 
tas prie kairiosios spaudos, negalėjo nė svajoti apie profesinį 
darbą, tačiau turėjo santaupų keliems mėnesiams. Svarbiausia 
buvo nedelsiant susižinoti, ar įtrauktas į juoduosius sąrašus, o 
jeigu įtrauktas, bėgti iš šalies. Jis siuntinėjo šifruotas žinutes, 
bandė slapčia su kai kuo susiskambinti, bet jo draugai ir pa- 
žįstamieji arba neatsiliepdavo, arba išsisukdavo užversdami jį 
pasiteisinimais. 

Į trečio mėnesio pabaigą kas dieną išmaukdavo pusę bu- 
telio vynuogių degtinės, prislėgtas ir sąžinės graužiamas, nes 
tuo metu, kai kiti pogrindyje kovojo prieš karinę diktatūrą, jis 
maitinosi kaip princas tolydžio temperatūrą jam matuojančios 
pamišusios senutės sąskaita. Mirė iš nuobodulio. Nežiūrėjo 
televizijos, kad negirdėtų karinių orkestrų ir maršų, neskaitė, 
nes namuose būta nebent XIX šimtmečio knygų, su žmonėmis 
bendravo tik vakarais, drauge su tetule ir tarnaitėmis kalbėda- 
mas rožinį už merdinčiųjų sielas — tai buvo vienintelė sąlyga, 
kurią iškėlė donja Ignasija, suteikdama prieglobstį. Tuo metu 
jis parašė kelis laiškus žmonai, pasakodamas apie savo gyveni- 
mą, du iš jų perskaičiau vikariato archyve. Po truputį pradėjo 


vaikščioti — iš pradžių iki vartų, paskiau iki kepyklos gatvės 


376 


Majos dienoraštis 


kampe, vėliau nueidavo iki aikštės ir į kiną. Taip sulaukė vasa- 
ros, kai žmonės kaip niekur nieko ėmė ruoštis atostogoms, lyg 
šalmuoti kareiviai su automatais būtų įprastas dalykas mies- 
to gatvėse. Praėjo Kalėdos ir prasidėjo 1974 metai, o jis vis 
gyveno skyrium nuo žmonos ir sūnaus, tačiau vasarį, penkis 
mėnesius ištūnojęs kaip pelė po šluota ir pagaliau sumetęs, jog 
politinė policija, regis, nė nesirengia jo ieškoti, tarė sau, kad 
metas grįžti į sostinę ir sumegzti iširusius savo gyvenimo ir 


še1mMOS mazgus. 


Felipė Vidalis atsisveikino su donja Ignasija ir tarnaitėmis, ku- 
rios susijaudinusios prikrovė lagaminą sūrių ir pyragaičių, nes 
per pastaruosius penkiasdešimt metų jis buvo pirmas pacientas, 
ne tik nenumiręs, bet ir priaugęs devynis kilogramus. Įsidėjo 
lęšius, pasikirpo plaukus ir ūsus, pasidarė nebeatpažįstamas. 
Grįžo į Santjagą ir nutarė rašyti prisiminimus, juo labiau kad 
aplinkybės nebuvo palankios darbo paieškoms. Po mėnesio jo 
žmona, grįždama iš darbo, užsuko į mokyklą pasiimti sūnaus 
Andreso ir parduotuvėje nupirko šio bei to vakarienei. Atsidū- 
rusi prie savo būsto, išvydo, kad durys išlaužtos, o prie slenks- 
čio tyso negyva katė sutraiškyta galva. 

Nidija Vidal nuėjo įprastą kelią teiraudamasi vyro drauge su 
šimtais nerimo kamuojamų Žmonių, išsirikiavusių prie policijos 
skyrių, kalėjimų, sulaikymo punktų, ligoninių ir lavoninių. Jos 
vyras neįtrauktas į juodąjį sąrašą, niekur neužregistruotas, nesu- 
imtas, neieškokit jo, ponia, tikriausiai su meiluže išrūko į Men- 
dosą. Ji būtų klajojusi metų metus, jei nebūtų gavusi Žinutės. 

Manuelis Arijasas buvo Grimaldžių viloje, ne per seniau- 


siai paverstoje DINA būstine, stovėjo su kitais kaliniais sausa- 

kimšai prigrūstoje kankinimo kameroje. Tarp jų buvo ir Feli- 
pė Vidalis, visiems gerai pažįstamas televizijos laidos vedėjas. 
Savaime suprantama, Vidalis nežinojo, kad kameros draugas 
Manuelis Arijasas — Andreso, vaiko, kurį laikė savo sūnumi, 
tėvas. Po dviejų dienų Felipė Vidalis buvo išvestas į apklausą 
ir nebegrįžo. 

Kaliniai paprastai susikalbėdavo stuksendami arba braižy- 
dami į lentines pertvaras, tad Manuelis sužinojo, jog kanki- 
namą elektra Vidalį ištiko infarktas. Jo palaikai, kaip ir kitų 
kalinių, buvo išmesti į jūrą. Manuelį apėmė nenumaldomas 
noras susisiekti su Nidija. Tik tiek galėjo padėti tai moteriai, 
kurią kitados karštai mylėjo: duoti žinią, kad negaištų veltui 
laiko ieškodama vyro ir kuo greičiau spruktų, kol pati nedingo 
be pėdsako. 

Buvo ne;manoma duoti žinią už vilos sienų, tačiau per lai- 
mingą atsitiktinumą tomis dienomis atvyko pirmoji Raudo- 
nojo Kryžiaus delegacija, nes pasaulyje jau plačiai nuskambėjo 
skundai apie žmogaus teisių pažeidimus. Belaukiant komisijos, 
reikėjo paslėpti kalinius, nuvalyti kraują ir išardyti elektrines 
groteles. Manuelis ir kiti geresnės būklės kaliniai buvo šiaip 
taip apgydyti, išmaudyti, perrengti švariais drabužiais ir pri- 
statyti delegacijai, bet prieš tai perspėti, kad, pastebėjus bent 
menkiausią prasižengimą, jų artimieji skaudžiai nukentėsią. 
Manuelis perdavė žinutę Nidijai Vidal, kai pasitaikė proga 
akimoju pakuždėti kelis žodžius Raudonojo Kryžiaus atstovui. 

Nidija gavo žinutę ir supratusi, kas ją siuntė, nė kiek ne- 
suabejojo jos tikrumu. Susisiekė su vienu vikariate dirbančiu 
pažįstamu belgu dvasininku, ir šis, iš anksto susitaręs, nuvedė 
ją su sūnumi į Hondūro ambasadą, ten jie du mėnesius laukė 


leidimo palikti šalį. Diplomatų rezidencija buvo pripildyta iki 

paskutinio kampelio, apie penkiasdešimt vyrų, moterų ir vai- 
kų miegojo ant grindų, trys tualetai buvo visą laiką užimti, 
o ambasadorius tuo tarpu stengėsi išsiųsti pabėgėlius į kitas 
valstybes, nes jo šalis, ir šiaip jau įsileidusi jų be skaičiaus, ne- 
galėjo priimti daugiau žmonių. Atrodė, jog jie nesulauks savo 
eilės, juo labiau kad kieme tolydžio rasdavosi vis daugiau re- 
žimo persekiojamųjų, iš gatvės peršokusių per tvorą. Amba- 
sadorius išsirūpino, kad Kanada priimtų dvidešimt pabėgėlių, 
tarp kurių buvo Nidija ir Andresas Vidaliai, išsinuomojo auto- 
busą, užkabino diplomatinio korpuso registracijos numerį bei 
dvi Hondūro valstybines vėliavas ir, karinio atašė lydimas, pats 
nuvežė dvidešimt pabėgėlių į oro uostą ir įlaipino į lėktuvą. 
Nidija užsibrėžė tikslą gražiai auginti sūnų Kanadoje, kad 
jis nejaustų nei baimės, nei neapykantos, nei apmaudo. Nenu- 
sižengė tiesai pasakiusi, kad jo tėvas mirė nuo širdies smūgio, 
bet praleido siaubingas smulkmenas, nes vaikas buvo dar per 
mažas ir vargu ar ką nors būtų supratęs. Slinko metai, o ji vis 
nerado progos — ar veikiau geros dingsties - jo mirties aplin- 
kybėms paaiškinti, bet dabar, man pasikapsčius praeityje, Ninė 
turės viską papasakoti. Taip pat turės prisipažinti, kad Felipė 
Vidalis, žmogus, kurio nuotrauka visada stovi ant jo naktinio 


stalelio, — ne jo tėvas. 


Į „Vėlių užeigą“ mums atėjo pašto banderolė ir dar neatplėšę 
jau supratome, kas ją siunčia, nes buvo iš Sietlo. Joje buvo se- 
niai laukiamas laiškas, ilgas ir išsamus, bet be aistringų meilės 
žodžių, kurie būtų išsklaidę mano abejones dėl Danielo. Be to, 
radome nuotraukų, jo darytų Berklyje: Ninė, kur kas geres- 


nės išvaizdos nei pernai, nes nusidažė žilus plaukus, įsikibu- 

si į parankę kaip paprastai išvaizdžiam tėčiui lakūno unifor- 
ma; Maikas O'Kelis, atsirėmęs į savo vaikštynę, imtynininko 
stuomeniu ir rankomis bei paralyžiaus atrofuotomis kojomis; 
užburtas namas pušų paunksnėje skaisčią rudens dieną; baltų 
burių išmarginta San Fransisko įlanka. Fredžio tik momenti- 
nė nuotrauka, veikiausiai padaryta vaikui nepastebėjus: atrodė, 
kad jis tyčia stengėsi nepakliūti į objektyvą. Tas vaikinukas 
alkanu žvilgsniu, kaulėtas ir liūdnas, buvo panašus į zombius, 
klaidžiojusius po Brendono Limano pastatą. Nusikratyti pri- 
klausomybės mano vargšui Fredžiui prireiks daugelio metų, jei 
apskritai pavyks; šiuo tarpu jis kamuojasi, ir tiek. 

Banderolėje, be to, buvo knyga apie mafijas, kurią būti- 
nai perskaitysiu, ir išsamus žurnalo reportažas apie pasaulyje 
labiausiai ieškotą dolerių klastotoją, keturiasdešimt ketverių 
metų amerikietį Adamą Trevorą, rugpjūčio mėnesį suimtą 
Majamio oro uoste tuo metu, kai ketino su padirbtu pasu iš 
Brazilijos patekti į Jungtines Amerikos Valstijas. 2008 metų 
vidury su Žmona ir sūnumi jis pabėgo iš šalies, apmulkinęs 
FTB ir Interpolą. Pasodintas į federalinį kalėjimą, kur turėjo 
praleisti visą gyvenimą, jis sumetė, kad verčiau būtų bendra- 
darbiauti su teisėsauga mainais į lengvesnę bausmę. Remiantis 
Trevoro išduota informacija, būtų įmanoma išardyti tarptauti- 
nį tinklą, gebantį paveikti biržą nuo Volstrito iki Pekino, skel- 
bė straipsnis. 

Trevoras ėmėsi padirbtų dolerių verslo Jungtinių Valstijų 
pietuose, Džordžijoje, paskiau persikraustė į Teksasą, netoli 
kiauros sienos su Meksika. Sunarstė pinigų spausdintuvą prieš 
kelerius metus uždaryto batų fabriko rūsyje, pramoninėje zo- 
noje, labai judrioje dieną ir apmirdavusioje naktį, kai patogiau- 


sia gabenti medžiagas, nepatraukiant dėmesio. Jo banknotai 

buvo labai tobuli, kaip Las Vegase mane patikino policininkas 
Arana, nes jis gavo tokio pat nestangrinto popieriaus kaip ir 
tikrasis ir sugalvojo išmanų būdą įspausti metalinę apsaugos 
juostelę: net labiausiai patyręs kasininkas nesugebėjo jų atskirti 
nuo tikrų. Be to, dalis banknotų buvo penkiasdešimties dolerių 
kupiūros, kur kas rečiau tikrinamos nei šimtinės. Žurnale buvo 
atkartota tai, ką sakė Arana: padirbti doleriai buvo siunčiami 
už Jungtinių Valstijų ribų, kur nusikaltėlių gaujos maišydavo 
juos su tikraisiais ir leisdavo į apyvartą. 

Trevoras prisipažino, kad padarė klaidą savo broliui Las 
Vegase duodamas saugoti pusę milijono dolerių: šis buvo nu- 
žudytas, nespėjęs jam pasakyti, kur paslėptas grobis. Niekas 
nebūtų jų išaiškinęs, jei brolis, smulkus narkotikų prekeivis, 
pasivadinęs Brendonu Limanu, nebūtų leidęs pinigų. Gau- 
sybės Nevados kazino grynųjų pinigų jūroje jo doleriai metų 
metus nebūtų sukėlę įtarimo, tačiau Brendonas Limanas jais 
mokėjo kyšius policijai, ir FTB nutvėrė siūlo galą. 

Las Vegaso Policijos departamentas daugmaž sutvarkė ko- 
rupcijos skandalą, bet kai kas prasismelkė į žiniasklaidą, teko 
apsivalyti iš pagrindų visuomenės pasipiktinimui nuslopinti ir 
atleisti kelis korumpuotus pareigūnus. Paskutinė žurnalisto re- 


portažo pastraipa sukėlė man baimę: 


Pusė milijono padirbtų dolerių — ne tokia jau didelė žala. Svar- 
biausia surasti pinigų spausdinimo plokštes, Adamo Irevoro 
įduotas broliui saugoti, kol jos dar nepakliuvo į rankas teroris- 
tams ar tokių šalių kaip Šiaurės Korėja ir Iranas vyriausybėms, 
svajojančioms padirbtais doleriais užtvindyti rinką ir sužlug- 


dyti Jungtinių Amerikos Valstijų ekonomiką. 

Ir močiutė, ir Snieguolė įsitikinę, kad nebėra privatumo, gali- 
ma žinoti pačias slapčiausias kito asmens gyvenimo smulkme- 
nas, ir niekas negali pasislėpti, nes žmogus palieka neišdildo- 
mą pėdsaką, panaudojęs kredito kortelę, apsilankęs pas dantų 
gydytoją, įlipęs į traukinį ar paskambinęs telefonu. Šiaip ar 
taip, kasmet dingsta šimtai tūkstančių vaikų ir suaugusiųjų — 
pagrobtų, nusižudžiusių, nužudytų, psichiatrijos ligų ir ne- 
laimingų atsitikimų aukų; nemažai išvengia šeiminio smurto 
arba teisingumo rankos, įstoja į kokią nors sektą arba keliauja 
prisidengę svetimu vardu, ką jau kalbėti apie sekso prekeivių 
aukas arba tuos, kurie priverčiami dirbti ir išnaudojami kaip 
vergai. Pasak Manuelio, šiuo metu esama dvidešimt šešių mili- 
jonų vergų, nors vergija panaikinta visame pasaulyje. 

Pernai buvau viena tų dingusiųjų, ir Ninė negalėjo manęs 
rasti, nors nė neketinau slapstytis. Jiedu su Maiku įsitikinę, jog 
Jungtinių Amerikos Valstijų vyriausybė, dangstydamasi kova 
su terorizmu, seka kiekvieną mūsų žingsnį ir ketinimus, bet 
aš abejoju, ar įmanoma sugauti milijardus elektroninių žinu- 
čių ir telefono pokalbių, ore vibžda šimtais kalbų tariami žo- 
džiai, būtų ne;manoma surikiuoti ir iššifruoti to Babelio bokš- 
to abrakadabrų. „Galima, Maja, jie turi naujausią technologiją 
ir milijonus menkų biurokratėlių, kurių vienintelis uždavinys 
mus sekti. Jeigu nekaltiems žmonėms dera saugotis, juo labiau 
turi saugotis tu, įsidėk į galvą, - neatlyžo Ninė, sausio mėnesį 
atsisveikindama San Fransiske. Pasirodo, vienas tų nekaltųjų, 
jos bičiulis Normanas, tas bjaurybė genijus, padėjęs Berklyje 
įsilaužti į elektroninį mano paštą ir mobilųjį telefoną, įsimikli- 


no internete laidyti sąmojus apie bin Ladeną, ir po savaitės pas 

jį į namus atėjo pasikalbėti du FTB agentai. Obama neišardė 
jo pirmtako sukurto namų sekimo mechanizmo, žodžiu, pa- 
sak močiutės, atsarga gėdos nedaro, ir Manuelis Arijasas tam 
pritaria. 

Manuelis ir močiutė kalba apie mane, naudodamiesi tam 
tikru kodu: aš — tai dabar jo rašoma knyga. Pavyzdžiui, pa- 
sakodamas močiutei, kaip pritampu Čilojėje, sako, kad knygą 
sekasi rašyti geriau, nei tikėjosi, dar nepasitaikę jokių didesnių 
bėdų, o ir čilojiečiai, paprastai užsisklendę savo kiaute, mielai 
bendradarbiaują. Ninė gali jam rašyti per daug nesivaržydama, 
juo labiau kad naudojasi svetimu kompiuteriu. Taip sužinojau, 
kad pasibaigė tėčio bylinėjimasis dėl skyrybų, kad jis tebeskrai- 
do į Artimuosius Rytus, o Sjuzena grįžo iš Irako ir gavo pa- 
skyrimą į Baltųjų rūmų apsaugą. Močiutė palaiko su ja ryšį, 
nes jiedvi susidraugavo, nors iš pradžių ir pykdavosi, kai uošvė 
pernelyg kišdavosi į asmeninį marčios gyvenimą. Aš irgi pa- 
rašysiu Sjuzenai, kai tik gyvenimas grįš į senas vėžes. Nenoriu 
jos prarasti, ji buvo man gera. 

Ninė tebedirba bibliotekoje, prieglaudoje rūpindamasi 
mirštančiaisiais ir padėdama O Keliui. Jųdviejų Nusikaltėlių 
klubas pagarsėjo Jungtinių Valstijų žiniasklaidoje, nes du jo 
nariai atskleidė Oklahomos serijinio žudiko tapatybę. Taiky- 
dami loginę dedukciją pasiekė tai, ko policija nesugebėjo pa- 
daryti šiuolaikinėmis tyrimo priemonėmis. Šoktelėjus šlovei, 
pasipylė ištisa lavina prašymų priimti į klubą. Ninė ketina imti 
mėnesinį mokestį iš naujų klubo narių, bet O'Kelis laikosi tos 
nuomonės, jog tuomet nebeliktų idealizmo. 

— Tos Adamo Trevoro plokštės gali nulemti ekonominės 
sistemos katastrofą. Tai lyg branduolinė bomba, — pasakiau 


Manueliui. 

— Jos guli San Fransisko įlankos dugne. 

— Nežinia, o kad ir taip būtų, FTB to nežino. Ką darysime, 
Manueli? Jei anksčiau manęs ieškota dėl gniūžtės padirbtų do- 
lerių, dabar juo labiau esu ieškoma dėl tų plokščių. Ne juokais 


stengsis Mane surasti. 


Penktadienis, 2009 metų lapkričio 27-oji. Trečia nelaiminga 
diena. Jau nuo trečiadienio nekeliu kojos iš namų, neinu į dar- 
bą, nenusivelku pižamos, nenoriu valgyti, kariauju su Manueliu 
ir Blanka, nepaguodžiamo sielvarto dienos, jausmų sumaištis. 
Tą nelemtą trečiadienį, prieš keldama telefono ragelį, skrajo- 
jau šviesos ir laimės aukštybėse, paskiau staiga smigau žemyn, 
kritau kaip pašautas paukštis perverta širdimi. Tris dienas kaip 
nesava raudojau apverkdama savo meilę, klaidas ir skausmą, 
bet šiandien pagaliau tariau: „Gana!“ ir taip ilgai maudžiau- 
si po dušu, jog baigėsi vanduo, su muilu nusiploviau sielvartą, 
paskiau, atsisėdusi saulėtoje terasoje, įnikau šlamšti Manuelio 
patiektus skrebučius su pomidorų džemu, ir jie grąžino man 
sveiką protą, baisaus meilės beprotybės priepuolio aptemdy- 
tą. Galiu truputį blaiviau vertinti savo padėtį, nors suvokiu, 
jog skrebučių raminamasis poveikis laikinas. Ilgai verkiau ir 
dar verksiu, kiek reikės, apraudodama save ir žuvusią meilę, 
nes suvokiu, kad taip reikia, ir stengiuosi įkvėpti sau tvirtybės, 
kaip ir po Tėvuko mirties. Be to, niekam nerūpi mano ašaros, 
Danielas negirdi, ir pasaulis abejingas rieda savo keliu. 
Danielas Gudričas man pranešė, kad „vertina mūsų drau- 
gystę ir pageidauja toliau tęsti pažintį“, kad esu nuostabi mer- 
gina ir taip toliau, ir panašiai; žodžiu, manęs nemyli. Neatva- 


žiuosiąs švęsti Kalėdų į Čiloję, aš jį pakvietusi, bet jis nieko 

man nežadėjęs ir apskritai niekada neketinęs su manimi susi- 
tikti. Mūsų nuotykis gegužės mėnesį buvęs labai romantiškas, 
niekada jo nepamiršiąs, krūva tuščių žodžių, bet jo gyvenimas 
susijęs su Sietlu. Gavusi tą laišką per juanitocorrales Agmail.com, 
pamaniau, jog tai nesusipratimas, klaida, įvykusi dėl didelio 
atstumo, ir paskambinau jam telefonu, paskambinau pirmą 
kartą, velniop visas močiutės atsargumo priemones. Pokalbis 
buvo trumpas, skausmingas, ne;manoma atpasakoti, nekais- 
tant iš gėdos ir pažeminimo, aš meldžiau, jis išsisukinėjo. 

— Aš negraži, kvaila ir alkoholikė! Ne be reikalo Danielas 
nenori su manimi turėti nieko bendra, — kūkčiojau. 

— Puiku, Maja, plak save, — patarė Manuelis, sėdėdamas 
šalia su kava ir skrebučiais. 

— Tai toks mano gyvenimas? Las Vegase nugrimzdau į 
tamsybes, nepražuvau, atsitiktinai išsigelbėjau šičia, Čilojėje, 
visa širdimi pamilau Danielą ir netrukus jo netekau. Mirtis, 
atgimimas, meilė ir vėl mirtis. Katastrofa, Manueli, ir tiek. 

— Klausyk, Maja, nereikia perdėti, čia tau ne opera. Sukly- 
dai, bet tu čia niekuo dėta, tas jaunuolis turėjo atsižvelgti į tavo 
jausmus. Atsirado, mat, psichiatras! Vėpla! 

— Taip, vėpla, bet labai patrauklus. 

Abu nusišypsojome, bet paskui vėl apsiblioviau, jis padavė 
man popierinę nosinę, kad išsišnypščiau, ir apkabino mane. 

— Atleisk, Manueli, kad sudaužiau tavo kompiuterį, — su- 
kuždėjau, įsikniaubusi jam į krūtinę. 

— Mano knygai nieko neatsitiko, Maja, nieko baisaus. 

— Nupirksiu tau naują kompiuterį, duodu žodį. 

— Kaip? 

— Paprašysiu Miljalobą paskolos. 


— Na jau ne! - perspėjo jis. 

— Tuomet imsiu pardavinėti donjos Lusindos marihuaną, 
jos darže dar šiek tiek liko. 

Sudaužiau ne tik kompiuterį, kurį turėsiu grąžinti, bet ir 
suniokojau knygų lentynas, laivo laikrodį, žemėlapius, lėkš- 
tes, stiklines ir visa kita, kas man įsiutusiai pasitaikė po ranka, 
spiegdama kaip dvejų metukų snarglė, tai buvo pats bjauriau- 
sias mano gyvenime isterijos priepuolis. Katinai iškūrė pro 
langą, Fakinas išsigandęs palindo po stalu. Grįžęs apie devintą 
vakaro, Manuelis pamatė tarytum taifūno nusiaubtus namus, 
o mane, visiškai girtą, ant grindų. Tai visų baisiausia, siaubin- 
ga gėda. 

Manuelis paskambino Blankai, ši atlėkė tekina, nors jau 
nebe to amžiaus, kad tresiotų, ir abu vargais negalais atgai- 
vino mane su juoda kava, nuprausė, paguldė ir surankiojo 
šukes. Išgėriau butelį vyno, degtinės likučius ir auksinį like- 
rį, kurį radau spintoje, buvau girta kaip dūmas. Ėmiau gerti 
nieko negalvodama. Gyriausi, kad įveikiau visas savo bėdas, 
kad galiu apsieiti be terapijos ir anoniminių alkoholikų, nes 
turiu užtektinai valios ir iš tikrųjų nesergu priklausomybe, o 
atstumta turisto iš Sietlo, iškart nesąmoningai griebiausi bu- 
telio. Kas be ko, priežastis rimta, bet svarbu ne tai. Maikas 
O'Kelis gerai sakė: priklausomybė tyko pasaloje, laukdama 
patogios progos. 

— Kokia aš buvau kvaila, Manueli! 

— Nei kvaila, nei ką, Maja, tiesiog įsimylėjusi savo meilę. 

— Kaip tai? 

— Danielą tu menkai pažįsti. Tu įsimylėjusi euforiją, kurią 
jis tau žadina. 

— Toji euforija man visų svarbiausia, Manueli. Be Danielo 


negaliu gyventi. 

— Kuo puikiausiai gali. Tas jaunuolis tiesiog padėjo atsiver- 
ti tavo širdžiai. Priklausomybė nuo meilės nesugadins tau nei 
sveikatos, nei gyvenimo kaip krekas ar degtinė, bet turėsi iš- 
mokti skirti meilės objektą, šiuo atveju Danielą, nuo troškimo 
mylėti visa širdimi. 

— Pakartok, žmogau, šneki kaip tie Oregono terapeutai. 

— Juk žinai, Maja, kad pusę gyvenimo praleidau užsidaręs 
savo kiaute. Tik dabar neseniai ėmiau po truputį atsiskliausti, 
bet negaliu skirti jausmų. Pro tą pačią spragą smelkiasi ir mei- 
lė, ir baimė. Noriu tau pasakyti, kad, gebėdama mylėti, turėsi 
labai daug kentėti. 

— Aš mirsiu, Manueli. Neištversiu. Nieko baisesnio nebu- 
vau patyrusi! 

— Ne, gringute, tai tik menka bėda, niekis, palyginti su 
pernykšte tragedija. Tas turistas tau padarė paslaugą, pakišo 
progą geriau save pažinti. 

— Nė velnio nepermanau, kas tokia esu, Manueli. 

— Permanysi. 

— Ar pažįsti Manuelį Arijasą? 

— Nelabai, bet jau pradedu pažinti. Tu mane aplenkei, 


Maja, ir prieš akis turi kur kas daugiau laiko už mane. 


Manuelis ir Blanka su pavyzdiniu taurumu ištvėrė, pasak jų, 
tos pakvaišėlės gringės krizę: išklausė verksmus, skundus, savi- 
gailos ir kaltės aimanas, bet iškart nutraukė keiksmus, įžeidi- 
mus ir grasinimus niokoti svetimą turtą, šiuo atveju Manuelio. 
Neišvengta dviejų didžių susirėmimų, kurių mums kaip tik ir 
trūko. Ne visada įmanoma laikytis dzeno. Jie mandagiai nebe- 


užsiminė nei apie pasigėrimą, nei apie tai, kiek pridariau nuos- 

tolių: supranta, jog esu pasiryžusi ištverti bet kokią bausmę, 
kad tik man atleistų. Kai nusiraminau ir pamačiau ant grindų 
nuverstą kompiuterį, akimirką buvau pasiruošusi šokti į jūrą. 
Kaip pažiūrėsiu į akis Manueliui? Kaip tikriausiai mane myli 
šis naujasis senelis, kad iškart neišgrūdo pro duris! Tai mano 
paskutinis isterijos priepuolis gyvenime, man dvidešimt metų, 
ir dar nieko neišmokau! Turiu žūtbūt gauti naują kompiuterį. 

Manuelio patarimas atverti širdį kitų jausmams man te- 
beskamba ausyse: reikėjo anksčiau apie tai pagalvoti, kai ben- 
dravau su Tėvuku ar netgi Danielu Gudriču. Ak! Rašydama šį 
vardą, negaliu sutramdyti ašarų. Mirsiu iš sielvarto, dar nie- 
kada nesu tiek kentėjusi... Ne, netiesa, esu, kur kas daugiau 
esu kentėjusi, kai mirė Tėvukas. Danielas ne vienintelis man 
sužeidė širdį, kaip sako meksikiečių dainelės, kurias niūniuoja 
Ninė. Kai buvau aštuonerių, seneliai sugalvojo nuvežti mane į 
Daniją, kad pagaliau išmesčiau iš galvos savo fantazijas, jog esu 
našlaitė. Jie ketino palikti mane pas motiną, kad geriau susi- 
pažintume, o patys pakeliauti po Viduržemio jūrą ir po dviejų 
savaičių su manimi grįžti į Kaliforniją. Tai turėjo būti pirmoji 
mano pažintis su Marta Oter, o kad padaryčiau gerą įspūdį, 
prikrovė pilną lagaminą drabužėlių ir širdžiai malonių dovanų, 
kaip antai: relikvijorių su keliais pieniniais mano dantukais ir 
plaukų sruoga. Tėtis, iš pat pradžių nepritaręs tai kelionei ir 
nusileidęs tik seneliams drauge su manimi neatlyžtant, mus 
perspėjo, kad tie dantų ir plaukų fetišai neturės jokios vertės — 
danai, esą, nekolekcionuoją kūno dalių. 

Nors ir turėjau kelias motinos nuotraukas, pagal pavardę 


Oter“ vaizdavausi ją panašią į ūdras Monterėjaus akvariume. 


* Otter- ūdra (angl). 

Nuotraukose, kurių atsiųsdavo kartais per Kalėdas, atrodė lai- 
ba, elegantiška, platininiais plaukais, todėl labai nustebau jos 
namuose Odensėje išvydusi ją storoką, sportinėmis kelnėmis ir 
raudonojo vyno spalva prastai dažytais plaukais. Buvo ištekė- 
jusi ir augino du vaikus. 

Pagal turistinį vadovą, kurį Tėvukas nupirko Kopenha- 
gos geležinkelio stotyje, Odensė — žavus miestas Fiuno sa- 
loje, pačiame Danijos viduryje, ten, kur gimė ir gyveno įžy- 
musis rašytojas Hansas Kristianas Andersenas, kurio knygos 
užima atitinkamą vietą mano lentynose greta „Astronomijos 
pradžiamokslio“, nes prasideda A raide. Dėl to būta namuo- 
se ginčo, nes Tėvukas reikalavo dėti knygas pagal abėcėlę, 
o Ninė, dirbusi Berklio bibliotekoje, — pagal temas. Taip ir 
nesužinojau, ar Fiuno sala tokia žavi, kaip skelbia turistinis 
vadovas, nes nespėjome apžiūrėti. Marta Oter gyveno kvar- 
tale, kur rikiavosi vienodi namai su vejos sklypeliu priešais, 
nuo kitų jos būstas skyrėsi tik tuo, kad prie jo ant uolos sė- 
dėjo gipsinė sirena, tokia pati, kokią turėjau stikliniame ru- 
tulyje. Ji atidarė mums duris nustebusi, lyg būtų pamiršusi, 
kad Ninė prieš kelis mėnesius laišku pranešė, jog atvažiuo- 
jame į svečius, dar kartą priminė prieš išvykstant iš Kalifor- 
nijos ir prieš dieną paskambino iš Kopenhagos. Pasisveikino 
su mumis oficialiai paspausdama ranką, pakvietė į vidų ir 
supažindino su savo sūnumis Hansu ir Vilhelmu, dvejų ir 
ketverių metų, tokio balto gymio vaikais, kad tiesiog švytėjo 
prieblandoje. 

Viduje buvo švaru, vienoda, slogu, tas pat stilius kaip Ko- 
penhagos viešbutyje, kur negalėjome išsimaudyti po dušu, nes 
vonios kambaryje neradome čiaupų, tik vos pastebimus bal- 


to marmuro iškilimus. Maistas viešbutyje irgi buvo toks pat 

spartietiškas kaip ir aplinka, ir Ninė, jausdamasi apgauta, pa- 
reikalavo nuolaidos. „Plėšiat iš mūsų tokius pinigus, o čia nė 
kėdžių nėra!“ — išpylė ji registratūroje, kur buvo tik plieninis 
stalas, o vietoj gėlių puokštės — stikliniame vamzdyje styrantis 
artišokas. Vienintelė Martos Oter namų puošmena buvo pa- 
lyginti nebloga karalienės Margaritos paveikslo reprodukcija: 
jei Margarita nebūtų karalienė, būtų kur kas labiau vertinama 
kaip menininkė. 

Sėdėjome trise ant nepatogios pilko plastiko sofos, Tėvu- 
kas — su didžiuliu iš pažiūros mano lagaminu prie kojų, Ninė 
laikė mane už rankos, kad neišdumčiau pro duris. Metų metus 
kvaršinau jiems galvą, kad noriu susipažinti su savo motina, 
bet tą akimirką buvau pasirengusi dėti į kojas, baisėdamasi 
mintimi, jog turėsiu dvi savaites praleisti su šia nepažįstama 
moterimi ir savo broliukais, triušeliais albinosais. Kai Marta 
Oter nuėjo į virtuvę paruošti kavos, Tėvukui pakuždėjau, kad 
jeigu mane paliksią šiuose namuose, nusižudysiu. Jis pašnibž- 
dėjo tą patį Žmonai, ir greičiau nei per pusę minutės jiedu nu- 
tarė, kad ši kelionė — klaida: būtų buvę geriau, jeigu dukraitė 
visą gyvenimą būtų nepaliovusi tikėti Laplandijos princesės 
legenda. 

Marta Oter grįžo, nešina tokiais mažyčiais puodeliais, kad 
jie neturėjo nė ąselių, ir įtampa truputį atslūgo per cukraus ir 
grietinėlės perdavimo ritualą. Mano baltutėliai broliukai, su- 
sėdę prie televizoriaus, žiūrėjo laidą apie gyvūnus — be garso, 
kad netrukdytų, buvo labai mandagūs, o suaugusieji leidosi 
kalbėtis apie mane, lyg būčiau mirusi. Išsitraukusi iš rankinės 
šeimos albumą, močiutė vieną po kitos rodė mano motinai 
nuotraukas: dviejų savaičių Maja, nuogutė, susirietusi Polui 


Ditsonui II ant plataus delno, trejų metukų Maja havajietiškais 

drabužėliais, su u4ele/e“, septynmetė Maja, žaidžianti futbolą. 
Tuo metu nepaprastai atidžiai nagrinėjau naujų savo batelių 
raištelius. Martos Oter nuomone, esu labai panaši į Hansą ir 
Vilhelmą, nors buvome panašūs tik tuo, jog visi trys — dvikojai. 
Manding, mane išvydusi, motina slapčia lengvai atsiduso, nes 
iš pažiūros neturėjau nieko bendra su tėvo lotynų amerikiečio 
genais ir iš pirmo žvilgsnio galėjau atrodyti skandinavė. 

Po keturiasdešimties minučių, prailgusių kaip keturias- 
dešimt valandų, senelis paprašė telefono, iškvietė taksi, ir ne- 
trukus atsisveikinome net neužsiminę apie lagaminą, tolydžio 
didėjantį ir jau sunkų kaip dramblys. Tarpdury Marta Oter 
nedrąsiai pakštelėjo man į kaktą ir pažadėjo, kad palaikysime 
ryšį ir kad po metų kitų atvažiuosianti į Kaliforniją - Hansas 
ir Vilhelmas nor; pamatyti disneilendą. „Jis Floridoje“, - paaiš- 
kinau. Ninė gnybtelėjo man, kad nutilčiau. 

Sėdėdama taksi automobilyje, Ninė lengvabūdiškai pos- 
tringavo, kad gyvenimas be motinos man buvęs anaiptol ne 
katastrofa, o priešingai — palaima, nes augau laisva ir lepinama 
Berklyje, užburtuose namuose su spalvingomis sienomis ir as- 
tronomijos bokšteliu, užuot vargusi nuosaikioje danės aplinko- 
je. Išsitraukiau iš kuprinės stiklinį rutulį su undine vidury ir, 
išlipdama iš taksi, palikau jį ant sėdynės. 

Po apsilankymo pas Martą Oter kelis mėnesius vaikščio- 
jau apsiniaukusi. Per Kalėdas, norėdamas mane pradžiuginti, 
Maikas O'Kelis dovanų atnešė krepšelį, uždengtą languotu 
virtuvės rankšluostėliu. Nudengusi jį, išvydau baltą kalytę, 
didumo sulig greipfrutu, ramiai miegančią ant kito virtuvės 


rankšluostėlio. „Ji vardu Deizė, bet tu gali ją šaukti kitaip“, — 


* Havajiečių styginis instrumentas, panašus į gitarą. 

pasiūlė man airis. Beprotiškai įsimylėjau Deizę, dumdavau iš 
mokyklos namo, kad neprarasčiau nė akimirkos pabūti su ja, 
ji buvo mano patikėtinė, draugė, žaislas, miegojo mano lovoje, 
ėdė iš mano lėkštės, nešiojau ją ant rankų — nesvėrė nė dvie- 
jų kilogramų. Su kalyte nusiramindavau ir būdavau tokia lai- 
minga, jog nebeprisimindavau Martos Oter. Kai suėjo metai, 
Deizei prasidėjo ruja, instinktas nustelbė įprastą nedrąsą, ir ji 
išbėgo į gatvę. Netoli tenubėgo, gatvės kampe pakliuvo po au- 
tomobiliu ir žuvo vietoje. 

Nedrįsdama pasakyti, kas atsitiko, Ninė paskambino Tė- 
vukui, šis anksčiau išėjo iš darbo universitete ir nuvažiavo pa- 
imti manęs iš mokyklos. Kai, išėjusi iš klasės, išvydau jį, dar 
nespėjus jam nieko pasakyti, supratau, kas atsitiko. Deizė! Įsi- 
vaizdavau, kaip ji bėga, įsivaizdavau automobilį, negyvą kalytę 
ant grindinio. Tėvukas apkabino mane didelėmis savo ranko- 
mis, priglaudė prie krūtinės ir drauge su manimi apsiverkė. 

Paguldėme Deizę į dėžutę ir palaidojome sode. Ninė norė- 
jo parnešti kitą kalę, kuo panašesnę į Deizę, bet Tėvukas pa- 
reiškė, jog dabar reikia ne ieškoti kito šunyčio, o pratintis gy- 
venti be jo. „Negaliu, Tėvuk, aš ją taip mylėjau!“ — verkšlenau 
nepaguodžiama. „Ia meilė gyva tavyje, Maja, ne Deizėje. Gali 
ją skirti kitiems gyvūnėliams, o kiek liks, atiduok man“, — at- 
sakė išmintingasis senelis. Ši sielvarto ir meilės pamoka pravers 
dabar, nes, kas be ko, Danielą mylėjau stipriau nei save, bet ne 


stipriau nei Tėvuką ar Deizę. 


Blogos naujienos, labai blogos, ir šiaip jau šlapia, o dar lyja, 
kaip čia sakoma, bėdoms užklupus: iš pradžių Danielas, o da- 


bar ir šitai. Kaip ir baiminausi, F TB atsekė mano pėdomis, ir į 

Berklį atvažiavo policininkas Arana. Tai dar nereiškia, kad jis 
atskris į Čiloję, ramina mane Manuelis, bet aš išsigandusi, nes 
jeigu nepasivargino manęs ieškoti nuo praeitų metų lapkričio, 
neatsisakys ir dabar, aptikęs mano artimuosius. 

Arana pasirodė prie mano senelių durų, persirengęs civili- 
niais drabužiais, bet atkišęs savo ženklą. Ninė buvo virtuvėje, ir 
tėtis jį įleido, manydamas, jog kas nors atsitiko Maiko O'Kelio 
perauklėjamiems nusikaltėliams, ir nemaloniai nustebo suži- 
nojęs, kad Arana tiria pinigų klastojimo bylą ir nori apklausti 
Mają Vidal, vadinamą Laura Baron: byla iš tiesų nutraukta, 
pridūrė jis, bet merginai gresiąs pavojus ir jis laikąs savo parei- 
ga ją apsaugoti. Ninė ir tėtis būtų dar labiau išsigandę, jei ne- 
būčiau jiems papasakojusi, kad Arana — padorus policininkas ir 
visada gerai su manimi elgėsi. 

Močiutė paklausė, kaip jis aptiko mano pėdsakus, ir Ara- 
na neturėjo ko slėpti, puikuodamasis šuns pėdsekio uosle, 
kaip ji parašė Manueliui savo žinutėje. Policininkas pradė- 
jo nuo pačių paprasčiausių dalykų — policijos departamento 
kompiuteryje peržiūrėjo 2008 metais dingusių merginų sąra- 
šus. Nutarė, kad ankstesnių duomenų tikrinti nebūtina, nes, 
pamatęs mane, nusprendė, jog nesu ilgai gyvenusi gatvėje: 
dingę paaugliai gana greitai atrodo paženklinti neišdildomu 
beglobių antspaudu. Sąrašuose buvo dešimtys pražuvėlių, 
tačiau jis išsirinko tik merginas nuo penkiolikos iki dvide- 
šimt penkerių metų, kilusias iš Nevados ir gretimų valstijų. 
Daugeliu atvejų buvo pridėtos nuotraukos, nors kai kurios 
nebenaujos. Būdamas geras fizionomistas, iš to sąrašo pa- 
siliko keturias, tarp kurių ypač viena patraukė dėmesį, nes 
jos dingimo data atitiko tą laiką, kai jis susipažino su taria- 


mąja Brendono Limano dukterėčia, tai yra 2008-ųjų birželį. 

Atidžiai įsižiūrėjęs į nuotrauką ir išgliaudęs visą įmanomą 
informaciją, priėjo prie išvados, jog toji Maja Vidal yra jo 
ieškomoji, taip sužinojo tikrą mano vardą, kai kuriuos mano 
gyvenimo duomenis, Oregono akademijos ir Kalifornijoje 
gyvenančių mano artimųjų adresą. 

Pasirodo, tėtis, priešingai, nei buvau maniusi, manęs ieš- 
kojo ne vieną mėnesį ir perdavė mano duomenis visiems ša- 
lies policijos komisariatams ir ligoninėms. Arana paskambino 
į akademiją, pasikalbėjęs su Endže gavo reikiamų duomenų ir 
taip surado buvusius tėčio namus, o ten naujieji savininkai jam 
nurodė margaspalvio mano senelių būsto adresą. „Laimė, kad 
ši byla buvo paskirta man, o ne kokiam nors kitam policinin- 
kui, nes aš esu įsitikinęs, kad Laura, arba Maja, —- puiki mergi- 
na, ir noriu jai padėti, kol nieko bloga jai neatsitiko. Bandysiu 
įrodyti, kad jos dalyvavimas nusikalstamoje veikoje buvo ne- 
reikšmingas“, - baigė savo aiškinimus policininkas. 

Matydama tokį Aranos geranoriškumą, Ninė pakvietė jį 
prie stalo, o tėtis atkimšo butelį geriausio vyno. Policininkas 
pagyrė valgį, tokį gardų ūkanota lapkričio pavakare, gal tai 
jūsų šalies nacionalinis patiekalas, ponia? Mat pastebėjo jos 
akcentą. Tėtis paaiškino, jog tai čilietiškas paukštienos troš- 
kinys, vynas irgi Čilės, o jiedu su motina gimę toje šalyje. Po- 
licininkas pasidomėjo, ar dažnai lankąsi Čilėje, ir tėtis atsakė, 
kad jau daugiau kaip trisdešimt metų, kai nesilankę. Dėdamasi 
kiekvieną policininko žodį į galvą, Ninė spyrė po stalu sūnui į 
koją, kad mažiau kalbėtų. Kuo mažiau Arana žinosiąs apie jų 
šeimą, tuo geriau. Mat pagavo policininką meluojant ir suklu- 
so. Kaip galima nutraukti bylą, jeigu nerasti padirbti pinigai ir 
plokštės? Ji taip pat buvo skaičiusi žurnale straipsnį apie Ada- 


mą Trevorą ir kelis mėnesius nagrinėjo tarptautinį padirbtų 

pinigų platinimą, laikė save eksperte ir išmanė komercinę ir 
strateginę plokščių vertę. 

Ninė pareiškė pasirengusi bendradarbiauti su teisėsauga ir 
pateikė Aranai informaciją, kurią jis pats būtų galėjęs susirasti. 
Pasakė, kad pernai birželį dukraitė pabėgo iš Oregono akade- 
mijos, jie bergždžiai jos ieškoję, kol pagaliau gavę žinią iš vie- 
nos Las Vegaso bažnyčios, ji nuvykusi jos parsivežti, nes Majos 
tėvas tuo metu buvo išskridęs. Radusi ją pačios prasčiausios 
būklės, neatpažįstamą, skaudu buvę matyti merginą, kadaise 
gražią, atletišką ir sveiką, tapusią narkomane. Priėjusi tą vietą, 
močiutė vos galėjo žodį ištarti iš sielvarto. Tėtis pridūrė, kad 
jie nuvežė dukterį į vieną San Fransisko reabilitacijos kliniką, 
tačiau, vos kelioms dienoms likus iki programos pabaigos, ji 
vėl pabėgo, ir jie nežino, kur ji dabar yra. Majai suėjo dvide- 
šimt metų, jie negalį jai uždrausti pražudyti savo gyvenimo, 
jeigu ji to norinti. 

Nežinia, ar policininkas Arana jais patikėjo. „Turiu žūtbūt 
kuo greičiau surasti Mają. Nemažai nusikaltėlių kasa jai duo- 
bę“, - tarė jis ir lyg tarp kita ko perspėjo, kokia bausmė numa- 
tyta už federalinį nusikaltimą įvykdžiusio nusikaltėlio slėpimą 
ir bendrininkavimą. Policininkas išgėrė vyną, pagyrė karame- 
linį kremą, padėkojo už vakarienę ir prieš atsisveikindamas 
paliko vizitinę kortelę tam atvejui, jei gautų žinių apie Mają 
Vidal ar prisimintų kokią nors tyrimui pravarčią smulkmeną. 
„Suraskite ją, būkite geras“, - įsikibusi jam į atlapus, tarpdury 
maldavo močiutė ašarotais skruostais. Vos policininkui išėjus, 
ji nusišluostė netikras ašaras, apsivilko paltą, griebė mano tėvui 


už skverno ir nusitempė į kalėjimą — Maiko O Kelio žinybą. 

Fredis, nuo pat atvykimo į Kaliforniją dienos nugrimzdęs į be- 
valę tylą, atsibudo iš letargo, kai tik išgirdo, kad policininkas 
Arana šniukštinėja po Berklį. Paauglys, nė žodžiu neprasita- 
ręs, koks buvo jo gyvenimas nuo tada, kai pernai lapkričio mė- 
nesį paliko mane Olimpijos Petiford rankose, iki padarytos po 
pusmečio inkstų operacijos, pagaliau prabilo išsigandęs, kad 
Arana gali jį suimti. Papasakojo, kad, padėjęs man, nebegalėjo 
grįžti į Brendono Limano pastatą, nes Džo Martinas ir Kinas 
būtų sudraskę jį į gabalus. Su tuo pastatu jį siejo stipri virkšte- 
lė, juo labiau kad niekur kitur nebūta tokios gausybės narko- 
tikų, tačiau artintis prie jo buvo labai pavojinga. Nieku gyvu 
nebūtų įtikinęs galvažudžių, kad neturi nieko bendra su mano 
pabėgimu, kaip neturėjo ir tada, kai, žuvus Brendonui Lima- 
nui, gelbėdamas nuo jų, laiku išvedė mane iš sporto klubo. 

Išėjęs iš Olimpijos namų, Fredis autobusu nuvažiavo į pa- 
sienio kaimelį, kur gyveno vienas draugas, ten vargais negalais 
ištvėrė kurį laiką, kol galutinai prispyrė poreikis grįžti. Las 
Vegase jis pažinojo kiekvieną užkaborį, galėjo vaikščioti užriš- 
tomis akimis, žinojo, kur galima apsirūpinti kvaišalais. Steng- 
damasis išvengti Džo Martino ir Kino, apdairiai laikėsi kuo 
toliau nuo ankstesnių vietų ir šiaip taip stūmėsi prekiauda- 
mas, vogdamas, miegodamas po atviru dangumi, kol pagaliau 
visiškai apsirgo ir atsidūrė ligoninėje, o vėliau pas Olimpiją 
Petiford. 

Fredžiui gyvenant gatvėse, dykumoje, apdegusiame auto- 
mobilyje, buvo rasti Džo Martino ir Kino lavonai. Vaikinu- 
kas lengvai atsiduso išsivadavęs nuo galvažudžių, bet neilgai 


džiaugėsi, nes, anot gandų, plintančių narkomanų ir nusikal- 


396 


Majos dienoraštis 


tėlių aplinkoje, nusikaltimas turėjęs policijos kerštui būdingų 
bruožų. Žiniasklaidoje pasirodė pirmieji straipsniai apie ko- 
rupciją Policijos departamente ir su ja susijusią dvigubą Bren- 
dono Limano bendrininkų žmogžudystę. Nuodėmių ir mafijų 
mieste korupcija ne naujiena, bet šiuo atveju cirkuliavo padirb- 
ti pinigai ir įsikišo FTB: korumpuoti pareigūnai tikriausiai 
žūtbūtinai stengėsi nuslopinti skandalą, ir lavonai dykumoje 
buvo perspėjimas tiems, kuriems niežti liežuvį. Žinodami, kad 
Fredis gyveno su Brendonu Limanu, kaltininkai nebūtų lei- 
dę narkotikų prisirijusiam snargliui jų sužlugdyti, nors, tiesą 
pasakius, jis nebūtų galėjęs jų atpažinti, nes niekada nebuvo 
matęs. Pasak Fredžio, Brendonas Limanas pavedė vienam tų 
policininkų likviduoti Džo Martiną ir Kiną, tai atitiko Bren- 
dono žodžius, pasakytus mums važiuojant į Bitį, bet jis pa- 
darė klaidą atsiskaitydamas padirbtais banknotais — tikėjosi, 
kad niekas nepastebės. Jam nepasisekė, paaiškėjo, kad pinigai 
suklastoti, policininkas atsikeršijo, Džo Martinui ir Kinui at- 
skleisdamas planą, ir tą pačią dieną šie nužudė Brendoną Li- 
maną. Fredis girdėjo, kaip gangsteriai telefonu gavo nurodymą 
nužudyti Limaną, ir vėliau suvokė, kad nurodymus davė po- 
licininkas. Savo akimis pamatęs nusikaltimą, nubėgo į sporto 
klubą manęs perspėti. 

Praėjus keliems mėnesiams, kai Džo Martinas ir Kinas 
mane sučiupo gatvėje ir nuvežė į būstą, ketindami iškvosti, kur 
paslėpti kiti pinigai, Fredis vėl man padėjo. Vaikas ne atsitikti- 
nai rado mane surištą ir užkimšta burna ant čiužinio — netyčia 
nusiklausė, kaip Džo Martinas kalbėjo mobiliuoju telefonu, o 
paskiau sakė Kinui žinąs, kur šiuo metu yra Laura Baron. Pa- 
sislėpęs trečiame aukšte, jis pamatė juos atvelkant mane, o ilgai 


netrukus išeinant vienus. Palaukė ilgiau nei valandą svarstyda- 

jie man padarę. Jis negalįs patvirtinti, ar tas pats žmogus tele- 
fonu įsakė nužudyti Brendoną Limaną, o vėliau galvažudžiams 
pranešė, kur aš esu, ir ar tas pats žmogus esąs korumpuotas 
policininkas, nes galbūt jų esama daugiau. 

Maikas O'Kelis su močiute bespėliodami nenuklydo taip 
toli, kad be jokio pagrindo apkaltintų policininką Araną, bet 
įtarė, kaip įtarė ir Fredis, drebantis dėl savo gyvybės. Žmo- 
gus — ar žmonės, —- dykumoje likvidavęs Džo Martiną ir Kiną, 
likviduotų ir jį, jeigu tik sučiuptų. Ninė bandė ginčytis tvir- 
tindama, kad Arana būtų Las Vegase nusikratęs Fredžio, jei- 
gu būtų buvęs toksai nevidonas, tačiau, pasak Maiko, sunku 
ligoninėje nužudyti ligonį, juo labiau karingųjų Jėzaus našlių 


saugomą. 


Blankos lydimas, Manuelis išvyko į Santjagą tikrintis pas dak- 
tarą Pugą, o su manimi namuose liko Chuanitas Koralesas, 
trokšdamas pagaliau baigti skaityti ketvirtąjį „Hario Poterio“ 
tomą. Praslinko daugiau kaip savaitė, kai nutraukiau santykius 
su Danielu, veikiau, kai jis nutraukė santykius su manimi, o 
aš vis dar kūkčiojau per miegus, jausdamasi lyg primušta, ta- 
čiau vėl įsikinkiau į darbą. Ėjo paskutinės savaitės prieš vasaros 
atostogas, ir aš neturėjau teisės dykinėti. 

Ketvirtadienį, gruodžio 3-i3ją, su Chuanitu nuėjome pas 
donją Lusindą pirkti vilnų — ketinau Manueliui numegzti vie- 
ną tų savo klaikių šalikų, nieko geresnio ir negalėjau sugalvo- 
ti. Vilnoms sverti nešiausi mūsų svertuvą, vieną iš nedaugelio 
daiktų, išlikusių po mano siautėjimo, nes jos svertuvo numeriai 


per ilga nusitrynė, o gyvenimui pasaldinti — kriaušių pyragą, 

kuris man supuolė, bet jai vis viena turėjo patikti. Jos durys 
užsikirto per 1960-ųjų Žemės drebėjimą, ir nuo to laiko visi 
vaikščioja pro užpakalines, reikia pereiti per kiemą, kur auga 
marihuana, pro krosnį ir skardinius būgnus vilnai dažyti, pro 
palaidas vištas, triušių narvus ir dvi ožkas, kadaise davusias 
pieno sūriui spausti, o dabar be jokių įpareigojimų besidžiau- 
giančias senatve. Mums iš paskos sekė raišas Fakinas, iškėlęs 
snukį ir kažką uosdamas, ir dar neįbėgęs į trobą suvokė, kas 
atsitiko, ir įniko staugti. Netrukus juo pasekė visi apylinkės 
šunys, o truputį vėliau — ir visoje saloje. 

Troboje išvydome donją Lusindą šiaudinėje kėdėje šalia 
užgesusios krosnelės išeigine suknele, lyg susiruošusią mišių 
klausyti, su rožiniu rankoje, į kuodą dailiai sušukuotais resvais 
žilais plaukais, jau atšalusią. Nujausdama, jog tai paskutinė 
diena šiame pasaulyje, pati susitvarkė, kad kitiems nereikėtų 
rūpintis jos lavonu. Atsisėdau šalia jos ant žemės, o Chuanitas 
nubėgo pranešti kaimynams, kurie jau traukė keliu, šunų choro 
primasinti. 

Penktadienį niekas nedirbo, visi gedėjo, o šeštadienį da- 
lyvavo laidotuvėse. Šimtametės donjos Lusindos mirtis sukėlė 
tikrą sumaištį, nes iki tol visi tikėjo ją esant nemirtingą. Ei- 
damos į šermenis, kaimynės atsinešė kėdžių, pamažu rinko- 
si žmonės, kol pagaliau prisipildė ir kiemas, ir gatvė. Senutė, 
pašarvota ant to paties stalo, prie kurio valgė, ant kurio svėrė 
vilnas, gulėjo paprastame karste tarp gausybės gėlių, pamerktų 
į molinius puodus ir plastikinius butelius, tarp rožių, horten- 
zijų, gvazdikų, vilkdalgių. Susenusi donja Lusinda taip susi- 
traukė, kad jos kūnas užėmė tik pusę karsto, o galva ant pa- 
galvės atrodė kaip naujagimio. Ant stalo moterys pastatė kelias 


skaistvario žvakides su žvakigaliais, ranka spalvintą vestuvinę 

jos nuotrauką, kurioje ji stovėjo su nuotakos suknele, prieš de- 
vyniasdešimt ketverius metus įsikibusi parankėn senovine ka- 
riška uniforma vilkinčiam kareiviui, pirmajam iš šešių vyrų. 

Kunigo padėjėjas kalbėjo su moterimis rožinį, ne į natą 
giedojo psalmes, o vyrai, kieme susėdę prie stalų, maldė liū- 
des; troškinta kiauliena su svogūnais ir alumi. Rytojaus dieną 
atvyko keliaujantis kunigas, misionierius, pravardžiuojamas 
Tritvaniu dėl ilgų pamokslų, prasidedančių pirmuoju tvanu ir 
pasibaigiančiu trečiuoju, jis laikė mišias bažnyčioje, lūžtančioje 
nuo Žmonių ir taip prisodrintoje žvakių ir lauko gėlių kvapų, 
jog man ėmė vaidentis, kad angelai ėmė kosėti. 

Karstas stovėjo priešais altorių ant juoda drobule užklo- 
to geležinio pastovo, ant jo — baltas kryžius ir dvi žvakidės, 
apačioje — dubuo, kaip man paaiškinta, „tam atvejui, jeigu iš- 
sipūtęs pilvas sprogtų“. Neišmanau, ką tai galėtų reikšti, bet 
skamba nemaloniai. Susirinkusieji meldėsi ir, pritariant gita- 
roms, dainavo čilojietiškus valsus, paskiau žodį tarė Tritvanis 
ir baigė jį tik po šešiasdešimt penkių minučių. Pradėjo donjos 
Lusindos pašlovinimu, bet labai greit nuklydo į kitas temas: 
politiką, lašišų verslą ir futbolą, tikintiesiems knapsint nosi- 
mis. Misionierius atvyko į Čilę prieš penkiasdešimt metų ir 
tebekalba su svetimšalio akcentu. Per komuniją kai kas ėmė 
lieti ašaras, visi mes susigraudinome, ir galiausiai pravirko net 
gitaristai. 

Kai, mišioms pasibaigus, sugaudė varpai, palydėdami mi- 
rusiąją į paskutinę kelionę, aštuoni vyrai pakėlė lengvutį karstą 
ir iškilmingais žingsniais nužygiavo gatve, o iš paskos sekė vi- 
sas kaimelis, nešinas koplyčioje buvusiomis gėlėmis. Kapinė- 
se kunigas dar sykį palaimino donją Lusindą, ir kaip tik tuo 


metu, kai karstas buvo leidžiamas į duobę, atskubėjo uždusęs 

laivų dailidė su sūnumi, nešini greitosiomis, bet dailiai sukal- 
tu antkapiu. Kadangi donja Lusinda neturėjo gyvų giminių, o 
mudu su Chuanitu aptikome jos kūną, žmonės vorele traukė 
pareikšti mums užuojautos, įdiržusiais nuo darbo delnais spus- 
telėdavo ranką, prieš eidami visu būriu į „Vėlių užeigą“ nuplau- 
ti sielvarto. 

Kai paskutinė ėjau iš kapinių, virš jūros ėmė kilti migla. 
Pastovėjau mąstydama, kaip šiomis gedulo dienomis man 
trūksta Manuelio ir Blankos, kaip bendruomenė mylėjo donją 
Lusindą ir kaip mažai žmonių atėjo palydėti Karmelo Korale- 
so, palyginti su šia diena, bet daugiausia galvojau apie Tėvuką. 
Ninė ketino išbarstyti jo pelenus ant kalno, kuo arčiau dan- 
gaus, bet jau prabėgo ketveri metai, o keraminis ąsotis tebelau- 
kia ant komodos. Takeliu užkopiau į kalvą ties Pinkojos grota, 
tikėdamasi pajusti apsireiškiant Tėvuką ir paprašyti, kad leistų 
atvežti jo pelenus į šią salą ir palaidoti kapinėse, žvelgiančiose 
į jūrą, o kapą paženklinti bokšteliu, jo žvaigždžių bokšto mi- 
niatiūrine kopija, bet Tėvukas nesirodo šaukiamas, apsireiškia 
tik tada, kai įsigeidžia, ir šįkart bergždžiai jo laukiau kalvos 
viršūnėje. Jaučiausi labai nelaiminga, pasibaigus meilei su Da- 
nielu, nerimą kėlė bloga nuojauta. 

Kilo potvynis, ir vis labiau tirštėjo rūkas, bet iš viršaus dar 
buvo matyti grotos anga; tolėliau ant uolų drybsojo stambūs 
kūnai — ten snaudė jūrų liūtai. Skardis — šešių metrų aukščio 
status krantas, dukart su Chuanitu esame juo nusileidę Že- 
myn. Nieko daugiau nereikia, tik vikrumo ir sėkmės, labai 
lengva paslysti ir nusisukti sprandą, todėl turistams laipioti 


draudžiama. 

Pabandysiu peržvelgti pastarųjų dienų įvykius, kaip girdėjau 
juos pasakojant ir kaip pati prisimenu, nors po smūgio galva 
dar menkai veikia. Nelabai aišku, kaip įvyko tas nelaimingas 
atsitikimas, bet čia niekas neketina rimtai jo tirti. 

Gana ilgai iš viršaus stebėjau kraštovaizdį, greitai dingstantį 
rūke; sidabrinis jūros veidrodis, uolos ir jūrų liūtai išnyko pilka- 
me ūke. Gruodžio mėnesį pasitaiko ir giedrų, ir šaltų kaip toji 
dienų, kai migloja arba dulkia vos juntama purkšna, ilgai ne- 
trukus prapliumpanti liūtimi ir perkūnija. Tą antradienio rytą 
skleidėsi perregimas ūkas, dvelkdamas liūdesiu, deramu atsi- 
sveikinant su donja Lusinda, kaimelio žmonių proprosene. Va- 
landai praslinkus, man bestovint ant kalvos, pasaulis nugrimzdo 
į vatą, atspindėdamas mano nuotaiką. Pyktis, gėda, nusivylimas 
ir ašaros, dvasinė sumaištis, netekus Danielo, užleido vietą ne- 
aiškiam ir permainingam liūdesiui, panašiam į miglą. Tai mei- 
lės kančios, pasak Manuelio Arijaso, pati lėkščiausia žmonijos 
tragedija, bet vis viena skauda širdį. Migla baugi, nežinia, kokie 
pavojai tyko už dviejų metrų, kaip Maiko O Kelio mėgstamuo- 
se romanuose apie Londono nusikaltimus, kuriuose galvažudys 
tikisi pasislėpti nuo Temzės tvinstančiame rūke. 

Buvo šalta, drėgmė smelkėsi kiaurai švarkelį drauge su bai- 
me, nes buvau vienui viena. Nuojauta sakė, kad kažkas klai- 
džioja šalia, tik ne Tėvukas, kažkas grėsmingas, lyg žvėris, ir 
aš beregint nuvijau tą mintį kaip dar vieną vaizduotės užmačią, 
bet tą pačią akimirką suurzgė Fakinas. Jis stovėjo man prie 
kojų, suklusęs, pašiaušęs keterą, tiesia uodega, šiepdamas iltis. 


Išgirdau prislopintus žingsnius. 

— Kas čia?! — sušukau. 
luetą. 

— Laikyk šunį, Maja, aš esu... 

Tai buvo policininkas Arana. Atpažinau iš karto, nepai- 
sydama rūko ir keisto apdaro, nes buvo persirengęs amerikie- 
čių turistu — languotos kelnės, beisbolo kepuraitė, ant krūtinės 
tabalavo fotoaparatas. Mane pakirto baisus nuovargis, apėmė 
ledinė ramybė: taip pasibaigė vieni bėgimo ir slėpimosi metai, 
nežinios metai. 

— Laba diena, pareigūne, laukiau tavęs. 

— Nejaugi? — paklausė artindamasis. 

Kuriems galams aiškinti tai, ką supratau iš Ninės žinučių 
ir ką jis pats puikiausiai žinojo; kuriems galams pasakoti, kad 
jau kuris laikas įsivaizdavau kiekvieną neišvengiamą jo žings- 
nį link manęs, apskaičiuodama, kiek dar užtruks, kol mane 
pasieks, ir baimės gniaužiama širdimi laukiau tos valandėlės. 
Apsilankęs pas mano artimuosius Berklyje, sužinojo, kad mes 
kilę iš Čilės, paskiau tikriausiai pasitikslino, kad pabėgau iš 
San Fransisko reabilitacijos klinikos. Turint tokius ryšius, 
buvo labai lengva sužinoti, jog gavau naują pasą, ir peržiūrėti 
tomis dienomis dviem oro linijomis Čilėn skridusių keleivių 
sąrašus. 

— Ši šalis labai nusitęsusi iš šiaurės į pietus. Kaip pavyko 
atvykti į Čiloję? 

— Iš patyrimo. Kiaurai tave permatau. Paskutinįsyk, kai 
buvome susitikę Las Vegase, buvai elgeta, apsišaukusi Laura 
Baron. 

Jis kalbėjo mandagiai, tokiu tonu, lyg pašnekesys būtų vy- 


kęs įprastomis aplinkybėmis. Papasakojo, kad, pavakarienia- 

vęs su Nine ir mano tėčiu, luktelėjo gatvėje ir, kaip ir tikėjosi, 
po penkių minučių pamatė juos išeinant iš namų. Kaip niekur 
nieko įsibrovė į vidų, nuodugniai apšniukštinėjo, aptiko voką 
su Danielo Gudričo nuotraukomis ir įsitikino, kad esu kažkur 
slepiama. Viena nuotrauka patraukė jo dėmesį. 

— Jaučių velkama troba, - įsiterpiau. 

— Visiškai teisingai. Iu bėgai priešais jaučius. „Google“ su- 
žinojau, kokios valstybės vėliava iškelta ant namo stogo, para- 
šiau užklausą: „Namo gabenimas jaučiais Čilėje“, ir man atsi- 
vėrė Čilojės puslapis. Ten buvo kelios nuotraukos ir trys vaizdo 
įrašai, kuriuos galėjau pažiūrėti „YouTube“. Tiesiog neįtikėtina, 
kaip kompiuteris palengvina tyrimą. Pabandžiau susisiekti su 
asmenimis, filmavusiais tas scenas, ir taip aptikau Frensę Gu- 
drič iš Sietlo. Nusiunčiau žinutę, kad ruošiuosi vykti į Čiloję ir 
būčiau dėkingas už naudingą informaciją, persitarėme keliais 
žodžiais, ir ji man atsakė, jog Čilojėje lankėsi ne ji, o jos brolis 
Danielas, nurodė jo elektroninio pašto adresą ir telefono nu- 
merį. Danielas neatsakė į mano žinutes, tad internete radau jo 
puslapį, o jame buvo įvardyta sala, kurioje gegužės pabaigoje 
jis praleido daugiau nei savaitę. 

— Bet ten nebuvo nė žodžio apie mane, aš irgi esu mačiusi 
tą puslapį. 

— Apie tave nebuvo, bet jis pats buvo vienoje nuotraukoje, 
kurią mačiau tavo artimųjų namuose Berklyje. 

Iki tol ramindavau save kvaila mintimi, jog Čilojėje Arana 
negalėtų man nieko padaryti, negavęs Interpolo ar Čilės poli- 
cijos įsakymo, bet, išklausiusi pasakojimą, kokią ilgą kelią jam 
teko nukeliauti manęs beieškant, grįžau į tikrovę. Jeigu jis tiek 
vargo, kol atvyko į mano slaptavietę, vadinasi, turi teisę mane 


suimti. Ką iš tikrųjų Žino šis žmogus? 

Instinktyviai atšlijau, bet jis švelniai sulaikė mane už ran- 
kos ir pakartojo tai, ką jau buvo sakęs mano artimiesiems, kad 
nieko kita nenori, tik man padėti, ir aš turiu juo pasitikėti. Jam 
pavesta surasti pinigus ir spausdinimo plokštes, pasakė jis, nes 
pogrindinė spaustuvė buvo sunaikinta, Adamas Trevoras su- 
imtas ir išdavė visą informaciją apie padirbtų pinigų prekybą. 
Jis atvykęs į Čiloję niekieno nesiunčiamas, tiesiog profesinio 
išdidumo skatinamas, nes užsibrėžęs tikslą pats išnagrinėti tą 
bylą. F TB nieko apie mane nežinantis, bet, įspėjo jis, mafija, 
susijusi su Adamu Trevoru, turi tokį pat tikslą kaip ir Jungti- 
nių Amerikos Valstijų vyriausybė — paspęsti man spąstus. 

— Ar supranti, kad, jeigu aš sugebėjau tave rasti, nusikaltė- 
liai irgi sugebės, — pridūrė jis. 

— Niekas negali manęs apkaltinti, kad buvau su tuo susiju- 
si, - akiplėšiškai atrėžiau, bet balso tonas išdavė mano baimę. 

— Ir dar kaip gali. Kaip tu manai, kodėl tiedu gorilos Džo 
Martinas ir Kinas buvo tave sučiupę Las Vegase? Beje, būtų 
įdomu sužinoti, kaip tau pavyko nuo jų pasprukti, ir ne kar- 
tą, o du. 

— Nebuvo labai apsukrūs. 

Vis dėlto pravertė tai, kad užaugau po Nusikaltėlių klubo 
sparnu su paranojike močiute ir airiu, vilkusiu man detekty- 
vinius romanus ir išmokiusiu Šerloko Holmso dedukcinio me- 
todo. Iš kur policininkas Arana sužinojo, kad po Brendono 
Limano mirties mane vaikėsi Džo Martinas ir Kinas? Arba 
kad pagrobė mane tą pačią dieną, kai jis užklupo mane pa- 
vogus vaizdo žaidimą? Paaiškinti buvo įmanoma tik taip, jog 
pirmąjį kartą jis įsakė nužudyti Limaną ir mane, susivokęs, 
kad kyšį gavo padirbtais banknotais, o antrąjį — paskambino 


jiems mobiliuoju telefonu, pasakė, kur aš esu ir kaip reikia 

išplėšti informaciją apie likusius pinigus. Tą dieną, kai Las 
Vegase nuvedė mane į meksikiečių valgyklėlę, o paskiau davė 
dešimt dolerių, policininkas Arana buvo be uniformos, kaip 
ir tąsyk, kai lankėsi pas mano artimuosius, ir dabar, susekęs 
mane ant kalvos. Ir anaiptol ne todėl, kad slapta bendradar- 
biauja su FTB, kaip sakėsi, — tiesiog už korupciją buvo atleis- 
tas iš Policijos departamento. Buvo vienas tų pareigūnų, kurie 
ėmė kyšius ir darė sandėrius su Brendonu Limanu; keliavo po 
pasaulį grobio ieškodamas, o ne vykdydamas pareigą ir juolab 
ne todėl, kad norėjo man padėti. Man regis, iš mano veido 
išraiškos Arana susivokė per daug prikalbėjęs ir, man nespėjus 
leistis į kojas pašlaitėn, susigriebė. Surakino mane geležiniais 
savo gniaužtais. 

— (Gal manai, kad ketinu išvažiuoti tuščiomis rankomis, 
ką?! — grėsmingai suriko jis. — Geruoju ar bloguoju atiduosi 
man tai, ko atvažiavau, bet nežadu tavęs nuskriausti. Galėtu- 
me susiderėti. 

— Dėl ko? - paklausiau išsigandusi. 

— Dėl tavo gyvybės ir laisvės. Nutrauksiu bylą, tyrimo do- 
kumentuose tavo vardas nebus paminėtas, ir niekas daugiau 
tavęs nepersekios. Be to, duosiu tau dvidešimt procentų. Kaip 
matai, esu dosnus. 

— Brendonas Limanas laikė dvi rankines su pinigais Bi- 
čio sandėlyje. Aš jas paėmiau, o pinigus sudeginau Mohavių 
dykumoje, bijodama, kad būsiu apkaltinta bendrininkavimu. 
Prisiekiu, tai gryna tiesa! 

— Manai, kad aš toks kvailas? Pinigus! Na, o kur plokštės? 

— Išmečiau į San Fransisko įlanką. 

— Netikiu! Prakeikta kekše! Užmušiu! —- suriko purtydamas 


mainė. 

— Neturiu nei tavo sušiktų pinigų, nei plokščių! 

Fakinas vėl suurzgė, bet Arana įsiutęs nuspyrė jį į šalį. 
Buvo raumeningas, išsimankštinęs per kovos būdų pratybas, 
pripratęs prie smurto, bet aš neišsigandau — puoliau jį, ap- 
kvaitusi iš nevilties. Žinojau, kad Arana jokiu būdu nepaliks 
manęs gyvos. Nuo mažumės žaidusi futbolą, turėjau stiprias 
kojas. Spyriau jam į tarpukojį, bet jis laiku išsisuko, ir aš jam 
kliudžiau koją. Jei būčiau avėjusi ne sandalais, gal būčiau su- 
laužiusi jam kaulą, bet dabar, priešingai, spirdama iš visų jėgų, 
susižeidžiau kojos pirštus, ir skausmas pervėrė smilkinius, net 
žiežirbos pasipylė iš akių. Pasinaudojęs proga, Arana kumščiu 
taip smogė man į paširdžius, kad netekau žado, paskiau įniko 
mane daužyti, ir nieko daugiau nebeprisimenu, turbūt apsvai- 
gino smūgiu į veidą, nes man sulaužyta nosis ir trūksta kelių 


dantų. 


Baltame, skaidriame fone išvydau Tėvuką, gausybę vėjelio 
plaikstomų muslinų, nuotakos nuometą, kometos uodegą. Esu 
mirusi, dingtelėjo mintis, kokia laimė, ir atsidaviau palaimai — 
išsivadavusi nuo kūno, sklandžiau erdvėje drauge su Tėvuku. 
Pasak Chuanito Koraleso ir Pedro Pelančugajo, nebūta jokio 
tamsaus pono su skrybėle, sako, kad akimirką atsikvošėjau 
kaip tik tada, kai jie bandė mane pakelti, bet iškart vėl netekau 
sąmonės. 

Atsipeikėjau po anestezijos Kastro ligoninėje, iš vienos pu- 
sės sėdėjo Manuelis, iš kitos — Blanka, o kojūgalyje - Lauren- 
sijas Karkamas. „Kai galėsit, panele, atsakysit į vieną kitą klau- 
simą, gerai?“ — mandagiai paklausė, užuot pasilabinęs. Dar dvi 


dienas negalėjau kalbėti, regis, buvau kaip reikiant kontūzyta. 

Tyrimo metu karabinieriai nustatė, jog po donjos Lusin- 
dos laidotuvių į salą atvyko turistas, nemokantis ispanų kalbos, 
užsuko į „Vėlių užeigą“, kur buvo susirinkę Žmonės, ir parodė 
mano nuotrauką Chuanitui Koralesui, pirmam pasitaikiusiam 
prie durų. Berniukas nurodė jam takelį, vedantį į kalvą grotos 
link, ir vyriškis nuėjo ta kryptimi. Chuanitas Koralesas nubė- 
go pas savo draugą Pedrą Pelančugają, ir jiedu smalsaudami 
nusekė jam iš paskos. Išgirdę ant kalvos lojant Fakiną, nukūrė 
ton pusėn ir spėjo pamatyti nelaimingą atsitikimą, nors per 
atstumą, be to, rūke ne kažin ką galėjo pastebėti. Todėl jų liu- 
dijimai ne visur sutampa. Pasak jų, mudu su nepažįstamuoju 
stovėjome palinkę prie skardžio ir žiūrėjome į grotą, jis susvy- 
ravo, aš bandžiau jį sulaikyti, mudu netekome pusiausvyros ir 
dingome. Per rūką iš viršaus nebuvo matyti, kur nukritome, 
o kadangi šaukiami neatsiliepėme, paaugliai nusileido žemyn, 
laikydamiesi uolos kyšulių ir šaknų. Jau anksčiau ne kartą buvo 
karstęsi, be to, žemė buvusi beveik sausa, todėl buvo lengva 
leistis, nes palijus būna slidu. Jie priėjo atsargiai, saugodamiesi 
jūrų liūtų, bet pastebėjo, kad diduma jų plūduriuoja vandenyje, 
įskaitant patiną, paprastai nuo uolos sergintį savo haremą. 

Chuanitas paaiškino radęs mane pasliką siaurame smėlė- 
to paplūdimio ruoželyje tarp grotos angos ir jūros, o vyriškis 
tysojo nukritęs ant uolų ir ligi pusiaujo nugrimzdęs į vandenį. 
Pedras gerai neprisiminė, ar iškart pastebėjo vyriškio kūną, 
bet išsigando išvydęs mane kruviną ir, pasak jo, nepajėgė susi- 
kaupti. Bandė mane pakelti, bet Chuanitas prisiminė Lilianos 
Trevinjo pirmosios pagalbos pamokas, nutarė verčiau manęs 
nejudinti ir liepė Pedrui bėgti šauktis žmonių, o jis tuo tarpu 
liko šalia, baimindamasis, kad, prasidėjus potvyniui, mus gali 


užlieti bangos. Jam net nedingtelėjo mintis padėti vyriškiui, 

pagalvojo, kad šis bus miręs, nes niekas neliktų gyvas, iš tokio 
aukščio nukritęs ant uolų. 

Pedras nelyginant beždžionė užsikorė ant skardžio ir nu- 
kūrė į karabinierių būstinę, bet nieko ten neradęs puolė šauktis 
pagalbos į „Vėlių užeigą“. Per kelias minutes susibūrė gelbė- 
tojai, keli vyrai nuskubėjo prie kalvos, kažkas surado kara- 
binierius, tie atlėkė džipu ir įvertino padėtį. Niekas neketino 
kelti manęs virvėmis, kaip siūlė kai kurie, padauginę išgerti, 
nes labai kraujavau. Kažkas atidavė savo marškinius sutrenktai 
galvai aprišti, kiti sumeistravo neštuvus, belaukdami greitosios 
pagalbos motorlaivio, jis šiek tiek užtruko, nes turėjo apiplauk- 
ti pusę salos. Ieškota ir kito nukentėjusiojo daugmaž po dvie- 
jų valandų, kai nurimo sumaištis, kilusi begelbstint mane, bet 
tuomet jau buvo tamsu ir teko laukti kitos dienos. 

Karabinierių protokolas skiriasi nuo tyrimo metu gautų 


liudijimų, tai biurokratinio glaustumo šedevras: 


Čia pasirašę puskarininkiai Laurensijas Karkamas Chimenesas 
ir Umildė Garajas Rankilėjas liudija vakar, ketvirtadienį, 2009 
metų gruodžio 9-ąją, gelbėję šiame kaimelyje laikinai gyve- 
nančią Jungtinių Amerikos Valstijų pilietę Mają Vidal iš Kali- 
fornijos, nukritusią nuo vadinamojo Pinkojos skardžio, esančio 
salos šiaurryčiuose. Minėtoji ponia stabilios būklės, guli Kastro 
ligoninėje, kur šio protokolo autorių prašymu buvo nugabenta 
ginkluotųjų pajėgų malūnsparniu. Nelaimingo atsitikimo auką 
rado nepilnamečiai: vienuolikmetis Chuanas Koralesas ir ke- 
turiolikmetis Pedras Pelančugajas, minėtos salos gyventojai, 
pasitaikę prie minėto skardžio. Deramai apklausti, minėtieji 


liudytojai pareiškė matę nukrintant antrą galimą nukentėjusį- 

jį, vyriškosios lyties atvykėlį. Sprendžiant iš to, kad prie vadi- 
namosios Pinkojos grotos uolų aptiktas sudaužytas „Cannon“ 
firmos fotoaparatas, šio protokolo autorių nuomone, Žuvusysis 
buvo turistas. Didžiosios salos karabinieriai šiuo metu bando 
išsiaiškinti minėtojo atvykėlio tapatybę. Nepilnamečiai Kora- 
lesas ir Pelančugajas mano, kad abu nukentėjusieji nuslydo nuo 
minėtojo skardžio, bet nėra tuo tikri, nes, pakilus rūkui, buvo 
prastas matomumas. Ponia Maja Vidal krito ant smėlio, tačiau 
vyriškis turistas pataikė ant uolų ir žuvo nuo smūgio. Prasidė- 
jus potvyniui, srovė nunešė kūną į jūrą, ir jis dingo. 
Puskarininkiai, pasirašiusieji šį protokolą, pakartotinai 
prašo atsižvelgti į pavojingas sąlygas prie Pinkojos skardžio ir 
įrengti apsauginę užtvarą, kol dar daugiau ponių ir turistų ne- 
prarado gyvybės, rimtai pakenkdami minėtosios salos geram 


vardui. 


Nė žodžio apie tai, jog atvykėlis ieškojo manęs su nuotrauka 
rankoje. Taip pat neminima, kad ligi šiol dar niekada nėra at- 
vykęs vienui vienas turistas į mūsų salą, kur, išskyrus Auran- 
tą, ne tiek jau daug kuo galima susidomėti; paprastai atvyksta 
ekoturizmo agentūrų siunčiamos grupės. Šiaip ar taip, niekas 
nesuabejojo karabinierių protokolu, gal bijomasi nemalonumų. 
Vieni tvirtina, kad skenduolį sudraskiusios lašišos ir bangos iš- 
skalausiančios švarutėlius kaulus į krantą, o kiti galvą deda, 
kad jį nusivežė Ca/euche, laivas vaiduoklis, tad tokiu atveju ne- 
rasime nė beisbolo kepuraitės. 

Karabinieriai apklausė vaikus savo būstinėje, dalyvaujant 
Lilianai Trevinjo ir Aurelijui Njankupeliui, kurie stebėjo, kad 


tie nebūtų bauginami, o kieme rezultatų laukė kokia dešimtis 

saliečių, vadovaujamų Eduvichisės Korales, kuri, išnėrusi iš 
sielvarto akivaro, kur grimzdėjo po Asusenos persileidimo, ir 
nusivilkusi gedulo drabužius, pasidarė karinga. Vaikai nieko 
negalėjo pridurti prie savo ankstesnių liudijimų. Karabinie- 
rius Laurensijas Karkamas atvažiavo pas mane į ligoninę su- 
žinoti, kaip mes nukritome nuo skardžio, bet neužsiminė apie 
nuotrauką, smulkmeną, kuri būtų supainiojusi tą nelaimingo 
atsitikimo bylą. Apklausa vyko dviem dienoms praėjus po to 
įvykio, ir Manuelis Arijasas jau buvo mane išmokęs vienin- 
telio atsakymo į visus klausimus: susitrenkiau galvą ir nieko 
neprisimenu. Tačiau meluoti neprireikė, nes karabinierius net 
neklausė, ar aš pažįstu tariamąjį turistą, daugiau domėjosi 
skardžiu ir kritimu — dėl apsauginės užtvaros, kurios buvo 
prašyta prieš penkerius metus. „Tėvynės tarnautojas įspėjo 
vyresnybę, koks pavojingas minėtasai skardis, bet toksai jau 
gyvenimas, panele, niekas jo neišgirsta, kol nežūsta nekaltas 
atvykėlis.“ 

Pasak Manuelio, visas kaimelis stengsis sumėtyti pėdas, 
kad apsaugotų vaikus ir mane nuo bet kokio įtarimo. Jau nebe 
pirmą kartą, prireikus rinktis arba gryną teisybę, tam tikrais 
atvejais niekam nenaudingą, arba apdairią tylą, kuri praverstų 


saviškiams, žmonės renkasi pastarąją. 


Likusi akis į akį su Manueliu Arijasu, papasakojau savo įvykių 
variantą, nepraleisdama nė grumtynių su Arana, ir prisipaži- 
nau, jog neprisimenu, kaip mudu drauge nusiritome į prara- 
Ją; juo labiau kad, man regis, buvome gana atstu nuo krašto. 
Tūkstantį kartų apmąsčiau tą sceną, nesuvokdama, kas atsiti- 


ko. Apsvaiginęs mane kumščio smūgiu, Arana tikriausiai su- 


411 


ISABEL ALLENDE 


prato, kad aš neturiu plokščių ir kad mane reikia pašalinti, nes 
per daug žinau. Nutarė nublokšti mane nuo skardžio, bet aš 
gana nelengva, įsiręžęs jis neteko pusiausvyros, o gal Fakinas 
užpuolė jį iš užpakalio, ir jis krito drauge su manimi. Gavęs 
spyrį, šuo tikriausiai apkvaito kelioms minutėms, bet, kaip 
žinia, beregint atsigaivelėjo, nes vaikus primasino jo lojimas. 
Neradus Aranos kūno, kuris galėtų pakišti kai kurių minčių, 
ir nebendradarbiaujant vaikams, regis, pasiryžusiems nieko ne- 
pasakoti, neįmanoma gauti atsakymo į šiuos klausimus. Taipgi 
nesuprantu, kodėl jūra nusinešė tik jį, jeigu abu gulėjome toje 
pačioje vietoje, bet veikiausiai niekas nežinome, kokios stiprios 
jūrų srovės prie Čilojės. 

— Ar nemanai, Manueli, kad vaikai bus prikišę nagus? 

— Prie ko? 

— Gal nutempė Aranos lavoną į vandenį, kad nusineštų 
bangos. 

— Kuriems galams? 

— Gal jie patys nustūmė jį nuo skardžio pamatę, kad jis 
kėsinasi mane nužudyti. 

— Išmesk visa tai iš galvos, Maja, ir net juokais nebandyk 
to sakyti, gali pražudyti Chuanitą ir Pedrą, — perspėjo jis. - Ar 
tu to nori? 

— Aišku, kad ne, Manueli, bet būtų neblogai sužinoti tiesą. 

— Tiesa yra tai, kad Tėvukas išgelbėjo tave nuo Aranos ir 
nuo mirties ant uolų. Tik taip galima viską paaiškinti, daugiau 
neklausinėk. 

Jūrų ir ginkluotųjų pajėgų vadovybės įsakymu kelias die- 
nas buvo ieškoma kūno. Atskrido malūnsparniai, atplaukė keli 
motorlaiviai, metė tinklus, du narai nusileido į jūros dugną, 


skenduolio nerado, bet ištraukė moliuskais aptekus; 1930-ųjų 

metų motociklą, tarytum siurrealistinę skulptūrą, dabar tai 
bus vertingiausias mūsų salos muziejaus eksponatas. 

Umildė Garajas pėda po pėdos su Livingstonu apšniukšti- 
nėjo visą pajūrį, bet nelaimingojo turisto nerado nė pėdsako. 
Manoma, jog tai būta tokio Donaldo Ričardso, nes amerikietis 
tuo vardu užsisakė kambarį dviem naktims Ankude, „Žydrojo 
galeono“ viešbutyje, išmiegojo vieną naktį ir dingo. Jam ne- 
grįžus, viešbučio administratorius, vietiniame laikraštyje per- 
skaitęs Žinutę apie nelaimingą atsitikimą, pagalvojo, kad tai ti- 
kriausiai tas pats žmogus, ir pranešė karabinieriams. Lagamine 
buvo drabužiai, „Cannon“ firmos fotoaparato keičiamas objek- 
tyvas ir pasas Donaldo Ričardso vardu, dar visai naujas, iš- 
duotas 2009 metais Fenikse, Arizonos valstijoje, su vieninteliu 
įvažiavimo įrašu į Čilę gruodžio 8-ąją, o nelaimingas atsitiki- 
mas įvyko rytojaus dieną. Muitinės deklaracijoje kaip kelionės 
tikslas įrašyta „turizmas“. Tasai Ričardsas atvyko į Santjagą, 
tą pačią dieną išskrido į Puerto Montą, pernakvojo Ankudo 
viešbutyje, ketindamas išvykti po dviejų dienų: keista kelionė, 
nes niekas nevažiuoja iš Kalifornijos į Čiloję, ketindamas ten 
praleisti trisdešimt aštuonias valandas. 

Pasas patvirtina mano spėjimą, kad Arana, Las Vegaso 
policijos departamento įtariamas korupcija, negalėjo išvykti iš 
Jungtinių Valstijų tikruoju vardu. Jam buvo labai lengva gauti 
padirbtą pasą. Amerikos konsulato darbuotojai nepanoro at- 
vykti į salą, pasitenkino oficialiu karabinierių protokolu. Jei 
būtų bandę ieškoti velionio artimųjų, ketindami jiems pra- 
nešti apie mirtį, tikrai nebūtų jų radę, nes tarp trijų šimtų 
milijonų Jungtinių Valstijų gyventojų, ko gero, yra tūkstan- 
čiai Ričardsų. Nėra jokių įrodymų, kad mudu su Arana kas 


nors sietų. 

Ligoninėje išbuvau iki sekmadienio, o pirmadienį, gruo- 
džio 13-ąją, mane nuvežė į dono Lionelio Šnakės namus, kur 
buvau sutikta kaip karo didvyrė. Visa išmarginta mėlynėmis, 
su dvidešimt trimis žaizdomis galvoje, sukrėstomis smege- 
nimis turėjau gulėti aukštielninka, be pagalvės, prietemo- 
je. Operacinėje man nuskuto pusę galvos, kad galėtų susiū- 
ti žaizdas, matyt, likimo man skirta vaikščioti plika galva. 
Rugsėjį nuskusti plaukai spėjo ataugti tris centimetrus, tada ir 
pamačiau, kad mano plaukai iš prigimties geltoni, tokios pat 
spalvos kaip močiutės folksvagenas. Veidas vis dar ištinęs, bet 
mane jau apžiūrėjo Miljalobo dantų gydytoja, ponia vokišku 
vardu, tolima Šnakių giminaitė. (Ar šioje šalyje yra žmonių, 
kurie nebūtų giminė Šnakėms?) Dantų gydytoja pasišovė man 
sudėti dantis. Patikino, jog atrodysią gražiau nei tikri, ir pa- 
sisiūlė kitus išbalinti už dyką, savotiškai atsidėkodama Milja- 
lobui, padėjusiam banke gauti paskolą. Ranka ranką plauna, 
o aš laimiu. 

Gydytojo nurodymu, turėčiau gulėti ir ilsėtis, bet lankyto- 
jai traukė virtine: ėjo Žaviosios raganos iš rukos, viena jų su kū- 
dikėliu, Šnakių giminė visu būriu, Manuelio ir Blankos drau- 
gai, Liliana Trevinjo su mylimuoju daktaru Pedrasa, daugybė 
saliečių, mano futbolininkai ir dvasiškasis tėvas Lusjanas Lijo- 
nas. „Atnešiau tau, gringute, Paskutinio patepimo sakramen- 
tą , — nusijuokė jis, paduodamas dėžutę šokoladinių saldainių. 
Paaiškino, jog dabar šis sakramentas vadinamas ligonių pate- 
pimu ir teikiamas ne vien tik mirštantiesiems. Žodžiu, jokios 
ramybės. 

Tą pirmadienį iš lovos stebėjau prezidento rinkimus, o ko- 
jūgaly sėdėjo Miljalobas, labai susijaudinęs ir nenustygdamas 


kėdėje, nes tikėjosi, kad laimės jo kandidatas Sebastianas Pin- 

jera, multimilijonierius konservatorius, ir, linkėdamas jam sė- 
kmės, vienas išgėrė butelį šampano. Ir man siūlė, ir aš, naudo- 
damasi proga, atsakiau, kad negaliu gerti, nes esu alkoholikė. 
„Kaip baisu, gringute! Dar blogiau nei laikytis vegetarinės die- 
tos!“ — sušuko jis. Nė vienas kandidatas nesurinko užtektinai 
balsų, sausio mėnesį bus antras turas, tačiau Miljalobas mane 
patikino, kad laimėsiąs jo draugas. Jo politinės pažiūros man 
atrodo gana miglotos: žavisi prezidente socialiste Mišele Bače- 
let, nes ji labai subtili dama ir pasakiškai valdė šalį, bet neken- 
čia centro kairės partijų, valdžiusių dvidešimt metų, ir dabar 
linksta į dešinę. Be kita ko, naujasis prezidentas — jo draugas, 
o tai labai svarbu Čilėje, kur viskas tvarkoma per pažintis ir 
gimines. Rinkimų rezultatai nuvilia Manuelį, juo labiau kad 
Pinjera susikrovė turtus, remiamas Pinočeto diktatūros, tačiau, 
pasak Blankos, nėra ko laukti didesnių permainų. Ši šalis — 
Lotynų Amerikoje turtingiausia ir stabiliausia, naujasis prezi- 
dentas turėtų būti paskutinis kvailys, jeigu imtųsi kokių nors 
reformų. Apie Pinjerą to nepasakysi, jis toli gražu ne kvailys, o 
apsukruolis, kokių reta. 

Manuelis telefonu susisiekė su močiute ir tėčiu, papasakojo, 
kas atsitiko, nesileisdamas į smulkmenas apie mano sveikatos 
būklę, kad nesukeltų nerimo, ir jie pažadėjo su mumis atšvęsti 
Kalėdas. Ninė labai ilgai atidėliojo apsilankymą į savo šalį, o 
tėtis jos beveik nebeprisimena. Laikas atvažiuoti. Galės pasi- 
kalbėti su Manueliu be jokių šifrų ir kodų, juo labiau kad žu- 
vus Aranai nebegresia pavojus, man nebereikia slapstytis, galiu 


grįžti namo, kai tik atsistosiu ant kojų. Esu laisva. 


PASKUTINIAI 
PUSLAPIAI 


i prieš metus netekau vieno iš savo artimųjų, Tėvuko, likome 
4 keturiese: močiutė, tėtis, Maikas O'Kelis ir aš, o dabar 
mūsų — visa gentis, nors pasklidusi po pasaulį. Tai supratau 
per nepamirštamąsias Kalėdas, kurias šventėme iš Gualteko 
kiparisų suręstoje troboje su kambariais be durų. Ejo penkta 
diena, kai grįžau į mūsų salą, po nelaimingo atsitikimo ištisą 
savaitę praleidusi Miljalobo namuose. Ninė ir tėtis atvažiavo 
diena anksčiau su keturiais lagaminais, nes buvau jų prašiusi 
atvežti knygų, du futbolo kamuolius ir mokomosios medžiagos 
mokyklai, kompaktinę plokštelę su „Hariu Poteriu“ ir kitokių 
dovanų Chuanitui ir Pedrui ir kompiuterį Manueliui, už kurį 
kada nors atsilyginsiu — kaip nors. Jie ketino apsistoti viešbuty- 
je, lyg čia būtų Paryžius; vienintelis viešbutis saloje — nesveikas 
būstas antrame aukšte virš žuvų parduotuvės. Todėl mudvi su 
Nine miegojome Manuelio lovoje, tėtis - manojoje, o Manue- 
lis išėjo pas Blanką. Ta dingstimi, jog man atsitiko nelaimė ir 
gydytojo prirašyta ilsėtis, jie neleido man nieko daryti ir lepi- 
no kaip pupulėlį, taip Čilėje vadinami dar iš vystyklų neišlipę 


maži vaikai. Tebeatrodau siaubingai, akys užjuodusios, nosis 

kaip baklažanas, ant galvos didžiulis pleistras, ką jau kalbėti 
apie lūžusius kojos pirštus ir kūną, išmargintą mėlynėmis, bet 
jos palengva žaliuoja, ir jau turiu laikinus dantis. 

Lėktuve Ninė papasakojo sūnui visą tiesą apie Manuelį 
Arijasą. Prisirišęs saugos diržu, tėtis negalėjo kelti skandalo, 
bet, manding, nedovanos motinai už tai, kad ši apgaudinėjo 
jį keturiasdešimt ketverius metus. Tėtis susitiko su Manueliu 
civilizuotai, nesileisdami į pasiaiškinimus, padavė vienas ki- 
tam ranką, paskiau nedrąsiai ir nerangiai apsikabino. Ką būtų 
pasakę vienas kitam? Praleis kelias dienas kartu, susipažins ir, 
jeigu pajus sielų giminystę, bendraus per atstumą. Nuo Berklio 
iki Čilojės ne ką arčiau nei nuo Žemės iki Mėnulio. Pamačiusi 
juos drauge, supratau, kad jie panašūs: po trisdešimties metų 
mano tėvas bus toks pat gražus senelis kaip Manuelis. 

Paminėtinas ir Ninės susitikimas su Manueliu, buvusiu 
mylimuoju: drungnas bučinys į abu skruostus, kaip čiliečių 
įprasta, ir tiek. Blanka Šnakė juos sekė, nors buvau ją perspė- 
jusi, kad močiutė labai išsiblaškiusi ir tikriausiai jau bus pamir- 
šusi aistringą meilę su Manueliu Arijasu. 

Kalėdų išvakarėse Blanka ir Manuelis paruošė vakarie- 
nę — avieną, šiukštu ne lašišą, — o Ninė kičiniu savo stiliumi 
išpuošė namus Kalėdų žaislais ir popierinėmis vėliavėlėmis, 
atlikusiomis nuo Tautos šventės. Prie stalo pasakojome, kaip 
gyvename, iš visos gerklės pertraukdami vienas kitą. Kvatojo- 
me susiriesdami ir, nepristigę geros nuotaikos, kėlėme taures 
; Danielo Gudričo sveikatą. Ninė pareiškė, kad, vos tik man 
ataugs plaukai, turėsiu važiuoti mokytis į Sietlo universitetą — 
bus puiki proga užnerti kilpą tam slidžiam unguriui, bet Ma- 
nuelis ir Blanka pašiurpo nuo tokio, jų manymu, pražūtingo 


pasiūlymo, nes, užuot vėl nėrusi į meilės akivarą, pirmiausia 

turėčiau imtis darbo. „Taip ir bus, bet Danielas neina man iš 
galvos“, — prisipažinau, vėl apsipildama ašaromis. „Pradings 
kaip sapnas, Maja. Meilužiai akimirksniu išdyla iš atmin- 
ties, — įsiterpė Ninė. Manuelis užspringo avienos kąsniu, o 
mes visi kiti sustingome iškėlę šakutes. 

Geriant kavą, pasiteiravau apie Adamo Trevoro plokštes, 
kurios man vos nekainavo gyvybės. Kaip ir maniau, jas turi 
Ninė: nei tuomet išmetė jas į jūrą, nei juo labiau ketina išmesti 
dabar, kai, pasaulyje kilus ekonominei krizei, visiems mums 
gresia pavojus nugrimzti į skurdą. Pasiutėlė mano močiutė 
arba puls spausdinti netikrus pinigus, arba parduos plokštes 
kokiems nors sukčiams, o apskritai greičiausiai po jos mirties 


paveldėsiu jas drauge su Tėvuko pypke. 


Kunų UVASIŲ NAMAI, FOKTŪNOS DEKCTĖ, POKTEETAS SEFIJA awot I S ab el Ą | le n de 


IsaBEL ALLENDE MANO IŠGALVOTA ŠALIS 


Mano išgalvota šalis „Negrįžau gyventi į Čilę, bet nešiojuosi ją su savim.“ 


„Mano išgalvota šalis“ - tai beribė meilė ir 
nostalgija. Išmintimi ir sąmoju persijoti jausmai, 
prarastos laimės liūdesys, klajokliškas svetimšalės 
gyvenimas. Prisiminimai apie Čilę tapo realia ir 
fantastiška šalimi tuo pat metu; stojiškas ir svetingas 
kraštas, kurio vyrai - mačistai, o moterys - tvirtos 
ir įsikibusios į žemę. Bet tai dar ir jos vaikystės 
paveikslai: grakščiai atgaivinti, jie dar sykį 
pavaizduoja savotiškos jos šeimos gyvenimą, senelių 
namą, valgymo apeigas, neištikimybės istorijas... ir 
vaiduoklius, kurie visuomet ją lydėjo. 


Čiliečiai, šiaip jau drovūs ir draugiški, virsta laukiniais, vos tik 
pagriebia vairą į rankas: lenktyniauja, kuris pirmas privažiuos iki 
artimiausios raudonos šviesos (...) 


Vyriškis, išsiplovęs lėkštę, iš kurios pats valgė, manosi 
„padedantis“ žmonai ar motinai ir tikisi už tai būti garbinamas. 


Mums, čiliečiams, patinka laidotuvės, nes mirusysis mums jau ne 
varžovas ir nebeapkalbės mūsų už akių. 


Man yra pridovanota tiek paveikslų ir keramikos dirbinių, kad 
garaže nebetelpa automobilis. 


Mano tautiečiai (...) pirmieji išsiaiškino, kad taškas G yra moters 
ausyje ir ieškoti jo kur nors žemiau - tik gaišti laiką. 


Isabel Allende 


BEGALINIS PLANAS 


Ryškus ir be galo spalvingas Isabelės Allendės 
pasakojimas apie keistuolio pamokslininko sūnų 
Gregorijų Rivzą, kurio akimis atsiskleidžiamas 
pusės šimtmečio Šiaurės Amerikos visuomenės 
gyvenimas. 


Gregorijaus šeima, pasirinkusi klajoklišką gyvenimo 
būdą, spaudžiasi ankštame sunkvežimio kėbule, 

kol sušlubavus tėvo sveikatai šeima įsikuria 

Los Andželo pakraštyje „ispanakalbių“ rajone. 
Prisiglaudę bičiulių namuose Rivzų vaikai pirmąkart 
pradeda lankyti mokyklą ir bendrauti su vietos 
emigrantų vaikais. 

Motinos abejingumo ir tėvo ligos vedamas Gregorijus greitai 
susipažįsta su gatvės gyvenimu ir joje pelnosi duonai. Patyręs sunkią 
vaikystę, jis skinasi sau kelią margame Kalifornijos „ispanakalbių 
pasaulyje. Įsisavindamas gyvenimo pamokas Gregoris Rivzas 

nueina erškėčiuotą kelią - grumiasi prieš socialinę neteisybę, 
rasizmą, Vietnamo karą, nepasotinamo godulio apimto pasaulio 
materializmą... 


Isabel Allende — o 


SALA PO VANDENYNU 


Romane pasakojama apie žavią vergę mulatę Zaritę, 
atitekusią plantatoriui Tulūzui Valmorenui, tačiau 
atkakliai siekiančią laisvės ir meilės. Priversta 
gyventi žiaurioje šeimininko namų aplinkoje, Zaritė 
niekada nesijautė vieniša. Paprastos moterys, tokios 
kaip kurtizanė Violeta, jos parankinė Lula, saugojusi 
šeimininkę ir tvarkiusi jos verslo reikalus, žiniuonė / 

teta Roza, Selestina ir plantatoriaus virėja teta ISABEL 
Matilda, - ėjo su ja petys į petį, padėdamos siekti ALLENDE 
išsvajotos laisvės būsimoms kartoms. Neištverdami 
priespaudos, engiami vergai galų gale sukyla ir 
padega plantaciją. Bėgdamas Valmorenas drauge 
pasiima ir Zaritę. Pirmieji žingsniai, vedantys 
merginą išsivadavimo iš vergijos link, suveda su išsvajotąja meile... 
Tačiau tuomet Zaritę ištinka skaudžiausias smūgis. 


Allende, Isabel 
Al-142 Majos dienoraštis : [romanas] / Isabel Allende ; iš ispanų kalbos 


vertė Valdas V. Petrauskas. — Vilnius : Alma littera, 2013. - 424 p. 

Viena garsiausių Čilės rašytojų Isabel Allende (Izabelė Aljendė) savo 
knygomis pavergė daugiau nei 37 šalių skaitytojus. Rašytoja, kuri kaip 
ir jos herojai, kupina netikėtumų, gilių sukrėtimų ir tikro nuoširdumo. 
Naujasis Isabel Allende romanas „Majos dienoraštis“ pasakoja apie de- 
vyniolikmetę amerikietę, patyrusią didžiausius nuopuolius - ji grimzdo 
narkotikų prekeivių, nusikaltėlių ir prostitučių liūne, kol galop apsistojo 
nuošalioje Čilės saloje. Ten, slėpdamasi nuo persekiojančio ankstesnio- 
jo gyvenimo, Maja rašo savo gyvenimo istoriją, ilgainiui atskleisdama 
kraupią šeimos paslaptį. Mergina pagaliau suvokia meilės ir ištikimybės 
prasmę ir pradeda didžiausią savo gyvenimo nuotykį: kelionę į savo sie- 
los gelmes. 

Aš Maja Vidal, devyniolikos metų, moteris, netekėjusi, be mylimo 
draugo, bet ne todėl, kad nepasitaikė progos ar esu pernelyg išranki, 
gimusi Berklyje, Kalifornijoje, Jungtinių Amerikos Valstijų pilietė, 
laikinai susiradusi prieglobstį saloje, pietiniame pasaulio pakrašty. 
Tėvai mane pavadino Maja, mat nesugebėjo sugalvoti kito vardo, 
nors apmąstymams turėjo devynis mėnesius laiko, o Ninė žavisi Indija. 
Hindi kalba mūya reiškia „apžavai, iliuzija, sapnas, magiška galia“. 
Nieko bendra su mano būdu. Man labiau tiktų Atila, nes ten, kur 
įkeliu koją, nepalieku akmens ant akmens. Mano gyvenimo istorija 
prasideda Čilėje drauge su močiute, kurią vadinu Nine, gerokai 
anksčiau, man dar negimus, nes jeigu ji nebūtų emigravusi, nebūtų 
įsimylėjusi mano senelio ir įsikūrusi Kalifornijoje, mano tėvas nebūtų 
susipažinęs su mama ir aš būčiau buvusi ne aš, o kita ir visiškai 


kitokia jauna čilietė. 


„Majos dienoraštis“ atvira, jaudinanti ir nepamirštama istorija. 

Be tėvų augusiai jaunutei Majai lemta patirti viską — nuo begalinės 
senelių meilės iki nusikalstamo pasaulio purvo, kuris, rodos, 
merginą pasiglemš visam laikui. Ar pavyks Majai užverti vienas 


ir atverti kitas — prasmingesnio, geresnio gyvenimo - duris? 


„Toji Maja mane iškankino daugiau nei kuris kitas mano knygos 
personažas. Kai kuriose scenose mielai būčiau nešykštėjusi jai 
antausių, kad ateitų į protą, o kai kuriose — priglaudusi prie 
krūtinės, stengdamasi apsaugoti nuo pasaulio ir nuo jos pačios 
neramios širdies.“ 

ISABEL ALLENDE 

